
Πέμπτη 22 Οκτωβρίου 2026

Αθήνα, σήμερα στις 22 Οκτωβρίου 2026, ημέρα Πέμπτη και ώρα 10.01΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Β΄ Αντιπροέδρου αυτής κ. ΓΕΩΡΓΙΟΥ ΓΕΩΡΓΑΝΤΑ.
ΠΡΟΕΔΡΕΥΩΝ (Γεώργιος Γεωργαντάς): Κυρίες και κύριοι συνάδελφοι, αρχίζει η συνεδρίαση.
(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 21-10-2026 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΙΒ΄ συνεδριάσεώς του, της Τετάρτης 21 Οκτωβρίου 2026, στην οποία περιλαμβάνεται η συζήτηση και η ψήφιση των σχεδίων νόμων: α) «Κύρωση του Απολογισμού του Κράτους οικονομικού έτους 2024», β) «Κύρωση του Ισολογισμού και των λοιπών Χρηματοοικονομικών Καταστάσεων της Κεντρικής Διοίκησης, περιόδου αναφοράς 1/1/2024 έως 31/12/2024»)
Πριν εισέλθουμε στην ημερήσια διάταξη, θα προβούμε στην ορκωμοσία του συναδέλφου κ. Σωκράτη Βαρδάκη, που αντικαθιστά τον κ. Χαράλαμπο (Χάρη) Μαμουλάκη που παραιτήθηκε. 
Καλείται ο συνάδελφος κ. Σωκράτης Βαρδάκης να προσέλθει και να δώσει τον νενομισμένο από το Σύνταγμα και τον Κανονισμό της Βουλής όρκο ενώπιον του εκπροσώπου της Εκκλησίας.
(Στο σημείο αυτό προσέρχεται ο Βουλευτής κ. Σωκράτης Βαρδάκης και δίνει τον ακόλουθο όρκο: 
«Ορκίζομαι στο όνομα της Αγίας και Ομοούσιας και Αδιαίρετης Τριάδος να είμαι πιστός στην Πατρίδα και το δημοκρατικό πολίτευμα, να υπακούω στο Σύνταγμα και τους νόμους και να εκπληρώνω ευσυνείδητα τα καθήκοντά μου.»)
(Χειροκροτήματα)
ΠΡΟΕΔΡΕΥΩΝ (Γεώργιος Γεωργαντάς): Άξιος, άξιος!
ΟΛΟΙ ΟΙ ΒΟΥΛΕΥΤΕΣ: Άξιος, άξιος!
ΠΡΟΕΔΡΕΥΩΝ (Γεώργιος Γεωργαντάς): Σιδεροκέφαλος, κύριε συνάδελφε, και χρόνια πολλά και για χθες.


Κυρίες και κύριοι συνάδελφοι, εισερχόμαστε στη συμπληρωματική ημερήσια διάταξη της 
ΝΟΜΟΘΕΤΙΚΗΣ ΕΡΓΑΣΙΑΣ
Μόνη συζήτηση και ψήφιση επί της αρχής, των άρθρων, της τροπολογίας και του συνόλου του σχεδίου νόμου του Υπουργείου Επικρατείας: «Απαγόρευση χρήσης επιγραμμικών υπηρεσιών κοινωνικής δικτύωσης από ανηλίκους». Η Διάσκεψη των Προέδρων αποφάσισε στη συνεδρίασή της της 15ης Οκτωβρίου του 2026 τη συζήτηση του νομοσχεδίου σε μία συνεδρίαση ενιαία επί της αρχής, επί των άρθρων και της τροπολογίας. Η εγγραφή των ομιλητών θα γίνει ηλεκτρονικά και μέχρι το τέλος της ομιλίας του δεύτερου εισηγητή. 
Συμφωνεί το Σώμα; 
ΠΟΛΛΟΙ ΒΟΥΛΕΥΤΕΣ: Μάλιστα, μάλιστα.
ΠΡΟΕΔΡΕΥΩΝ (Γεώργιος Γεωργαντάς): Το Σώμα συνεφώνησε. 
Τον λόγο έχει η εισηγήτρια της Νέας Δημοκρατίας κυρία Ζωή Ράπτη για δεκαπέντε λεπτά. 
Παρακαλώ, να ανοίξει το σύστημα της ηλεκτρονικής εγγραφής. 
Κυρία συνάδελφε, έχετε τον λόγο. 
ΖΩΗ ΡΑΠΤΗ: Ευχαριστώ, κύριε Πρόεδρε.
Κύριοι Υπουργοί, κυρίες και κύριοι συνάδελφοι, το νομοσχέδιο που συζητούμε σήμερα αφορά στην προστασία των παιδιών μας στο ψηφιακό περιβάλλον και ειδικότερα την πρόσβασή τους στα μέσα κοινωνικής δικτύωσης. Αποτελεί ένα μέρος ευρύτερης μεταρρυθμιστικής προσπάθειας που έχει αναλάβει η Ελληνική Κυβέρνηση στο πλαίσιο της ολιστικής προστασίας της ανηλικότητας και της οικογένειας, η οποία ξεκίνησε με την εθνική στρατηγική για την αντιμετώπιση της βίας των ανηλίκων, την εισαγωγή νέων εργαλείων για τον έλεγχο και την προστασία τους από την πώληση αλκοόλ και καπνικών προϊόντων, αλλά και των μέτρων για την αντιμετώπιση της αθλητικής βίας και του χουλιγκανισμού. 
Η τεχνολογία προσφέρει στα παιδιά σημαντικές δυνατότητες επικοινωνίας, ενημέρωσης και μάθησης. Ωστόσο, όπως καταγράφεται σε σειρά εγχώριων και διεθνών μελετών, η πρώιμη και υπερβολική χρήση των μέσων κοινωνικής δικτύωσης από ανηλίκους μπορεί να δημιουργήσει σοβαρά προβλήματα στην ομαλή ανάπτυξή τους και στην ψυχική τους υγεία, στη συγκέντρωση, την ποιότητα του ύπνου τους, καθώς και προβλήματα στις διαπροσωπικές τους σχέσεις. Παράλληλα, η έκθεσή τους σε ακατάλληλο περιεχόμενο, η διαδικτυακή παρενόχληση, ο εκφοβισμός και η ανεπιθύμητη επικοινωνία με αγνώστους, αναδεικνύουν την ανάγκη αποτελεσματικότερης πρόληψης και προστασίας τους. 
Ιδιαίτερη σημασία έχουν τα χαρακτηριστικά που διαθέτουν οι σύγχρονες πλατφόρμες. Η εξατομικευμένη προβολή περιεχομένου, η συνεχής ροή αναρτήσεων, οι ειδοποιήσεις και οι μηχανισμοί κοινωνικής επιβεβαίωσης ενισχύουν τον χρόνο παραμονής των ανηλίκων στις υπηρεσίες αυτές, καθιστώντας δυσκολότερη τη διακοπή χρήσης ιδίως για παιδιά που διαθέτουν, λόγω της ηλικίας τους, περιορισμένη εμπειρία και ικανότητα αυτορρύθμισης. 
Η πρόσφατη πανελλαδική έρευνα του Ελληνικού Κέντρου Ασφαλούς Διαδικτύου το 2025 καταγράφει ότι το 41% των μαθητών του Δημοτικού και το 51% των μαθητών Γυμνασίου και Λυκείου άρχισαν να χρησιμοποιούν τα μέσα κοινωνικής δικτύωσης ήδη μεταξύ δέκα και δώδεκα ετών, ενώ ένας στους τέσσερις δηλώνει ότι κάνει υπερβολική χρήση και χρειάζεται βοήθεια για να τη μειώσει. 
Τα ευρήματα αυτά συνδέονται και με την διεθνή προβληματική που αποτυπώνεται σε πολλές μελέτες, μεταξύ άλλων και του Παγκόσμιου Οργανισμού Υγείας, καθώς και σε όσα κατέθεσαν ενώπιόν μας πολλοί φορείς που προσήλθαν προς ακρόαση μετά από πρόσκληση της Βουλής. Ανάμεσα σε αυτούς ήταν και η Μονάδα Εφηβικής Υγείας του ΕΚΠΑ, ΕΟΠΑΕ, η Ελληνική Ψυχολογική Εταιρεία και η Παιδοψυχιατρική Εταιρεία Ελλάδος. 
Οι επιστημονικοί και οι κοινωνικοί φορείς ανέδειξαν από διαφορετικές σκοπιές τις προκλήσεις για την ψυχική υγεία που αντιμετωπίζουν τα παιδιά στο ψηφιακό περιβάλλον και τις επιπτώσεις στην ψυχοκοινωνική τους ανάπτυξη, ακόμα και τις πιέσεις που δέχονται τα συστήματα εκπαίδευσης. Συνεπώς, το ερώτημα που τίθεται είναι αν θα πρέπει να αφήσουμε ένα παιδί μόνο του να αντιμετωπίσει ένα ολόκληρο σύστημα που μαθαίνει διαρκώς να το κρατά συνδεδεμένο ή αν οφείλουμε να το προστατεύσουμε. 
Η συγκεκριμένη νομοθετική πρωτοβουλία της Κυβέρνησης εντάσσεται σε μια ευρύτερη διεθνή τάση ενίσχυσης της προστασίας των παιδιών στο ψηφιακό περιβάλλον, καθώς οι υφιστάμενοι μηχανισμοί προστασίας έχουν μέχρι σήμερα αποδειχθεί ανεπαρκείς. Η αποκλειστική εξάρτηση από τη γονική εποπτεία ή από δηλώσεις ηλικίας που πραγματοποιούν οι ίδιοι οι ανήλικοι δεν διασφαλίζει αποτελεσματική προστασία. Τα διαθέσιμα στοιχεία καταδεικνύουν ότι η μεγάλη πλειονότητα των παιδιών παρακάμπτει εύκολα τους ελέγχους της ηλικίας, οι δε γονείς μπορεί να θέτουν οι ίδιοι όρια και να δίνουν το παράδειγμα όμως δεν διαθέτουν πρόσβαση στους αλγορίθμους και, βεβαίως, δεν μπορούν να αλλάξουν τον σχεδιασμό μιας πλατφόρμας. Αυτός είναι και ο λόγος που είναι απαραίτητο η ευθύνη της επαλήθευσης της ηλικίας του ανηλίκου να περάσει στις πλατφόρμες. Εκείνες σχεδιάζουν την υπηρεσία, εκείνες γνωρίζουν τη λειτουργία της και εκείνες μπορούν να την αλλάξουν. 
Η ανάγκη προστασίας των ανηλίκων στο διαδίκτυο αναδείχθηκε για πρώτη φορά από τον Πρωθυπουργό στη Γενική Συνέλευση του ΟΗΕ το 2024. Ακολούθησε τον Δεκέμβρη του 2024 η δημιουργία της πλατφόρμας εκπαίδευσης parco.gov.gr, μέσω του οποίου οι γονείς μαθαίνουν πώς μπορούν να περιορίζουν τον χρόνο χρήσης συγκεκριμένων εφαρμογών για τα παιδιά τους. Τον Μάιο του 2025 παρουσιάστηκε η ψηφιακή λύση του Wallet και του Kids Wallet που αποτελεί έναν λειτουργικό μηχανισμό επαλήθευσης της ηλικίας του ανηλίκου που υιοθετήθηκε για πρώτη φορά από κράτος-μέλος της Ευρωπαϊκής Ένωσης. 
Ήδη σήμερα η Ευρωπαϊκή Επιτροπή σε επίσημα κείμενά της αναγνωρίζει ότι η Ελλάδα μαζί με έξι ακόμα χώρες, Κύπρος, Δανία, Γαλλία, Ιρλανδία, Ιταλία και Ισπανία, πρωτοπορεί στη διαμόρφωση και λειτουργία μιας ενιαίας πρότασης για τη θέσπιση πανευρωπαϊκής ψηφιακής ηλικίας με χαρακτηριστικά και προδιαγραφές της δικής μας εθνικής λύσης. Η Ελλάδα, επομένως, δεν περιορίστηκε στη διαπίστωση του προβλήματος, αλλά ανέλαβε πρωτοβουλίες από τότε, συνέβαλε στη διαμόρφωση της ευρωπαϊκής συζήτησης για το φλέγον αυτό ζήτημα και προχώρησε στην ανάπτυξη συγκεκριμένων εργαλείων. 
Κυρίες και κύριοι συνάδελφοι, το υπό κρίση σχέδιο νόμου πριν από την εισαγωγή του κοινοποιήθηκε από την Ελληνική Κυβέρνηση στην Ευρωπαϊκή Επιτροπή τον Μάιο του 2026 και τον Αύγουστο έλαβε από αυτήν τη θετική αιτιολογημένη γνώμη της με το έγγραφό της, το οποίο υπογράφεται από το μέλος της Αικατερίνα Ζαχαρίεβα. Σε αυτήν την επιστολή η Ευρωπαϊκή Επιτροπή αναγνωρίζει ότι ο Ευρωπαϊκός Κανονισμός για τις ψηφιακές υπηρεσίες Digital Services Act δεν αντιτίθεται σε εθνική νομοθεσία που εισάγει ένα κατώτατο όριο ηλικίας για την πρόσβαση ανηλίκων σε υπηρεσίες που παρουσιάζονται σε επιγραμμική πλατφόρμα. Μάλιστα, αναφέρει ρητά ότι η θέσπιση κατώτατου ορίου ηλικίας πρόσβασης αποτελεί έναν αξιόλογο στόχο. 
Με βάση την ανωτέρω επιστολή, οι ελληνικές αρχές αναθεώρησαν τις διατάξεις του, διατηρώντας παράλληλα τον στόχο του προτεινόμενου μέτρου, δηλαδή τη θέσπιση του ελαχίστου ορίου ηλικίας δεκαπέντε ετών για την πρόσβαση των ανηλίκων στις υπηρεσίες αυτές. Με γνώμονα αυτές τις παραδοχές περνάμε στη συνοπτική παρουσίαση του νομοσχεδίου. 
Το σχέδιο νόμου αποτελείται από τρία κεφάλαια και έξι άρθρα. Στο πρώτο κεφάλαιο περιγράφεται ο σκοπός του νόμου, που είναι η ενίσχυση της προστασίας των ανηλίκων κατά τη χρήση επιγραμμικών υπηρεσιών κοινωνικής δικτύωσης με τη θέσπιση κατάλληλων περιορισμών στην πρόσβαση στις υπηρεσίες αυτές. Ταυτόχρονα, όμως, σκοπός του νόμου είναι και η διασφάλιση της αποτελεσματικής εποπτείας για την εφαρμογή των περιορισμών αυτών από τις αρμόδιες αρχές. 
Στο δεύτερο άρθρο ορίζεται το αντικείμενό του, που είναι η θέσπιση ελαχίστου ορίου ηλικίας πρόσβασης των ανηλίκων και, βεβαίως, ταυτόχρονα αντικείμενο του νόμου αποτελεί και ο καθορισμός των αρμόδιων αρχών για την εποπτεία της εφαρμογής του μέτρου και των εξουσιών που αυτές διαθέτουν για τον σκοπό αυτόν. 
Το δεύτερο κεφάλαιο, αποτελούμενο από τα άρθρα 3 έως και 5, είναι ένα κεφάλαιο με το οποίο προστίθενται τροποποιήσεις στον ν.5099/2024, που είναι ο εφαρμοστός νόμος του Κανονισμού για τις ψηφιακές υπηρεσίες Digital Services Act και επεκτείνεται το αντικείμενό του, ώστε να περιλαμβάνει ρητώς και την προστασία των ανηλίκων κατά τη χρήση επιγραμμικών υπηρεσιών κοινωνικής δικτύωσης. Αυτό γίνεται με τη ρητή θέσπιση ελάχιστου ορίου ηλικίας πρόσβασης των ανηλίκων σε αυτό. Η προσθήκη αυτή καθιστά σαφές ότι η προστασία των ανηλίκων αποτελεί αυτοτελή σκοπό του νόμου και έχει νομικό έρεισμα στο ευρύτερο πλαίσιο εφαρμογής του κανονισμού αυτού και ιδίως στο άρθρο 28 που επιβάλλει στους παρόχους επιγραμμικών υπηρεσιών να θεσπίζουν κατάλληλα μέτρα προστασίας. 
Περαιτέρω, θεσπίζεται η απαγόρευση πρόσβασης σε επιγραμμικές υπηρεσίες κοινωνικής δικτύωσης σε ανήλικους που δεν έχουν συμπληρώσει το δέκατο πέμπτο έτος, αποσκοπώντας έτσι στη μείωση της έκθεσης των μικρότερων ανηλίκων στους κινδύνους που συνδέονται με τα μέσα κοινωνικής δικτύωσης. Η διάταξη αυτή, συνεπώς, καθορίζει σε εθνικό επίπεδο το ελάχιστο όριο της πρόσβασης στα μέσα κοινωνικής δικτύωσης, το οποίο οι πάροχοι, δηλαδή οι πλατφόρμες, οφείλουν να λαμβάνουν υπόψη για την εφαρμογή των μέτρων προστασίας των ανηλίκων που προβλέπει ο Ευρωπαϊκός Κανονισμός. 
Περαιτέρω, ορίζεται ότι για την εφαρμογή της διάταξης η 1η Ιανουαρίου θεωρείται ημερομηνία γέννησης όλων όσοι γεννήθηκαν μέσα στο ίδιο ημερολογιακό έτος, ώστε να αντιμετωπίζονται με τον ίδιο τρόπο τα παιδιά της ίδιας ηλικιακής και σχολικής ομάδας ανεξάρτητα από την ακριβή ημερομηνία γέννησής τους. Στο ίδιο άρθρο ορίζεται ότι για την επαλήθευση της ηλικίας των ανηλίκων, οι πάροχοι δύνανται να χρησιμοποιούν υφιστάμενες εθνικές ψηφιακές λειτουργικότητες επαλήθευσης της ηλικίας, όπως ενδεικτικά το Gov.gr Wallet και το Kids Wallet.
Αυτή η διάταξη δεν επιβάλλει στους παρόχους συγκεκριμένη μέθοδο επαλήθευσης της ηλικίας, αλλά καθιδρύει την ευθύνη τους να επαληθεύουν την ηλικία των ανηλίκων, επιλέγοντας και οποιασδήποτε άλλες λύσεις που είναι αποτελεσματικές, αξιόπιστες και αναλογικές. Λύσεις που περιορίζουν τα δεδομένα που συλλέγονται και, βεβαίως, προστατεύουν την ιδιωτική ζωή των ανηλίκων, σύμφωνα με το άρθρο 28 του Digital Services Act. Πάντοτε υπό την προϋπόθεση ότι αυτές οι προϋποθέσεις είναι συμβατές με τις επίσημες κατευθυντήριες γραμμές της Ευρωπαϊκής Επιτροπής. 
Τέλος, ορίζονται οι αρμόδιες αρχές που θα εποπτεύουν τους παρόχους ως προς την εφαρμογή των νέων ρυθμίσεων. Οι αρχές αυτές είναι ήδη ενταγμένες στο υφιστάμενο θεσμικό πλαίσιο του ν.5099/2024 και είναι το Εθνικό Συμβούλιο Ραδιοτηλεόρασης και η Αρχή Δεδομένων Προσωπικού Χαρακτήρα. Αυτές ασκούν τις εξουσίες της παραγράφου 2 του άρθρου 11 για την επιβολή ελέγχου και προβλεπόμενων μέτρων και κυρώσεων στους παρόχους. 
Συνεπώς, το σχέδιο νόμου δεν δημιουργεί νέο εποπτικό φορέα ούτε αυτοτελές σύστημα επιβολής διοικητικών κυρώσεων, αλλά επεκτείνει το ήδη υφιστάμενο πλαίσιο αρμοδιοτήτων των φορέων για να καλύπτουν και αυτήν την εφαρμογή του νέου πλαισίου. Η Εθνική Επιτροπή Τηλεπικοινωνιών δεν χρειάζεται να κατονομαστεί εκ νέου στη ρύθμιση, καθώς ο ρόλος της ως συντονιστή ψηφιακών υπηρεσιών προκύπτει ήδη από το ν.5099/2024 και συνεπώς, αν ο πάροχος είναι εγκατεστημένος στην Ελλάδα, η διαπίστωση της παράβασης θα εξεταστεί από τις αρμόδιες, το Εθνικό Συμβούλιο Ραδιοτηλεόρασης και την Αρχή Προστασίας Δεδομένων Προσωπικού Χαρακτήρα. Αν όμως ο πάροχος είναι εγκατεστημένος σε άλλο κράτος-μέλος, η καταγγελία μπορεί να υποβληθεί στην Ελλάδα η δε Εθνική Επιτροπή Τηλεπικοινωνιών και Ταχυδρομείων ως συντονιστής ψηφιακών υπηρεσιών θα ελέγξει τη χώρα εγκατάστασης και θα διαβιβάσει την υπόθεση στον αρμόδιο συντονιστή ψηφιακών υπηρεσιών του κράτους αυτού, ο οποίος αναλαμβάνει και τη διερεύνηση και επιβολή κυρώσεων. Για πολύ μεγάλες επιγραμμικές πλατφόρμες, εφόσον η Ευρωπαϊκή Επιτροπή έχει ήδη κινήσει τη διαδικασία για τη σχετική παράβαση, αναλαμβάνει η ίδια την έρευνα και την επιβολή κυρώσεων. Άλλως αρμόδιο παραμένει το κράτος-μέλος εγκατάστασης του παρόχου. 
Στο τρίτο και τελευταίο κεφάλαιο καθορίζεται ως έναρξη της ισχύος των ρυθμίσεων η 1η Ιανουαρίου του 2027, ώστε οι πάροχοι να διαθέτουν επαρκές χρονικό διάστημα για να προετοιμαστούν κατάλληλα, ενώ προστίθεται γενική ρήτρα αυτοδίκαιης παύσης ισχύος των εθνικών ρυθμίσεων από την έναρξη εφαρμογής Ενωσιακού Κανονισμού που ρυθμίζει το ίδιο αντικείμενο, ώστε να αποφευχθεί η διατήρηση παράλληλων ρυθμίσεων για το ίδιο ζήτημα. 
Κυρίες και κύριοι συνάδελφοι, το ηλικιακό όριο των δεκαπέντε ετών για τη δημιουργία αυτόνομου λογαριασμού από ανήλικο επέλεξε και η Ευρωπαϊκή Επιτροπή με την πρόταση σχεδίου Κανονισμού με τίτλο EU Kids Act με αντικείμενο τη θέσπιση ενός εναρμονισμένου Ενωσιακού πλαισίου για όλα τα κράτη-μέλη για την προστασία των ανηλίκων. Με το δεδομένο όμως ότι για να αποτελέσει ισχύοντα κανόνα δικαίου πρέπει να ακολουθήσει τη συνήθη ευρωπαϊκή νομοθετική διαδικασία και να γίνει Κανονισμός, χρειάζεται χρόνος που ξεπερνά ακόμα και τους είκοσι μήνες. Για την ψυχική υγεία και το μέλλον των παιδιών μας όμως δεν είναι αμελητέος χρόνος. Στόχος μας είναι να μη χαθεί άλλος μέχρι την περαιτέρω θωράκιση του ευρωπαϊκού πλαισίου για την προστασία των παιδιών μας. Χρειάζεται να αξιοποιούμε όλες τις δυνατότητες που έχουμε σήμερα χωρίς να σταματάμε να εργαζόμαστε για κοινές ευρωπαϊκές λύσεις. 
Μερίδα της Αντιπολίτευσης έθεσε το ερώτημα γιατί δεν επιλέγεται να εισαχθεί διάταξη με την οποία να επιτρέπεται η δυνατότητα δημιουργίας λογαριασμού σε παιδιά ηλικίας δεκατριών έως δεκαπέντε ετών υπό γονικό έλεγχο ενόψει και της σύνταξης του Kids Act. Όμως εδώ χρειάζεται να διακρίνουμε την ειδοποιώ διαφορά ανάμεσα στις ευρωπαϊκές προτάσεις και τους ψηφισμένους και εντεύθεν δεσμευτικούς ευρωπαϊκούς κανονισμούς. Μια πρόταση της Ευρωπαϊκής Επιτροπής δεν αποτελεί αυτομάτως ψηφισμένο Ευρωπαϊκό Κανονισμό και, συνεπώς, όταν ο νέος Κανονισμός οριστικοποιηθεί και καταστεί εφαρμοστέος, τότε θα προσαρμόσουμε την ελληνική νομοθεσία όπου απαιτείται. 
Τέθηκε, επίσης, το ερώτημα στον δημόσιο διάλογο, εάν μια τέτοια ρύθμιση είναι συνταγματικά επιτρεπτή για τον περιορισμό της ελευθερίας των παιδιών μας. Η απάντηση είναι ναι, υπό την προϋπόθεση ότι ο περιορισμός είναι νόμιμος, αναγκαίος και αναλογικός. Το Σύνταγμα προστατεύει στο άρθρο 5 την ελεύθερη ανάπτυξη της προσωπικότητας και της συμμετοχής στην κοινωνική ζωή, καθώς και την ελευθερία της έκφανσης και της διάδοσης των στοχασμών στο άρθρο 14. 
Στο ψηφιακό περιβάλλον οι ελευθερίες αυτές ασφαλώς και συνεχίζουν να ισχύουν. Όμως, κανένα από αυτά τα δικαιώματα δεν είναι απόλυτο, καθώς το άρθρο 25 προβλέπει ρητά ότι οι περιορισμοί των δικαιωμάτων όπου επιτρέπονται, πρέπει να σέβονται την αρχή της αναλογικότητας. Και εδώ ακριβώς βρίσκεται η ουσία της ρύθμισης. Δεν απαγορεύουμε στα παιδιά την πρόσβαση στο διαδίκτυο. Δεν απαγορεύουμε την πρόσβασή τους στη γνώση. Θέτουμε ένα συγκεκριμένο ηλικιακό όριο σε παρόχους συγκεκριμένης κατηγορίας υπηρεσιών, οι οποίες έχουν ιδιαίτερα χαρακτηριστικά και μπορούν να δημιουργήσουν σημαντικούς κινδύνους για την ψυχική υγεία, την ιδιωτικότητα και την ομαλή ψυχοκοινωνική ανάπτυξη των παιδιών. Αυτό γίνεται ακριβώς για την προστασία μιας άλλης συνταγματικά κατοχυρωμένης αρχής, που είναι η αρχή της προστασίας της παιδικής ηλικίας, που προβλέπεται στο άρθρο 21 του Συντάγματός μας. Η πολιτεία δεν έχει μόνο δικαίωμα να προστατεύσει τα παιδιά, αλλά έχει και υποχρέωση να το πράξει. 
Κυρίες και κύριοι συνάδελφοι, το νομοσχέδιο που συζητούμε σήμερα δεν αφορά στην τεχνολογία, αφορά στα παιδιά μας, στην ψυχική τους υγεία, στην ασφάλειά τους και το δικαίωμά τους να μεγαλώνουν με ελευθερία και ουσιαστικές ευκαιρίες ανάπτυξης. Στόχος μας δεν είναι να τα απομακρύνουμε από τον ψηφιακό κόσμο, αλλά να διασφαλίσουμε ότι θα εισέρχονται σε αυτόν με μεγαλύτερη ωριμότητα και ασφάλεια.
Η απαγόρευση χρήσης των μέσων κοινωνικής δικτύωσης από ανηλίκους κάτω των δεκαπέντε ετών αποτελεί ένα ουσιαστικό μέτρο για την πρόληψη και την προστασία της παιδικής ηλικίας. Παράλληλα, βοηθά τις οικογένειες και δίνει ένα σαφές μήνυμα ότι η ευθύνη δεν μπορεί να βαραίνει αποκλειστικά τους γονείς. Οι ίδιες οι ψηφιακές πλατφόρμες οφείλουν να αναλάβουν το μερίδιο ευθύνης που τους αναλογεί, εφαρμόζοντας αποτελεσματικούς μηχανισμούς επαλήθευσης της ηλικίας για την προστασία των ανηλίκων.

Θέλω να συγχαρώ στο σημείο αυτό τον Υπουργό Επικρατείας Άκη Σκέρτσο για το ουσιαστικό περιεχόμενο των ρυθμίσεων και την άρτια και ενδελεχή προετοιμασία του νομοσχεδίου, η οποία διήρκησε δύο χρόνια, καθώς διασφάλισε την αρμονική ένταξή του στο ισχύον εθνικό και ενωσιακό πλαίσιο προστασίας των ανηλίκων. 
Θέλω επίσης να συγχαρώ τον Υπουργό Ψηφιακής Διακυβέρνησης Δημήτρη Παπαστεργίου για την καθοριστική συμβολή του στην ουσιαστική τεχνική υποστήριξη της νομοθετικής πρωτοβουλίας. 
Κυρίες και κύριοι συνάδελφοι, η παιδική ηλικία δεν μπορεί να περιμένει. Έχουμε ευθύνη να δράσουμε σήμερα, γιατί τα παιδιά μας αξίζουν να μεγαλώνουν ελεύθερα, αλλά όχι απροστάτευτα. 
Για όλους αυτούς τους λόγους σας καλώ να υπερψηφίσουμε όλοι αυτό το σπουδαίο νομοσχέδιο. 
Σας ευχαριστώ. 
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Γεώργιος Γεωργαντάς): Ευχαριστούμε, κυρία συνάδελφε.
Ο Βουλευτής κ. Θεόδωρος Ρουσόπουλος ζητεί άδεια ολιγοήμερης απουσίας στο εξωτερικό από 27 έως 29 Οκτωβρίου. 
Η Βουλή εγκρίνει; 
ΠΟΛΛΟΙ ΒΟΥΛΕΥΤΕΣ: Μάλιστα, μάλιστα. 
ΠΡΟΕΔΡΕΥΩΝ (Γεώργιος Γεωργαντάς): Η Βουλή ενέκρινε τη ζητηθείσα άδεια. 
Τον λόγο έχει τώρα ο εισηγητής από το ΠΑΣΟΚ-Κίνημα Αλλαγής, ο κ. Στέφανος Παραστατίδης. 
Παρακαλώ, κύριε συνάδελφε.
ΣΤΕΦΑΝΟΣ ΠΑΡΑΣΤΑΤΙΔΗΣ: Κύριε Πρόεδρε, κυρίες και κύριοι συνάδελφοι, σε ένα διήγημα που ανατρέχει από το παρόν στο μακρινό παρελθόν και στο οποίο περιγράφεται η διαχρονική σχέση γονέα και παιδιού με τις ανθρώπινες εφευρέσεις, ο νεαρός Γκάλβιν βιώνει την προστασία της δικαίως φοβισμένης μητέρας του. Του θυμίζει την απομόνωση που έφερε ο υπολογιστής, τους κινδύνους της τηλεόρασης για τα μάτια του, τη μείωση της κοινωνικής συναναστροφής με το τηλέφωνο, τον περιορισμό της φυσικής άσκησης με την εμφάνιση των αυτοκινήτων. Η αφήγηση φτάνει μέχρι τα προϊστορικά χρόνια, όταν ο άνθρωπος ανακαλύπτει τη φωτιά, μια ανακάλυψη που τον ζεσταίνει, του προσφέρει τροφή και προστασία. 
Ο μικρός Γκάλβιν δυσκολεύεται να την κατανοήσει. Μακριά της κρυώνει, κοντά της καίγεται. Ώσπου μια μέρα βάζει το χέρι του στη φωτιά και αποκτά ένα γενναίο έγκαυμα. Η μητέρα του τον βλέπει να κλαίει στην άκρη της σπηλιάς, περιμένει να νυχτώσει, παίρνει τον πέτρινο κουβά, πηγαίνει στο ποτάμι, το γεμίζει νερό και επιστρέφει. Σβήνει κάθε φωτιά, κάθε σπίθα που πλήγωσε το παιδί της. Δεν την ενδιαφέρει τι θα πουν. Εκείνη ξέρει πώς να προστατεύει το σπλάχνο της από το καινούριο. 
Κυρίες και κύριοι συνάδελφοι, αυτή η σύγκρουση γύρω από το καινούριο είναι η διαχρονική μάχη μεταξύ προόδου και συντήρησης από τη δημιουργία ακόμη των ανθρώπινων κοινωνιών. Και σήμερα ο ψηφιακός κόσμος είναι ένας καινούριος κόσμος, όχι όμως ψεύτικος, όπως τον χαρακτήρισε ο εισηγητής του νομοσχεδίου, ο κ. Σκέρτσος. 
Η αντίληψη του ψηφιακού κόσμου ως ψεύτικου είναι βαθιά συντηρητική, γιατί ο ψηφιακός κόσμος δεν ακυρώνει την πραγματικότητα, τη διευρύνει. Είναι ένας κόσμος όπου οι άνθρωποι επικοινωνούν, δημιουργούν, διεκδικούν, εκφράζονται, χτίζουν σχέσεις και κοινότητες. Και το γεγονός ότι όλα αυτά συμβαίνουν μέσα από μία οθόνη δεν τα καθιστά λιγότερο αληθινά ή λιγότερο ανθρώπινα. 
Η συντήρηση φοβάται, απαγορεύει οριζόντια, απορρίπτει, σηκώνει τείχη. Η πρόοδος τολμά, ρυθμίζει, πειραματίζεται και βεβαίως διεκδικεί έναν κόσμο πιο ελεύθερο, πιο δημοκρατικό και πιο ανθρώπινο. Γιατί δεν είναι η τεχνολογία, κυρίες και κύριοι συνάδελφοι, που καθορίζει την αξία ενός κόσμου. Είναι οι άνθρωποι και οι αξίες με τις οποίες τον διαμορφώνουν. Το ζητούμενο λοιπόν δεν είναι να σβήσουμε τη φωτιά, όπως η μητέρα του Γκάλβιν, είναι να ορίσουμε την κατάλληλη απόσταση. 
Κυρίες και κύριοι συνάδελφοι, σε μία συζήτηση όπου οι πραγματικοί πρωταγωνιστές είναι τα παιδιά μας, οι νέοι μας είναι αθέατοι και αόρατοι απ’ αυτή την Κυβέρνηση. Άλλωστε, δεν ψηφίζουν καν. 
Η συντηρητική αντίληψη της Κυβέρνησης βλέπει το παιδί ως αδύναμο, ευάλωτο, παθητικό αποδέκτη προστασίας, ως διαρκώς υποψήφιο θύμα. Είναι μια βαθιά πατερναλιστική προσέγγιση: Οι ενήλικες γνωρίζουν, αποφασίζουν, απαγορεύουν και το παιδί απλώς υπακούει. 
Η σύγχρονη κοινωνιολογία όμως και το δίκαιο των δικαιωμάτων του παιδιού έχουν προ πολλού ξεπεράσει αυτή την αντίληψη. Το παιδί δεν είναι απλώς ένας μελλοντικός ενήλικας που προετοιμάζεται να συμμετάσχει στην κοινωνία, είναι ήδη ενεργό μέλος της, δημιουργεί, επικοινωνεί, παράγει πολιτισμό, διαμορφώνει σχέσεις, συμβάλλει στην οικογενειακή, οικονομική και κοινωνική ζωή. Δεν είναι δηλαδή μόνο αντικείμενο προστασίας, είναι υποκείμενο δικαιωμάτων. Ασφαλώς χρειάζεται προστασία. Χρειάζεται όμως και χώρο να αναπτύξει την κρίση του, να ασκήσει την αυτονομία του, να ακουστεί.
Αυτό κατοχυρώνει η Σύμβαση για τα Δικαιώματα του Παιδιού. Αυτή την αντίληψη αναγνωρίζει και υπηρετεί η Ευρωπαϊκή Ένωση. Και εδώ βρίσκεται μια βαθιά ιδεολογική διαφορά ανάμεσα στη συντήρηση και την πρόοδο: Από την προστασία που αποκλείει στην προστασία που ενδυναμώνει. Από μια πολιτεία που βλέπει σε κάθε παιδί έναν εν δυνάμει παθόντα σε μία πολιτεία που αναγνωρίζει έναν ενεργό πολίτη του παρόντος. 
Κυρίες και κύριοι συνάδελφοι, ο ψηφιακός κόσμος των μέσων κοινωνικής δικτύωσης όμως είναι και επικίνδυνος για τα παιδιά μας, όπως κάθε κόσμος, και μάλιστα ένας κόσμος για τον οποίο δεν είμαστε ακόμη προετοιμασμένοι. Οι κίνδυνοι για την ψυχική υγεία, ο διαδικτυακός εκφοβισμός, το επιβλαβές περιεχόμενο και οι εθιστικές πρακτικές των πλατφορμών απαιτούν αποφασιστική παρέμβαση. Σε αυτό συμφωνούμε όλοι σε αυτή την Αίθουσα. Οφείλουμε λοιπόν να συνεννοηθούμε για τη λύση, αντί να εργαλειοποιούμε τα παιδιά σε προεκλογικές συγκρούσεις. Ας δούμε λοιπόν πού διαφωνούμε. 
Η Νέα Δημοκρατία επιλέγει την προστασία που αποκλείει, την απόλυτη απαγόρευση πρόσβασης στα μέσα κοινωνικής δικτύωσης για παιδιά κάτω των δεκαπέντε ετών. Αυτό κάνει. 
Το ΠΑΣΟΚ επιλέγει την προστασία που ενδυναμώνει, ένα ολοκληρωμένο μοντέλο σταδιακής ψηφιακής αυτονομίας, με απαγόρευση ως τα δεκατρία, προετοιμασία ως τα δεκαπέντε, ασφαλή σχεδιασμό, γονική συμμετοχή, ψηφιακή εκπαίδευση και ευθύνη των πλατφορμών. Είναι μία προσέγγιση που στηρίζεται στην επιστημονική τεκμηρίωση και τις ευρωπαϊκές κατευθύνσεις.
Ας δούμε λοιπόν τι συμβαίνει διεθνώς, να έχουμε μια εικόνα. 
Στην Αυστραλία για παράδειγμα, ο ίδιος ο κ. Παπαστεργίου αναγνώρισε απογοητευτικά ποσοστά απομάκρυνσης των παιδιών από τις πλατφόρμες που εφάρμοσαν ουσιαστικά το οριζόντιο μοντέλο. Δεν απάντησε όμως σε δύο κρίσιμα ερωτήματα: Πόσα παιδιά στράφηκαν σε πιο σκοτεινές γωνιές του διαδικτύου; Πόσα έμαθαν να παρακάμπτουν τους μηχανισμούς επαλήθευσης ηλικίας; Δεν γνωρίζουμε. Κινδυνεύουμε έτσι να εκπαιδεύσουμε τα παιδιά, όχι στην ασφαλή χρήση, αλλά στην παράκαμψη των κανόνων. Και ας μην ξεχνάμε ότι τα παιδιά γνωρίζουν συχνά τον ψηφιακό κόσμο καλύτερα από τους ενηλίκους. 
Πού αλλού επιλέγεται η οριζόντια απαγόρευση, κυρίες και κύριοι συνάδελφοι; Στην Τουρκία και τα Ηνωμένα Αραβικά Εμιράτα, χώρες με πολύ διαφορετική αντίληψη για τις ατομικές ελευθερίες από εκείνη των ευρωπαϊκών φιλελεύθερων δημοκρατιών. 
Το μοντέλο της οριζόντιας απαγόρευσης που προτείνει η Νέα δημοκρατία είναι και αντιευρωπαϊκό και αντιεπιστημονικό και κυρίως συμβατό με αυταρχικά καθεστώτα και ασύμβατο με τις φιλελεύθερες ευρωπαϊκές δημοκρατίες. Μάλιστα, δοκιμάστηκε κιόλας στη Γαλλία από την κυβέρνηση του Μακρόν, με νομοθετική πρωτοβουλία ταυτόσημη ακριβώς με τη δική σας. Μαντέψτε τι συνέβη. Τον Ιούλιο του 2026 ψηφίστηκε και τον Αύγουστο το Γαλλικό Συνταγματικό Δικαστήριο την έκρινε αντισυνταγματική. 
Αυτό που εσείς επικαλεστήκατε, κύριε Σκέρτσο, για τη συνταγματική προστασία του παιδιού το Γαλλικό Συνταγματικό Δικαστήριο το έκρινε αντισυνταγματικό. Αυτά δυστυχώς για εσάς συμβαίνουν στις δημοκρατίες, όπου συνυπολογίζεται η αρχή της αναλογικότητας και τα δικαιώματα των παιδιών. 
Συνοψίζοντας, η Ελλάδα πρέπει να διαλέξει μεταξύ δημοκρατίας και αυταρχισμού, προόδου και συντήρησης, επιστήμης και κομπογιαννιτών. Ή, για να το κάνω πιο λιανά, είμαστε με την Τουρκία ή με την Ευρώπη; Θέλω να ελπίζω ότι ο κ. Μητσοτάκης δεν φιλοδοξεί να γίνει ο Ευρωπαίος Ερντογάν. 
Ερχόμαστε τώρα στην πρόταση του ΠΑΣΟΚ, γιατί μια υπεύθυνη πολιτική δύναμη δεν αρκείται στην κριτική, προτείνει. Καταθέτουμε λοιπόν μια ολοκληρωμένη τροπολογία και σας καλούμε να την υιοθετήσετε. 
Προτείνουμε ηλικιακά διαβαθμισμένη προστασία αντί οριζόντιας απαγόρευσης, αυστηρούς περιορισμούς για κάτω των δεκατριών ετών, εποπτευόμενη πρόσβαση από τα δεκατρία έως τα δεκαπέντε, μεγαλύτερη αυτονομία μετά τα δεκαπέντε. 
Προτείνουμε ειδικούς λογαριασμούς περιορισμένης λειτουργικότητας για τους δεκατριών - δεκατεσσάρων ετών υπό γονική εποπτεία, με εργαλεία ελέγχου και χρονικά όρια. 
Προτείνουμε προστασία από ανεπιθύμητες επαφές, επιβλαβείς αλγορίθμους και εθιστικούς μηχανισμούς, ιδιωτικότητα και ασφάλεια εξ ορισμού.       (ES)
Προτείνουμε αξιόπιστη επαλήθευση ηλικίας με προστασία προσωπικών δεδομένων, αξιοποιώντας το Kids Wallet και ισοδύναμες τεχνολογίες, χωρίς αποκλειστικότητες. 
Προτείνουμε σαφείς αρμοδιότητες, συνεργασία Ανεξάρτητων Αρχών και λογοδοσία, ένα ολοκληρωμένο εθνικό σχέδιο δράσης για την ψηφιακή παιδεία, την επιμόρφωση των εκπαιδευτικών, την υποστήριξη γονέων και την ψυχική υγεία των παιδιών, με συγκεκριμένους πόρους, χρονοδιαγράμματα, αξιολόγηση και συμμετοχή των ίδιων των παιδιών, μεταβατική περίοδο έξι μηνών ώστε να αποφευχθούν άδικοι αποκλεισμοί και πάνω από όλα πλήρη ευρωπαϊκή συμβατότητα. 
Δεν δημιουργούμε έναν παράλληλο εθνικό digital services act. Προετοιμάζουμε το κράτος, προσφέρουμε τις δημόσιες υποδομές μας και εναρμονιζόμαστε με την κοινή ευρωπαϊκή λύση.
Είναι αυτά αρκετά; Θα σας απαντήσω ευθαρσώς πως όχι, γιατί μπροστά μας ανοίγεται ένα νέο κεφάλαιο εκπαιδευτικής πολιτικής. 
Προτείνουμε και εδώ τη δημιουργία ενός εθνικού ψηφιακού διπλώματος πολίτη. Και για να το πω αλλιώς, όπως μαθαίνουμε στα παιδιά κολύμβηση για να κινούνται με ασφάλεια στο νερό, έτσι οφείλουμε να τους μάθουμε να κινούνται με ασφάλεια στον ψηφιακό κόσμο. Πρόκειται για ένα σύστημα διαδοχικών επιπέδων ψηφιακής επάρκειας από τα πρώτα ψηφιακά βήματα στο δημοτικό έως την κριτική κατανόηση των αλγορίθμων, της παραπληροφόρησης, της τεχνητής νοημοσύνης και της οικονομίας της προσοχής ενσωματωμένο στη σχολική εκπαίδευση με πρακτικές δοκιμασίες και πιστοποίηση δεξιοτήτων σύμφωνα με ευρωπαϊκά πρότυπα. Και όχι μόνο για τα παιδιά, αλλά για γονείς, εκπαιδευτικούς και για όλους τους πολίτες, γιατί δεν μπορούμε να απαιτούμε από έναν γονέα να εποπτεύει έναν ψηφιακό κόσμο που ο ίδιος δεν κατανοεί. 
Προσέξτε, το δίπλωμα δεν θα είναι άδεια εισόδου στο διαδίκτυο, αλλά θα είναι εφόδιο ελευθερίας και αυτονομίας, γιατί η απάντηση στην ψηφιακή άγνοια δεν είναι ο αποκλεισμός, είναι η γνώση. Δεν αρκεί να βάζουμε όρια στα παιδιά, οφείλουμε να τους δίνουμε και τα εφόδια να κινούνται με ασφάλεια πέρα από αυτά.
Κύριε Σκέρτσο, σας ζήτησα επισταμένως, κατά τη διάρκεια των Επιτροπών, να υιοθετήσετε τον πυρήνα της πρότασής μας, να συμφωνήσουμε με γνώμονα το συμφέρον των παιδιών. Αλλιώς, θα μας έχετε αποδείξει ότι ο μόνος λόγος που φέρνετε το νομοσχέδιο με αυτήν του τη μορφή είναι να υπηρετήσετε το δίλημμα «Μητσοτάκης ή χάος». Απαντήσατε πως η δική σας πρόταση είναι άμεσα εφαρμόσιμη ενώ η δική μας είναι ανεφάρμοστη, σωστά; Αυτό δεν απαντήσατε; Παραβιάζει, είπατε, το ευρωπαϊκό Δίκαιο. Αυτό ήταν το τελευταίο επιχείρημα που σας έμεινε στις Επιτροπές. Η πρόταση -λέει- του ΠΑΣΟΚ είναι ανεφάρμοστη. 
Προσέξτε, η πρόταση που ευθυγραμμίζεται με την ευρωπαϊκή πορεία αντίκειται στο ευρωπαϊκό Δίκαιο. Σας έχω άσχημα νέα! Διαβάζω άρθρο 6 ως 9 παράγραφος 1 παράγραφος 4 και το συνοψίζω: «Απαγορεύεται» -ανοίγω εισαγωγικά- «στους ανήλικους κάτω των 15 ετών η πρόσβαση σε υπηρεσίες κοινωνικής δικτύωσης που ενέχουν κινδύνους για την ασφάλεια ή την ανάπτυξή τους. Κατά παρέκκλιση, οι ανήλικοι από 13 ως 15 ετών μπορούν να έχουν πρόσβαση με ρητή συγκατάθεση των γονέων τους η οποία μπορεί να ανακληθεί οποτεδήποτε. Η επαλήθευση ηλικίας οφείλει να συμμορφώνεται με τον Κανονισμό για τις ψηφιακές υπηρεσίες και τις κατευθυντήριες γραμμές της Ευρωπαϊκής Επιτροπής.» -κλείνω τα εισαγωγικά.
Ξέρετε τι σας διάβασα μόλις; Τον αναθεωρημένο νόμο της Γαλλίας από την επίσημη ιστοσελίδα της Ευρωπαϊκής Επιτροπής. Πρόκειται για μία διάταξη που θα παραμείνει υπό διαβούλευση ως τον Δεκέμβριο και εν συνεχεία θα ψηφιστεί. Πρόκειται για μία διάταξη πλήρως ευθυγραμμισμένη με τον EU Kid's Act, μια νομοθετική πρόταση σύμφωνη με το ευρωπαϊκό Δίκαιο από τους νομοθέτες και νομοθεσίες της Γαλλίας που προέρχονται επί το πλείστον από τη Σορβόννη -με τα δύο «ν» γιατί οι δικοί σας μάλλον έχασαν το ένα «ν» στο δρόμο. 
Σας θυμίζει κάτι αυτή η πρόταση της Γαλλίας; Σας θυμίζει την πρόταση του ΠΑΣΟΚ μήπως; Την γνωρίζετε; Μήπως συνειδητά επιχειρήσατε να την αποκρύψετε από το Ελληνικό Κοινοβούλιο; Γιατί δεν την γράψατε στην Αιτιολογική Έκθεση του νομοσχεδίου σας; Μάλλον ο ήχος της «σφαλιάρας» που έριξε το Συνταγματικό Δικαστήριο στον Μακρόν δεν έφτασε μέχρι την Αθήνα, κύριε Σκέρτσο και κύριε Παπαστεργίου. Δεν πειράζει, σας τον μεταφέρουμε εμείς.
Μαζί με την πρόσκληση-πρόκληση, καταθέτω τη νέα διάταξη στη Βουλή και έχω από ένα αντίγραφο για εσάς, κύριε Σκέρτσο και κύριε Παπαστεργίου που επαναλαμβάνετε πάνω από 15 φορές ο καθένας πόσο αντίθετη είναι η πρότασή μας με το ευρωπαϊκό Δίκαιο. Το έχω και θα το καταθέσω στα Πρακτικά. Πάρτε, λοιπόν, την ταυτόσημη γαλλική νομοθετική διάταξη και αν αισθάνεστε άβολα να υιοθετήσετε την πρόταση του ΠΑΣΟΚ, εφαρμόστε τουλάχιστον αυτήν. Το ίδιο μας κάνει. Έχετε χρόνο να το πράξετε μέχρι το βράδυ. Ξέρετε γιατί; Επειδή αν δεν την υιοθετήσετε θα έχετε αποδείξει πως ότι κάνετε το κάνετε για να αγοράσετε φόβο και ψήφους, πως δεν είστε εδώ για να προστατέψετε τα παιδιά, αλλά τους εαυτούς σας.
(Στο σημείο αυτό ο Βουλευτής κ. Στέφανος Παραστατίδης  καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και  Πρακτικών της Βουλής)
 Και ένα υστερόγραφο. Κύριοι της Κυβέρνησης, η στρατηγική σας είναι αυτή της εργαλειοποίησης του φόβου και μέσα από το φόβο επιβάλλετε τον έλεγχο. Αυτό είναι το επιτελικό κράτος, αυτός είναι ο συγκεντρωτισμός, ο έλεγχος. Στόχος σας αυτήν τη φορά οι γονείς, ο δίκαιος και λογικός φόβος των γονέων.
Και μαζί με τους γονείς θέλετε να φοβίσετε και το ΠΑΣΟΚ, με δημοσκοπικά ευρήματα και τεχνητές διαιρέσεις θέλετε να προσκυνήσουμε στη βούλησή σας. Ξέρετε ποιος φοβάται, κύριε Σκέρτσο; Αυτός που δεν έχει ταυτότητα, αυτός που άγεται και φέρεται από το δικό του μικροσυμφέρον. Έχει τελειώσει αυτή η εποχή του φόβου. Απέναντί σας έχετε το ΠΑΣΟΚ και θα υπερασπιστούμε το δίκαιο και το σωστό για τη χώρα, είτε δημοφιλές είτε αντιδημοφιλές, γιατί έχουμε άποψη, θέση ταυτότητα και το θάρρος να ηγηθούμε γιατί εμείς θα είμαστε η επόμενη κυβέρνηση αυτής της χώρας. 
Ευχαριστώ πολύ. 
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
ΠΡΟΕΔΡΕΥΩΝ (Γεώργιος Γεωργαντάς): Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής, τριάντα εννέα μαθήτριες και μαθητές και τέσσερις συνοδοί εκπαιδευτικοί από το Α’ Γενικό Λύκειο Καισαριανής. 
Η Βουλή σάς καλωσορίζει. 
(Χειροκροτήματα από όλες τις πτέρυγες της Βουλής)
Παρακαλώ να κλείσει το σύστημα ηλεκτρονικής εγγραφής ομιλητών.
Τον λόγο τώρα έχει η ειδική αγορήτρια του ΚΚΕ η κ. Παρασκευή Δάγκα. Παρακαλώ, κυρία συνάδελφε. 
ΠΑΡΑΣΚΕΥΗ (ΒΙΒΗ) ΔΑΓΚΑ: Ευχαριστώ, κύριε Πρόεδρε. 
Η συζήτηση του νομοσχεδίου για την απαγόρευση της χρήσης μέσων κοινωνικής δικτύωσης από παιδιά κάτω των 15 ετών σημαδεύεται από τα χθεσινά συγκλονιστικά μαχητικά πανεκπαιδευτικά συλλαλητήρια χιλιάδων φοιτητών και φοιτητριών και μαθητών μαζί με εκπαιδευτικούς και τους γονείς τους. Μπορεί και τα παιδιά που παρακολουθούν σήμερα τη συζήτησή μας να ήταν και αυτά χθες στους δρόμους του αγώνα. Είναι εκεί που πλημμύρισαν οι δρόμοι από το σύνθημα «Από την Ελλάδα μέχρι τη Γαλλία παλεύουμε για δημόσια και δωρεάν παιδεία»!
Φάγατε τα μούτρα σας, κύριοι της Κυβέρνησης, στην προσπάθεια να συκοφαντήσετε τους αγώνες, να τρομοκρατήσετε τα παιδιά με απειλές από το Υπουργείο μέχρι τις Περιφερειακές Διευθύνσεις και με την καταστολή για να βάλετε εμπόδια στον αγώνα τους. Επιδιώκατε να επιβάλλετε σιωπή στα πανεπιστήμια και τα σχολεία, αλλά βρήκατε τη νεολαία μαχητική αποφασισμένη να παλεύει για το δικαίωμά της στη μόρφωση, στη φοιτητική στέγη, συνολικά για τις ανάγκες της. 
Αν κάτι επιβεβαιώνεται από το σύνθημα που συγκλονίζει όλη την Ευρώπη «Θα επιβιώσουμε ή θα σπουδάσουμε», είναι τα τεράστια αδιέξοδα που γεννά το βάρβαρο σάπιο σύστημά σας, το λεγόμενο κράτος δικαίου της Ευρωπαϊκής Ένωσης. Γιατί αυτό είναι που σας λένε και οι άλλοι «να γίνουμε περισσότερη Ευρώπη», αυτό είναι να μην ξέρει ένας νέος αν θα μπορεί να σπουδάσει ή αν θα πρέπει να δουλέψει για να τα βγάλει πέρα. Είναι αυτό το κράτος δικαίου που συνεχώς βάζει κόφτες στις ανάγκες της νεολαίας στην εκπαίδευση γενικά, για να δίνονται τα δισεκατομμύρια για την πολεμική οικονομία και τα κέρδη των επιχειρηματικών κολοσσών.
Και μετά από όλα αυτά, κύριοι της Κυβέρνησης, πραγματικά παρουσιάζετε το νομοσχέδιό σας ως αποφασιστικό βήμα για την προστασία των παιδιών;  Έλεος, δηλαδή! Και μιλάτε για ένα νομοσχέδιο που όχι μόνο δεν αντιμετωπίζει το υπαρκτό πρόβλημα, αλλά ανοίγει επικίνδυνους δρόμους. Εννοείται ότι ο εθισμός στα σόσιαλ μίντια, για ολοένα και μικρότερες ηλικίες, είναι υπαρκτό πρόβλημα. Είναι αποτέλεσμα των αδιεξόδων που βιώνουν τα παιδιά σε κάθε πλευρά της ζωής τους, με βάση τις συνθήκες ζωής και εργασίας των γονιών τους. Εννοείται ότι στο διαδίκτυο ανθούν τα σάπια πρότυπα και αντίστοιχες στάσεις ζωής που αναπαράγονται στην αρένα αυτής της καπιταλιστικής κοινωνίας. Αποθεώνεται ο  ατομικισμός, η αποξένωση, ο διαρκής ανταγωνισμός, η αυτοπροβολή και ο ναρκισσισμός, η αυτοεπιβεβαίωση  μέσω της προβολής και άλλα.
Μάλιστα, το Κ.Κ.Ε. με τόλμη και διορατικότητα είχε τοποθετηθεί εδώ και χρόνια για τους κινδύνους που ενέχει η εκτεταμένη χρήση των social media, όταν μάλιστα αποθεώνονταν απ’ όλους εσάς ως εργαλεία ελευθερίας και δημοκρατίας.
Στο νομοσχέδιό σας, όμως, παραμένει στο απυρόβλητο το βασικό πρόβλημα, ο αλγόριθμος της κερδοφορίας των επιχειρηματικών ομίλων που έχουν στην ιδιοκτησία τους τα μέσα κοινωνικής δικτύωσης. Παραμένει στο απυρόβλητο η ίδια η λειτουργία των ψηφιακών μονοπωλίων που μετατρέπουν τον χρόνο, την προσοχή, τα προσωπικά δεδομένα εκατομμυρίων ανθρώπων, ακόμα και παιδιών, σε πηγή κερδών. Έτσι, ο εθιστικός σχεδιασμός δεν είναι μια παρενέργεια της λειτουργίας των πλατφορμών, αλλά η κανονικότητά της και βέβαια έχουν σοβαρές συνέπειες στην ψυχική υγεία των παιδιών και στην ασφάλειά τους. 
Και τι λέτε εσείς; Λέτε ότι οι ψηφιακοί κολοσσοί θα συμμορφωθούν με την απαγόρευση της χρήσης από ανηλίκους κάτω των δεκαπέντε ετών, για να μην έχουν -λέτε- οικονομικές κυρώσεις. Μα, πραγματικά γελάνε και οι πέτρες, γιατί «χάδι» είναι οι κυρώσεις μπροστά στο κίνητρό τους για αύξηση της κερδοφορίας τους, που προφανώς και δεν ανατρέπεται με το νομοσχέδιο που φέρνετε. Κυρίως είναι μια χυδαία ομολογία ότι η προστασία των παιδιών επαφίεται στο κατά πόσο συμφέρει για οικονομικούς λόγους κάθε επιχειρηματικό κολοσσό. 
Κύριε Υπουργέ, αφήστε τα κακόγουστα, χοντροκομμένα αστεία που λέτε ότι είναι αντιφατική η στάση του Κ.Κ.Ε. να καταψηφίσει ένα νομοσχέδιο που δήθεν βάζει περιορισμούς στις πλατφόρμες. Με τη λογική σας, εσείς που φέρνετε το νομοσχέδιο είστε αντικαπιταλιστές. Δηλαδή, θα τρελαθούμε τώρα; 
Την ίδια ώρα, τραγελαφικό δείγμα της τεράστιας υποκρισίας σας είναι ότι το Οικονομικό Πανεπιστήμιο, όπως πληροφορούμαστε, θα δίνει πιστοποίηση επί πληρωμή σε TikTokers. 
Ερωτήματα βέβαια γεννά και η ίδια η επιλογή των πλατφορμών που χρειάζεται να συμμορφωθούν με αυτήν την απαγόρευση. Σας ρωτήσαμε και στις Επιτροπές με ποια επιστημονικά τεκμηριωμένα κριτήρια αξιολογούνται αυτοί οι κίνδυνοι. Δηλαδή, εξαρτάται από το λογότυπο της εφαρμογής το κατά πόσον ο αλγόριθμος έχει εθιστικό σχεδιασμό; Αλλάζει ο χαρακτήρας του;
Αυτό που μας απαντήσατε είναι ότι αυτά περιλαμβάνονται στο πλαίσιο της Ευρωπαϊκής Ένωσης, γι’ αυτό -για παράδειγμα- δεν περιλαμβάνετε τα YouTubeShorts ή πλατφόρμες gaming και άλλα.
Η αλήθεια είναι ότι η συγκεκριμένη νομοθετική παρέμβαση έρχεται σε μια περίοδο που οξύνεται ο ανταγωνισμός ανάμεσα σε ΗΠΑ και Κίνα, αλλά και ανάμεσα σε ΗΠΑ, Κίνα και Ευρωπαϊκή Ένωση για τον έλεγχο των ψηφιακών αγορών των δεδομένων, της τεχνητής νοημοσύνης και των τεχνολογικών υποδομών. Αφορά, δηλαδή, στους ανταγωνισμούς των επιχειρηματικών ομίλων και των κρατών για το ποιος θα ελέγχει τις πλατφόρμες, τους αλγόριθμους, τα δεδομένα. Γι’ αυτό, αν θέλετε, έρχονται και όλες αυτές οι εξελίξεις με τη Γαλλία και τις αλλαγές που προωθεί. 
Εμείς δεν σας κάνουμε κριτική, όπως τα κόμματα της βολικής Αντιπολίτευσης, ΠΑΣΟΚ, ΣΥΡΙΖΑ και άλλοι, γιατί δεν ακολουθείτε τις κατευθύνσεις της Ευρωπαϊκής Ένωσης. Ίσα-ίσα, σας καταγγέλλουμε γιατί είστε οι καλύτεροι μαθητές της, γιατί οι κανονισμοί της Ευρωπαϊκής Ένωσης δεν αφορούν την προστασία των παιδιών, όπως το παρουσιάζετε. Στην πραγματικότητα έρχονται σε συνθήκες που η Ευρωπαϊκή Ένωση επιδιώκει να αναβαθμίσει τη δική της θέση στον παγκόσμιο ψηφιακό ανταγωνισμό. Η προστασία, όμως, των παιδιών δεν μπορεί να εξαρτάται από τους ανταγωνισμούς των επιχειρηματικών ομίλων και των κρατών για το ποιος θα ελέγχει τις πλατφόρμες, τους αλγόριθμους, τα δεδομένα. 
Είναι τουλάχιστον υποκριτικός ο ισχυρισμός σας ότι μεταφέρετε την ευθύνη στις πλατφόρμες, όταν με βάση όσα ακούστηκαν στις Επιτροπές, αντικειμενικά δεν θα μπορείτε να τις ελέγξετε, με την έννοια ότι η πλειοψηφία τους έχει έδρα στο εξωτερικό. Πώς ακριβώς θα γίνει ο έλεγχος; Αποφύγατε να διευκρινίσετε στις Επιτροπές ποιος θα κάνει την καταγγελία. Ο γονιός; 
Γι’ αυτό σταματήστε την πρόκληση ότι με το νομοσχέδιο απαλλάσσετε τους γονείς από την ευθύνη και μεταφέρετε αυτήν την ευθύνη στις ίδιες τις πλατφόρμες. Σας έπιασε ο πόνος για τους εργαζόμενους γονείς που δουλεύουν δεκατριάωρα, δουλεύουν τις Κυριακές και έχουν γίνει γονείς μερικής απασχόλησης με την αντεργατική νομοθεσία που έχετε περάσει όλες οι κυβερνήσεις, για τους γονείς που αγωνιούν πώς θα πληρώσουν το ενοίκιο ή τη δόση του στεγαστικού, τους λογαριασμούς του ρεύματος, το σούπερ μάρκετ, το φροντιστήριο ή την αθλητική δραστηριότητα με τους μισθούς που τελειώνουν στα μισά του μήνα; Πείτε μας πώς μια εργαζόμενη μητέρα με τη ζωή και τα ωράρια-λάστιχο θα προλάβει με ουσιαστικό τρόπο να εντοπίσει τη χρήση μέσων κοινωνικής δικτύωσης από το δεκατετράχρονο παιδί της. Στερείτε τελικά από τα παιδιά δημιουργικό χρόνο με τους γονείς τους και την ίδια ώρα η ευθύνη της παιδικής προστασίας φορτώνεται όλο και περισσότερο στη γονική ευθύνη. 
Όμως, η μεγαλύτερη πρόκληση είναι ότι προβάλλετε το νομοθετικό σας έργο ως ασπίδα προστασίας των παιδιών. Μιλάτε εσείς για παιδική προστασία, όταν το εχθρικό για τον λαό αστικό κράτος μέσα σ’ έναν μήνα από την έναρξη της σχολικής χρονιάς έχει αφήσει απροστάτευτα τα παιδιά και τους εκπαιδευτικούς με τις σχολικές υποδομές ρημαδιό, εκεί που υλοποιείται το «πάμε κι όπου βγει», με αποτέλεσμα πέντε τραυματισμούς μαθητών στις σχολικές τάξεις πανελλαδικά, 4.000 μαθητές στη Γκράβα να αποκλείονται από την εκπαιδευτική διαδικασία και άλλα παραδείγματα που θα σας τα πούμε και μετά; 
Με την απαγόρευση των κινητών στο σχολείο τι κάνατε; Το μόνο που κάνατε είναι ότι οδηγηθήκαμε σε 2.000 ωριαίες αποβολές -στοιχεία του Υπουργείου Παιδείας-, αλλά αυτό δεν ανέτρεψε το περιεχόμενο του σχολείου που παραμένει ένα ατελείωτο εξεταστικό κέντρο, αποκρουστικό για τα παιδιά. Δεν ανέτρεψε τα χιλιάδες κενά σε εκπαιδευτικούς, ειδικά σε παράλληλη στήριξη, τμήματα ένταξης, σχολεία ειδικής αγωγής. Ενισχύετε ουσιαστικά το έδαφος, ώστε ο ελεύθερος χρόνος των παιδιών να αποτελεί εμπόρευμα, αναγκάζοντας τους γονείς να ακριβοπληρώνουν για τον αθλητισμό, τον πολιτισμό, τη δημιουργική απασχόληση. 
Ρωτήστε, κύριε Υπουργέ, τους γονείς των μικρών αθλητών που επαίρεστε ότι αυξήθηκαν -και καλά έγινε και αυξήθηκαν- πόσα πληρώνουν μηνιαία συνδρομή, πόσα πληρώνουν για τη συμμετοχή των παιδιών τους στους αγώνες. Ρωτήστε σε τι αθλητικές υποδομές-ρημαδιό αθλούνται τα παιδιά τους. 
Το κράτος σας ουσιαστικά αποκλείει τα παιδιά από την πρόληψη και την προστασία της ψυχικής τους υγείας. Σαράντα μέρες μετά την έναρξη της σχολικής χρονιάς δεν έχει ολοκληρωθεί το πρόγραμμα, δεν έχουν πάει οι ψυχολόγοι και οι κοινωνικοί λειτουργοί στα σχολεία, οι ψυχολόγοι που μοιράζονται σε πέντε σχολικές μονάδες μέσα σε μια εβδομάδα, ενώ στην Αθήνα ο χρόνος αναμονής για αξιολόγηση από τα ΚΕΔΑΣΥ ξεπερνά τα τρία χρόνια. 
Οι γονείς έρχονται αντιμέτωποι, λοιπόν, με την ανεπαρκή στελέχωση των δομών απεξάρτησης, με τις τραγικές ελλείψεις σε δημόσιες και δωρεάν υπηρεσίες και δομές ψυχικής υγείας, εξειδικευμένα για παιδιά και εφήβους. 
Γιατί άραγε η Κυβέρνηση που δήθεν ανησυχεί για τους εφήβους, δεν ενισχύει τα κέντρα πρόληψης με αύξηση της κρατικής χρηματοδότησης, με προσλήψεις μόνιμου προσωπικού -που έχουν να γίνουν προσλήψεις αορίστου χρόνου από το 2012-, με άνοιγμα νέων κέντρων πρόληψης με βάση τις αυξημένες ανάγκες; Γιατί έχει αφήσει «στον αέρα» τη λειτουργία των κέντρων πρόληψης μετά το 2027;
Παρουσιάζετε πραγματικά μια εικονική πραγματικότητα για τα λεγόμενα πολυδύναμα κέντρα του ΕΟΠΑΕ, γιατί η αλήθεια είναι ότι απευθύνεται τόσο σε ενήλικους όσο και ανήλικους για όλες τις εξαρτήσεις, χωρίς να εξασφαλίζετε εξειδικευμένο προσωπικό και υπηρεσίες για τον εθισμό στο διαδίκτυο, ιδιαίτερα σε παιδιά και εφήβους.
Τι θα κάνει, λοιπόν, ένας γονιός που το δεκάχρονο, εντεκάχρονο, δωδεκάχρονο, δεκατετράχρονο παιδί του είναι ήδη εθισμένο στα μέσα κοινωνικής δικτύωσης; Τι θα σημαίνει η απότομη απαγόρευση χρήσης των μέσων κοινωνικής δικτύωσης για την ψυχική του υγεία; 
Τολμάτε να μιλάτε για παιδική προστασία, όταν εκατοντάδες παιδιά παραμένουν για μήνες στα νοσοκομεία ή σ’ ένα βίαιο κακοποιητικό οικογενειακό περιβάλλον λόγω των ελλείψεων σε εξειδικευμένο επιστημονικό προσωπικό, στις κοινωνικές υπηρεσίες των δήμων, στις δομές παιδικής προστασίας; Τολμάτε να μιλάτε για παιδική προστασία, όταν με τη βαθύτερη πολεμική εμπλοκή εμπλέκετε τα παιδιά του λαού, τη νεολαία στους επικίνδυνους σχεδιασμούς, τους «ματωμένους» σχεδιασμούς ΗΠΑ, ΝΑΤΟ, Ευρωπαϊκής Ένωσης, του κράτους-δολοφόνου του Ισραήλ που αιματοκυλά τα παιδιά, τον λαό της Παλαιστίνης; Υπάρχουν, δηλαδή, δεκάδες παραδείγματα που έχουν τη σφραγίδα της πολιτικής της δικής σας, αλλά και των κομμάτων της «κοστολογημένης» Αντιπολίτευσης που επιβεβαιώνουν ότι οι ανάγκες παιδικής προστασίας λογαριάζονται ως κόστος για το εχθρικό για τον λαό αστικό κράτος.
Γι’ αυτό και αποτελεί θράσος, κύριοι της Κυβέρνησης, να στήνετε αυτό το προεκλογικό, επικοινωνιακό παιχνίδι για την παιδική προστασία. 
Το συγκεκριμένο νομοσχέδιο έχει όμως και κάτι άλλο. Αποτελεί μια ακόμα πιο αντιδραστική μεταρρύθμιση που οδηγεί στο γενικευμένο ψηφιακό φακέλωμα, κλιμακώνει την καταστολή σε βάρος παιδιών και γονιών. Αποτελεί πρόκληση η κυβέρνηση του Predator να μας λέει ότι θα πάρει μέτρα για την προστασία των παιδιών και την προστασία των προσωπικών τους δεδομένων. Στις διατάξεις του νομοσχεδίου όχι μόνο δεν υπάρχει καμία διασφάλιση και φραγμός στο ψηφιακό φακέλωμα αλλά οι απαντήσεις που δώσανε οι Υπουργοί στις επιτροπές της Βουλής γιγαντώνουν την ανασφάλεια για το πώς θα γίνει η επαλήθευση της ηλικίας των χρηστών, τόσο των ενηλίκων όσο και των ανηλίκων. Πολύ περισσότερο που υπάρχει και η πείρα της Αυστραλίας. 
Στην Αυστραλία η κυβέρνηση αποφάσισε απαγόρευση των μέσων κοινωνικής δικτύωσης για ανηλίκους καθιστώντας αποκλειστικά υπεύθυνες τις εταιρείες τεχνολογίας που κατέχουν τις πλατφόρμες, όπως λέτε και στο νομοσχέδιο. Έκανε ό,τι κι εσείς σχεδιάζετε. Τους έδωσε συγκατάθεση να αναπτύξουν μηχανισμούς και εργαλεία επαλήθευσης ηλικίας. Ανάμεσα στα άλλα εργαλεία είχαν δυνατότητα αξιοποίησης βιομετρικών δεδομένων, όπως η ανάλυση προσώπου ή και ανάλυση της φωνής με τη χρήση τεχνητής νοημοσύνης, όπως και εργαλεία ανάλυσης συμπεριφοράς, παραδείγματος χάριν, πρότυπα αλληλεπίδρασης και δραστηριότητες κατά τις σχολικές ώρες. Παρόλα αυτά οκτώ μήνες μετά την εφαρμογή το 85% των ανηλίκων σύμφωνα με τις έρευνες παρέκαμψε τις απαγορεύσεις και διατηρεί λογαριασμό σε κάποιο μέσο κοινωνικής δικτύωσης. 
Εμείς επιμένουμε ότι το κυβερνητικό μέτρο στην Αυστραλία απέτυχε να απομακρύνει τα παιδιά από τα μέσα κοινωνικής δικτύωσης. Πέτυχε όμως κάτι άλλο. Πέτυχε να συγκεντρωθεί ένας τεράστιος αριθμός δεδομένων παιδιών, να εμπεδωθεί εξοικείωση με την ψηφιακή επιτήρηση, με τη χρήση τεχνητής νοημοσύνης για ανάλυση βιομετρικών χαρακτηριστικών και δημιουργία προφίλ χρήστη. Πέτυχε να παραμεριστούν τα προσχήματα προστασίας της ιδιωτικότητας που επικαλείστε και εσείς με το περιβόητο κράτος δικαίου. 
Εμείς δεν θα σας καλέσουμε να περιμένετε τις οδηγίες της Ευρωπαϊκής Ένωσης όπως σας προτρέπει το ΠΑΣΟΚ με βάση και την τροπολογία που κατέθεσε ή ο ΣΥΡΙΖΑ, η Νέα Αριστερά και άλλοι. Γιατί δεν έχουμε καμία εμπιστοσύνη στην Ευρωπαϊκή Ένωση και τους κανονισμούς της που κινούνται με βάση το δόγμα «ουδείς εξαιρείται των παρακολουθήσεων». 
Όλα τα παραπάνω επιβεβαιώνουν ότι υπάρχουν χιλιάδες λόγοι το νομοσχέδιό σας να απορριφθεί από μαθητές, γονείς, εκπαιδευτικούς, συνολικά από τους εργαζόμενους, τον λαό και τη νεολαία. Η προστασία των παιδιών δεν μπορεί να περιορίζεται σε απαγορεύσεις που η ζωή έχει δείξει ότι είναι και αναποτελεσματικές και αντιδραστικές από τη σκοπιά της καταστολής. Τα παιδιά χρειάζονται μια ζωή που να μην τα σπρώχνει διαρκώς πίσω από μια οθόνη όμως και μετά την ψήφιση του νόμου θα παραμένουν όλοι οι παράγοντες που διαμορφώνουν τους αλγόριθμους της έλλειψης ουσιαστικής επικοινωνίας, του αντιδραστικού περιεχομένου της εκπαιδευτικής διαδικασίας, του ελάχιστου ελεύθερου και δημιουργικού χρόνου για γονείς και παιδιά. Γιατί όσο το διαδίκτυο ως επίτευγμα της ανθρώπινης εργασίας και του πολιτισμού παραμένει στην ιδιοκτησία των μεγάλων επιχειρηματικών καπιταλιστικών επιχειρήσεων, αυτές θα καθορίζουν και το περιεχόμενο και τη λειτουργία του με κριτήριο το κέρδος με βάση τους σκοπούς του σάπιου εκμεταλλευτικού συστήματος που έχει στο dna του τη γενικευμένη ανασφάλεια, τον πόλεμο, την ακρίβεια και όλα αυτά τα αδιέξοδα που αντιμετωπίζουν οι εργατικές λαϊκές οικογένειες. Αυτοί θα καθορίζουν και το περιεχόμενο εκείνο που είναι αναγκαίο για τη χειραγώγηση του λαού και ιδιαίτερα της νεολαίας. Επιβεβαιώνεται ότι πραγματική ασπίδα προστασίας για τα παιδιά είναι ο αγώνας στον δρόμο της σύγκρουσης με την πολιτική σας, με τη στρατηγική Ευρωπαϊκής Ένωσης και κυβερνήσεων αλλά και της κοστολογημένης αστικής αντιπολίτευσης με την πολιτική, δηλαδή, των κερδών και του πολέμου. 
Να είστε σίγουροι ότι το ορμητικό ποτάμι ελπίδας, αγώνα, διεκδίκησης που πλημμύρισε χθες στην Αθήνα και όλη τη χώρα, που συγκλόνισε τις αντίστοιχες μεγαλειώδεις κινητοποιήσεις σε πόλεις της Ευρώπης θα δυναμώσει ακόμα περισσότερο. Στις 30 Οκτώβρη, μαθητές, γονείς, εκπαιδευτικοί, φοιτητές, θα δώσουν ένα ακόμα μάθημα ζωής μαζί με τους λιμενεργάτες στην απεργία που οργανώνεται σε πάνω από 100 λιμάνια και τέσσερις ηπείρους για να μην είναι τα λιμάνια ορμητήρια πολέμου αλλά να είναι γέφυρες για τη φιλία των λαών. Αποτελεί ένα σημαντικό σταθμό της πάλης για να κάνουν τον φόβο σας πραγματικότητα γιατί από την Ελλάδα μέχρι τη Γαλλία οι λαοί σε όλη την Ευρώπη γράφουν και μπορούν να γράψουν ακόμα πιο συγκλονιστικές σελίδες στην ιστορία. 
Προφανώς καταψηφίζουμε το νομοσχέδιο.
ΠΡΟΕΔΡΕΥΩΝ (Γεώργιος Γεωργαντάς): Ευχαριστούμε πολύ, κυρία συνάδελφε. 
Τον λόγο τώρα έχει από τον ΣΥΡΙΖΑ η κ. Έλενα Ακρίτα. 
ΕΛΕΝΑ ΑΚΡΙΤΑ: Καλημέρα, κύριε Πρόεδρε. Καλημέρα και στους ελάχιστους συναδέλφους που βρίσκονται στην Αίθουσα, σε ένα νομοσχέδιο που αφορά τις ζωές και την προστασία των παιδιών μας. Είναι πραγματικά κρίμα και είναι η πρώτη φορά που καταγγέλλω αυτή την εκκωφαντική απουσία από όλα τα κόμματα από το Βήμα της Βουλής. 
Σήμερα η Κυβέρνηση μάς καλεί να ψηφίσουμε το φαινομενικά αυτονόητο, την προστασία των παιδιών από τα μέσα κοινωνικής δικτύωσης. Ποιος γονιός πραγματικά δεν ανησυχεί, ποιος γονιός πραγματικά δεν θέλει να προστατέψει το παιδί του, ποιος γονιός θέλει να βλέπει το παιδί του να παγιδεύεται να εκτίθεται σε εκφοβισμό, σε τρομοκρατία, σε χειραγώγηση και σε περιεχόμενο που είτε τον τρομάζει είτε τον πληγώνει; 
Προηγήθηκαν οι τέσσερις συνεδριάσεις και η ακρόαση φορέων. Όχι ότι αυτό μας έκανε καλύτερους ανθρώπους, όπως λέμε. Ακούσαμε παρατηρήσεις, ακούσαμε τοποθετήσεις και προειδοποιήσεις από ειδικούς επιστήμονες και έγινε μια τρύπα στο νερό. Δηλαδή, το νομοσχέδιο όπως μπήκε στις επιτροπές, έτσι έρχεται και σήμερα. Δεν έχει αλλάξει ούτε «και». Αυτή είναι η κυβερνητική εκδοχή της συναίνεσης. «Ακούμε αλλά δεν αλλάζουμε τίποτα και ύστερα σας εγκαλούμε επειδή δεν συμφωνείτε». 
Ο Υπουργός επικαλέστηκε μέσα στη Βουλή ένα δημοσκοπικό 80% υπέρ της ρύθμισης λες και η ψυχική υγεία και τα δικαιώματα των παιδιών μπορούν να κρίνονται και να αξιολογούνται με δημοσκοπικά ποσοστά. Αν ρωτήσεις έναν γονιό αν θέλει να προστατέψει το παιδί του από κινδύνους διαδικτύου φυσικά και θα πει «ναι». Αυτό όμως δεν σημαίνει ότι συμφωνεί με οποιαδήποτε απαγόρευση ανεξάρτητα από τις συνέπειες αυτής της απαγόρευσης. Δουλειά, λοιπόν, του Υπουργείου είναι να αποδείξει ότι το μέτρο που επιλέγει είναι αναγκαίο, είναι αποτελεσματικό και είναι και δίκαιο. Να μην καταφεύγουμε εδώ στο εκβιαστικό δίλημμα «ή ψηφίζετε την απαγόρευση ή αφήνετε τα παιδιά μας στο έλεος του διαδικτύου» γιατί πραγματικά θα έλεγα ότι μας αδικεί. Τι έχει γίνει, λοιπόν, εδώ; Έχει μπει οριζόντιος κόφτης. Το δόγμα «νόμος και τάξη» μεταφέρεται στο παιδικό και στο εφηβικό δωμάτιο. Να δούμε, λοιπόν, ποια παιδιά αφορά αυτός ο κόφτης και τι σημαίνει για την καθημερινότητά τους. 
Ας πάρουμε ένα παιδί 14 χρονών που ζει σε ένα μεγάλο αστικό κέντρο, έχει γονείς οι οποίοι έχουν κάποιες δουλειές και μπορούν να πληρώσουν φροντιστήρια, ξένες γλώσσες, αθλητισμό, δραστηριότητες, εκδρομές. Και από την άλλη έχουμε ένα παιδί της ίδιας ηλικίας που βρίσκεται σε μια απομακρυσμένη περιοχή, σε ένα χωριό, χωρίς παροχές και με γονείς οι οποίοι ενδεχομένως όχι μόνο δεν έχουν την ψηφιακή εξοικείωση να το βοηθήσουν και να το στηρίξουν αλλά μπορεί να είναι άνεργοι να δουλεύουν σε μία δουλειά χειρωνακτική. Αυτό είναι οριζόντιος κόφτης. Έχουμε το παιδί με το δικό του δωμάτιο, με το κομπιούτερ, με χρόνο με ψηφιακές γνώσεις και έχουμε το παιδί που ζει με τους γονείς του, που δουλεύουν σε δύο δουλειές χωρίς δημόσιες δομές δημιουργικής απασχόλησης στη γειτονιά. 
Πώς μπορείς, λοιπόν, να εφαρμόσεις ισότητα στην ανισότητα; Και τι γίνεται όταν έχουμε ένα παιδί με αναπηρία; Ένα παιδί που ενδεχομένως αντιμετωπίζει κινητικούς περιορισμούς ή άλλες δυσκολίες; Υπάρχουν, όπως όλοι ξέρουμε αλλά δεν έχουμε ασχοληθεί ποτέ νομίζω σε αυτή τη Βουλή με τις αόρατες αναπηρίες και τις δυσκολίες που μειώνουν τις ευκαιρίες της φυσικής κοινωνικοποίησης. 
Το να δίνεις, λοιπόν, τον ίδιο ακριβώς κανόνα σε παιδιά με άλλες, με διαφορετικές ανάγκες, δεν παράγει ισότητα, παράγει ανισότητα. Δεν παράγει συμπερίληψη, παράγει αποκλεισμό. Γι’ αυτό λέμε ότι ο οριζόντιος κόφτης είναι ξεκάθαρα ταξικός. Και γι’ αυτό λέμε πως όταν αγνοούνται οι άνισες αφετηρίες των παιδιών, έχουμε λοιπόν εδώ ένα ταξικό νομοσχέδιο. 
Οι μεγάλες πλατφόρμες δεν δημιουργήθηκαν για να κάνουν τα παιδιά μας χαρούμενα, ευτυχισμένα και δημιουργικά. Δημιουργήθηκαν για το κέρδος, δημιουργήθηκαν για τα φράγκα, για να το πω λαϊκά. Τα συστήματα συστάσεων, η ατέρμονη κύλιση και οι ειδοποιήσεις που επαναφέρουν διαρκώς τον χρήστη στην οθόνη, σχεδιάστηκαν ώστε να αυξάνουν τον χρόνο παραμονής και τον εθισμό και να μετατρέπουν αυτόν τον εθισμό των παιδιών μας σε αλόγιστη κερδοφορία. Για τις πιθανές συνέπειες στους έφηβους, υπάρχουν σοβαρά επιστημονικά ευρήματα. Υπάρχουν οι κρίσεις πανικού, διαταραχές ύπνου, πίεση στην αυτοεικόνα, χαμηλή αυτοεκτίμηση, διαδικτυακός εκφοβισμός. 
Ο Παγκόσμιος Οργανισμός Υγείας καταγράφει αύξηση της προβληματικής χρήσης -ναι, αυτό είναι γεγονός-, ενώ οι επιστήμονες μας προειδοποιούν ταυτόχρονα ότι οι αιτιώδεις σχέσεις είναι σύνθετες και τα αποτελέσματα δεν είναι ίδια για όλα τα παιδιά. 
Και τι κάνει, λοιπόν, η Κυβέρνηση απέναντι σε αυτό το μοντέλο; Αντί να μας παρουσιάσει ένα ολοκληρωμένο σχέδιο αλλαγής των αλγοριθμικών πρακτικών, νομοθετεί τον αποκλεισμό του παιδιού. Λες και το παιδί είναι ένα πρόβλημα που πρέπει να φύγει από τη μέση, να το ξεφορτωθούμε. Αυτό είναι το πρόβλημα. Δεν είναι οι πλατφόρμες κολοσσοί που κερδοσκοπούν σε βάρος του. Προσέξτε εδώ, λοιπόν, την αντίφαση. Την παραμονή των παιδιών στις οθόνες την καθορίζουν σε σημαντικό βαθμό επιχειρηματικές πρακτικές ενηλίκων. Κι όμως, ο νόμος στρέφεται πρωτίστως στον ανήλικο χρήστη και στον γονιό του, σαν να είναι ο θύτης το παιδί και όχι το θύμα, που έχουμε την υποχρέωση να προστατέψουμε. 
Ο Ευρωπαϊκός Κανονισμός για τις ψηφιακές υπηρεσίες προβλέπει ήδη υποχρεώσεις προστασίας των ανηλίκων, ενώ οι κατευθυντήριες γραμμές της Ευρωπαϊκής Επιτροπής περιλαμβάνουν ασφαλείς αρχικές ρυθμίσεις, αλλαγές στα συστήματα συστάσεων και απενεργοποίηση λειτουργών που ενθαρρύνουν την υπερβολική χρήση. 
Υπάρχει, όμως, εδώ κι άλλο ένα απτό, χειροπιαστό παράδειγμα. Στην Ολλανδία ύστερα από προσφυγή της οργάνωσης Bits of Freedom, δικαστήριο υποχρέωσε τη Meta να επιτρέπει στους χρήστες του Facebook-Meta και του Instagram να επιλέγουν σταθερά μία μη εξατομικευμένη χρονολογική ροή. Το Εφετείο του Άμστερνταμ επικύρωσε την απόφαση τον Μάρτιο του 2026 και αύξησε το όριο των χρηματικών ποινών. Η απόφαση αυτή δεν αφορούσε ειδικά ανήλικους. Δείχνει όμως τι μπορεί να σημαίνει στην πράξη η εφαρμογή αυτών των κανόνων. Μία παρέμβαση που δεν αποκλείει τον χρήστη, αλλά υποχρεώνει την πλατφόρμα να αλλάξει. 
Γιατί, λοιπόν, δεν βλέπουμε ανάλογη πολιτική αποφασιστικότητα από την Κυβέρνηση για την εφαρμογή αυτών των κανόνων; Αντ’ αυτού, ακούσαμε τους Υπουργούς να μας κατηγορούν πως όσοι διαφωνούμε με το νομοσχέδιο παίζουμε, λέει, το παιχνίδι των κολοσσών εταιρειών. Εδώ πραγματικά αντιστρέφουμε την πραγματικότητα. Εμείς, εμείς που ζητάμε αυστηρούς ελέγχους στους αλγόριθμους, υποχρεώσεις ασφαλούς σχεδιασμού και δημόσια λογοδοσία, δεν υπερασπιζόμαστε τις εταιρείες. Απαιτούμε, αντίθετα, να αναλάβουν οι εταιρείες τις ευθύνες τους. Η ίδια η Δίωξη Κυβερνοεγκλήματος προειδοποίησε στην επιτροπή για τα vpn, για ψευδείς ηλικίες, για λογαριασμούς τρίτων, για μετακίνηση σε πλατφόρμες παιχνιδιών, για μη ελεγχόμενα περιβάλλοντα. Κι, όμως, η Κυβέρνηση επιμένει να παρουσιάζει ένα ενιαίο ηλικιακό τείχος ως την κεντρική απάντηση σε ένα πολύ σύνθετο πρόβλημα. 
Και πώς θα εφαρμοστεί αυτό το τείχος; Η Αρχή Προστασίας Δεδομένων ζήτησε ασφαλή επαλήθευση ηλικίας, χωρίς γενικευμένη ταυτοποίηση και παρακολούθηση, ενώ ο Υπουργός παραδέχτηκε ότι η ειδική διασύνδεση του Kid Wallet με τις διεθνείς πλατφόρμες δεν λειτουργεί ακόμα. 
Με την έναρξη ισχύος, 1η Ιανουαρίου που ξεκινάει, είναι εύλογο, είναι στοιχειώδες, είναι το αυτονόητο, είναι το προφανές να ζητάμε την ολοκληρωμένη τεχνική αξιολόγηση και τις συγκεκριμένες εγγυήσεις προστασίας για όλους τους χρήστες. Και υπάρχει και κάτι ακόμα, κάτι που δυστυχώς δεν χώρεσε στους κυβερνητικούς πίνακες. Το Δίκτυο για τα Δικαιώματα του Παιδιού προσκόμισε στοιχεία διαβούλευσης με τετρακόσια εξήντα τέσσερα παιδιά, τα οποία μίλησαν για την απαγόρευση, διατύπωσαν αντιρρήσεις, διατύπωσαν προτάσεις και προβληματισμούς. Στην ακρόαση, όμως, της Βουλής που ήμασταν, δεν κλήθηκε ούτε ένας ανήλικος. Κι, όμως, είναι άλλο να μετράς τα παιδιά με ποσοστά κι άλλο να ακούς τα παιδιά, να είναι εκεί παρόντα, να τα ακούς και να τα λαμβάνεις υπόψιν σου. Οι ανήλικοι είναι φορείς δικαιωμάτων -κάποτε πρέπει να το καταλάβουμε αυτό- δεν είναι αντικείμενα διοικητικών μέτρων.
Την ίδια στιγμή η ΟΛΜΕ μας περιέγραψε σχολεία, όπου ένας σχολικός ψυχολόγος ή κοινωνικός λειτουργός μπορεί να μοιράζεται σε τέσσερα ή σε πέντε σχολεία όπου υπάρχει διαθέσιμος και αν υπάρχει διαθέσιμος. Και εδώ καθόμαστε σοβαρά και συζητάμε ένα μέτρο που αφορά άμεσα εκατοντάδες χιλιάδες μαθητές. Και πού είναι το Υπουργείο Παιδείας; Γιατί δεν είναι παρών το Υπουργείο Παιδείας; Γιατί δεν συνυπογράφει το νομοσχέδιο το Υπουργείο Παιδείας; Παρακαλώ πολύ την κυρία Ζαχαράκη να τοποθετηθεί σε αυτό και να μας απαντήσει.
Ποιες είναι, λοιπόν, οι νέες κοστολογημένες δεσμεύσεις για ψηφιακή παιδεία σε κάθε σχολείο; Πού είναι οι μόνιμες δημόσιες δομές στήριξης; Πού είναι οι δωρεάν χώροι άθλησης και πολιτισμού; Πού είναι η ουσιαστική στήριξη και βοήθεια στις οικογένειες; Δεν αρκεί να πούμε σε ένα παιδί «κλείσε την εφαρμογή», όταν δεν του προσφέρουμε καμία εναλλακτική, όταν δεν του δίνουμε μία πόρτα άλλη, ένα παράθυρο άλλο σε αυτόν τον κόσμο. Γι’ αυτό μιλάμε για ταξικό μέτρο. 
Κυρίες και κύριοι συνάδελφοι, είμαστε και εμείς γονείς. Δεν είμαστε απέναντι στην προστασία των παιδιών. Είμαστε απέναντι στη λογική ότι η προστασία ταυτίζεται με τον αποκλεισμό. Είμαστε απέναντι στη λογική ότι η κοινωνική ανισότητα εξαφανίζεται, όταν γράφουμε τον ίδιο κανόνα για όλους. Είμαστε απέναντι στην επιλογή να μην αντιμετωπίζονται οι τεχνολογικοί κολοσσοί, με την απομάκρυνση των πιο ευάλωτων χρηστών τους και να μην ελέγχονται αυστηρά. 
Εμείς θέλουμε παιδιά ασφαλή, θέλουμε παιδιά με δικαιώματα, θέλουμε παιδιά χαρούμενα, δημιουργικά, θέλουμε παιδιά με πρόσβαση στη γνώση, στην επικοινωνία, στη μάθηση, στην ψυχαγωγία, στο γέλιο. Θέλουμε πλατφόρμες που λογοδοτούν, θέλουμε δημόσιες υπηρεσίες που στηρίζουν πραγματικά τις οικογένειες. Γιατί η προστασία των παιδιών δεν μπορεί να στηρίζεται σε έναν οριζόντιο κόφτη, αυτό το «εγώ έχω το μαχαίρι, εγώ έχω και το καρπούζι», που παρακάμπτει και αγνοεί τις ανάγκες και κυρίως τις ανισότητες. Και γιατί όταν οι ίδιοι οι κανόνες επιβάλλονται σε άνισες αφετηρίες, το αποτέλεσμα είναι ο αποκλεισμός, το αποτέλεσμα είναι οι διακρίσεις, το αποτέλεσμα είναι η εύθραυστη ψυχική ισορροπία των παιδιών μας. 
Για τον λόγο αυτό, κυρίες και κύριοι συνάδελφοι, ο ΣΥΡΙΖΑ-Προοδευτική Συμμαχία καταψηφίζει το νομοσχέδιο. 
(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία) 
ΠΡΟΕΔΡΕΥΩΝ (Γεώργιος Γεωργαντάς): Κυρία συνάδελφε, σας ευχαριστούμε πολύ.
Τον λόγο έχει τώρα από την Ελληνική Λύση ο κ. Βασίλειος Γραμμένος, ειδικός αγορητής.
Παρακαλώ. 
ΒΑΣΙΛΕΙΟΣ ΓΡΑΜΜΕΝΟΣ: Σας ευχαριστώ, κύριε Πρόεδρε.
Κύριοι Υπουργοί, κυρίες και κύριοι συνάδελφοι, το δικαίωμα ενός παιδιού να εκφράζεται σήμερα, να ενημερώνεται, να δημιουργεί και να συμμετέχει στον δημόσιο διάλογο, δεν αποτελεί απειλή που πρέπει εμείς εδώ, μέσα από αυτήν την Αίθουσα, να περιορίσουμε.


Αποτελεί ύψιστο δικαίωμα που είμαστε υποχρεωμένοι εμείς να διαφυλάξουμε. 
Απ’ αυτήν ακριβώς την αρχή πιστεύω πως πρέπει να ξεκινήσει η σημερινή συζήτηση. Τα παιδιά και οι έφηβοι δεν θα πρέπει να είναι απλώς παθητικοί αποδέκτες της σύγχρονης τεχνολογίας. Είναι νέοι άνθρωποι, είναι το μέλλον της κοινωνίας μας που διαμορφώνουν την προσωπικότητά τους, αναζητούν τη θέση τους στην κοινωνία, αναπτύσσουν την κριτική τους σκέψη. Και τι άλλο επιθυμούν; Να ακουστεί η φωνή τους.
Στη σημερινή εποχή ένα παιδί έχει τη δυνατότητα μέσα από το διαδίκτυο να ανακαλύψει νέες γνώσεις, νέες εμπειρίες, να αναπτύξει σαφώς τις δεξιότητές του, να εκφράσει τις ανησυχίες του, να δημιουργήσει και να επικοινωνήσει με συνομηλίκους του που τι μοιράζονται; Κοινά ενδιαφέροντα. Κύριε Υπουργέ, για ένα παιδί που αισθάνεται απομονωμένο, που ζει σε μια απομακρυσμένη περιοχή ή που δυσκολεύεται να ενταχθεί σε ένα κοινωνικό πλαίσιο, αυτή η δυνατότητα μπορεί να είναι ιδιαίτερα σημαντική. Ας αναρωτηθούμε, λοιπόν, όλοι εμείς εδώ μέσα, θέλουμε παιδιά που θα απομακρυνθούν απλώς από τις οθόνες ή τα πληκτρολόγια μιας ηλεκτρονικής συσκευής ή παιδιά που θα μάθουν να χρησιμοποιούν την τεχνολογία με υπευθυνότητα, με κρίση και, πάνω απ’ όλα, με ασφάλεια; 
Για εμάς στην Ελληνική Λύση η απάντηση είναι ξεκάθαρη. Θέλουμε παιδιά ελεύθερα, ενημερωμένα και απολύτως προστατευμένα και έχουμε υποχρέωση ως κοινωνία, έχουμε υποχρέωση ως θεσμικά πρόσωπα να τα προστατεύσουμε. 
Κανείς από όλους εμάς, φαντάζομαι, δεν υποστηρίζει ότι τα μέσα κοινωνικής δικτύωσης είναι ένας ακίνδυνος χώρος. Κανείς μας δεν μπορεί να αγνοήσει τον διαδικτυακό εκφοβισμό, την παρενόχληση, την έκθεση σε ακατάλληλο περιεχόμενο, την παραπληροφόρηση, την εκμετάλλευση των προσωπικών δεδομένων ή τις πρακτικές που ενθαρρύνουν την υπερβολική χρήση. Δεν μπορούμε, επίσης, να αδιαφορούμε όταν η συνεχή σύγκριση με εξιδανικευμένες εικόνες, η αναζήτηση επιβίωσης ή ακόμα και επιβεβαίωσης και η αδιάκοπη ροή ψηφιακών ερεθισμάτων επηρεάζουν την αυτοεκτίμηση ενός παιδιού, επηρεάζουν τον ύπνο ενός νέου, τη συγκέντρωση και την ψυχική του υγεία. 
Οι κίνδυνοι σαφώς είναι υπαρκτοί και, ακριβώς επειδή είναι υπαρκτοί, η πολιτεία οφείλει να παρέμβει καίρια και με αποφασιστικότητα. Το κρίσιμο ερώτημα, όμως, δεν είναι εάν πρέπει να προστατεύσουμε τα παιδιά μας. Είναι εάν η καθολική απαγόρευση -και αυτό είναι το ζητούμενο- αποτελεί τον αποτελεσματικότερο τρόπο για να το πετύχουμε.
Εδώ ακριβώς βρίσκεται και η ένστασή μας με την προσέγγιση της Κυβέρνησης. Γιατί οι καθολικές απαγορεύσεις μας οδηγούν, κύριοι Υπουργοί, σε άλλες εποχές, πιο σκοτεινές και άκρως αντιδημοκρατικές και αυτό είναι κάτι που εμείς στην Ελληνική Λύση δεν το θέλουμε.
Κυρίες και κύριοι συνάδελφοι, στις κοινοβουλευτικές επιτροπές που προηγήθηκαν, η ακρόαση των φορέων ήταν άκρως αποκαλυπτική.
Ανέδειξε ότι ενώ η ανάγκη προστασίας των Ελληνικών αναγνωρίζεται ευρέως, δεν υπάρχει αντίστοιχη επιστημονική βεβαιότητα ότι μια οριζόντια απαγόρευση μέχρι την ηλικία των δεκαπέντε ετών αποτελεί από μόνη της την καλύτερη και αποτελεσματικότερη λύση.
Οι τοποθετήσεις εκπροσώπων διεθνών οργανισμών, όπως αυτός του Παγκόσμιου Οργανισμού Υγείας και του ΟΑΣΑ, ανέδειξαν την πολυπλοκότητα του ζητήματος και την ανάγκη να αντιμετωπίζουμε με προσοχή τα επιστημονικά δεδομένα. Δεν είναι επομένως ορθό να παρουσιάζουμε μια επίπλαστη πραγματικότητα ως ένα πρόβλημα που λύνεται με μια απαγόρευση, κύριοι Υπουργοί. Η πολιτική ευθύνη δεν εξαντλείται στις ανακοινώσεις ή αν θέλετε καλύτερα στην ανακοίνωση ενός αυστηρότερου μέτρου. Απαιτεί να εξετάσουμε εάν το μέτρο αυτό είναι αναλογικό, αν μπορεί να εφαρμοστεί στην πράξη του, αν αντιμετωπίζει τις πραγματικές αιτίες του προβλήματος και αν εν τέλει ενδέχεται να δημιουργήσει νέους κινδύνους.
Και εδώ, κύριε Υπουργέ, υπάρχουν και εγείρονται σοβαρά ερωτήματα. Πρώτον, πώς ακριβώς θα διασφαλιστεί ότι τα παιδιά δεν θα εκτίθενται σε επιβλαβές περιεχόμενο; Διότι το πρόβλημα δεν είναι μόνο ποιος έχει δικαίωμα να ανοίξει έναν διαδικτυακό λογαριασμό. Το πρόβλημα είναι και τι βλέπει το παιδί όταν συνδέεται, τι του προτείνει η συγκεκριμένη πλατφόρμα που επισκέπτεται, ποιο περιεχόμενο προωθεί ο αλγόριθμος -και αυτό είναι το ζητούμενο- και με ποια κριτήρια μπορεί να απαγορεύσουμε την πρόσβαση σε συγκεκριμένες υπηρεσίες. Μπορούμε, όμως, με την ίδια αποφασιστικότητα να απαιτήσουμε από τις εταιρείες να σταματήσουν να προωθούν σε καθημερινή βάση επικίνδυνο και ακατάλληλο περιεχόμενο στους ανηλίκους.
Μπορούμε να απαιτήσουμε να μην επιβραβεύεται από τους αλγόριθμους η βία, η παρενόχληση, η επικίνδυνη συμπεριφορά και τα πρότυπα που υπονομεύουν την ψυχική υγεία των παιδιών μας; Μπορούμε, κύριοι Υπουργοί, να το κάνουμε αυτό; Και κυρίως, με ποιον μηχανισμό θα ελέγχεται ότι αυτές οι υποχρεώσεις εφαρμόζονται στην πράξη τους;
Δεν αρκεί, λοιπόν, να απαγορεύσουμε στα παιδιά μας να εισέρχονται στον κυβερνοχώρο. Οφείλουμε να υποχρεώσουμε και εκείνους που διαχειρίζονται αυτούς τους χώρους να αναλάβουν τις ευθύνες που τους αναλογούν.
Δεύτερον, θέλουμε να μας εξηγήσετε και να καταστεί σαφές, κυρίως στους γονείς των παιδιών, πώς θα επαληθεύεται η ηλικία τους. Αυτό μας αφορά. Μας ενδιαφέρει. Η Κυβέρνηση θεσπίζει ένα ηλικιακό όριο για ορισμένες υπηρεσίες κοινωνικής δικτύωσης. Ωστόσο, η ακριβής διαδικασία επαλήθευσης, οι εγγυήσεις της εφαρμογής και η προστασία των προσωπικών δεδομένων πρέπει να είναι σαφείς. Ποιος θα ελέγχει την ηλικία; Να μας πείτε με ποια μέσα θα γίνεται αυτό. Ποια δεδομένα θα συλλέγονται; Ποιος θα έχει πρόσβαση σ’ αυτά; Για πόσο χρόνο θα διατηρούνται αυτά τα προσωπικά δεδομένα; Πώς θα διασφαλίζεται ότι η επαλήθευση δεν θα μετατραπεί σε έναν μηχανισμό υπέρμετρης ταυτοποίησης των πολιτών;
Θεωρούμε απαραίτητο να προβλέπονται εναλλακτικές ασφαλείς μέθοδοι επαλήθευσης της ηλικίας, χωρίς να εξαρτάται η πρόσβαση στις νόμιμες διαδικτυακές υπηρεσίες από την υποχρεωτική χρήση μιας συγκεκριμένης κρατικής εφαρμογής.
Η προστασία, λοιπόν, των παιδιών μας δεν μπορεί να αποτελέσει άλλοθι για την αδικαιολόγητη συλλογή προσωπικών δεδομένων, κύριε Υπουργέ, ούτε για τη δημιουργία νέων κινδύνων με την ιδιωτικότητα.
Τρίτον, πρέπει να εξετάσουμε σοβαρά τις συνέπειες μιας καθολικής απαγόρευσης στα παιδιά μας. Όταν απαγορεύουμε κάτι χωρίς να εξηγούμε επαρκώς το γιατί, χωρίς να εκπαιδεύουμε και χωρίς να προσφέρουμε εναλλακτικές, υπάρχει ο κίνδυνος να πετύχουμε ακριβώς το αντίθετο. Ένας έφηβος μπορεί να δηλώσει άνετα μια ψεύτικη ηλικία, να χρησιμοποιήσει λογαριασμό τρίτου προσώπου ή να στραφεί σε λιγότερο ελεγχόμενες ψηφιακές υπηρεσίες. Μπορεί, επίσης, ένας έφηβος να αποκρύπτει τη διαδικτυακή του δραστηριότητα από τους γονείς του, αντί να συζητά μαζί του για όλα αυτά που αντιμετωπίζει μέσα σε μια πλατφόρμα κοινοτικής δικτύωσης. Και τότε, κύριοι της Κυβέρνησης, τι θα έχουμε πετύχει; Θα έχουμε εξασφαλίσει την προστασία του παιδιού απλώς ή θα έχουμε χάσει τη δυνατότητα να γνωρίζουμε τους κινδύνους στους οποίους το παιδί εκτίθεται;
Δεν ισχυριζόμαστε ότι κάθε περιορισμός είναι λανθασμένος. Πιστεύουμε, όμως, ακράδαντα ότι οι περιορισμοί πρέπει να είναι κυρίως αναλογικοί, εφαρμόσιμοι και αποτελεσματικοί στην πράξη τους. Και κάτι ακόμα. Η απαγόρευση δεν μπορεί να υποκαθιστά την πρόληψη, την εκπαίδευση και την ευθύνη των ίδιων των πλατφορμών.
Σε αυτό το σημείο, κυρίες και κύριοι συνάδελφοι, θέλω να περάσουμε από τη διαπίστωση του προβλήματος στην ουσιαστική λύση και στις προτάσεις της Ελληνικής Λύσης. Προτείνουμε, λοιπόν, μια διαφορετική προσέγγιση από εσάς και ακούστε τη, κύριε Υπουργέ. Θέτουμε και θέλουμε να θέσουμε σαφείς κανόνες, ουσιαστικό έλεγχο, αυστηρές υποχρεώσεις για τις πλατφόρμες και ενεργή συμμετοχή της οικογένειας των παιδιών αλλά και του ίδιου του σχολείου.
Πρώτη προτεραιότητά μας πρέπει να είναι η ευθύνη των ψηφιακών πλατφορμών. Οι εταιρείες που αποκομίζουν τεράστια οικονομικά οφέλη, εκατοντάδες δισεκατομμύρια ευρώ, από τη δραστηριότητα των χρηστών δεν μπορούν να μεταφέρουν ολόκληρο το βάρος της προστασίας στους γονείς και στα παιδιά. Αυτές οι εταιρείες πρέπει να υποχρεώνονται να εφαρμόζουν αποτελεσματικούς μηχανισμούς εντοπισμού και απομάκρυνσης παράνομου και επιβλαβούς περιεχομένου, να περιορίζουν την έκθεση των ανηλίκων σε ακατάλληλες συστάσεις και εικόνες και να σχεδιάζουν υπηρεσίες που δεν θα ενθαρρύνουν την ανεξέλεγκτη χρήση. 
Χρειάζονται επίσης αυστηρότερες προεπιλεγμένες ρυθμίσεις ιδιωτικότητας για τους ανηλίκους, περιορισμοί στις στοχευμένες διαφημίσεις, αποτελεσματικά εργαλεία αναφοράς περιστατικών και ουσιαστική δυνατότητα παρέμβασης όταν διαπιστώνονται κίνδυνοι. 
Παράλληλα, οι εταιρείες που χρησιμοποιούν αλγορίθμους που διαμορφώνουν το περιεχόμενο, το οποίο βλέπει ένα παιδί όταν επισκέπτεται ένα μέσο κοινωνικής δικτύωσης, πρέπει να υπόκειται σε ουσιαστικό έλεγχο και λογοδοσία. 
Κύριε Υπουργέ, απαιτούμε συγκεκριμένες απαντήσεις κατά τη διάρκεια της τοποθέτησής σας ή του κ. Σκέρτσου. Θέλω να μας πείτε: Πώς θα ελέγχεται η λειτουργία τους. Πώς θα διαπιστώνεται ότι δεν προωθούν επιβλαβές περιεχόμενο στους ανηλίκους. Ποια Αρχή τελικά θα ελέγχει τη συμμόρφωση των εταιρειών. Και ποιες κυρώσεις θα επιβάλλονται όταν παραβιάζονται οι υποχρεώσεις τους. 
Το ΕΣΡ, η Αρχή Προστασίας Δεδομένων, με ένα υποστελεχωμένο ανθρώπινο δυναμικό, το οποίο αδυνατεί να ελέγξει τα μέσα μαζικής ενημέρωσης; Αυτοί θα ελέγχουν; Θα προλάβουν; Θα μπορούν; Θα το δούμε στην πράξη. Η προστασία δεν μπορεί να στηρίζεται σε γενικές διακηρύξεις. Πρέπει να στηρίζεται σε συγκεκριμένους κανόνες, ελέγχους και μετρήσιμα αποτελέσματα. 
Δεύτερη προτεραιότητα είναι η οικογένεια για εμάς στην Ελληνική Λύση. Οι γονείς γνωρίζουν καλύτερα από οποιονδήποτε άλλον τις ανάγκες των παιδιών, την ωριμότητα και τις δυσκολίες τους. Χρειάζονται όμως υποστήριξη, ενημέρωση και πρακτικά εργαλεία που θα μπορούν αυτοί οι άνθρωποι να ελέγχουν. 
Προτείνουμε λοιπόν την ευρεία ενημέρωση των γονέων για τους κινδύνους του διαδικτύου, την εκπαίδευσή τους στη χρήση των διαθέσιμων εργαλείων γονικού ελέγχου και την ενθάρρυνση του ουσιαστικού διαλόγου με τα παιδιά.
Ο γονικός έλεγχος πρέπει να είναι ανάλογος με την ηλικία και την ωριμότητα του παιδιού, να λειτουργεί με διαφάνεια και να σέβεται απόλυτα και σταδιακά την αναπτυσσόμενη αυτονομία του. Δεν θέλουμε οι γονείς να μετατραπούν σε αστυνομικούς των παιδιών τους. Θέλουμε να έχουν τα μέσα και τα εργαλεία να τα προστατεύουν, να αναγνωρίζουν έγκαιρα τα σημάδια κινδύνου και να μπορούν να παρέμβουν όταν αυτό χρειάζεται. 
Τρίτη προτεραιότητα για εμάς είναι το σχολείο. Το σχολείο δεν μπορεί να περιορίζεται στη διδασκαλία της χρήσης απλά της τεχνολογίας. Πρέπει να εκπαιδεύει τα παιδιά και στην ασφαλή χρήση της. Χρειάζονται οργανωμένα προγράμματα ψηφιακού γραμματισμού, αναγνώριση της παραπληροφόρησης, προστασίας των προσωπικών δεδομένων, αντιμετώπισης του διαδικτυακού εκφοβισμού και κατανόησης των μηχανισμών με τους οποίους οι αλγόριθμοι επηρεάζουν τις επιλογές μας. Χρειάζονται επίσης κατάλληλα εκπαιδευμένοι εκπαιδευτικοί, σχολικοί ψυχολόγοι και συνεργασία με ειδικούς, ώστε τα παιδιά να μπορούν να ζητούν βοήθεια χωρίς φόβο και πάνω απ’ όλα χωρίς στιγματισμό.
Στην κατεύθυνση αυτή, ο Συνήγορος του Πολίτη επισημαίνει τη σημασία της εκπαίδευσης των μαθητών, των γονέων και των εκπαιδευτικών, καθώς και την ανάγκη μιας ευρείας εκστρατείας ενημέρωσης. Αυτή είναι μια ουσιαστική επισήμανση. Η προστασία των ανηλίκων απαιτεί συνεργασία όλων των εμπλεκομένων και όχι μόνο την ψήφιση μιας απαγόρευσης που καλούμαστε σήμερα να ψηφίσουμε.
Η δική μας πρόταση λοιπόν είναι σαφής: Ηλικιακά κατάλληλες ρυθμίσεις, ασφαλείς διαδικασίες επαλήθευσης, αυστηρές υποχρεώσεις για τις πλατφόρμες, ουσιαστικός γονικός έλεγχος και συστηματική εκπαίδευση. Πού αλλού; Στο σχολείο. Κάθε περιορισμός πρέπει να αξιολογείται ως προς την αποτελεσματικότητά του και να συνοδεύεται από εγγυήσεις για την ιδιωτικότητα και τα δικαιώματα των παιδιών μας. Όπου απαιτούνται αυστηρότερα μέτρα για συγκεκριμένους κινδύνους, αυτά πρέπει να εφαρμόζονται με την ανάλογη σαφήνεια και ασφαλώς με την αναλογικότητα. Και βέβαια η πολιτεία εδώ οφείλει να ενημερώσει δημόσια για τα αποτελέσματα των παρεμβάσεών της, ώστε να γνωρίζουμε τι τελικά λειτουργεί και τι χρειάζεται πραγματική αλλαγή.
Κύριε Υπουργέ, η Ελληνική Λύση αντιμετωπίζει την προστασία των παιδιών ως ζήτημα πρώτης προτεραιότητας. Η οικογένεια, η ψυχική υγεία, η ασφάλεια και η αξιοπρέπεια των ανηλίκων δεν είναι πεδία για επικοινωνιακούς χειρισμούς. Δεν μπορούμε όμως να δεχτούμε ότι η επιτυχία μιας πολιτικής θα κριθεί αποκλειστικά από το αν τελικά θα απαγορεύσουμε την πρόσβαση των παιδιών σε συγκεκριμένες διαδικτυακές πλατφόρμες. Θα κριθεί από το αν θα μειώσουμε τον διαδικτυακό εκφοβισμό, από το αν τελικά θα περιορίσουμε την έκθεση σε επικίνδυνο περιεχόμενο, από το αν θα προστατεύσουμε τα ίδια και τα προσωπικά τους δεδομένα, από το αν θα δώσουμε στους γονείς και τους εκπαιδευτικούς τα εργαλεία, εν τέλει, που χρειάζονται και τη δυνατότητα να παρέμβουν με αποτελεσματικότητα και πάνω απ’ όλα από το αν θα μάθουμε στα παιδιά μας να αναγνωρίζουν τους κινδύνους και να προστατεύουν τον εαυτό τους στα κοινωνικά δίκτυα. Γιατί τα παιδιά μας δεν θα ζήσουν σε έναν κόσμο χωρίς τεχνολογία, θα ζήσουν σε έναν κόσμο στον οποίο η τεχνολογία θα αποτελεί ολοένα και μεγαλύτερο εργαλείο στην καθημερινότητά τους.
Το χρέος λοιπόν όλων εμάς μέσα σ’ αυτήν την Αίθουσα, δεν είναι να δημιουργήσουμε μια ψευδαίσθηση ασφάλειας μέσω της απαγόρευσης. Είναι να διαμορφώσουμε πραγματικές συνθήκες ασφάλειας με κανόνες, ελέγχους, λογοδοσία και παιδεία. Η ελευθερία χωρίς προστασία μπορεί να αφήσει τα παιδιά μας εκτεθειμένα. Η προστασία χωρίς ελευθερία μπορεί να στερήσει δικαιώματα και ευκαιρίες στα ίδια.
Η ευθύνη της πολιτείας είναι να εξασφαλίσει και τα δύο. Αυτό απαιτούμε από την Κυβέρνησή σας, να αναλάβει τις ευθύνες της, να θέσει τις ψηφιακές πλατφόρμες προ των ευθυνών τους, να στηρίξει τους γονείς και το εκπαιδευτικό σύστημα και να αποδείξει με συγκεκριμένες εγγυήσεις ότι τα μέτρα που προτείνει θα λειτουργήσουν στην πράξη και όχι στα χαρτιά.
Η ουσιαστική προστασία των παιδιών επιτυγχάνεται με το να τους κλείσουμε μια πόρτα; Δεν θα το καταφέρουμε αυτό. Όσες πόρτες και να κλείσουμε στα παιδιά, θα βρουν μια άλλη μικρή πόρτα να ανοίξουν και να κάνουν αυτό που πραγματικά θέλουν. Άρα, η απαγόρευση για εμάς δεν είναι το μέτρο.
Η ουσιαστική προστασία των παιδιών επιτυγχάνεται όταν φροντίζουμε ώστε όποια πόρτα κι αν επιλέξουν τελικά αυτά να ανοίξουν, να έχουν το κριτήριο και να αναγνωρίζουν τον κίνδυνο, να γνωρίζουν τα δικαιώματά τους και να έχουν δίπλα τους μια οικογένεια που θα τα προστατεύει, θα ασχολείται μαζί τους, ένα σχολείο και μια πολιτεία που πραγματικά θα ενδιαφέρεται γι’ αυτούς.
Αυτή για εμάς στην Ελληνική Λύση είναι η ευθύνη απέναντι στα παιδιά μας κι αυτή είναι η θέση της Ελληνικής Λύσης.
Σας ευχαριστώ πολύ.
(Χειροκροτήματα από την πτέρυγα της Ελληνικής Λύσης)
ΠΡΟΕΔΡΕΥΩΝ (Γεώργιος Γεωργαντάς): Ευχαριστούμε, κύριε συνάδελφε. 
Τον λόγο τώρα έχει η ειδική αγορήτρια από τη Νίκη κ. Κουρουπάκη. 
ΑΣΠΑΣΙΑ ΚΟΥΡΟΥΠΑΚΗ: Ευχαριστώ, κύριε Πρόεδρε.
Κύριοι Υπουργοί, κυρίες και κύριοι συνάδελφοι, πριν από λίγες ημέρες στην Πεύκη συνελήφθη ένας δεκαπεντάχρονος ο οποίος, σύμφωνα με την Αστυνομία, φέρεται να επεξεργάστηκε φωτογραφία ανήλικης και να δημοσίευσε προσβλητικό υλικό σε κοινωνικό δίκτυο. Στο Λασίθι τρεις ανήλικοι συνελήφθησαν για υπόθεση επίθεσης σε άλλο παιδί η οποία βιντεοσκοπήθηκε και αναρτήθηκε στο διαδίκτυο. 
Σκεφτείτε για μια στιγμή τους γονείς που βλέπουν το παιδί τους να διασύρεται μπροστά σε εκατοντάδες αγνώστους και προσπαθούν να σταματήσουν τη διάδοση μιας φωτογραφίας ή ενός βίντεο, χωρίς να γνωρίζουν πόσοι το έχουν ήδη αποθηκεύσει και πού μπορεί αυτό να εμφανιστεί ξανά.
Αυτήν την πραγματικότητα αντιμετωπίζουν σήμερα πολλές οικογένειες και γι’ αυτό η ΝΙΚΗ έχει υποστηρίξει τον περιορισμό της πρόσβασης στα κοινωνικά δίκτυα για τα παιδιά κάτω των δεκαπέντε ετών. Γνωρίζουμε πολύ καλά τους κινδύνους που υπάρχουν από τον διαδικτυακό εκφοβισμό, μέχρι τον εθισμό στην οθόνη και την έκθεση σε περιεχόμενο που μπορεί να βλάψει σοβαρά έναν ανήλικο. 
Γι’ αυτά τα παιδιά μιλάμε σήμερα, κύριοι της Κυβέρνησης και για τις οικογένειές τους που περιμένουν να δουν αν ο νόμος σας θα έχει πραγματικό αποτέλεσμα. Από τη στιγμή, λοιπόν, που σχεδιάζετε έναν μηχανισμό επαλήθευσης ηλικίας για εκατομμύρια χρήστες οφείλετε να εξηγήσετε πώς θα λειτουργεί, ποια στοιχεία θα χρησιμοποιούνται και ποιος, φυσικά, θα έχει πρόσβαση σε αυτά. Αυτά έπρεπε να τα έχετε ξεκαθαρίσει πριν φέρετε το νομοσχέδιο προς ψήφιση, κύριοι Υπουργοί.
Κύριε Παπαστεργίου στην Επιτροπή στις 21 Οκτωβρίου είπατε κάτι που αξίζει να ακουστεί και σήμερα εδώ στην Ολομέλεια. Παραδεχθήκατε ότι ο μηχανισμός επαλήθευσης που διαθέτετε λειτουργεί, αλλά η διασύνδεσή του με τις πλατφόρμες των κοινωνικών δικτύων δεν λειτουργεί ακόμη και πρόκειται να δοκιμαστεί μέσα στο επόμενο δίμηνο. Δηλαδή, φέρνετε προς ψήφιση ένα μέτρο, που θα αρχίσει να εφαρμόζεται την 1η Ιανουαρίου του 2027…
Λέω κάτι αστείο, κύριε Σκέρτσο;
ΧΡΗΣΤΟΣ-ΓΕΩΡΓΙΟΣ (ΑΚΗΣ) ΣΚΕΡΤΣΟΣ (Υπουργός Επικρατείας):… (δεν ακούστηκε)
ΑΣΠΑΣΙΑ ΚΟΥΡΟΥΠΑΚΗ: …θα αρχίσει, λοιπόν, να εφαρμόζεται την 1η Ιανουαρίου 2027, ενώ η σύνδεση του συστήματός σας με τις ίδιες εταιρείες δεν έχει ακόμα δοκιμαστεί στην τελική της μορφή. Και την ίδια ώρα…
ΧΡΗΣΤΟΣ-ΓΕΩΡΓΙΟΣ (ΑΚΗΣ) ΣΚΕΡΤΣΟΣ (Υπουργός Επικρατείας): Η λογική σειρά είναι ότι πρώτα νομοθετούμε και μετά υλοποιούμε.
ΑΣΠΑΣΙΑ ΚΟΥΡΟΥΠΑΚΗ: Θα πρέπει όλα, όμως, να έρχονται με κάποια λογική σειρά και αυτά δεν μας τα έχετε εξηγήσει και στις επιτροπές δεν έχετε γίνει σαφής. 
ΠΡΟΕΔΡΕΥΩΝ (Γεώργιος Γεωργαντάς): Κύριε Υπουργέ, θα έχετε την ευκαιρία να απαντήσετε. Παρακαλώ, μην διακόπτετε.
ΑΣΠΑΣΙΑ ΚΟΥΡΟΥΠΑΚΗ: Θα πρέπει στη νομοθέτηση να ακολουθείτε μια λογική σειρά και να την κάνετε κατανοητή προς όλους, να μην την καταλαβαίνετε μόνο εσείς, γιατί τότε, μάλλον, υπάρχει πρόβλημα. 
Την ίδια ώρα, λοιπόν, διαβεβαιώνετε τους πολίτες ότι όλα θα λειτουργήσουν με ασφάλεια και σεβασμό στα προσωπικά τους δεδομένα. Πώς το γνωρίζετε αυτό, κύριε Υπουργέ, όταν οι δοκιμές δεν έχουν ολοκληρωθεί και οι αρμόδιες αρχές δεν έχουν εξετάσει ακόμη τη συγκεκριμένη λειτουργία. 
Μιλήσατε επανειλημμένα για την τεχνολογία της μηδενικής γνώσης που επιτρέπει την επιβεβαίωση της ηλικίας, χωρίς να αποκαλύπτεται η ταυτότητα του χρήστη στην πλατφόρμα. Είναι μια σημαντική τεχνολογική δυνατότητα, την οποία ασφαλώς πρέπει να αξιοποιήσουμε. Εκείνο, όμως, που δεν μας έχετε παρουσιάσει είναι ποιος θα διαχειρίζεται τις πληροφορίες κατά την έκδοση της επιβεβαίωσης, τι θα αποθηκεύεται και αν υπάρχει δυνατότητα να συνδέονται μεταξύ τους διαφορετικές επαληθεύσεις. 
Και επειδή κάποιοι, ενδεχομένως, θεωρούν ότι αυτές οι ανησυχίες εμφανίστηκαν τώρα, θα τους θυμίσω ότι στις 17 Αυγούστου 2026 είχα καταθέσει την υπ’ αριθμόν 845/7666 ερώτηση και αίτηση κατάθεσης εγγράφων προς το Υπουργείο Ψηφιακής Διακυβέρνησης, την καταθέτω και στα Πρακτικά, γιατί προφανώς ο κ. Παπαστεργίου δεν την έχει δει ακόμη, με θέμα: «Kids Wallet και age verification: Από την προστασία των ανηλίκων στην ψηφιακή ταυτοποίηση εκατομμυρίων χρηστών».
(Στο σημείο αυτό η Βουλευτής κ. Ασπασία Κουρουπάκη καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και  Πρακτικών της Βουλής)
Από τότε, λοιπόν, κύριε Παπαστεργίου είχα θέσει το ζήτημα της γενικευμένης επαλήθευσης ηλικίας και της προστασίας των προσωπικών δεδομένων, γιατί οι τεχνολογικές επιλογές, που κάνετε σήμερα, θα καθορίσουν και τις δυνατότητες χρήσης αυτών των συστημάτων στο μέλλον. 
Η ΝΙΚΗ έχει εκφράσει πολλές φορές τις αντιρρήσεις της για την επέκταση των υποχρεωτικών συστημάτων ψηφιακής ταυτοποίησης και για τη συγκέντρωση προσωπικών δεδομένων. Γι’ αυτό απαιτούμε να παρουσιαστούν τα αποτελέσματα των τεχνικών ελέγχων και η σχετική αξιολόγηση των κινδύνων, πριν τεθεί σε λειτουργία η νέα διασύνδεση και είναι νομίζω λογικό.
Μας είπατε, επίσης, ότι το «Kids Wallet» θα είναι προαιρετικό και ότι οι εταιρείες θα μπορούν να χρησιμοποιούν διαφορετικές μεθόδους επαλήθευσης ηλικίας, αρκεί να πληρούν τις ευρωπαϊκές προδιαγραφές. Αυτό πρέπει να ισχύει, όμως και στην πράξη. Ο άνθρωπος που δεν διαθέτει κατάλληλο κινητό ή δεν επιθυμεί να χρησιμοποιεί κρατικό ψηφιακό πορτοφόλι πρέπει να έχει πραγματική εναλλακτική επιλογή. Όπως, επίσης, όταν ένας ενήλικος αποκλείεται λανθασμένα από μία υπηρεσία πρέπει να υπάρχει τρόπος να αποκατασταθεί αμέσως το λάθος, χωρίς να υποβάλλεται σε έναν ατελείωτο κύκλο διαδικασιών. 
Υπάρχει και μία προηγούμενη κυβερνητική εξαγγελία, την οποία δεν μπορούμε να προσπεράσουμε. Τον Απρίλιο ανακοινώσατε καθολική επανεπαλήθευση ηλικίας για τους υφιστάμενους λογαριασμούς, ενώ σε ευρωπαϊκό επίπεδο προτείνατε επανάληψη αυτής της διαδικασίας κάθε έξι μήνες. Στη συνέχεια ακούσαμε διαβεβαιώσεις ότι δεν θεσπίζεται γενική υποχρέωση ταυτοποίησης ενηλίκων. Εξηγήστε, λοιπόν, στους Έλληνες πολίτες τι ακριβώς σχεδιάζετε για τους λογαριασμούς, που ήδη χρησιμοποιούν και ποιες πληροφορίες θα απαιτούνται από αυτούς. Η επαλήθευση ηλικίας μπορεί να πραγματοποιείται χωρίς αποκάλυψη ταυτότητας στην πλατφόρμα και αυτή η δυνατότητα πρέπει να κατοχυρωθεί με αυστηρούς τεχνικούς και νομικούς περιορισμούς. 
Και μιας και μιλάμε για ηλικία, θα σταθώ σε μία διάταξη, που εξακολουθείτε να μην μας έχετε εξηγήσει πειστικά, παρόλο που πέρασαν τέσσερις επιτροπές. Στο άρθρο 4, θεωρείται ότι όλα τα παιδιά που γεννήθηκαν μέσα στο ίδιο ημερολογιακό έτος έχουν ημερομηνία γέννησης την 1η Ιανουαρίου. Σας ανέφερα το ίδιο παράδειγμα και στις επιτροπές. Θα το πω ξανά και σήμερα. Ένα παιδί που γεννήθηκε στις 31 Δεκεμβρίου 2012 θα αποκτήσει πρόσβαση στα κοινωνικά δίκτυα την 1η Ιανουαρίου του 2027, όταν δηλαδή θα είναι δεκατεσσάρων ετών και μίας ημέρας. Επικαλεστήκατε την κοινή σχολική χρονιά, μόνο που εσείς επιλέξατε ως ηλικιακό όριο τα δεκαπέντε έτη, επικαλούμενοι τους κινδύνους για την ανάπτυξη των παιδιών. Την ωριμότητα, κύριε Υπουργέ, δεν μπορείτε να την χαρίσετε με μία παράγραφο του νόμου. Και καλό θα ήταν να εξηγήσετε στους γονείς ,που μας ακούν αυτήν τη στιγμή, γιατί ενδιαφέρονται για τα παιδιά τους, γιατί το δικό σας ηλικιακό όριο μπορεί στην πράξη να μειώνεται σχεδόν κατά έναν ολόκληρο χρόνο.
Ας δούμε, όμως και τι συμβαίνει στις χώρες που έχουν ήδη επιχειρήσει να εφαρμόσουν αντίστοιχες απαγορεύσεις, γιατί εκεί υπάρχουν εξελίξεις που θα έπρεπε να σας έχουν προβληματίσει σοβαρά. Στη Γαλλία στις 14 Αυγούστου 2026, το Συνταγματικό Συμβούλιο με την Απόφαση 2026-911 έκρινε αντισυνταγματική τη γενική απαγόρευση πρόσβασης στα κοινωνικά δίκτυα για παιδιά κάτω των δεκαπέντε ετών. Κύριε Παπαστεργίου, αν είχατε διαβάσει την ερώτησή μου, αναφέρομαι και σε αυτό, θα το είχατε δει. Το καταθέτω στα Πρακτικά, λοιπόν. 
(Στο σημείο αυτό η Βουλευτής κ. Ασπασία Κουρουπάκη καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και  Πρακτικών της Βουλής)
Το Γαλλικό Δικαστήριο διαπίστωσε ότι η απαγόρευση περιόριζε δυσανάλογα την ελευθερία έκφρασης και επικοινωνίας, καθώς εφαρμοζόταν χωρίς επαρκή διάκριση ανάμεσα στις διαφορετικές υπηρεσίες και στις ανάγκες των παιδιών. Επισήμανε, επίσης, ότι ο έλεγχος ηλικίας θα αφορούσε αναγκαστικά και τους ενηλίκους, χωρίς ο νόμος να καθορίζει επαρκώς τις προϋποθέσεις και τα όρια αυτής της διαδικασίας για την προστασία της ιδιωτικής ζωής. Η γαλλική κυβέρνηση αναγκάστηκε να επανεξετάσει το νομοθετικό της σχεδιασμό. Και εδώ, κύριοι Υπουργοί, περιμένουμε να ακούσουμε πώς έχετε αντιμετωπίσει αντίστοιχα ζητήματα στο ελληνικό νομοσχέδιο, γνωρίζοντας ασφαλώς ότι η γαλλική απόφαση αφορά τη νομοθεσία εκείνης της χώρας.
Και στην Αυστραλία, όπου η απαγόρευση για τους κάτω των δεκαέξι ετών εφαρμόζεται από τις 10 Δεκεμβρίου του 2025 τα πρώτα επίσημα αποτελέσματα είναι, επίσης, ιδιαίτερα αποκαλυπτικά. Η ίδια η αυστραλιανή αρχή eSafety κατέγραψε ότι τρεις μήνες μετά την εφαρμογή του μέτρου το 81,5% των παιδιών κάτω των δεκαέξι εξακολουθούσε να χρησιμοποιεί κοινωνικά δίκτυα με ή χωρίς προσωπικό λογαριασμό έναντι 85,9% πριν την απαγόρευση. Το καταθέτω στα Πρακτικά. 
(Στο σημείο αυτό η Βουλευτής κ. Ασπασία Κουρουπάκη καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και  Πρακτικών της Βουλής)
Καταγράφηκε μείωση και στο ποσοστό όσων διατηρούσαν λογαριασμό, αλλά η διαδικτυακή χρήση παρέμεινε εξαιρετικά διαδεδομένη. Ακόμη πιο χαρακτηριστική είναι η μελέτη ερευνητών του Πανεπιστημίου του Σικάγο, σύμφωνα με την οποία σε δείγμα επτακοσίων σαράντα έξι Αυστραλών εφήβων περίπου ένας στους τέσσερις ηλικίας δεκατεσσάρων έως δεκαπέντε ετών συμμορφώνονταν στην απαγόρευση. Το καταθέτω στα Πρακτικά.
(Στο σημείο αυτό η Βουλευτής κ. Ασπασία Κουρουπάκη καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και  Πρακτικών της Βουλής)
Η αξιολόγηση του μέτρου συνεχίζεται και είναι ακόμη νωρίς για ασφαλή συμπεράσματα ως προς τη μακροχρόνια επίδραση στην ψυχική υγεία. Τα μέχρι τώρα αποτελέσματα πάντως δείχνουν πόσο δύσκολο είναι να εφαρμοστεί στην πράξη μία τέτοια απαγόρευση.
Κύριοι της Κυβέρνησης, έχετε εξετάσει αυτά τα δεδομένα σοβαρά; Με ποια επιστημονική τεκμηρίωση θεωρείτε ότι στην Ελλάδα θα πετύχει ένα σύστημα που αντιμετωπίζει τόσο μεγάλες δυσκολίες εφαρμογής σε μία χώρα η οποία προηγήθηκε; Αυτή η διεθνής εμπειρία είναι ένας ακόμη λόγος να ελέγξουμε προσεκτικά και το ευρωπαϊκό πλαίσιο μέσα στο οποίο επιχειρείτε να νομοθετήσετε.
Η Ευρωπαϊκή Επιτροπή με την επιστολή της 7ης Αυγούστου αναγνώρισε τη δυνατότητα θέσπισης εθνικού ηλικιακού ορίου. Διατύπωσε, όμως, συγκεκριμένες αντιρρήσεις για τις πρόσθετες υποχρεώσεις που επιχειρούσατε να επιβάλετε στις πλατφόρμες και για τον τρόπο ελέγχου της εφαρμογής τους και το επιβεβαιώνει αυτό η ίδια η απαντητική επιστολή της Κυβέρνησής σας, στην οποία αναφέρεται ότι αφαιρέσατε διατάξεις του αρχικού σχεδίου, προκειμένου να αντιμετωπίσετε τις ευρωπαϊκές ενστάσεις. 
Πώς γίνεται, λοιπόν, να παρουσιάζεται στη Βουλή αυτή η επιστολή ως μία γενική θετική έγκριση, όταν οι παρατηρήσεις της οδήγησαν την Κυβέρνηση να αλλάξει ουσιαστικές διατάξεις. Οι αλλαγές έγιναν και πρέπει να εξεταστούν με βάση το τελικό κείμενο. Παραμένει, όμως, μία πολύ συγκεκριμένη εκκρεμότητα για τις κυρώσεις. 
Κύριε Σκέρτσο, αναφερθήκατε στις επιτροπές, στα πρόστιμα που μπορούν να φτάσουν το 6% του παγκόσμιου κύκλου εργασιών των τεχνολογικών εταιρειών. Πράγματι, ο ευρωπαϊκός κανονισμός για τις ψηφιακές υπηρεσίες προβλέπει τόσο υψηλό ανώτατο όριο για συγκεκριμένες παραβάσεις των υποχρεώσεών του.
Η Ευρωπαϊκή Επιτροπή, όμως, επισημαίνει ότι ο μηχανισμός επιβολής του κανονισμού έχει δημιουργηθεί για τις υποχρεώσεις που προβλέπει ο ίδιος. Χρειάζεται, επομένως, να γνωρίζουμε ποια ακριβώς παράβαση θα διαπιστώνεται,  όταν μία πλατφόρμα επιτρέπει πρόσβαση κάτω από το ελληνικό ηλικιακό όριο και με ποια διαδικασία θα επιβάλλονται οι σχετικές κυρώσεις. Γιατί τα εντυπωσιακά ποσά που ανακοινώνονται, μπορεί να ακούγονται ωραία στις τηλεοπτικές δηλώσεις, αλλά οι γονείς χρειάζονται έναν νόμο που θα μπορεί πραγματικά να εφαρμοστεί.
Και ας επιστρέψουμε στα ίδια τα παιδιά, γιατί όλη η συζήτηση έχει αφήσει στο περιθώριο μία πολύ σοβαρή πλευρά του προβλήματος. Ένα παιδί δεκαέξι ή δεκαεπτά ετών εξακολουθεί να είναι ανήλικο. Παραμένει, επομένως, εκτεθειμένο στο διαδικτυακό εκφοβισμό, στις επικίνδυνες προκλήσεις και στις πρακτικές των πλατφορμών που το κρατούν καθηλωμένο στην οθόνη, προσφέροντάς του ασταμάτητα νέο περιεχόμενο. 
Οι μεγάλες τεχνολογικές εταιρείες κερδίζουν από τον χρόνο που περνά ο χρήστης στις εφαρμογές τους. Έχουν, λοιπόν, τεράστιο οικονομικό συμφέρον να τον κρατούν εκεί όσο περισσότερο μπορούν, ακόμη και όταν μιλάμε για παιδιά. Η Νίκη προτείνει να αξιοποιηθούν αυστηρά οι υφιστάμενες ευρωπαϊκές υποχρεώσεις για τον ασφαλή σχεδιασμό των υπηρεσιών και να ελέγχονται συστηματικά οι πρακτικές που ενθαρρύνουν την υπερβολική χρήση. Ιδιαίτερη προτεραιότητα πρέπει να δοθεί στις καταγγελίες που αφορούν την κακοποίηση ανηλίκων, ώστε οι οικογένειες να γνωρίζουν πού απευθύνονται και οι αρμόδιες αρχές να μπορούν να απαιτούν την άμεση αντιμετώπιση του παράνομου υλικού.
Θέλουμε, επίσης, δωρεάν και εύχρηστα εργαλεία γονικού ελέγχου χωρίς υποχρεωτική κρατική ταυτοποίηση, ενημέρωση στα σχολεία και ουσιαστική ενίσχυση των σχολικών ψυχολόγων και των δημόσιων υπηρεσιών συμβουλευτικής. Διότι υπάρχουν γονείς που βλέπουν το παιδί τους να απομονώνεται, να χάνει τον ύπνο του και να δυσκολεύεται να αποχωριστεί το κινητό, χωρίς να έχουν την οικονομική δυνατότητα να ζητήσουν ιδιωτική βοήθεια. Και υπάρχουν παιδιά που περνούν ατελείωτες ώρες μπροστά σε μία οθόνη, επειδή η οικογένειά τους δυσκολεύεται να καλύψει ακόμα και το κόστος μιας αθλητικής ή καλλιτεχνικής δραστηριότητας. 
Θέλουμε, λοιπόν, περισσότερες δυνατότητες άθλησης και δημιουργίας, με στήριξη των δημόσιων και δημοτικών υποδομών, ώστε κάθε παιδί να μπορεί να αναπτύσσει τα ενδιαφέροντά του και να μεγαλώνει με πραγματικές ανθρώπινες σχέσεις. 
Παράλληλα, προτείνουμε να παρουσιάζεται κάθε χρόνο στη Βουλή απολογισμός για την εφαρμογή του νόμου, με στοιχεία για τις παραβάσεις, τις καταγγελίες και τις ενέργειες των αρμόδιων αρχών. Να γνωρίζουμε τι αποτέλεσμα έχουν τα μέτρα στην καθημερινότητα των οικογενειών και ποιες αδυναμίες πρέπει να διορθωθούν.
Κύριε Σκέρτσο, στο τέλος της συζήτησης στην τελευταία επιτροπή είπατε προς την Αντιπολίτευση ότι παίζουμε το παιχνίδι των εταιρειών τεχνολογίας. 
Ακούστε, λοιπόν, και τη δική μας απάντηση. Οι εταιρείες έχουν τεράστια δύναμη, αποκομίζουν τεράστια κέρδη από τις εφαρμογές και έχουν υποχρέωση να προστατεύουν τους ανήλικους χρήστες. Η Κυβέρνηση, όμως, έχει την ευθύνη να εφαρμόζει τους νόμους και να ελέγχει αν οι εταιρείες τηρούν τις υποχρεώσεις τους. Και εμείς, κύριε Υπουργέ, έχουμε την ευθύνη να ελέγχουμε την Κυβέρνηση, να εξετάζουμε όσα φέρνει προς ψήφιση και να επισημαίνουμε τις αδυναμίες που εντοπίζουμε. 
Εάν σας ενοχλεί που ζητάμε τεχνικά στοιχεία, επιστημονική τεκμηρίωση και σαφείς κανόνες εφαρμογής, μάλλον, θα χρειαστεί να το συνηθίσετε. Ο κοινοβουλευτικός έλεγχος θα συνεχιστεί όσο κι αν αυτό σας δυσαρεστεί. Η προστασία των παιδιών είναι πολύ σοβαρή υπόθεση, για να εξαντλείται σε κυβερνητικές εξαγγελίες και πανηγυρικές παρουσιάσεις ψηφιακών εφαρμογών. 
Η Νίκη θέλει παιδιά ασφαλή, οικογένειες που να μπορούν να ανταποκριθούν στις ανάγκες τους και μία πολιτεία που να αναλαμβάνει πραγματικά τις ευθύνες της απέναντι στις μεγάλες τεχνολογικές εταιρείες. Γιατί τα παιδιά μας αξίζουν να μεγαλώνουν με ελευθερία, με γνώση, με υγεία και πραγματικές ευκαιρίες στη ζωή τους. Και απέναντι σε αυτή την ευθύνη, κύριοι της Κυβέρνησης, θα κριθείτε από όσα τελικά καταφέρετε να εφαρμόσετε. 
Σας ευχαριστώ. 
(Χειροκροτήματα από την πτέρυγα του Δημοκρατικού Πατριωτικού Κινήματος-ΝΙΚΗ)
ΠΡΟΕΔΡΕΥΩΝ (Γεώργιος Γεωργαντάς): Ευχαριστούμε κυρία συνάδελφε. 
Ολοκληρώνουμε τον κύκλο των αγορητών με τον ειδικό αγορητή από την Πλεύση Ελευθερίας, τον κ. Μπιμπίλα.
Παρακαλώ κύριε συνάδελφε.
ΣΠΥΡΙΔΩΝ ΜΠΙΜΠΙΛΑΣ: Σας ευχαριστώ πολύ.
Κύριε Πρόεδρε, κύριοι συνάδελφοι και κύριε Υπουργέ, θα ήθελα πριν αρχίσω αυτή την ομιλία να σας επισημάνω ότι εχθές κλείνοντας προσβάλατε το σύνολο της Αντιπολίτευσης ως στείρα και διάφορα άλλα κοσμητικά που είπατε, αλλά και την Πλεύση Ελευθερίας ως Ανελευθερίας. Αλήθεια, ξέρετε, εμείς δεν έχουμε ψηφίσει σε όλα τα νομοσχέδια κατά, αλλά μας θεωρείτε ανελεύθερους. Δεν θεωρώ ότι προσωπικά εγώ είμαι ένας ανελεύθερος άνθρωπος και με προσβάλλει βαθύτατα αυτή η έκφραση που είπατε χθες.
Η σημερινή συζήτηση αφορά ένα ζήτημα, το οποίο ξεπερνά κατά πολύ τα όρια μιας νομοθετικής ρύθμισης για τα μέσα κοινωνικής δικτύωσης. Αφορά τον τρόπο με τον οποίον αντιλαμβανόμαστε την παιδική ηλικία, την εφηβεία, την κοινωνική προστασία, την ελευθερία και, τελικά, την ευθύνη της πολιτείας απέναντι στη νέα γενιά, μια νέα γενιά που έχετε δει -όλοι το βλέπουμε- ότι έχει ξεσηκωθεί στην Ευρώπη υπερασπιζόμενη τα δικαιώματά της, γιατί τα παιδιά δεν συμβιβάζονται με τη λογική των απαγορεύσεων. Δείτε ότι αυτή τη στιγμή ένα σχολείο στην Γκράβα δεν ανοίγει και τα παιδιά είναι έτοιμα να επαναστατήσουν.
Αφορά, λοιπόν, μια ολόκληρη γενιά παιδιών που μεγαλώνει σε έναν κόσμο στον οποίον η ψηφιακή πραγματικότητα δεν αποτελεί απλά μια προέκταση της καθημερινότητας, αλλά αναπόσπαστο μέρος της και οφείλουμε να ξεκινήσουμε από μια βασική παραδοχή. Η προστασία των παιδιών στο διαδίκτυο δεν αποτελεί ζήτημα πολιτικής αντιπαράθεσης, αλλά είναι υποχρέωση κάθε δημοκρατικής πολιτείας. Δεν υπάρχει καμμία αμφιβολία πως οι ανήλικοι εκτίθενται καθημερινά σε σοβαρότατους κινδύνους, στον διαδικτυακό εκφοβισμό, στην παραπληροφόρηση, στη σεξουαλική παρενόχληση, στην εκμετάλλευση, σε επιβλαβή πρότυπα συμπεριφοράς και σε μηχανισμούς που επιδιώκουν να διατηρούν την προσοχή τους καθηλωμένοι μπροστά στην οθόνη. 
Το πραγματικό ερώτημα δεν είναι εάν πρέπει να προστατεύσουμε τα παιδιά, αλλά είναι πώς θα τα προστατεύσουμε αποτελεσματικά, αλλά χωρίς να υπονομεύσουμε τα δικαιώματά τους και χωρίς να απαλλάξουμε από τις ευθύνες τους εκείνους που δημιούργησαν αυτούς τους κινδύνους. Διότι εδώ βρίσκεται, κατά την άποψή μας, ο πυρήνας της σημερινής συζήτησης. Η Κυβέρνηση επιλέγει να προσεγγίσει ένα βαθύ κοινωνικό και τεχνολογικό πρόβλημα μέσα από τη λογική της απαγόρευσης. 
Από την άλλη πλευρά, εμείς οφείλουμε να θέσουμε ένα διαφορετικό ερώτημα. Είναι δυνατόν να αντιμετωπιστούν τα προβλήματα που δημιουργεί ένα ολόκληρο οικονομικό μοντέλο ψηφιακής εκμετάλλευσης, απλώς περιορίζοντας την πρόσβαση των παιδιών σε αυτό ή μήπως έτσι μεταφέρουμε το βάρος της αντιμετώπισης από τις πολυεθνικές εταιρείες που αποκομίζουν τεράστια οικονομικά οφέλη στις οικογένειες και στους ίδιους τους ανηλίκους; 
Ας εξετάσουμε πρώτα την πραγματική διάσταση αυτού του προβλήματος. Σύμφωνα με τα στοιχεία του Παγκόσμιου Οργανισμού Υγείας, από μεγάλη διακρατική έρευνα για τη συμπεριφορά των παιδιών σχολικής ηλικίας, το ποσοστό των εφήβων που εμφάνιζαν προβληματική χρήση των μέσων κοινωνικής δικτύωσης αυξήθηκε από 7% το 2018 σε 11% το 2022. Πρόκειται για μια αύξηση που δεν μπορεί και δεν πρέπει οπωσδήποτε να αγνοηθεί. Δεν σημαίνει, βεβαίως, ότι κάθε παιδί που χρησιμοποιεί μέσα κοινωνικής δικτύωσης παρουσιάζει εξάρτηση. Σημαίνει, όμως, πως ένα σημαντικό μέρος του νεανικού πληθυσμού δυσκολεύεται να ελέγξει τη χρήση αυτών των εφαρμογών, με συνέπειες στην καθημερινή του ζωή και εδώ πρέπει να αναρωτηθούμε γιατί συμβαίνει αυτό. Επειδή ξαφνικά τα παιδιά έγιναν λιγότερο υπεύθυνα ή επειδή οι γονείς τους αδιαφορούν ή επειδή έχουμε επιτρέψει τη διαμόρφωση μιας ψηφιακής αγοράς που αντιμετωπίζει την ανθρώπινη προσοχή μόνο ως εμπόρευμα; 
Οι μεγάλες πλατφόρμες δεν λειτουργούν με αποκλειστικό γνώμονα την κοινωνική ευημερία. Το επιχειρηματικό τους μοντέλο βασίζεται σε μεγάλο βαθμό στη διαφημιστική αξιοποίηση της προσοχής, στην ανάλυση της συμπεριφοράς των χρηστών και στη μεγιστοποίηση της αλληλεπίδρασης. Όσο περισσότερο χρόνο περνάει ένας χρήστης στην πλατφόρμα, τόσο περισσότερες ευκαιρίες δημιουργούνται για εμπορική αξιοποίηση της δραστηριότητάς του. Και πολλές φορές, οι ίδιες οι τεχνολογικές επιλογές των εφαρμογών εξυπηρετούν αυτή τη λογική. Η ατελείωτη κύλιση περιεχομένου, η αυτόματη αναπαραγωγή βίντεο, οι συνεχείς ειδοποιήσεις και οι αλγοριθμικές προτάσεις δεν είναι ουδέτερες τεχνολογικές λειτουργίες, αλλά είναι επιλογές σχεδιασμού που μπορούν να ενθαρρύνουν την παρατεταμένη χρήση. 
Δεν μπορούμε, λοιπόν, να συζητάμε για την προστασία των ανηλίκων, χωρίς να συζητάμε για τις ευθύνες των εταιρειών που σχεδιάζουν αυτό το πολύπλοκο περιβάλλον. Και εδώ, βρίσκεται η πρώτη ουσιαστική πολιτική μας ένσταση απέναντι στην αντίληψη πως μία γενική απαγόρευση μπορεί από μόνη της να αποτελέσει ολοκληρωμένη λύση. Διότι όταν αντιμετωπίζουμε αποκλειστικά την πρόσβαση ως πρόβλημα, κινδυνεύουμε να αφήσουμε ανέγγιχτο το ίδιο το προϊόν και τις επικίνδυνες λειτουργίες του. 
Υπάρχει, επίσης, ένα δεύτερο εξαιρετικά σοβαρό ζήτημα, η αποτελεσματικότητα των απαγορεύσεων. Είναι άραγε ρεαλιστικό να πιστεύουμε ότι ένας έφηβος που έχει μεγαλώσει μέσα στην ψηφιακή τεχνολογία δεν θα επιχειρήσει να παρακάμψει έναν ηλικιακό περιορισμό; Δεν γνωρίζουμε πως υπάρχουν τεχνικές παράκαμψης, ψευδείς δηλώσεις ηλικίας, εναλλακτικές εφαρμογές και λιγότερο εποπτευόμενοι ψηφιακοί χώροι; Και τι θα συμβεί εάν ένα μέρος των ανηλίκων μετακινηθεί από γνωστές πλατφόρμες σε διαδικτυακά περιβάλλοντα, στα οποία οι δυνατότητες προστασίας και αναφοράς περιστατικών είναι ακόμα πιο περιορισμένες; Θα έχουμε πετύχει την προστασία τους ή θα έχουμε δημιουργήσει ένα νέο πρόβλημα, λιγότερο ορατό και ενδεχομένως δυσκολότερα διαχειρισιμό;
 Αυτός ο προβληματισμός δεν αποτελεί μια προσωπική εκτίμηση. Η UNICEF έχει επισημάνει ότι οι ηλικιακοί περιορισμοί, εάν εφαρμοστούν χωρίς ένα ολοκληρωμένο πλαίσιο προστασίας, ενδέχεται να αποδειχθούν ανεπαρκείς ή ακόμα και να έχουν αντίθετα αποτελέσματα. Δεν λέμε, επομένως, ότι ο κάθε ηλικιακός περιορισμός είναι αυτόματα λανθασμένος. Λέμε ότι ο οποιοσδήποτε περιορισμός πρέπει να είναι τεκμηριωμένος, αναλογικός, εφαρμόσιμος και ενταγμένος σε μια ευρύτερη πολιτική προστασίας. Διαφορετικά, η νομοθεσία κινδυνεύει να αποκτήσει κυρίως έναν συμβολικό χαρακτήρα. Η χώρα μας δεν έχει ανάγκη από ακόμα μία νομοθετική πρωτοβουλία που θα εξαντλείται σε έναν εντυπωσιακό τίτλο. Έχει ανάγκη από πολιτικές που θα αποδίδουν μετρήσιμα αποτελέσματα στην καθημερινότητα των παιδιών. 
Οι αλλαγές που έχουν επέλθει στην κοινωνία μας τα τελευταία χρόνια εύλογα επηρέασαν και τους νεαρούς συμπολίτες μας, όπως και τα παιδιά. Αναμφίβολα προκύπτουν και οι ανάγκες για νομοσχέδια. Όσον αφορά στο παρόν νομοσχέδιο όμως, στο άρθρο 4 αναφέρεστε στη θέσπιση του ορίου ηλικίας για την πρόσβαση σε υπηρεσίες κοινωνικής δικτύωσης. Και από το νομοσχέδιο προκύπτει πως το όριο αυτό της ηλικίας θα είναι τα δεκαπέντε έτη. Θα πρέπει να σας πούμε, σε περίπτωση που δεν το αντιλαμβάνεστε, ότι από την Α΄ Γυμνασίου ήδη, οι μαθητές καλούνται να χρησιμοποιούν σε καθημερινή βάση το κινητό τους. Οι περισσότεροι μαθητές αποκτούν κινητό στην Έκτη Δημοτικού. Στον κορονοϊό συνέβη πάρα πολύ αυτό. Κάποιοι απέκτησαν νωρίτερα, άλλοι βέβαια αργότερα, αλλά αυτοί είναι οι λιγότεροι. 
Οι ομαδικές στο Viber, που έχουν οι γονείς όσο φοιτούν τα παιδιά τους στο Δημοτικό, αντικαθίστανται από τις ομαδικής των μαθητών στο Γυμνάσιο. Είναι οι ομάδες που εξυπηρετούν μαθητές και γονείς για την ύλη των μαθημάτων, για ζητήματα που αφορούν στην τάξη. Από το στενό μου φιλικό κύκλο, έχω να σας πω ότι οι μαθητές δεκατριών ετών κατεβάζουν εφαρμογές του κινητό τους για το φροντιστήριο των Αγγλικών και μέσα από την εφαρμογή αυτή παρακολουθούν τα μαθήματα και τις ασκήσεις τους σε περίπτωση απουσίας τους λόγω ασθένειας. Σαφέστατα το Viber και οι φροντιστηριακές εφαρμογές δεν συγκρίνονται με το Facebook και το Instagram. Που θέλω να καταλήξω; Στο ότι θα πρέπει να γίνει σαφέστατος διαχωρισμός των επιγραμμικών υπηρεσιών, διότι δεν ανήκουν όλες στην ίδια κατηγορία. Άλλωστε, η σύγχρονη εκπαίδευση και η σύγχρονη εποχή σχεδόν απαιτεί από τους μαθητές την εξοικείωση με την τεχνολογία. Το όριο το οποίο θέλετε να βάλετε θα πρέπει, μάλλον, να πάει στα δεκατρία έτη, κατά τη γνώμη μου, καθώς από το Γυμνάσιο ξεκινάει η άμεση επαφή με την τεχνολογία. Θα πρέπει σαφέστατα να γίνει διαχωρισμός των πλατφορμών. 
Όσον αφορά στις πλατφόρμες, όπως το Facebook, το Instagram, το TikTok, εκεί επιφυλάσσομαι για το ποιο πρέπει να είναι το όριο ηλικίας. Τα δεκαπέντε έτη είναι πολύ μικρή ηλικία και χρήζει προστασίας και επίβλεψης από γονέα και κηδεμόνα. Για πλατφόρμες, όμως, όπως το Viber, το YouTube και άλλες εφαρμογές για απόκτηση γνώσης είτε για εξάσκηση δεξιοτήτων, όπως για παράδειγμα, παιχνίδια διακόσμησης, παιχνίδια σκέψης το όριο μπορεί να είναι ακόμη και τα δώδεκα έτη και όχι τα δεκαπέντε έτη. Δεν χρειάζεται να πούμε ότι μία στείρα γενική απαγόρευση θα οδηγήσει πολύ απλά στην κρυφή χρήση και ενδεχομένως σε χρήση χωρίς ασπίδες προστασίας και στην έκθεση των ανηλίκων σε πλατφόρμες που κρύβουν επικινδυνότητες. 
Τι κάνει, λοιπόν, μια οργανωμένη και πολιτισμένη κοινωνία όταν βλέπει τα παιδιά που άλλοτε περνούσαν ποιοτικό χρόνο με φίλους και με την οικογένεια να αντικαθιστούν αυτό τον χρόνο μπροστά στις οθόνες; Απλούστατα δημιουργεί εναλλακτικές λύσεις και δελεαστικές επιλογές. Και όταν λέω δελεαστικές επιλογές εννοώ πάρκα, υπαίθριους χώρους, αλλά και κλειστούς, όπου θα έχουν πρόσβαση δωρεάν τα παιδιά και οι έφηβοι. 
Όταν εγώ ήμουν έφηβος, τα παιδιά έπαιζαν στους δρόμους. Τώρα, τα παιδιά έχουν κλειστεί μέσα στα διαμερίσματα αυτών των ακατάλληλων πολυκατοικιών, εκεί που τα ενέταξε η πολιτική των δεξιών κυβερνήσεων, όταν γκρέμισαν όλα τα κτίρια, όλα τα ωραιότατα νεοκλασικά κτίρια και στη θέση τους χτίστηκαν αυτές οι απαίσιες πολυκατοικίες. Εκεί είναι εγκλωβισμένα τα παιδιά. Ξέρετε πόσοι γονείς κάνουν λόγο για πάρκα skate, για πατίνι δηλαδή; Ξέρετε πόσοι γονείς μου εκφράζουν τα παράπονά τους, πως δεν έχουν κάπου να πάνε τα παιδιά τους να διασκεδάσουν;
Αναφέρομαι κυρίως στους εφήβους. Ωραίες οι παιδικές χαρές, αλλά είναι για συγκεκριμένες ηλικίες. Οι έφηβοι χρειάζονται άλλου είδους πάρκα. Δεν μπορεί να φτιάχνουμε μόνο παιδικές χαρές στις γειτονιές. Πρέπει να φτιάξουμε και εφηβικές χαρές. Τι θα κάνουν όλοι αυτοί οι έφηβοι όταν ξαφνικά σταματούν να κάνουν κούνια και τσουλήθρα; Παύουν να είναι παιδιά; Παύουν να έχουν όρεξη για παιχνίδι; Όχι, αλλά δεν έχουν πού να πάνε. Συνεχίζουν να είναι παιδιά, αλλά θέλουν και έχουν ανάγκη και από αντίστοιχους χώρους ψυχαγωγίας. Στη χώρα μας δεν υπάρχουν τέτοια πάρκα αρκετά σε αριθμό. 
Θα σας αναφέρω, για παράδειγμα, τη Θεσσαλονίκη, την Καλαμαριά, όπου ένας τόσο μεγάλος Δήμος με τόσους πολλούς μαθητές δεν έχει ούτε ένα τέτοιο πάρκο για εφήβους. Πού θα βρεθούν χρήματα για τέτοια πάρκα ζωτικής σημασίας; 
Χρειάζονται σοβαρές κινήσεις και άμεσες και φυσικά, να αξιοποιούνται σωστά τα χρήματα που υπάρχουν. Για παράδειγμα, είναι προτιμότερο η ΔΕΗ να χορηγεί αλλού τα χρήματά της αντί να τα δίνει σε φαραωνικές συναυλίες ιδιωτικές, αντί να επιστρέφει τα χρήματα των πολιτών σε κοινωφελή έργα, σε έργα για τα παιδιά. Φαντάζομαι αντιλαμβάνεστε ότι όλη αυτή η οικονομική εξαθλίωση των πολιτών τα τελευταία χρόνια και όλη αυτή η υποτίμηση του ρόλου των εκπαιδευτικών, οι οποίοι είναι λειτουργοί έφερε στη σημερινή κατάσταση τους συμπολίτες μας. Έφερε, δηλαδή, τους γονείς σε στιγμές απελπισίας που μπορεί να, να μην έχουν το κουράγιο να ασχοληθούν όσο θα έπρεπε με τα παιδιά τους, που δεν έχουνε ίσως και τον χρόνο, γιατί πρέπει να κάνουν δύο και τρεις δουλειές για να τα βγάλουν πέρα από το πρωί ως το βράδυ, που ζούνε μέσα στο στρες, γιατί δεν ξέρουν πως θα τα βγάλουν πέρα. Τα ξέρω από την ίδια μου την οικογένεια. 
Το παιδί, λοιπόν, βλέποντας τον γονέα να υποφέρει τι κάνει; Σκέφτεται πως θέλει να κάνει μια δουλειά για να βγάλει πολλά χρήματα και να βοηθήσει το ίδιο τους γονείς του. Βλέπει, λοιπόν, όλους αυτούς τους influencers που τον βομβαρδίζουν, βλέπει τους YouTubers, οι οποίοι έχουνε χρήμα και προβάλλουν την ύλη. 
Έπεσε πιθανόν στην αντίληψή σας η έρευνα του ΕΚΠΑ που πραγματοποιήθηκε από τον Οκτώβριο του 2025 έως τον Φεβρουάριο του 2026; Συγκεκριμένα, ήταν έρευνα του Εργαστηρίου Συμβουλευτικής Επιστήμης και Επαγγελματικής Σταδιοδρομίας του ΕΚΠΑ που έδειξε πως ένας στους τέσσερις εφήβους επιθυμεί να γίνει influencer, YouTuber ή δημιουργός ψηφιακού περιεχομένου στα social media. Αυτό γίνεται καθημερινά παρακολουθώντας το Instagram. Δεκάδες παιδιά κάνουν βιντεάκια, κάνουν το παν για να τους προσέξουν οι άλλοι. Εκεί φθάσαμε. Πλησιάζουμε, δηλαδή -αν δεν έχουμε φτάσει ήδη- στον πάτο. 
Βλέπετε, δεν φτάνει μόνο να απαγορεύσεις. Πρέπει να στρέψεις σε άλλα ενδιαφέροντα τους εφήβους. Μας τα είπαν και οι φορείς στην προηγούμενη Επιτροπή για τις στατιστικές που δείχνουν πως ολοένα και λιγότερα παιδιά διαβάζουν λογοτεχνία. Και ξέρετε, αυτό βαδίζει παράλληλα σε συνάρτηση με την αξία που δίνει μια πολιτεία στους εκπαιδευτικούς. Χρόνια και χρόνια, αυτοί γαλουχούν τα παιδεία μας πέρα από την οικογένεια. 
Θυμάμαι ένα περιστατικό σε μια σχολική βιβλιοθήκη, σε ένα χωριό του Έβρου, που το επισκέπτομαι πολύ συχνά, γιατί υπάρχει μία οντότητα εκεί θεατρική, που προσπαθούμε να τη βοηθήσουμε, για να κρατήσει τον κόσμο εκεί. Γιατί ο κόσμος φεύγει και ειδικά τα παιδιά. Σε πρόσφατο ταξίδι μου στη Γερμανία, όλοι οι Έλληνες που με πλησίαζαν ήταν από την Ορεστιάδα, το Διδυμότειχο και το Σουφλί. Έχουνε φύγει όλοι. 
(Στο σημείο αυτό την Προεδρική Έδρα καταλαμβάνει ο Δ΄ Αντιπρόεδρος της Βουλής κ.  ΠΑΡΙΣ ΚΟΥΚΟΥΛΟΠΟΥΛΟΣ)
Στο χωριό, λοιπόν, αυτού του Έβρου, που φυσικά η βιβλιοθήκη δεν λειτουργεί, γιατί εδώ και χρόνια έχει ερημώσει το χωρίο, δεν έχουν πολλούς κατοίκους, πόσο μάλλον παιδιά. Όμως, κάποτε λειτουργούσε εκείνο το σχολείο και ένας μαθητής που έμενε στο χωρίο και αργότερα έγινε σεναριογράφος, ανακάλυψε κάποια μοναδικά βιβλία στη σχολική του βιβλιοθήκη και τα διάβασε με ενθουσιασμό.




Γιατί τα βιβλία αυτά άνοιξαν μπροστά του έναν ολόκληρο θαυμαστό κόσμο και συνέβαλαν στην αγάπη του για τη μυθοπλασία. Ποιος είχε φροντίσει να βρίσκονται αυτά τα βιβλία εκεί; Κάποιος εκπαιδευτικός. Ένας άνθρωπος που μπορεί να είχε έρθει από την άλλη άκρη της Ελλάδας για να διδάξει γράμματα στα παιδιά ενός μικρού χωριού. Αυτός είναι ο ρόλος του εκπαιδευτικού, να προσφέρει ερεθίσματα που ένα παιδί ίσως δεν θα συναντούσε ποτέ μόνο του. Να ανοίγει δρόμους, να καλλιεργεί τη φαντασία και να δημιουργεί δυνατότητες για το μέλλον. 
Αν θέλουμε, λοιπόν, να προστατεύσουμε τα παιδιά μας, πρέπει να επενδύσουμε και σε αυτούς τους ανθρώπους και στα βιβλία, στις βιβλιοθήκες και στους δημόσιους χώρους που μπορούν να αλλάξουν πάρα πολύ τη ζωή τους. Αντίθετα οι εκπαιδευτικοί στη χώρα μας είναι αδικημένοι. Ξέρετε ποιος είναι ο σημερινός μισθός ενός εκπαιδευτικού στη Γαλλία; Σχεδόν διπλάσιος από αυτόν του εκπαιδευτικού στην Ελλάδα. Και βλέπετε τι γίνεται στη Γαλλία αυτό το διάστημα με μαθητές και δασκάλους. Τα βλέπουμε όλα, όλοι και σκεπτόμαστε.
 Ξέρετε, δεν φτάνει μόνο να ακούτε όσα λέγονται στη Βουλή, πρέπει επιτέλους να αλλάξουν πράγματα προς όφελος της κοινωνίας. Μιλάμε, όμως, για ριζικές αλλαγές, όχι για κάποια επιδόματα που απλά θα ξεσκονίσουν λίγο την επιφάνεια των δυσκολιών. Αυτά είναι τσαπατσουλιές. 
Αν πραγματικά θέλουμε να προστατεύσουμε τα παιδιά μας, πρέπει να κοιτάξουμε πέρα από την οθόνη του κινητού τους. Πρέπει να δούμε τη ζωή που τους προσφέρουμε έξω από αυτήν. Χρειαζόμαστε εκπαιδευτικούς που θα μπορούν να επιτελέσουν το έργο τους με αξιοπρέπεια, με σχολεία, με βιβλιοθήκες, γειτονιές με χώρους άθλησης και πολιτισμού και πόλεις όπου ένας έφηβος θα μπορεί να συναντήσει τους φίλους του, χωρίς να χρειάζεται να πληρώσει, χωρίς να χρειάζεται να φύγει μακριά για να βρει έναν ελεύθερο χώρο. Δεν αρκεί να απαγορεύσουμε στα παιδιά να εισέλθουν σε έναν ψηφιακό κόσμο. Οφείλουμε να τους προσφέρουμε έναν πραγματικό κόσμο, στον οποίον θα θέλουν να ζουν, να ονειρεύονται, να δημιουργούν και να φτιάχνουν μια καλύτερη ζωή. 
Αυτό απαιτεί πολιτική βούληση, δημόσιες επενδύσεις και ουσιαστική στήριξη της παιδείας. Όχι απλά μέτρα και ημίμετρα που αντιμετωπίζουν την επιφάνεια του προβλήματος. Χρειάζονται αλλαγές σημαντικές που να αγγίζουν τις αιτίες τους. Φτιάξτε, λοιπόν, ένα εφηβικό πάρκο τουλάχιστον σε κάθε πόλη της Ελλάδας και δώστε την ευκαιρία στους εφήβους να εκφραστούν σε υγιή περιβάλλοντα και όχι μόνο να ανατρέχουν στον κόσμο του διαδικτύου. 
Σας ευχαριστώ πολύ. 
(Χειροκροτήματα από την πτέρυγα της Πλεύσης Ελευθερίας)
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε, τον ειδικό αγορητή της Πλεύσης Ελευθερίας. 
Τον λόγο έχει τώρα ο Αρχηγός και Πρόεδρος της Ελληνικής Λύσης, ο κ. Κυριάκος Βελόπουλος. Θα ακολουθήσει ο Υπουργός Επικρατείας, ο κ. Σκέρτσος, που είχε ζητήσει τον λόγο και στη συνέχεια, εάν δεν έχουμε αιτήματα Κοινοβουλευτικών Εκπροσώπων, θα περάσουμε στον κατάλογο των ομιλητών. 
Ορίστε, κύριε Πρόεδρε, έχετε τον λόγο. 
ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης): Ευχαριστώ πολύ, κύριε Πρόεδρε. 
Κύριε Υπουργέ, δυστυχώς για όλη τη γη και τον πλανήτη οδηγούμαστε σε έναν χώρο και σε έναν πλανήτη με απόλυτο έλεγχο. Αυτή είναι μια πραγματικότητα. 
Θα επικαλεστώ τα όσα είπε ο εξαίρετος επιστήμονας Μάνος Δανέζης, επικαλούμενος τον κολλητό του Πρωθυπουργού, τον κ. Χαράρι. Ο κ. Χαράρι είχε βγει και σε μια συνέντευξη μαζί του με φόντο τον Παρθενώνα -γιατί πραγματικά οδηγούμαστε σε έναν πλανήτη στον οποίο ό, τι κάνουμε, ό, τι λέμε, όπου κινούμαστε, ό, τι αναπνέουμε, ό, τι εισπνέουμε, ό, τι συζητάμε, ό, τι σκεπτόμαστε, θα το ελέγχουν κάποιοι- και είπε το εξής: «Όλα κάνουν πιο εύκολη την παρακολούθηση και τον έλεγχο των ανθρώπων, ανοίγοντας, έτσι, τον δρόμο για ψηφιακές δικτατορίες επιβολής. Θα επηρεαστούν τα συναισθήματα και οι προτιμήσεις των ψηφοφόρων. Κάποιες ελίτ, αφανώς, θα έχουν την τεχνολογική δυνατότητα να χειραγωγούν τους πολίτες».
Εμείς, λοιπόν, κύριε Υπουργέ, δεν θα επιτρέψουμε κάτι τέτοιο. Όσο περνάει από τη δύναμη της Ελληνικής Λύσης, αυτός ο αίσχιστος φασισμός και η αντιδημοκρατία δεν θα περάσει. 
(Χειροκροτήματα από την πτέρυγα της Ελληνικής Λύσης)
Αντί να λύσετε τα βασικά προβλήματα, προσπαθείτε πάντοτε να διχάσετε και το Κοινοβούλιο και την ελληνική κοινωνία. Δημιουργείτε, κύριε Υπουργέ, ως Κυβέρνηση πάντοτε διχαστικό κλίμα. Μιλάμε για κοινωνικό αυτοματισμό.
 Μια ερώτηση, κύριε Υπουργέ, εσείς και η Κυβέρνησή σας δεν ήσασταν τότε, αν θυμάστε, επί κορωνοϊού που δίνατε 50GB ίντερνετ σε δεκαπεντάχρονους, εφόσον έκαναν το εμβόλιο; Και τώρα ψηφίζετε μια τροπολογία ή μια επιβολή, η οποία απαγορεύει τη χρήση ίντερνετ σε άτομα κάτω των δεκαπέντε, δεκατεσσάρων ετών. Πώς γίνονται αυτά; Τους λέτε «κάντε εμβόλιο, σας δίνουμε και δωρεάν ίντερνετ». Να το κάνουν τι, δηλαδή, το ίντερνετ; Να χρησιμοποιούν το κινητό τους ή τον υπολογιστή τους και να βλέπουν και να σερφάρουν στο διαδίκτυο. 
Κύριε Υπουργέ, η πραγματική πρόκληση της Κυβέρνησης αλλά και μιας σοβαρής πολιτικής είναι να δημιουργηθεί ένα ψηφιακό περιβάλλον ασφαλές για τα παιδιά μας. Η λύση είναι μια ολοκληρωμένη προστασία των παιδιών. Δεν γίνεται όμως με επιβολή, δεν γίνεται με τον μπαμπούλα, δεν γίνεται με το όχι και την απαγόρευση. Γίνεται με την νουθεσία. Αν δεν νουθετήσεις το παιδί, αν δεν το διαπαιδαγωγήσεις, δεν του δώσεις πρότυπα άξια λόγου, να ξέρει τι είναι σωστό και τι είναι λάθος και να πορευθεί αναλόγως και στο διαδίκτυο, δεν πρόκειται να πετύχετε τίποτα, παρά μια τρύπα στο νερό. 
(Χειροκροτήματα από την πτέρυγα της Ελληνικής Λύσης)
Και εδώ έρχεται η ευθύνη της Κυβέρνησης, της πολιτείας συνολικά, η οποία πρέπει να δώσει τις κατευθυντήριες γραμμές προς τους εκπαιδευτικούς που εκπαιδεύουν τα παιδιά, προς τους γονείς που εκπαιδεύουν τα παιδιά με αγωγή και διαπαιδαγώγηση, ώστε τα παιδιά να καταλάβουν το σωστό και το λάθος.
 Και να σας πω και κάτι; Όλοι ήμασταν νεαροί. Η επιβολή και το όχι έφερνε τα αντίθετα αποτελέσματα. Αυτή είναι η πραγματικότητα. 
(Χειροκροτήματα από την πτέρυγα της Ελληνικής Λύσης)
Γιατί η αντίδραση του νέου στο όχι είναι το «θα το κάνω όπως θέλω εγώ». Και θα βρουν τρόπους.
 Και τα λέω αυτά με συμπάθεια προς το πρόσωπό σας, υπό την έννοια ότι επιχειρείτε να βάλετε κάτι ως φραγή, αλλά λάθος το κάνετε. Άλλο η πρόθεσή μου να κάνω καλό και άλλο εάν αυτό που κάνω, είναι καλό. Είναι διαφορετικά πράγματα, αλλά τα χειρότερα εγκλήματα είναι στρωμένα με προθέσεις αγαθές. Η αποτυχία είναι δεδομένη. Η επιτυχία θα επιτευχθεί αν σοβαρευθεί το πολιτικό προσωπικό της χώρας, οι δάσκαλοι, οι εκπαιδευτικοί, οι γονείς και κάνουμε τα παιδιά μας να νιώσουν άνετα, να νιώσουν ασφαλή. Ζούμε σε έναν κόσμο ανασφαλή και επιθυμείτε διά της επιβολής να τα κάνετε να νιώσουν ασφαλή. Δεν γίνονται αυτά. 
Και η απόδειξη, αν θέλετε, αυτού που σας λέω, είναι αυτά που συμβαίνουν στην Ευρώπη, κύριε Υπουργέ. Γιατί γίνονται επεισόδια στην Ευρώπη; Αναρωτήθηκε κανένας εδώ μέσα; Γιατί βλέπω Υπουργούς, Βουλευτές όλων των κομμάτων να γίνονται σχολιαστές. Βγαίνουν στα κανάλια και σχολιάζουν. Εγώ θα σας πω μια πραγματικότητα. Η Ευρώπη φλέγεται, γιατί οι Ευρωπαίοι νιώθουν αδικημένοι από την αισχροκέρδεια, από την αδικία, από την κοινωνική ανυπαρξία και των μέτρων που πρέπει να τους βοηθήσουν. Αυτή είναι η αλήθεια. Αφορμή είναι η αισχροκέρδεια. Αφορμή είναι η πείνα. 
Γιατί πεινούν οι Ευρωπαίοι; Βλέπει ο Ευρωπαίος, κύριοι συνάδελφοι, κι ο Έλληνας ότι η Νέα δημοκρατία δίνει πεντακόσια ευρώ επίδομα σε αυτόν που μπαίνει παράνομα στη χώρα, τον Έλληνα τον φορολογεί και δεν του δίνει και σπίτι, ενώ ο άλλος παίρνει και σπίτι. 
(Χειροκροτήματα από την πτέρυγα της Ελληνικής Λύσης)
Αυτή η κοινωνική αδικία δημιουργεί, δυστυχώς, και ρατσιστικές συμπεριφορές. Αλλά πρέπει να θέσω ένα ερώτημα για όσους ξέρουν τη Γαλλία. Εγώ την ξέρω καλά, αρκετά τα καλά. Γιατί συμπτωματικά καίγονται μόνο εκκλησίες Χριστιανικές; 
(Θόρυβος στην Αίθουσα)
Όχι «άντε πάλι». Τα «άντε πάλι», να τα πείτε σε αυτούς που καίνε τις εκκλησίες. Όχι σε εμάς. Όχι σε εμάς!
(Χειροκροτήματα από την πτέρυγα της Ελληνικής Λύσης)
 Διότι αυτοί οι άνθρωποι, οι δεύτερης και τρίτης γενιάς δεν αφομοιώθηκαν. Και στη Μασσαλία που έχω επισκεφθεί επτά, οχτώ φορές και στο Παρίσι και στη Λυών, παντού, το βλέπουμε το έργο. Και ταυτοχρόνως, αν δεν είδατε, στον Πύργο του Άιφελ ανέβηκε μια σημαία, όχι γαλλική, αλλά η σημαία της Τζιχάντ. Ούτε αυτό το είδατε, ούτε αυτό; Δεν τα βλέπετε. Αυτά, όμως, θα τα γευτούμε και εδώ αν συνεχίσει η αθρόα εισροή. 
Γιατί διογκώνεται το πρόβλημα; Διότι ο γελοίος πόλεμος που έκανε η Κυβέρνηση με τον κ. Τσίπρα και τον κ. Ανδρουλάκη εναντίον της Ρωσίας, αυξάνει τις τιμές των καυσίμων. Επακόλουθο και ντόμινο είναι οι αυξήσεις στα προϊόντα και η αισχροκέρδεια. Σας λέγαμε, μην κάνετε πόλεμο, θα τον πληρώσουμε ακριβά. Ε, τον πληρώνουμε τώρα. Τον πληρώνουμε πανάκριβα. Και η κοινωνική αγανάκτηση είναι δικαιολογημένη.
(Χειροκροτήματα από την πτέρυγα της Ελληνικής Λύσης)
 Εσείς οι ακραιονεοφιλελεύθεροι μαζί με εσάς, έχετε την ίδια άποψη στο θέμα αυτό. Θα σας πω τώρα. Φέρατε ανεξέλεγκτα τον τρίτο κόσμο στην Ευρώπη χωρίς καμία διύλιση και διήθηση που έχουν να κάνουν με βιωματικά κριτήρια αλλά και συμπεριφορές. Δεν γίνεται έτσι. Στο όνομα της δήθεν ποικιλομορφίας και της συμπόνιας αγνοήσατε θεμελιώδη ζητήματα του ανθρωπίνου είδους σχετικά με την απομείωση και τη συμβατότητα. 
Εμείς, λοιπόν, προσευχόμαστε για τη Γαλλία και θέλουμε η Γαλλία να ηρεμήσει, όπως και όλη η Ευρώπη. Εμείς θέλουμε μία Ευρώπη χριστιανική, ευρωπαϊκή, αλλά ανεκτική. Συγκεκριμένα πράγματα.
(Χειροκροτήματα από την πτέρυγα της Ελληνικής Λύσης)
Και ελπίζουμε οι Έλληνες να προσέξουν τα επόμενα χρόνια τι θα ψηφίσουν και στις επόμενες εκλογές, αν δεν θέλουν να γευτούν τα ίδια. Και δεν λέω ότι όλοι οι Μουσουλμάνοι είναι ίδιοι. Μη τρελαθούμε κιόλας. Μιλάω για τζιχαντιστές τώρα. Αλλά δεν ξέρει κανένας τι κρύβεται στην ψυχή του καθενός. Και δεν μπορεί να βλέπω έναν εικοσάχρονο, έναν εικοσιπεντάχρονο με μούσια, να μου λέει ότι είναι ασυνόδευτο ανήλικο. Τουλάχιστον δεν είμαι βλαξ εγώ. Αν κάποιοι είναι βλάκες, πρόβλημά τους. Η λογική μου είναι συγκροτημένη και συγκεκριμένη. 
Και εδώ, λοιπόν, ρωτώ τον Ελληνικό λαό: Ποιος θέλει αθρόα είσοδο λαθρομεταναστών στη χώρα; Νέα δημοκρατία, ΠΑΣΟΚ, Τσίπρας και οι υπόλοιποι που συμφωνείτε μαζί τους. Εμείς δεν θέλουμε. Θέλουμε έλεγχο, θέλουμε νόμο, θέλουμε τάξη, θέλουμε ασφάλεια, κοινωνική γαλήνη και ηρεμία. Και μπορούμε να το κάνουμε. 
(Χειροκροτήματα από την πτέρυγα της Ελληνικής Λύσης)
Πάμε και στην εξωτερική πολιτική, κύριε Σκέρτσο. Κύριε Υπουργέ, ναυάγιο, η εξωτερική πολιτική σας. Θυμάμαι τον Πρωθυπουργό να λέει «Στις 03:00΄ η ώρα ποιος θα σηκώσει το τηλέφωνο το βράδυ, όταν ένα σοβαρό θέμα ανακινηθεί; Η σταθερότητα της Νέας δημοκρατίας». Και χτύπησε το τηλέφωνο στις 15:00΄ το μεσημέρι, αλλά κοιμόταν ο Πρωθυπουργός. Και ήρθαν τα χαμπέρια και τα μαντάτα ότι οι Τούρκοι κάνουν μαγκιές στην Κάσο, ότι έγινε το Τουρκολιβυκό μνημόνιο και η Λιβύη το ψήφισε. 
Τι πρέπει να κάνετε τώρα; Εμείς δεν σας κάνουμε κριτική για τα εγκλήματα που κάνατε. Είναι εγκληματικά λάθη. Θα τα πληρώσουμε οι υπόλοιποι. Τι πρέπει να γίνει τώρα, τώρα, τώρα, τώρα; Τιμωρούμε τη Λιβύη και την Τουρκία πάραυτα.
(Χειροκροτήματα από την πτέρυγα της Ελληνικής Λύσης)
 Τα ψιθύρισε ο Γεραπετρίτης. Όταν τα έλεγα εγώ εδώ και χρόνια, μας έλεγε ψεκασμένους. Τι είπε; Είπε για οικονομικές κυρώσεις. Ναι, τώρα οικονομικές κυρώσεις στη Λιβύη να γονατίσει! Παίρνει δισεκατομμύρια ευρώ χρήματα από την Ευρωπαϊκή Ένωση.
(Χειροκροτήματα από την πτέρυγα της Ελληνικής Λύσης)
 Τώρα κυρώσεις στην Τουρκία να γονατίσει. Περνούν τα εμπορεύματά της από τους Κήπους στον Έβρο. Κάντε εμπάργκο, αντίμετρα εναντίον της Λιβύης και της Τουρκίας. Ταυτοχρόνως, προσφυγή με την Αίγυπτο, η οποία και αυτή συμφωνεί με την Ελλάδα, στην UNCLOS. Αλλά και έχουμε άλλο θέμα τώρα. Το Σάββατο συνεδριάζει για τη Μονή Σινά, την Αγία Αικατερίνη το ανώτατο δικαστήριο της Αιγύπτου και το παίρνει το μοναστήρι. Πάει και το μοναστήρι. Μιλάμε για ναυάγια. 
Είστε ναυάγια στην εξωτερική πολιτική, δεν έχετε καπετάνιο, δεν έχετε καράβι, βουλιάζετε την Ελλάδα. Κάντε εκλογές τώρα, να σωθεί ο τόπος. 
(Χειροκροτήματα από την πτέρυγα της Ελληνικής Λύσης)
Και το θέμα, κύριε Υπουργέ, δεν είναι η ζημιά από την επικύρωση του Τουρκολιβυκού Μνημονίου -όχι, δεν είναι αυτό- για την πόντιση του καλωδίου. Δεν είναι αυτή η ζημιά. Αν αποδεχτούμε κάτι τέτοιο, καταργείται η επήρεια της Κρήτης. Ξέρετε τι σημαίνει να καταργηθεί η επήρεια της νήσου Κρήτης; Γιατί οι Αμερικανοί το είπαν, «βρείτε τα μεταξύ σας». Σημαίνει ότι κανένα Ελληνικό νησί δεν θα έχει επήρεια και αυτό θα το κουβαλάει η Ελλάδα στην πλάτη της τα επόμενα χρόνια. 
(Χειροκροτήματα από την πτέρυγα της Ελληνικής Λύσης)
Και για να σας αποδείξω πόσο ψεύτες είστε, πολιτικά, μίλαγε για το Turkaegean ο Άδωνις Γεωργιάδης Σπυρίδωνας, -πώς λέγεται;- ο Σπυρίδων Γεωργιάδης, ο breakdancer. Ναι, κάνει και βίντεο, τρολάει τον εαυτό του. Τι ξεφτίλα και αυτή Θεέ μου; «Και Α και Ου και ΔαπΝΔΦΚ» και δώστου τραπ και εδώ χόρεψε σαν… τι να πω τώρα; Δηλαδή, έχει γραφικοποιηθεί η πολιτική. Είπαμε να υπερπροβάλλεσαι, είπαμε να δείχνεις τον εαυτό σου, όλη μέρα στα κανάλια, ε φτάνει, νισάφι πια, βαρεθήκαμε να τον βλέπουμε.
 Έλεγε για τον Turkaegean ότι το κερδίσαμε. Σήμερα η «Καθημερινή» σε δημοσίευμά της γράφει: «Ενώ η Νέα Δημοκρατία πανηγύρισε για την Turkaegean, η Τουρκία το κατοχύρωσε σε τεράστιες αγορές Καναδά, Αυστραλία, Βραζιλία». Και το Turkaegean διαφημίζεται ακόμη και τώρα στις ΗΠΑ. Μιλάμε όχι για ναυάγια, μιλάμε πραγματικά για βυθισμένη χώρα στα ζητήματα εξωτερικής πολιτικής. Αυτά που κάνετε, είναι εγκληματικά λάθη. Έπρεπε ήδη να παραιτηθεί ο Υπουργός Εξωτερικών γι’ αυτά που έγιναν. Έπρεπε να πάει σπίτι του. 
(Χειροκροτήματα από την πτέρυγα της Ελληνικής Λύσης)
Και τώρα θα σας πω και ποιος φταίει για όλα αυτά. Γιατί δεν φταίει μόνο ο κ. Μητσοτάκης. Όχι. Πότε έγινε η UNCLOS; Το 1994. Μπράβο. Ποιοι δεν έκαναν ΑΟΖ; Αυτά που θα πω τώρα, δεν θα τα μεταδώσει κανένα κανάλι. Είναι βεβαιωμένο. Και το λέω αυτό εν πλήρη γνώση και συνείδηση. Όλοι οι Πρωθυπουργοί από το 1994 μέχρι και σήμερα, έκαναν το έγκλημα της μη ανακήρυξης ΑΟΖ. Όλοι! Κώστας Σημίτης, Κώστας Καραμανλής, Γιώργος Παπανδρέου, Λουκάς Παπαδήμος, Παναγιώτης Πικραμένος, Αντώνης Σαμαράς, Αλέξης Τσίπρας, Κυριάκος Μητσοτάκης, όλοι είστε συνυπεύθυνοι. Όλοι!
(Χειροκροτήματα από την πτέρυγα της Ελληνικής Λύσης)
 Γιατί αν είχαμε ανακηρύξει ΑΟΖ, δεν θα είχαμε κανένα πρόβλημα τώρα τουλάχιστον, θα είχαμε κατοχυρώσει τα δίκαιά μας. Δεν το έκανε κανένας τους. Γιατί είστε κατευναστικοί, είστε φοβικοί. Δεν θα πω μειοδοτικοί, αλλά είστε ανεπαρκείς για τα εθνικά θέματα στη χώρα.
(Χειροκροτήματα από την πτέρυγα της Ελληνικής Λύσης)
 Και φτάνει στο σημείο τώρα ο κ. Σαμαράς να κλαίει και να κάνει και δηλώσεις. Αυτός που ως Πρωθυπουργός δεν έκανε ανακήρυξη ΑΟΖ. Τώρα θα το πω: Και φταίτε και δήθεν κλαίτε. Δεν σας πιστεύουμε. Δεν σας πιστεύουμε. 
(Χειροκροτήματα από την πτέρυγα της Ελληνικής Λύσης)
Είναι γελοίο το επιχείρημα της Κυβέρνησης, κύριε Σκέρτσο, ότι ναι μπορούμε να στείλουμε μία επιστολή στην Τουρκία και σε άλλες χώρες για το καλώδιο. Δηλαδή, εσείς κύριε Σκέρτσο, αν θέλετε να βάλετε ένα ραπανάκι στον κήπο σας, ρωτήστε τον γείτονα. Αν θέλετε να βάλετε μια γλάστρα στο μπαλκόνι σας, ρωτήστε τον γείτονα. Σε λίγο θα ρωτάμε εγγράφως, όμως, για το ποιον θα βάζουμε και στο σπίτι μας με τη Νέα δημοκρατία, τον κ. Τσίπρα και τον κ. Ανδρουλάκη. Εκεί θα μας οδηγήσετε. 
(Χειροκροτήματα από την πτέρυγα της Ελληνικής Λύσης)
Και επειδή τα οικονομικά είναι μείζονα ζητήματα, θα ήθελα να πω ότι κανένα κόμμα δεν έχει σοβαρές προτάσεις. Δεν ξέρω, μου μετέφεραν, κύριε Σκέρτσο, ότι προκρίνατε το ζήτημα της Γερμανίας σε σχέση με το στεγαστικό. Κάνατε -λέει- μία δήλωση ότι είναι καλή η επιλογή των Γερμανών. Τι κάνουν οι Γερμανοί; Αυτό που λέει η Ελληνική Λύση εδώ και τέσσερα, πέντε χρόνια. Επιτάσσουν διακόσιες χιλιάδες ακίνητα που ανήκουν σε έξι εταιρείες real estate, -τους πληρώνουν- για να βάλουν στα ακίνητά τους Γερμανούς πολίτες. Ταυτόχρονα θα χτίσουν άλλες διακόσιες χιλιάδες κατοικίες σε χώρους δημοτικούς. Είναι αυτό που λέει η Ελληνική Λύση, να γίνουν σε στρατόπεδα. Δώδεκα, δεκατέσσερα, δεκαπέντε στρατόπεδα στην Αθήνα ερημώνουν. Χτίστε σπίτια για τους Έλληνες δωρεάν. Χτίστε τα, είναι φθηνά. Το κάνουν άλλες χώρες.
(Χειροκροτήματα από την πτέρυγα της Ελληνικής Λύσης)
 Δεν χρειάζεται πολύ μυαλό. Και πού θα βρούμε τα χιλιάδες σπίτια; Θα σας το πω εγώ. Από εκεί που τα έδωσαν ο Τσίπρας, ο Ανδρουλάκης και ο Μητσοτάκης. Θα τα πάρουμε από τα funds στην ίδια τιμή που τα πήραν αυτοί και θα τα επιστρέψουμε στον Έλληνα. Αυτό σημαίνει χρηστή διακυβέρνηση. 
(Χειροκροτήματα από την πτέρυγα της Ελληνικής Λύσης)
Και με ρωτούν πολλοί πώς μπορεί να πέσει η τιμή της ενέργειας. Θα σας απαντήσω, κύριε Υπουργέ και κύριοι της Νέας Δημοκρατίας. Υπάρχει η λύση -το κάνει η Σλοβακία, ήδη το συζητάει και η Τσεχία- για απευθείας προμήθεια φυσικού αερίου 400% φθηνότερα από τη Ρωσία. Τέρμα οι κυρώσεις στη Ρωσία που έκανε ο κ. Ανδρουλάκης, ο κ. Μητσοτάκης και ο κ. Τσίπρας. Τέρμα!
(Χειροκροτήματα από την πτέρυγα της Ελληνικής Λύσης)
 Ήδη η Σλοβακία, αύριο το πρωί, συζητάει με τη Ρωσία να πάρει φθηνό φυσικό αέριο. 
Τέλος με τους λιγνίτες που τους έκλεισαν ο Μητσοτάκης, ο Ανδρουλάκης και ο Τσίπρας. Τους ανοίγουμε τώρα. 
(Χειροκροτήματα από την πτέρυγα της Ελληνικής Λύσης)
Τέλος οι ανεμογεννήτριες χωρίς μπαταρίες. Είναι ντροπή αυτό που κάνετε. Το έκαναν και οι τρεις μαζί. 
Και λέω το εξής. Ποιος έκανε το χρηματιστήριο ενέργειας; Γιατί βλέπω το ΠΑΣΟΚ, τον Τσίπρα να κάνουν διάφορες δηλώσεις. Ποιος το έκανε; Το έκανε ο Τσίπρας. Και τώρα διαμαρτύρεται. Ποιος έκανε τα funds; Όλοι μαζί και τώρα διαμαρτύρονται. Ποιος έκανε την πράσινη απάτη; Οι τρεις μαζί και τώρα διαμαρτύρονται. Ποιος επέβαλε κυρώσεις εναντίον της Ρωσίας; Οι τρεις μαζί και στο Ευρωκοινοβούλιο και τώρα δήθεν διαμαρτύρονται για την ακρίβεια και τη αισχροκέρδεια. 
(Χειροκροτήματα από την πτέρυγα της Ελληνικής Λύσης)
Και δεν ντρεπόμαστε λιγάκι; Φταίτε όλοι σας. Εμείς τα λέγαμε και επιβεβαιωθήκαμε. Και επειδή φτιάξατε ένα διεφθαρμένο κράτος, κύριε Υπουργέ, η μόνη πρωτιά που έχει η χώρα μας είναι η διαφθορά. Είμαστε πρώτοι στην Ευρώπη. Κόβουμε το νήμα και οι άλλοι είναι από πίσω χιλιόμετρα μακριά. Απόδειξη; Οι διεφθαρμένοι στην καλαθοσφαίριση. Στα διχτάκια του μπάσκετ δεν φεύγει η μπάλα, φεύγουν χιλιάρικα, πεντακοσάευρα κρέμονται από πάνω. Εκτός κι αν σκάνε αυτές οι ειδήσεις τώρα, γιατί είναι πολύ απλά πρέπει να αλλάξουμε και ατζέντα. Γιατί τώρα, το προφανές φαίνεται. Θα παίζουν τα κανάλια μια βδομάδα το θέμα αυτό. Γεμίσατε τη χώρα των αρίστων, άχρηστους, αεριτζήδες, διεφθαρμένους, άρπαγες και Άρπαλους. 
(Χειροκροτήματα από την πτέρυγα της Ελληνικής Λύσης)
Ποιος είναι ο Άρπαλος; Ο ταμίας του Μεγάλου Αλεξάνδρου που έκλεψε το ταμείο. Έτσι καταντήσατε την Ελλάδα. 
Τώρα έχω και μια ερώτηση. Πώς γίνεται ρε παιδιά, δίπλα σε «Φραπέδες», σε Μίχους, σε Παπαπέτρου, -πώς λέγονται όλοι αυτοί οι τύποι, που δεν ξέρω εάν είναι λαμόγια οι άνθρωποι, ξέρω ότι κλέβουν από εδώ, κλέβουν από εκεί- να είναι πάντοτε η Νέα δημοκρατία με φωτογραφίες; Πώς γίνονται όλα αυτά, να πηγαίνει στον Όλυμπο ο Πρωθυπουργός με έναν τύπο που εμπλέκεται και φέρεται να είναι μες στο κύκλωμα; Ναι, πώς γίνονται όλα αυτά; Για πείτε μου. 


Μολύνατε τη χώρα με τη διαφθορά! Ξέρετε τι λέει ο θυμόσοφος ελληνικός λαός; Πες μου τον φίλο σου, να σου πω ποιος είσαι!
(Χειροκροτήματα από την πτέρυγα της Ελληνικής Λύσης)
Η δήλωση Βουρλιώτη τα λέει όλα, του εξαίρετου αυτού ανθρώπου. Η διαφθορά έχει γίνει κανονικότητα, αυτό λέει ο κ. Βουρλιώτης. Να μην σας θυμίσω τους «Φραπέδες». Τώρα έσκασαν και άλλα, πίτσες, καφέδες, σήμερα έσκασαν, τώρα, 20 εκατομμύρια. Ναι, ναι, δεν τα ξέρεις, Σιμόπουλε. Γι’ αυτό δεν θα γίνεις Υπουργός, τι να σε κάνω, δεν τα ξέρεις. Είπαμε, σήμερα έσκασαν άλλοι δύο, μία εταιρεία καφέ και μία εταιρεία πίτσας. Έρχεται πίτσα διαφθοράς. Ντρέπομαι που το λέω. 20 εκατομμύρια και 50 εκατομμύρια ο άλλος, λεφτά του ελληνικού λαού. Πλυντήριο ήταν, ξέπλεναν το χρήμα από εκεί μέσα. 
Και ρωτώ εγώ το ΠΑΣΟΚ, τον κ. Ανδρουλάκη, που ξιφούλκησε εναντίον μας, σήμερα γιατί ψηφίσατε την ανανέωση θητείας του Γραμματέα, για πείτε μου; Εσείς δεν στηρίζετε τη Νέα Δημοκρατία εδώ με πράξεις; Σήμερα, για να καταλάβει ο ελληνικός λαός, ΣΥΡΙΖΑ, ΠΑΣΟΚ και Νέα Δημοκρατία δείχνουν ποιος θα συγκυβερνήσει και μετά τις εκλογές. Ψήφισαν τον Γραμματέα, αξιόλογος άνθρωπος, μήνες πριν τις εκλογές, πέντε-έξι μήνες. Γιατί; Θεσμικό, τυπικό ήτανε; Όταν σας τα λέμε εμείς αυτά, λοιπόν; Θα σας το ξαναπώ ακόμη μια φορά, και νομοσχέδια της Νέας Δημοκρατίας ψηφίζετε, και συγκυβερνάτε υπογείως, και υπόγειες συμφωνίες κάνετε και δεν τα δείχνουν τα κανάλια, και συνεχώς είστε συνέταιροι στο έγκλημα που γίνεται. 
(Χειροκροτήματα από την πτέρυγα της Ελληνικής Λύσης)
Κλείνοντας, να πω το εξής, η κυρία Μπακογιάννη το είπε, αν πάτε κάτω από 25%, τελειώσατε, φεύγει ο Πρωθυπουργός σας και είναι «γεια σας». Όταν το λέει η κυρία Μπακογιάννη οι καμπάνες για την εξόδια ακολουθία ηχούν «μπαμ», «μπαμ», «μπαμ». Καλό κατευόδιο και καλά νέα για την Ελλάδα και τους Έλληνες, να είστε καλά και καλό κατευόδιο στην εξόδιο ακολουθία!
(Όρθιοι οι Βουλευτές της Ελληνικής Λύσης χειροκροτούν ζωηρά και παρατεταμένα)
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κ. Βελόπουλο.
Καλείται στο Βήμα για την αγόρευσή του ο Υπουργός Επικρατείας, ο κ. Σκέρτσος.
ΧΡΗΣΤΟΣ-ΓΕΩΡΓΙΟΣ (ΑΚΗΣ) ΣΚΕΡΤΣΟΣ (Υπουργός Επικρατείας): Ευχαριστώ, κύριε Πρόεδρε. 
Παίρνω τον λόγο για να κάνω τη βασική μου αγόρευση, ακούγοντας τους εισηγητές των κομμάτων της Αντιπολίτευσης, διότι έχω διαμορφώσει την αίσθηση ότι οι προηγούμενες συνεδριάσεις, τέσσερις στον αριθμό, δυστυχώς, εξελίχθηκαν σαν παράλληλοι μονόλογοι. Και με λυπεί αυτό, διότι όλα τα ζητήματα τα οποία τέθηκαν από τα κόμματα της Αντιπολίτευσης, ένα προς ένα, απαντήθηκαν και εντός της Βουλής και δημόσια με αναλυτικές τοποθετήσεις. 
Νομίζω ότι έχει ένα νόημα εδώ να βγάλουμε από τη μέση καταρχάς μία παρανόηση, η οποία νομίζω ότι έχει υιοθετηθεί από το σύνολο σχεδόν των κομμάτων της Αντιπολίτευσης σε σχέση με το τι σημαίνει το EU Kids Act και η τροπολογία που έχει κατατεθεί από το ΠΑΣΟΚ, από την Αξιωματική Αντιπολίτευση, σαν μια παρελκυστική προσπάθεια να δείξει το ΠΑΣΟΚ ότι είναι ένα κόμμα υπεύθυνο. 
Θέλω να πω εδώ ότι ο κ. Παραστατίδης έβαλε ένα δίλημμα. Είπε ότι η Ελλάδα πρέπει να τοποθετηθεί αν είναι με την Τουρκία ή με την Ευρωπαϊκή Ένωση. Κύριε Παραστατίδη, καταθέσατε μία τροπολογία η οποία είναι αντιενωσιακή. Ξέρετε γιατί είναι αντιενωσιακή; Διότι σύμφωνα με την Οδηγία 2015/1535 άρθρο 5, ορίζεται ότι τα κράτη-μέλη γνωστοποιούν πάραυτα στην Ευρωπαϊκή Επιτροπή κάθε σχέδιο τεχνικού κανόνα εκτός αν πρόκειται απλώς για αυτούσια μεταφορά ενός διεθνούς ή ευρωπαϊκού προτύπου σε ό,τι αφορά την αγορά των ψηφιακών υπηρεσιών και απευθύνουν στην Επιτροπή κοινοποίηση σχετικά με τους λόγους τους οποίους είναι αναγκαία η θέσπιση ενός τέτοιου τεχνικού κανόνα, αναμένουν εντός τριμήνου την απάντηση, την τεκμηριωμένη γνώμη, της Επιτροπής και πράττουν αναλόγως. Αν πάρουν δηλαδή μία θετική απάντηση, μπορούν να προχωρήσουν. Αν πάρουν μία αρνητική απάντηση, δεν μπορούν να προχωρήσουν. Η τροπολογία που θέσατε είναι τύποις και ουσία αντιενωσιακή, διότι καταστρατηγεί αυτόν τον βασικό κανόνα. 
Αυτή ακριβώς η διαβούλευση έχει γίνει από την Ελληνική Κυβέρνηση από τον Μάιο έως τον Αύγουστο του 2026. Οι παρατηρήσεις της Ευρωπαϊκής Επιτροπής, του Μηχανισμού TRIS, έχουν υιοθετηθεί. Έχει διατυπωθεί ρητά ότι αυτό που επιχειρεί η Ελληνική Κυβέρνηση, η θέσπιση δηλαδή ενός εθνικού ορίου ηλικίας στα δεκαπέντε έτη, αποτελεί έναν στόχο σωστό, χαρακτηρίζεται θετικά στη γνώμη της Επιτροπής. 
Μας ζητήσατε τα έγγραφα, παρότι είναι δημόσια κοινοποιημένα, θα μπορούσατε να τα έχετε βρει μόνοι σας, και σας καταθέσαμε τα έγγραφα. Και τι διαπιστώνουμε; Ότι σε απόκλιση από το ευρωπαϊκό υπόδειγμα είστε εσείς, είναι το ΠΑΣΟΚ, δεν είναι η Νέα Δημοκρατία, δεν είναι η Κυβέρνηση. Έχουμε κάνει αυτό ακριβώς που ορίζει η ευρωπαϊκή νομοθεσία, η ευρωπαϊκή διαδικασία. 
Και όπως έχω πει επανειλημμένα στις επιτροπές της Βουλής κατά τη συζήτηση του νομοσχεδίου, η πρωτοβουλία που φέρνουμε προς ψήφιση πατάει ακριβώς πάνω στον ευρωπαϊκό κανονισμό Digital Services Act. Διότι οτιδήποτε πέραν και πάνω αυτού θα είναι αντιενωσιακό και δεν θα παράγει κανένα έννομο αποτέλεσμα. Αντιθέτως, θα προσβληθεί από τις εταιρείες που θα έχουν υποχρέωση συμμόρφωσης και τελικά δεν θα καταφέρουμε να πετύχουμε απολύτως τίποτα.
Εδώ τι διαπιστώνουμε; Διαπιστώνουμε ουσιαστικά μία υποκρισία, μία πολιτική υποκρισία, από την πλευρά των κομμάτων της Αντιπολίτευσης. Διότι όλοι διαπιστώνετε το πρόβλημα, όλοι κάνετε πολύ ωραίες διαγνώσεις προβλημάτων, αλλά κανένας τελικά δεν συναινεί σε μία λύση. 
Είναι τέλεια η λύση; Ομολογούμε εμείς πρώτοι ότι δεν είναι τέλεια η λύση. Δεν υπάρχει απαγόρευση, καμία απαγόρευση, στον Ποινικό Κώδικα, στον Αστικό Κώδικα, που να επιτυγχάνει 100% συμμόρφωση. Απαιτείται, ωστόσο, να προχωρήσουμε σε αυτόν τον περιορισμό; 
Σας ρώτησα και στην προηγούμενη συνεδρίαση: Ήμασταν στην ίδια αίθουσα κατά την ακρόαση φορέων; Καλέσαμε δεκαπέντε επιστημονικούς, πολιτειακούς, κρατικούς και κοινωνικούς φορείς. Οι δεκατρείς από τους δεκαπέντε -και μπορώ να κάνω μία παράθεση των σημείων που ανέφεραν- τοποθετήθηκαν υπέρ του ηλικιακού περιορισμού, αυτού που πάμε να κάνουμε. Εσείς ακόμα και σήμερα αμφισβητείτε την επιστήμη, αμφισβητείτε τους φορείς της πολιτείας, αμφισβητείτε ερευνητικά ευρήματα, αναλύσεις, μετααναλύσεις, που διαπιστώνουν το εξής, διαπιστώνουν ότι η κατάχρηση των μέσων κοινωνικής δικτύωσης σε ηλικίες κάτω των δεκαπέντε ετών, σε ευαίσθητες ηλικίες που δεν έχουν ακόμα αναπτύξει τον αυτοέλεγχο και την αυτορρύθμιση, δημιουργεί σοβαρά προβλήματα ψυχικής υγείας, απώλειας γνωστικών δεξιοτήτων, κοινωνικοποίησης ή ελλιπούς κοινωνικοποίησης. 
Φαίνεται να υπάρχει μία απόλυτη στρέβλωση ή έλλειψη κατανόησης σε σχέση με το τι πάμε να κάνουμε εδώ. Κυρία Ακρίτα, μιλήσατε για περιορισμό των παιδιών ή αποκλεισμό των παιδιών από τα μέσα κοινωνικής δικτύωσης λες και τα μέσα κοινωνικής δικτύωσης είναι η μόνη διέξοδος στην τεχνολογία και στο διαδίκτυο. 
Το λέτε αυτό σε αυτήν την Κυβέρνηση; Στην Κυβέρνηση δηλαδή που έκανε το ψηφιακό άλμα σε αυτήν τη χώρα και από ουραγός της ψηφιοποίησης στην Ευρώπη αυτήν τη στιγμή είμαστε πάνω από τον ευρωπαϊκό μέσο όρο χάρη στις πολιτικές και τις επενδύσεις που εφαρμόζονται από το 2019 έως σήμερα; Αλήθεια; 
Αυτήν την εβδομάδα μόνο, που ψηφίζεται αυτό το πολύ σημαντικό νομοσχέδιο, εγκαινιάσαμε τον υπερυπολογιστή «Δαίδαλο», την κρίσιμη εθνική κρατική υποδομή τεχνητής νοημοσύνης υπερυπολογιστικής δύναμης που θα βοηθήσει την Ελλάδα, τις επιχειρήσεις, τους ερευνητές και τη νέα γενιά να κάνουν το άλμα στην εποχή της τεχνητής νοημοσύνης, της ψηφιακής οικονομίας. Έχει συμβεί κάτι αντίστοιχο από κάποια προηγούμενη Κυβέρνηση ως προς την χειραφέτηση και την ενδυνάμωση που μπορεί να δώσει η τεχνολογία σε κάθε Ελληνικό νοικοκυριό, στα ελληνικά εκπαιδευτικά ιδρύματα, στα ερευνητικά ιδρύματα, στα ελληνικά σχολεία, στις ελληνικές επιχειρήσεις; Η απάντηση είναι όχι. 
Την επόμενη μέρα εγκαινιάσαμε την έδρα του εργοστασίου PHAROS, του πρώτου εργοστασίου τεχνητής νοημοσύνης, ένα από τα εφτά στην Ευρώπη. Άρα εδώ γιατί μιλάμε; Μιλάμε για μια Κυβέρνηση που αντιλαμβάνεται πλήρως τι σημαίνει τεχνολογία, τι σημαίνει τεχνολογική εξέλιξη, τι σημαίνει ευκαιρίες που προκύπτουν από την τεχνολογική εξέλιξη, αλλά ταυτόχρονα και τι σημαίνει ρύθμιση, τι σημαίνει δηλαδή προστασία. Διότι, όπως και κάθε εργαλείο, η τεχνολογία έχει ευκαιρίες, έχει και προκλήσεις, έχει και κινδύνους. Και εμείς εδώ, όχι εμείς ως Κυβέρνηση, οι επιστήμη, οι επιστημονικοί φορείς, διαπιστώνουν ότι υπάρχουν σοβαρές επιπτώσεις. 
Θα λύσουμε το πρόβλημα ή θα κοιτάμε το πρόβλημα; Η απάντηση είναι ότι όποιος δεν θέλει να ζυμώσει δέκα μέρες κοσκινίζει. Αυτό κάνει η Αντιπολίτευση και μας ζητά με την αντιενωσιακή τροπολογία που καταθέτει το ΠΑΣΟΚ να καθυστερήσουμε άλλα δύο χρόνια.
Γιατί άλλα δύο χρόνια; Διότι ήδη ο Έλληνας Πρωθυπουργός, πρώτος σε ευρωπαϊκό επίπεδο, ανέδειξε πριν από δύο χρόνια από το βήμα της Γενικής Συνέλευσης του ΟΗΕ το θέμα και είπε ότι εδώ πρέπει να δράσουμε, πρέπει να κινητοποιηθούμε σε εθνικό και σε υπερεθνικό επίπεδο. Διότι δεν μπορεί μία χώρα, πόσο μάλλον μία χώρα που είναι μέλος ενός υπερεθνικού οργανισμού, όπως είναι η Ευρωπαϊκή Ένωση όπου οι ψηφιακές υπηρεσίες ρυθμίζονται σε ενωσιακό επίπεδο, να το λύσει μόνη της. 
Άρα, τι κάναμε; Μία σειρά από ενέργειες από τον Σεπτέμβριο του 2024 μέχρι και σήμερα. Και καταφέραμε να κινητοποιήσουμε την Ευρωπαϊκή Επιτροπή, η οποία δεν είχε αντιληφθεί τη σοβαρότητα του ζητήματος. Και πριν από έναν μήνα, στις 17 Σεπτεμβρίου 2026, η Πρόεδρος της Ευρωπαϊκής Επιτροπής ανακοίνωσε τις νέες πρωτοβουλίες που θα πάρει η Ευρωπαϊκή Επιτροπή προκειμένου να θωρακίσει περαιτέρω το DSA.
Πότε θα νομοθετηθούν αυτές οι πρωτοβουλίες; Με βάση την εμπειρία, με βάση την επιστημονική καταγραφή και σύγκριση του χρόνου που διαρκεί ένας μέσος ευρωπαϊκός Κανονισμός -γιατί μιλάμε για ευρωπαϊκό Κανονισμό-, είναι της τάξεως των δεκαοχτώ έως είκοσι τεσσάρων μηνών, άλλα δύο χρόνια δηλαδή.
Τι θα συμβεί μέσα σε αυτά τα δύο χρόνια; Θέλετε να το συζητήσουμε; Ήδη έχουμε στα χέρια μας την τελευταία έκθεση της PISA. Φωνάξαμε στην ακρόαση φορέων ακριβώς γι’ αυτόν τον λόγο τον εκπρόσωπο της έκθεσης της PISA του ΟΟΣΑ, που κάνει τι; Συγκρίνει, αξιολογεί τις επιδόσεις των εκπαιδευτικών συστημάτων σε όλο τον κόσμο, σε όλα τα κράτη μέλη του ΟΟΣΑ. Και τι μας είπε; Ότι στην τελευταία έκθεση σε όλα τα εκπαιδευτικά συστήματα διαπιστώνεται μεγάλη υποχώρηση των επιδόσεων των εκπαιδευτικών συστημάτων και των μαθητών λόγω της υπερβολικής χρήσης, της κατάχρησης, της τεχνολογίας. Τα παιδιά μας χάνουν γνωστικές δεξιότητες, έχουν διάσπαση προσοχής, χάνουν τη δυνατότητα να εκφραστούν προφορικά και γραπτά μέρα με τη μέρα. 
Θέλετε να περιμένουμε την επόμενη έκθεση του ΟΟΣΑ, που θα περιγράφει και θα καταγράφει μία ακόμα μεγαλύτερη υποχώρηση των εκπαιδευτικών και γνωστικών δεξιοτήτων; 
Εσείς μπορεί να το θέλετε, εσείς μπορεί να μην ενδιαφέρεστε για τα παιδιά μας. Εμείς ενδιαφερόμαστε όμως. Και εμείς δεν θέλουμε μία τέτοια έκθεση μετά από δύο χρόνια, όταν θα νομοθετήσει η Ευρωπαϊκή Επιτροπή ή το Ευρωπαϊκό Κοινοβούλιο. 
Ειρήσθω εν παρόδω, αν τα κόμματα της αντιπολίτευσης, με τα οποία εκπροσωπείστε και εσείς στο Ευρωκοινοβούλιο, έχουν την ίδια στάση, είναι πολύ πιθανό να έχουμε ακόμα μεγαλύτερη καθυστέρηση και στο Ευρωκοινοβούλιο, ακριβώς διότι θα διατυπωθούν οι ίδιες και παρόμοιες ενστάσεις, σαν αυτές που ακούσαμε και εδώ, τη στιγμή που όλες οι μελέτες συντείνουν στο ότι πρέπει να κάνουμε κάτι.
Επομένως, δεν είμαστε με καμία Τουρκία, δεν είμαστε με καμία τριτοκοσμική χώρα. Είμαστε με την Ευρώπη και είμαστε στην πρωτοπορία της Ευρώπης. Και αυτό το καταθέτει η Ευρωπαϊκή Επιτροπή στα επίσημα δημόσια έγγραφα, όπου περιλαμβάνει την Ελλάδα μεταξύ των εφτά ευρωπαϊκών χωρών που έχουν συνδιαμορφώσει την ευρωπαϊκή νομοθετική και τεχνολογική λύση. 
Τι εννοούμε «τεχνολογική λύση»; Η ευρωπαϊκή νομοθεσία ορίζει ότι δεν μπορούμε να έχουμε μία αποκλειστική ψηφιακή εφαρμογή που θα κάνει την ταυτοποίηση. Λέει όμως ότι μπορεί να ακολουθηθεί ένα ευρωπαϊκό πρότυπο. 
Έχουμε συνεργαστεί, έχουμε δώσει το υπόδειγμα του ελληνικού wallet, του ελληνικού ψηφιακού πορτοφολιού, έχουμε τηρήσει την αρχή της μηδενικής γνώσης που απαιτεί η ευρωπαϊκή νομοθεσία ώστε να προστατεύονται τα προσωπικά δεδομένα και βάσει αυτού θα γίνει και η διασύνδεση, εφόσον το κρίνουν σκόπιμο οι πλατφόρμες. 
Κυρία Κουρουπάκη, το θέσατε πολλές φορές και σας απάντησα και προηγουμένως όταν κάνατε την αγόρευσή σας. Δεν γίνεται να υπάρχει σήμερα διαλειτουργικότητα μεταξύ του ελληνικού wallet ή του ευρωπαϊκού wallet και των πλατφορμών, διότι δεν αποτελεί νόμο του κράτους. Η λογική σειρά των πραγμάτων είναι ότι πρώτα νομοθετούμε και μετά υλοποιούμε. 
Εμείς την ψηφιακή εφαρμογή την έχουμε έτοιμη, είναι σε παραγωγική λειτουργία εδώ κι έναν χρόνο. Είναι στη διάθεση των γονιών να την αξιοποιήσουν και θα μπορέσει να γίνει και η αναγκαία διαλειτουργικότητα. Και θα αρχίσουμε εντατικές συζητήσεις και με τις πλατφόρμες μόλις ψηφιστεί αυτή η νομοθεσία, ώστε να έχουμε τη δέουσα συμμόρφωση. 
Αναφέρθηκε πολλές φορές το παράδειγμα της Αυστραλίας και της Γαλλίας ως αντεπιχείρημα: Γιατί πάτε να κάνετε κάτι το οποίο δεν έχει πετύχει στην Αυστραλία και τη Γαλλία; 
Ποιος σας είπε ότι δεν έχει πετύχει στην Αυστραλία; Στην Αυστραλία κατ’ αρχάς έχει επιτευχθεί μια συμμόρφωση της τάξης του 30%. Είναι η επιθυμητή; Όχι. 
ΑΛΕΞΑΝΔΡΟΣ ΚΑΖΑΜΙΑΣ: Ψέματα είναι, δεν είναι αλήθεια. 
ΧΡΗΣΤΟΣ-ΓΕΩΡΓΙΟΣ (ΑΚΗΣ) ΣΚΕΡΤΣΟΣ (Υπουργός Επικρατείας): Εμείς οι ίδιοι λέμε ότι οποιοσδήποτε περιορισμός πάντα, για να είναι αποτελεσματικός, πρέπει να συνοδεύεται από αυστηρούς ελέγχους, αποτελεσματικούς ελέγχους, δηλαδή από ένα πλαίσιο εγγυήσεων που παρέχει το υπόλοιπο ελεγκτικό πλαίσιο. 
Εμείς μαθαίνουμε από το παράδειγμα της Αυστραλίας και είμαστε καλύτεροι από το παράδειγμα της Αυστραλίας. Για ποιον λόγο; Ακριβώς διότι έχουμε την ψηφιακή ευρωπαϊκή λύση που μπορεί να λειτουργήσει διασταυρωτικά ως προς τους μηχανισμούς επαλήθευσης της ηλικίας που θα χρησιμοποιήσουν οι πλατφόρμες και ταυτόχρονα εφαρμόζουμε την αρχή της προστασίας των προσωπικών δεδομένων. 
Αυτός είναι ο βασικός λόγος που κρίθηκε αντισυνταγματικός ο γαλλικός νόμος, συν και κάτι ακόμα που δεν ξέρετε, γιατί το φέρατε σαν μεγάλο εύρημα, κύριε Παραστατίδη. 
Η Γαλλία έχει νομοθετήσει δυο φορές για το ζήτημα αυτό από το 2023 έως σήμερα. Και τις δύο φορές δεν έκανε αυτό που έκανε η Ελλάδα. Η Ελλάδα διαβουλεύτηκε με την Ευρωπαϊκή Επιτροπή μέσω του TRIS και έχει πάρει έγκριση από την Ευρωπαϊκή Επιτροπή μέσω του TRIS. 
Η Γαλλία, την πρώτη φορά που νομοθέτησε, νομοθέτησε ερήμην της ενωσιακής νομοθεσίας και γι’ αυτό ήταν ένας ανεφάρμοστος νόμος. Και τη δεύτερη φορά επίσης κρίθηκε και από το Συνταγματικό Δικαστήριο της Γαλλίας ότι οι ρυθμίσεις που είχε στο κείμενο που ψηφίστηκε απέκλιναν απ’ αυτό το οποίο έπρεπε να συμβαδίζει και με το ενωσιακό δίκαιο. Συνεπώς, μην συγκρίνετε ανόμοια πράγματα. 
Είμαστε μία Κυβέρνηση που σας έχουμε πει πολλές φορές κατά τη διάρκεια των συζητήσεων ότι μελετάμε το ζήτημα αυτό εδώ και δύο χρόνια. Δεν ερχόμαστε απροετοίμαστοι ή πρόχειροι για να φέρουμε κάτι προς ψήφιση. Αντιθέτως, το έχουμε καλύψει και προσπαθούμε να είμαστε στον «πόντο», ακριβώς για να μην έχει ζητήματα ακυρότητας. 
Εγώ σας προκαλώ. Σας το είπα και στην πρώτη αγόρευσή μου. Υπάρχει μια τεράστια πολιτική ευκαιρία εδώ από την οποία όλα τα κόμματα θα κερδίσουν, αν υπερψηφίσουν.
 Το 80% της ελληνικής κοινωνίας, με βάση τις δημοσκοπήσεις, θέλει αυτή τη ρύθμιση, θέλει αυτόν τον περιορισμό. Οι γονείς μάς λένε ότι βοηθήστε μας, δώστε μας επιχειρήματα, δώστε μας εργαλεία, για να κάνουμε αυτές τις δύσκολες συζητήσεις στα σπίτια μας. 
Δεν πάμε να επιβάλλουμε μία τυφλή απαγόρευση. Είναι απολύτως λάθος να συγχέετε τη χρήση των μέσων κοινωνικής δικτύωσης με τη χρήση της τεχνολογίας. Μόνο έτσι τα παιδιά εκτίθεται στην τεχνολογία; Το είπε πριν ο κ. Βελόπουλος, το οποίο είναι καταφανώς ψευδές. Δεν απαγορεύουμε τη χρήση της τεχνολογίας. Δεν απαγορεύουμε τη δυνατότητα στα παιδιά να επικοινωνούν με πλατφόρμες επικοινωνίας. 
Τα μέσα κοινωνικής δικτύωσης όμως αποδεδειγμένα κάνουν κατάχρηση επιθετικών αλγορίθμων που κρατάνε τα παιδιά σε μια ομηρία μπροστά στην οθόνη. Και η ομηρία μπροστά στην οθόνη σημαίνει λιγότερη φυσική επαφή με την άθληση, με το παιχνίδι, με τις παρέες, λιγότερη κοινωνικοποίηση, περισσότερη διάσπαση προσοχής, χειρότερος ύπνος, σοβαρά προβλήματα στην αυτοεικόνα των παιδιών, των κοριτσιών ιδιαίτερα. Όλα αυτά είναι τα προβλήματα και όλα αυτά πλέον έχουν ομολογηθεί εμμέσως -αυτό, νομίζω, ότι είναι η λυδία λίθος, που οφείλει να αλλάξει την αντίληψη όλων μας σ’ αυτή την Αίθουσα- από τις ίδιες τις εταιρείες. 
Στις 27 Αυγούστου του 2026 επήλθε ένας ιστορικός εξωδικαστικός συμβιβασμός στις Ηνωμένες Πολιτείες της Αμερικής μεταξύ μίας εκ των πλατφορμών, της ΜΕΤΑ, και του αμερικανικού δημοσίου. Σαράντα εφτά πολιτείες στράφηκαν εναντίον της ΜΕΤΑ. Η ΜΕΤΑ ουσιαστικά αποδέχτηκε ότι υπάρχει πρόβλημα. Έχει αναλάβει να διαθέσει πάνω από 17 δισεκατομμύρια δολάρια ως αποζημίωση στις πολιτείες και ταυτόχρονα να τροποποιήσει όλους αυτούς τους μηχανισμούς που κρατούν σε ομηρία τα παιδιά μπροστά στις οθόνες. Αυτό δεν είναι μία έμμεση ομολογία; Αυτό δεν αλλάζει ριζικά το τοπίο; 
Οι ίδιες οι επιστημονικές επιτροπές, οι ενώσεις, οι φορείς που μίλησαν, είπαν ότι έχουμε κάποια δεδομένα και μπορούμε να σας δώσουμε και λίστα με έρευνες και μετά-αναλύσεις που διαπιστώνουν το πρόβλημα -θα θέλαμε και περισσότερα-, αλλά αυτό δεν σημαίνει ότι δεν πρέπει να προχωρήσετε τώρα σε ρύθμιση, μπορείτε να προχωρήσετε και τώρα σε ρύθμιση. Αυτό μας είπε ο Παγκόσμιος Οργανισμός Υγείας. 
Η έρευνα πάντα θα εξελίσσεται. Πάντα η επιστήμη θέτει ερωτήματα. Πάντα υπάρχει αμφιβολία. Αυτή όμως είναι και η διαφορά μεταξύ της υπεύθυνης διακυβέρνησης και της αόριστης αντιπολίτευσης ή της ανεύθυνης αντιπολίτευσης, που δεν θέλει να πάρει θέση ουσιαστικά επί της ουσίας για τίποτα και δεν θέλει να στηρίξει μία λύση η οποία είναι αναγκαία, όχι σήμερα, χθες. 
Κύριε Παραστατίδη, δεν έχουμε τον χρόνο και την πολυτέλεια να χάσουμε άλλα δύο χρόνια, μέχρι να περιμένουμε την Ευρωπαϊκή Επιτροπή να νομοθετήσει, για να αφήσουμε τα παιδιά μας εκτεθειμένα σ’ αυτούς τους κινδύνους. 
Αυτή η Κυβέρνηση δεν πρόκειται να πάρει αυτήν την ευθύνη, αν θέλετε να την αναλάβετε εσείς! Όμως, έτσι να ξέρετε ότι παίζετε το παιχνίδι των καθυστερήσεων των μεγάλων τεχνολογικών εταιρειών και παίζουν καθυστερήσεις, εδώ και πολλά χρόνια. 
Σας είπα και το ξαναλέω: Αυτή η νομοθετική πρωτοβουλία δίνει τη δυνατότητα σε κάθε κόμμα -από το Κομμουνιστικό Κόμμα Ελλάδος μέχρι τη Νίκη και τη Λύση ανάλογα με την ιδεολογική αφετηρία τις αρχές και τις αξίες του κάθε κόμματος να υπερψηφίσουν. Εσείς μιλάτε για τα μονοπώλια των τεχνολογικών εταιρειών, για την αρρύθμιστη καπιταλιστική αγορά. Ρύθμιση επιβάλλουμε εδώ, κανόνες επιβάλλουμε εδώ, πρόστιμα επιβάλλουμε εδώ. 
Οι τρεις μεγαλύτερες εταιρείες τεχνολογίας έχουν οκτακόσια δισεκατομμύρια δολάρια ή ευρώ ετήσιο τζίρο, 6% πρόστιμο επί των 800 δισεκατομμυρίων ξέρετε τι σημαίνει; Σαράντα οκτώ δισεκατομμύρια δολάρια ή ευρώ πρόστιμο. Είναι λίγο; Είναι χάδι; Δεν είναι χάδι. 
ΑΘΑΝΑΣΙΟΣ ΠΑΦΙΛΗΣ: Δεν λέμε για ρύθμιση εμείς.
ΧΡΗΣΤΟΣ-ΓΕΩΡΓΙΟΣ (ΑΚΗΣ) ΣΚΕΡΤΣΟΣ (Υπουργός Επικρατείας): Θέλω να μου πει το ΚΚΕ. Αυτή η ρύθμιση που φέρνουμε μαζί με την Ευρωπαϊκή Επιτροπή είναι μικρή; Δεν είναι ένας περιορισμός προς μία αγορά η οποία θα έπρεπε να λειτουργεί πιο υπεύθυνα;
Εμείς δεν είμαστε δογματικοί, όπως θέλετε να χαρακτηρίζετε την Κυβέρνηση ως νεοφιλελεύθερη ή όμηρο συγκεκριμένων επιχειρηματικών συμφερόντων. Εμείς είμαστε πραγματιστές και γνωρίζουμε ότι οι αγορές δεν λειτουργούν πάντα τέλεια, σε καμία περίπτωση. Αυτός είναι ο ρόλος του κράτους, όταν μία αγορά δεν λειτουργεί υπεύθυνα, να θέτει κανόνες. 
Το ΚΚΕ τι έχει να πει σε αυτό; Η Ελληνική Λύση, η Νίκη που ομνύουν στο όνομα της οικογένειας, της προστασίας της οικογένειας, του δημογραφικού; Αυτή είναι μια παρέμβαση που προστατεύει την ελληνική οικογένεια. Και έρχεστε και καταψηφίζετε και το θεωρώ μέγιστη υποκρισία. Είναι ανευθυνότητα και πραγματικά ελπίζω να αναθεωρήσετε. 
Δεν ξέρω αν το επιτρέπει πλέον η διαδικασία να αλλάξετε γνώμη, αλλά θα εκτεθείτε συνολικά προς την ελληνική κοινωνία και είναι κρίμα. 
Θα κλείσω εδώ και θα επανέλθω σε δεύτερο χρόνο για τις υπόλοιπες παρατηρήσεις.
Ευχαριστώ, κύριε Πρόεδρε. 
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κύριο Υπουργό. 
Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής, σαράντα έξι μαθήτριες και μαθητές και τρεις συνοδοί εκπαιδευτικοί από το Β’ Γυμνάσιο Ξυλοκάστρου Κορινθίας. 
Η Βουλή σάς καλωσορίζει. 
(Χειροκροτήματα από όλες τις πτέρυγες της Βουλής)
Και να σας ενημερώσω ότι σήμερα συνέπεσε η επίσκεψή σας με ένα νομοσχέδιο το οποίο σας αφορά κατ’ εξοχήν. Αυτά κάνει η Βουλή, παίρνει αποφάσεις για το πώς θα ρυθμιστούν τα πράγματα στη χώρα μας. Έχουμε διαφωνίες μεταξύ μας τα κόμματα και οι Βουλευτές, αλλά συζητάμε για ένα θέμα στο οποίο συμφωνούμε όλοι στη σοβαρότητά του. Προσοχή στη χρήση του διαδικτύου! Προσπαθούμε να κάνουμε το καλύτερο πλαίσιο για τη νέα γενιά. Για εσάς συζητάμε σήμερα, να ξέρετε.
Ο αρμόδιος Υπουργός μόλις κατέβηκε από το Βήμα και τώρα έχουν ζητήσει το λόγο οι Κοινοβουλευτικοί Εκπρόσωποι. Κύριε Σιμόπουλε, θέλετε να προηγηθούν οι της αντιπολίτευσης, μήπως χρειαστεί σε κάτι να απαντήσετε;
Λοιπόν, ο Κοινοβουλευτικός Εκπρόσωπος κ. Χρηστίδης έχει τον λόγο για μια παρέμβαση, έτσι δεν είναι;
ΠΑΥΛΟΣ ΧΡΗΣΤΙΔΗΣ: Ναι, κύριε Πρόεδρε.
Άκουσα με πολύ μεγάλη προσοχή τον Υπουργό Επικρατείας να αναφέρεται σε μια σειρά από ζητήματα τα οποία μας απασχολούν όλους -τις οικογένειές μας, τον κοινωνικό μας περίγυρο και στις πολιτικές επαφές τις οποίες κάνουμε σε επίπεδο καθημερινότητας. Είναι προφανές ότι αυτό είναι ένα θέμα το οποίο μας απασχολεί στο σήμερα και θα μας απασχολήσει και στο αύριο. 
Επειδή άκουσα με πολύ μεγάλο ενδιαφέρον την εισήγηση του εισηγητή μας του Στέφανου Παραστατίδη στην πρώτη τοποθέτησή του, αλλά και στις Επιτροπές, μου θύμισε μία τοποθέτηση την οποία κάνατε για ψεύτικο κόσμο. Και επειδή μας ακούν και τα παιδιά, θέλω να πω ότι εμείς μιλάμε για έναν κόσμο που έχει τα προβλήματά του και αυτός ο ψηφιακός κόσμος. Όμως, μιλάμε και για έναν ψεύτικο κόσμο που είναι ο δικός σας κόσμος, είναι ο κόσμος που είναι γεμάτος ψέματα, γιατί σας πιάσαμε να λέτε πολύ σοβαρά ψέματα.
Και σας ρωτώ ξανά, για να σας δώσω και μια ευκαιρία να διορθώσετε: Στη Γαλλία, πήραν πίσω τον νόμο εξαιτίας του Συνταγματικού Δικαστηρίου της Γαλλίας ή εξαιτίας της Ευρωπαϊκής Επιτροπής;  Γιατί είπατε ότι είναι ευρωπαϊκή επιλογή. Λοιπόν, είναι κάτι το οποίο συγκρούεται με το νόμο μέσα στη Γαλλία και δεν έχει καμία σχέση με αυτό που οφείλατε εσείς να κάνετε και με το οποίο δεν υπάρχει ούτε ένας επιστήμονας στην Ελλάδα που να συμφωνεί με οριζόντια μέτρα. Τι λένε όλοι; Διαβάθμιση και προσαρμογή. 
Έρχεστε εδώ, στην πρώτη σας εισήγηση και φωνάζετε εσείς στην αντιπολίτευση! Επιτρέψτε μου να πω ότι μου θύμισε τη γνωστή ρήση του ελληνικού λαού «φωνάζει ο κλέφτης για να φοβηθεί ο νοικοκύρης». Εσείς είστε εκείνοι οι οποίοι  έχετε καθυστερήσει πάρα πολύ. Εσείς είστε εκείνοι οι οποίοι έχετε αφήσει στο πεδίο αυτό απροστάτευτο. Εσείς είστε εκείνοι οι οποίοι, σε μια σειρά κρίσιμων ζητημάτων, δεν έχετε ανταποκριθεί όπως ακριβώς σας το έχουμε ζητήσει.
Εμείς έχουμε καταθέσει μια τροπολογία. Η τροπολογία μας δεν έχει καμία καθυστέρηση, εφαρμόζεται αύριο το πρωί, είναι πλήρης, είναι ακριβώς όπως προβλέπει η ευρωπαϊκή νομοθεσία και είναι αυτό ακριβώς το οποίο φοβάστε όταν μπαίνουμε στο πλαίσιο της αντιπολίτευσης: Μία δουλειά που γίνεται από το ΠΑΣΟΚ, απολύτως στοιχειοθετημένη και απολύτως οργανωμένη, έτσι ακριβώς όπως εφαρμόζονται πολιτικές επιλογές σε άλλες ευρωπαϊκές και δυτικές χώρες. 
Και θέλω να σας το πω αυτό διότι εδώ πρέπει να στείλουμε ένα μήνυμα στον ελληνικό λαό. Το μήνυμα το οποίο στέλνουμε στον ελληνικό λαό είναι ότι όση επικοινωνία και αν επιχειρήσετε, όσες δολοφονίες χαρακτήρων και αν επιχειρήσετε, όσους επικοινωνιολόγους και αν επιστρατεύσετε, η αλήθεια νωρίτερα ή αργότερα πάντοτε λάμπει και βγαίνει στο προσκήνιο. 
Και θέλω να σας τα πω όλα αυτά διότι σε μας, με τη δικιά μας ιστορική πορεία, μαθήματα ευρωπαϊκού Δικαίου δεν θα κάνετε! 
Απαντήσατε στην αιτιολογημένη γνώμη της Επιτροπής, όπως είχατε υποχρέωση; Ποτέ. Καθαρά ερωτήματα. Πότε επανα-κοινοποιήσατε το τροποποιημένο κείμενο των διατάξεων στην Επιτροπή; Περιμένατε νέες παρατηρήσεις;
Επομένως, μη μας κάνετε εμάς μαθήματα, γιατί σήμερα εσάς έχουμε πιάσει «με τη γίδα στην πλάτη», να λέτε ψέματα στον ελληνικό λαό. Συμπεριφέρεστε λες και δεν ξέρουμε ότι η δική σας ευθύνη την οποία είχατε για πολλούς μήνες  -από τα βίντεο που έκανε ο κ. Μητσοτάκης μέχρι τώρα- μεγαλώνει διαρκώς και δεν δίνετε καμία απάντηση. 
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κ. Χρηστίδη.
Τον λόγο έχει τώρα ο Κοινοβουλευτικός Εκπρόσωπος του Κομμουνιστικού Κόμματος Ελλάδος, ο κ. Παφίλης και θα ακολουθήσει ο κ. Καζαμίας και ο κ. Σιμόπουλος.
ΑΘΑΝΑΣΙΟΣ ΠΑΦΙΛΗΣ: Σε δύο τρία θα αναφερθώ, τα υπόλοιπα θα τα ακούσετε μετά.
Πρώτον, μας είπατε για την έκθεση του ΟΟΣΑ για τα σχολεία ότι τα παιδιά χάνουν δεξιότητες -λέτε ‘δεξιότητες’, ‘πλήρης αμορφωσιά’ λέμε εμείς – όλο αυτό το διάστημα και λόγω της τεχνολογίας. Είπατε «λόγω της τεχνολογίας, της ανάπτυξης». Σας ρωτάμε να μας πείτε: Όταν το ΚΚΕ τα έλεγε όλα αυτά, εδώ και πάρα πολλά χρόνια, που τις εξελίξεις της τεχνολογίας πρώτα τις εφάρμοσε ο Ριζοσπάστης πριν από πολλά χρόνια και όχι άλλες εφημερίδες -για να συστηνόμαστε λίγο- για πέστε μας λοιπόν όταν τα έλεγε, τι μας λέγατε; Πως είμαστε καθυστερημένοι, πως έχουμε μείνει πίσω και ότι και διάφορα τέτοια. 
Τώρα τι έχετε να μας πείτε; Όμως, το τι συμβαίνει στα παιδιά -δηλαδή η αμορφωσιά, στην πραγματικότητα- έχει σχέση με την τεχνολογία και κυρίως έχει σχέση με την πολιτική που ακολουθείτε και εδώ και σε όλον τον καπιταλιστικό κόσμο πλέον. Είναι το αμερικανικό μοντέλο που παλαιότερα ήταν καλύτερο, δεν είχε επηρεαστεί τότε και υπήρχε και το αντίβαρο τότε το σοσιαλιστικό στρατόπεδο. Σήμερα, είναι το ίδιο το εκπαιδευτικό σύστημα. Το λένε και οι μαθητές οι ίδιοι στα  συνθήματά τους που φωνάζουν.
Τώρα, για τα μέσα κοινωνικής δικτύωσης. Εσείς εδώ είχατε βγει στα κεραμίδια όλοι με τα μέσα κοινωνικής δικτύωσης και λίγο ως πολύ λέγατε ότι πλέον δεν χρειάζεται κοινωνική επαφή, δεν χρειάζονται αυτά όλα και ότι σήμερα μπορούμε να τα λύνουμε με την τεχνολογία και την επιστήμη που πάει μπροστά. Και είναι γνωστό γιατί τα λέγατε και γιατί τα λέει το σύστημα. Διότι δεν θέλει κριτικό μυαλό – με «γιώτα» και όχι από την Κρήτη- που να κρίνει, δηλαδή. Δεν θέλετε παιδεία και μόρφωση στα παιδιά για να μπορούν να έχουν κρίση, αλλά θέλετε παπαγαλία!
Όσοι μας ακούνε και είναι γονείς και έχουν παιδιά το ξέρουν πάρα πολύ καλά. «Παπαγάλους» θέλετε, για να μπορείτε να τους ελέγχετε, να μη σηκώνουν αύριο κεφάλι. Αυτά, όταν τα λέγαμε, πάλι καθυστερημένους μάς λέγατε και μας λέτε και σήμερα.
Μάλιστα, τι λέτε τώρα; Ότι «θα βάλετε χέρι» σ’ αυτές τις πλατφόρμες. Οκτακόσια δισεκατομμύρια έχουν τζίρο κάθε χρόνο και 6 τρισεκατομμύρια κεφαλαιοποίηση και θα τους «ξηλώσετε κανονικά τα γαλόνια», για να τους βάλετε το πολύ-πολύ κανένα πρόστιμο που μακάρι ο άλλος να βγάζει ένα εκατομμύριο και να λέει «βάλε μου και εκατό χιλιάδες πρόστιμο». Πολύ ευχαρίστως! Αυτό κάνετε και μ’ αυτό το νομοσχέδιο.
Τα υπόλοιπα θα τα πούμε μετά.
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κ. Παφίλη.
Ο Κοινοβουλευτικός Εκπρόσωπος της Πλεύσης Ελευθερίας κ. Καζαμίας έχει τον λόγο.
ΑΛΕΞΑΝΔΡΟΣ ΚΑΖΑΜΙΑΣ: Ευχαριστώ, κύριε Πρόεδρε.
Κύριε Σκέρτσο, έχετε φέρει εδώ στη Βουλή ένα νομοσχέδιο το οποίο δεν έχει σοβαρούς ελεγκτικούς μηχανισμούς. Το Kids Wallet, λέει το σχετικό άρθρο, «δύναται», αλλά δεν επιβάλλεται. Αυτό είναι το πρώτο. 
Δεύτερον, δεν έχει κανένα απολύτως κύρος, διότι δεν συνοδεύεται από κυρώσεις. Δηλαδή αν αυτά που λέει το νομοσχέδιο δεν εφαρμοστούν, τι θα γίνει; Βάσει του νομοσχεδίου, απολύτως τίποτα.
Τρίτον, δεν έχετε σοβαρούς μηχανισμούς αξιολόγησης της επίπτωσης του νομοσχεδίου, όταν εφαρμοστεί. Στην Αυστραλία, την οποίαν αναφέρατε -αλλά βεβαίως με τον δικό σας τρόπο, ο όποιος είναι διαποτισμένος από τα παραμύθια και τα ψέματα, γιατί έτσι μόνο ξέρετε να νομοθετείτε- υπήρξε έκθεση μετά την εφαρμογή της σχετικής νομοθεσίας στις 31 Ιουλίου του ’26, η οποία αποτιμούσε την εφαρμογή της κατάργησης της χρήσης μέσων κοινωνικής δικτύωσης σε παιδιά κάτω των 16 ετών. Αυτή η έκθεση ξέρετε τι συμπέρανε; Αυτή είναι επίσημη έκθεση από τον Επίτροπο Ψηφιακής Ασφάλειας της Αυστραλίας. 
Εσείς βέβαια που νομοθετείτε εδώ τσαπατσούλικα, «του ποδαριού» -γιατί μόνο αυτό ξέρετε-, δεν πάτε να φτιάξετε έναν Επίτροπο Ψηφιακής Ασφάλειας και να υποχρεώνεται να δημοσιοποιεί εκθέσεις και να τις φέρνει στη Βουλή μετά, για να δούμε πώς εφαρμόστηκε. Ξέρετε τι είπε; Το 86% των παιδιών χρησιμοποιούσαν μέσα κοινωνικής δικτύωσης, μία πλατφόρμα τουλάχιστον, πριν μπει η νομοθέτηση τον Δεκέμβριο του ’25 και τώρα που μπήκε, κατέβηκε αυτός ο αριθμός. Ξέρετε πόσο; Κατά 4,5%. Το 81,5%, λέει ο Επίτροπος Ψηφιακής Ασφάλειας της Αυστραλίας, συνεχίζει να χρησιμοποιεί μέσα κοινωνικής δικτύωσης με τη νομοθέτηση κι εσείς έρχεστε και μας λέτε 30%. Από πού το βγάλατε; Πολύ στρογγυλό φαίνεται για να είναι αξιόπιστο. Εγώ σας έδωσα ημερομηνίες και στοιχεία, κύριε Σκέρτσο.
Η ίδια αναφορά δεν λέει μόνον αυτό. Λέει ότι με το σύστημα ελέγχου της ηλικίας, το 18% των παιδιών που ρωτήθηκαν από τον Επίτροπο είπαν ότι το σύστημα δεν βρίσκει τη σωστή ηλικία, ότι δεν μπορεί να την προσδιορίσει και ότι μπορούσαν εύκολα να το κοροϊδεύουν. Εσείς δεν έχετε καν τέτοιο σύστημα. 
Κοιτάξτε, κύριε Σκέρτσο. Όταν έρχεστε εδώ και προσπαθείτε να μας παραστήσετε τον υπεύθυνο και την Αντιπολίτευση ως ανεύθυνη, θα πρέπει να νομοθετείτε υπεύθυνα. Έρχεστε και μας λέτε κάτι ανοησίες του τύπου «καμία διάταξη στον Ποινικό Κώδικα δεν εφαρμόζεται απολύτως» και μάλιστα μιλήσατε και για τη διάταξη για τις δολοφονίες. Είπατε: «Τις καταργήσαμε;».
Κύριε Σκέρτσο, στη χώρα οι δολοφονίες είναι περίπου πενήντα με εξήντα τον χρόνο, δηλαδή έχουμε μια αναλογία πέντε στο ένα εκατομμύριο που παραβιάζουν τον σχετικό νόμο. Στην Αυστραλία έχουμε 80%. Δεν το κάνουν. Μιλάμε για πλήρη αδυναμία εφαρμογής. Δεν λέμε για μια μικρή ομάδα που παρά το γεγονός ότι υπάρχει ισχυρό νομοθετικό πλαίσιο, είναι παραβατική και διαπράττει εγκλήματα. Εδώ μιλάμε για ένα νομοσχέδιο το οποίο δεν θα μπορέσετε να επιβάλετε πάνω σε σχεδόν κανέναν. Αυτά είναι τεχνάσματα. Το έχετε φέρει για τα μάτια του κόσμου, όχι επειδή σας ενδιαφέρει το πρόβλημα πραγματικά. Κάνετε μια τσαπατσούλικη δουλειά  και παρακαλώ να μιλάτε πιο προσεκτικά στην Αντιπολίτευση.
Σας ευχαριστώ.
ΠΡΟΕΔΡΕΥΩΝ (Πάρις Κουκουλόπουλος): Τον λόγο έχει ο Κοινοβουλευτικός Εκπρόσωπος από τη Νίκη κ. Ρούντας.
ΓΕΩΡΓΙΟΣ ΡΟΥΝΤΑΣ: Ευχαριστώ πολύ, κύριε Πρόεδρε.
Κύριε Σκέρτσο, είναι η δεύτερη φορά που τυχαίνει να έχουμε έναν διάλογο μεταξύ μας. Θα ήθελα να σας ρωτήσω το εξής. Είπατε ότι η σύνδεση του συστήματος επαλήθευσης της ηλικίας δεν μπορεί να γίνει αυτήν τη στιγμή και επικαλεστήκατε κάποιους νομικούς λόγους. Το λέω σωστά; Πείτε μου τι είπατε. Έχετε κάνει επαλήθευση; Έχετε δει αν το σύστημα λειτουργεί σωστά; 
ΧΡΗΣΤΟΣ-ΓΕΩΡΓΙΟΣ (ΑΚΗΣ) ΣΚΕΡΤΣΟΣ (Υπουργός Επικρατείας): Εδώ είναι…
ΠΡΟΕΔΡΕΥΩΝ (Πάρις Κουκουλόπουλος): Κύριε Ρούντα, δεν μπορείτε να έχετε διάλογο. Συνεχίστε.
ΓΕΩΡΓΙΟΣ ΡΟΥΝΤΑΣ: Ωραία.
Κύριε Σκέρτσο, έχετε δει αν το σύστημα λειτουργεί σωστά; Ποιο είναι το πιο λογικό; Δεν είναι πιο λογικό να φέρετε το νομοσχέδιο και να πείτε «έχω έτοιμο το σύστημα να λειτουργήσει», παρά να το αφήσετε να το εφαρμόσετε μετά σα να είναι εξουσιοδοτική διάταξη;
ΧΡΗΣΤΟΣ-ΓΕΩΡΓΙΟΣ (ΑΚΗΣ) ΣΚΕΡΤΣΟΣ (Υπουργός Επικρατείας): Είναι έτοιμο το σύστημα.
ΓΕΩΡΓΙΟΣ ΡΟΥΝΤΑΣ: Και γιατί θα αργήσετε να το εφαρμόσετε; 
ΧΡΗΣΤΟΣ-ΓΕΩΡΓΙΟΣ (ΑΚΗΣ) ΣΚΕΡΤΣΟΣ (Υπουργός Επικρατείας): Το καταψηφίσατε εσείς.
ΓΕΩΡΓΙΟΣ ΡΟΥΝΤΑΣ: Ποιο; To DSA; Πάνω στο DSA…
ΠΡΟΕΔΡΕΥΩΝ (Πάρις Κουκουλόπουλος): Δεν προβλέπεται έτσι η διαδικασία. Συνεχίστε, κύριε Ρούντα.
ΓΕΩΡΓΙΟΣ ΡΟΥΝΤΑΣ: Εγώ σας ξαναλέω, κύριε Υπουργέ: Είναι πιο λογικό να το φέρετε έτοιμο, παρά να το αφήσετε να λειτουργήσει μετά σα να είναι εξουσιοδοτική διάταξη. 
Σε ό,τι αφορά στη συνολική απαγόρευση -θα τα πούμε και μετά- να ξέρετε ότι είναι η ίδια λογική όπως είναι η λογική στο Υπουργείο Δικαιοσύνης. Η καθολική απαγόρευση ενέχει πάρα πολλούς κινδύνους. Δυστυχώς, έχετε αποτύχει να παράσχετε παιδεία στα παιδιά και ένας από τους βασικούς λόγους που τα παιδιά χάνονται μέσα στο διαδίκτυο είναι η δική σας εκπαιδευτική πολιτική.
ΠΡΟΕΔΡΕΥΩΝ (Πάρις Κουκουλόπουλος): Θα δώσω τον λόγο στον κύριο Υπουργό για μια πεντάλεπτη παρέμβαση για να απαντήσει.
Κύριε Υπουργέ, έχετε τον λόγο.
ΧΡΗΣΤΟΣ-ΓΕΩΡΓΙΟΣ (ΑΚΗΣ) ΣΚΕΡΤΣΟΣ (Υπουργός Επικρατείας): Έχω διαπιστώσει ότι η νομοθετική πρωτοβουλία της Κυβέρνησης σάς έχει βραχυκυκλώσει όλους και κάνετε το ένα λάθος πίσω από το άλλο.
Κύριε Χρηστίδη, δυστυχώς ο κ. Παραστατίδης έχει οδηγήσει, έχει σύρει το ΠΑΣΟΚ σ’ ένα ολέθριο λάθος. 
Επαναλαμβάνω: Οδηγία 2015/1535. «Προκειμένου να νομοθετήσει οτιδήποτε μία χώρα που αφορά τις ψηφιακές υπηρεσίες, πρέπει να διαβουλευτεί επί τρίμηνο με την Επιτροπή, με τον μηχανισμό TRIS».
Αυτό το οποίο καταθέτετε αυτήν τη στιγμή είναι μία νέα εθνική ρύθμιση, άρα αυτό σημαίνει πρακτικά ότι πρέπει να αποσύρουμε το νομοσχέδιο, να καταθέσουμε εκ νέου σε διαβούλευση με την TRIS επί της διαδικασίας και να πάρουμε επί της ουσίας αρνητική απάντηση, διότι ήδη έχετε στα χέρια σας την απάντηση επί του αρχικού σχεδίου που είχε καταθέσει η Κυβέρνηση, όπου μας είπαν: «Το να έχετε κάποιες επιπλέον αναφορές σε σχέση με τον Εθνικό Ψηφιακό Μηχανισμό Επαλήθευσης Ηλικίας, το να έχετε κάποιες επιπλέον αναφορές σε σχέση με τον Ελεγκτικό Μηχανισμό αποκλίνει από το ευρωπαϊκό πλαίσιο, άρα είναι αντιενωσιακό, άρα δεν μπορείτε να νομοθετήσετε».
Συνεπώς, μας λέτε να αποσύρουμε το νομοσχέδιο, να καταθέσουμε εκ νέου για διαβούλευση κάτι που ήδη έχουμε πάρει ως απάντηση ότι δεν μπορεί να εφαρμοστεί, για να μην κάνουμε τίποτα. Ε, όχι, δεν πρόκειται να το κάνουμε αυτό.
Το καταθέτω για τα Πρακτικά, για να το δει το ΠΑΣΟΚ, διότι δεν γνωρίζετε την ενωσιακή νομοθεσία και αυτό μας θέτει εκτός ενωσιακού πλαισίου. 
(Στο σημείο αυτό ο Υπουργός Επικρατείας κ. Χρήστος-Γεώργιος (Άκης) Σκέρτσος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)
Κύριε Παραστατίδη, αυτή είναι η θέση του ΠΑΣΟΚ, να νομοθετήσουμε κάτι εκτός της ενωσιακής νομοθεσίας. 
Και κάτι ακόμα: Επί δύο χρόνια αυτή η Κυβέρνηση, αυτός ο Πρωθυπουργός μιλάει για τον ψηφιακό εθισμό των ανηλίκων και αναλαμβάνει πρωτοβουλίες. Φέρνουμε νομοθετικές προτάσεις, φέρνουμε και υλοποιούμε ψηφιακές εφαρμογές. Κάνουμε κάποια πράγματα. Προσπαθούμε να κινητοποιήσουμε και τους γονείς και τα παιδιά, να ενημερώσουμε, να ευαισθητοποιήσουμε. 
Εσείς τι θέση έχετε πάρει δύο χρόνια τώρα; Εγώ δεν έχω ακούσει τίποτα. Δύο χρόνια τώρα άλαλα τα χείλη του ΠΑΣΟΚ, του Αρχηγού του και των υπόλοιπων κομμάτων. Θέση για το ζήτημα αυτό που απασχολεί τη συντριπτική πλειονότητα της ελληνικής κοινωνίας δεν έχετε εκφράσει και έρχεστε σήμερα, μετά από δύο χρόνια, με προφάσεις εν αμαρτίαις, με προσχηματικά επιχειρήματα, με αντιενωσιακά επιχειρήματα να επιτεθείτε στην Κυβέρνηση και να την κατηγορήσετε για προεκλογικές σκοπιμότητες, για αυταρχισμό, για συντηρητικοποίηση, για ένα σωρό ιδεολογικές -συγγνώμη που θα το πω- επιπολαιότητες, για να το πω ελαφρά.
ΣΤΕΦΑΝΟΣ ΠΑΡΑΣΤΑΤΙΔΗΣ: Θέλει ψυχραιμία. 
ΧΡΗΣΤΟΣ-ΓΕΩΡΓΙΟΣ (ΑΚΗΣ) ΣΚΕΡΤΣΟΣ (Υπουργός Επικρατείας): Προφανώς θέλει ψυχραιμία, αλλά χρειάζεται και υπευθυνότητα, αλλά υπευθυνότητα εδώ πέρα δυστυχώς από το ΠΑΣΟΚ δεν έχουμε δει.
Έχει φύγει ο κ. Παφίλης. Απευθύνομαι στο Κ.Κ.Ε. Επαναλαμβάνω: Στις διαπιστώσεις τα πάτε μια χαρά, αλλά επί του πρακτέου θα συναινέσετε στο να μπει ένας πολύ αυστηρός περιορισμός σε μεγάλες τεχνολογικές εταιρείες-κολοσσούς του παγκόσμιου τεχνολογικού καπιταλισμού; Αυτό κάνουμε εμείς. Ερχόμαστε να ρυθμίσουμε ένα περιβάλλον που αυτήν τη στιγμή λειτουργεί σε βάρος της ψυχικής υγείας των παιδιών μας.
Είναι ζήτημα δημοκρατίας πάνω απ’ όλα πέρα από ζήτημα προστασίας της ψυχικής υγείας της ανηλικότητας και της ψυχοκοινωνικής ανάπτυξη των παιδιών. Τα παιδιά μας αν δεν τα προστατέψουμε σήμερα, κάποια στιγμή θα ενηλικιωθούν. Αν έχουν χάσει τη δυνατότητα της κριτικής σκέψης, αν έχουν χάσει τη δυνατότητα να μπορούν να κάνουν υπεύθυνη χρήση του διαδικτύου, υπεύθυνη χρήση της ενημέρωσης, των ειδήσεων που διαβάζουν, δεν θα είναι υπεύθυνοι πολίτες. Κατηγορείτε εμάς επειδή θέλουμε να βάλουμε ένα συγκεκριμένο πλαίσιο ελέγχου σε αυτό ακριβώς το πρόβλημα. Ε, όχι. Αυτή είναι μια αντιστροφή και διαστροφή της πραγματικότητας. 
Κύριε Καζαμία, νομίζω δεν σας τα έχουν πει καλά και δυστυχώς μιλήσατε με απρέπεια. Η έρευνα η οποία βρίσκεται στοn σύνδεσμο www.esafety.gov.au, δηλαδή σε επίσημο κρατικό φορέα της Αυστραλίας αναφέρει ότι τρία στα δέκα παιδιά, τρεις στις δέκα οικογένειες ανέφεραν ότι πλέον το παιδί τους δεν έχει λογαριασμό.
ΑΛΕΞΑΝΔΡΟΣ ΚΑΖΑΜΙΑΣ: Τα χρησιμοποιούν από άλλους λογαριασμούς. 
ΧΡΗΣΤΟΣ-ΓΕΩΡΓΙΟΣ (ΑΚΗΣ) ΣΚΕΡΤΣΟΣ (Υπουργός Επικρατείας): Να είστε πιο προσεκτικός. Η κοπτοραπτική…
ΠΡΟΕΔΡΕΥΩΝ (Πάρις Κουκουλόπουλος): Κύριοι συνάδελφοι, νομίζω ότι είναι κατανοητό ό,τι είπατε. 
Κύριε Υπουργέ, έχετε τον λόγο. 
ΑΛΕΞΑΝΔΡΟΣ ΚΑΖΑΜΙΑΣ: Είστε στρεψοδίκης.
ΧΡΗΣΤΟΣ-ΓΕΩΡΓΙΟΣ (ΑΚΗΣ) ΣΚΕΡΤΣΟΣ (Υπουργός Επικρατείας): Η κοπτοραπτική και η επιλεκτική χρησιμοποίηση δεν είναι υπεύθυνη κοινοβουλευτική συμπεριφορά. 
ΑΛΕΞΑΝΔΡΟΣ ΚΑΖΑΜΙΑΣ: Εσείς είστε πρωταθλητές σε αυτό. 
ΠΡΟΕΔΡΕΥΩΝ (Πάρις Κουκουλόπουλος): Κύριε Καζαμία, σας παρακαλώ. 
ΧΡΗΣΤΟΣ-ΓΕΩΡΓΙΟΣ (ΑΚΗΣ) ΣΚΕΡΤΣΟΣ (Υπουργός Επικρατείας): Δεν είναι υπεύθυνη πολιτική συμπεριφορά. 
ΑΛΕΞΑΝΔΡΟΣ ΚΑΖΑΜΙΑΣ: Η δική σας επιπολαιότητα είναι.
ΧΡΗΣΤΟΣ-ΓΕΩΡΓΙΟΣ (ΑΚΗΣ) ΣΚΕΡΤΣΟΣ (Υπουργός Επικρατείας): Έγινε και στις επιτροπές. Χρησιμοποίησαν κάποια κόμματα αποσπάσματα από τοποθετήσεις των φορέων αντί να διαβάσουν το σύνολο των τοποθετήσεων. Και το σύνολο των τοποθετήσεων σας το είπα και πριν. Δεκατρείς στους δεκαπέντε τάχθηκαν υπέρ της ρύθμισης. Οι επιστημονικοί φορείς, η παιδοψυχιατρική εταιρεία, η ελληνική εταιρεία ψυχολόγων, το τμήμα για την ψυχική υγεία των εφήβων στο ΕΚΠΑ. Μιλάμε, δηλαδή, για ανθρώπους οι οποίοι είναι στο πεδίο και διαχειρίζονται καθημερινά αυτά τα περιστατικά. Έρχονται οι επιστήμονες και μας λένε «κάντε κάτι». Η κοινωνία φωνάζει «κάντε κάτι» και εσείς ως Αντιπολίτευση λέτε «ας το σκεφτούμε, ας το πάμε δύο χρόνια παρακάτω, μην έχουμε άλλα προβλήματα». Εγώ δεν καταλαβαίνω αυτή τη στάση. Δεν είναι στάση ούτε ελευθερίας ούτε υπευθυνότητας. Διότι εδώ πέρα πάμε να δώσουμε την ελευθερία πίσω στα παιδιά. Τα παιδιά δεν είναι ελεύθερα αυτή τη στιγμή. Είναι όμηροι της οθόνης. 
Στον εκπρόσωπο της Νίκης να πω ότι δεν έχετε καταλάβει το εξής. Η ελληνική ψηφιακή εφαρμογή ταυτοποίησης ηλικίας χρησιμοποιείται ήδη. Πρόκειται για νομοσχέδιο που εσείς έχετε καταψηφίσει βέβαια γιατί προφανώς μιλάτε για την οικογένεια αλλά δεν σας ενδιαφέρει η οικογένεια, ως προς τον έλεγχο της διάθεσης και πώλησης αλκοόλ και καπνικών προϊόντων σε ανήλικους. Έχει ψηφιστεί εδώ και ένα χρόνο. Εφαρμόζεται εδώ και ένα χρόνο. Έχουν γίνει πάνω από 58.000 έλεγχοι της αστυνομίας αξιοποιώντας αυτή την εφαρμογή και έχει περιοριστεί σημαντικά η παράνομη διάθεση καπνικών και αλκοόλ σε ανήλικους. 
Αυτή είναι η πολιτική της Κυβέρνησης για την προστασία της ανηλικότητας, για τη προστασία της οικογένειας. Εμείς είμαστε δίπλα στην οικογένεια και χρησιμοποιούμε την τεχνολογία ακριβώς γι’ αυτόν τον λόγο, διότι γνωρίζουμε ότι οι ελεγκτικοί μηχανισμοί ποτέ δεν καταφέρνουν όπως είπα και πριν το 100% της συμμόρφωσης. Αλλά με τη βοήθεια της τεχνολογίας μπορούμε να τα πάμε καλύτερα. 
Ευχαριστώ πολύ. 
ΑΛΕΞΑΝΔΡΟΣ ΚΑΖΑΜΙΑΣ: Κύριε Πρόεδρε, θα ήθελα τον λόγο για τη δεύτερη παρέμβασή μου. 
ΠΡΟΕΔΡΕΥΩΝ (Πάρις Κουκουλόπουλος): Παρέμβαση πάλι; Ωραία. 
Έχετε τον λόγο. 
ΑΛΕΞΑΝΔΡΟΣ ΚΑΖΑΜΙΑΣ: Αυτά που είπατε για τις αντικαπιταλιστικές διαθέσεις της Κυβέρνησής σας να συνεργαστείτε και με το ΚΚΕ για να ελέγξετε τους μεγάλους ομίλους του καπιταλισμού ήταν το πιο ωραίο ανέκδοτο της ημέρας. Το διασκεδάσαμε νομίζω όλοι εδώ. Συνεχίστε έτσι. Θα μας κάνετε να ξεκαρδιστούμε από τα γέλια με τα φθηνά και επιφανειακά επιχειρήματα που επιστρατεύετε για να υπερασπιστείτε μία θέση την οποία δυστυχώς δεν μπορεί να την υπερασπιστεί κάποιος σοβαρός. 
Θεωρούμε ότι αυτά που λέτε είναι ψευδή, αλλοιώνουν τους όρους του διαλόγου και κάνουν κακό στα παιδιά που μας παρακολουθούν. Εμείς αυτό που σας λέμε είναι ότι το ζήτημα είναι σοβαρό. Και επειδή είναι σοβαρό απαιτεί σοβαρή νομοθέτηση. Σας κάνουμε κριτική γιατί το νομοσχέδιο που μας έχετε φέρει είναι ένα τίποτα. Είναι ασόβαρο. Είναι ένα μνημείο επιπολαιότητας το οποίο προσπαθείτε να συγκαλύψετε με ρητορικές πιρουέτες όπως αυτές που κάνατε για τον παγκόσμιο καπιταλισμό και με ψέματα. Σας ανέφερα την αποτίμηση που έκανε ο επίτροπος ψηφιακής ασφάλειας Αυστραλίας και εσείς ως στρεψοδίκης μου είπατε ότι η αναφορά έχει σχέση με το ότι μειώθηκαν οι λογαριασμοί κατά 30%. Πράγματι. Αυτό που σας είπα όμως είναι ότι 81,5% των παιδιών κάτω της ηλικίας των 16 στην Αυστραλία δήλωσαν ότι ακόμη χρησιμοποιούν τα μέσα κοινωνικής δικτύωσης από λιγότερους λογαριασμούς. Αυτό δεν μπορείτε να το αναιρέσετε γιατί είναι μέσα. Και το ποσοστό αυτό πριν από τον νόμο ήταν στο 85,9%. Στο 86%. Αυτό δεν το αναιρείτε. Χρησιμοποιείτε άλλα στοιχεία για να θολώσετε το τοπίο. Μόνο έτσι ξέρετε να συμπεριφέρεστε. 
Απευθυνθήκατε και στην διάρκεια της επιτροπής στον εισηγητή μας, κ. Μπιμπίλα, επειδή σας έκανε κριτική απέναντι στο γεγονός ότι έρχεστε να νομοθετήσετε σε αυτό το πεδίο με προκρούστειες μεθόδους και είπατε εσείς ότι εμείς, η Πλεύση Ελευθερίας, θα πρέπει να αποκαλούμαστε πλεύση ανελευθερίας. Σας λέμε εμείς ότι έρχεστε εδώ και δεν κάνετε διάκριση. Σας είπε και στην ομιλία του ότι τα μέσα κοινωνικής δικτύωσης σε κάποιες περιπτώσεις κάνουν καλό στα παιδιά. Αλλά εσείς βάζετε μια απαγόρευση γενική. 
Σας είπε κάτι άλλο. Τα παιδιά πρέπει να έχουν κάποια ελευθερία και κάποια αυτονομία. Θα πρέπει να βρείτε έναν τρόπο πώς να εξισορροπήσετε αυτή την ελευθερία των νέων παιδιών που θέλετε εσείς να φιμώσετε. Και θέλετε επιπλέον να τα χειραγωγήσετε με αυτό το νομοσχέδιο. Πώς θα εξισορροπήσετε αυτή την ελευθερία με την απαγόρευση; Και έρχεστε εσείς, φέρνετε μία κάθετη απαγόρευση στα παιδιά για όλα τα μέσα κοινωνικής δικτύωσης και μας δίνετε διαλέξεις ελευθερίας. Μα είναι φοβερό. Κι εμείς που λέμε ότι πρέπει να επανεξετάσετε το όριο των 15 ετών ότι πρέπει να δείτε τα θετικά των μέσων κοινωνικής δικτύωσης, μας βγάζετε ανελεύθερους.
Κύριε Σκέρτσο, νομίζω ότι θα πρέπει στο εξής να σας αποκαλούμε Υπουργό Επικρατείας της νέας στρεψοδικίας, γνωστής βέβαια και με το άλλο όνομα νέας δικογραφίας. Αλλά αυτό είναι μια άλλη συζήτηση. Θα πρέπει να πάψετε να χρησιμοποιείτε ψέματα. Έχετε ένα νομοθέτημα χωρίς σοβαρούς μηχανισμούς ελέγχου της ηλικίας των παιδιών, χωρίς κανένα απολύτως κύρος όσον αφορά στην επίβλεψη της εφαρμογής του και χωρίς κυρώσεις. Είστε επιπόλαιοι. Αυτό είναι το πρόβλημα με το νομοθέτημά σας. Δεν είναι ότι δεν πάτε να παρέμβετε σε ένα θέμα που είναι σοβαρό. Το θέμα είναι σοβαρό αλλά εσείς δεν είστε.
Ευχαριστώ. 
ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ: Κύριε Πρόεδρε, θα ήθελα τον λόγο. 
ΠΡΟΕΔΡΕΥΩΝ (Πάρις Κουκουλόπουλος): Ο κ. Σιμόπουλος έχει τον λόγο για την παρέμβασή του. 
ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ: Ευχαριστώ, κύριε Πρόεδρε.
Η παρέμβασή μου θα είναι μία απάντηση σε μερικά από αυτά τα οποία είπε ο κ. Βελόπουλος, ο οποίος επιβεβαιώνοντας για μία ακόμη φορά τον εαυτό του εκφράσθηκε με τη λογική «όλα τα σφάζω, όλα τα μαχαιρώνω». Ξέρετε, ο ορισμός του λαϊκισμού είναι να βρίσκεις πάντα εύκολες λύσεις σε σύνθετα προβλήματα. Αναφέρθηκε καταρχήν στο μεταναστευτικό επί μακρόν. Να θυμίσω ότι η Κυβέρνηση αυτή από τη λογική ότι «η θάλασσα δεν έχει σύνορα» και ότι «οι μετανάστες λιάζονται στην Ομόνοια» έχει προχωρήσει στη φύλαξη των συνόρων. Θυμίζω τον φράχτη στον Έβρο. Θυμίζω την πρόσληψη συνοριοφυλάκων. Θυμίζω την ενίσχυση του λιμενικού. Θυμίζω τις ταχύτερες πλέον διαδικασίες που έχουμε για την εξέταση του ασύλου. Θυμίζω τις κλειστές δομές. Θυμίζω την αυστηρότερη αντιμετώπιση των διακινητών. Θυμίζω την ποινικοποίηση της παράνομης παραμονής και την κράτηση έως 24 μήνες, όπως και την κατάργηση της δυνατότητας νομιμοποίησης αποκλειστικά λόγω παρέλευσης της επταετίας. 
Τέλος, είναι γνωστό ότι εξορθολόγησε πλήρως τη λειτουργία των μη κυβερνητικών οργανώσεων. Όσον αφορά στην εξωτερική πολιτική, εκεί θέλει μια προσοχή. Θυμίζω ότι η Τουρκία έχει πλέον να αντιμετωπίσει την Ελλάδα, αν χρειαστεί, στο Αιγαίο και μέσα από την ΑΟΖ με την Αίγυπτο, μέσα από τις μεγάλες εταιρείες όπως είναι η Chevron και η Exxon οι οποίες έρχονται για να προχωρήσουν σε εξορύξεις, μέσα από τα θαλάσσια πάρκα μας, μέσα επίσης από τον θαλάσσιο χωροταξικό σχεδιασμό. 

Αναφέρομαι, επίσης, στην ισχυρή σχέση μας με το Ισραήλ, μια σχέση η οποία μάλιστα εξεφράσθη και πρόσφατα. Επίσης, έχω αναφερθεί ήδη και στην Αίγυπτο, αλλά και σε αμυντικό επίπεδο έχουμε μια χώρα η οποία δεν ήτανε ποτέ τόσο εξοπλισμένη.
Το έχουμε πει από αυτήν την Αίθουσα και θα το πω πάλι, για να το θυμίσω στον κ. Βελόπουλο. Είναι η χώρα η οποία διαθέτει πλέον Belharra, τα F-16, τον Θόλο και, γενικά, έχει αναδιαρθρώσει και την άμυνά της. Ας είμαστε, λοιπόν, στην Αίθουσα αυτή λίγο με χαμηλότερους τόνους στην κριτική. Κατανοώ ότι πρέπει να υπάρχει κριτική, αλλά και η κριτική έχει όρια. Ο λαϊκισμός έχει κοντά ποδάρια. Επιμένω, δεν μπορούμε σε σύνθετα προβλήματα, στο όνομα του λαϊκισμού, να βρίσκουμε εύκολες λύσεις.
Ευχαριστώ πολύ.
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κ. Σιμόπουλο, Κοινοβουλευτικό Εκπρόσωπο της Νέας Δημοκρατίας. 
Κυρίες και κύριοι συνάδελφοι, έχουν την τιμή να ανακοινώσω στο Σώμα το δελτίο επίκαιρων ερωτήσεων της Παρασκευής, 23 Οκτωβρίου 2026.
Α. ΕΠΙΚΑΙΡΕΣ ΕΡΩΤΗΣΕΙΣ  Πρώτου Κύκλου (Άρθρα 130 παράγραφοι 2 και 3 και 132 παράγραφος 2 Κανονισμού της Βουλής)
1. Η με αριθμό 121/19-10-2026 επίκαιρη ερώτηση του Βουλευτή Μαγνησίας της Κ.Ο. ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ κ. Βασίλειου Μεταξά προς τον Υπουργό Εσωτερικών με θέμα: «Για την επικίνδυνη κατάσταση στο κτίριο του πρώην Πολυκλαδικού Λυκείου Βόλου και τις καταστροφές στα εργαστήρια του 1ου Εργαστηριακού Κέντρου».
2. Η με αριθμό 87/12-10-2026 επίκαιρη ερώτηση του Βουλευτή Έβρου της Κ.Ο. ΕΛΛΗΝΙΚΗ ΛΥΣΗ - ΚΥΡΙΑΚΟΣ ΒΕΛΟΠΟΥΛΟΣ κ. Παράσχου Παπαδάκη προς τον Υπουργό Εθνικής Οικονομίας και Οικονομικών με θέμα: «Ακύρωση ζωτικής σημασίας αντιπλημμυρικών έργων στην Αλεξανδρούπολη».
3. Η με αριθμό 109/16-10-2026 επίκαιρη ερώτηση της Βουλευτού Β1΄ Βόρειου Τομέα Αθηνών της Κ.Ο. ΝΙΚΗ κυρίας Ασπασίας Κουρουπάκη προς τον Υπουργό Προστασίας του Πολίτη με θέμα: «Ζητήματα οδικής ασφάλειας και αποτελεσματικότητας των αστυνομικών ελέγχων στον κλάδο των διανομών (delivery)».
4. Η με αριθμό 82/12-10-2026 επίκαιρη ερώτηση του Ανεξάρτητου Βουλευτή Κορινθίας κ. Γεωργίου Ψυχογιού προς τον Υπουργό Εσωτερικών με θέμα: «Αναγνώριση του Ζεμενού Κορινθίας ως Μαρτυρικού Χωριού περιόδου 1941-1944».
5. Η με αριθμό 92/14-10-2026 επίκαιρη ερώτηση της Ανεξάρτητης Βουλευτού Φλωρίνης κυρίας Θεοπίστης (Πέτης) Πέρκα προς τον Υπουργό Εθνικής Άμυνας με θέμα: «3 δισ. ευρώ στο Ισραήλ για την "Ασπίδα του Αχιλλέα": Χωρίς αξιολόγηση, χωρίς πηγαίο κώδικα, χωρίς νομική τεκμηρίωση».
Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 παράγραφοι 2 και 3 και 132 παράγραφος 2 Κανονισμού της Βουλής)
1. Η με αριθμό 117/18-10-2026 επίκαιρη ερώτηση του Βουλευτή Αχαΐας της Κ.Ο. ΝΙΚΗ κ. Σπυρίδωνος Τσιρώνη προς τον Υπουργό Εσωτερικών με θέμα: «Άμεση επίλυση του προβλήματος της μεταφοράς μαθητών στην Επανομή Θεσσαλονίκης».
Και καλείται στο Βήμα ο Πρόεδρος της Κοινοβουλευτικής Ομάδας Πατριωτικό και Δημοκρατικό Κίνημα «ΝΙΚΗ», ο κ. Νάτσιος. 
ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ): Ευχαριστώ, κύριε Πρόεδρε. 
Κυρίες και κύριοι συνάδελφοι, επειδή νοιαζόμαστε για την οικογένεια, κύριε Σκέρτσο, από την πρώτη στιγμή που μπήκαμε στη Βουλή, γι’ αυτό έχουμε πολλές ενστάσεις και προσπαθούμε να βγει το καλύτερο. Εξάλλου, η ΝΙΚΗ είναι αυτή που έφερε μέσα στο Κοινοβούλιο, στην ελληνική Ολομέλεια, το μεγάλο πρόβλημα, το υπ’ αριθμόν ένα εθνικό πρόβλημα που λέγεται «δημογραφική κατάρρευση». Το σύνθημά μας «Παιδιά και παιδεία θέλει η πατρίδα τούτες τις δύσκολες στιγμές» παραμένει πάντοτε επίκαιρο. Θα πούμε για αυτά.
Μιας και είμαστε εν όψει της 28ης Οκτωβρίου, κυρίες και κύριοι συνάδελφοι, τα ξημερώματα της 28ης Οκτωβρίου του 1940 ο Πρεσβευτής Ιταλίας Εμμανουέλε Γκράτσι επεσκέφθη τον πρωθυπουργό Ιωάννη Μεταξά και του επέδωσε το ιταμό τελεσίγραφο. Η απάντηση ήταν τρία γράμματα που συμπυκνώνουν όλη την ελληνική ιστορία, «ΟΧΙ» και μία φράση: «Αι ημέτεραι δυνάμεις αμύνονται του πατρίου εδάφους».
Η Ιστορία μας, παρόλη την αριστερή προπαγάνδα, έτσι τον διέσωσε, ως πρωθυπουργό του «ΟΧΙ» που αμύνθηκε του πατρίου εδάφους και νίκησε. Τα μεγάλα κεφάλαια, εξάλλου, της ιστορίας αρχίζουν και τελειώνουν πάντοτε με το «ΟΧΙ». Αυτή είναι η αποστολή των ηγετών του Έθνους ανά τους αιώνες, η υπεράσπιση της πατρίδας.
Πριν από λίγα χρόνια ειπώθηκε στις Πρέσπες ένα «ΝΑΙ». Να είναι βέβαιοι οι υπογράψαντες ότι η αμείλικτη ιστορία θα τους διασώσει ως «οι προδότες της Μακεδονίας». Τώρα οι Πρέσπες μεταφέρθηκαν στο Αιγαίο.
Το τελεσίγραφο του Μουσολίνι βαπτίστηκε από τον Φιντάν «γραπτή ειδοποίηση» και «ακριβής συντεταγμένες για τις θαλάσσιες έρευνες». Το ίδιο είναι. Όσα καρυκεύματα να πέσουν πάνω στις φράσεις αυτές, η απάντηση είναι ή «ναι» ή «όχι». Το «ναι» σημαίνει εθνική μειοδοσία και προδοσία. Το «όχι» είναι άμυνα του πάτριου εδάφους, της πάτριας θαλάσσης και δόξα. Όλα συγκλίνουν προς το «ναι». 
Τώρα βέβαια δεν έχουμε Μεταξάδες και Παπάγους, έχουμε Μητσοτάκη και Γεραπετρίτη, ο οποίος θα έπρεπε να παραιτηθεί για λόγους -έτσι το ονόμαζαν κάποτε- ευθιξίας. Έχετε το ιστορικό ανάστημα να στείλετε γραπτή απάντηση στους Τούρκους που θα ξεκινάει με την εξής φράση: «Όχι δεν θα στείλουμε καμιά γραπτή ειδοποίηση για την πόντιση του καλωδίου». Εσείς, η Ελληνική Κυβέρνηση, θα πείτε «όχι» ή θα κρύβεστε κάτω από τα φουστάνια της Ευρωπαϊκής Ένωσης και από μυστικές διαβουλεύσεις;
Όσο, δε, για τον κ. Γεραπετρίτη, τον προηγούμενο μόνο χρόνο πέντε, έξι φορές διαβεβαίωνε ότι δεν πρόκειται να ψηφιστεί το Τουρκολιβικό μνημόνιο. Στις 28 Μαρτίου του 2026, στη Βεγγάζη, παρόντος του ιδίου, δήλωνε ότι προχωράει το θέμα οριοθέτησης θαλάσσιων ζωνών με τη Λιβύη. Στις 26 Αυγούστου του 2026 στο «OPEN» δήλωνε: «Διασφαλίσαμε ότι δεν θα έχουμε περαιτέρω επέκταση του παράνομου τουρκολιβικού μνημονίου». Τώρα, 9 Σεπτεμβρίου, έλεγε ότι είμαστε από τις μόνες χώρες οι οποίες συνομιλούν με τη Λιβύη και μπορούμε να έχουμε μια σοβαρή επιδραστικότητα. Τι σημαίνει «σοβαρή επιδραστικότητα»; Ο Θεός και η ψυχή του! Άρα, ή έλεγε ψέματα ή τον δούλευαν οι Λίβυοι ψιλό γαζί. Και στις δύο περιπτώσεις είναι εκτεθειμένος. Απέτυχε. Είναι κατώτερος των περιστάσεων. Δεν μπορεί να χειριστεί τα εθνικά θέματα. Γι’ αυτό καλά είναι να παραιτηθεί.
Και να αναφέρω και τον κ. Θάνο Ντόκο, ο οποίος από το 2020 διαβεβαίωνε ότι είναι τελειωμένη η υπόθεση ο Χαφτάρ, είναι μετρημένες οι μέρες του. Εδώ και εξίμιση χρόνια μετράει μετρημένες ημέρες ο Χαφτάρ και παραμένει στη θέση του.  
Το ερώτημα παραμένει: Θα αγνοήσετε τους Τούρκους, ναι ή όχι; Και το ζήτημα δεν είναι πόλεμος ή ειρήνη. Το κρίσιμο ερώτημα, το διακύβευμα, είναι αυτό που έλεγαν και οι αρχαίοι: «Πόλεμος ένδοξος, ειρήνης αισχράς αιρετώτερος». Ή εθνική ταπείνωση ή εθνική αξιοπρέπεια.
Ακόμη, θα δώσετε λόγο και για το γεγονός, κύριοι της Κυβέρνησης, ότι χάσατε και την Αίγυπτο από τα μάτια σας, ότι επίκειται νέα μεγάλη ήττα στο Σινά με την οριστική απώλεια της κυριότητας της Μονής και την υπογραφή συμφωνίας από τους μοναχούς, τους οποίους εκβιάζετε ωμά να υπογράψουν για λογαριασμό σας την επαίσχυντη συμφωνία. Θα δώσετε λόγο για τα κειμήλια που χαρίσατε στη Βουλγαρία. Τσιφλίκι σας είναι τα σύνορά μας, τα φυσικά και τα πνευματικά; 
Δυστυχώς ο καιρός της κρίσεως πλησιάζει. Τώρα καταλαβαίνουμε όλοι πόσο πατριώτες είστε εσείς, οι ντεμέκ φιλελεύθεροι κοσμοπολίτες. Αγαπάτε όλες τις πατρίδες του κόσμου εκτός από τη δική σας, εκτός από τη δική μας. Και κάνουμε αυτόν τον διαχωρισμό γιατί αυτό που εσείς θεωρείτε δική σας πατρίδα είναι εντελώς διαφορετικό από αυτό που θεωρούμε εμείς και εκατομμύρια Έλληνες δική μας πατρίδα. Στη δική μας πατρίδα, την Ελλάδα, ούτε υποστέλλονται οι σημαίες, ούτε σκύβουν οι υπουργοί δουλικά το κεφάλι τους στους Τούρκους, ούτε γίνεται γκρίζο εθνικό θαλάσσιο έδαφος, ούτε εκποιούνται κειμήλια, ούτε ρίχνουμε τα άγια τοις κυσί.  Εμείς την πατρίδα μας ουκ ελάττω παραδώσουμε στις επόμενες γενιές.
Εσείς δεν έχετε κανέναν δισταγμό με το θεώρημα: «Και τι να κάνουμε τώρα, πόλεμο θα κάνουμε»; Να την παραδώσετε. Σπαταλάτε εκατοντάδες εκατομμύρια ευρώ σε εξοπλισμούς από το αίμα του ελληνικού λαού, αλλά είστε ανίκανοι να υπερασπιστείτε στην πράξη ή δεν θέλετε να υπερασπιστείτε την εδαφική μας ακεραιότητα και τρώτε τη μια σφαλιάρα πίσω από την άλλη. Αυτά που κάνετε είναι στα όρια της προδοσίας, αν δεν τα έχετε πατήσει ήδη. Ο χρόνος θα το δείξει.
Για να σκεπάσετε, λοιπόν, αυτές οι τραγικές ευθύνες που μικραίνουν την πατρίδα μας και τον ζωτικό χώρο που ελέγχει για αιώνες τώρα στο Αιγαίο και στην ανατολική Μεσόγειο, στήνεται παρέα μαζί με την άλαλη για τα εθνικά θέματα Αριστερά, ένταση του ψεύδους γι’ αυτό που γίνεται στο Παρίσι. Είδαμε και κάτι παιδιά λαθρομεταναστών, εικόνες που προβλήθηκαν, να κατηγορούν την ελληνική παιδεία για ρατσισμό. Έτσι οργανώνονται, έτσι ξεκινάνε όλα, γκέτο μετά, Σαρία, το Ισλάμ και στο τέλος η συνέχεια αυτών που συμβαίνουν στο Παρίσι.
Και βέβαια, από την αρχή της χρονιάς, έχουμε εικοσιπέντε χιλιάδες λαθρομετανάστες στην Κρήτη, με μέση ηλικία τα εικοσιπέντε. Αυτό δεν είναι θέμα! 
Μιλάμε για τη μεγάλη αντικατάσταση του ελληνικού πληθυσμού. Η Κυβέρνηση του αγαπημένου σας και το μόρφωμα του κ. Τσίπρα, θα υποστούν πανωλεθρία, αγαπητοί μου. Από τα «α και ου και ΔΑΠ-ΝΔΦΚ», του κ. Άδωνι, να κάνω και μία αναφορά, που κραύγαζε χοροπηδώντας ως γελωτοποιός του Μεσαίωνα που ψυχαγωγεί τον βασιλιά, θα σας μείνει μόνο το «ου» του λαού μας, η εκλογική καταπόντιση. Ιδρώνετε και ξανά-ιδρώνετε για να μας πείτε ότι έχει επέλθει το χάος στη Γαλλία και για να στήσετε το δίλημμα «χάος ή Μητσοτάκης». Αλλά το χάος, όπως αποδεικνύεται, είστε εσείς. Έχει σφραγίδα σας. Το χάος έχει τη σφραγίδα της Νέας δημοκρατίας. Το ξέρετε πια πολύ καλά και εσείς, οι ίδιοι ότι το χάος έχει τη σφραγίδα σας. Γι’ αυτό προειδοποιεί τον αδερφό της η κυρία Μπακογιάννη, να τα μαζεύει σε περίπτωση που θα πάρει κάτω από 25% και γι’ αυτό οι Βουλευτές σας, όπως ο κ. Καράογλου, ψάχνουν σωσίβια προς τα Δεξιά. 
Σας το έχουμε πει και στο παρελθόν και χαμογελάτε αλαζονικά, αλλά εμείς τα πιστεύουμε αυτά, όπως και ο ελληνικός λαός, ότι θα λειτουργήσουν πνευματικοί νόμοι και θα πληρώσετε ακριβά στην κάλπη της προδοσίας σας για το όργιο της διαφθοράς, για την κατακόρυφη αύξηση της φτώχειας και σε συνδυασμό με την υποχώρηση του ελληνισμού. 
Στο υπό συζήτηση νομοσχέδιο ανακοινώσατε, λοιπόν, ότι θα απαγορεύσετε την πρόσβαση στα κοινωνικά δίκτυα για παιδιά κάτω των 15 ετών. Ανακοινώσατε επίσης τον επανέλεγχο της ηλικίας των υφιστάμενων χρηστών. Ανοίγουμε όμως το νομοσχέδιο και τι διαπιστώνουμε; Δεν περιγράφεται με σαφήνεια πώς θα γίνεται αυτός ο έλεγχος. Ποια προσωπικά δεδομένα θα χρησιμοποιούνται; Ποιος θα τα διαχειρίζεται; Ποιος θα έχει πρόσβαση σε αυτά; Θα αποθηκεύονται; Θα μπορεί να δημιουργηθεί ιστορικό των διαδικτυακών μας κινήσεων; Γιατί πρέπει να ελέγχονται ενδεχομένως εκατομμύρια ενήλικοι πολίτες, προκειμένου να προστατευθούν οι ανήλικοι, χωρίς να υπάρχουν ρητές εγγυήσεις για την ιδιωτικότητά τους; Γιατί θέλετε να γνωρίζει το κράτος ποιος είμαι και που περιηγούμαι στο διαδίκτυο για να αποδείξω ότι είμαι άνω των 15 ετών; Και η ανησυχία για την προστασία των προσωπικών δεδομένων δεν προέκυψε από του πουθενά. Θυμίζουμε -τα βίωνα και εγώ τότε αυτά-, την υπόθεση της τηλεκπαίδευσης μέσω WebEx επί υπουργίας της κυρίας Κεραμέως -τότε έγινε τεράστια ζημιά, τεράστια ζημιά-, που στήναμε παιδιά από το πρωί μέχρι το μεσημέρι να κάνουν διαδικτυακά μαθήματα σε κρίσιμες εξοπλιστικές ηλικίες πρώτης δημοτικού. Το 2021 η Αρχή Προστασίας Δεδομένων Προσωπικού Χαρακτήρα διαπίστωσε πολλαπλές παραβάσεις της νομοθεσίας από το Υπουργείο Παιδείας, μεταξύ άλλων στην ενημέρωση των χρηστών, στα μέτρα προστασίας και στη διαχείριση της διαβίβασης δεδομένων εκτός Ευρωπαϊκής Ένωσης. Επέβαλε επιπλήξεις και διέταξε διορθωτικές ενέργειες. Μιλάμε για προσωπικά δεδομένα μαθητών και εκπαιδευτικών. Όταν μια Κυβέρνηση έχει ήδη ελεγχθεί για τον τρόπο με τον οποίο διαχειρίστηκε δεδομένα της σχολικής κοινότητας, πώς τολμά να ζητά από τους πολίτες να αρκεστούν και πάλι σε γενικές διαβεβαιώσεις; 
Και ερχόμαστε στις ίδιες μεγάλες ψηφιακές πλατφόρμες. Η Κυβέρνηση δηλώνει ότι τις υποχρεώνει να ελέγχουν την ηλικία. Δεν θεσπίζει, όμως, με το συγκεκριμένο νομοσχέδιο νέους ειδικούς περιορισμούς στους μηχανισμούς που προκαλούν την υπερβολική χρήση. Πού είναι οι συγκεκριμένοι κανόνες για τους αλγορίθμους, που κρατούν τα παιδιά καθηλωμένα στις οθόνες; Για την ατελείωτη ροή των βίντεο, για τις συνεχείς ειδοποιήσεις, για τους μηχανισμούς που εκμεταλλεύονται την προσοχή και την ευαλωτότητα των ανηλίκων; 
Η Ευρωπαϊκή Επιτροπή προτείνει ακριβώς τέτοιους περιορισμούς και ζητά από τις ίδιες πλατφόρμες να αποδεικνύουν με ανεξάρτητους ελέγχους ότι οι υπηρεσίες τους είναι ασφαλείς για τα παιδιά. Εσάς, σας ενδιαφέρει να ελέγχεται ποιος μπαίνει σε μια πλατφόρμα και όχι τι κάνει η πλατφόρμα σε αυτόν που μπαίνει. Υπάρχει όμως και μια βαθύτερη παιδαγωγική αντίφαση. Εδώ και χρόνια η Κυβέρνηση παρουσιάζει την ψηφιοποίηση σχεδόν ως αυτονόητη απάντηση σε κάθε εκπαιδευτική ανάγκη. Ψηφιακό σχολείο, ψηφιακό φροντιστήριο, διαδραστικοί πίνακες, ολοένα και περισσότερο εφαρμογές και οθόνες. Ως δάσκαλος σχεδόν δεν τα εφάρμοζα μέσα στην τάξη. Παρέμενα στο παλιό, δοκιμασμένο «δάσκαλος και μαθητές». 
Ακόμη και η αξιολόγηση των εκπαιδευτικών αυτό κοιτάζει πρώτα, πόσο ψηφιακό είναι το μάθημα. Δεν αντικαθίσταστε ο δάσκαλος από τίποτα, αγαπητοί μου. Η φράση του Παλαμά «Σχολείο ίσον δάσκαλος» παραμένει αειθαλής και επίκαιρη. Και μυαλό δεν βάλατε, δεν καταλάβατε από τις ευρωπαϊκές χώρες που η μία μετά την άλλη διαπιστώνει το εκπαιδευτικό ναυάγιο της ψηφιοποίησης, ιδίως στο Δημοτικό Σχολείο και του πολλαπλού βιβλίου και επιστρέφουν στο μολύβι και το χαρτί. Τα παιδιά έχουν πάθει αγκύλωση. Δεν ξέρουν να χρησιμοποιούν τα δάχτυλά τους να γράψουν. 
Ασφαλώς ένα εκπαιδευτικό ψηφιακό εργαλείο δεν είναι το ίδιο με ένα εθιστικό κοινωνικό δίκτυο. Αλλά κάθε τεχνολογία χρειάζεται παιδαγωγικό μέτρο, ηλικιακά όρια και επιστημονική αξιολόγηση. Δεν είναι δυνατόν να διαφημίζουμε διαρκώς περισσότερη ψηφιακή χρήση στην εκπαίδευση, χωρίς ολοκληρωμένη πολιτική για τον χρόνο που περνούν τα παιδιά μπροστά στις οθόνες και στη συνέχεια να εμφανίζουμε μια απαγόρευση ως ολοκληρωμένη λύση στον ψηφιακό εθισμό. Το παιδί έχει ανάγκη από το βιβλίο, «μελέτη το παν» έλεγαν οι αρχαίοι, το παιχνίδι. Μην ξεχνάμε ότι οι λέξεις παιδί, παιδεία, παιχνίδι είναι ομόρριζες, ο παις, του παιδός. Το πιο σημαντικό πράγμα που κάνει ένα παιδί, έλεγε ο Ελύτης, είναι το παιχνίδι, την άθληση, τη ζωντανή διδασκαλία και εν τέλει τις ανθρώπινες σχέσεις. Η τεχνολογία οφείλει να υπηρετεί αυτές τις ανάγκες, όχι να τις υποκαθιστά. 
Η καρδιά μου, κυρίες και κύριοι συνάδελφοι, παραμένει στις σχολικές αίθουσες. Μονάχη έγνοια μου τα παιδιά, θα έλεγα. Λυπάμαι πολύ για την κατάντια της παιδείας. Φέτος είναι η τελευταία χρονιά από τα βιβλία τα οποία εισήλθαν μέσα στην εκπαίδευση το 2006. Από του χρόνου παίρνουμε το λεγόμενο πολλαπλό βιβλίο. Θέλω να σας δείξω κάτι. Δεν συμφωνούμε με το πολλαπλό βιβλίο και τον τρόπο που γράφτηκε. Αυτό το εξώφυλλο το αναγνωρίζετε; Εκατό χρόνια πέρασαν. 
Το Ελληνικό κράτος μέχρι το 2006 θα έλεγα και πριν, όταν ήθελε να γράψει το σημαντικότερο βιβλίο του, που είναι το βιβλίο του σχολείου, ιδίως το αναγνωστικό γλώσσας, επιστράτευε ό,τι καλύτερο υπήρχε. Η συντακτική επιτροπή του αλφαβηταρίου με τον ήλιο είναι: Ανδρεάδης, Δελμούζος, Νιρβάνας (λογοτέχνης), Ζαχαρίας Παπαντωνίου, Μανώλης Τριανταφυλλίδης και ο σπουδαίος εικαστικός ζωγράφος Κωνσταντίνος Μαλέας. Επιστράτευε ό,τι καλύτερο και τους έλεγε «γράψτε μου το σημαντικότερο βιβλίο του ελληνικού κράτους» και όχι σε εκδοτικούς ιδιωτικούς οίκους που δεν ξέρουμε από πού κρατάει η σκούφια τους. 
Θα πάτε μεθαύριο κάποιοι σε παρελάσεις για να εκφράσετε την ευγνωμοσύνη, όπως όλοι μας, στους ευκλεείς και μεγάλους προγόνους μας, στους 14 χιλιάδες αξιωματικούς και στρατιώτες που έδωσαν τη ζωή τους για το γένος και για την πατρίδα και τους άλλους 20 χιλιάδες που γύρισαν χωρίς πόδια, που τα άφησαν πάνω στα βουνά της Βορείου Ηπείρου. Με εκείνα τα πόδια τα κομμένα, θα έλεγα περπατάει ακόμη η Ελλάδα. Αλλά είναι η άκρατη υποκρισία θα έλεγα. Και θα το πω μια και είναι η τελευταία χρονιά, μια ολόκληρη γενιά, είκοσι χρόνια, κύριοι Υπουργοί, τα παιδιά μας τα δηλητηριάζαμε. Πάμε και χειροκροτάμε στις παρελάσεις και μέσα στις σχολικές αίθουσες τι δίδασκαν; Θα σας το δείξω τελευταία φορά, μια και αποσύρονται. Πέμπτη Δημοτικού, 10 χρονών παιδιά, τι διδάσκονταν για την 28η Οκτωβρίου του 1940; Η Ιταλία μας κήρυξε τον πόλεμο και εμείς κρυφτήκαμε στα υπόγεια. Να πάτε να τους τα λέτε στις παρελάσεις, «Κρυφτείτε στα υπόγεια». Αυτά διδάσκατε. Έκανα παραστάσεις εδώ και 20 χρόνια ως δάσκαλος και στους εισαγγελείς πήγα, γι’ αυτό με τίμησε ο λαός και μπήκα στη Βουλή. Και δεν το αποσύρετε, το αφήνατε. Τι απαντάτε στους 14 χιλιάδες νεκρούς στρατιώτες; Κρύφτηκαν στα υπόγεια; Και στο υπόγειο που είναι κρυμμένη η ελληνική οικογένεια την 28η Οκτωβρίου, που ξεχύθηκε ο λαός στους δρόμους και με το χαμόγελο στα χείλη πήγαιναν οι φαντάροι μας μπροστά, διαμείβονται διάλογοι, κύριε Σιμόπουλε. Εδώ θέλω να απαντήσετε. 


Λέει ο μπαμπάς στη μαμά: «Τρέξε στην τράπεζα να σηκώσεις τα λεφτά». Εκείνη την ημέρα οι Έλληνες πολίτες σκέφτονται τις καταθέσεις τους. Αυτό διδάσκετε στα παιδιά εδώ και είκοσι χρόνια. Γι’ αυτό αγρίεψαν τα παιδιά μας. Γι’ αυτό δεν σέβονται την πατρίδα.
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κ. Δημητρίου Νατσιού, Προέδρου του Δημοκρατικού Πατριωτικού Κινήματος-ΝΙΚΗ) 
Και στο τέλος απευθύνεται ο πατέρας στο παιδί του και του λέει: «Άκη, σήμερα θα γίνεις άνδρας». Και λέει το παιδί: «Εγώ φοβήθηκα τότε πάρα πολύ, γιατί δεν ήθελα να γίνω άντρας». Τι ήθελε να γίνει; Τα νομοσχέδια που ψηφίσατε με τους ομοφυλόφιλους. Αυτή είναι η σύνδεση.
(Χειροκροτήματα από την πτέρυγα του Δημοκρατικού Πατριωτικού Κινήματος-ΝΙΚΗ)
Τι θα έβαζα εγώ; Το 1960 μιλάει ο Μυριβήλης στην Ακαδημία Αθηνών και λέει σε ένα κείμενο: «Είχε διοργανωθεί αιμοδοσία. Πάει ένας παππούς, ο οποίος δεν επιτρεπόταν. Του λέει ο γιατρός: «Τι θέλεις εσύ εδώ;». Απαντάει: «Ήρθα και εγώ, γιατί ήθελα να δώσω το αίμα μου». Ο γιατρός τον κοίταξε με απορία και συγκίνηση. Ο γέρος παρεξήγησε τον δισταγμό του. Η φωνή του έγινε πιο ζωηρή: «Μην με βλέπεις έτσι, γιατρέ μου» -είναι πραγματικό γεγονός- «είμαι γέρος, το αίμα μου είναι καθαρό και ποτέ μου δεν αρρώστησα. Είχα τρεις γιους, σκοτώθηκαν και οι τρεις εκεί πάνω. Χαλάλι της πατρίδας μας. Μου είπαν πως οι δύο πήγαν από αιμορραγία. Λοιπόν, είπα στη γυναίκα μου. Θα είναι κι άλλοι πατεράδες που μπορεί να χάσουν τα παλικάρια τους, γιατί δεν θα έχουν οι γιατροί μας αίμα να τους δώσουν. Να πάω να δώσω και εγώ το δικό μου. «Άιντε, πήγαινε γέρο μου», μου είπε και ας είναι για την ψυχή των παιδιών μας. Και εγώ σηκώθηκα και ήρθα»...
(Χειροκροτήματα από την πτέρυγα του Δημοκρατικού Πατριωτικού Κινήματος-ΝΙΚΗ)
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κ. Νατσιό.
Καλείται στο Βήμα ο Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδος και Πρόεδρος της Κοινοβουλευτικής Ομάδας του κ. Δημήτριος Κουτσούμπας. 
Ορίστε, κύριε Πρόεδρε, έχετε τον λόγο.
ΔΗΜΗΤΡΙΟΣ ΚΟΥΤΣΟΥΜΠΑΣ (Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδας): Σας ακούμε όλες αυτές τις ημέρες και εσάς και τον κ. Μητσοτάκη να παρουσιάζετε το σημερινό νομοσχέδιο, την απαγόρευση, δηλαδή, της πρόσβασης στα μέσα κοινωνικής δικτύωσης για τα παιδιά κάτω των δεκαπέντε ετών ως μια μεγάλη τομή για την προστασία της νέας γενιάς. Μάλιστα, ο ίδιος ο κ. Μητσοτάκης δήλωσε ότι η Κυβέρνηση διαθέτει το πιο προχωρημένο πλαίσιο προστασίας. 
Μάλιστα, μόνο που εδώ υπάρχει μια αντίφαση, την οποία δεν μπορούν να κρύψουν ούτε οι βαρύγδουπες εξαγγελίες ούτε οι διάφορες επικοινωνιακές σας καμπάνιες. Όλοι εσείς που με την πολιτική σας έχετε μετατρέψει κάθε πλευρά της ζωής των παιδιών σε εμπόρευμα, έχετε το θράσος να εμφανίζεστε ως υπερασπιστές της παιδικής ηλικίας. 
Βεβαίως, κανείς δεν μπορεί να υποτιμήσει τις σοβαρές επιπτώσεις που έχει η ανεξέλεγκτη χρήση των μέσων κοινωνικής δικτύωσης. Κανείς δεν μπορεί να υποτιμήσει τον εθισμό, την έκθεση σε επικίνδυνο περιεχόμενο, τις επιπτώσεις στην ψυχική υγεία, στην κοινωνικοποίηση, στη συγκρότηση της προσωπικότητας των παιδιών, την καλλιέργεια στρεβλών προτύπων, τη διαρκή σύγκριση, την πίεση για αποδοχή και επιβεβαίωση μέσα από τα likes και τους followers. 
Βεβαίως, ξέρετε πολύ καλά πως εμείς ως κόμμα πολύ έγκαιρα αναδείξαμε όλα αυτά τα ζητήματα όταν μάλιστα η κυρίαρχη αντίληψη παρουσίαζε τις ψηφιακές πλατφόρμες περίπου ως την κορυφαία κατάκτηση της ανθρώπινης επικοινωνίας, ως έναν απέραντο χώρο ελευθερίας και δημιουργικότητας. Και αυτό το κάνατε και εσείς κύριοι της Κυβέρνησης και εσείς κύριοι της Αντιπολίτευσης. 
Η Κυβέρνησή σας, όμως, κύριοι της Νέας Δημοκρατίας, αποφεύγει να απαντήσει στο βασικό ερώτημα: Γιατί έχουν σχεδιαστεί έτσι αυτές οι πλατφόρμες; Δηλαδή ότι πίσω από τους αλγορίθμους βρίσκονται τεράστιοι επιχειρηματικοί όμιλοι που ανταγωνίζονται για το ποιος θα αποσπάσει περισσότερο χρόνο, περισσότερη προσοχή, περισσότερα προσωπικά δεδομένα. Βρίσκονται επιχειρηματικοί κολοσσοί που μετατρέπουν ακόμα και την ανασφάλεια του εφήβου σε εμπορική ευκαιρία. Δεν πρόκειται, λοιπόν, για κάποια κακή χρήση μιας δήθεν ουδέτερης τεχνολογίας. Πρόκειται για την αξιοποίηση τεράστιων επιστημονικών τεχνολογικών δυνατοτήτων με αποκλειστικό κριτήριο την καπιταλιστική κερδοφορία ορισμένων.
Και εδώ αποκαλύπτεται το μεγάλο αδιέξοδο της πολιτικής σας. Από την μια αναγνωρίζετε ορισμένους κινδύνους, πώς θα μπορούσατε άλλωστε πλέον να μην το κάνετε και από την άλλη αφήνετε ανέγγιχτο τον μηχανισμό που τους παράγει, την αιτία που τους γεννάει, αναθέτοντας μάλιστα στις ίδιες πλατφόρμες χρήσιμο ρόλο στην εφαρμογή των περιορισμών. 
Αλήθεια, κύριε Σκέρτσο, τι μας λέτε; Τι μας είπατε πριν από λίγο; Ότι θα επιβάλλετε πρόστιμα σε αυτούς τους τεράστιους επιχειρηματικούς κολοσσούς, ύψους έως και 6% του τζίρου τους και θα τους συνετίσετε; Γελάνε από τώρα μαζί σας και το ξέρετε. 
Την δίκη Ζούκερμπεργκ την παρακολουθήσατε όλοι φαντάζομαι το καλοκαίρι. Την παρακολουθήσατε; Μάλλον. Δεν ξέρω. Η υπόθεση πάντως κατέληξε σε εξωδικαστικό συμβιβασμό με ένα ποσό που μπροστά στα αμύθητα κέρδη της META μοιάζει με ψίχουλα και το κυριότερο ο μηχανισμός που παράγει αυτά τα κέρδη παραμένει στη θέση του. Τι μας λέτε, δηλαδή; Μας ζητάτε να πιστέψουμε ότι αυτοί που έχουν κάνει την εξάρτηση των παιδιών πηγή ανήθικων κερδών θα μετατραπούν υπό την απειλή ενός γελοίου προστίμου σε προστάτες τους; Τέτοια κοροϊδία; Είναι σαν να αναθέτεις τον λύκο να φυλάει τα πρόβατα. 
Και, βέβαια, δεν μπορεί να περνά απαρατήρητο ότι στο όνομα της δήθεν προστασίας των ανηλίκων ανοίγουν και σοβαρά ζητήματα για τη συγκέντρωση προσωπικών δεδομένων και την επέκταση της ψηφιακής επιτήρησης. Η επαλήθευση της ηλικίας, οι μηχανισμοί ταυτοποίησης, η διασύνδεση ψηφιακών υπηρεσιών δεν αποτελούν κάποιες αθώες τεχνικές λεπτομέρειες. Ανάλογα με τον τρόπο που σχεδιάζονται και εφαρμόζονται μπορούν να δημιουργήσουν νέες δυνατότητες καταγραφής και παρακολούθησης της δραστηριότητας των χρηστών. Και όλα αυτά, βέβαια, καθόλου τυχαία δεν είναι σε μια περίοδο που οξύνονται οι ιμπεριαλιστικοί ανταγωνισμοί, που κλιμακώνεται η πολεμική προετοιμασία και ενισχύεται το νομοθετικό και τεχνολογικό οπλοστάσιο παρακολούθησης και καταστολής, κανείς δεν μπορεί να αντιμετωπίζει τέτοιες εξελίξεις ως δήθεν αθώες τεχνικές ρυθμίσεις.
Υπάρχει, όμως και μια άλλη πλευρά εξίσου αποκαλυπτική. Σας ακούμε όλο αυτό το διάστημα, κύριοι της Κυβέρνησης, να μιλάτε για την ανάγκη τα παιδιά να απομακρυνθούν από τις οθόνες. Ποιος θα διαφωνήσει σ’ αυτό; Δεν μας λέτε, όμως, τι τους προσφέρετε στη θέση τους όταν οι γονείς τους εργάζονται ατέλειωτες ώρες, όταν ο αθλητισμός και ο πολιτισμός κοστίζουν και μάλιστα πάρα πολύ ακριβά, όταν λείπουν οι δημόσιοι πόροι δημιουργικής απασχόλησης, όταν ακόμα και μια απλή οικογενειακή έξοδος γίνεται απρόσιτη πλέον πολυτέλεια, τότε η οθόνη καταλήγει πολλές φορές να υποκαθιστά όσα στερεί αυτή η κοινωνία από τα παιδιά. Δεν μπορείτε να στερείτε από τη νέα γενιά τον πραγματικό κόσμο και μετά να έρχεστε και να την κατηγορείτε, επειδή καταφεύγει στον ψεύτικο, στον ψηφιακό κόσμο.
Και την ίδια στιγμή πείτε μας τι πρότυπα ακριβώς προβάλλετε στη νέα γενιά; Τον ατομισμό, τον ανταγωνισμό, την λογική ο θάνατος σου ή η ζωή μου, την αποδοχή της ανασφάλειας, την προσαρμογή σε έναν κόσμο όπου για τις ανάγκες των πολλών δεν υπάρχουν λεφτά, αλλά για μεγάλους επιχειρηματικούς ομίλους, για νατοϊκούς εξοπλισμούς περισσεύουν δισεκατομμύρια. 
Φτάνετε, μάλιστα, να παρουσιάζετε ως αυτονόητη ακόμα και την προετοιμασία της νέας γενιάς να συνηθίσει την κουλτούρα των «φέρετρων», την προοπτική δηλαδή να θυσιαστεί για συμφέρον συμφέροντα ξένα προς τον λαό μας. Αλήθεια, πόση υποκρισία χωράει σε μια κυβερνητική καμπάνια για τη δήθεν προστασία των παιδιών, όταν η ίδια η Κυβέρνηση που την προβάλλει, εφαρμόζει κατά γράμμα την πολιτική της Ευρωπαϊκής Ένωσης, που υπονομεύει το δικαίωμα στη μόρφωση, την υγεία, τον ελεύθερο χρόνο σε ένα μέλλον χωρίς εκμετάλλευση και πολέμους;
Υποτίθεται ότι ανησυχείτε για το τι βλέπουν τα παιδιά μας στην οθόνη τους, αλλά όχι για τον κόσμο που τους ετοιμάζετε έξω από αυτήν. Οι νέοι άνθρωποι, όμως, δεν είναι παθητικοί θεατές. Το αποδεικνύουν, άλλωστε, οι χθεσινές μεγαλειώδεις κινητοποιήσεις των μαθητών, των φοιτητών, των εκπαιδευτικών στη χώρα μας. 
Κάνετε τόσο κόπο για να αμαυρώσετε τις κινητοποιήσεις της νεολαίας στη Γαλλία και σε άλλες χώρες της Ευρώπης δείχνοντας ξανά και ξανά τις εικόνες με το πλιάτσικο, κρύβοντας όμως τις εικόνες με εκατοντάδες χιλιάδες νέων της Γαλλίας που διαδηλώνουν χέρι-χέρι τραγουδώντας.
Η αγωνιστική σκυτάλη πέρασε και στην Ελλάδα κι αυτό που ένιωσε όλη η Ελλάδα χτες ήταν πραγματικός ξεσηκωμός. Το κέντρο της Αθήνας, αλλά και όλες οι μεγάλες πόλεις, πλημμύρισαν από δεκάδες χιλιάδες μαθητές, φοιτητές, εκπαιδευτικούς με τα συνθήματά τους, τα τραγούδια τους, τα χαμόγελα τους και, κυρίως, με την αισιοδοξία και το πείσμα τους, ναι, το πείσμα τους, που έκανε σκόνη την κυβερνητική προπαγάνδα όλων των προηγούμενων ημερών και το κλίμα τρομοκρατίας που προσπαθήσατε να στήσετε για να αποτρέψετε μια μαζική συμμετοχή.
Τελικά, σας γύρισε μπούμερανγκ, γιατί οι εικόνες που είδαμε χθες δεν ήταν ούτε εικόνες χάους, ούτε εικόνες καταστροφής, ούτε φυσικά εικόνες πλιάτσικου. Ήταν εικόνες μαζικού αγωνιστικού ξεσηκωμού της νεολαίας για να αποτραπεί το χάος και η καταστροφή που εσείς με την πολιτική σας επιφέρετε στη ζωή της. 
Αν η αγωνιστική σκυτάλη περνάει από τη Γαλλία, την Ισπανία, την Ιταλία, το Βέλγιο και άλλες χώρες και στην Ελλάδα είναι γιατί παντού, σε όλες τις χώρες, δυναμώνει η λαϊκή δυσαρέσκεια και η ανησυχία, εξαιτίας της πολιτικής υπέρ του κεφαλαίου, της πολεμικής προετοιμασίας στην ίδια την Ευρωπαϊκή Ένωση την οποία όλοι σας βέβαια προσκυνάτε, από την Κυβέρνηση της Νέας Δημοκρατίας και το ΠΑΣΟΚ, μέχρι το κόμμα Τσίπρα και άλλους. 
Η αγωνιστική σκυτάλη περνάει και στην Ελλάδα, γιατί και στη χώρα μας μεγαλώνει ο εργατικός λαϊκός αναβρασμός. Το δείχνει η δυναμική που αποκτά η μεγάλη διεθνιστική κινητοποίηση σε περισσότερα από εκατό λιμάνια σε όλον τον κόσμο ενάντια στον πόλεμο και σε εκατοντάδες άλλους χώρους δουλειάς, στις 30 Οκτώβρη. 
Το δείχνουν οι αγωνιστικές διαθέσεις εργαζομένων και σωματείων που προσπερνούν συμβιβασμένες συνδικαλιστικές ηγεσίες και συμπαρατάσσονται στο μεγάλο πανελλαδικό απεργιακό μέτωπο της 25ης Νοεμβρίου. Το δείχνουν οι πολλές κλαδικές άλλες κινητοποιήσεις που οργανώνονται για την ακρίβεια, τους χαμηλούς μισθούς, τη φορολογία, την υπογραφή συλλογικών συμβάσεων εργασίας με αυξήσεις, τα μέτρα υγείας και ασφάλειας στους χώρους δουλειάς, τη διεκδίκηση της προστασίας της λαϊκής στέγης από πλειστηριασμούς. 
Χτες, μάλιστα, διαδήλωσαν μαζικά και οι νοσοκομειακοί γιατροί, απαιτώντας δημόσια δωρεάν υγεία, αυξήσεις σε μισθούς, προσλήψεις στα νοσοκομεία, κόντρα φυσικά στην πολιτική της εμπορευματοποίησης, που προωθεί ο Υπουργός «Εμπορίου της Υγείας», που βρίσκεται εδώ σήμερα στα υπουργικά έδρανα. 
Διαδήλωσαν, όμως, και οι χιλιάδες απόμαχοι της δουλειάς, οι συνταξιούχοι, οι οποίοι μαζικά απορρίπτουν το παραμύθι σας, ότι δήθεν διορθώνετε τις αδικίες σε βάρος τους. «Αφήστε τα παραμύθια», σας λέμε και δώστε τώρα στους συνταξιούχους όσα έχουν ανάγκη για να ζουν με αξιοπρέπεια. Πρώτα απ’ όλα τη δέκατη τρίτη και τη δέκατη τέταρτη σύνταξη που τους κλέψατε. 
Μεγαλώνει η λαϊκή δυσαρέσκεια γιατί ο χειμώνας, κύριοι της Κυβέρνησης, εξαιτίας της ενεργειακής και της γενικότερης ακρίβειας, δεν θα είναι δύσκολος για όλους. Οι πολλοί θα υποφέρουν και κάποιοι λίγοι πάλι θα θησαυρίζουν. Την ίδια ώρα που τα επιτελεία της Ευρωπαϊκής Ένωσης με κυνισμό λένε στους εργαζόμενους να διαλέξουν αν θα μετακινηθούν ή αν θα ζεσταθούν, οι ενεργειακοί όμιλοι έχουν αυξήσει τα κέρδη τους από 200% έως 400%.
Η λαϊκή δυσαρέσκεια μεγαλώνει γιατί την ίδια ώρα που εσείς αναμασάτε τα περί «Ελλάδας δύναμης σταθερότητας» η πολιτική της πολεμικής εμπλοκής σε όλα τα μέτωπα έχει πλέον απογειωθεί. Καθημερινά είναι, πλέον, τα πολεμικά διαγγέλματα των Υπουργών σας που κάνουν ό,τι μπορούν για να εμπεδωθεί η κουλτούρα των φερέτρων, μιλούν ανοικτά για πραγματική εμπλοκή σε ένα μελλοντικό πεδίο μάχης. Αυτή ακριβώς η πολιτική της εμπλοκής στους επικίνδυνους ιμπεριαλιστικούς σχεδιασμούς ξεμπροστιάστηκε με την τελευταία αρνητική εξέλιξη έγκρισης του απαράδεκτου Τουρκολιβικού μνημονίου από τη Βουλή της Ανατολικής Λιβύης. Αυτές είναι, και με βάση το γνωστό κυβερνητικό σας αφήγημα, οι δήθεν ισχυρές συμμαχίες σας, που θα προστατεύσουν τάχα τα κυριαρχικά δικαιώματα της χώρας. Για άλλη μια φορά, η πολιτική σας κατέρρευσε με πάταγο.
Τελικά, κύριοι της Κυβέρνησης, τα «σούρτα-φέρτα» των Υπουργών σας στη Λιβύη, τα κονέ με τα καθεστώτα τόσο της Βεγγάζης, όσο και της Τρίπολης φαίνεται πως δεν πήγαν και πολύ καλά. Ή σας δούλευαν ή εσείς δουλεύατε τον ελληνικό λαό με αυτά που δηλώνατε μετά από κάθε επίσκεψή σας εκεί.
Πρόκειται για μια εξέλιξη που έρχεται να ταράξει ακόμα περισσότερο τα ήρεμα νερά που επικαλείστε ότι επικρατούν στις σχέσεις με την Τουρκία, σε συνθήκες που οξύνονται όλοι οι ανταγωνισμοί και οι πόλεμοι παντού, και στην Ανατολική Μεσόγειο, στους οποίους βέβαια εμπλέκονται μέχρι τα μπούνια και η ελληνική και η τουρκική αστική τάξη.
Να είστε, λοιπόν, σίγουροι ότι αυτή η λαϊκή δυσαρέσκεια και η ανησυχία θα βρει διέξοδο στη συλλογική οργάνωση και πάλι, μέσα από εργατικά σωματεία, μέσα από τους συλλόγους, μέσα από τους φοιτητικούς συλλόγους, τις μαθητικές κοινότητες, τους μαζικούς φορείς του λαού και της νεολαίας. Κι εμείς σ’ αυτό θα συμβάλλουμε με όλες μας τις δυνάμεις.
Κι επειδή σας έπιασε ο πόνος για τη νέα γενιά, για να κλείσω και με το σημερινό νομοσχέδιο όπως ξεκίνησα, ακριβώς εκεί μέσα στους αγώνες, μέσα στο κίνημα, αναπτύσσονται πραγματικοί δεσμοί αλληλεγγύης, συλλογικότητας, διεκδίκησης. Εκεί η νέα γενιά ανακαλύπτει τη δύναμή της να φέρει τα πάνω-κάτω. Κι' αυτή είναι μια απάντηση πολύ πιο ουσιαστική από τις διάφορες κυβερνητικές καμπάνες περί ψηφιακής αποτοξίνωσης. Γιατί η απαραίτητη αποτοξίνωση της νέας γενιάς πρέπει να γίνει πρώτα από όλα από τη δική σας πολιτική. Από τις δικές σας αντιλαϊκές επιλογές. Γιατί η διέξοδος βρίσκεται στη δυνατότητα της νέας γενιάς να κατακτά τη γνώση, να αναπτύσσει κριτική σκέψη, να δημιουργεί, να επικοινωνεί, να συμμετέχει ενεργά στην κοινωνική πολιτική ζωή, στην πάλη για την ανατροπή.
Γι' αυτό, η ουσιαστική προστασία των παιδιών δεν μπορεί να εξαντλείται σε ηλικιακά όρια και τεχνικούς περιορισμούς. Ούτε, βέβαια, να μετατρέπεται σε ατομική υπόθεση κάθε οικογένειας που καλείται να αντιμετωπίσει μόνη αυτούς τους πανίσχυρους επιχειρηματικούς μηχανισμούς. Απαιτεί σύγκρουση με την πολιτική που υποθηκεύει το μέλλον των παιδιών μας. Απαιτεί, τελικά, έναν διαφορετικό δρόμο ανάπτυξης, όπου η επιστήμη και η τεχνολογία θα υπηρετούν πραγματικά τις κοινωνικές ανάγκες και όχι τα κέρδη των καπιταλιστών.
Διότι το πραγματικό ερώτημα δεν είναι μόνο πόσες ώρες περνά ένα παιδί μπροστά σε μια οθόνη, είναι τι ζωή το περιμένει όταν την κλείσει. Και γι’ αυτήν τη ζωή με σύγχρονα δικαιώματα, με πραγματική ελευθερία, παλεύει με συνέπεια, σταθερότητα και ευθύνη το ΚΚΕ και η νεολαία του, η ΚΝΕ.
Σας ευχαριστώ.
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε, κύριε Κουτσούμπα.
Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής τριάντα δύο μαθήτριες και μαθητές και τρεις συνοδοί εκπαιδευτικοί από το Δημοτικό Σχολείο Γυμνού Ευβοίας.  
Η Βουλή σάς καλωσορίζει και εύχεται καλή πρόοδο. 
(Χειροκροτήματα από όλες τις πτέρυγες της Βουλής)

Να ενημερώσω τις δασκάλες σας και τους δασκάλους σας, ότι παρακολουθείτε μία συνεδρίαση για την οποία συζητάμε πώς δεν θα είστε αύριο -κανένας δεν πρέπει να είναι- αιχμάλωτοι αυτού που σας δείχνω, αλλά πώς μπορείτε να το κάνετε εργαλείο για μια καλύτερη ζωή. Διαφωνούμε μεταξύ μας, αλλά έτσι είναι η Δημοκρατία. Δεν έχει μόνο μία γνώμη. 
Καλωσορίσατε και πάλι, λοιπόν! 
Ο κ. Σιμόπουλος, Κοινοβουλευτικός Εκπρόσωπος της Νέας Δημοκρατίας, ζήτησε τον λόγο για να κάνει τη δεύτερη παρέμβασή του. 
Ορίστε, κύριε συνάδελφε, έχετε τον λόγο.
ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ: Ευχαριστώ, κύριε Πρόεδρε.
Δεν θα μιλήσω επί του προσωπικού. Αναφέρθηκε σε εμένα ο κ. Νατσιός. Θεώρησα ότι στην Αίθουσα αυτή αφήσαμε πίσω την εποχή που μιλούσαμε για προδότες και για πατριδοκάπηλους. Τώρα τελευταία ίσως ο κ. Νατσιός, βλέποντας τις δημοσκοπήσεις, έχει ανεβάσει τους τόνους και πολύ συχνά αναφέρεται στα περί προδοσίας. Το να διαφωνείς με τις κυβερνητικές πολιτικές, είναι απολύτως θεμιτό. Το να θεωρείς προνόμιό σου, όμως, τον σεβασμό στην Ορθοδοξία και την αγάπη για την πατρίδα, αποκλειστικό προνόμιο, δεν είναι αποδεκτό. 
Πρέπει να αναφερθεί σε συγκεκριμένα θέματα τα οποία αφορούν την εθνική άμυνα, την προστασία των συνόρων, την ιστορική κληρονομιά, τη στήριξη των προσκυνημάτων μας, θέματα στα οποία αναφέρθηκα και πριν, και που η Κυβέρνηση κάνει μέσα σε ένα δύσκολο γεωπολιτικό περιβάλλον αυτά τα οποία είναι δυνατά. Κάνει πολύ σημαντικά πράγματα, τα οποία αφορούν την πατρίδα και τη θρησκευτική συνείδηση.
Όσον αφορά τα προσκυνήματα, να σας θυμίσω απλώς, να θυμίσω στον κ. Νατσιό τη συνεργασία με το Πατριαρχείο Ιεροσολύμων. Να του θυμίσω την ανταλλαγή η οποία έχει γίνει με τα προσκυνήματα ουσιαστικά από τη Βουλγαρία, άσχετα αν τα κόμματα έχουν διαφορετικές απόψεις πάνω σ’ αυτό, ακόμη και την επέμβαση την οποία έχει κάνει η πολιτεία στο θέμα της Μονής του Σινά. Άρα, λοιπόν, η εξωτερική πολιτική και ο τρόπος που προσεγγίζουμε τα εθνικά θέματα δεν εξαρτώνται από δηλώσεις, αλλά από πράξεις.
Ας δούμε, λοιπόν, με ποιο κριτήριο -στον κ. Νατσιό αναφέρομαι- αποφασίζουμε ποιος τιμά περισσότερο την πατρίδα και ποιος σέβεται περισσότερο την Ορθοδοξία. Η Εθνική Άμυνα, η διπλωματική παρουσία της Ελλάδος, η προστασία των συνόρων, η διαφύλαξη της ιστορικής κληρονομιάς είναι τα ζητούμενα. Η πολιτική κριτική είναι απαραίτητη για τη δημοκρατία. Η αμφισβήτηση, όμως, της προσωπικής πίστης ή της αγάπης για την πατρίδα δεν μπορεί να υποκαθιστά την τεκμηριωμένη πολιτική αντιπαράθεση.
Ας κρίνουμε, λοιπόν, τις κυβερνητικές πολιτικές από το περιεχόμενο και από τα αποτελέσματά της και όχι από το ποιος διεκδικεί τον τίτλο του αυθεντικότερου πατριώτη ή πιστού. 
Ευχαριστώ.
ΠΡΟΕΔΡΕΥΩΝ (Πάρις Κουκουλόπουλος): Ευχαριστούμε τον κ. Σιμόπουλο.
Εισερχόμαστε στον κατάλογο ομιλητών και καλείται στο Βήμα ο Βουλευτής Λαρίσης και Γραμματέας της Κοινοβουλευτικής Ομάδας της Νέας Δημοκρατίας, ο κ. Μάξιμος Χαρακόπουλος. 
ΜΑΞΙΜΟΣ ΧΑΡΑΚΟΠΟΥΛΟΣ: Σας ευχαριστώ, κύριε Πρόεδρε. 
Κυρίες και κύριοι συνάδελφοι, καθώς σήμερα συμπληρώνονται τριάντα πέντε χρόνια από την εκλογή του Οικουμενικού Πατριάρχου Βαρθολομαίου στον Θρόνο του Οικουμενικού Πατριαρχείου Κωνσταντινουπόλεως, θα ήθελα και από το Βήμα της Βουλής να εκφράσω τις ευχές μου για υγεία και δύναμη, ώστε να επιτελεί για πολλά ακόμη χρόνια την ευθυνοφόρο αποστολή του.
Ο Πατριάρχης Βαρθολομαίος, ο 270ος διάδοχος του Αποστόλου Ανδρέα, είναι ο μακροβιότερος Πατριάρχης στην ιστορία της Πρωτόθρονης Εκκλησίας Κωνσταντινουπόλεως που μετρά δεκαεπτά αιώνες.
Με την πολυσχιδή του δράση όλα αυτά τα χρόνια, υπό τις γνωστές αντίξοες συνθήκες από το ταπεινό Φανάρι, το Οικουμενικό Πατριαρχείο ανέκτησε εκ νέου την αίγλη και το διεθνές κύρος εποχών ισχύος και μεγαλείου. Είμαι βέβαιος ότι η εποχή Βαρθολομαίου θα καταγραφεί με χρυσά γράμματα στην εκκλησιαστική ιστορία. 
Έρχομαι τώρα στα του νομοσχεδίου που αναλυτικά παρουσίασε ο Υπουργός Επικρατείας, ο κ. Σκέρτσος και η εισηγήτρια μας, η καλή συνάδελφος η Ζωή Ράπτη. Δεν υπάρχει αμφιβολία ότι ζούμε στον αιώνα της προηγμένης τεχνολογίας, όπου οι μηχανές όχι μόνο καθορίζουν την καθημερινότητα των ανθρώπων μέσω των διευκολύνσεων που παρέχουν, αλλά τελούμε υπό τον κίνδυνο αυτονόμησής τους, με ό,τι αυτό συνεπάγεται. Η διαπίστωση αυτή τον περασμένο αιώνα θα ακουγόταν ως ουτοπία. Σήμερα, όμως, στην εποχή της τεχνητής νοημοσύνης, είναι μια απολύτως πιθανή να συμβεί δυστοπία. 
Το πρόβλημα είναι ότι το μέσο πολύ συχνά δεν είναι ουδέτερο. Διαμορφώνει αντιλήψεις, επηρεάζει τη σκέψη, διεισδύει στον ψυχικό κόσμο, καθορίζει τον τρόπο σχέσεων μεταξύ των ανθρώπων. Και εάν για έναν ενήλικα με συγκροτημένη, κατά το μάλλον ή ήττον προσωπικότητα, αυτή η επιρροή διυλίζεται από την κριτική του ικανότητα, ο ευαίσθητος ψυχικός κόσμος των παιδιών είναι απροστάτευτος και ευάλωτος στα όποια ισχυρά εξωτερικά ερεθίσματα.
Αυτό το παρατηρούμε τα τελευταία χρόνια, όπου μέσω του διαδικτύου και των μέσων κοινωνικής δικτύωσης, μια σχεδόν ολόκληρη γενιά παιδιών καταβυθίστηκε στο διαδικτυακό σύμπαν. Τα αποτελέσματα τα διαβάζουμε σε σχετικές έρευνες, αλλά τα διαπιστώνουμε και στο περιβάλλον μας. Εθισμός στο διαδίκτυο με προσκόλληση στην οθόνη για πολλές ώρες το εικοσιτετράωρο. Διαταραχές στον ύπνο, καθώς τα παιδιά ξενυχτούν με τα κινητά ή τους υπολογιστές τους. Μείωση της δυνατότητας συγκέντρωσης που είναι απαραίτητη για την αφομοίωση των πληροφοριών που λαμβάνουν και τη συγκρότηση της προσωπικότητάς τους και φαινόμενα κατάθλιψης και αδυναμίας φυσιολογικής κοινωνικοποίησης. 
Επιπλέον, λόγω αυτής της τρέλας με τα likes, προκύπτει ότι η επιβεβαίωση ενός ανθρώπου είναι συνυφασμένη ακριβώς με αυτή τη διαδικασία. Η πάση θυσία επιδίωξη της προβολής και της αποδοχής από το διαδικτυακό ακροατήριο οδηγεί σε συμπεριφορές και πράξεις που ισοπεδώνουν όποιο αξιακό σύστημα είχε οικοδομήσει η κοινωνία μας έως σήμερα. Κατ’ αυτόν τον τρόπο η διολίσθηση προς τα κάτω, προς την επιβολή του θορυβώδους κενού, διευρύνεται τάχιστα, αν και δυστυχώς, πρέπει να ομολογήσουμε, ότι ανάλογες είναι οι τάσεις και στους ενήλικες. 
Πέραν αυτών των φαινομένων, εμφιλοχωρούν και άλλα, ακόμη πιο επικίνδυνα, όπως είναι η έκθεση των ανηλίκων σε ακατάλληλο περιεχόμενο, η παραπλάνηση ανηλίκων από ενήλικες για ανήθικους σκοπούς, αλλά και το μπούλινγκ, ο εκφοβισμός που καταλήγει σε σοβαρές ψυχικές ασθένειες. 
Κυρίες και κύριοι συνάδελφοι, μέχρι και πριν από λίγες δεκαετίες οι βασικοί φορείς διαπαιδαγώγησης των παιδιών ήταν πρωτίστως η οικογένεια και το σχολείο. Οι αξίες και οι αρχές που λάμβανε το παιδί στο σπίτι του και μετά στην τάξη του, ήταν αυτά που σφράγιζαν την προσωπικότητά του μέχρι να ενηλικιωθεί. Αυτή η λειτουργία θεωρείται διαχρονικά ως κομβική και ποτέ δεν αφηνόταν στην τύχη της. Σήμερα, όμως, ο ρόλος της οικογένειας απομειώνεται για πολλούς λόγους και ο χρόνος ενασχόλησης των γονιών με τα παιδιά συρρικνώνεται. Στο σχολείο, επίσης, η εστίαση περισσότερο στην προετοιμασία για το πανεπιστήμιο και την επαγγελματική αποκατάσταση, παραμερίζει την άλλη σημαντική αποστολή του, που είναι η σφυρηλάτηση ηθικών προσωπικοτήτων και ελεύθερων πολιτών.
Κανείς δεν έχει πρόθεση να αναιρέσει τις δυνατότητες της τεχνολογίας στην προσφορά γνώσης, επικοινωνίας και δημιουργίας. Κανείς δεν επιθυμεί να γυρίσει -δεν μπορεί να το κάνει, άλλωστε- το ρολόι της εξέλιξης προς τα πίσω. Όμως, ως κοινωνία δεν μπορούμε να περιοριστούμε στον ρόλο του νυχτοφύλακα, παρακολουθώντας τις διάφορες πλατφόρμες που ελέγχονται από ιδιωτικά συμφέροντα με προφανές οικονομικό όφελος, να εισβάλλουν στον τρυφερό κόσμο των παιδιών μας, προκαλώντας ανυπολόγιστη ζημιά. 




Άλλωστε, το Σύνταγμά μας, σύμφωνα με το άρθρο 5, επιτάσσει την προστασία της ελεύθερης ανάπτυξης της προσωπικότητας και της συμμετοχής στην κοινωνική ζωή, ενώ το άρθρο 21 προστατεύει την παιδική ηλικία. 
Ως εκ τούτου, η πρωτοβουλία της Κυβέρνησης Μητσοτάκη για την απαγόρευση των κοινωνικών δικτύων στα παιδιά μέχρι την ηλικία των δεκαπέντε ετών ανταποκρίνεται σε μία υπερώριμη ανάγκη. Γι’ αυτό, θέλω να συγχαρώ τον παριστάμενο Υπουργό Επικρατείας, τον κ. Σκέρτσο και τους συναρμόδιους Υπουργούς. 
Εν πάση περιπτώσει, δεν καλούμαστε να ανακαλύψουμε την Αμερική. Τους ίδιους φόβους, τις ίδιες προκλήσεις έρχονται να αντιμετωπίσουν και άλλα κράτη που διαπιστώνουν τις αρνητικές επιπτώσεις της ανεξέλεγκτης χρήσης των social media από τα παιδιά. 
Θυμίζω -ήδη έχει γίνει- ότι τον περασμένο Αύγουστο η εταιρεία «ΜΕΤΑ» του Μαρκ Ζούκεμπεργκ προχώρησε σε εξωδικαστικό συμβιβασμό, καταβάλλοντας πάνω από 17 δισεκατομμύρια δολάρια για να κλείσει τη μεγάλη δικαστική μάχη στις Ηνωμένες Πολιτείες της Αμερικής, σχετικά με τον εθισμό των ανηλίκων στο Facebook και στο Instagram. Εκτός, όμως, από το ποσό μαμούθ, η συμφωνία προβλέπει ανώτατο όριο καθημερινής χρήσης δύο ωρών για τους εφήβους, απαγόρευση πρόσβασης από τα μεσάνυχτα έως τις έξι το πρωί χωρίς τη ρητή συγκατάθεση των γονέων, απενεργοποίηση ειδοποιήσεων κατά τις σχολικές ώρες, περιορισμό στο ατέλειωτο σκοράρισμα, αφαίρεση φίλτρων ομορφιάς και αφαίρεση μετρητών likes. 
(Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ.  ΓΕΩΡΓΙΟΣ ΛΑΜΠΡΟΥΛΗΣ)
Κύριε Πρόεδρε, ακούω την κριτική ότι παντού βρίσκονται τρόποι καταστρατήγησης των όρων που έχουν τεθεί. Ας αναγνωρίσουμε, όμως, ότι η Ελλάδα σε αυτόν τον κρίσιμο τομέα πρωτοπορεί σε ολόκληρη την Ευρώπη, επιδεικνύοντας γρήγορα αντανακλαστικά σε μία ανάγκη των καιρών. Είναι, λοιπόν, ιδιαίτερα σημαντικό όλα τα κόμματα να συμφωνήσουμε σε αυτή τη νομοθετική πρωτοβουλία που υπερβαίνει πολιτικές διαφορές και ιδεολογίες, καθώς είναι προφανές ότι όλοι ενδιαφερόμαστε το ίδιο για την προστασία των παιδιών μας, για την ψυχική τους υγεία και το μέλλον τους. 
Σας ευχαριστώ.
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Γεώργιος Λαμπρούλης): Τον λόγο έχει η κ. Θρασκιά Ουρανία από το ΠΑΣΟΚ.
ΟΥΡΑΝΙΑ (ΡΑΝΙΑ) ΘΡΑΣΚΙΑ: Ευχαριστώ, κύριε Πρόεδρε. 
Κυρίες και κύριοι συνάδελφοι, η συζήτηση για την πρόσβαση των ανηλίκων στα κοινωνικά δίκτυα αγγίζει μια πραγματική κοινωνική αγωνία. Αυτό δεν το αμφισβητεί κανείς. Οι γονείς βλέπουν παιδιά να χάνουν τον ύπνο τους, να συγκρίνονται με εξιδανικευμένες εικόνες, να δυσκολεύονται να αποσυνδεθούν. Ανησυχούν για τον εκφοβισμό και τις επικίνδυνες διαδικτυακές προκλήσεις. Οι γονείς, κύριε Υπουργέ, πράγματι λένε, όπως είπατε, βοηθήστε μας. Όμως, περιμένουν από εμάς να το κάνουμε με έναν τρόπο αποτελεσματικό, με κάτι που θα λειτουργήσει. Και τα ίδια τα παιδιά μπορεί να θέλουν συχνά να αφήσουν το κινητό, αλλά φοβούνται ότι θα μείνουν έξω από την παρέα, να πληγώνονται από ένα σχόλιο και να ντρέπονται να μιλήσουν. Χρειάζεται να ακούσουμε και τη δική τους αγωνία και να φέρουμε τις φωνές τους στα κέντρα λήψης αποφάσεων. 
Η πολιτεία οφείλει να παρέμβει, αλλά με μία παρέμβαση επιστημονικά τεκμηριωμένη, με πραγματική δυνατότητα πρόληψης και φροντίδας. Δεν ακούσατε την Συνήγορο του Παιδιού, δεν ακούσατε το δίκτυο για τα δικαιώματα του παιδιού, δεν ακούσατε καν τη Δίωξη των Κυβερνοεγκλημάτων. Δεν διαβάσατε τις επιστημονικές μελέτες, όπως αυτή του JAMA με τέσσερις χιλιάδες διακόσιες ογδόντα πέντε ανηλίκους που συνέδεσε την εθιστική χρήση οθονών με δυσμενέστερη ψυχική υγεία και αυτοκτονικές συμπεριφορές. Πρόκειται, όμως, για συσχετίσεις, όχι για απόδειξη αιτιότητας. 
Η συχνή χρήση μόνη της δεν ταυτίζεται αυτομάτως με την προβληματική χρήση και το αντίθετο. Αυτά που μετρούν είναι η απώλεια ελέγχου και οι συνέπειες στην καθημερινότητα. Ένα παιδί που αναζητά διαρκώς αποδοχή στην οθόνη χρειάζεται ανθρώπους που ενδιαφέρονται να το καταλάβουν, να μπορεί να μιλήσει για τη μοναξιά του, για όσα το δυσκολεύουν στο σχολείο ή για την εικόνα του σώματός του, να αισθάνεται ότι αξίζει φροντίδα, ακόμα και όταν δυσκολεύεται να εξηγήσει τι νιώθει. 
Έρχομαι στο παράδειγμα της Αυστραλίας. Η Αυστραλία πράγματι ήταν η πρώτη χώρα που εφάρμοσε τον οριζόντιο αποκλεισμό λογαριασμών τον Δεκέμβριο του 2025. Στην τρίμηνη αξιολόγηση της αυστραλιανής αρχής eSafety με οχτακόσια τρία παιδιά ηλικίας από 10 ετών έως 15 ετών, αν και κατέγραψε μείωση του ποσοστού παιδιών με λογαριασμό σε περιοριζόμενη πλατφόρμα από 52% σε 42%, η συνολική συχνότητα χρήσης κοινωνικών δικτύων, όμως, δεν παρουσίασε καμία στατιστική μεταβολή, ενώ η καθημερινή χρήση εφαρμογών, μηνυμάτων και άλλων υπηρεσιών διαδικτυακής επικοινωνίας αυξήθηκε από 40% σε 52,3 %. Τι μας δείχνει αυτό; Μας δείχνει ότι τα παιδιά αντικατέστησαν το κενό που δημιούργησε η απαγόρευση με κάτι άλλο. Οι δείκτες ύπνου, αυτοεκτίμησης, ψυχολογικής δυσφορίας και ευεξίας παρέμειναν, επίσης, σταθερά αρνητικοί. Ένα σημαντικό στοιχείο είναι ότι μεταξύ των γονέων των οποίων τα παιδιά δήλωναν πρόσφατη χρήση, η άγνοια αυτής της χρήσης αυξήθηκε από 23% σε 33% και πλέον, γιατί οι γονείς εμπιστεύτηκαν την απαγόρευση και τελικά, έχασαν τον έλεγχο του τι έκαναν τα παιδιά τους. 
Ξεχωριστή μελέτη στο διεθνές ιατρικό περιοδικό «BMJ» με δεδομένα παρακολούθησης τετρακοσίων οχτώ εφήβων από όλη την Αυστραλία, βρήκε περιορισμένες ενδείξεις άμεσης ουσιαστικής μείωσης της χρήσης. Παράλληλα, όπως τονίζουν διεθνείς οργανισμοί, χρειάζεται να αξιολογηθεί ο κίνδυνος μετακίνησης σε υπηρεσίες με ανεπαρκείς μηχανισμούς προστασίας. Ανάλυση κυβερνοασφάλειας επισημαίνει την πιθανότητα προσφυγής σε δυσκολότερα εποπτεύσιμους χώρους, ακόμα και στο σκοτεινό διαδίκτυο.
Η Κυβέρνηση, λοιπόν, επιλέγει ενιαίο αποκλεισμό κάτω των δεκαπέντε ετών από την 1η Ιανουαρίου του 2027. Το άρθρο 6 προβλέπει παύση της εθνικής ρύθμισης για τη θέσπιση αντίστοιχου ευρωπαϊκού Κανονισμού. Ποιος, όμως, θα αξιολογήσει αν τα παιδιά προστατεύονται αποτελεσματικά; Προβλέπεται εποπτεία από το ΕΣΡ και την Αρχή Προστασίας Δεδομένων, όμως απουσιάζει η ειδική δέσμευση για περιοδική, ανεξάρτητη αξιολόγηση των επιπτώσεων. 
Το ΠΑΣΟΚ-Κίνημα Αλλαγής κατέθεσε συγκεκριμένη τροπολογία, όπου προτείνουμε αυτοτελή πρόσβαση από τα δεκαπέντε έτη και περιορισμένους λογαριασμούς στα δεκατρία και στα δεκατέσσερα έτη με συμμετοχή και εποπτεία γονέα, με διαθέσιμα εργαλεία διαχείρισης χρόνων και επαφών, αυξημένη ιδιωτικότητα και προστασία από εθιστικά χαρακτηριστικά, αξιόπιστη επαλήθευση ηλικίας με kids wallet ή ισοδύναμα εργαλεία, με ελαχιστοποίηση προσωπικών δεδομένων, υπολογισμό της ηλικίας με την πραγματική ημερομηνία γέννησης και εξάμηνη προσαρμογή των υφισταμένων λογαριασμών και φυσικά, συνεργασία των εθνικών αρχών με τις ευρωπαϊκές για ουσιαστικό έλεγχο της συμμόρφωσης των πλατφορμών που πλουτίζουν σε βάρος της ψυχικής υγείας των παιδιών μας.
Χρειάζεται, επίσης, και στήριξη του γονέα που δεν έχει κατάλληλη ψηφιακή εκπαίδευση, ώστε να ελέγχει ότι παρά την απαγόρευση που έχετε αναγάγει σε πανάκια, θα είναι σε θέση να αντιλαμβάνεται αν το παιδί του είναι πράγματι ασφαλές στον ψηφιακό κόσμο.
Κύριε Υπουργέ, ας σκεφτούμε λίγο τον γονιό που επιστρέφει εξαντλημένος από τη δουλειά και βλέπει το παιδί του να απομακρύνεται, που προσπαθεί να βάλει όρια, που κάποιες φορές θυμώνει, που άλλοτε νιώθει ενοχές. Χρειάζεται κάπου να απευθυνθεί, να συζητήσει τις δυσκολίες του και να βρει τρόπους να ξαναπλησιάσει το παιδί του, έναν άνθρωπο να του πει, ας προσπαθήσουμε μαζί να καταλάβουμε τι έχει το παιδί σου. 
Εδώ, υπάρχει ένας σαφές ταξικό ζήτημα. Οι οικογένειες δεν έχουν τις ίδιες δυνατότητες να πληρώσουν έναν ψυχολόγο, να εξασφαλίσουν δημιουργικές δραστηριότητες ή χρόνο όταν εργάζονται πολλές ώρες για να εξασφαλίσουν μόνο τα αναγκαία. Το παιδί μιας οικογένειας που δυσκολεύεται να πληρώσει το ενοίκιο έχει το ίδιο δικαίωμα στη φροντίδα. Κάθε ευθύνη που αναθέτουμε στην οικογένεια πρέπει να συνοδεύεται και από μέσα για να μπορέσει να αναλάβει αυτή την ευθύνη.
Πρόσφατα, φέραμε στη Βουλή τα ευρήματα του Συνηγόρου του Πολίτη, σύμφωνα με τα οποία μόλις εξήντα εννέα κλίνες ψυχιατρικής νοσηλείας παιδιών και εφήβων λειτουργούν πανελλαδικά και υπάρχουν σοβαρές, σοβαρότατες ελλείψεις στις κοινοτικές υπηρεσίες. Πού θα απευθυνθεί δωρεάν και εγκαίρως το παιδί που εμφανίζει κατάθλιψη ή αυτοτραυματίζεται; Πού θα απευθυνθεί ο γονέας για να βοηθηθεί, ώστε να στηρίξει το παιδί του; Γι’ αυτό διεκδικούμε ενίσχυση των δημοσίων και κοινοτικών υπηρεσιών με παιδοψυχίατρους και ψυχολόγους, δωρεάν θεραπευτική φροντίδα και έλεγχο στους χρόνους αναμονής, μόνιμη παρουσία επαγγελματιών ψυχικής υγείας στα σχολεία, διασύνδεση με τις Υπηρεσίες Υγείας, συμβουλευτική γονέων και ψηφιακή εκπαίδευση και φυσικά, προσβάσιμες ευκαιρίες για άθληση, πολιτισμό και σχέσεις εκτός οθόνης. 
Η τροπολογία μας προβλέπει ολοκληρωμένο σχέδιο δράσης άμεσα από τη δημοσίευση του νόμου με πόρους και πηγές χρηματοδότησης, υπεύθυνους υλοποίησης και δείκτες αξιολόγησης, με ετήσια δημόσια έκθεση προόδου στη Βουλή για τις δράσεις, τους πόρους και τα αποτελέσματα. Ζητούμε επιπλέον αρχική καταγραφή πριν από την εφαρμογή και ανεξάρτητη αξιολόγηση στους έξι, δώδεκα και είκοσι τέσσερις μήνες. Να γνωρίζουμε τι αλλάζει στον ύπνο των παιδιών, τι αλλάζει στην ψυχική υγεία παιδιών και εφήβων και στην έκθεση σε βλαπτικό περιεχόμενο, να διορθώσουμε όσα δεν λειτουργούν. Το ΠΑΣΟΚ- Κίνημα Αλλαγής σας καλεί να υιοθετήσετε την τροπολογία μας που είναι πρότυπο νομοθέτησης.(SM)
Κυρίες και κύριοι Βουλευτές, ας πούμε ότι ένας έφηβος 15 χρονών και μια ημέρα ξαναμπαίνει στα κοινωνικά δίκτυα. Τι θα έχουμε κάνει όσο του απαγορεύαμε την πρόσβαση, για να βγει εκεί έξω με ασφάλεια; Θα έχουμε βάλει ψυχολόγο στα σχολεία; Θα έχουμε στηρίξει ένα ολοκληρωμένο σύστημα ψυχικής υγείας, όπως προτείνει το ΠΑΣΟΚ, ώστε να υπάρχει δωρεάν δημόσια και καθολική πρόσβαση των πολιτών σε αυτό; Αν η απάντηση είναι όχι, τότε καμία απαγόρευση δεν θα φέρει αποτέλεσμα και δυστυχώς φοβάμαι ότι θα γίνει ακριβώς το αντίθετο. 
Σας ευχαριστώ πολύ. 
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
ΠΡΟΕΔΡΕΥΩΝ (Γεώργιος Λαμπρούλης): Τον λόγο έχει τώρα ο κ. Ιωάννης Δελής από το Κομμουνιστικό Κόμμα Ελλάδας. Θα ακολουθήσει ο κ. Παπαηλιού, η κ. Αθανασίου και ο κ. Οικονομόπουλος. 
Ορίστε, κύριε συνάδελφε, έχετε τον λόγο.
ΙΩΑΝΝΗΣ ΔΕΛΗΣ: Προφανώς και είναι πρόβλημα, κυρίες και κύριοι, ο εθισμός των παιδιών, και όχι μόνο, στα social media, είναι ένα πρόβλημα, το οποίο διαρκώς μεγαλώνει. 
Αλήθεια, όμως, πού είναι τώρα όλοι αυτοί οι κήρυκες του συστήματος που όταν το ΚΚΕ από την αρχή τόνιζε τους κινδύνους όσο το διαδίκτυο και τα social media βρίσκονται στα χέρια των επιχειρηματικών κολοσσών, αυτοί τότε επιτίθονταν στο ΚΚΕ και τα αναγόρευαν όλα αυτά ως εργαλεία ελευθερίας και δημοκρατίας, διαλαλώντας και την αδιαμεσολάβητη τάχα επικοινωνία και ενημέρωση που έσπαγε δήθεν μέχρι και τα δεσμά των οικονομικών και πολιτικών συμφερόντων; Πού κρύφτηκαν τώρα όλοι αυτοί; 
Ποιος, όμως, δημιουργεί την εξάρτηση στα παιδιά και καλλιεργεί όλο και πιο συστηματικά τον εθισμό τους και για ποιο λόγο; Ποιος, δηλαδή, ωφελείται από αυτόν τον εθισμό στα social media; Όλοι γνωρίζουν την απάντηση. Μια χούφτα τεχνολογικοί κολοσσοί που έχουν στα χέρια τους τα κλειδιά του διαδικτύου και το λειτουργούν για τα δικά τους συμφέροντα, για τα δικά τους αμύθητα κέρδη. Οχτακόσια δισεκατομμύρια είναι ο τζίρος τους μιας χρονιάς και η χρηματιστηριακή τους αξία ξεπερνάει τα έξι τρισεκατομμύρια δολάρια. Στους δέκα δε πλουσιότερους ανθρώπους του πλανήτη βρίσκονται τέτοιοι ιδιοκτήτες μέσων κοινωνικής δικτύωσης, ανάμεσα στις άλλες επιχειρήσεις τους βέβαια, όπως ο Ίλον Μασκ και ο Μαρκ Ζούκεμπεργκ, ενώ ο ιδιοκτήτης του Tiktok έγινε το 2024 ο πλουσιότερος άνθρωπος στην Κίνα. 
Σε όλους αυτούς και τους ομοίους τους έχετε σταλμένη από καιρό, κύριοι της Κυβέρνησης, ανοικτή δημόσια πρόσκληση για τη χώρα μας. Και τους υποδέχεστε με όλες τις τιμές ως στρατηγικούς επενδυτές, όπως παραδείγματος χάριν στα Data Centers, κλείνοντας τους και το μάτι για φορολογική ασυλία και συνταγματικά κατοχυρωμένη μάλιστα, όπως προτείνετε. 
Άρα, μην έρχεστε εδώ και μας μιλάτε για την ανεύθυνη στάση αυτών των τεχνολογικών μονοπωλίων. Γιατί πολύ καλά γνωρίζετε ότι όλοι αυτοί το μέγιστο κέρδος είναι που κυνηγάνε, αυτό το ιερό δισκοπότηρο του καπιταλιστικού συστήματος που υπηρετείτε όλοι σας πλην ΚΚΕ. Και έτσι, ό,τι κι αν λέτε, το σημερινό σας νομοσχέδιο αποκαλύπτει όχι μόνο τα όρια της πολιτικής σας και της Ευρωπαϊκής Ένωσης, αλλά και εκείνο το απύθμενο βάθος της υποκρισίας σας, αφού υπηρετείτε πιστά αυτό το ίδιο σύστημα που γεννά και αναπαράγει διαρκώς τέτοια κοινωνικά φαινόμενα, όπως ο τόσο κερδοφόρος για τα ψηφιακά μονοπώλια εθισμός των νέων στα social media.
 Και σήμερα πια, με τη γενικευμένη εφαρμογή της τεχνητής νοημοσύνης, αυτοί οι αλγόριθμοι του εθισμού στα social media όχι μόνο εξελίσσονται ταχύτατα, αλλά και προσωποποιούνται. Και όλο αυτό δεν γίνεται, ξέρετε, μονάχα για το καπιταλιστικό κέρδος. Αλλά και για κάτι ακόμα πιο βαθύ και πιο επικίνδυνο για τα παιδιά των εργατικών λαϊκών οικογενειών, καθώς οι καπιταλιστές δεν αρκούνται μόνο στην άμεση εκμετάλλευση της εργατικής δύναμης των νέων εργαζομένων, θέλουν και το μυαλό τους, θέλουν και την καρδιά τους και το πιο σπουδαίο, θέλουν την ψυχή τους για ένα κομμάτι ψωμί. 
Γι’ αυτό και με τα social media τους χειραγωγούν ιδεολογικά και διαμορφώνουν σε μαζική κλίμακα, κριτήρια, στάση ζωής, τρόπους, γλώσσες επικοινωνίας, ιεραρχήσεις, νέα στερεότυπα, αλλά και αξίες. Τι αξίες; Σάπιες αξίες, καπιταλιστικές, του ατομικισμού, του ανταγωνισμού και του ναρκισσισμού του life style, για να δομούνται γύρω απ’ αυτές οι νεανικές προσωπικότητες μέσα σε εκείνο το λαμπερό μεν, αλλά τόσο άχαρο δωμάτιο της αποξένωσης. 
Ταυτόχρονα, είναι τόσο δυσθεώρητο το ύψος των κερδών όλων αυτών των τεχνολογικών κροίσων, ώστε ακόμα και κάτι ποσά των δεκαεπτά δισεκατομμυρίων περίπου δολαρίων, που δέχτηκε ύστερα από εξωδικαστικό -λέει- συμβιβασμό να καταβάλλει η εταιρεία Meta στις ΗΠΑ, να μοιάζουν γι’ αυτήν ως χάδι. Η Μeta επίσης, εκτός από το ποσό αυτό, συμφώνησε -λέει- και υποσχέθηκε να αυτοσυγκρατηθεί και να προχωρήσει και σε αλλαγές για περιορισμούς χρήσης του facebook και instagram από παιδιά και εφήβους. Δηλαδή, και το μονοπώλιο θα συνεχίσει με κάποιες προσαρμογές τη δουλίτσα του και οι πολιτειακές αρχές των Ηνωμένων Πολιτειών θα πουλάνε το παραμύθι ότι δήθεν προστατεύουν τους νέους. Όπως ακριβώς, δηλαδή, προσπαθείτε να μας πείσετε και εσείς, κύριοι της Κυβέρνησης, παριστάνοντας εδώ τους προμάχους της διαδικτυακής προστασίας των παιδιών. 
Και τι μας λέτε ακριβώς; Δεν έχετε, λέτε, κανένα πρόβλημα κι εσείς και η Ευρωπαϊκή Ένωση τα ψηφιακά μονοπώλια να δημιουργούν όλο και πιο εθιστικούς αλγορίθμους και με τη συμβολή πια της τεχνητής νοημοσύνης. Δεν έχετε πρόβλημα μ’ αυτό. Αλλά θα βάζετε -λέει- πρόστιμα σ’ αυτούς τους ψηφιακούς κολοσσούς και έτσι -πού θα πάει;- θα βάλουν μυαλό, γιατί είναι και ανεύθυνες πανάθεμά τες, όπως μας είπε ο κ. Σκέρτσος τις προάλλες. Πρόστιμα για τα οποία αρμόδια θα είναι η Ευρωπαϊκή Ένωση, εφόσον, όμως, και αν γίνονται καταγγελίες. Από ποιους αλήθεια; Από τους γονείς; Από ποιους;
 Εν τω μεταξύ, συνεχίζονται κανονικότατα και εκείνα τα παζάρια και οι κόντρες ανάμεσα στην Ευρωπαϊκή Ένωση και τις ΗΠΑ για την ψηφιακή υπεροχή. Και έτσι εξηγείται και εκείνη η βραδυπορία της Ευρωπαϊκής Ένωσης που λέτε ότι δεν έχει αντιληφθεί την κρισιμότητα της κατάστασης. Της καταλογίζετε, δηλαδή, της Ευρωπαϊκής ένωσης, μειωμένη αντιληπτική ικανότητα. Αυτό καταλαβαίνουμε. Δηλαδή, την προστασία των παιδιών την εξαρτάτε από την οικονομική πίεση των ψηφιακών μονοπωλίων με τα πρόστιμα που τις φοβερίζετε. 
Όλοι, βέβαια, ξέρουν ότι σε αυτόν τον υπέροχο αγγελικό κόσμο των εταιρικών κολοσσών είναι άλλο πράγμα η επιβολή των προστίμων και άλλο πράγμα η είσπραξή τους. Αν συνυπολογίσουμε, μάλιστα, και τις χρονοβόρες δικαστικές προσφυγές, τότε «ζήσε Μάη μου να φας τριφύλλι». 
Το ζήτημα, όμως, μόνο νομικοτεχνικό δεν είναι. Είναι βαθιά πολιτικό, το ότι δηλαδή οι νέες τεχνολογίες βρίσκονται στα χέρια και στην υπηρεσία των μονοπωλίων και γι’ αυτό τις αξιοποιούν αυτές τις σύγχρονες τεχνολογίες, προκειμένου και να κερδοφορούν με τα παιδιά και τους εφήβους, αλλά και να χειραγωγούν και να διαμορφώνουν συνειδήσεις σύμφωνα με τις σάπιες, όπως είπαμε, αξίες του συστήματος της εκμετάλλευσης. Αυτές οι επιχειρήσεις, άλλωστε, τους εφήβους, τους ιεραρχούν ως πελατεία μακροχρόνια και γι’ αυτό προσαρμόζουν τα social media της λειτουργίας τους όλο και πιο εξατομικευμένα, ώστε να γίνονται πιο ελκυστικά και αξιοποιώντας τα ενδιαφέροντα των χρηστών, να πλασάρουν το εμπόρευμά τους. Το κακό για μας και τα παιδιά μας εθισμό, το μεταφράζουν σε κέρδος.
Όπως δείχνει, όμως, και το χαρακτηριστικά αποτυχημένο παράδειγμα της Αυστραλίας, η οποία πρώτη προχώρησε σε απαγόρευση χρήσης σε ανηλίκους για τα social media, η αποτελεσματικότητα ενός οποιουδήποτε μέτρου κρίνεται και εξαρτάται κυρίως από το αν επιδρά στις αιτίες που γεννούν αυτό το φαινόμενο. Με λίγα λόγια, το κύριο ζήτημα πάντα είναι η πρόληψη, δηλαδή το τι προσωπικότητες διαμορφώνονται και σε ποια κοινωνία.  
Και πρόληψη, ξέρετε, δεν σημαίνει απλά και μόνο μια ενημέρωση. Πρόληψη σημαίνει καλλιέργεια ενός άλλου αγωνιστικού τρόπου ζωής, όπως η χθεσινή μέρα, με συλλογικές αξίες και στόχους, με συλλογική δράση. Άρα, όσο τα μέσα παραγωγής και επικοινωνίας, όσο τα ψηφιακά εργαλεία θα βρίσκονται στα χέρια αυτών των μονοπωλιακών ομίλων, καμία προστασία στη ζωή του λαού και των παιδιών του δεν μπορεί να υπάρξει.     
Για να μπορούν όλα αυτά να έχουν περιεχόμενο χρήσιμο στην κοινωνία, να προάγουν τις πραγματικές αξίες της ζωής, απαιτείται η ανατροπή του σημερινού συστήματος. Γιατί η νέα εποχή στην τεχνολογία απαιτεί και μία νέα εποχή στην κοινωνία. 
ΠΡΟΕΔΡΕΥΩΝ (Γεώργιος Λαμπρούλης): Επόμενος ομιλητής είναι ο κ. Γεώργιος Παπαηλιού από τον ΣΥΡΙΖΑ. 
ΓΕΩΡΓΙΟΣ ΠΑΠΑΗΛΙΟΥ: Κύριε Πρόεδρε, κυρίες και κύριοι συνάδελφοι, ο εθισμός στη χρήση κοινωνικών δικτύων από τους νέους και ειδικά από τους ανήλικους αποτελεί πρόβλημα πλέον για όλη την ελληνική κοινωνία, για τις ελληνικές οικογένειες. 
Εισάγεται λοιπόν ένα νομοσχέδιο σήμερα για την προστασία των ανηλίκων από τον εθισμό και από την κατάχρηση των κοινωνικών δικτύων. Με το νομοσχέδιο εισάγεται μία και μόνη απαγόρευση, η απαγόρευση χρήσης επιγραμμικών υπηρεσιών -έτσι αναφέρεται- κοινωνική δικτύωσης. 
Είναι η μόνη πρόβλεψη με την οποία ρυθμίζεται η προστασία, έτσι όπως την εμφανίζετε. Είναι μία απαγόρευση, η οποία δεν συνοδεύεται από κυρώσεις και, όπου προβλέπονται κυρώσεις, αυτές, σε σχέση με τις δυνατότητες που έχουν οι μεγαλοϊδιοκτήτες των πλατφορμών, είναι αστείες. Και βέβαια, δεν προβλέπονται ελεγκτικοί μηχανισμοί. 
Η προστασία της ανηλικότητας στο διαδίκτυο, η οποία συνίσταται στην προστασία της σωματικής και ψυχικής υγείας, της προσωπικότητας, της ιδιωτικότητας, της εκπαιδευτικής ανάπτυξης, της προστασίας από τον διαδικτυακό εκφοβισμό, από την εκμετάλλευση των προσωπικών δεδομένων, αλλά και ο σχεδιασμός εφαρμοσμένων πρακτικών για την αποθάρρυνση της παρατεταμένης παραμονής σε πλατφόρμες, αποτελεί υποχρέωση της πολιτείας, βάσει και της Διεθνούς Σύμβασης του ΟΗΕ για τα δικαιώματα του παιδιού, που κυρώθηκε με τον ν. 2101 του 1992. 
Με το υπό κρίση νομοσχέδιο έξι άρθρων απαγορεύεται, όπως είπα και προηγουμένως, η πρόσβαση ανηλίκων σε υπηρεσίες κοινωνικής δικτύωσης πριν τη συμπλήρωση της ηλικίας των δεκαπέντε ετών. Η δυνατότητα επαλήθευσης της ηλικίας προβλέπεται μέσω ψηφιακών εργαλείων, ενώ οι σχετικές εποπτικές αρμοδιότητες ανατίθενται στο Εθνικό Συμβούλιο Ραδιοτηλεόρασης και στην Αρχή Προστασίας Δεδομένων Προσωπικού Χαρακτήρα. 
Ο σκοπός είναι σαφώς θεμιτός, όμως η επί της ουσίας αιτιολογία και επιχειρηματολογία είναι ελλιπέστατες, αφού δύο θεμελιώδεις πλευρές της παραμένουν στο απυρόβλητο. 
Το ζητούμενο δεν είναι αν με το είδος της προτεινόμενης προστασίας οικοδομείται ένα δίκαιο και αποτελεσματικό σύστημα πρόληψης και λογοδοσίας ή αν αυτό περιορίζεται σε έναν γενικό αποκλεισμό του οποίου η εφαρμογή και οι παρενέργειες παραμένουν αδιευκρίνιστες. 
Ο έλεγχος δεν μπορεί να μην στρέφεται στον επιχειρηματικό σχεδιασμό των πλατφορμών που αποσκοπεί στον εθισμό, αλλά να στρέφεται μόνο στη συμπεριφορά των παιδιών, των ανηλίκων. 
Αυτός ο εθιστικός σχεδιασμός δεν είναι τυχαίος. Οι πλατφόρμες είναι γνωστό ότι σχεδιάζονται με τέτοιο τρόπο, διότι όσο ο χρήστης παραμένει περισσότερο χρόνο στην πλατφόρμα τόσο περισσότερα δεδομένα και πληροφορίες αναδεικνύονται, τόσο περισσότερες διαφημίσεις εμφανίζονται και προβάλλονται, τόσο περισσότερο αυξάνονται οι δυνατότητες κερδοσκοπίας και κερδοφορίας των εταιρειών. 
Δεν πρόκειται δηλαδή για μία παρενέργεια της λειτουργίας των πλατφορμών και αντίστοιχα μια παράπλευρη απώλεια για τους αποδέκτες, τους χρήστες, των οποίων η προστασία επιδιώκεται. Είναι η ίδια λογική με την οποία επιδιώκεται η διασφάλιση της κερδοσκοπίας των επιχειρηματικών ομίλων που δραστηριοποιούνται στον συγκεκριμένο τομέα, που μετατρέπει ακόμη και την ανθρώπινη προσοχή, το ανθρώπινο ενδιαφέρον, την ανθρώπινη περιέργεια σε εμπόρευμα. 
Κυρίες και κύριοι συνάδελφοι, θα ήθελα να τονίσω και να υπογραμμίσω ότι αυτές οι συνεχείς και επίμονες ειδοποιήσεις, τα συστήματα προτάσεων και η προσωποποιημένη κατάταξη περιεχομένου δεν είναι ουδέτερα τεχνικά χαρακτηριστικά, αποτελούν σχεδιαστικές επιλογές που μπορούν να ενθαρρύνουν την παρατεταμένη χρήση. 
Συνεπώς, εδώ πρόκειται για μία συνειδητή πολιτική από τους μεγάλους των πλατφορμών και επομένως η απαγόρευση χρήσης από ανήλικους, με τον τρόπο που γίνεται, αποτελεί πταίσμα που δεν έχει καμία σημασία για τα κέρδη αυτών των μεγάλων εταιρειών. 
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)
Εξάλλου, οι οριζόντιες απαγορεύσεις δεν επιδρούν με τον ίδιο τρόπο σε κάθε οικογένεια και σε κάθε παιδί. Οι παρατηρήσεις μετατρέπουν μια τεχνική συζήτηση περί ηλικίας σε ζήτημα κοινωνικών δικαιωμάτων, ισότητας και δημόσιας ευθύνης. 
Για την επιτυχή εφαρμογή του εγχειρήματος απαιτούνται η εκπαίδευση των ανηλίκων για την ασφαλή και υπεύθυνη χρήση των υπηρεσιών που παρέχονται από τα μέσα κοινωνικής δικτύωσης, των γονέων και κηδεμόνων, τόσο ως προς τους κινδύνους που συνεπάγεται η άκριτη χρήση τους όσο και ως προς τα εργαλεία ελέγχου, καθώς και των εκπαιδευτικών ως προς τον εντοπισμό και την αντιμετώπιση διαδικτυακού εκφοβισμού, περιστατικών παρενόχλησης κ.λπ.. 
Πρέπει λοιπόν να αναληφθεί πρωτοβουλία για τη διενέργεια ευρύτατης εκστρατείας ενημέρωσης και σχετικές δράσεις με αποδέκτες τα παιδιά, τους γονείς, τους εκπαιδευτικούς, όπου αυτές προβλέπονται ή δεν προβλέπονται. 
Βέβαια, πρέπει να παρατηρήσουμε ότι όλος αυτός ο προβληματισμός ή, εν πάση περιπτώσει, οι ρυθμίσεις οι οποίες προβλέπονται από το νομοσχέδιο αποτελούν κάτι το ελάχιστο και το μη επαρκές για την αντιμετώπιση αυτού του εθισμού στη χρήση κοινωνικών δικτύων. 
Εν πάση περιπτώσει, δεν μπορεί η πολιτεία να απαιτεί από ένα παιδί να αποδείξει ότι δικαιούται να βρίσκεται στο διαδίκτυο, ενώ από μία πολυεθνική πλατφόρμα να μη ζητάει με την ίδια επιμονή και αποφασιστικότητα να αποδείξει ότι λειτουργεί με ασφάλεια. Δεν μπορεί η κυβερνητική ευθύνη να εξαντλείται σε έναν ηλικιακό κόφτη, όταν η σχολική κοινότητα στερείται προσωπικού, οι γονείς στερούνται χρόνου λόγω εργασίας και οι ανεξάρτητες αρχές καλούνται να αναλάβουν νέες αρμοδιότητες, χωρίς όμως σαφές σχέδιο ενίσχυσης. 
Απαιτείται η προστασία των παιδιών από τον εκφοβισμό, την εκμετάλλευση των προσωπικών δεδομένων και τον εθιστικό σχεδιασμό. Η προτεινόμενη στάση πρέπει να είναι -και είναι- αυστηρή, αλλά όχι μηδενιστική. 
Αναγνωρίζουμε τον στόχο, απορρίπτουμε την ανεπαρκώς σχεδιασμένη οριζόντια απαγόρευση και απαιτούμε δεσμευτικές εγγυήσεις, δημόσιους πόρους και ουσιαστική λογοδοσία των ψηφιακών κολοσσών. 
Η προστασία της ανηλικότητας δεν πρέπει να μετράται με το πόσο εύκολα υφίστανται απαγορεύσεις, αλλά…
ΠΡΟΕΔΡΕΥΩΝ (Γεώργιος Λαμπρούλης): Τον λόγο έχει η κ. Μαρία Αθανασίου από την Ελληνική Λύση. 


ΜΑΡΙΑ ΑΘΑΝΑΣΙΟΥ: Ευχαριστώ, κύριε Πρόεδρε.
Κυρίες και κύριοι, στη σύγχρονη ψηφιακή εποχή τα μέσα κοινωνικής δικτύωσης αποτελούν αναπόσπαστο μέρος της καθημερινής ζωής, επηρεάζοντας τον τρόπο με τον οποίο επικοινωνούμε, ενημερωνόμαστε και διαμορφώνουμε τις κοινωνικές μας σχέσεις.
Ιδιαίτερα για τους εφήβους, οι ψηφιακές πλατφόρμες λειτουργούν ως χώροι έκφρασης, ψυχαγωγίας και κοινωνικοποίησης. Ταυτόχρονα, όμως, η εντατική χρήση τους έχει προκαλέσει έντονο προβληματισμό σχετικά με την ψυχική υγεία, την ασφάλεια και την ομαλή ανάπτυξη των νέων. 
Το ερώτημα που τίθεται όλο και συχνότερα είναι αν η πρόσβαση των εφήβων στα μέσα κοινωνικής δικτύωσης θα πρέπει να περιοριστεί, ακόμη και να απαγορευτεί. Πρόκειται για ένα ιδιαιτέρως σύνθετο ζήτημα το οποίο απαιτεί ψύχραιμη εξέταση τόσο των πιθανών ωφελειών, όσο και των μειονεκτημάτων μιας τέτοιας επιλογής. 
Αρχικά, δεν μπορούμε να αγνοήσουμε τα επιχειρήματα υπέρ του περιορισμού της χρήσης των μέσων κοινωνικής δικτύωσης. Η συνεχής έκθεση των εφήβων σε εξιδανικευμένες εικόνες ζωής, ομορφιάς και επιτυχίας συχνά δημιουργεί αισθήματα ανασφάλειας, μειωμένης αυτοεκτίμησης και ανάγκης για διαρκή κοινωνική επιβεβαίωση. 
Παράλληλα, φαινόμενα όπως ο διαδικτυακός εκφοβισμός, η παρενόχληση και τα προβληματικά σχόλια μπορούν να επηρεάσουν σοβαρά την ψυχική τους υγεία και ισορροπία. Επιπλέον, η υπερβολική ενασχόληση με τις οθόνες συνδέεται συχνά με μειωμένη συγκέντρωση, διαταραχές ύπνου και χαμηλότερη σχολική απόδοση. Πολλές ώρες που θα μπορούσαν να αφιερωθούν στη μελέτη, στη σωματική άσκηση, στην ανάγνωση και στην προσωπική επαφή με φίλους καταναλώνονται στην αδιάκοπη πλοήγηση και παρακολούθηση περιεχομένου. 
Ακόμα ένα σημαντικό επιχείρημα αφορά στην προστασία των ανηλίκων από ακατάλληλο περιεχόμενο, παραπληροφόρηση και πρακτικές εκμετάλλευσης των προσωπικών τους δεδομένων. Η προστασία των παιδιών από τέτοιους κινδύνους αποτελεί αυτονόητη ευθύνη κάθε οργανωμένης κοινωνίας, οπότε και της δικιάς μας. 
Ωστόσο, μια γενικευμένη απαγόρευση δεν αποτελεί απαραίτητα την ιδανική λύση. Τα μέσα κοινωνικής δικτύωσης δεν είναι αποκλειστικά πηγή κινδύνων, αλλά προσφέρουν δυνατότητες επικοινωνίας, ανταλλαγής γνώσεων, δημιουργικής έκφρασης και συμμετοχής σε κοινότητες με κοινά ενδιαφέροντα. Για πολλούς εφήβους, ιδιαίτερα όσους ζουν σε απομακρυσμένες περιοχές ή δυσκολεύονται να ενταχθούν κοινωνικά, οι διαδικτυακές κοινότητες αποτελούν σημαντικό μέσο κοινωνικής σύνδεσης και υποστήριξης. 
Επιπροσθέτως, η πλήρης απαγόρευση ενδέχεται να οδηγήσει σε αντίθετα από τα επιδιωκόμενα αποτελέσματα. Είναι πιθανόν αρκετοί έφηβοι να προσπαθήσουν να παρακάμψουν τους περιορισμούς, χρησιμοποιώντας ψευδή στοιχεία ηλικίας ή λογαριασμούς τρίτων προσώπων. Σε μια τέτοια περίπτωση η χρήση των μέσων δεν θα εξαλειφθεί, αλλά θα μεταφερθεί σε λιγότερο ελεγχόμενα περιβάλλοντα, καθιστώντας δυσκολότερη την προστασία τη δικιά τους. 
Παράλληλα, η εφηβεία αποτελεί περίοδο κατά την οποία ο νέος άνθρωπος αναπτύσσει την προσωπικότητά του, την κριτική του σκέψη και την ικανότητα λήψης αποφάσεων. Μια οριζόντια απαγόρευση, χωρίς διάλογο και εκπαίδευση, μπορεί να εκληφθεί ως υπερβολικός περιορισμός της αυτονομίας και της ελεύθερης έκφρασης του. Αξίζει, επίσης, να τονιστεί ότι η απαγόρευση από μόνη της δεν διδάσκει στους εφήβους πώς να αντιμετωπίζουν τους διαδικτυακούς κινδύνους, δεν τους μαθαίνει να αναγνωρίζουν την παραπληροφόρηση, να προστατεύουν τα προσωπικά τους δεδομένα, να αντιδρούν στο διαδικτυακό εκφοβισμό ή να χρησιμοποιούν υπεύθυνα την τεχνολογία. Αντίθετα, η πραγματική πρόκληση είναι η καλλιέργεια ψηφιακής παιδείας και υπεύθυνης συμπεριφοράς. 
Εξίσου σημαντικό είναι το γεγονός ότι οι ανάγκες των εφήβων δεν είναι ίδιες. Μία ενιαία και καθολική απαγόρευση δεν λαμβάνει υπόψη τις διαφορετικές κοινωνικές, οικογενειακές και προσωπικές συνθήκες κάθε νέου. Αυτό που μπορεί για έναν έφηβο να αποτελεί απλή ψυχαγωγία, για κάποιον άλλον ίσως να είναι η μοναδική γέφυρα επικοινωνίας με ανθρώπους που τον κατανοούν και τον στηρίζουν. 
Επιπλέον, η εφαρμογή ενός συστήματος αυστηρής επαλήθευσης ηλικίας εγείρει ερωτήματα σχετικά με την προστασία των προσωπικών δεδομένων. Η προσπάθεια προστασίας των ανηλίκων δεν θα πρέπει να οδηγεί σε υπερβολική συλλογή πληροφοριών ή σε περιορισμό θεμελιωδών δικαιωμάτων όλων των χρηστών. 
Η συζήτηση αποκτά ακόμα μεγαλύτερη σημασία όταν εξετάσουμε ποιοι ενδέχεται να επωφεληθούν από μια γενικευμένη απαγόρευση. Υπάρχει ο κίνδυνος τέτοιες πολιτικές να αξιοποιηθούν ως προηγούμενο για ευρύτερους περιορισμούς στην πρόσβαση στο διαδίκτυο ή στην ελευθερία έκφρασης εάν δεν συνοδεύονται. από ισχυρές δημοκρατικές εγγυήσεις. 
Παράλληλα, μεγάλες εταιρείες τεχνολογίας ή επιχειρήσεις επαλήθευσης ταυτότητας μπορεί να αποκτήσουν αυξημένη επιρροή και νέες πηγές εσόδων μέσω της εφαρμογής των νέων κανονισμών. Την ίδια στιγμή, δεν αποκλείεται να δημιουργηθούν ευκαιρίες εκμετάλλευσης από επιτήδειους και κυβερνοεγκληματίες οι οποίοι θα προσφέρουν παράκαμψη των περιορισμών ή ψεύτικες υπηρεσίες επαλήθευσης ηλικίας με σκοπό την υποκλοπή προσωπικών στοιχείων. Έτσι, ένα μέτρο που θεσπίζεται από προστατευτικούς λόγους μπορεί υπό προϋποθέσεις να δημιουργήσει νέους κινδύνους. 
Ποια είναι λοιπόν η ενδεδειγμένη λύση; Για εμάς, για την Ελληνική Λύση, η αποτελεσματική προστασία των εφήβων δεν μπορεί να στηρίζεται αποκλειστικά στην απαγόρευση. Απαιτεί μια ολοκληρωμένη στρατηγική συνεργασίας μεταξύ πολιτείας, σχολείου, οικογένειας και ψηφιακών πλατφορμών. Η πολιτεία οφείλει να θεσπίζει σαφείς κανόνες προστασίας των ανηλίκων και να απαιτεί από τις πλατφόρμες την εφαρμογή ουσιαστικών μέτρων ασφαλείας. 
Το ερώτημα το οποίο τίθεται εν προκειμένω είναι γιατί η Κυβέρνηση αποφεύγει να λάβει δραστικά μέτρα κατά των πλατφορμών οι οποίες βλάπτουν τους χρήστες ανεξαρτήτως ηλικίας -πόσω μάλλον τους εφήβους. Υποψιαζόμαστε οικονομικό όφελος και ιδιωτική συναλλαγή. 
Τα σχολεία, τα οποία κάποτε απασχολούσαν επιστάτες, χρειάζεται τώρα να ενισχύσουν τον ψηφιακό εγγραμματισμό, αλλά και την εποπτεία, ώστε οι μαθητές να αναπτύσσουν κριτική σκέψη και υπεύθυνη συμπεριφορά στο διαδίκτυο. 
Οι γονείς, από την πλευρά τους, καλούνται να θέτουν λογικά όρια, να ενθαρρύνουν τον διάλογο και να παραμένουν ενεργά παρόντες στη διαδικτυακή ζωή των παιδιών τους. 
Ωστόσο η πολιτεία είναι αυτή η οποία οφείλει να προστατεύσει τα παιδιά και όχι να μετακυλήσει ευθύνες στους γονείς και εκείνη να νίπτει τας χείρας τη στιγμή κατά την οποία επιτρέπει ανεξέλεγκτα σελίδες χυδαίου περιεχομένου και ανέχεται την προβολή περιεχομένου με φρικτές διαστροφές, όπως η παιδοφιλία, χωρίς να θέτει φραγμούς. 
Κυρίες και κύριοι, το πραγματικό δίλημμα δεν είναι αν η τεχνολογία είναι καλή ή κακή. Το ζητούμενο είναι να αξιοποιήσουμε τα πλεονεκτήματα της, περιορίζοντας παράλληλα τις αρνητικές συνέπειές της. 
Η προστασία των εφήβων αποτελεί αδιαπραγμάτευτη υποχρέωση της κοινωνίας μας, αλλά δεν πρέπει να συγχέουμε την προστασία με την πλήρη απαγόρευση, ούτε την ελευθερία με την απουσία κανόνων. Στόχος μας πρέπει να είναι η δημιουργία ενός ασφαλούς ψηφιακού περιβάλλοντος όπου οι νέοι θα μπορούν να επικοινωνούν, να δημιουργούν και να εξελίσσονται χωρίς να τίθεται σε κίνδυνο η υγεία, η αξιοπρέπεια και η προσωπικότητά τους. 
Καταλήγουμε, επομένως, στο συμπέρασμα ότι η πιο αποτελεσματική προστασία δεν επιτυγχάνεται όταν οι νέοι αδυνατούν να κάνουν λανθασμένες επιλογές, αλλά όταν διαθέτουν την παιδεία, την κρίση και τις αξίες ώστε να μην επιθυμούν να τις κάνουν. Η καλλιέργεια συνείδησης, υπευθυνότητας και ψηφιακής παιδείας αποτελεί τη σταθερότερη εγγύηση για την ψυχική υγεία, την κοινωνική ανάπτυξη και τη μακροχρόνια ασφάλεια των εφήβων. 
Σας ευχαριστώ. 
(Χειροκροτήματα από την πτέρυγα της Ελληνικής Λύσης)
ΠΡΟΕΔΡΕΥΩΝ (Γεώργιος Λαμπρούλης): Επόμενος ομιλητής ο κ. Τάσος Οικονομόπουλος από την Κοινοβουλευτική Ομάδα «Νίκη» και θα ακολουθήσουν η κ. Κεφαλά, η κ. Χρηστίδου, η κ. Φωτίου, ο κ. Κούβελας και η κ. Λυτρίβη.
Ορίστε, κύριε Οικονομόπουλε.
ΤΑΣΟΣ ΟΙΚΟΝΟΜΟΠΟΥΛΟΣ: Ευχαριστώ, κύριε Πρόεδρε.
Κύριε Υπουργέ, κυρίες και κύριοι συνάδελφοι, το υπό συζήτηση νομοσχέδιο αφορά σε ένα εξαιρετικά σοβαρό ζήτημα, την προστασία των παιδιών από τους κινδύνους του ψηφιακού κόσμου καθώς αφορά την ψυχική τους υγεία, τη μάθηση, την προσωπικότητά τους και τις ανθρώπινες σχέσεις. 
Ωστόσο, περιορίζεται στην απαγόρευση χρήσης υπηρεσιών κοινωνικής δικτύωσης, αντιμετωπίζοντας μόνο το ένα μέρος του προβλήματος. Οι κίνδυνοι δεν εξαντλούνται στα κοινωνικά δίκτυα, υπάρχουν ιστοσελίδες πορνογραφίας, παιχνίδια ακραίας βίας, εθιστικές εφαρμογές, διαδικτυακές απάτες, παραπλανητικές διαφημίσεις. 
Η προστασία των ανηλίκων απαιτεί συνολική πολιτική για το διαδίκτυο.
Για τη Νίκη, η συμμετοχή της οικογένειας είναι απαραίτητη. Ο γονέας χρειάζεται τα μέσα και τις γνώσεις για να ασκεί τη γονική του μέριμνα και στο ψηφιακό περιβάλλον. Παράλληλα, η πολιτεία οφείλει να αναλαμβάνει τις δικές της ευθύνες χωρίς να μεταφέρει ολόκληρο το βάρος στους γονείς. 
Επί της αρχής, συμφωνούμε στην ανάγκη ηλικιακών περιορισμών. Το ερώτημα είναι τι περιορίζεται, τι επιτρέπεται και πώς εφαρμόζεται ο κανόνας. Μια οριζόντια απαγόρευση χρειάζεται σαφείς διακρίσεις και εγγυήσεις.
Πώς αντιμετωπίζονται τα σχολικά και εκπαιδευτικά δίκτυα; Πώς διασφαλίζονται τα δικαιώματα των παιδιών στην ενημέρωση, τη μάθηση και την επικοινωνία; 
Η προοπτική μελλοντικών ευρωπαϊκών ρυθμίσεων δεν απαλλάσσει την Κυβέρνηση από την υποχρέωση να παρουσιάσει σήμερα ένα πλήρες και εφαρμόσιμο πλαίσιο. 
Προτείνουμε ειδική ολοκληρωμένη νομοθετική παρέμβαση συμβατή με το ευρωπαϊκό δίκαιο και τις διεθνείς συμβάσεις για τα δικαιώματα του παιδιού με συγκεκριμένες υποχρεώσεις, ελέγχους και διαβαθμισμένη προστασία ανά ηλικία. 
Πρώτον, ηλικιακές βαθμίδες έως 12 ετών, από 13 έως 15 και από 16 έως 18 ετών, με κατάλληλους κανόνες για κάθε βαθμίδα, ώστε το παιδί να διατηρεί πρόσβαση στην εκπαιδευτική πλατφόρμα και στην ασφαλή ψυχαγωγία. Εδώ και περισσότερες από πέντε-έξι δεκαετίες, από τότε που ανακαλύφθηκε η τηλεόραση, μεγαλώσαμε όλοι μας και βλέπουμε ότι υπάρχουν προγράμματα για συγκεκριμένες ηλικίες. Αυτό τεχνικά μπορεί να γίνει και στο διαδίκτυο και δεν έχουμε εφεύρει κάτι καινούργιο. 
Δεύτερον, δήλωση χρήσης της σύνδεσης από ανήλικο στις σταθερές και κινητές συνδέσεις. Για όποιον δεν το ξέρει, είναι δύο διαφορετικά πράγματα. Να δηλώνεται αν χρησιμοποιούνται και από παιδί ή αν προορίζονται αποκλειστικά γι’ αυτό. Έτσι θα μπορούν να ενεργοποιούνται οι αντίστοιχες ρυθμίσεις προστασίας.
Τρίτον, παιδικοί λογαριασμοί στις οικιακές συσκευές με εργαλεία γονικού ελέγχου. Τέτοιες δυνατότητες υπάρχουν ήδη. Χρειάζεται να γίνουν κατανοητές και εύχρηστες για κάθε οικογένεια. Ο γονέας θα επιβλέπει την τήρηση των κανόνων στο σπίτι και η πολιτεία θα διατηρεί το πλαίσιο προστασίας. 
Τέταρτον, σαφής υποχρέωση των παρόχων για τον περιορισμό του βλαπτικού περιεχομένου, να καθοριστεί πότε εφαρμόζεται το κατάλληλο δι’ αποκλεισμού επικίνδυνων ιστοτόπων, πότε κατάλογοι επιτρεπόμενων υπηρεσιών και πότε συνδυασμός τους, με αποκλεισμό της πρόσβασης των ανηλίκων σε πορνογραφικό και άλλο αποδεδειγμένα βλαπτικό περιεχόμενο, αντιμετώπιση εθιστικών παιχνιδιών και λειτουργιών, αλλά και προστασία της χρήσιμης πληροφορίας. Οι πάροχοι δεν μπορεί να αυθαιρετούν, να αμελούν ή να εφαρμόζουν επιλεκτικά τις υποχρεώσεις τους για λόγους κερδοσκοπίας. Χρειάζονται αντικειμενικά κριτήρια, εποπτεία και δυνατότητα διόρθωσης λανθασμένων αποκλεισμών. 
Πέμπτον, ιδιαίτερη μνεία και μέριμνα για παιδιά με αναπηρία και παιδιά σε δυσχερείς κοινωνικές συνθήκες. Δεν αρκεί που τα έχουμε κλείσει σπίτια τους, θα τους στερήσουμε και τη μοναδική δυνατότητα ψυχαγωγίας; Προτείνουμε επιδότηση ασφαλών συνδέσεων με κατάλληλο περιεχόμενο για οικονομικά αδύναμα νοικοκυριά, καθώς και υποστήριξη για την προμήθεια υπολογιστών ή tablets. 
Κυρίες και κύριοι συνάδελφοι, το κρισιμότερο ζήτημα εφαρμογής είναι η αξιόπιστη επαλήθευση ηλικίας. Η απλή δήλωση «είμαι άνω των 18» δεν συνιστά ουσιαστικό έλεγχο. 
Παράλληλα, οι δυνατότητες παράκαμψης των περιορισμών απαιτούν σοβαρή αντιμετώπιση. Η διεθνής εμπειρία, περιλαμβανομένης της Αυστραλίας, χρειάζεται προσεκτική αξιολόγηση. Υπάρχουν τεχνικές απόδειξης ηλικίας, χωρίς αποκάλυψη της πλήρους ταυτότητας στην πλατφόρμα. Χρειάζονται, όμως, συγκεκριμένες εγγυήσεις για την εφαρμογή τους. Ποια δεδομένα συλλέγονται; Ποιος τα επεξεργάζεται; Τι αποθηκεύεται; Πώς αποτρέπεται η διαρροή και η παρακολούθηση της διαδικτυακής δραστηριότητας; Πώς αντιμετωπίζεται η περίπτωση παιδιού που χρησιμοποιεί το ψηφιακό πορτοφόλι του γονέα, ιδιαίτερα όταν εκείνος δεν διαθέτει ψηφιακές γνώσεις;
Η ΝΙΚΗ προτείνει ως βάση για ολοκληρωμένη νομοθέτηση τουλάχιστον μία φυσική παρουσία του ενήλικου στον πάροχο για την επιβεβαίωση των στοιχείων σύνδεσης, μη προσβάσιμη διαδικασία και αναγκαίες εγγυήσεις, να αξιοποιούνται τα ήδη επαληθευμένα στοιχεία του συνδρομητή και η δήλωση χρήσης από ανήλικο, χωρίς περιττή δημιουργία νέων βάσεων δεδομένων ή υποχρεωτική εξάρτηση από Gov Wallet και Kids Wallet. Η βεβαίωση ταυτοποίησης του συνδρομητή δεν αποδεικνύει από μόνη της ποιος χρησιμοποιεί κάθε στιγμή τη συσκευή. Γι’ αυτό απαιτείται συνδυασμός τεχνικών μέτρων, γονικής εποπτείας και ελέγχου των πλατφορμών. 
Χρειάζεται επίσης περιορισμός των αλγοριθμικών και σχεδιαστικών πρακτικών που ενθαρρύνουν την παρατεταμένη χρήση. Οι υποχρεώσεις των επιχειρήσεων πρέπει να είναι αναλογικές, αλλά η ψυχική υγεία των παιδιών προηγείται των εταιρικών κερδών. 
Για τη ΝΙΚΗ οι δεσμεύσεις για την οικογένεια πρέπει να γίνονται πράξη. Η στήριξη της μητρότητας και των πολυτέκνων και η αντιμετώπιση του δημογραφικού συνδέονται με την προστασία της νέας γενιάς. Τα παιδιά μας αντιμετωπίζουν την απομόνωση, τη βία, τον εθισμό και την απώλεια ουσιαστικών ανθρώπινων σχέσεων. Οφείλουμε να τους προσφέρουμε ασφαλή πρόσβαση στη γνώση και πραγματικές δυνατότητες δημιουργίας και επικοινωνίας. 
Θα συνεχίσουμε τον αγώνα για την προστασία της παιδικής αθωότητας, τη στήριξη της ελληνικής οικογένειας και την προάσπιση των ηθικών αξιών. Είναι ευθύνη απέναντι στα παιδιά μας και στο μέλλον της πατρίδας μας. 
Σε ό,τι αφορά αυτά που είπε ο κ. Σιμόπουλος μόλις έφυγε ο Πρόεδρος από την Αίθουσα, για το θέμα με τη Λιβύη, κύριε Σιμόπουλε, καθησυχάσατε την ελληνική κοινωνία και ξαφνικά βλέπουμε να ανατρέπονται όλα. Αν δεν το βλέπετε ότι εκεί οδηγούνται τα πράγματα, είστε επικίνδυνοι. Δεν βλέπετε τις μεθοδικές κινήσεις των Τούρκων; Εκτός από το να πουλάτε φιλία, τι άλλο κάνετε; Παρεούλα είμαστε; Αν το βλέπετε, γιατί καθησυχάζετε τον κόσμο και τα κόμματα; 
Όταν σας προειδοποιούσαμε για τους κινδύνους που διατρέχει η Ιερά Μονή Σινά, μας λέγατε συνωμοσιολόγους. Τώρα ο κίνδυνος να χάσουμε το προσκύνημα είναι προ των πυλών. Όταν σας λέγαμε και σας λέμε ακόμα για την ακατάλληλη ύλη στα σχολικά βιβλία, μας λέγατε για εναλλακτικές μορφές οικογένειας. Τα λέει κάθε λίγο και λιγάκι η Υπουργός σας, η κ. Ζαχαράκη. Διδάσκετε τα επτάχρονα ότι υπάρχουν οικογένειες με δύο μπαμπάδες και δύο μαμάδες. 
Γιατί ενοχλείστε, κύριε Σιμόπουλε; Γιατί δημιουργείτε σύγχυση στα παιδιά μας; Μας λέτε αναχρονιστικούς. Όλα αυτά προβλέπονται από το Σύνταγμα της Ελλάδος εν ισχύι. Αντιτίθενται στην Ορθοδοξία, αντιτίθενται στην προστασία της οικογένειας.
ΠΡΟΕΔΡΕΥΩΝ (Γεώργιος Λαμπρούλης): Τον λόγο έχει η κ. Γεωργία Κεφαλά από τη Πλεύση Ελευθερίας.
ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ: Τι μνημείο υποκρισίας και η σημερινή συζήτηση! Κύριε Σκέρτσο, είσαστε είκοσι λεπτά -τα μετράω με το ρολόι- στο κινητό σας επάνω. Δεν έχετε σηκώσει τα μάτια σας! Και συζητάμε τώρα για το πώς θα βάλουμε φραγμούς στους έφηβους! 
(Χειροκροτήματα από την πτέρυγα της Πλεύσης Ελευθερίας)
Τι χρήστες είμαστε εμείς, κυρίες και κύριοι; Αναρωτηθείτε λιγάκι. Τι χρήστες; Ψηφιακός -λέει- έλεγχος στα μονοπώλια. Το έχετε το iphone, κυρίες και κύριοι, στην τσέπη, πληρώνετε χορηγούμενες διαφημίσεις, έχετε κάποιες υπηρεσίες δωρεάν; Είσαστε όλη τη μέρα και όλη τη νύχτα στα κινητά σας; Σας βλέπουν τα παιδιά σας; Σαφώς, μας βλέπουν τα παιδιά μας. Οι δάσκαλοι είναι συνέχεια στα κινητά τους, οι καθηγητές; Μας βλέπουν τα παιδιά μας; Μας βλέπουν τα παιδιά μας. Τι κάνουμε γι’ αυτό; Εδώ σας θέλω! Βάλτε κόφτη σ’ εμάς. 
Συγκεκριμένα, είδα πριν από δύο μέρες στο Πάρκο Τρίτση εκδρομή νηπιαγωγείου στη φύση, στον καθαρό αέρα και τρεις νηπιαγωγοί συνοδοί κοιτούσαν τα κινητά τους και ήταν φοβερά εκνευρισμένοι που τους απασχολούσαν τα παιδιά. Καταλαβαίνετε για τι πράγμα μιλάμε τώρα; Και ερχόσαστε να κάνετε ψηφιακό έλεγχο. Είναι σα να καπνίζουμε όλοι αρειμανίως μέσα στα σπίτια, στις δημόσιες υπηρεσίες, παντού και να τιμωρούμε τα παιδιά μας επειδή γίνονται καπνιστές. Να μη γίνουν καπνιστές τα παιδιά, απαγορεύεται. Μ’ αυτήν την κοινωνική υποκρισία πραγματικά σηκώνω τα χέρια ψηλά.
Για μένα η εκπαίδευση που έχετε προσφέρει τόσα χρόνια δεν έχει να κάνει ούτε φυσικά με την κριτική σκέψη ούτε με την αληθινή ζωή ούτε με το συναίσθημα με τις σχέσεις των ανθρώπων, ούτε με την κοινωνική συνείδηση. Πού διδάσκονται αυτά; Πουθενά. Το μόνο που ξέρετε να κάνετε είναι απαγορεύσεις, όπως έχετε κάνει και τη θλιβερή απαγόρευση των εφήβων να παρακολουθούν σε κλειστό χώρο συναυλίες. Στην ίδια λογική είναι και αυτό. Μαζί με τους γονείς τους, συνοδευόμενοι από τους γονείς τους απαγορεύεται να μπουν και να δουν τον αγαπημένο τους καλλιτέχνη. Γιατί; Γιατί μπορεί κάποιοι παρανόμως να καπνίζουν μέσα. Επειδή, λοιπόν, δεν μπορείτε να ελέγξετε την τήρηση των νόμων, ποια είναι η λύση; Η λύση είναι να απαγορεύσετε στον έφηβο να ζει. Δηλαδή, ουσιαστικά αυτό που φέρνουμε σήμερα είναι μια αναστολή ζωής. Τους λέμε «μέχρι να πάτε στα 15 δεν πρέπει να έχετε όνειρα, δεν πρέπει να έχετε επαφή με τους συμμαθητές σας, με τους φίλους σας». Πού να έχουν επαφή, όπως είπε και ο εισηγητής μας, κ. Μπιμπίλας; Πού; Υπάρχουν δημόσιοι χώροι; Συναυλία απαγορεύεται. Όλα τα έχετε απαγορεύσει. Μουσικοί του δρόμου βγαίνουν έξω να παίξουν, τους μαζεύετε κι αυτούς, τους μπαγλαρώνετε. Τι μπορεί να κάνει ένας έφηβος; Να πληρώσει για να αθληθεί. Μόνο αυτό μπορεί να κάνει. 
Έχετε αποτύχει στους νέους και δυστυχώς έχετε αποτύχει στο μέλλον της οποιασδήποτε χώρας, όχι μόνο της δικής μας. Γιατί δεν μπορείτε να ασχοληθείτε με αυτούς. Γιατί χρειάζεται ειλικρίνεια για να ασχοληθείς με έναν νέο άνθρωπο. Και επειδή πιστεύετε βαθιά ότι ο άνθρωπος είναι ανελεύθερος. Το πιστεύετε βαθιά. Άλλο τώρα το τι είπατε στην Πλεύση Ελευθερίας. Πιστεύετε ότι ο άνθρωπος είναι ανώριμος, ατελής και ότι χρειάζεται βούρδουλα είτε από τον παπά, είτε από τον αστυνομικό, είτε από το φοβικό ακροδεξιό. Πιστεύετε στο κλείδωμα, στον έλεγχο της σκέψης, στον έλεγχο της γνώμης. Είστε ανελεύθεροι γιατί είστε ελεγχόμενοι και δέσμιοι. Κυρίως εσείς σε ένα κόμμα που υπηρετεί αξιακά τη διαπλοκή, την επιλεκτική εξυπηρέτηση -το ρουσφετάκι το θεωρείτε αξίωμα, αξία αδιαμφισβήτητη- τη ρουφιανιά της παρακολούθησης και του «κάνε ό,τι θες αλλά πρόσεχε μη σε πιάσουν». Αυτό είναι το δόγμα. Γιατί αν δεν σε πιάσουν είσαι μάγκας και αν σε πιάσουν είσαι ελεγχόμενος από το αφεντικό. Ελεγχόμενοι είσαστε. Είσαστε μαριονέτες. Και μιλάτε εδώ για ελευθερία. Ποτέ ξανά μη βάλετε αυτή τη λέξη. Ελευθερία είναι κάτι πολύ μακρινό από εσάς.
Οι δεκατρείς στους δεκαπέντε φορείς που είπατε, κύριε Σκέρτσο, φυσικά προτιμούν αυτό το μηδαμινό, το 4% της βελτίωσης της Αυστραλίας γιατί δεν έχουν από πού αλλού να πιαστούν, δυστυχώς. Η εκπαίδευση έχει αποτύχει. Εκπαιδεύστε τους νέους γονείς. Ο σκύλος μου όταν με βλέπει να πιάνω το κινητό παραπονιέται γιατί είναι κάτι αφύσικο, έχουμε χάσει την επαφή. 
Λοιπόν, εξακολουθεί να είναι στο κινητό του. Και ήρθε να σώσει τα παιδιά. Στο tablet είναι, συγνώμη.  
Είπατε ότι είμαστε πάνω από τον ψηφιακό μέσο όρο της Ευρώπης. Κύριε Σκέρτσο, στο σύνολο είμαστε κάτω. Και επίσης είμαστε κάτω στις ψηφιακές δεξιότητες: 51% στην Ελλάδα, 60,4% στον ευρωπαϊκό μέσο όρο. Στις μικρομεσαίες επιχειρήσεις, επίσης, είμαστε κάτω όσον αφορά το βασικό επίπεδο ψηφιακής ένταξης. Κάτω, κάτω, κάτω. Άρα, λοιπόν, δεν έχουμε καμία εκπαίδευση πάνω σε αυτό και είναι θεσμική ομολογία μιας τεράστιας αποτυχίας, της αδυναμίας της πολιτείας να προστατεύσει ουσιαστικά τα παιδιά αποφεύγοντας αντίθετα τις πολιτικές καταστολής, οικονομικής και κοινωνικής βίας, κάτι που βλέπουμε διαρκώς σε όλη την Ευρώπη. 
Έχετε φτιάξει μια περίφραξη για το παιδί που βρίσκεται, όπως είπα πριν σε αναστολή ζωής. Του λέμε «θα ζήσεις αργότερα». Το έγκλημα της καταστολής και η αποτυχία των οριζόντιων απαγορεύσεων είναι κάτι το οποίο θα έπρεπε να αντιμετωπίσετε σωστά. Γιατί όπως δείχνει και η διεθνής εμπειρία από την Αυστραλία μέχρι την Ευρώπη, τα παιδιά δεν σταματούν να δικτυώνονται. Απλώς οδηγούνται σε σκοτεινές μη ελεγχόμενες πλατφόρμες και στη χρήση εικονικού ιδιωτικού δικτύου. Καμία δυνατότητα υποστήριξης, όταν αντιμετωπίσουν κίνδυνο, δεν υπάρχει για τα παιδιά. Η ποινικοποίηση της ίδιας της ύπαρξής τους είναι η απάντηση που έχετε εσείς και αντί για ουσιαστική θωράκιση η πολιτεία επιβάλλει ένα σύστημα υποχρεωτικής επιτήρησης και επανεπαλήθευσης ηλικίας για όλους τους πολίτες. Μετατρέπουν μια εμπορική πρακτική σε κρατική υποχρέωση διαλύοντας την ανωνυμία και μετατρέποντας το διαδίκτυο σε ένα ελεγχόμενο στρατόπεδο. Αυτό εμείς θα βαφτίζουμε κοινωνική και οικονομική βία όταν η τεχνολογία ουσιαστικά γίνεται εργαλείο αποκλεισμού. Ψηφιακός ρατσισμός λέγεται αυτό και ανισότητα. Οι προτεινόμενες λύσεις όπως τα gov.gr, τα wallet και τα εργαλεία επαλήθευσης απαιτούν ακριβό εξοπλισμό, σύγχρονα smart phones και υψηλό ψηφιακό γραμματισμό, κάτι που στη χώρα μας δεν υπάρχει. Αυτό ουσιαστικά γίνεται με παράκαμψη της επιστήμης γιατί η Κυβέρνηση αγνόησε προκλητικά την ομόφωνη εισήγηση τετραμελούς ομάδας εμπειρογνωμόνων η οποία ξεκάθαρα τόνισε ότι «η διεθνής βιβλιογραφία δεν καταδεικνύει αιτιώδη συνάφεια μεταξύ απλής χρήσης σόσιαλ και της ψυχικής υγείας στο γενικό πληθυσμό». 
Μορφώστε τα παιδιά και συνεργαστείτε μαζί τους. Ακούστε τα γιατί έχουν δικαιώματα. Ούτε ένα παιδί δεν έχετε κάτσει να ακούσετε, ακόμα και τα δικά σας, γιατί είσαστε σε χρήση και σε βαριά χρήση του κινητού και του διαδικτύου. Πρώτα από όλα κοιτάξτε τον εαυτό σας και το τι μήνυμα περνάτε στα παιδιά. 
Ευχαριστώ. 
(Χειροκροτήματα από την πτέρυγα της Πλεύσης Ελευθερίας)
ΠΡΟΕΔΡΕΥΩΝ (Γεώργιος Λαμπρούλης): Τον λόγο έχει τώρα η κ. Χρηστίδου Ραλλία, ανεξάρτητη Βουλευτής. 
ΡΑΛΛΙΑ ΧΡΗΣΤΙΔΟΥ: Κύριε Πρόεδρε, αξιότιμε κύριε Υπουργέ, αγαπητοί συνάδελφοι, χθες σε δεκάδες πόλεις της χώρας μαθητές, φοιτητές, εκπαιδευτικοί βγήκαν στον δρόμο. Λίγες μέρες νωρίτερα πάνω από μισό εκατομμύριο άνθρωποι πλημμύρισαν τους δρόμους της Γαλλίας. Το ίδιο και στη Ρώμη, στις Βρυξέλλες. Δύο λέξεις ενώνουν όλες αυτές τις φωνές: κόστος και εκπαίδευση. 
Πριν από 8 μέρες φοιτητές κοιμήθηκαν σε σκηνές έξω από αυτό εδώ το κτίριο. Το σύνθημά τους ήταν «να σπουδάσουμε ή να επιβιώσουμε». Σκεφτείτε το. Τι ειρωνεία, πόσο θλιβερό στην Ελλάδα του 2026 οι σπουδές, το δικαίωμα στη μόρφωση να είναι ένα δίλημμα επιβίωσης. 
Οι νέοι Έλληνες κατά μέσο όρο φεύγουν από το πατρικό τους στα 31. Αντιθέτως οι μέσοι ευρωπαίοι πολίτες στα 26. Οι οικογένειες πληρώνουν το φροντιστήριο για όσα το δημόσιο σχολείο υποσχέθηκε δωρεάν. Παιδιά περνούν από το πανεπιστήμιο και ψάχνουν πρώτα δωμάτιο και μετά αμφιθέατρο. Αυτή είναι μια γενιά -ας είμαστε ειλικρινείς- που τις κλείσαμε τις πόρτες. Εμείς λέμε κάτι απλό. Όλα είναι θέμα παιδείας. Δημόσια παιδεία με πλήρη ευθύνη του κράτους μέχρι τα 23. Οι Δημοκράτες Προοδευτικό Κέντρο το έχουν κοστολογήσει. Δωρεάν φοιτητική στέγη, ένα σύστημα πρόσβασης στα πανεπιστήμια με τρεις διαδρομές, τρεις ευκαιρίες αντί για μία εξέταση, για να σπάσει και η εξάρτηση από το φροντιστήριο. Δεν είναι δυνατόν μία μέρα στη ζωή ενός ανθρώπου να καθορίζει την ευκαιρία για κοινωνική ανέλιξη, να καθορίζει σε ένα πολύ μεγάλο μέρος τη ζωή του για όλη την υπόλοιπη διάρκειά της. Δωρεάν σίτιση και δωρεάν μετακίνηση από τον βρεφονηπιακό σταθμό μέχρι το πανεπιστήμιο. Αυτά κοστίζουν λιγότερο από ένα δισεκατομμύριο τον χρόνο. Και επιστρέφουν στην κοινωνία από 1 έως 2 δισεκατομμύρια. Και τι φέρνει σήμερα η Κυβέρνηση σε αυτή τη γενιά; Έναν νόμο για τα κινητά της. 
Για να τον συζητήσει, κάλεσε δεκαπέντε φορείς. Δεκαπέντε! Παιδιά, νέους; Κανέναν. Και κανείς εδώ μέσα, πιστεύω, δεν θέλει τα παιδιά μας αφημένα στους αλγόριθμους. Κανείς, κανείς! Το δίλημμα, λοιπόν, «απαγόρευση ή χάος» είναι πλασματικό, είναι μια κατασκευή. Το πραγματικό ερώτημα είναι άλλο. Αυτός ο νόμος προστατεύει ή απλώς ανακοινώνει;
Και να δούμε τα στοιχεία -όχι τα δικά μας- της Κυβέρνησης. Την Τρίτη η Κυβέρνηση μας είπε ότι το KidsWallet είναι εγκεκριμένο. Την Παρασκευή η Αρχή Προστασίας Δεδομένων μας είπε ότι η λύση διασύνδεσης με τις πλατφόρμες δεν της έχει καν υποβληθεί. Τη Δευτέρα ο αρμόδιος Υπουργός παραδέχτηκε ότι ο μηχανισμός σήμερα δεν υπάρχει και μόλις εχθές μας είπε ότι ο μηχανισμός με τις πλατφόρμες δεν λειτουργεί, κάτι το οποίο το επόμενο δίμηνο έχουμε το περιθώριο να το δούμε, να το δοκιμάσουμε. Πάρα πολύ ωραία. Δοκιμή, τεστ σε ζωντανή μετάδοση! Πειραματόζωα είναι τα παιδιά; 
Στις Βρυξέλλες η Κυβέρνηση έγραψε ότι οι διατάξεις δεν δημιουργούν νέες αυτοτελείς υποχρεώσεις για τις πλατφόρμες -πολύ ωραία- και η εισηγήτρια της Πλειοψηφίας το επιβεβαίωσε στην Επιτροπή. Μια απαγόρευση, λοιπόν, που δεν υποχρεώνει τον κολοσσό σε τίποτα καινούργιο. Τι ακριβώς, λοιπόν, απαγορεύεται;
Και το κόστος; Το Γενικό Λογιστήριο δεν προβλέπει ούτε ένα ευρώ για την εφαρμογή, δεν προβλέπει ούτε υπάλληλο, δεν προβλέπει ούτε υποδομή, μόνο πιθανά έσοδα από πρόστιμα. Εμείς θέλουμε να κοστολογούμε στο μέτρο του εφικτού και του δυνατού, παραδείγματος χάριν, την παιδεία ή ένα πρόγραμμα δράσης στην παιδεία. Η Κυβέρνηση κοστολόγησε τα πρόστιμα.
Ακόμα και το όριο είναι πλασματικό. Ένα παιδί που γεννήθηκε στις 31 Δεκεμβρίου του 2012 θα μπαίνει νόμιμα από την 1η Ιανουαρίου του 2027, δηλαδή, στα δεκατέσσερά του χρόνια και μία μέρα. Το Instagram απαγορεύεται. Το Snapchat και τα Shorts του Youtube δεν απαγορεύονται.
Στο τελευταίο άρθρο, η ημερομηνία λήξης. Ο νόμος καταργείται μόλις έρθει ο Ευρωπαϊκός Κανονισμός, που προτείνει κάτι εντελώς διαφορετικό, τη σταδιακή πρόσβαση με τον γονιό να είναι μέρος αυτής της διαδικασίας. Στη Γαλλία μια αντίστοιχη οριζόντια απαγόρευση κρίθηκε αντισυνταγματική. Τι άλλαξε η Κυβέρνηση μετά από όλα αυτά; Ούτε λέξη. Και σε όποιον ρωτά, απαντά ότι το παιχνίδι είναι των εταιρειών. Το αντίθετο ισχύει. Το παιχνίδι των εταιρειών το παίζει ένας νόμος που δεν τις υποχρεώνει σε τίποτα και τους χαρίζει και ένα δίμηνο δοκιμών.
Κύριε Υπουργέ, είπατε ότι η απαγόρευση σημαίνει χειραφέτηση. Όχι. Χειραφέτηση σημαίνει αυτό που προτείνουμε εμείς. Ολοήμερο σχολείο σε όλες τις βαθμίδες με αθλητισμό, πολιτισμό και δημιουργία, για να έχει το παιδί πού να πάει, όταν κλείσει την οθόνη. Ψυχολόγος και κοινωνικός λειτουργός μέσα στο σχολείο και όχι μοιρασμένος σε τέσσερα και σε πέντε. Λιγότεροι μαθητές στην τάξη. Μόνιμοι εκπαιδευτικοί. Και ψηφιακές δεξιότητες στο πρόγραμμα σπουδών, για να μάθει το παιδί πώς δουλεύει ο αλγόριθμος και να μην δουλεύει εκείνο για τον αλγόριθμο.
Θέλετε τα παιδιά μακριά από τις οθόνες; Θέλουμε τα παιδιά μακριά από τις οθόνες; Ναι, το θέλουμε. Δώστε τους κάτι, όμως, να δουν όταν σηκώσουν το κεφάλι από τις οθόνες. Η Κυβέρνηση λέει στα παιδιά «απαγόρευση μέχρι τα δεκαπέντε». Εμείς λέμε «ευθύνη του κράτους μέχρι τα είκοσι τρία». Λέμε «ναι» στο όριο, αλλά πρέπει να πούμε με ειλικρίνεια «όχι» στην ψευδαίσθηση.
Αν πραγματικά θέλουμε να προστατεύσουμε τα παιδιά μας, τότε ας τους προσφέρουμε πόρους, ας τους προσφέρουμε όραμα για το αύριο, ας τους προσφέρουμε μέλλον και σε αυτό το νομοσχέδιο εκτιμούμε ότι λείπουν και τα τρία.
Σας ευχαριστώ πολύ, κύριε Πρόεδρε.
ΠΡΟΕΔΡΕΥΩΝ (Γεώργιος Λαμπρούλης): Επόμενη ομιλήτρια είναι η κ. Φωτίου Θεανώ, Ανεξάρτητη Βουλευτής.
ΘΕΑΝΩ ΦΩΤΙΟΥ: Ευχαριστώ, κύριε Πρόεδρε.
Κυρίες και κύριοι Βουλευτές, παρά τις ενστάσεις των φορέων που κλήθηκαν σε ακρόαση αλλά και σύσσωμης της Αντιπολίτευσης, σήμερα η Κυβέρνηση φέρνει στην Ολομέλεια, χωρίς καμία μεταβολή, το νομοσχέδιο απαγόρευσης της χρήσης των υπηρεσιών κοινωνικής δικτύωσης από ανήλικους.
Είναι ένα νομοσχέδιο που ενώ εμφανίζεται λόγω έλλειψης πληροφόρησης να έχει ευρύτερη κοινωνική αποδοχή, είναι καταδικασμένο όχι μόνο να αποτύχει κατά την εφαρμογή του, αλλά και να φέρει εντελώς αντίθετα αποτελέσματα.
Είναι ένα νομοσχέδιο ενός άρθρου που απαγορεύει τη χρήση πλατφορμών στους ανήλικους μέχρι δεκαπέντε ετών. Ποιος θα διαπιστώνει, όμως, την ανηλικότητα; Οι ίδιες οι πλατφόρμες. Δηλαδή εδώ είναι που λένε πράγματι βάλαμε τον λύκο να φυλάει τα πρόβατα. Δεν υπάρχει κανένας τρόπος να υποχρεωθούν οι πλατφόρμες να κάνουν αυτό. Σημειωτέον, είναι κόντρα στα συμφέροντά τους το να το κάνουν. Διότι, για να το κάνουν, απαιτείται διεθνής νομοθέτηση και αμοιβαίος τρόπος αντιμετώπισης, που δεν υπάρχει στην Ευρώπη σήμερα.
«Μην ανησυχείτε μας», λέει η Κυβέρνηση, «θα το κάνουν, διότι η Ελλάδα πρωτοπορεί και δημιούργησε το «KidsWallet» και το «gov.gr wallet», που οι πλατφόρμες πρέπει να λάβουν υπόψη». Όμως, στο κείμενο που στέλνει η Κυβέρνηση στην Ευρωπαϊκή Επιτροπή, λέει επί λέξει τα εξής: «Σχετικά με τις μεθόδους επαλήθευσης ηλικίας, οι ελληνικές αρχές θα ήθελαν να διατηρήσουν μια αναφορά στο «wallet gov.gr» και στο «KidsWallet». Θα θέλαμε να τονίσουμε ότι μια τέτοια αναφορά δεν αποσκοπεί στη δημιουργία οποιασδήποτε νομικής υποχρέωσης για τους παρόχους». Έτσι λέει η Κυβέρνηση στην Επιτροπή. «Οι πάροχοι παραμένουν ελεύθεροι να χρησιμοποιούν οποιαδήποτε κατάλληλη λύση. Η αναφορά στις λύσεις του «Greek Wallet» θα πρέπει να νοείται ως καθαρά περιγραφική και μη κανονιστική». Ποιον κοροϊδεύετε;
Ότι είναι εξαιρετικά δύσκολο να εφαρμοστεί στην πράξη αποδεικνύεται και από την έκθεση για τα αποτελέσματα της αντίστοιχης νομοθέτησης στην Αυστραλία. Οι έφηβοι βρήκαν τρόπους να παρακάμψουν τη νομοθεσία που έλεγε ακριβώς αυτό που θέλουμε τώρα εμείς να εφαρμόσουμε και το 85% συνέχισε κανονικά τη χρήση των πλατφορμών, ενώ δεν μειώθηκαν καθόλου οι ώρες παρακολούθησης. Γιατί είναι γνωστό ότι ο ανήλικος μπορεί να χρησιμοποιήσει το VPN, δηλαδή το Virtual Private Network, και να μην χρειαστεί, για να μην μπορεί να τον βρουν πουθενά από ποια χώρα προέρχεται.
Αντίθετα, κινδυνεύουν τα προσωπικά δεδομένα του ανήλικου και της οικογένειάς του, όσο οι πλατφόρμες δεν εφαρμόζουν την αρχή μηδενικής γνώσης δεδομένων, όπως είπε και η Αρχή Προστασίας του Προσωπικού Χαρακτήρα εδώ στη διαβούλευση.
Μια πλευρά που συζητήθηκε πολύ είναι ότι η απαγόρευση αυξάνει την ελκυστικότητα των πλατφορμών, ειδικά όταν πρόκειται για αποφάσεις που λαμβάνονται ερήμην των παιδιών και χωρίς εκτενή ενημέρωση και συζήτηση. Τονίστηκε ότι η οριζόντια απαγόρευση μπορεί να προσκρούσει στα ψηφιακά δικαιώματα των παιδιών, που θα ψηφιστεί από την Ευρωπαϊκή Επιτροπή. Δεν υπάρχει ακόμα.
Ο ελέφαντας, όμως, στο δωμάτιο, αν θέλετε αγαπητοί συνάδελφοι και αγαπητές, είναι το περιεχόμενο των πλατφορμών και ο τρόπος σχεδιασμού των εφαρμογών ώστε να αυξάνουν τον εθισμό. Διότι οι πλατφόρμες δεν είναι άκακες, δεν είναι πλατφόρμες δικτύωσης, αλλά πλατφόρμες διαχείρισης περιεχομένου με στόχο τον εθισμό. Και βέβαια γι’ αυτό δεν υπάρχει καμία πρόβλεψη στο συγκεκριμένο νομοσχέδιο.
Νομίζω ότι όποιος από εμάς δεν είναι ειδικός στα θέματα ψυχικής υγείας των παιδιών, πρέπει να φοβηθήκαμε πάρα πολύ ακούγοντας για τις αλλοιώσεις που προκαλούνται στον εγκέφαλο των παιδιών από τη γέννηση έως την ηλικία τριών έως τεσσάρων ετών και από τη χρήση του διαδικτύου από τους γονείς τους -είναι αυτά που έλεγε και η κ. Κεφαλά πριν λίγο-, όμως και για την καταστροφή τόσο του εγκεφάλου τους όσο και της ψυχικής υγείας από τη χρήση κατά το δημοτικό και μετά, με το δεδομένο ότι ο εγκέφαλος φαίνεται να συνεχίζει να ωριμάζει κατά τα είκοσι δύο, είκοσι τρία, είκοσι τέσσερα έτη. 
Οι ειδικοί είπαν επίσης ότι τα πιο εκτεθειμένα ή ευάλωτα παιδιά στον εθισμό, είναι τα παιδιά με ΔΕΠΥ ή τα NIDS, έφηβοι δηλαδή και νεαροί ενήλικες, χωρίς εκπαίδευση και δουλειά από φτωχά περιβάλλοντα. Οι επιπτώσεις του περιεχομένου των πλατφορμών στους εφήβους ανήλικους και μη είναι, μας εξήγησαν, ένας συνεχώς αυξανόμενος φόβος και μια συνεχής προσπάθεια απενοχοποίησης και απόκτησης αυτοεκτίμησης, μέσω των likes, ακόμη και αν πρόκειται για παράνομες πράξεις. Σας θυμίζω αυτές τις πράξεις βίας από παιδί ανήλικο, σε παιδί ανήλικο ή ενήλικο και ανάποδα, όπου το παιδί ανεβάζει στην πλατφόρμα την πράξη του, ξέροντας ότι είναι παράνομη, ακριβώς για να επιβεβαιωθεί μέσα από τα likes. Έτσι το παιδί γίνεται θύμα και θύτης μαζί. 
Τι ξέρει από όλα αυτά για τα οποία μιλάμε εδώ, μέσα σε 7-8 λεπτά στη Βουλή, η ελληνική κοινωνία; Φοβάμαι πολύ λίγα. Πολύ λίγα ξέρει η ελληνική κοινωνία. Τι πρέπει, λοιπόν, να κάνουμε πριν την απαγόρευση; Πρώτον, ενημέρωση παιδιών, γονέων, σχολείων. Δεύτερον, ψηφιακός γραμματισμός από τις μικρές ηλικίες, νηπιαγωγείο, δημοτικό, παιδιών, γονιών που έχουν παιδιά σε αυτές τις ηλικίες. Τρίτον, νόμοι και κανονισμοί που θα μετατρέπουν τα ψηφιακά περιβάλλοντα σε υγιείς χώρους για νέους. Τέταρτον, επενδύσεις. Επενδύσεις! Όχι αυτές που φαντάζεστε μονίμως ως Κυβέρνηση, αλλά επενδύσεις στη δημόσια υγεία και ιδιαίτερα στην ψυχική υγεία των παιδιών και εφήβων, όπως μας επεσήμανε ο Παγκόσμιος Οργανισμός Υγείας, σε εξειδικευμένο προσωπικό στα σχολεία και στους δήμους, επενδύσεις στον ψηφιακό γραμματισμό παιδιών και γονέων, στην προστασία των νεαρών κοριτσιών, καθώς είναι περισσότερο ευάλωτες και εκτεθειμένες σε πολλαπλούς κινδύνους. Συνολικά επένδυση στην αντιμετώπιση της φτώχειας. Μας απάντησε ο Υπουργός ότι η Κυβέρνηση έχει κάνει σημαντικό έργο σε αυτήν την κατεύθυνση. Και τι μας είπε και δεν ντράπηκε; Ότι έχουν αυξηθεί οι ψυχολόγοι στα σχολεία και είναι συνολικά 4 χιλιάδες που ακόμη και αν το νούμερο είναι ακριβές, σημαίνει λιγότερο από ένας ανά σχολείο, καθώς τα σχολεία είναι 6 χιλιάδες ως γνωστόν, ότι σε 20 Ωνάσεια σχολεία λειτουργούν όμιλοι στους οποίους μπορεί να συμμετέχουν οι μαθητές. Κουβέντα για καμπάνιες ενημέρωσης, για σχετικά μαθήματα και συζητήσεις στα σχολεία για δυνατότητα δωρεάν συμμετοχής σε αθλητικές και πολιτιστικές δραστηριότητες, μέσω σχολείων και κέντρων νεότητας, για τη δημιουργία ασφαλών δημόσιων χώρων για αθλητισμό και πολιτισμό και άλλα τόσα. 
Προφανώς, η Κυβέρνηση δεν ενδιαφέρεται για πραγματικές λύσεις. Πρόκειται για ένα καθαρά επικοινωνιακό νομοσχέδιο πριν τις εκλογές. Δεν θα συμμετάσχουμε σε αυτά τα επικοινωνιακά της παιχνίδια και θα καταψηφίσουμε το νομοσχέδιο για το καλό των παιδιών μας και των εγγονών μας. 
ΠΡΟΕΔΡΕΥΩΝ (Γεώργιος Λαμπρούλης):  Ο κ. Δημήτριος Κούβελας από τη Νέα Δημοκρατία έχει τον λόγο. 
Μετά είναι η κυρία Λυτρίβη.
Ελάτε, κύριε Κούβελα.
ΔΗΜΗΤΡΙΟΣ ΚΟΥΒΕΛΑΣ: Σας ευχαριστώ πολύ, κύριε Πρόεδρε.
Κύριε Υπουργέ, είναι ιδιαίτερα ευαίσθητο το νομοσχέδιο που συζητάμε σήμερα με πολύ ουσιαστικό περιεχόμενο. Εισάγεται στην Ελλάδα ως ελάχιστο όριο ηλικίας τα 15 έτη για την πρόσβαση στις πλατφόρμες κοινωνικής δικτύωσης, στα παιδιά μας. 
Πρόκειται για μια έμπρακτη στήριξη της πολιτείας στη δυσκολία των γονιών να αντιμετωπίσουμε το φαινόμενο του εθισμού των παιδιών μας στα social media. Όπου κι αν βρεθούμε, οι γονείς συζητάμε για το σημαντικό αυτό πρόβλημα. Ανησυχούμε ότι δεν τα βγάζουμε πέρα μόνοι μας. Ως πατέρας τριών παιδιών, σήμερα ηλικίας 18, 12 και 11 ετών, διαπίστωσα πριν δύο χρόνια ότι ο ψηφιακός εθισμός είχε ήδη λάβει ανεξέλεγκτες διαστάσεις και γι’ αυτόν τον λόγο τον Οκτώβριο του 2024 κατέθεσα ερώτηση στους Υπουργούς Υγείας, Παιδείας καθώς και Κοινωνικής Συνοχής και Οικογένειας, ζητώντας επείγουσα αντιμετώπιση του φαινομένου και τη διαμόρφωση μιας εθνικής στρατηγικής κατά του εθισμού των παιδιών και των εφήβων στα κινητά τηλέφωνα και στο διαδίκτυο. 
Την καταθέτω στα Πρακτικά.
(Στο σημείο αυτό ο Βουλευτής κ. Δημήτριος Κούβελας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και  Πρακτικών της Βουλής)
Στην παρέμβασή μου εκείνη πρότεινα συγκεκριμένα μέτρα που λίγους μήνες αργότερα, τον Ιανουάριο του 2025, συμπεριλήφθηκαν στην Εθνική Στρατηγική που ανακοινώθηκε από τον ίδιο τον Πρωθυπουργό. 
Σήμερα, διαπιστώνω με ικανοποίηση ότι οι περισσότερες από τις προτάσεις μου έχουν βρει απάντηση στην πράξη. Η εθνική στρατηγική για την προστασία των ανηλίκων, η πύλη parco.gov.gr, το kids wallet και ο αυστηρός περιορισμός των κινητών στα σχολεία είναι πραγματικότητα. 
Σήμερα έρχεται και το ηλικιακό όριο των 15 ετών με υποχρεωτική επαλήθευση ηλικίας και όλα αυτά αποδεικνύουν τη συνέπεια και το βάθος των πολιτικών μας. Προφανώς, δεν διεκδικώ τα εύσημα. Αυτά ανήκουν στην Κυβέρνησή μας και στον Πρωθυπουργό που έθεσε, μάλιστα, το ζήτημα και από το Βήμα του Οργανισμού Ηνωμένων Εθνών. Το αναφέρω όμως για να καταστεί σαφές ότι η σημερινή νομοθετική πρωτοβουλία δεν αποτελεί μια πρόχειρη και βιαστική επιλογή, όπως κάποιοι επιμένουν εδώ σε αυτήν την Αίθουσα εντελώς αβάσιμα, αλλά μια πολιτική που ωρίμασε συστηματικά επί δύο ολόκληρα χρόνια. 
Στην ίδια λογική, τον Μάρτιο του 2025, με άλλη ερώτησή μου, ζήτησα την ενίσχυση του έντυπου βιβλίου, την αναβάθμιση των σχολικών βιβλιοθηκών και την ισορροπημένη χρήση τεχνολογίας μέσα στην τάξη, στα Πρότυπα άλλων ευρωπαϊκών χωρών και καλών πρακτικών, όπως η Σουηδία. 
Καταθέτω και αυτή την ερώτηση στα Πρακτικά. 
(Στο σημείο αυτό ο Βουλευτής κ. Δημήτριος Κούβελας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και  Πρακτικών της Βουλής)
Σε σχετική εκδήλωση που διοργάνωσα, εξειδικευμένος Αξιωματικός της Ελληνικής Αστυνομίας επεσήμανε ότι σε αυτό το περιβάλλον τα παιδιά μας έρχονται αντιμέτωπα με τις συνέπειες των πράξεων τους στην πραγματική ζωή και τότε αυτό που νιώθουν είναι οδυνηρό. Συνειδητοποιούν ότι δεν μπορούν να διαγράψουν και να διορθώσουν τα πάντα με ένα delete, όπως γίνεται στον ψεύτικο ψηφιακό κόσμο, που κινδυνεύουν να εγκλωβιστούν. Αυτή η διαπίστωση αποτυπώνει ανάγλυφα την πραγματικότητα. Το παιδί δεν διαθέτει την απαραίτητη ωριμότητα για να αξιολογήσει έναν ψηφιακό χώρο, στον οποίο τίποτα δεν διαγράφεται οριστικά. 
Κυρίες και κύριοι Βουλευτές, δεν είμαι της λογικής των απαγορεύσεων ως πρώτη λύση. Ο κάθε γονέας φέρει κατ’ αρχήν την ευθύνη. Ακολουθεί το σχολείο και η οργανωμένη πολιτεία. Σε κάθε περίπτωση οφείλουμε να προσφέρουμε στα παιδιά μας ελκυστικές εναλλακτικές επιλογές, όπως είναι ο αθλητισμός, η μουσική, η επαφή με τη φύση, ο εθελοντισμός, το παιχνίδι με τα άλλα παιδιά, όλα όσα σχετίζονται με την ηλικία τους άλλωστε. Το ηλικιακό όριο που θέτουμε δεν υποκαθιστά τη γονική ευθύνη, αλλά την ενισχύει και τη θωρακίζει. Διότι κανένας γονιός, ας είμαστε ειλικρινείς, δεν μπορεί να σταθεί μόνος του απέναντι σε ένα ψηφιακό σύστημα, που σχεδιάστηκε επιτήδεια για να μεγιστοποιεί τον χρόνο παραμονής του παιδιού μπροστά στην οθόνη. Όταν η αγορά αδυνατεί να αυτορυθμιστεί ή να μείνει σε όρια, τότε ο νομοθέτης οφείλει να παρεμβαίνει και αυτό κάνουμε. 
Τα δεδομένα που έχουμε στη διάθεσή μας είναι αμείλικτα. Μαθησιακές διαταραχές, διαταραχές στον ύπνο, σοβαρές επιπτώσεις στην ψυχική υγεία των παιδιών μας, είναι μερικά από τα αποτελέσματα που βιώνουν όλες οι οικογένειες με μικρά παιδιά. 
Τι κάνει, λοιπόν, το παρόν νομοσχέδιο; Θεσπίζει το όριο των 15 ετών και μεταφέρει στις ίδιες τις πλατφόρμες την ευθύνη της αξιόπιστης επαλήθευσης της ηλικίας, με όρους τεχνολογικής ουδετερότητας. Εργαλεία, όπως το gov.wallet και το kids.wallet αξιοποιούνται ενδεικτικά και όχι αποκλειστικά, βασιζόμενα σε ασφαλή διακριτικά ηλικίας, χωρίς να αποκαλύπτεται η πραγματική προσωπική ταυτότητα του παιδιού. 

Το νομοσχέδιο δεν στερεί το διαδίκτυο από τους νέους μας, ούτε δημιουργεί γραφειοκρατικούς εποπτικούς φορείς. Αντίθετα, αξιοποιεί πλήρως το ήδη υφιστάμενο ευρωπαϊκό πλαίσιο, με έναρξη εφαρμογής του καινούργιου πλαισίου που εισηγούμαστε από την 1η Φεβρουαρίου του 2027. 
Η αλήθεια είναι ότι κανένας νόμος δεν εξαλείφει αυτόματα τις παραβάσεις. Αυτό που αλλάζουμε ριζικά είναι το σημερινό απαράδεκτο καθεστώς ανεξέλεγκτης δήλωσης της ηλικίας με ένα απλό κλικ.
Άκουσα από συναδέλφους του ΠΑΣΟΚ να μας κατηγορούν ότι τάχα επενδύουμε στον φόβο, ότι σκοπός μας είναι να φοβίσουμε τους γονείς, ότι δημιουργούμε υποχρεώσεις στους γονείς και τους καθιστούμε υπόλογους για την εφαρμογή της νομοθεσίας, που εισηγείται σήμερα η Κυβέρνηση. Είναι πέρα και έξω από τη φιλοσοφία αυτού του νομοσχεδίου. Αδικείτε τους εαυτούς σας όσοι επιμένετε σε κάτι τέτοιο. 
Εμείς, αντίθετα, προσφέρουμε στους γονείς και τα παιδιά μας μια επιπλέον ασπίδα προστασίας. Οι τεχνολογικοί κολοσσοί θα βρεθούν μπροστά σε μια νέα ευθύνη και υποχρέωση. Σε αυτούς θα κοστίσει πολύ ακριβά η μη συμμόρφωση. 
Άλλοι κατηγορούν την Κυβέρνηση ότι βιάζεται. Μα, ο Πρωθυπουργός και η Κυβέρνηση δουλεύουμε συστηματικά, σε συνεργασία με την διεθνή κοινότητα και τις πρακτικές που ήδη αναπτύσσονται σε όλο τον πλανήτη, επί δύο χρόνια. Η Ελλάδα δεν ακολουθεί τις εξελίξεις, στην προκειμένη περίπτωση, αλλά αναγνωρίζεται επίσημα από την Ευρωπαϊκή Επιτροπή ως μια από τις επτά πρωτοπόρες χώρες στον τομέα, τους frontrunners της Ευρώπης, που διαμορφώνουμε τεχνικές και νομικές λύσεις για την προστασία των ανηλίκων. 
Η θέσπιση του ηλικιακού ορίου δεν εισάγει μια στείρα απαγόρευση. Συνιστά πράξη χειραφέτησης και ουσιαστικής απελευθέρωσης των παιδιών μας. Τα απελευθερώνει από την ομηρία των ρυθμιστικών αλγορίθμων και τα διευκολύνει στον δρόμο προς τον φυσικό κόσμο, το παιχνίδι, τον αθλητισμό, τη ζωντανή κοινωνική διάδραση. 
Κυρίες και κύριοι Βουλευτές, απέναντι σε ένα μείζον ζήτημα δημόσιας υγείας και συνταγματικής υποχρέωσης προστασίας της ανηλικότητας, η αδράνεια δεν μπορεί να είναι επιλογή, ούτε βέβαια αυτό που ακούσαμε προηγουμένως, ότι θα πρέπει να στηρίξουμε τις πλατφόρμες και να διευκολύνουμε τους ανήλικους να τις χρησιμοποιούν γιατί είναι το μόνο μέσο και πεδίο κοινωνικοποίησης και επικοινωνίας με τους συμμαθητές τους. 
Σηκώνω τα χέρια ψηλά. Όποιος αρνείται αυτήν τη μεταρρύθμιση, συνειδητά ή άθελά του, προσφέρει κάλυψη στην κωλυσιεργία των τεχνολογικών κολοσσών. Η παιδική ηλικία δεν είναι πεδίο εμπορικής εκμετάλλευσης και η αξία της δεν αποτιμάται σε «likes». 
Ως πατέρας, ανησυχώ πολύ για τα παιδιά μας. Ως Βουλευτής, σας ζητώ όλοι μαζί να προσφέρουμε στα παιδιά μας τη θεσμική και νομική προστασία που δικαιούνται.
Σας καλώ να αναλάβουμε αυτήν την πολιτική και συνταγματική ευθύνη που μας αναλογεί απέναντι στη νέα γενιά και να ψηφίσουμε το νομοσχέδιο που συζητούμε.
Σας ευχαριστώ. 
ΠΡΟΕΔΡΕΥΩΝ (Γεώργιος Λαμπρούλης): Η κ. Ιωάννα Λυτρίβη από τη Νέα Δημοκρατία έχει τον λόγο.
ΙΩΑΝΝΑ ΛΥΤΡΙΒΗ: Ευχαριστώ πολύ, κύριε Πρόεδρε. 
Κύριοι Υπουργοί, κυρίες και κύριοι συνάδελφοι, η συζήτηση που κάνουμε σήμερα πηγαίνει πολύ πέρα από τη θέσπιση ενός ηλικιακού ορίου. Η συζήτηση που κάνουμε σήμερα αφορά ένα ευρύτερο ερώτημα: Πώς προστατεύουμε την παιδική ηλικία σε ένα ψηφιακό περιβάλλον που εξελίσσεται με πρωτοφανή ταχύτητα, διασφαλίζοντας ταυτόχρονα ότι τα παιδιά θα μπορούν να αξιοποιούν τις δυνατότητες της τεχνολογίας; 
Αν θέλουμε να απαντήσουμε με ειλικρίνεια σε αυτό το ερώτημα οφείλουμε να κάνουμε κάποιες, όχι πάντα εύκολες, παραδοχές. 
Παραδοχή πρώτη. Τα κοινωνικά δίκτυα αποτελούν πλέον ένα περιβάλλον μέσα στο οποίο τα παιδιά κοινωνικοποιούνται, αναζητούν αποδοχή και διαμορφώνουν αντιλήψεις. Πρόκειται όμως για ένα περιβάλλον που δεν είναι ουδέτερο. Οι αλγόριθμοι εξατομίκευσης, η ατέρμονη ροή περιεχομένου και οι μηχανισμοί επιβράβευσης ενθαρρύνουν την παρατεταμένη χρήση. Απέναντί τους βρίσκεται ένα παιδί του οποίου η ικανότητα αυτορρύθμισης και η συναισθηματική ωριμότητα εξακολουθούν να αναπτύσσονται.
Εδώ εντοπίζεται μια ουσιαστική ασυμμετρία κι εδώ βρίσκεται και η δεύτερη παραδοχή. Δεν μπορούμε να ζητούμε από ένα παιδί να διαχειρίζεται μόνο του ένα ψηφιακό σύστημα που διαθέτει τεράστιες δυνατότητες συλλογής δεδομένων και διαρκούς προσαρμογής στη συμπεριφορά του. Σύμφωνα με τα στοιχεία του Ελληνικού Κέντρου Ασφαλούς Διαδικτύου, το 41% των μαθητών δημοτικού και το 51% των μαθητών γυμνασίου και λυκείου άρχισαν να χρησιμοποιούν τα κοινωνικά δίκτυα ήδη μεταξύ δέκα και δώδεκα ετών. Ένας στους τέσσερις μαθητές δηλώνει ότι κάνει υπερβολική χρήση και χρειάζεται βοήθεια για να την περιορίσει. Τα δεδομένα αυτά προφανώς δεν σημαίνουν ότι κάθε χρήση προκαλεί βλάβη. Αναδεικνύουν όμως την ανάγκη μιας τεκμηριωμένης πολιτικής πρόληψης.
Κυρίες και κύριοι συνάδελφοι, πάμε να δούμε τι επιδιώκουμε με το παρόν. Προχωρούμε σε μια στοχευμένη παρέμβαση, μακριά από εμάς, όχι μια γενική απαγόρευση του διαδικτύου ή της τεχνολογίας. Θεσπίζεται λοιπόν ελάχιστο όριο ηλικίας δεκαπέντε ετών για την πρόσβαση στις υπηρεσίες κοινωνικής δικτύωσης. Οι πάροχοι αναλαμβάνουν την υποχρέωση να εφαρμόζουν αξιόπιστες μεθόδους επαλήθευσης της ηλικίας με σεβασμό στην ιδιωτικότητα και τα προσωπικά δεδομένα. Η εποπτεία εντάσσεται στο υφιστάμενο εθνικό και ευρωπαϊκό πλαίσιο. 
Πίσω από αυτήν τη ρύθμιση βρίσκεται μια βασική αρχή κι εδώ είναι η τρίτη παραδοχή. Η ευθύνη πρέπει να είναι ανάλογη με τη δύναμη και τις δυνατότητες κάθε εμπλεκόμενου. Οι γονείς έχουν την ευθύνη της ανατροφής, οι εταιρείες έχουν την ευθύνη για τον ασφαλή σχεδιασμό των υπηρεσιών τους και η πολιτεία έχει την ευθύνη να θεσπίζει κανόνες και να διασφαλίζει την εφαρμογή τους. Δεν μπορούμε να μεταφέρουμε αποκλειστικά στην οικογένεια την αντιμετώπιση κινδύνων που συνδέονται με τον ίδιο τον σχεδιασμό των ψηφιακών πλατφορμών.
Επιτρέψτε μου εδώ να αναφερθώ σε κάτι που κατά την άποψή μου συνιστά γενική παραδοχή. Η ψήφιση ενός νόμου δεν αποτελεί από μόνη της απόδειξη της αποτελεσματικότητάς του. Η αποτελεσματικότητα μιας δημόσιας πολιτικής κρίνεται στην εφαρμογή της, στα πραγματικά αποτελέσματα που παράγει και στην ικανότητά μας να αναγνωρίζουμε αδυναμίες και να προχωρούμε σε βελτιώσεις.
Προφανώς λοιπόν θα χρειαστεί να παρακολουθήσουμε αν οι πλατφόρμες συμμορφώνονται. Θα χρειαστεί να παρακολουθήσουμε αν οι μηχανισμοί επαλήθευσης λειτουργούν και αν περιορίζεται πράγματι η έκθεση των παιδιών στους κινδύνους που επιδιώκουμε να αντιμετωπίσουμε με το παρόν. Θα χρειαστεί επίσης να εξετάσουμε αν εμφανίζονται πρακτικές παράκαμψης ή μετακίνησης σε λιγότερο ασφαλείς υπηρεσίες και να αξιολογούμε όχι μόνο τη συνολική αποτελεσματικότητα των μέτρων, αλλά και κατά πόσο η προστασία που προσφέρουν φτάνει ισότιμα σε όλα τα παιδιά.
Όμως, κυρίες και κύριοι συνάδελφοι, κι εδώ βρίσκεται η υποκρισία αυτών που άκουσα από την Αντιπολίτευση καθ’ όλη τη διάρκεια της συζήτησης και στην επιτροπή και σήμερα, το γεγονός ότι αναγνωρίζουμε τις προκλήσεις αυτές δεν αποδυναμώνει τη νομοθετική πρωτοβουλία. Αντιθέτως, συνιστά προϋπόθεση για την επιτυχία της.
Και πάμε και σε μια ακόμα γενική παραδοχή. Καμία απαγόρευση δεν μπορεί από μόνη της να υποκαταστήσει μια ολοκληρωμένη πολιτική για την προστασία και την ανάπτυξη των παιδιών. Η Ελληνική Κυβέρνηση έχει ήδη αναλάβει πρωτοβουλίες προς αυτήν την κατεύθυνση, την Εθνική Στρατηγική για την Αντιμετώπιση της Βίας των Ανηλίκων, τα εργαλεία γονικού ελέγχου μέσω του Parco.gov.gr, το kids wallet και άλλες παρεμβάσεις για την προστασία των ανηλίκων. Πρωτοβουλίες που, ναι, χρειάζονται συνέχεια και, ναι, χρειάζονται καλύτερο συντονισμό και διαρκή ενίσχυση.
Καθοριστικός εδώ είναι και ο ρόλος της εκπαίδευσης. Χρειαζόμαστε ένα σχολείο που δεν θα διδάσκει απλώς τα παιδιά πώς να χρησιμοποιούν την τεχνολογία, αλλά θα τα βοηθά να κατανοούν πώς λειτουργεί, να αναγνωρίζουν την παραπληροφόρηση, να προστατεύουν τα προσωπικά τους δεδομένα, να αναπτύσσουν κριτική σκέψη και υπεύθυνη ψηφιακή συμπεριφορά. Και προς αυτήν την κατεύθυνση κινούμαστε.
Χρειαζόμαστε επίσης υποστήριξη της οικογένειας με ενημέρωση, με πρακτικά εργαλεία και καθοδήγηση και παράλληλα περισσότερες δυνατότητες δημιουργικής αξιοποίησης του ελεύθερου χρόνου των παιδιών, αθλητισμό, πολιτισμό, ανάγνωση, συμμετοχή σε συλλογικές δραστηριότητες, γιατί προφανώς συμφωνούμε όλοι σε αυτό, δεν αρκεί να περιορίζουμε μια δυνατότητα, οφείλουμε να δημιουργούμε και τις συνθήκες ώστε τα παιδιά να αναπτύσσουν ενδιαφέροντα, δεξιότητες και ουσιαστικές σχέσεις έξω από την οθόνη, εκεί που είναι η αληθινή ζωή. 
Κι εδώ αναδεικνύεται μια ακόμα ουσιαστική παράμετρος. Η κοινωνική διάσταση της ψηφιακής προστασίας. Κι εδώ επιτρέψτε μου να πω ότι υπάρχει ακόμα μια παραδοχή, όχι εύκολη, ας είμαστε ειλικρινείς, ίσως η πιο δύσκολη. Δεν έχουν όλα τα παιδιά της ίδιες ευκαιρίες πρόσβασης σε δημιουργικές δραστηριότητες, ούτε διαθέτουν όλες οι οικογένειες τις ίδιες ψηφιακές δεξιότητες, τον ίδιο χρόνο ή τις ίδιες δυνατότητες καθοδήγησης. Αν η προστασία των παιδιών εξαρτάται αποκλειστικά από τις δυνατότητες της οικογένειάς τους, διαμορφώνονται στην πράξη διαφορετικά επίπεδα προστασίας, ανάλογα με τις κοινωνικές και οικονομικές συνθήκες στις οποίες μεγαλώνουν.
Η γονική ευθύνη, κυρίες και κύριοι συνάδελφοι, παραμένει αναντικατάστατη. Η πολιτεία, όμως, οφείλει να την υποστηρίζει, ώστε η ασφάλεια ενός παιδιού στο ψηφιακό περιβάλλον να μην εξαρτάται από τις δυνατότητες της οικογένειας στην οποία γεννήθηκε. 
Κυρίες και κύριοι συνάδελφοι, νομίζω ότι το ζητούμενο δεν είναι να μεγαλώσουμε παιδιά που φοβούνται την τεχνολογία ή παραμένουν αποκομμένα από τις δυνατότητές της, είναι να μεγαλώσουμε παιδιά που θα μπορούν να την χρησιμοποιούν με γνώση, με κριτική ικανότητα, με αυτονομία και με ασφάλεια. Και νομίζω ότι σε αυτό συμφωνούμε όλοι. 
Η νομοθετική παρέμβαση που συζητούμε σήμερα αποτελεί ένα μέρος αυτής της προσπάθειας. Αναφέρθηκα ήδη σε άλλες πρωτοβουλίες, έρχονται και άλλες. Είναι ένα μέρος όχι το όλον. Η ουσιαστική της αξία θα κριθεί, λοιπόν, από την εφαρμογή της, από τη συνέργεια της με τις υπόλοιπες δημόσιες πολιτικές και τελικά από το αν θα συμβάλει στη δημιουργία ενός ασφαλέστερου περιβάλλοντος για όλα τα παιδιά. Γιατί, κυρίες και κύριοι συνάδελφοι, η προστασία της παιδικής ηλικίας δεν είναι μία εφάπαξ νομοθετική πράξη. Είναι μια διαρκής δημόσια ευθύνη που όλοι εμείς εδώ οφείλουμε να αναλαμβάνουμε με υπευθυνότητα και με συνέπεια. 
Σας ευχαριστώ πολύ. 
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Γεώργιος Λαμπρούλης): Τον λόγο τώρα έχει ο Υπουργός Υγείας, κ. Άδωνις Γεωργιάδης για μία παρέμβαση και θα συνεχίσουμε με τον κατάλογο ομιλητών. 
Ορίστε, κύριε Υπουργέ, έχετε τον λόγο.
ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας): Ευχαριστώ πολύ, κύριε Πρόεδρε.
Πέραν του κ. Σκέρτσου και ο κ. Παπαστεργίου και εγώ είμαστε οι συνυπογράφοντες του νομοσχεδίου αυτού και με αυτήν την ιδιότητα λαμβάνω τον λόγο. Θέλω να ξεκινήσω λέγοντας γιατί το Υπουργείο Υγείας ασχολήθηκε με αυτό το θέμα, γιατί έχει αρμοδιότητα και γιατί είναι σημαντικό αυτό που κάνουμε. 
Οι πλατφόρμες λειτουργούν με τον εξής τρόπο. Οι αλγόριθμοι καταγράφουν κάθε like, κάθε παύση στο scrolling, κάθε δευτερόλεπτο που το παιδί κοιτάζει ένα βίντεο. Με βάση αυτά φτιάχνουν μια ροή περιεχομένου που προσαρμόζεται στα ενδιαφέροντά του, μικρά βίντεο, έντονα ερεθίσματα, χωρίς τέλος. Οι μηχανισμοί εξατομίκευσης περιεχομένου, η συνεχής εναλλαγή ερεθισμάτων και οι ειδοποιήσεις μπορούν να ενισχύσουν την παρατεταμένη χρήση και να δυσκολέψουν τον έλεγχο του χρόνου που αφιερώνει ένα παιδί στις πλατφόρμες. 
Σε ορισμένες περιπτώσεις η χρήση γίνεται προβληματική, επηρεάζοντας τον ύπνο, τη σχολική επίδοση, τις κοινωνικές σχέσεις και την καθημερινή λειτουργικότητα. Η αναπτυξιακή ωρίμανση των δεξιοτήτων αυτορρύθμισης καθιστά αναγκαία την ιδιαίτερη προστασία των ανηλίκων. Ένας ενήλικος δυσκολεύεται να αντισταθεί πολύ σε αυτό μηχανισμό. Φανταστείτε ένα παιδί που δεν έχει ακόμα αναπτύξει τον αυτοέλεγχο και την κρίση που χρειάζεται. Αυτές είναι δεξιότητες που χτίζονται σταδιακά με τα χρόνια. Η μάχη δεν είναι δίκαιη. 
Σύμφωνα με την πανελλαδική έρευνα του Ελληνικού Κέντρου Ασφαλούς Διαδικτύου το 41% των μαθητών δημοτικού και το 51% των μαθητών γυμνασίου και λυκείου ξεκίνησαν να χρησιμοποιούν μέσα κοινωνικής δικτύωσης στα δέκα με δώδεκα τους χρόνια. Ένας στους τέσσερις μαθητές δηλώνει ότι αντιλαμβάνεται ότι κάνει υπερβολική χρήση και χρειάζεται επιστημονική βοήθεια για να την μειώσει.
Η Ευρωπαϊκή Έρευνα ΕΣΠΑ 2024 σε δείγμα επτά χιλιάδων Ελλήνων μαθητών δεκαέξι ετών δείχνει ότι το 40,5% περνά τουλάχιστον τέσσερις ώρες την ημέρα στα μέσα κοινωνικής δικτύωσης. Τα σαββατοκύριακα το ποσοστό φτάνει το 65% και σχεδόν ένας στους δύο, το 48%, εμφανίζει ενδείξεις προβληματικής χρήσης. 
Κυρίες και κύριοι συνάδελφοι, δεν θα σας πάρω τον χρόνο. Θα σας πω μόνο ότι είναι τεράστιο ζήτημα δημόσιας υγείας να ψηφιστεί αυτό το νομοσχέδιο και υπό την έννοια αυτή μου είναι παντελώς ακατανόητη η στάση των Κομμάτων της Αντιπολίτευσης. Εντάξει, να δεχτώ για το ΚΚΕ ότι λέει σε όλα μετωπικά «όχι», είναι μια γενική άρνηση του συστήματος. Για κόμματα, όμως, όπως το ΠΑΣΟΚ που θέλει να κυβερνήσει το να λέτε «όχι» σήμερα σε αυτήν την ρύθμιση, με συγχωρείτε για την λέξη που θα χρησιμοποιήσω, αλλά είναι αίσχος. 
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Υπουργού)
Οι μόνοι που δεν θέλουν να ψηφιστεί σήμερα αυτή η ρύθμιση στην Ελλάδα είναι οι μεγάλες πλατφόρμες. Οι μόνοι που είναι χαμένοι από αυτήν τη ρύθμιση σήμερα είναι οι μεγάλες πλατφόρμες, που κινδυνεύουν όχι μόνο να χάσουν τους πελάτες - ανηλίκους τους και τα λεφτά που μαζεύουν από αυτούς, αλλά κυρίως να αποκτήσουν νομική ευθύνη για την ζημιά που κάνουν στη ψυχική τους υγεία. Και αφήνετε μόνοι σας τη Νέα Δημοκρατία να είναι το μοναδικό κόμμα, που σήμερα στη Βουλή των Ελλήνων εκπροσωπεί τα συμφέροντα των παιδιών και των οικογενειών και όλα τα άλλα κόμματα συλλήβδην πάτε με τις πλατφόρμες. Είναι αίσχος!
Ξέρουμε όλοι όσοι είμαστε γονείς ότι αυτή η ρύθμιση πρέπει να ψηφιστεί. Και εσείς για κομματικούς λόγους, γιατί δεν συμπαθείτε τον Μητσοτάκη ή τον Γεωργιάδη ή τον Παπαστεργίου ή τον Σκέρτσο, δεν ψηφίζετε μία ρύθμιση που όλοι οι γονείς στην Ελλάδα ξέρουν πόσο απαραίτητη είναι. Αίσχος!
Αυτή η ρύθμιση έπρεπε να έχει το 100% των ψήφων της Ελληνικής Βουλής και να πάμε στις πλατφόρμες και να τους πούμε ότι η Ελληνική κοινωνία σας καθιστά υπεύθυνους, από εδώ και μπρος θα σας ζητήσουμε αποζημιώσεις για τη ζημιά που θα…
ΠΡΟΕΔΡΕΥΩΝ (Γεώργιος Λαμπρούλης): Κύριε Υπουργέ, δεν καταγράφεται κάτι. Τελείωσε ο χρόνος.
ΑΛΕΞΑΝΔΡΟΣ ΚΑΖΑΜΙΑΣ: Κύριε Πρόεδρε, θα ήθελα τον λόγο για μια παρέμβαση.
ΠΡΟΕΔΡΕΥΩΝ (Γεώργιος Λαμπρούλης): Ορίστε, κύριε Καζαμία, έχετε τον λόγο.
ΑΛΕΞΑΝΔΡΟΣ ΚΑΖΑΜΙΑΣ: Κύριε Γεωργιάδη, μπορείτε να μας πείτε τι ακριβώς κάνατε στην Αθηναϊκή Λέσχη την περασμένη εβδομάδα όταν συμμετείχατε σε μία μυστική σύσκεψη με λόμπι Ισραηλινών συμφερόντων; Από αυτό το λόμπι έχει οργανωθεί μία ομάδα Βουλευτών με κορμό τη Νέα Δημοκρατία, με φερόμενο Πρόεδρό της τον κ. Τσιάρα, Αντιπρόεδρό της τον Υφυπουργό Εξωτερικών, τον κ. Θεοχάρη, η οποία έχει διεισδύσει μέσα στην Ελληνική Βουλή και φτιάχνει -κατά τα δημοσιεύματα, τα οποία εσείς δεν διαψεύσατε, μάλλον τα επικυρώσατε με τη δήλωσή σας- πυρήνα Βουλευτών εδώ προς εξυπηρέτηση ενός ξένου κράτους, ξένων συμφερόντων. 
Κύριε Γεωργιάδη, σε δήλωση που κάνατε μετά, μεμφόμενος έναν Βουλευτή του ΠΑΣΟΚ, που συμμετείχε και αυτός, δυστυχώς, σε αυτήν την εκδήλωση είπατε: «Πώς κάνει έτσι; Δεν θα προσκυνήσουμε κάθε Μη Κυβερνητική Οργάνωση». Όπως κάνουν κατά την άποψή σας οι Αριστεροί. 
Εσείς που είστε ακροδεξιός, κύριε Γεωργιάδη, αυτό το λόμπι ξέρετε τι είναι; Ξέρετε; Είναι Μη Κυβερνητική Οργάνωση. Και αυτό προσκυνάτε εσείς. Είστε υποκριτής. Και είστε, επιπλέον, ένας πολιτικός, ο οποίος ξεδιάντροπα μας κάνει μεν τον πατριώτη και τον υπερπατριώτη, αλλά είστε υποδουλωμένος στα συμφέροντα μιας ξένης χώρας και έρχεστε εδώ στη Βουλή να τα υπηρετήσετε. Αυτός είστε και μην παριστάνετε τον πατριώτη. 
Είστε ακριβώς ο πολιτικός εκείνος, ο οποίος υπονομεύει την εθνική ανεξαρτησία της χώρας, υποτάσσετε σε ξένα συμφέροντα, τα οποία αντιστρατεύονται τις ελληνικές θέσεις. Ξέρετε, κύριε Γεωργιάδη, ποια είναι η θέση αυτού του λόμπι, το οποίο πήγατε να προσκυνήσετε και να υπηρετήσετε, όπως προσκυνάτε και υπηρετείτε το κράτος του Ισραήλ; Μεταξύ άλλων, κύριε Γεωργιάδη, το λόμπι αυτό υποστηρίζει στην ιστοσελίδα του ότι η λύση για το Παλαιστινιακό πρέπει να είναι μια λύση με πρωτεύουσα την ενιαία Ιερουσαλήμ. 
Ακούτε εδώ, κύριε Γεωργιάδη, όταν σας μιλάνε οι Βουλευτές, δεν είστε σε καφενείο εδώ. Δεν είστε σε καφενείο εδώ να κάνετε πώς αδιαφορείτε. Είστε κάτω από τον έλεγχο της Βουλής, κύριε Γεωργιάδη, κάτω. Δεν είστε υπεράνω.
Λοιπόν, εδώ σας μιλώ. Πείτε μου η θέση της Ελλάδας αναφορικά με την Ιερουσαλήμ είναι η ίδια με αυτού του λόμπι, το οποίο υπηρετείτε; Πιστεύετε εσείς ότι πρέπει ενιαία η Ιερουσαλήμ να είναι η πρωτεύουσα του κράτους του Ισραήλ, όπως λέει αυτό το λόμπι ή συμφωνείτε με την επίσημη θέση της Κυβέρνησης, που πιστεύει στη λύση των δύο κρατών ενός ανεξάρτητου παλαιστινιακού κράτους με πρωτεύουσα την Ανατολική Ιερουσαλήμ; 
Πάτε κόντρα στην πολιτική της Κυβέρνησής σας όταν υποδουλώνεστε στις προσκλήσεις και στις θέσεις ενός ξένου ακροδεξιού λόμπι και έρχεστε να το κάνετε να παρεισφρήσει και να διεισδύσει εδώ στη Βουλή. Είναι ντροπή σας αυτό και οφείλετε να απαντήσετε και να δώσετε λογαριασμό εδώ στη Βουλή για το τι κάνετε, για τα εθνικά συμφέροντα και πώς τα υπονομεύετε.
Ευχαριστώ. 
(Χειροκροτήματα από την πτέρυγα της Πλεύσης Ελευθερίας)

ΠΡΟΕΔΡΕΥΩΝ (Γεώργιος Λαμπρούλης): Ο κύριος Υπουργός έχει τον λόγο.
ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας): Κατ’ αρχάς, εγώ είπα ότι είναι αίσχος που δεν ψηφίζεται το age ban και δεν είπατε γι’ αυτό ούτε μία λέξη! Και όλοι οι γονείς…
(Θόρυβος από την πτέρυγα της Πλεύσης Ελευθερίας)  
ΑΛΕΞΑΝΔΡΟΣ ΚΑΖΑΜΙΑΣ: Είπα…
ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας): Κύριε Πρόεδρε, κρατήστε μου τον χρόνο, δεν μπορώ με διακοπές να μιλήσω. Δεν μπορώ!
ΠΡΟΕΔΡΕΥΩΝ (Γεώργιος Λαμπρούλης): Μην διακόπτετε!
Συνεχίστε, κύριε Υπουργέ.
ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας): Είναι απολύτως προφανές για κάθε ελληνική οικογένεια και για όλους τους γονείς αυτής της χώρας ότι το μόνο κόμμα που εκπροσωπεί σήμερα στη Βουλή τα συμφέροντα και τις επιθυμίες των γονέων, είναι η Νέα Δημοκρατία. Όλοι οι άλλοι με διάφορα προσχήματα πήγατε με τις πλατφόρμες, να είμαστε συνεννοημένοι.
Πάμε τώρα στις αιτιάσεις σας, για να μη νομίζετε ότι εγώ αρνούμαι να απαντήσω. Πρώτα απ’ όλα, το πού θα πάω ως Βουλευτής δεν θα μου το καθορίσετε εσείς. Θα πάω όπου θέλω εγώ. Δεν είστε παιδονόμος ούτε αστυφύλακας. Να είμαστε συνεννοημένοι.
Δεύτερον, εάν χρειάστηκε να πάω στην Αθηναϊκή Λέσχη για να καταλάβετε ότι στηρίζω απολύτως τη στρατηγική σχέση Ελλάδος-Ισραήλ, είστε άσχημα πληροφορημένος.
ΑΛΕΞΑΝΔΡΟΣ ΚΑΖΑΜΙΑΣ: Για το λόμπι να μας πείτε.
ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας): Είμαι απολύτως υπέρ της σχέσης Ελλάδος-Ισραήλ. Πιστεύω ακράδαντα ότι όσοι υποστηρίζετε τους Παλαιστινίους, κατά τον τρόπο που το κάνει η κ. Κωνσταντοπούλου, πλήττετε πολύ τα εθνικά συμφέροντα της χώρας! Επιστρέφω όλους τους χαρακτηρισμούς περί πατριωτισμού. 
ΑΛΕΞΑΝΔΡΟΣ ΚΑΖΑΜΙΑΣ: Προσκυνάτε λόμπι!
ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας): Εγώ δεν θα πω εάν είστε προδότες -να χαρακτηριστείτε μόνοι σας τι είστε-, αλλά είναι απολύτως προφανές ότι τα συμφέροντα της Ελλάδος εξυπηρετούνται σήμερα από το Ισραήλ, το κράτος που χθες ο Πρωθυπουργός του έβγαλε ανακοίνωση για το παράνομο τουρκολιβικό μνημόνιο για το οποίο η παλαιστινιακή αρχή στηρίζει την Τουρκία! Άρα, λοιπόν, να μην μου κάνετε εμένα μαθήματα πατριωτισμού στη Βουλή!
 ΑΛΕΞΑΝΔΡΟΣ ΚΑΖΑΜΙΑΣ: …άσχετοι! Δεν ξέρετε τι λέτε!
ΠΡΟΕΔΡΕΥΩΝ (Γεώργιος Λαμπρούλης): Παρακαλώ, παρακαλώ, ησυχάστε.
ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας): Δεύτερον, δεν γνωρίζω για καμία ομάδα λόμπι Βουλευτών στη Βουλή. Από εσάς το ακούω. Παρακαλώ πολύ, εάν γίνει τέτοια ομάδα, να με γράψετε πρώτο. Θα ήθελα πολύ να γραφτώ στην ομάδα.
ΑΛΕΞΑΝΔΡΟΣ ΚΑΖΑΜΙΑΣ: Ααα, μπράβο σας, κύριε Γεωργιάδη!
ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας): Δεν μου έχει πει κανείς να εγγραφώ, άρα για κάποιο λάθος πρόκειται. 
ΑΛΕΞΑΝΔΡΟΣ ΚΑΖΑΜΙΑΣ: Συμφέροντα ξένων κρατών!
ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας): Τρίτον, για να καταλάβετε το μέγεθος της παράνοιας που σας διέπει -αλλά εάν δεν είχατε απόσταση από την πραγματικότητα δεν θα ήσασταν αριστερός προφανώς και σίγουρα όχι σε αυτό το κόμμα-, μας κατηγορείτε ότι πήγαμε σε μία μυστική συνάντηση, η οποία μυστική συνάντηση έγινε στο κέντρο της Αθήνας, στην Αθηναϊκή Λέσχη, με διακόσιους ανθρώπους παρόντες και την Πρέσβη του Ισραήλ. Εάν γίνεται μυστική συνάντηση στο κέντρο της Αθήνας, με αυτά τα χαρακτηριστικά που περιέγραψα, μόνο εσείς και η συνωμοσιολογία στην οποία ζείτε, μπορείτε να το καθορίσει!
ΑΛΕΞΑΝΔΡΟΣ ΚΑΖΑΜΙΑΣ: Δεν είναι αυτό το θέμα μας.
ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας): Άρα, η συνάντηση δεν ήταν καθόλου μυστική, ήταν φανερή. 
ΑΛΕΞΑΝΔΡΟΣ ΚΑΖΑΜΙΑΣ: Τι κάνατε εκεί;
ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας): Έγινε από ανθρώπους που πιστεύουμε στη στρατηγική σχέση Ελλάδος-Ισραήλ, ένας από αυτούς είμαι και εγώ… 
ΑΛΕΞΑΝΔΡΟΣ ΚΑΖΑΜΙΑΣ: Είναι λόμπι, κύριε Γεωργιάδη, λόμπι!
ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας): Όσοι πιστεύουμε στα εθνικά συμφέροντα της χώρας μας, είμαστε με το Ισραήλ, γιατί αυτό στηρίζει τη σχέση της Ελλάδος και τις εθνικές μας θέσεις. Όλοι οι υπόλοιποι πάτε κατά των εθνικών συμφερόντων της Ελλάδας σε αυτή την περίπτωση.
ΑΛΕΞΑΝΔΡΟΣ ΚΑΖΑΜΙΑΣ: Για την Ιερουσαλήμ τι…
ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας): Και ως προς την Ιερουσαλήμ, εγώ δεν είμαι Υπουργός Εξωτερικών. Εγώ είμαι Υπουργός Υγείας. Είμαι Υπουργός Υγείας. Εάν θέλετε να κάνουμε κουβέντα για την ιστορικότητα της πόλεως της Ιερουσαλήμ, είναι προφανές ότι την ίδρυσε ο εβραϊκός λαός πολλά χρόνια πριν οι Άραβες βρεθούν στη γη Χαναάν. Αυτά! 
ΠΡΟΕΔΡΕΥΩΝ (Γεώργιος Λαμπρούλης): Ο κ. Παφίλης έχει τον λόγο, για να κάνει παρέμβαση, προφανώς.
ΑΘΑΝΑΣΙΟΣ ΠΑΦΙΛΗΣ: Κύριε Γεωργιάδη, εμείς δεν θα σας κάνουμε κριτική προσωπική κ.λπ., απλώς να ρωτήσουμε κάτι πολύ απλό. Όταν εσείς ήσασταν σε κατάσταση απογείωσης για τα θέματα των κοινωνικών δικτύων, της τεχνολογίας κ.λπ., εμείς λέγαμε ότι υπάρχουν τεράστιοι κίνδυνοι, γιατί το θέμα δεν είναι η τεχνολογία, διότι λίγο έως πολύ αυτό μας λέτε, ότι υπεύθυνος για όλα αυτά που υπάρχουν στη νεολαία, είναι η ίδια η τεχνολογία. Εμείς δεν συμφωνούμε με αυτό. 
Το θέμα είναι, πρώτον, πώς χρησιμοποιείς την τεχνολογία και, δεύτερον και ουσιαστικό, κύριε Γεωργιάδη, είναι ποιος κατέχει την τεχνολογία και πως χρησιμοποιούν αυτά τα θηριώδη μέσα -που είναι πραγματικά θηριώδη- των δισεκατομμυρίων και των τρισεκατομμυρίων; Έτσι δεν λέγαμε; Συμφωνείτε σ’ αυτό. Και μάλιστα, μας κατηγορούσατε ότι είμαστε καθυστερημένοι. Ποιοι, εμείς! Που στην Ελλάδα ο «Ριζοσπάστης» ήταν ο πρώτος που μπήκε στην καινούργια τεχνολογία. Έτσι δεν είναι κύριε Σιμόπουλε; Έτσι είναι. Το ξέρει ο κ. Σιμόπουλος, γι’ αυτό γελάει. 
Και μας λέτε τώρα ότι η μόνη που παλεύει με αυτά που αντιμετωπίζουν οι γονείς, είναι η Νέα Δημοκρατία. Είναι έτσι; Τόσα χρόνια, λοιπόν, που κατηγορείτε το ΚΚΕ και κάνετε μια έξυπνη τρίπλα λέγοντας άσε το ΚΚΕ λέει άλλα πράγματα, ποιος επιβεβαιώθηκε; Εσείς ή εμείς; Εσείς επιβεβαιωθήκατε; Έρχεστε σήμερα και τι λέτε; Έρχεστε κύριε Σιμόπουλε σήμερα και τι λέτε; Λέτε ότι οι πλατφόρμες δημιούργησαν αδιέξοδα στη νεολαία που είναι μπροστά στις οθόνες κλπ. Αυτά δεν λέτε; Αυτά δεν λέγαμε εμείς, ότι δεν είναι θέμα τεχνολογίας;
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)  
Η τεχνολογία έχει δύο δρόμους κεντρικά. Ο ένας είναι να εξυπηρετήσει τα συμφέροντα του λαού, των εργαζομένων και ο άλλος είναι να χρησιμοποιηθεί για αμύθητα κέρδη, κύριε Σιμόπουλε.
Τι έγινε, λοιπόν; Πώς εξελίχθηκε όλη αυτή η κατάσταση; Τι έκανε αυτή η τεχνολογία; Μήπως μείωσε τις ώρες εργασίας; Όχι βέβαια. Εσείς είσαστε σωτήρες. Σώσατε τους εργαζόμενους. Από οκτάωρο το πήγατε δεκατριάωρο. Σώσατε τους αγρότες, οι οποίοι εγκατέλειψαν την αγροτική παραγωγή. Σώσατε τους μικρομεσαίους που κλείνουν τα μαγαζιά τους και κυριαρχούν τα μεγάλα μονοπώλια. Άρα, λοιπόν, η τεχνολογία δεν ωφέλησε τους εργαζόμενους και εάν θέλετε να πάμε και στη νεολαία, θα τα πούμε μετά.
Άρα, συμπερασματικά, για να μην λέω πολλά, κύριε Γεωργιάδη, δικοί σας είναι. Μη νομίζετε ότι διαφωνούν. Προσπαθούν να βρουν κάτι κάπου, για να πιαστούν. Ίδιοι είσαστε, από την ίδια βρύση πίνετε νερό που λέγεται πρώτα καπιταλισμός και μετά Ευρωπαϊκή Ένωση. Αυτή η βρύση τώρα, όμως, βγάζει νερό βρώμικο, τοξικό και αυτό φαίνεται. Γι’ αυτό ξεσηκώνεται η Ευρώπη. Εάν νομίζετε ότι τους ξεσηκώνουμε εμείς, κάνετε λάθος. Ποιος το είπε πριν; Από τη Νίκη, έλεος! Οι Ιρανοί, λέει, τους ξεσηκώνουν και ποιοι άλλοι; Οι Παλαιστίνιοι; Δεν ξέρω τι είπαν. Τους ξεσηκώνουν τα προβλήματα που έχετε δημιουργήσει...
ΠΡΟΕΔΡΕΥΩΝ (Γεώργιος Λαμπρούλης): Έληξε ο χρόνος.
Συνεχίζουμε με τον κατάλογο των ομιλητών και καλούμε στο Βήμα τον κ. Σταύρο Παπασωτηρίου από τη Νέα Δημοκρατία. 
Θα ακολουθήσουν η κ. Σκόνδρα, η κ. Αλεξοπούλου, η κ. Παπαϊωάννου και ο κ. Σπάνιας.
Ορίστε, κύριε συνάδελφε, έχετε τον λόγο.
ΣΤΑΥΡΟΣ ΠΑΠΑΣΩΤΗΡΙΟΥ: Κύριε Πρόεδρε, κύριε Υπουργέ, κυρίες και κύριοι συνάδελφοι, η Ελλάδα βρίσκεται στην πρωτοπορία της Ευρωπαϊκής Ένωσης για την ψηφιακή προστασία των ανηλίκων. Η χώρα μας έχει επίσημα καταθέσει τις προτάσεις της στην Πρόεδρο της Κομισιόν Ούρσουλα φον ντερ Λάιεν, με επιστολή του Πρωθυπουργού Κυριάκου Μητσοτάκη, ο οποίος έχει πάρει σχετική πρωτοβουλία σε ευρωπαϊκό επίπεδο, μια πολιτική πρωτοβουλία ξεχωριστού ειδικού βάρους για την προστασία των παιδιών μας στον ψηφιακό κόσμο, που περιλαμβάνει την πανευρωπαϊκή επέκτασή του εν εξελίξει πιλοτικού Προγράμματος Επαλήθευσης Ηλικίας, την υποχρεωτική χρήση του Μηχανισμού Επαλήθευσης Ηλικίας για όλες τις πλατφόρμες που εξυπηρετούν χρήστες κάτω των δεκαπέντε ετών, τη θέσπιση κοινής ευρωπαϊκής ψηφιακής ηλικίας ενηλικίωσης στα δεκαπέντε έτη, την υποχρέωση για εξαμηνιαία επαλήθευση ηλικίας από τις πλατφόρμες και τη δημιουργία ενός απλουστευμένου μηχανισμού συντονισμού και επιβολής κυρώσεων σε επίπεδο Ευρωπαϊκής Επιτροπής και κρατών μελών. 
Αποτέλεσμα αυτών των προτάσεων είναι και το υπό ψήφιση νομοσχέδιο, το οποίο φυσικά περιορίζεται αποκλειστικά στη λήψη εθνικών μέτρων επείγοντος χαρακτήρα, καθώς η νομοθέτηση γενικότερων περιορισμών σε ευρωπαϊκό επίπεδο θα γίνει με τη θέσπιση αντίστοιχου κοινοτικού κανονισμού, ο οποίος είναι ακόμα σε φάση επεξεργασίας. 
Ποιο είναι, λοιπόν, το μείζον ζήτημα που αφορά τη χώρα μας και απαιτεί άμεση νομοθετική ρύθμιση; Πρόκειται για την ανεξέλεγκτη πρόσβαση των παιδιών στα social media και τις συνέπειες που έχει αυτή, ειδικά στις μικρότερες ηλικίες. Οι υπηρεσίες κοινωνικής δικτύωσης είναι φυσικά ένα σύγχρονο και εξαιρετικά χρήσιμο εργαλείο επικοινωνίας, ενημέρωσης και ψυχαγωγίας. Όμως, η ευρεία διάδοσή τους έχει οδηγήσει σε σημαντική αύξηση της καθημερινής τους χρήσης, ακόμα και από παιδιά μικρής ηλικίας, γεγονός που συνεπάγεται την πρώιμη και ανεξέλεγκτη έκθεση ιδιαίτερα ευάλωτων ανήλικων σε εικονικά περιβάλλοντα, τα οποία στοχεύουν στη μεγιστοποίηση του χρόνου παραμονής του χρήστη μέσα από τη δέσμευση προσοχής του και άρα, συνδέονται με αυξημένους κινδύνους ανάπτυξης προβληματικών ή και εθιστικών τρόπων χρήσης τους. Πρόκειται για μία κατάσταση που απασχολεί πλήθος δυτικών κυρίως κοινωνιών. Και η χώρα μας δεν θα μπορούσε να αποτελεί εξαίρεση. 
Ακριβώς, η αρρύθμιστη αυτή χρήση των μέσων κοινωνικής δικτύωσης έχει συσχετισθεί με αυξημένα επίπεδα άγχους, διαταραχής ύπνου, προβλήματα συγκέντρωσης, έκθεση σε ακατάλληλο περιεχόμενο και εν γένει δυσμενείς συνέπειες για την ψυχική υγεία και την ομαλή ψυχοκοινωνική ανάπτυξη των παιδιών. 
Το παραπάνω ζήτημα είναι αναμφισβήτητα πολύ σοβαρό και είναι φυσικά αυτό που απασχολεί την Κυβέρνηση, καθώς το 41% των μαθητών Δημοτικού και το 51% των μαθητών Γυμνασίου ή Λυκείου άρχισαν να χρησιμοποιούν μέσα κοινωνικής δικτύωσης ήδη μεταξύ της ηλικίας των 10 ετών και 12 ετών, ενώ ένας στους τέσσερις μαθητές δηλώνει ο ίδιος ότι κάνει υπερβολική χρήση των social media και ότι χρειάζεται βοήθεια για τη μείωσή της. 
Είναι επομένως ξεκάθαρο πως οφείλουμε ως πολιτεία να απαντήσουμε θεσμικά σε αυτό το κοινωνικό πρόβλημα. Δρώντας, λοιπόν, καθαρά προληπτικά, εισάγεται ελάχιστο ηλικιακό όριο πρόσβασης στα μέσα κοινωνικής δικτύωσης τα 15 έτη, κάτω από το οποίο επιβάλλεται απόλυτη απαγόρευση χρήσης τους. Αποκλειστικός στόχος μας είναι η προστασία των πλέον ευάλωτων ανηλίκων για τους οποίους τα social media εγκυμονούν κινδύνους τόσο για τη σωματική, όσο και για την ψυχική τους υγεία. Και αυτό, γιατί εκ του Συντάγματος, η πολιτεία οφείλει να καθορίσει ένα ελάχιστο επίπεδο προστασίας για όλα τα παιδιά. Στη συγκεκριμένη περίπτωση, αυτό περιλαμβάνει ηλικιακούς κανόνες, ασφαλή σχεδιασμό, ιδιωτικότητα, ανεξάρτητη εποπτεία και συνέπειες για τις παραβάσεις. 
Κυρίες και κύριοι συνάδελφοι, για τη Νέα Δημοκρατία οι συζητούμενες ρυθμίσεις αποτελούν λογική συνέχεια πλήθους παλαιότερων κυβερνητικών πρωτοβουλιών για την παιδική προστασία. Τέτοιες ήταν η δημιουργία της εφαρμογής KidsWallet για κοινωνικό έλεγχο και ψηφιακή βεβαίωση ηλικίας των παιδιών, o περιορισμός της χρήσης κινητών τηλεφώνων στα σχολεία, το νέο πλαίσιο ελέγχων και κυρώσεων για την προστασία των ανηλίκων από την πώληση αλκοόλ και καπνικών προϊόντων, η αποτελεσματική αντιμετώπιση της αθλητικής βίας και του χουλιγκανισμού με καινοτόμα εργαλεία, όπως το ψηφιακό εισιτήριο και οι αυστηρές ρυθμίσεις για τους αθλητικούς συνδέσμους, τα μέτρα κατά την πρόσβαση των ανηλίκων, ιδιαίτερα σε τυχερά διαδικτυακά παιχνίδια, η εθνική στρατηγική για την αντιμετώπιση του μπούλινγκ, αλλά και τα εργαλεία για την αντιμετώπιση της ενδοοικογενειακής βίας. 
Κύριε Υπουργέ, πράγματι, μέχρι τώρα οι παρεμβάσεις της πολιτείας στον χώρο της παιδικής προστασίας ήταν πολυάριθμες και καίριας σημασίας. Το ίδιο ισχύει και για τη σημερινή νομοθετική πρωτοβουλία σας, καθώς, αν όχι στη Βουλή, σίγουρα σε κοινωνικό επίπεδο όλοι το αναγνωρίζουν. Είναι επιτακτική η ανάγκη ελέγχου της πρόσβασης των παιδιών στα social media, τα οποία από τη φύση τους παρουσιάζουν σημαντικούς κινδύνους για την ατομική και κοινωνική ανάπτυξη των ανηλίκων. 
Η έκθεση σε βίαιο ή ακατάλληλο περιεχόμενο, η διαδικτυακή παρενόχληση, η ανεπιθύμητη επικοινωνία από αγνώστους, οι παραβιάσεις της ιδιωτικότητας των παιδιών ή η κατάχρηση που οδηγεί στον εθισμό τους δεν είναι απλώς κάποιες δυσάρεστες παρενέργειες του διαδικτύου. Είναι συνέπειες της αρρύθμιστης χρήσης, ιδιαίτερα το social media, όπου κυριαρχεί το στοιχείο της αλληλεπίδρασης, πολύ συχνά με άγνωστους, ψευδώνυμους ή ανώνυμους χρήστες. 
Όλα τα παραπάνω καθιστούν απολύτως αναγκαία τη νομοθετική παρέμβαση της πολιτείας, προκειμένου να αντιμετωπίσουμε άμεσα τα ζητήματα της πρόσβασης ανηλίκων κάτω των 15 ετών στα μέσα κοινωνικής δικτύωσης. Γι’ αυτό τη στηρίζουμε, κύριε Υπουργέ, αυτή την προσπάθεια για την προστασία της υγείας, για την ασφάλεια των παιδιών μας. 
Σας ευχαριστώ.
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Γεώργιος Λαμπρούλης): Τον λόγο έχει η κ. Ασημίνα Σκόνδρα από τη Νέα Δημοκρατία. 
ΑΣΗΜΙΝΑ ΣΚΟΝΔΡΑ: Ευχαριστώ, κύριε Πρόεδρε. 
Κυρίες και κύριοι συνάδελφοι, κύριοι Υπουργοί, το σκηνικό γνώριμο, καθημερινό: Το παιδί με ένα κινητό στο χέρι και ο γονιός να παρεμβαίνει τις περισσότερες φορές μάταια. Αρχίζουν οι διαπραγματεύσεις. Ακολουθεί ένταση που καταλήγει σε παρακλήσεις. «Άφησέ με πέντε λεπτά ακόμη». Στάνταρ αυτό. Άγχος και ανησυχία για τις οικογένειες με παιδιά. Και εκεί γεννάται ένα ερώτημα, που ξεπερνά αυτή καθ’ αυτή την οικογένεια. Τι κάνει η πολιτεία, ώστε μαζί με τους γονείς να προστατεύσουν το παιδί από ψηφιακές υπηρεσίες, που είναι έτσι σχεδιασμένες για να διεκδικούν διαρκώς την προσοχή του; 
Στη σύγχρονη εποχή υπάρχουν πια δύο κόσμοι, ο ψηφιακός και ο πραγματικός. Η τεχνολογία σαφώς και δεν είναι ταμπού, αντιθέτως, έχει ανοίξει δυνατότητες επικοινωνίας, γνώσης και δημιουργίας που οι προηγούμενες γενιές δεν μπορούσαν να φανταστούν. Τα παιδιά δικαιούνται να τις γνωρίσουν και να τις αξιοποιήσουν. Όταν, όμως, υπάρχουν εφαρμογές που στηρίζουν την ύπαρξή τους στην αδιάκοπη προσέλκυση της προσοχής, χρειάζεται δημόσια και ισχυρή παρέμβαση, γιατί η απλή αυτορρύθμιση ούτε αρκεί ούτε αποδίδει. 
Και όλα αυτά δεν αποτελούν μια θεωρητική ανησυχία. Τα στοιχεία το επιβεβαιώνουν. Το 92% των εφήβων συνδέονται στο διαδίκτυο καθημερινά. Το 24% των εφήβων είναι συνδεδεμένοι στο διαδίκτυο σχεδόν συνέχεια. Το 76% των εφήβων έχουν λογαριασμό σε κάποιο μέσο κοινωνικής δικτύωσης. Το 77% των γονέων αναφέρουν ότι τα παιδιά τους χρησιμοποιούν τα κινητά τους ή τις οθόνες, ακόμη και τις ώρες που βρίσκονται μαζί τους. Το 59% των γονέων θεωρούν ότι τα παιδιά τους είναι εθισμένα στο κινητό τηλέφωνο. Το 50% τώρα των εφήβων παραδέχονται ότι είναι εθισμένοι στις οθόνες και το 61% από αυτούς τους μαθητές αναφέρει ότι έχουν εκτεθεί σε επιβλαβές ή ακατάλληλο περιεχόμενο, συνήθως χωρίς να το έχουν αναζητήσει. Ένας στους τέσσερις δηλώνει ότι κάνει υπερβολική χρήση της οθόνης και χρειάζεται βοήθεια για να τη μειώσει. 
Τα στοιχεία αυτά δείχνουν ότι η ανάγκη πρόληψης είναι επιτακτική. Η υπερβολική ενασχόληση μπορεί να επηρεάσει τον ύπνο, τη συγκέντρωση, τη σχολική καθημερινότητα και την κοινωνικότητα των παιδιών. Η συνεχής σύγκριση, η ανάγκη επιβεβαίωσης μέσα από τα likes, ο διαδικτυακός εκφοβισμός και η έκθεση σε ακατάλληλο περιεχόμενο μεγεθύνουν ακόμα περισσότερο το πρόβλημα. Δεν μπορούμε να αφήνουμε την οικογένεια να αντιμετωπίζει μόνη της μια τόσο μεγάλη πρόκληση. 
Η Ελλάδα, λοιπόν, υιοθετεί ένα μοντέλο παρέμβασης που συνδυάζει νομοθεσία, τεχνολογικά εργαλεία, αλλά και παιδαγωγική καθοδήγηση. Γι’ αυτό, κυρίες και κύριοι συνάδελφοι, η νομοθετική πρωτοβουλία που συζητάμε θέτει όριο πρόσβασης στα μέσα κοινωνικής δεξίωσης τα 15 έτη, με εφαρμογή από την 1η Ιανουαρίου 2027 και αναθέτει στις πλατφόρμες την ευθύνη για την αξιοποίηση της επαλήθευσης της ηλικίας.
 
Η επιλογή αυτή δεν σημαίνει ότι στα δέκατα πέμπτα γενέθλια εξαφανίζονται οι κίνδυνοι. Αποτελεί, όμως, μια σαφή ρυθμιστική επιλογή για την ενισχυμένη προστασία των μικρότερων εφήβων, σε συνάρτηση με τη σταδιακή αναγνώριση της αυτονομίας τους. Οι γονείς έχουν, βεβαίως, την ευθύνη των ανηλίκων. Όμως, εν τέλει, η δική τους εποπτεία αποδεικνύεται ότι χρειάζεται ενίσχυση. 
Οι πλατφόρμες σχεδιάζουν τις υπηρεσίες τους, γνωρίζουν πώς λειτουργούν και έχουν τη δυνατότητα να εφαρμόσουν ουσιαστικούς μηχανισμούς ελέγχου και γι’ αυτό δεν θα αρκεί η απλή δήλωση ημερομηνίας γέννησης από τον χρήστη. Η πολιτεία απαιτεί συμμόρφωση από τους παρόχους και θα υπάρχει έλεγχος στην εφαρμογή των κανόνων. 
Ακούσαμε ότι το πλαίσιο ελέγχων και κυρώσεων είναι ανεπαρκές, ωστόσο ο ευρωπαϊκός κανονισμός για τις ψηφιακές υπηρεσίες προβλέπει πρόστιμα έως 6% του παγκόσμιου ετήσιου κύκλου εργασιών του παρόχου για παραβάσεις των υποχρεώσεών του. Στο πλαίσιο αυτό, οι αρμόδιες Εθνικές Αρχές και η Ευρωπαϊκή Επιτροπή έχουν ρόλο στην εποπτεία και στη λογοδοσία των πλατφορμών.
Το κρίσιμο ζητούμενο είναι οι διαδικασίες να λειτουργούν αποτελεσματικά και οι κανόνες να εφαρμόζονται απόλυτα. Ασφαλώς, η προστασία των προσωπικών δεδομένων θα είναι εξασφαλισμένη. Οι μόνες πληροφορίες που θα ζητούνται θα είναι αυτές που χρειάζονται για την επαλήθευση της ηλικίας. Άλλωστε, εργαλεία όπως το Kids Wallet μπορούν να υποστηρίξουν αυτή την προσπάθεια, με τις κατάλληλες τεχνικές και θεσμικές εγγυήσεις. 
Η χώρα μας συμμετέχει παράλληλα στη συζήτηση για κοινή ευρωπαϊκή προσέγγιση, καθώς οι μεγάλες πλατφόρμες λειτουργούν πέρα από τα εθνικά σύνορα. Η ευρωπαϊκή συνεργασία είναι απαραίτητη, ώστε να υπάρχει ενιαία και συνεπής τήρηση των κανόνων, αποτελεσματικοί έλεγχοι και ουσιαστική προστασία των ανηλίκων. 
Κυρίες και κύριοι συνάδελφοι, σίγουρα ένας νόμος δεν αρκεί από μόνος του. Χρειάζεται ενημέρωση στα σχολεία, υποστήριξη και οδηγίες προς τους γονείς, υπηρεσίες ψυχικής υγείας και πρόληψης, περισσότερες ευκαιρίες και κίνητρα για άθληση, για δημιουργία, για ουσιαστική κοινωνική επαφή. Χρειάζεται, επίσης, διάλογος με τα ίδια τα παιδιά, παρακολούθηση των αποτελεσμάτων και διορθωτικές παρεμβάσεις, όπου διαπιστωθούν αδυναμίες.
Βεβαίως, στην προστασία των παιδιών δεν χωρά κομματική αντιπαράθεση. Απαιτείται υπευθυνότητα, επιστημονικά τεκμηριωμένες προτάσεις, συνεργασία και συνεννόηση. Άγνωστες λέξεις για την αντιπολίτευση, ακόμη κι αν πρόκειται για παιδιά! Εκτός κι αν δεν θεωρείτε το συγκεκριμένο ζήτημα πρόβλημα -και μάλιστα επικίνδυνο- ή αν έχετε βρει τις λύσεις και δεν μας τις λέτε. Σοβαρά τώρα, πιστεύει κανείς ότι ένα παιδί δέκα, δώδεκα και δεκατριών χρονών μπορεί να διαχειριστεί την ελευθερία του και να αντισταθεί στη γοητεία της οθόνης;
Κυρίες και κύριοι συνάδελφοι, δεν δαιμονοποιούμε την τεχνολογία. Θέλουμε τα παιδιά μας να έχουν πρόσβαση στις δυνατότητές της, χωρίς αυτή, όμως, να γίνεται αιτία να στερούνται τον ύπνο, το παιχνίδι, τις φιλίες, τον ελεύθερο χρόνο, το να βιώνουν, δηλαδή, την παιδικότητά τους, πολύ δε περισσότερο χωρίς να εκτίθενται σε άλλου είδους κινδύνους και σε άλλα σκοτεινά μονοπάτια. Θεωρώ ότι αυτός ο νόμος θα συμβάλει στην προστασία των παιδιών και θα βοηθήσει τις οικογένειές τους να αντιμετωπίσουν αυτό το πρόβλημα. 
Πρέπει να γίνει κατανοητό από όλους και κυρίως από τους παρόχους, ότι οι ανήλικοι δεν γίνεται να αντιμετωπίζονται ως καταναλωτές. Η αθωότητα και η απειρία τους δεν μπορούν να γίνονται αντικείμενο εκμετάλλευσης. Είναι ανίσχυρα παιδιά, σε ηλικία που διαμορφώνεται η προσωπικότητα και ο χαρακτήρας τους. Είναι οι αυριανοί πολίτες του κόσμου. Και είναι μεγάλη δική μας ευθύνη να διασφαλίσουμε ότι τα παιδιά θα παραμείνουν κυρίαρχοι της τεχνολογίας και θα την αξιοποιούν ως ένα χρήσιμο εργαλείο και όχι η τεχνολογία να εξουσιάζει και να ελέγχει την ψυχή τους και τη ζωή τους. 
Αφού, λοιπόν, συγχαρώ τον κ. Σκέρτσο και τον κ. Παπαστεργίου, αναγνωρίζω αυτή την ευθύνη απέναντι στα παιδιά μας και στις οικογένειές μας και υπερψηφίζω το νομοσχέδιο που συζητάμε. 
Ευχαριστώ. 
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Γεώργιος Λαμπρούλης): Ζήτησε τον λόγο για τη δεύτερη παρέμβασή του ο κ. Ρούντας, Κοινοβουλευτικός Εκπρόσωπος από την Νίκη.
Παρακαλώ, έχετε τον λόγο.
ΓΕΩΡΓΙΟΣ ΡΟΥΝΤΑΣ: Ευχαριστώ πάρα πολύ, κύριε Πρόεδρε. 
Επειδή, κύριε Σιμόπουλε, την ώρα που απαντήσατε στον Πρόεδρό μας, τον κ. Νατσιό, ήμουν πάνω, σε Επιτροπή, στην Επιτροπή Ελληνισμού της Διασποράς, καταλαβαίνω ότι πραγματικά, δυστυχώς για εσάς, πρέπει να υπερασπίσετε ως Κοινοβουλευτικός Εκπρόσωπος τη Νέα Δημοκρατία, η οποία είναι, θα έλεγα, μια πολιτική «κουρελού», γιατί προσπαθεί να συνδυάσει ιδεολογικά αντίθετους φορείς, αντίθετες στάσεις. 
Δεν έχετε ταυτότητα. Προσπαθείτε απλά να υφαρπάξετε ψήφους από διαφορετικούς πολιτικούς χώρους, προφανώς καθαρά και μόνο για την πολιτική σας επικράτηση. 
Ο Πρόεδρός μας ο κ. Νατσιός και εμείς συνολικά στη Νίκη -επειδή αν κατάλαβα καλά, έτσι είπατε-, όχι δεν διεκδικούμε ούτε την αγιότητα, ούτε τέλειοι είμαστε, ούτε τέτοια πρόθεση έχουμε. Εμείς κάνουμε κάτι πολύ απλό. Με τον πολιτικό μας λόγο, σας βάζουμε να αναμετρηθείτε με τη δική σας πολιτική συνείδηση. 
Άκουσα ότι είπατε ότι το γεωπολιτικό περιβάλλον είναι δύσκολο. Ναι, πραγματικά είναι πολύ δύσκολο το γεωπολιτικό περιβάλλον, αλλά εσείς είστε πάρα πολύ λίγοι. Και είπατε, επίσης, να βάλουμε κριτήριο τις πολιτικές πράξεις. Θα το κάνουμε, λοιπόν, τώρα!
Ανέχεστε και φέρατε τη σεξουαλική διαπαιδαγώγηση στα σχολεία; Ναι. Φέρατε τη woke ατζέντα και όλη τη ΛΟΑΤΚΙ ατζέντα; Ναι, με τον γάμο των ομοφυλοφίλων. Ανέχεστε την ύπαρξη πολλών φύλων και διαλύετε την παραδοσιακή οικογένεια και τις έννοιες «μητρότητα» και «πατρότητα»; Ναι. Ανέχεστε στα βιβλία περιεχόμενο που καλλιεργεί την εθνική ηττοπάθεια και τη μοιρολατρία; Ναι. 
Τι κάνατε στην Κάσο. Σας το είπε ο κ. Συρίγος. Υποχωρήσατε δύο φορές! Ήταν χειρότερα από τα Ίμια. Τι κάνετε τώρα; Σας ζητάει η Τουρκία να δώσετε γραπτή βεβαίωση και το λέτε ότι δήθεν είναι κάτι τυπικό; Της δίνετε δικαιώματα από το δίκαιο της θαλάσσης, το οποίο δεν το έχει υπογράψει και δεν το ανέχεται, για να αποκτήσει επήρεια; Άθλιο! Τι κάνει ο κ. Γεραπετρίτης πού πηγαίνει στη Λιβύη;
Ανέχεστε ακόμα τον εξευτελισμό από τα Σκόπια, από την προδοτική Συμφωνία των Πρεσπών; Ναι. Μάλιστα τις προάλλες που είχα επίκαιρη ερώτηση, φάνηκε ότι δεν είχατε καταλάβει καν ότι τα Σκόπια έχουν από το 2023 στο βιβλίο της έκτης δημοτικού αλυτρωτικές αναφορές. 
Προωθείτε τον ψηφιακό ολοκληρωτισμό; Έχετε βάλει όλη την Ελλάδα μέσα σε μία ψηφιακή πλατφόρμα, στο Gov, και τώρα έρχεστε δήθεν να λύσετε προβλήματα που προωθείτε με τον άκρατο ψηφιακό ολοκληρωτισμό. 
Παράγετε συνεχώς σκάνδαλα; Προσβάλλετε τους θεσμούς και τη δημοκρατία; Ερμηνεύετε όπως θέλετε το Σύνταγμα, παράδειγμα με τη δημόσια παιδεία; Διαλύετε τα παιδιά, την οικογένεια και τα ωθείτε στην απόγνωση; Καλλιεργείτε το κόμπλεξ για την παράδοση; Πού είναι έτοιμη η τιμή στη σημαία με την έπαρση στα σχολεία; Πού είναι η πρωινή προσευχή; Πού είναι η έμπρακτη στήριξη στην πολυτεκνία, στους πολύτεκνους και στους υπερπολύτεκνους; Πού είναι η έμπρακτη στήριξη στο αγέννητο παιδί;
Εσείς οι ίδιοι καθημερινά αποδεικνύεται ότι έχετε αντιφατικότητα λόγων και έργων. Νομοθετείτε ως φερέφωνο της νέας εποχής και διαμαρτύρεστε όταν σας κάνουμε κριτική. 
Εσείς δεν στείλατε ιερείς στο αυτόφωρο για τη Θεία Κοινωνία; Ναι. Δηλώνει ο Πρωθυπουργός αντινατιβιστής και εσείς στο σκάνδαλο των παράνομων παρακολουθήσεων δεν έχετε βγάλει άχνα; Σέβεστε το Σύνταγμα; Όχι! 
Ασκείται μία πολιτική τύπου Γκρούεζα και Γιωργάκη, όπου σας νοιάζει μόνο η ψήφος χωρίς ιδεολογία και όπου έχετε συμφέρον, εκεί δείχνετε ενδιαφέρον. 
Και αν οι Βουλευτές της Νέας Δημοκρατίας, όλοι σας, λέτε ότι εμφορείστε από τις αρχές της δημοκρατίας, της ελευθερίας, της πίστης και της άδολης και αγνής φιλοπατρίας, ανεβείτε σε αυτό το Βήμα που έρχεται από τα βάθη των αιώνων, από την Πνύκα και πείτε ότι διαφωνείτε με τις πολιτικές του Πρωθυπουργού. 
Ευχαριστώ. 
ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ: Κύριε Πρόεδρε, θέλω να απαντήσω. Έχω την τρίτη παρέμβασή μου. 
ΠΡΟΕΔΡΕΥΩΝ (Γεώργιος Λαμπρούλης): Ορίστε, έχετε τον λόγο, κύριε Σιμόπουλε. 
ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ: Ευχαριστώ, κύριε Πρόεδρε. 
Καταρχήν, τα πιστοποιητικά παράδοσης, πατριωτισμού και σεβασμού της Ορθοδοξίας δεν δεχόμαστε από κανέναν και κυρίως δεν δεχόμαστε από ένα κόμμα το οποίο απ’ ό,τι βλέπω πάσχει από έναν απόλυτο μικρο-μεγαλισμό. Αν νομίζετε ότι εσείς εκφράζετε τον ελληνικό λαό και τις αρχές της παράδοσης και του πατριωτισμού, κάνετε λάθος. Ο πατριωτισμός, καταρχήν, είναι μία έννοια η οποία διατρέχει όλο το πολιτικό φάσμα. Δεν είναι κάθετη έννοια, είναι οριζόντια. 
Μιλήσατε για ψηφιακό ολοκληρωτισμό. Σε λίγο θα μας μιλούσατε και για τον 666. Λίγο ήθελε! Περίμενα να μας μιλήσετε και γι’ αυτό. Είστε αυτοί, λοιπόν, οι οποίοι έχετε πρόβλημα αυτή τη στιγμή με το gov.gr, το οποίο στην κυριολεξία έχει δώσει ανάσες στην ελληνική οικογένεια και κυρίως στους ανθρώπους οι οποίοι δεν έχουν με τον έναν με τον άλλον τρόπο πρόσβαση στην εξουσία. 
Μιλήσατε εσείς για την παράδοση; Είστε οι θεματοφύλακες της παράδοσης; Από πού κι ως πού; Ποιος σας δίνει αυτό το δικαίωμα να μιλάτε σε αυτή την Αίθουσα με τον τρόπο αυτό; Ποιος; Τα ποσοστά σας; Έχετε δικαίωμα, αλλά το δικαίωμα που έχετε είναι να εκφράζετε τις απόψεις. Όμως, με τέτοιους τόνους; Πάλι καλά που δεν μας είπατε προδότες. 
Μιλήσατε για τα Σκόπια σε ένα κόμμα το οποίο δεν ψήφισε την Συμφωνία, σε ένα κόμμα το οποίο δήλωσε, ότι δεν θα την ψήφιζε εάν ήταν στην Κυβέρνηση και σε ένα κόμμα το οποίο λέει -σε κάθε ευκαιρία- ότι από εμάς εξαρτάται η πορεία των Σκοπίων. 
Κοιτάξτε, ο πατριωτισμός, για μένα, δεν είναι σύγχρονος. Ο πατριωτισμός είναι ένας και ενιαίος. Ούτε πιστεύω ότι οι πατρίδες είναι τόποι ούτε πιστεύω ότι στους τόπους ζουν λαοί και όχι έθνη. Αυτό είναι μια γενικότερη παρέμβασή μου, η οποία μπορεί ως ένα σημείο να σας ικανοποιεί. 
Όμως, σας παρακαλώ, στην Αίθουσα αυτή -το έχω πει και στην αρχή- τα περί προδοτών και πατριδοκάπηλων να τα αφήσουμε πίσω. Ο Πρόεδρός σας κάθε τρεις και πέντε μιλάει για προδοσίες, για όρια προδοσίας. Τώρα αφού ξεπεράσαμε τις προδοσίες, μιλάει για τον Κολοκοτρώνη, για τα κρυφά σχολεία. 
Πατριωτισμός, επίσης, είναι και η οικονομική ανάπτυξη της χώρας. Μια πατρίδα η οποία είναι αδύναμη, είναι ουσιαστικά φτερό στον άνεμο και αυτό είναι πατριωτισμός. Δεν σας εκχωρούμε -όσον αφορά τη Νέα Δημοκρατία, γιατί μιλάω για την παράταξή μου- το προνόμιο του πατριωτισμού. Μάλιστα, με τον τρόπο με τον οποίον συμπεριφέρεστε κάποιοι, σε άλλες εποχές, θα σας έλεγαν πατριδοκάπηλους. Εγώ δεν το λέω. 
ΠΡΟΕΔΡΕΥΩΝ (Γεώργιος Λαμπρούλης): Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής, τριάντα μαθήτριες και μαθητές και τρεις συνοδοί εκπαιδευτικοί από το 60ο Δημοτικό Σχολείο Πάτρας. 
Η Βουλή σας καλωσορίζει. 
(Χειροκροτήματα από όλες τις πτέρυγες της Βουλής)
Τον λόγο έχει η κ. Χριστίνα Αλεξοπούλου από τη Νέα Δημοκρατία.
ΧΡΙΣΤΙΝΑ ΑΛΕΞΟΠΟΥΛΟΥ: Σας ευχαριστώ πολύ, κύριε Πρόεδρε. 
Κύριοι Υπουργοί, αγαπητές συναδέλφισσες και συνάδελφοι, είχα προετοιμάσει την ομιλία μου ώστε να ξεκινήσω λίγο διαφορετικά, αλλά λίγα λεπτά νωρίτερα, συνάντησα εκεί έξω, στη σκάλα και πριν ανέβουν στα θεωρεία του Ελληνικού Κοινοβουλίου, το σχολείο από την Πάτρα, από τα Ζαρουχλέικα, τα παιδάκια αυτά του δημοτικού. 
Μιλήσαμε, λοιπόν, αρκετή ώρα. Τους ρώτησα πόσους Βουλευτές έχει η Αχαΐα -είναι μικρά παιδάκια- και είπαν διάφορα πράγματα. Τώρα θα πω τι λέγαμε νωρίτερα. Όταν όμως τους είπα ότι, σήμερα εδώ, συζητάμε για το νομοσχέδιο αυτό που θα ασχοληθεί με τα social media, αντέδρασαν, περίπου, όλα μαζί, γνωρίζοντας το νομοσχέδιο αυτό και λέγοντάς μου «Θα απαγορευτούν τα social media». Και συνεχίζουν να είναι μικρά παιδάκια. 
Αυτό γιατί το λέω; Τα παιδιά το είπαν με χαμόγελο και με την αγωνία που έχουν, γιατί η αλήθεια είναι ότι μέσα στη ζωή τους και μέσα στη ζωή μας έχει μπει αρκετά αυτό, το να κοιτάμε και να σκρολάρουμε στα social media. Όμως, οι οικογένειες πρέπει να βοηθηθούν και τα παιδιά πρέπει να ακούσουν. 
Μου είπαν για τον Πρωθυπουργό, τους εξήγησα ότι ο Πρωθυπουργός το κάνει για καλό, γιατί αγαπάει τα παιδιά όπως και όλη αυτή η Κυβέρνηση αλλά νομίζω και στο σύνολό του το πολιτικό σύστημα. Διότι υπάρχουν θέματα που μπορούμε να συμφωνούμε ότι διαφωνούμε, αλλά υπάρχουν και θέματα που πρέπει να συμφωνήσουμε όλοι και όχι απλά να τσακωνόμαστε μέσα σ’ αυτήν την Αίθουσα, χωρίς να υπάρχει λόγος και αιτία.
Αυτό, λοιπόν, το νομοσχέδιο σήμερα, γίνεται γι’ αυτά τα παιδιά, για τα δικά μας τα παιδιά και για τη δική μου την Πηνελόπη που συνεχώς λέω «Πηνελόπη άσε το κινητό, πήγαινε να διαβάσεις, πήγαινε να παίξεις». Άλλοτε με ακούει, άλλοτε όχι, άλλοτε το λέω με υπομονή, άλλοτε με επιμονή, άλλοτε με πολλή υπομονή και πολλές φορές το λέω με την αγωνία για το πόσο χρόνο περνούν τα παιδιά μας μπροστά σ’ αυτή την οθόνη, τι παρακολουθούν, πόσο επηρεάζονται με όλα αυτά που βλέπουν στα κινητά μας. 
Σήμερα, λοιπόν, επιτρέψτε μου να τοποθετηθώ ως Βουλευτής που έχει αυτή την ευθύνη να συμμετέχει και να συνδιαμορφώσει τις πολιτικές για την κοινωνία και να νομοθετήσει -με την τιμή που μου έκαναν οι Αχαιοί συμπολίτες μου- αλλά και ως μητέρα ενός μικρού παιδιού που συμμερίζεται ακριβώς αυτές τις ανησυχίες της κάθε οικογένειας. 
Όλοι θέλουμε τα παιδιά μας να μεγαλώσουν σε έναν κόσμο με περισσότερες ευκαιρίες, να γνωρίσουν την τεχνολογία, να την αξιοποιήσουν και να διευρύνουν τις γνώσεις τους. Θέλουμε, όμως, παράλληλα να μεγαλώσουν σε ένα πιο ασφαλές περιβάλλον με ψυχική υγεία και με τις εμπειρίες που είναι απαραίτητες γι’ αυτήν την ομαλή ανάπτυξη και τη διαμόρφωση της προσωπικότητάς τους.
 Ως εκ τούτου, στον πυρήνα της σημερινής νομοθετικής πρωτοβουλίας βρίσκεται μια ξεκάθαρη πολιτική επιλογή: Να αξιοποιούμε τις δυνατότητες της ψηφιακής εποχής, διασφαλίζοντας ταυτόχρονα ότι η τεχνολογική πρόοδος υπηρετεί τον άνθρωπο και πρωτίστως τα παιδιά μας. Η Ελλάδα έχει κάνει σημαντικά βήματα στον ψηφιακό μετασχηματισμό της, με νέες υπηρεσίες, σύγχρονες υποδομές και δυνατότητες για τους πολίτες, οι οποίες έχουν αλλάξει την καθημερινότητά μας. 
Η πρόοδος, ωστόσο, συνοδεύεται από περισσότερες ευθύνες, ιδιαίτερα όταν αφορά στην προστασία των ανηλίκων. Είναι δεδομένο ότι η οικογένεια έχει ανάγκη από κανόνες που να ανταποκρίνονται στις νέες συνθήκες. Ωστόσο, χρειάζεται και την υποστήριξη της πολιτείας, ώστε οι γονείς να έχουμε τα κατάλληλα εφόδια για την καθοδήγηση των παιδιών μας. 
Κυρίες και κύριοι συνάδελφοι, η ανάγκη των παρεμβάσεων αποτυπώνεται και στα διαθέσιμα στοιχεία. Σύμφωνα με πανελλαδική έρευνα του Ελληνικού Κέντρου Ασφαλούς Διαδικτύου για το 2025, το 41% των μαθητών Δημοτικού και το 51% των μαθητών Γυμνασίου και Λυκείου ξεκίνησαν να χρησιμοποιούν τα κοινωνικά δίκτυα, ήδη από την ηλικία των δέκα έως δώδεκα ετών. 
Επίσης, σύμφωνα με στοιχεία του ΟΑΣΑ, ένας στους πέντε δεκαπεντάχρονους παραμελεί σημαντικές δραστηριότητες, όπως τον αθλητισμό και τα χόμπι, εξαιτίας ακριβώς της χρήσης των social media. 
Οι αριθμοί αυτοί δηλώνουν μια πραγματικότητα που οι περισσότεροι γονείς αναγνωρίζουμε: Παιδιά που δυσκολεύονται να αποχωριστούν το κινητό ή τον υπολογιστή, συγκρίνουν τον εαυτό τους με όσα βλέπουν στο διαδίκτυο και σε πολλές περιπτώσεις, αναζητούν την αποδοχή μέσα από τα κοινωνικά δίκτυα. 
Την ίδια στιγμή οι ψηφιακές πλατφόρμες χρησιμοποιούν ιδιαίτερα εξελιγμένους μηχανισμούς για να διατηρούν την προσοχή των χρηστών τους. Είναι εύλογο, λοιπόν, να αναρωτηθούμε πόσο δίκαιο είναι να ζητάμε από ένα παιδί δώδεκα ή δεκατριών ετών να διαχειριστεί μόνο του μια τέτοια επιρροή. Η απάντηση επισπεύδει συγκεκριμένες πολιτικές αποφάσεις. Με το νομοσχέδιο καθιερώνεται το ηλικιακό όριο των δεκαπέντε ετών για την πρόσβαση στα μέσα κοινωνικής δικτύωσης. Οι πλατφόρμες αναλαμβάνουν υποχρεώσεις επαλήθευσης της ηλικίας με σεβασμό και στα προσωπικά δεδομένα, ενώ αξιοποιούνται ψηφιακά εργαλεία όπως το Kids Wallet. Πλέον, η ευθύνη για την προστασία των ανηλίκων κατανέμεται ουσιαστικά μεταξύ οικογένειας, πολιτείας και τεχνολογικών εταιρειών. 
Η παρέμβαση εντάσσεται σε έναν ευρύτερο κυβερνητικό σχεδιασμό που περιλαμβάνει την ανάπτυξη εργαλείων γονικού ελέγχου, τον περιορισμό της χρήσης των κινητών στα σχολεία και την αντιμετώπιση του σχολικού εκφοβισμού. Δεν μπορούμε να παραβλέπουμε τη βία μεταξύ των ανηλίκων που πολλές φορές ξεκινά ή παίρνει μεγαλύτερες διαστάσεις μέσα από τα κοινωνικά δίκτυα. Η επιρροή από εικόνες και συμπεριφορές, τις οποίες ενδέχεται να μιμηθούν, οι οποίες καλλιεργούν την επιθετικότητα, περιστατικά ηλεκτρονικής διαπόμπευσης με φωτογραφίες και με βίντεο που διακινούνται ανεξέλεγκτα, μπορούν να έχουν πολύ σοβαρές συνέπειες στην ψυχολογία ενός παιδιού, αλλά και να τροφοδοτήσουν νέους κύκλους βίας. 
Με συνέπεια, λοιπόν, η Κυβέρνηση του Κυριάκου Μητσοτάκη προχωρά σε παρεμβάσεις που συνδυάζουν την καινοτομία με την κοινωνική προστασία. Πολύ σημαντική είναι η συμβολή και των τριών Υπουργών, του Υπουργού κ. Άκη Σκέρτσου, του Υπουργού Ψηφιακής Διακυβέρνησης και του Υπουργού Υγείας. 
Κυρίες και κύριοι συνάδελφοι, θα ήθελα να σταθώ ιδιαίτερα στην ευρωπαϊκή διάσταση του νομοσχεδίου, καθώς αναδεικνύει μια σημαντική πολιτική εξέλιξη για τη χώρα μας. 
Η Ελλάδα βρίσκεται πλέον στην πρώτη γραμμή της διαμόρφωσης ευρωπαϊκών πολιτικών. Ο Πρωθυπουργός ανέδειξε εγκαίρως την ανάγκη προστασίας των ανηλίκων από τους κινδύνους του ψηφιακού περιβάλλοντος, κατέθεσε συγκεκριμένες προτάσεις στην Ευρωπαϊκή Επιτροπή και ανέλαβε πρωτοβουλίες για την ανάπτυξη κοινής ευρωπαϊκής προσέγγισης. 
Σήμερα η συζήτηση για το EU KIDS Act και τη θέσπιση κοινών κανόνων προστασίας εξελίσσεται σε ευρωπαϊκό επίπεδο με κατευθύνσεις που συνδέονται με τις ελληνικές προτάσεις. Το πολιτικό συμπέρασμα λοιπόν έχει ιδιαίτερη σημασία. Η Ελλάδα καταθέτει προτάσεις, η Ευρώπη τις συζητά και οι πρωτοβουλίες της χώρας μας συμβάλλουν στη διαμόρφωση ευρωπαϊκών αποφάσεων. 
Πρόκειται ασφαλώς για μια διαφορετική πραγματικότητα από εκείνη που γνωρίζαμε στο παρελθόν. Η ισχυροποίηση της Ελλάδας, η ενίσχυση της αξιοπιστίας της και η ουσιαστικότερη παρουσία της στους ευρωπαϊκούς θεσμούς αποτυπώνονται πλέον σε συγκεκριμένες πολιτικές πρωτοβουλίες. Η χώρα μας συμμετέχει ενεργά στις εξελίξεις, διαμορφώνει συμμαχίες και συμβάλλει στον καθορισμό κοινών ευρωπαϊκών προτεραιοτήτων. 
Έτσι λοιπόν μια Ελλάδα με ισχυρή φωνή στην Ευρώπη μπορεί να διεκδικεί περισσότερα για τους πολίτες της και να συνδιαμορφώνει λύσεις που αφορούν εκατομμύρια Ευρωπαίους. Με δεδομένο ότι οι μεγάλες πλατφόρμες λειτουργούν πέρα από εθνικά σύνορα, η αποτελεσματική αντιμετώπιση των κινδύνων απαιτεί συνεργασία, κοινές προδιαγραφές και συντονισμένες ευρωπαϊκές παρεμβάσεις. 
Από κει και πέρα, για ζητήματα που αφορούν στην υγεία, στην ασφάλεια και στο μέλλον των παιδιών μας θεωρώ ότι υπάρχουν ουσιαστικές δυνατότητες πολιτικής συναίνεσης. Η προστασία της παιδικής ηλικίας αποτελεί κοινή κοινωνική προτεραιότητα και προϋποθέτει συνέπεια, συνεργασία, διαρκή ενημέρωση. 
Για όλους αυτούς τους λόγους σάς καλώ να το υπερψηφίσετε. Σας ευχαριστώ. 
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Γεώργιος Λαμπρούλης): Ο Βουλευτής κ. Κωνσταντίνος Καραμανλής ζητεί άδεια ολιγοήμερης απουσίας στο εξωτερικό. 
Η Βουλή εγκρίνει; 
ΠΟΛΛΟΙ ΒΟΥΛΕΥΤΕΣ: Μάλιστα, μάλιστα. 
ΠΡΟΕΔΡΕΥΩΝ (Γεώργιος Λαμπρούλης): Η Βουλή ενέκρινε τη ζητηθείσα άδεια. 
Τον λόγο έχει η κ. Αρετή Παπαϊωάννου, ανεξάρτητη Βουλευτής. Μετά την κ. Παπαϊωάννου ακολουθεί ο κ. Σπάνιας, η κ. Αποστολάκη, ο κ. Μαρκογιαννάκης.
Κυρία Παπαϊωάννου, έχετε τον λόγο.
ΑΡΕΤΗ ΠΑΠΑΪΩΑΝΝΟΥ: Κυρίες και κύριοι, το νομοσχέδιο που συζητάμε σήμερα αποτελεί προσθήκη στον ν.5099/2024 και έχει δηλούμενο σκοπό την ενίσχυση της προστασίας των ανηλίκων κατά τη χρήση επιγραμμικών υπηρεσιών. 
Για τους πολίτες που βλέπουν το κανάλι της Βουλής αυτή τη στιγμή εξηγώ ότι επιγραμμικές υπηρεσίες έχει επικρατήσει να λέγονται οι υπηρεσίες που παρέχονται μέσω ίντερνετ. Ενδεικτικά είναι το facebook, το instagram, το tiktok, το viber, οι μηχανές αναζήτησης google, bing και λοιπά. 
Όταν μιλάμε για την προστασία των παιδιών στο διαδίκτυο δεν συζητάμε για κάτι μακρινό από εμάς ή θεωρητικό. Συζητάμε για την καθημερινότητα κάθε οικογένειας, για τις ώρες που περνάει ένα παιδί μπροστά στην οθόνη, για την πληροφορία ή το μήνυμα που μπορεί να το αναστατώσει ή να το βλάψει, για τη δική του φωτογραφία, που μόλις αναρτηθεί παύει να του ανήκει. 
Αυτή η πραγματικότητα απαιτεί να είμαστε βέβαιοι ότι οι λύσεις που νομοθετούμε προστατεύουν ουσιαστικά, εφαρμόζονται δίκαια και σέβονται τα δικαιώματα όλων, ανηλίκων αλλά και ενηλίκων. Το νομοσχέδιο θέτει ένα σαφές όριο. Η πρόσβαση σε υπηρεσίες κοινωνικής δικτύωσης θα επιτρέπεται μόνο σε όσους έχουν συμπληρώσει το δέκατο πέμπτο έτος της ηλικίας τους. 
Όμως νομοθετείται και ένας ενιαίος κανόνας υπολογισμού της ηλικίας, όπου μόλις μπει ο καινούργιος χρόνος, την 1η Ιανουαρίου, όλα τα παιδιά που θα συμπληρώσουν τα 15 έτη τους μέσα σε εκείνη τη χρονιά θεωρούνται 15 ετών. Αυτό οδηγεί στην πράξη στο να παύει ή σκοπούμενη προστασία, ακόμη και σε παιδιά 14 ετών και μιας ημέρας, δηλαδή σε παιδιά της Γ΄ Γυμνασίου. 
Μας είπε χθες στην Επιτροπή ο κ. Σταμάτης, Βουλευτής Επικρατείας της Νέας Δημοκρατίας, ότι η απαγόρευση χρήσης καταλαμβάνει και την Γ΄ Γυμνασίου. Όχι, δεν την καταλαμβάνει, κύριε Υπουργέ, την Γ΄ Γυμνασίου. Καταλαμβάνει μόνο τον Οκτώβριο, τον Νοέμβριο και τον Δεκέμβριο. Από την 1η του Γενάρη που τα παιδιά είναι Γ΄ Γυμνασίου είναι ελεύθερα να χρησιμοποιούν τα social media, όλα. 
Τώρα, ας ξεκινήσουμε από το αυτονόητο. Κανείς μας δεν θέλει παιδιά εκτεθειμένα σε εκφοβισμό, σε ακατάλληλο περιεχόμενο ή σε ατελείωτη χρήση εφαρμογών που σχεδιάστηκαν για να κινούν την προσοχή τους και να τα κρατούν εκεί, εθισμένα, με ένα κινητό στο χέρι και αποκομμένα από την πραγματική ζωή. Όλοι τα έχουμε δει σε φίλους, σε γνωστούς, στα σπίτια μας, την πάλη που γίνεται, τις προσπάθειες των γονιών, τα παιδιά που δεν ξέρουν κάτι άλλο. 
Οι γονείς δεν μπορούν μόνοι τους να αντιμετωπίσουν μια αγορά δισεκατομμυρίων που λειτουργεί πέρα από σύνορα και που αλλάζει ταχύτερα από τους κανόνες. Χρειάζεται λοιπόν πράγματι το πρόβλημα να αντιμετωπιστεί από την κοινωνία. 
Το κρίσιμο ερώτημα λοιπόν δεν είναι αν πρέπει να προστατεύσουμε τα παιδιά. Είναι αν ένας ηλικιακός περιορισμός, όπως διατυπώνεται σήμερα, μπορεί πράγματι να πετύχει τον σκοπό του ή σχεδόν να τον πετύχει και με ποιο κόστος. Το παράδειγμα της Αυστραλίας για την απαγόρευση της πρόσβασης στα μέσα κοινωνικής δικτύωσης σε παιδιά εκεί κάτω των 16 ετών ανέδειξε σημαντικές αδυναμίες τόσο στον σχεδιασμό όσο και στην εφαρμογή του. Παρότι η νομοθεσία υποχρέωνε τις πλατφόρμες να λάβουν «εύλογα μέτρα» -πρώτη ασάφεια- για να αποτρέπουν τους ανηλίκους από τη διατήρηση λογαριασμών, δεν καθιέρωσε ούτε εκεί, όπως και εδώ δεν καθιερώνεται, ένας ενιαίος και αξιόπιστος μηχανισμός επαλήθευσης της ηλικίας.
Αντιθέτως, παραχωρήθηκε στις εταιρείες σημαντική διακριτική ευχέρεια ως προς τον τρόπο εξακρίβωσης της ηλικίας των χρηστών, με αποτέλεσμα αυτές να βασίζονται συχνά σε ημερομηνίες γέννησης, όπως αυτές δηλώθηκαν από τα παιδιά, ή σε πληροφορίες από υφιστάμενους λογαριασμούς, ή σε αυτοματοποιημένα συστήματα ελέγχου περιορισμένης αποτελεσματικότητας. 
Κατά συνέπεια, παρότι εκατομμύρια λογαριασμοί διαγράφηκαν ή περιορίστηκαν, πολλοί ανήλικοι εξακολούθησαν να χρησιμοποιούν τα μέσα κοινωνικής δικτύωσης χωρίς ιδιαίτερη δυσκολία. Τα αναφέρω όλα αυτά για την Αυστραλία, γιατί είναι μια χώρα που εφαρμόστηκαν περίπου τα ίδια σε μεγάλη κλίμακα και τα αποτελέσματα φαντάζομαι ότι θα πρέπει να αξιολογηθούν πολύ προσεκτικά.
Αυτά τα γεγονότα εγείρουν ερωτήματα σχετικά με την αποτελεσματικότητα μιας ρύθμισης σαν τη σημερινή, που επιβάλλει σημαντικές υποχρεώσεις χωρίς να καθορίζει με σαφήνεια τις τεχνικές προδιαγραφές που απαιτούνται για την εφαρμογή τους, καθώς και ενδεχομένως συγκεκριμένα πράγματα, που οι πλατφόρμες θα μπορούσαν να γνωστοποιούν επίσημα στις αρμόδιες αρχές. Ένα παράδειγμα: θα μπορούσε να είναι υποχρεωμένες να γνωστοποιούν το πλήθος των λογαριασμών, τη δημιουργία των οποίων απέτρεψαν με τους ελέγχους. 
Το άρθρο 4 του σημερινού νομοσχεδίου πετάει γενικά και αόριστα το μπαλάκι στις πλατφόρμες για τον τρόπο επαλήθευσης της ηλικίας, παρέχοντας μόνο δυνητικά –«δύναται» λέει- τις υπάρχουσες λειτουργικότητες του άρθρου 80 παράγραφος 11 «Το ψηφιακό αποθετήριο εγγράφων» και 80Α παράγραφος 5 το KidsWallet του ν.4954/2022. Δεν τους υποχρεώνει λοιπόν, μπορούν μόνο, δεν υποχρεούνται. 
Μια επιπλέον ανησυχία αφορά τη δυνατότητα παράκαμψης των ηλικιακών περιορισμών μέσω εικονικών ιδιωτικών δικτύων, τα  VPN, τα οποία μπορούν να αποκρύπτουν την πραγματική τοποθεσία των χρηστών και να δημιουργούν την εντύπωση ότι αυτοί που συνδέονται, συνδέονται από χώρες όπου δεν ισχύουν ηλικιακοί περιορισμοί. Εφόσον οι πλατφόρμες βασίζονται σε μεγάλο βαθμό στη γεωγραφική τοποθεσία και την εφαρμογή εθνικών απαγορεύσεων, οι ανήλικοι ενδέχεται να μπορούν να παρακάμπτουν σχετικά εύκολα τους ελέγχους αυτούς. 
Βέβαια, τα πρώτα στοιχεία από την Αυστραλία έδειξαν ότι οι νεαροί χρήστες του διαδικτύου προτιμούσαν απλούστερες μεθόδους, όπως η δήλωση ψεύτικης ηλικίας ή η διατήρηση λογαριασμών που δεν διαγράφηκαν επειδή δεν υποβλήθηκαν ποτέ σε επαρκή έλεγχο, που ούτε και εδώ θα συμβεί. 
Η επαλήθευση ηλικίας λοιπόν είναι ένα από τα δυσκολότερα σημεία. Η ηλικία όμως, κυρίες και κύριοι, πρέπει να επιβεβαιώνεται χωρίς να δημιουργείται -και εδώ είναι η προστασία των ενηλίκων που ανέφερα στην αρχή- ένας νέος μηχανισμός παρακολούθησης, γιατί αυτό είναι ένα μεγάλο διακύβευμα, διακύβευμα δημοκρατίας.
Η θέση μου είναι καθαρή. Μια ρύθμιση που φέρνετε και που έχει σκοπό καταρχήν σωστό, πρέπει να αξιολογηθεί από το αν τα μέτρα είναι ανάλογα, ο έλεγχος πραγματικός και οι εγγυήσεις επαρκείς. 
Σήμερα η πολιτική συζήτηση συχνά πιέζεται να διαλέξει ανάμεσα σε δυο εύκολες εικόνες, από τη μια ότι αρκεί κάτι να το απαγορεύσουμε για να λυθεί και από την άλλη, ότι κάθε κανόνας είναι μάταιος επειδή το διαδίκτυο δεν γνωρίζει σύνορα. Κανένα από τα δύο δεν είναι απόλυτο. 
Κυρίες και κύριοι συνάδελφοι, η ψηφιακή ζωή των παιδιών δεν θα γίνει ασφαλέστερη με έναν νόμο μόνο. Θα γίνει ασφαλέστερη όταν οι γονείς έχουν στήριξη. Όταν τα πρότυπα στηρίζονται, όλα αυτά θα έχουν καταρρεύσει. Όταν τα σχολεία έχουν γνώση και εργαλεία, οι πλατφόρμες αναλαμβάνουν τις ευθύνες, η πολιτεία ελέγχει αποτελεσματικά. Γιατί κάθε παιδί αξίζει να μεγαλώνει με ελευθερία και κάθε οικογένεια αξίζει να γνωρίζει ότι η πολιτεία στέκεται δίπλα της. 
Σας ευχαριστώ.
ΠΡΟΕΔΡΕΥΩΝ (Γεώργιος Λαμπρούλης): Τον λόγο έχει η κ. Αποστολάκη.
ΜΙΛΕΝΑ ΑΠΟΣΤΟΛΑΚΗ: Κυρίες και κύριοι συνάδελφοι, η προστασία των ανηλίκων από τον εθισμό στο ψηφιακό περιβάλλον αποτελεί σήμερα μια πολιτική και κοινωνική πρόκληση, μια μεγάλη κοινωνική ανάγκη. Ποιο είναι το πρόβλημα; Ένα εθιστικό επιχειρηματικό μοντέλο που φέρνει δισεκατομμύρια στις πλατφόρμες μέσα από το σκρολάρισμα, μέσα από την αυτόματη αναπαραγωγή ελκυστικού περιεχομένου, μέσα από τους αλγόριθμους συστάσεων που προσαρμόζονται στο προφίλ του κάθε χρήστη, μέσα από διαρκείς ειδοποιήσεις. 
Οι κίνδυνοι που ποικίλλουν από την έκθεση σε ακατάλληλο περιεχόμενο και τον διαδικτυακό εκφοβισμό μέχρι την υπερβολική χρήση και τις επιδράσεις στην ψυχική υγεία απαιτούν παρεμβάσεις. Το ερώτημα, επομένως, δεν είναι αν συμφωνούμε στο ότι κάτι πρέπει να κάνουμε. Το ερώτημα είναι με ποιες πολιτικές και με ποιους κανόνες μπορούμε να προστατέψουμε τα παιδιά μας αποτελεσματικά. 
Η απάντηση της Κυβέρνησης Μητσοτάκη στο ερώτημα αυτό δεν αποτελεί έκπληξη. Απέναντι σε ένα σύνθετο πρόβλημα καταφεύγει στην προσωρινά δημοφιλή, αλλά απολύτως ανεφάρμοστη και ατελέσφορη λύση της οριζόντιας απαγόρευσης. Το επιτελικό κράτος δεν ενδιαφέρεται αν η λύση αυτή μπορεί να εφαρμοστεί, αν είναι αναλογική προς τον επιδιωκόμενο σκοπό και κυρίως, αν αντιμετωπίζει τη ρίζα του προβλήματος. 
Το νομοσχέδιο εξαντλείται στο «απαγορεύεται η πρόσβαση». Αυτή όμως η αρχαϊκή προσέγγιση που θα σας εξασφαλίσει δυο-τρία ευνοϊκά πρωτοσέλιδα και με τα εργαλεία της κυβερνητικής προπαγάνδας θα επιδιώξει να οικοδομήσει το πλαστό αφήγημα της δήθεν κυβερνητικής αποτελεσματικότητας και ευαισθησίας δεν απαντά στο ποιος θα αποτρέψει την πρόσβαση, πώς θα το πετύχει και τι κυρώσεις θα υπάρξουν εάν δεν το κάνει.
Η Κυβέρνηση γνωρίζει φυσικά ότι ο ισχύων νόμος 4624 του 2019 απαγορεύει σε ένα παιδί κάτω των 15 ετών να συναινέσει στην επεξεργασία των δεδομένων του από πλατφόρμες, γνωρίζει ότι, παρά τον νόμο, η πλειοψηφία των μαθητών δίνουν ψευδή στοιχεία και ότι δεν υπάρχει μηχανισμός για να ελεγχθεί η εφαρμογή του νόμου. 
(Στο σημείο αυτό την Προεδρική Έδρα καταλαμβάνει ο Α΄ Αντιπρόεδρος της Βουλής κ. ΙΩΑΝΝΗΣ ΠΛΑΚΙΩΤΑΚΗΣ)
Επιχειρήσατε να εισάγετε το Kids Wallet ως εργαλείο ταυτοποίησης και η Κομισιόν απάντησε με εμπεριστατωμένη γνώμη στις 7/8 ότι παραβιάζεται ο ευρωπαϊκός Κανονισμός για τις ψηφιακές υπηρεσίες Digital Services Act. Το ίδιο σας απάντησε και για τις κυρώσεις. 
Η Κυβέρνηση γνώριζε από τον Αύγουστο ότι δεν μπορούσε να νομοθετήσει και να επιβάλλει τη χρήση συγκεκριμένου μέσου ταυτοποίησης και γνωρίζει φυσικά ότι οι έφηβοι είναι εξαιρετικά ικανοί στο να παρακάμπτουν γεωγραφικούς ή ηλικιακούς περιορισμούς με τη χρήση εικονικών ιδιωτικών δικτύων ή τη δημιουργία λογαριασμών με ψευδή στοιχεία γέννησης, όπως και ότι οι περιορισμοί δεν αποτρέπουν τη μετακίνηση των χρηστών σε υπηρεσίες που κινούνται στις παρυφές του σκοτεινού διαδικτύου, σε πλατφόρμες οι οποίες όχι μόνο είναι δυσκολότερο να ελεγχθούν από γονείς και από αρμόδιες αρχές, αλλά μπορεί να αποδειχτούν εξαιρετικά πιο επιδραστικές σε συμπεριφορές εθισμού, αυτοκαταστροφικών τάσεων, έκθεση σε παράνομο ή κακοποιητικό περιεχόμενο. 
Και παρ’ όλα αυτά, νομοθετείτε σήμερα ρηχά, κούφια και πάνω απ’ όλα, απολύτως ανεφάρμοστα, επιχειρώντας να υποστηρίξετε το πλαστό αφήγημα της κυβερνητικής ευαισθησίας και αποτελεσματικότητας. Και ενώ η Ευρώπη σχεδιάζει με στόχο να επέμβει στον εθιστικό σχεδιασμό των πλατφορμών μέσω του EU KIDS Act, και υποχρεώνει τις πλατφόρμες να αποδεικνύουν ότι ο σχεδιασμός τους είναι ασφαλής, η Κυβέρνηση Μητσοτάκη νομοθετεί σήμερα με ημερομηνία λήξης, καθώς ό,τι ψηφίζουμε σήμερα παύει αυτοδικαίως να ισχύει μόλις θεσπιστεί ο ευρωπαϊκός κανονισμός, δηλαδή σε λίγους μήνες από σήμερα. 
Τόση μικροκομματική εκμετάλλευση, τόση ελαφρότητα, τόση ανεύθυνη εργαλειοποίηση της αγωνίας και του φόβου των γονέων, με στόχο την παραπλάνησή τους και την προσέλκυση ψήφων! Μη γελιόμαστε, αυτός είναι ο στόχος. 
Με διαβούλευση χωρίς αντίκρισμα, με αγνόηση της εισήγησης της επιτροπής του Κεντρικού Συμβουλίου Υγείας, καθώς και της επιστολής του Συνδέσμου Εταιρειών Πληροφορικής που συνυπογράφουν άλλοι είκοσι τέσσερις φορείς, το νομοσχέδιο αδυνατεί να αντιμετωπίσει το μείζον ζήτημα, αυτό της επιχειρηματικής επιδίωξης του εθισμού των εφήβων. Η αντιμετώπισή του περιλαμβάνει τον περιορισμό των πλατφορμών και ένα πλέγμα μέτρων που προϋποθέτουν μελέτη διαβούλευσης, συνέργειες και κυρίως, σοβαρότητα και ευθύνη που απουσιάζουν παντελώς από το σημερινό νομοσχέδιο.
Χαρακτηριστικό δείγμα της προχειρότητας στην οριζόντια ηλικιακή απαγόρευση είναι ότι η ηλικία υπολογίζεται σαν όλη να γεννήθηκαν 1η Ιανουαρίου. Έτσι ένα παιδί που γεννήθηκε τον Δεκέμβριο αποκτά πρόσβαση σχεδόν έναν χρόνο πριν και γνωρίζουμε όλοι σε αυτές τις ηλικίες πόσο κρίσιμος είναι, όχι μόνο δέκα μήνες, αλλά και ένας μήνας. 
Το νομοσχέδιο, δέσμιο της ρηχής επικοινωνιακής του προσέγγισης, αγνοεί την εμπειρία της απαγόρευσης πρόσβασης στα social media για τους κάτω των 16 ετών στην Αυστραλία. Και εκεί υπάρχει αξιολόγηση και μάλιστα, σε ένα σεβαστό δείγμα πάνω από τέσσερις χιλιάδες οικογένειες. Τα παιδιά, με βάση το δείγμα αυτό, εξακολουθούν να χρησιμοποιούν πλατφόρμες με ή χωρίς λογαριασμό, με ψεύτικη ηλικία ή μέσω κινητού γονέα. Το ποσοστό τους μειώθηκε από 85,9% -ακούστε- σε μόλις 81,5%, ενώ την ίδια στιγμή αυξήθηκε το ποσοστό των γονέων που δεν γνώριζαν ότι το παιδί τους διατηρούσε λογαριασμό. Οπότε, κοιτάξτε τι κάνετε. Τα αποτελέσματα έχουν αντίκτυπο είτε στην επινοητικότητα των εφήβων να παρακάμπτουν αυτού του είδους την απαγόρευση είτε στην επιδείνωση της σχέσης τους με τους γονείς τους που δεν ξέρουν τι κάνουν τα παιδιά τους. 
Το νομοσχέδιο αγνοεί, επίσης, την απόφαση του Συνταγματικού Συμβουλίου της Γαλλίας τον περασμένο Αύγουστο, που έκρινε ότι η σχετική ρύθμιση για την απαγόρευση πρόσβασης ανηλίκων κάτω των 15 ετών στα κοινωνικά δίκτυα δεν ήταν κατάλληλο, αναγκαίο και αναλογικό μέτρο, μεταξύ άλλων, λόγω της υπερβολικής έκτασής του και της απαίτησης ελέγχου ηλικίας για όλους, χωρίς επαρκείς εγγυήσεις ιδιωτικότητας. 
Το ΠΑΣΟΚ, κυρίες και κύριοι συνάδελφοι, καταθέτει μια συγκεκριμένη και ολοκληρωμένη πρόταση που περιλαμβάνει διαβαθμισμένη ηλικιακή προστασία, που λαμβάνει υπόψη τις διαφορετικές ηλικιακές και αναπτυξιακές ανάγκες των παιδιών μας, προστασία από εθιστικούς μηχανισμούς και επικίνδυνους αλγόριθμους, ιδιωτικότητα και ασφάλεια. 
Αντί γι’ αυτά, η Κυβέρνηση επιλέγει να νομοθετεί πάνω στους φόβους και τις αγωνίες των γονέων, χωρίς να δίνει καμία ουσιαστική απάντηση στις πραγματικές τους ανάγκες. Ακόμα και σήμερα ο Πρωθυπουργός παραπλανά συνειδητά την κοινή γνώμη και τους γονείς με την ανάρτησή του. Τους διαβεβαιώνει αναληθώς ότι με το νομοσχέδιο λύνεται το πρόβλημα και ισχυρίζεται ψευδώς ότι ο ίδιος τάχα πίεσε και πέτυχε ευρωπαϊκή δράση, όταν γνωρίζουμε όλοι ότι η Ευρωπαϊκή Ένωση έχει εξαγγείλει από το 2025 σχετική ευρωπαϊκή πρωτοβουλία και όταν γνωρίζουμε ότι η εμπεριστατωμένη γνώμη της επιτροπής από τον Αύγουστο ασκεί δριμεία ακριτική στο κυβερνητικό σχέδιο.
Με το σημερινό νομοσχέδιο, η Κυβέρνηση αντικαθιστά την επιστημονική τεκμηρίωση με την προχειρότητα και την αποτελεσματική προστασία με μια δημαγωγική και ανεφάρμοστη απαγόρευση. Η προστασία των παιδιών, όμως, δεν προσφέρεται για μικροκομματική εκμετάλλευση. Και είναι πολύ λυπηρό ότι για άλλη μία φορά και σε ένα τόσο κρίσιμο για το μέλλον των παιδιών μας ζήτημα, αποδεικνύεστε τόσο πολύ κατώτεροι των περιστάσεων.
Σας ευχαριστώ πολύ.
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
ΠΡΟΕΔΡΕΥΩΝ (Ιωάννης Πλακιωτάκης): Και εμείς ευχαριστούμε την κ. Αποστολάκη.
Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής, σαράντα τρεις μαθήτριες και μαθητές και τέσσερις συνοδοί εκπαιδευτικοί από το Γυμνάσιο Μονεμβασιάς.
Η Βουλή σάς καλωσορίζει.
(Χειροκροτήματα από όλες τις πτέρυγες της Βουλής)
Τον λόγο έχει ο κ. Αριστοτέλης Σπάνιας από τη Νέα Δημοκρατία.
ΑΡΙΣΤΟΤΕΛΗΣ (ΤΕΛΗΣ) ΣΠΑΝΙΑΣ: Ευχαριστώ, κύριε Πρόεδρε. 
Κύριε Υπουργέ, κύριε Υφυπουργέ, κυρίες και κύριοι συνάδελφοι, συζητούμε σήμερα το σχέδιο νόμου του Υπουργείου Επικρατείας με θέμα «Απαγόρευση χρήσης επιγραμμικών υπηρεσιών κοινωνικής δικτύωσης από ανηλίκους». Πρόκειται για μία συντονισμένη απάντηση της Κυβέρνησης σε ένα πρόβλημα που απασχολεί χιλιάδες οικογένειες. Η πρόσβαση παιδιών μικρής ηλικίας στα μέσα κοινωνικής δικτύωσης και οι κίνδυνοι που αυτή συνεπάγεται για την υγεία και την ανάπτυξή τους, αποτελεί μια τεράστια ευθύνη, μια ευθύνη για την Κυβέρνησή μας που είναι έτοιμη να θεσπίσει, ως οφείλει, σαφείς κανόνες προστασίας, με ηλικιακό όριο και καθορισμένη εποπτεία της εφαρμογής. Η προστασία των παιδιών μας αποτελεί ένα ζήτημα που υπερβαίνει τις κομματικές διαφωνίες και αγγίζει κάθε ελληνική οικογένεια. 
Τα στοιχεία της έρευνας του Ελληνικού Κέντρου Ασφαλούς Διαδικτύου είναι αποκαλυπτικά. Το 41% των μαθητών Δημοτικού και το 51% της δευτεροβάθμιας εκπαίδευσης ξεκίνησαν τη χρήση των κοινωνικών δικτύων σε ηλικία δέκα με δώδεκα ετών, δύο στους τρεις μαθητές του Δημοτικού και τρεις στους τέσσερις της δευτεροβάθμιας εκπαίδευσης δηλώνουν ψευδή ηλικία κατά την εγγραφή τους, ενώ ένας στους τέσσερις μαθητές Γυμνασίου και Λυκείου αναγνωρίζει υπερβολική χρήση και ανάγκη βοήθειας για τον περιορισμό της. Εξίσου σημαντικό είναι και η διαπίστωση, ότι η προβληματική χρήση συνδέεται επίσης, με λιγότερο ύπνο και με αρνητικές επιπτώσεις στην ψυχική ευεξία των παιδιών.
Η πρόληψη επιδιώκει και να περιορίσει την έκθεση πριν παγιωθούν επιβαρυντικές συνήθειες που επηρεάζουν τη μελέτη, την καθημερινότητα και την ψυχική ισορροπία των παιδιών. Ιδιαίτερη ανησυχία προκαλεί και η πίεση για διαρκή ψηφιακή επιβεβαίωση. Τα παιδιά χρειάζονται χώρο για να διαμορφώνουν ελεύθερα την προσωπικότητα και την αυτοπεποίθησή τους, χωρίς να εξαρτούν την αξία τους από τις αντιδράσεις και τα σχόλια στα κοινωνικά δίκτυα. Ωστόσο, ο διαδικτυακός εκφοβισμός, οι ανεπιθύμητες προσεγγίσεις και η έκθεση σε επιβλαβές περιεχόμενο, αποτελούν πραγματικούς κινδύνους που αναγνωρίζονται και στις ευρωπαϊκές κατευθυντήριες γραμμές για την προστασία των ανηλίκων. Για την αποτελεσματική αντιμετώπισή τους είναι απαραίτητο τα μέτρα προστασίας να προσαρμόζονται στην ηλικία και την ευαλωτότητα κάθε παιδιού αλλά και στον τρόπο λειτουργίας των ψηφιακών υπηρεσιών. Ο διαδικτυακός εκφοβισμός δεν περιορίζεται στο σχολικό περιβάλλον, αλλά μπορεί να μεταφέρει και να παρατείνει τις συγκρούσεις της σχολικής αυλής στον ψηφιακό κόσμο. Επομένως, η προστασία των ανηλίκων στο διαδίκτυο συνδέεται άμεσα και με την ασφάλεια της σχολικής κοινότητας.
Στο πυρήνα του σχεδίου νόμου βρίσκεται το ελάχιστο όριο των δεκαπέντε ετών για την πρόσβαση στις υπηρεσίες κοινωνικής δικτύωσης που καλύπτει. Για την οικογένεια, το ηλικιακό όριο αποτελεί ένα σημαντικό στήριγμα, γιατί αποκτά ένα σαφές θεσμικό σημείο αναφοράς, ιδιαίτερα όταν η πρόσβαση στα κοινωνικά δίκτυα συνδέεται με την πίεση της παρέας και την επιθυμία των παιδιών μας να ακολουθούν τους συνομήλικούς τους. Για την επαλήθευση της ηλικίας προβλέπεται η αξιοποίηση λειτουργιών, όπως το gov.gr.wallet και kids.wallet, καθώς και άλλων ισοδύναμων λύσεων, συμβατών με το ευρωπαϊκό πλαίσιο. Οι μέθοδοι επαλήθευσης της ηλικίας πρέπει να είναι αξιόπιστες, αναλογικές και να προστατεύουν την ιδιωτική ζωή με χρήση μόνο των απολύτως αναγκαίων προσωπικών δεδομένων.
Παράλληλα, καθορίζονται σαφώς οι αρμοδιότητες των εποπτικών αρχών. Το ΕΣΡ και η Αρχή Προστασίας Δεδομένων Προσωπικού Χαρακτήρα αναλαμβάνουν την εποπτεία της εφαρμογής της ρύθμισης, ενώ η Εθνική Επιτροπή Τηλεπικοινωνίων και Ταχυδρομείων διατηρεί τον ρόλο της ως συντονιστής των ψηφιακών υπηρεσιών. Οι πλατφόρμες οφείλουν να αναλαμβάνουν την ευθύνη που τους αναλογεί, εφαρμόζοντας ασφαλείς ρυθμίσεις, ελέγχους και αποτελεσματικούς μηχανισμούς αντιμετώπισης κινδύνων.
Επειδή πολλές φορές οι ψηφιακές πλατφόρμες λειτουργούν διασυνοριακά, ιδιαίτερη σημασία έχει η συνεργασία με ευρωπαϊκές αρχές, σύμφωνα με την κατανομή αρμοδιοτήτων της πράξης για τις ψηφιακές υπηρεσίες και τον ρόλο της Ευρωπαϊκής Επιτροπής.
Κυρίες και κύριοι συνάδελφοι, η συγκεκριμένη νομοθετική πρωτοβουλία αφορά την πρόσβαση των μικρότερων ανηλίκων σε συγκεκριμένες υπηρεσίες κοινωνικής δικτύωσης και όχι στη συνολική χρήση της τεχνολογίας. Η ασφαλής πρόσβαση στη γνώση, η ψηφιακή εκπαίδευση και η ανάπτυξη σύγχρονων δεξιοτήτων παραμένουν βασικές μας προτεραιότητες. Στόχος μας είναι τα παιδιά να αξιοποιούν τις δυνατότητες της τεχνολογίας με ασφάλεια και με την απαραίτητη ηλικιακή ωριμότητα.
Η προβλεπόμενη έναρξη ισχύος από 1-1-2027 δίνει τον απαραίτητο χρόνο για την ενημέρωση των οικογενειών, την τεχνική προετοιμασία των συστημάτων και την οργάνωση αποτελεσματικής εποπτείας. Η επιτυχία του μέτρου θα εξαρτηθεί από την πραγματική τήρηση του ορίου, την αποτελεσματικότητα των ελέγχων και τη συστηματική αντιμετώπιση των δυσκολιών εφαρμογής.
Τέλος, με το παρόν σχέδιο νόμου, η Ελλάδα αναλαμβάνει μια πρωτοβουλία για την προστασία των ενηλίκων στο ψηφιακό περιβάλλον, θεσπίζοντας ηλικιακό όριο, εργαλεία επαλήθευσης και μηχανισμό εποπτείας, διασφαλίζοντας παράλληλα την ομαλή μετάβαση σε ένα κοινό ευρωπαϊκό πλαίσιο προστασίας. Πρόκειται για μια πολιτική επιλογή που ενισχύει την πρόληψη, στηρίζει την οικογένεια και ανταποκρίνεται στις σύγχρονες ανάγκες προστασίας των ανηλίκων, εκφράζοντας έτσι την πεποίθηση ότι η προστασία των παιδιών μας μπορεί και πρέπει να αποτελέσει πεδίο ευρείας κοινοβουλευτικής συναίνεσης. Απέναντι στη νέα γενιά έχουμε χρέος να διαμορφώσουμε έναν κόσμο ασφαλέστερο, τόσο στον φυσικό όσο και τον ψηφιακό χώρο.
Σας ευχαριστώ πολύ.
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Ιωάννης Πλακιωτάκης): Και εμείς ευχαριστούμε τον κ. Σπάνια.
Τον λόγο έχει ο κ. Αλέξανδρος Μαρκογιαννάκης.
ΑΛΕΞΑΝΔΡΟΣ ΜΑΡΚΟΓΙΑΝΝΑΚΗΣ: Ευχαριστώ, κύριε Πρόεδρε.
Κυρίες και κύριοι συνάδελφοι, σε αυτό το νομοσχέδιο νομίζω ότι η πολιτική και η προσωπική εμπειρία πολλών από εμάς που έχουμε μικρά παιδιά συναντιόνται Συναντιόμαστε, επίσης, με ένα σημαντικό μέρος της κοινωνίας, το οποίο προβληματίζεται ιδιαίτερα από την παρούσα κατάσταση γύρω από την ανεξέλεγκτη χρήση των social media από μικρούς και εφήβους. Πρόκειται για μία στιγμή, δηλαδή, όπου σε ένα θέμα το οποίο είναι ταυτόχρονα και καινοφανές και επίκαιρο μπορούμε να συζητήσουμε εδώ στην Ολομέλεια πολιτικά, αλλά μπορούμε να συζητήσουμε και έξω από τα συνήθη πολιτικά πλαίσια και περιορισμούς που γνωρίζουμε.
Σε ό,τι με αφορά, ανήκω, όπως οι περισσότεροι από εμάς, σε μία γενιά όπου γνώρισε τα κοινωνικά δίκτυα ως ενήλικος. Τα παιδιά μας, όμως, μεγαλώνουν σε ένα εντελώς διαφορετικό περιβάλλον, καθώς σχεδόν ανατράφηκαν μαζί με την εκρηκτική άνοδο των υπηρεσιών κοινωνικής δικτύωσης. Πρόκειται για μία εντελώς διαφορετική συνθήκη, για μία εντελώς διαφορετική πρόκληση για τους γονείς, τους εκπαιδευτικούς και την πολιτεία.
Το να αναφέρω αναλυτικά τα ζητήματα και τα προβλήματα που έχουν εντοπιστεί από ειδικούς και μη σε αυτή τη σχέση των ανηλίκων με τα social media νομίζω θα ήταν σπατάλη του χρόνου σας. Η σχετική συζήτηση είναι πανταχού παρούσα, στα σπίτια, στα μέσα μαζικής ενημέρωσης, στο σχολείο. Οι ειδικοί παρεμβαίνουν διαρκώς και επισημαίνουν τα προβλήματα σε κάθε έκφανση της ζωής των παιδιών. Οι κίνδυνοι που αντιμετωπίζουμε δεν είναι θεωρητικοί: από τις διαταραχές ύπνου και συγκέντρωσης έως την κοινωνική απομόνωση, τον διαδικτυακό εκφοβισμό και φυσικά την έκθεση σε ακατάλληλο περιεχόμενο ή επικίνδυνες καταστάσεις. Την ίδια στιγμή έχουμε τη συνεχή ενίσχυση της εξαρτισμένης χρήσης από προγράμματα που επιλέγουν και σερβίρουν διαρκώς νέο περιεχόμενο, με μοναδικό στόχο να μένει το παιδί στην οθόνη.
Τα λέω απλά, όπως τα βλέπω και τα βιώνω και εγώ ως γονιός στην καθημερινότητά μου με δύο μικρά παιδιά. Και εδώ είναι που χρειάζεται η παρέμβαση της πολιτείας, για να μπει ένας φραγμός και να νιώσουν οι οικογένειες ότι υπάρχει ένα δίκτυ προστασίας για τα μικρότερα και πλέον ευάλωτα μέλη της κοινωνίας μας.
Αυτό ακριβώς κάνει και το παρόν νομοσχέδιο. Θεσπίζει ελάχιστο όριο ηλικίας τα 15 έτη για την πρόσβαση σε επιγραμμικές υπηρεσίες κοινωνικής δικτύωσης, με τις ρυθμίσεις να τίθενται σε ισχύ την 1η Ιανουαρίου 2027. 
Οι συγκεκριμένες διατάξεις συμπληρώνουν το υφιστάμενο πλαίσιο για τις ψηφιακές υπηρεσίες, δηλαδή τον ν.5099/2024, ενώ ο κρίσιμος παράγοντας της ηλικίας επαληθεύεται σύμφωνα με τον ν.4954/2022. Προφανώς και δεν απαγορεύεται το διαδίκτυο και το κινητό τηλέφωνο. Ένα παιδί θα μπορεί να μιλά με τον παππού και τη γιαγιά, θα μπορεί να κάνει τα μαθήματά του, να ψάχνει πληροφορίες και να παίζει. Αυτό που δεν θα μπορεί πριν από τα 15 έτη είναι να μπαίνει σε πλατφόρμες που είναι φτιαγμένες για να το κρατούν συνδεδεμένο όσο γίνεται περισσότερο. Αυτό ζητά η κοινωνία στην τεράστια πλειοψηφία της.
Δεν περιμένουμε από ένα παιδί 13 ετών να οδηγήσει αυτοκίνητο ή να υπογράψει μια σύμβαση. Δεν υπάρχει λόγος, λοιπόν, να περιμένουμε ότι θα αντιμετωπίσει μόνο του ένα παιδί μηχανισμούς που έχουν σχεδιαστεί από ομάδες ειδικών ακριβώς για να είναι δύσκολο να τους αφήσει. Το βάρος της εφαρμογής του νόμου πέφτει ακριβώς σε όσους έχουν τη δύναμη και τα μέσα να την εξασφαλίσουν, δηλαδή στις ίδιες τις πλατφόρμες. Απολύτως σωστό, δίκαιο και πρακτικά δεσμευτικό. 
Οι εταιρείες έχουν τρομακτική ευθύνη για όσα συμβαίνουν γύρω από το θέμα και, ως πολιτεία, τους την αποδίδουμε. Με τις διατάξεις που σήμερα εγκρίνουμε, υποχρεούνται πλέον να εφαρμόζουν κατάλληλες, αναλογικές και αξιόπιστες μεθόδους επαλήθευσης της ηλικίας, με επανέλεγχο κάθε έξι μήνες. Δεν φορτώνουμε την ευθύνη στον γονέα ούτε την αφήνουμε απροσδιόριστη. Σαφώς και χρειάζεται ταυτόχρονα η κατάλληλη ψηφιακή παιδεία -συμφωνώ απολύτως- όμως ως εναλλακτική, δηλαδή να αποτελεί συμπλήρωμα. Η παιδεία χτίζεται μέσα σε βάθος χρόνου. Το παιδί χρειάζεται να προστατεύεται από σήμερα.
Προφανώς και ως Ελλάδα δεν είμαστε μόνοι σε αυτή τη νομοθετική κατεύθυνση. Μια ματιά στον κόσμο γύρω μας αποκαλύπτει ότι η απαγόρευση της πρόσβασης στα social media από μια ηλικία και κάτω είναι πλέον διεθνής πρακτική και, μάλιστα, διαρκώς εξαπλούμενη. Ολοένα και περισσότεροι συνάδελφοί μας σε νομοθετικά σώματα ανά την υφήλιο καλούνται να αποφασίσουν σχετικά με το θέμα, καθώς τα κράτη ανταποκρίνονται στο αίτημα των κοινωνιών για προστασία των μικρότερων παιδιών από την έκθεσή τους όχι στο διαδίκτυο, αλλά στις πλατφόρμες των social media.
Η Αυστραλία έχει ήδη θεσπίσει ως όριο τα 16 έτη. Η Γαλλία και η Δανία κινούνται προς το όριο των 15 ετών και η Ισπανία εξετάζει τα 16 έτη. Όταν χώρες με διαφορετικές κυβερνήσεις και διαφορετικές πολιτικές παραδόσεις καταλήγουν στο ίδιο ακριβώς συμπέρασμα, δεν μπορούμε να μιλάμε για ιδεολογική εμμονή, μιλάμε για κοινή διαπίστωση ότι κάτι δεν πάει καλά και ότι η αδράνεια έχει κόστος.
Κυρίες και κύριοι συνάδελφοι, η πολιτική συχνά κρίνεται από το πόσο γρήγορα ανταποκρίνεται σε ό,τι φαίνεται ήδη καθαρά ότι απασχολεί την κοινωνία. Και, φυσικά, κρίνεται από το αν είχε το θάρρος να δράσει πριν η ζημιά γίνει ορατή σε όλους. Αυτή είναι μια τέτοια ακριβώς περίπτωση. Το σχέδιο νόμου που συζητάμε σήμερα στη Βουλή και ψηφίζουμε, δείχνει πόσο κοντά είναι με το κοινό αίσθημα. Το ζήτημα της χρήσης των social media από μικρά παιδιά είναι καθημερινό ζήτημα συζήτησης για δεκάδες χιλιάδες οικογένειες. Με τη νομοθέτηση στην οποία προβαίνουμε, δίνουμε απαντήσεις στους προβληματισμούς τους. 
Προφανώς και δεν ισχυρίζομαι ότι με ένα νομοσχέδιο ρυθμίζουμε διά παντός το ζήτημα, θα ήταν άτοπος ισχυρισμός, ειδικά όταν έχουμε να κάνουμε με ζητήματα τεχνολογίας, η οποία αναπτύσσεται ραγδαία και καταλαμβάνει ολοένα και περισσότερο χώρο στην καθημερινή ζωή και επικοινωνία. Θα χρειαστεί η αξιολόγηση της εφαρμογής, και πιθανώς παρεμβάσεις καθώς τα χρόνια θα περνούν. Όμως η αρχή θα έχει γίνει. Το θεσμικό πλαίσιο θα υπάρχει. Και η πολιτεία θα έχει στα χέρια της εργαλεία παρέμβασης και ελέγχου σε αυτό το τόσο ευαίσθητο θέμα. 
Η νέα τεχνολογική εποχή έχει ήδη ξεκινήσει. Πρέπει να αρχίσει και η θεσμική της αποτύπωση στους κανόνες που διέπουν την πολιτεία μας. Και με το παρόν νομοσχέδιο κινούμαστε ακριβώς σε αυτή την κατεύθυνση, όπως απαιτούν οι καιροί.
Σας ευχαριστώ.
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε τον κ. Μαρκογιαννάκη. 
Τον λόγο έχει ο κ. Δημητροκάλλης.
ΙΩΑΝΝΗΣ ΔΗΜΗΤΡΟΚΑΛΛΗΣ: Ευχαριστώ, κύριε Πρόεδρε. 
Σήμερα συζητάμε ένα νομοσχέδιο για την προστασία των παιδιών από τους κινδύνους του ψηφιακού κόσμου. Η Κυβέρνηση επιχειρεί να απαγορεύσει την πρόσβαση στα μέσα κοινωνικής δικτύωσης για παιδιά κάτω των 15 ετών, προβλέποντας επαλήθευση ηλικίας μέσω Kids Wallet ή άλλων μηχανισμών. Η εποπτεία ανατίθεται στις αρμόδιες ανεξάρτητες αρχές, με την απαγόρευση να τίθεται σε ισχύ από την 1η Ιανουαρίου του 2027. Ο σκοπός είναι σαφής: η αντιμετώπιση του ψηφιακού εθισμού και η προστασία της ψυχικής υγείας των παιδιών.
Να ξεκαθαρίσω το προφανές, στο οποίο θεωρώ ότι όλοι συμφωνούμε, ότι το πρόβλημα υπάρχει, είναι πραγματικό και είναι σοβαρό. Οι εθιστικοί μηχανισμοί των κοινωνικών δικτύων, η αδιάκοπη ροή περιεχομένου, η ανάγκη διαρκούς επιβεβαίωσης, η διαδικτυακή παρενόχληση και η έκθεση σε επιβλαβές περιεχόμενο αποτελούν κινδύνους που δεν μπορούμε να αγνοήσουμε. Αλλά η παραδοχή του προβλήματος δεν αποτελεί συγχωροχάρτι για μια πρόχειρη κυβερνητική απάντηση.
Και εδώ βρίσκεται το βασικό ερώτημα του νομοσχεδίου. Εντοπίζετε πραγματικά την πηγή του κακού ή για ακόμη μία φορά κρύβετε τις βαθύτερες αιτίες του προβλήματος κάτω από το χαλάκι; Κάθε φορά που ανακύπτει ένα κοινωνικό πρόβλημα, καταφεύγουμε σε απαγορεύσεις και περιορισμούς. Αναρωτιόμαστε όμως για τις πραγματικές αιτίες; 
Ο ψηφιακός εθισμός, η βία των ανηλίκων και η κοινωνική απομόνωση έχουν πολλές αιτίες, αλλά και έναν κοινό προβληματισμό: πώς διαπαιδαγωγούμε τη νέα γενιά; Έχουμε περιορίσει την παιδεία σε γνώσεις, βαθμούς και τίτλους. Όμως η πραγματική παιδεία δεν εξαντλείται σε αυτά. Για εμένα, μορφωμένος άνθρωπος δεν είναι εκείνος που κατέχει απλώς ένα πτυχίο. Μορφωμένος είναι εκείνος που έχει μάθει να σέβεται τον συνάνθρωπό του. Είναι εκείνος που απορρίπτει τη βία όχι μόνο επειδή φοβάται την τιμωρία, αλλά επειδή την έχει αποβάλει από τον δικό του τρόπο σκέψης. Είναι εκείνος που καταλαβαίνει ότι δεν ζει μόνος του, αλλά ότι αποτελεί μέλος μιας κοινωνίας όπου το προσωπικό του καλό δεν μπορεί να είναι αποκομμένο από το καλό του διπλανού του και που, στο τέλος, η πρόοδος όλων μας συνδυάζεται με την πρόοδο του έθνους μας. Αυτή την παιδεία έχουμε ανάγκη, μια παιδεία που δεν μεταδίδει μόνο γνώσεις, αλλά καλλιεργεί χαρακτήρα, εθνική συνείδηση και αίσθημα ευθύνης. 
Ας αναρωτηθούμε λοιπόν τα εξής. Ποιο σχέδιο καλλιεργεί σήμερα τη φορολογική συνείδηση, τον σεβασμό στους θεσμούς και την αντίσταση στη διαφθορά; Ποιο σχέδιο διδάσκει στα παιδιά να απορρίπτουν τη βία και να προστατεύουν το περιβάλλον; Η παιδεία οφείλει να διαμορφώνει πολίτες με ιστορική συνείδηση, αγάπη για την πατρίδα και αίσθημα συλλογικής ευθύνης. Για την έλλειψη αυτής της ουσιαστικής διαπαιδαγώγησης η Κυβέρνηση οφείλει να δώσει απαντήσεις.
Βεβαίως, το σχολείο δεν είναι η μόνη πηγή αξιών. Υπάρχει και η οικογένεια, η οποία έχει καθοριστικό ρόλο στη διαπαιδαγώγηση των παιδιών. Αλλά ας είμαστε ρεαλιστές. Σε μια καθημερινότητα με εξαντλητικούς ρυθμούς, οικονομική πίεση και γονείς που πολλές φορές εργάζονται ατελείωτες ώρες, πόσος χρόνος απομένει για ουσιαστική επικοινωνία και καθοδήγηση; 
Η πολιτεία δεν μπορεί να μεταφέρει ολόκληρο το βάρος στους γονείς, χωρίς να εξασφαλίζει ένα σχολείο που θα λειτουργεί ως πραγματικός πυλώνας κοινωνικής διαπαιδαγώγησης. Οι γονείς χρειάζονται χρόνο για τα παιδιά τους, αξιοπρεπές εισόδημα και ένα σχολείο που να στέκεται δίπλα στην οικογένεια. Δεν γίνεται να αφήνετε την ελληνική οικογένεια μόνη της και μετά να παρουσιάζετε μια απαγόρευση ως μεγάλη κοινωνική μεταρρύθμιση.
Αντί, λοιπόν, να δώσουμε στα παιδιά μας όλα τα πνευματικά όπλα για να χρησιμοποιούν υπεύθυνα τα κοινωνικά δίκτυα, επιλέγετε να τους απαγορεύετε την πρόσβαση μέχρι μια συγκεκριμένη ηλικία. Η απαγόρευση μπορεί να φαίνεται εύκολη στα κυβερνητικά δελτία Τύπου. Η πραγματική διαπαιδαγώγηση όμως απαιτεί δουλειά, σχέδιο και ευθύνη.
Αυτό δημιουργεί μια σειρά από ερωτήματα. Πρώτον, γιατί αντιμετωπίζουμε το πρόβλημα σχεδόν αποκλειστικά με βάση την ηλικία; Οι εθιστικοί αλγόριθμοι παύουν, δηλαδή, να είναι εθιστικοί μόλις κάποιος συμπληρώσει τα 15; Η χειραγώγηση της προσοχής, η παραπληροφόρηση και η προβληματική χρήση σταματούν ξαφνικά να επηρεάζουν τον άνθρωπο; 
Αφού αναγνωρίζετε τους κινδύνους των ψηφιακών πλατφορμών, γιατί δεν αντιμετωπίζετε τις ίδιες τις αιτίες, γιατί δεν επιβάλλετε αυστηρότερους κανόνες ασφάλειας και ουσιαστική λογοδοσία στις εταιρείες στο πλαίσιο του Ευρωπαϊκού Δικαίου; 
Δεύτερον, τι θα συμβεί όταν το παιδί φτάσει στην επιτρεπόμενη ηλικία; Έχετε εξετάσει μήπως η πολυετής απαγόρευση φέρει το αντίθετο αποτέλεσμα; Μήπως η ξαφνική πρόσβαση, χωρίς σταδιακή εξοικείωση, οδηγεί σε υπερβολική χρήση; Μήπως δημιουργούμε ένα συμπιεσμένο ελατήριο που θα εκτονωθεί απότομα; Δεν ισχυρίζομαι ότι αυτό είναι βέβαιο ότι θα συμβεί. Θέτω, όμως, εύλογους προβληματισμούς απέναντι σε τόσο εκτεταμένους περιορισμούς. 
Και τρίτον, πείτε μας, επιτέλους, πώς ακριβώς θα εφαρμοστεί με επιτυχία η συγκεκριμένη απαγόρευση. Γνωρίζουμε ότι υπάρχουν τεχνικοί τρόποι παράκαμψης ηλικιακών περιορισμών, όπως η χρήση VPN ή λογαριασμών τρίτων προσώπων. Τι θα συμβεί στις περιπτώσεις αυτές; Θα αρκεστούμε στους ελέγχους των πλατφορμών ή θα δημιουργηθεί πίεση για ολοένα αυστηρότερους μηχανισμούς ταυτοποίησης; Θέλω να είμαι σαφής. Το παρόν νομοσχέδιο δεν προβλέπει την παρακολούθηση των VPN ή των προσωπικών επικοινωνιών των παιδιών, αλλά οφείλουμε να ζητήσουμε από τώρα συγκεκριμένες εγγυήσεις ότι η προσπάθεια εφαρμογής του μέτρου δεν θα οδηγήσει στο μέλλον σε δυσανάλογες παρεμβάσεις στην ιδιωτική ζωή. Δεν μπορούμε δηλαδή, στο όνομα της προστασίας των παιδιών, να δημιουργήσουμε ένα σύστημα που θα απαιτεί ολοένα και περισσότερα προσωπικά δεδομένα από τους πολίτες. 
Προβλέπονται πρόστιμα στις πλατφόρμες που παραβιάζουν την απαγόρευση βάσει της ισχύουσας νομοθεσίας. Ρωτώ, λοιπόν, την Κυβέρνηση: Ποιος θα εισπράττει αυτά τα πρόστιμα, η Ελλάδα ή η Ευρωπαϊκή Ένωση και, κυρίως, θα επιστρέφουν τα χρήματα στην κοινωνία για την προστασία των παιδιών μας;
Κλείνοντας, θέλω να τονίσω πως η Συμμαχία Ελλήνων δεν υποστηρίζει ότι τα παιδιά πρέπει να αφεθούν απροστάτευτα απέναντι στις μεγάλες τεχνολογικές εταιρείες. Όμως, η λέξη «απαγόρευση» δεν μας ακούγεται ποτέ καλά, ιδίως όταν αφορά τη νέα γενιά. Δεν πιστεύουμε σε μία κοινωνία που η πρώτη της απάντηση σε κάθε πρόβλημα είναι να απαγορεύει. Στοχεύουμε σε μία κοινωνία που πρώτα εκπαιδεύει, καλλιεργεί την κρίση, διαμορφώνει συνειδήσεις και μαθαίνει τους ανθρώπους να αναλαμβάνουν τις ευθύνες τους. Ασφαλώς, υπάρχουν περιπτώσεις όπου οι περιορισμοί είναι αναγκαίοι, αλλά η απαγόρευση πρέπει να είναι η εσχάτη επιλογή μιας πολιτείας, όχι η ευκολότερη. Γιατί αν κάθε φορά το αναγνωρίζουμε έναν κίνδυνο, επιλέγουμε απλώς να απομακρύνουμε τα παιδιά από αυτόν, τότε πότε θα τους μάθουμε να τον αντιμετωπίζουν; Δεν θέλουμε μια γενιά που θα περιμένει από το κράτος να της υποδεικνύει κάθε φορά τι επιτρέπεται και τι απαγορεύεται. Θέλουμε μία γενιά που θα έχει μάθει να ξεχωρίζει από μόνη της το σωστό από το λάθος. Μια γενιά με ελεύθερη σκέψη, αυτοπειθαρχία, κοινωνική συνείδηση και αίσθημα ευθύνης απέναντι στον συνάνθρωπο και στο έθνος. Το ζητούμενο, λοιπόν, είναι να διαμορφώσουμε ανθρώπους που θα επιλέγουν το σωστό, ακόμα και όταν κανείς δεν τους ελέγχει. Αυτή είναι η ευθύνη της πολιτείας και αυτή την ευθύνη δεν μπορείτε να την αντικαταστήσετε με ένα ακόμα μέτρο απαγόρευσης. 
Η Συμμαχία Ελλήνων ζητά προστασία με ουσία, παιδεία με αξίες και λογοδοσία από τις πλατφόρμες, γιατί τα παιδιά των Ελλήνων δεν χρειάζονται μόνο όρια στις οθόνες τους, χρειάζονται προοπτική στη ζωή τους και απ’ ότι φαίνεται είστε ανίκανοι να τους την παρέχετε.
Ευχαριστώ. 
ΠΡΟΕΔΡΕΥΩΝ (Ιωάννης Πλακιωτάκης): Τον λόγο έχει η κ. Λιάνα Κανέλλη.
ΛΙΑΝΑ ΚΑΝΕΛΛΗ: Ευχαριστώ, κύριε Πρόεδρε. 
Ήθελα να ξέρω αν μπορείτε να προστατεύεστε τα παιδιά από αυτό που τώρα μόλις, τώρα μόλις, εδώ, εδώ πάνω είναι η πεμπτουσία της πλατφόρμας της εξαπάτησης στο ωραίο σας αστικό σύστημα. Ο προλαλήσας σε ποιο κόμμα ανήκει; Που δεν υπάρχει, δεν ψηφίστηκε, δεν ήρθε και ανέβηκε εδώ πάνω, επί ίσοις όροις με εμένα, με τον προηγούμενο, με τον προηγούμενο, με τον επόμενο και είπε ότι εκπροσωπεί ένα κόμμα που δεν υπάρχει και έκανε και μάθημα ηθικής. Οι οπαδοί της σβάστικας ήθελαν να προστατέψουν τα παιδιά από εδώ πάνω, σε αυτό το σύστημα. Πώς να μιλήσει τώρα κάποιος για την Ευρωπαϊκή Ένωση; Τι να πω εγώ τώρα για τη σβάστικα; Έχει αποφασίσει η Ευρωπαϊκή Ένωση, την οποία έχετε θεοποιήσει, την έχετε θεοποίηση και έχετε φτιάξει έναν ιδεολογικό, οικονομικό, πολιτικό και στρατιωτικό «Παρθενώνα» και πάτε εκεί κάθε μέρα και προσκυνάτε, προσκυνάτε, προσκυνάτε, προσκυνάτε. 
Πρώτα απ’ όλα, η Ευρωπαϊκή Ένωση για τα παιδιά ξύπνησε τώρα; Σας έπιασαν οι διαταραχές του ύπνου των παιδιών στον ύπνο; Όλοι ξαφνικά γίνατε υπερασπιστές της διαταραχής του ύπνου των παιδιών από το πολύ σκρολ; Σε λίγο θα μας πει ότι θα φτιάξετε και ειδικότητα ορθοπεδικού για να διορθώνει τους χαλασμένους αντίχειρες από το σκρολ. Αυτό τι σημαίνει; Θα σώσετε τα παιδιά; Τώρα ξυπνήσατε; Ξέρετε πόσα παιδιά αφήνει η πείνα άυπνα; Ξέρετε με τι κοιμούνται τα παιδιά στην Παλαιστίνη; Με τον ήχο της βόμβας. Ποιον κοροϊδεύουμε εδώ, ότι υπάρχει Ένωση Ευρωπαϊκή που νοιάζεται για τα παιδιά, που τηρεί κανονισμούς, θεσμούς, Χάρτα των Δικαιωμάτων του Παιδιού, των Δικαιωμάτων του Ανθρώπου; Πόσο να κοροϊδέψουμε τα παιδιά τα ίδια; 
Ποια παιδιά; Τα παιδιά που στον δυτικό πολιτισμό της Ευρωπαϊκής Ένωσης και των ευρωατλαντικών της συμμάχων δικάζονται ως ενήλικες με τη λεγόμενη zero tolerance, τη μηδενική ανοχή, γι’ αυτά τα παιδιά μιλάτε; Μιλάτε για τα παιδιά που μέχρι τα δεκαπέντε δεν θα μπορούν να χρησιμοποιήσουν τα μέσα κοινωνικής δικτύωσης, στα δεκαεπτά μπορούν να ψηφίσουν, στα δεκαοκτώ να πάρουν δίπλωμα, αλλά θα πληρώνουν αυξημένα ασφάλιστρα ως οδηγοί μέχρι τα είκοσι τρία και τα είκοσι πέντε. Τα παιδιά τα οποία τα έχετε κάνει target group, στόχο της εμπορευματοποίησης, οτιδήποτε αφορά τον άνθρωπο. Τα παιδιά στα οποία πουλάτε διαφημίσεις, κάνετε ειδικές συσκέψεις -ως κοινωνία- πώς θα βρείτε τρόπο να πείσετε τα παιδιά να χρησιμοποιήσουν το χαρτζιλίκι που δίνουν οι γονείς, το κινητό που δίνουν οι γονείς, αν το έχουν, αν μπορούν. Σκεφτείτε ότι φτιάχνετε μία ολόκληρη γενιά, στην οποία μιλάτε μέχρι τα δεκαπέντε για «πορτοφόλι». Πορτοφόλι, wallet, Kids Wallet. Τα παιδιά πρέπει να μεγαλώσουν με την έννοια του πορτοφολιού στο κεφάλι τους. Την ίδια ώρα έχετε περάσει νομοθετήματα για το πώς θα φορολογείτε το χαρτζιλίκι και πού θα το πιάσετε και πώς θα το πιάσετε. 
Αυτό που συμβαίνει με τις πλατφόρμες, κύριοι και κυρίες συνάδελφοι, και κύριε Υπουργέ, είναι ένα έγκλημα διαρκείας, γιατί το έχουν λίγοι και γιατί πλουτίζουν από αυτό και γιατί ένα στα τέσσερα παιδιά θέλει να γίνει ινφλουένσερ. Ινφλουένσερ σημαίνει «επηρεαστής της κοινής γνώμης», γιατί είναι γενιές που μεγαλώνουν με μανάδες και πατεράδες που χαίρονται πάρα πολύ όταν βλέπουν ένα εξάχρονο να γίνεται ινφλουένσερ επειδή παίζει καλά με το γατί του ή με το σκυλί του και φτιάχνει αγαπητά βίντεο και εξαιτίας αυτών των αγαπητών βίντεο με τα πολλά κλικ βγάζει λεφτά. Οι πλατφόρμες είναι εγκληματικές πλατφόρμες γιατί ανήκουν σε δύο ή τρεις υπερτρισεκατομμυριούχους στον κόσμο, οι οποίοι αποφασίζουν αν θα βγάλουν Βουλευτή και ποιον. Ξέρουμε ήδη μία πλατφόρμα που έχει εγκρίνει, καθαγιάσει και πλασάρει δύο Βουλευτές -ένας στην Κύπρο και ένας στην Ελλάδα- σβαστικοϊδεολογικοευρωναζιστοφασιστοειδείς, το ξέρουμε, το λένε απροκάλυπτα.
Τι άλλο ξέρουμε; Α, ξέρουμε ότι νοιάζονται πολύ για τα νιάτα οι πλατφόρμες. Σε τέτοιο βαθμό είναι ισχυροί, υπεράνω κυβερνήσεων, υπεράνω σχηματισμών, υπεράνω σφηκοφωλιών σαν την Ευρωπαϊκή Ένωση, γιατί αποφασίζουν αν θα δώσουν ή όχι πληροφορίες για το πού θα πέσουν οι βόμβες. 
Το Starlink του ενός μεγίστου Μασκ από αυτούς κάνει παζάρι στον πόλεμο στην Ουκρανία αν θα δώσει ή δεν θα δώσει τμήμα από το ιδιωτικοποιημένο επικοινωνιακό Διάστημα. Γιατί και το Διάστημα έχει ιδιωτικοποιηθεί. 
Το νομοσχέδιό σας, όπως και κάθε μέτρο της Ευρωπαϊκής Ένωσης, είναι μία καθολική ομολογία εγκλημάτων και λαθών απέναντι στην κοινωνία, γιατί το καθεστώς το καπιταλιστικό έχει φτάσει σε τέτοιον εξαχρειωτικό βαθμό που προσπαθεί να βγάλει αφέσεις αμαρτιών για αυτά που έχει κάνει σε βάρος των παιδιών.
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας της κυρίας Βουλευτού)
Τα παιδιά είναι μεγαλωμένα με το influencing αντίληψη ότι ο μοναδικός τρόπος να επιζήσεις είναι να εκμεταλλευτείς τον διπλανό σου. Είναι ο θρίαμβος του εκμεταλλευτικού συστήματος. Και επειδή σφίξανε τα λουριά -για να μην πω τι άλλο έσφιξε- κι επειδή αισθάνεστε ότι χάνετε το μέλλον σας, χάνετε τα ίδια τα παιδιά σας. Και χάνετε τα ίδια τα παιδιά σας γιατί δεν θα μπορείτε να τα δείτε. Ακόμα κι αν πιάσουν δουλειά θα δουλεύουν αυτά δεκατρείς ώρες, εσείς δεκατρείς ώρες και δεν πρόκειται να ιδωθείτε ούτε ως ενήλικες ούτε ως ανήλικοι. Ποιο παιδί σε ευτυχισμένη ήρεμη οικογένεια με το δικαίωμα στις διακοπές, με το δικαίωμα στο παιχνίδι, με το δικαίωμα στην άθληση, με το δικαίωμα στον προληπτικό έλεγχο για την υγεία του, ποιο παιδί υγιές, με ωραίο περιβάλλον για να ζήσει, έχει ανάγκη την τεχνητή νοημοσύνη; Σας πέρασε ποτέ από το μυαλό; Με αυτό διαπραγματεύεται κανένας; 
Νομοθετήσατε ποτέ παιδική ευτυχία; Νομοθετήσατε ποτέ την αφέλεια του παιδιού να νομίζει και να θέλει και να μπορεί και να παλεύει για έναν κόσμο καλύτερο από των γονιών του; Απασχολείστε και ασχολείστε με την προστασία μιας γενιάς που μεγαλώνει ξέροντας εκ των προτέρων ότι θα ζήσει χειρότερα από την προηγούμενη. Για αυτά τα παιδιά μιλάτε. Προσπαθείτε δηλαδή να τα σώσετε από τα λάθη που έχουν κάνει οι γονείς.
Την ίδια συζήτηση την κάναμε πριν από σαράντα χρόνια για την τηλεόραση, για τους γονείς που «παρκάρουν» παιδιά μπροστά στην τηλεόραση. Και ήταν οι γονείς που δουλεύανε οκτάωρο ακόμα. Τώρα που οι γονείς δουλεύουνε δεκατρείς ώρες, σας πήρε ο πόνος για το scrolling; 
Μιλάτε για το σχολείο και για την εκπαίδευση. Πού είναι το κύρος του δασκάλου; Πού είναι η αγάπη για τον δάσκαλο; Πότε εμπνεύσατε στα παιδιά σεβασμό για τον δάσκαλο; Σε ποιον δάσκαλο; Τα παιδιά ακούνε έναν δάσκαλο δυστυχισμένο που ψάχνει να μείνει και που ζει σε αντίσκηνο, σαν κι αυτό που στήνουν τα ίδια τα παιδιά στο Σύνταγμα, εννέα στις δέκα άμα μετατεθεί κάπου. Πού υπάρχει η αίσθηση ότι η γνώση είναι κάτι που αξίζει, όταν μάθατε στα παιδιά ότι ο αλγόριθμος θα τους φάει τη δουλειά και αν θέλουν να μείνουν σε μία δουλειά καλά θα κάνουν να μάθουν να χειρίζονται τους αλγορίθμους βγάζοντας κέρδος από τα ίδια πράγματα; Δεν είναι υποκριτικό; Είναι υποκριτικό να λέτε ότι εσείς νοιάζεστε για τα παιδιά. Εσείς εμπορευματοποιήσατε τα παιδιά. Λέγατε συντηρητικούς και ακραίους τους κομμουνιστές, που λένε ότι το παιδί πρέπει να έχει ολοκληρωμένη προσωπικότητα, χτισμένη από ένα συνεχές και καλό σχολείο μέχρι τα δεκαοχτώ. 
Όχι, λοιπόν, απλώς καταψήφιση. Αυτό το νομοσχέδιο είναι ομολογία ενοχής…
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε, κυρία Κανέλλη.
Τον λόγο έχει η κυρία Καραγεωργοπούλου.
ΕΛΕΝΗ ΚΑΡΑΓΕΩΡΓΟΠΟΥΛΟΥ: Προσπαθείτε από το πρωί της συνεδρίασης αυτής στην Ολομέλεια να πείσετε τους νέους ότι νοιάζεστε για το καλό τους, ότι θέλετε τόσο πολύ να σώσετε τα νέα παιδιά. Η Κυβέρνηση των αμέτρητων σκανδάλων, η Κυβέρνηση του ισραηλινού Predator θα προστατεύσει τους νέους! Σας διαφεύγει μια βασική λεπτομέρεια, ότι χθες στα μεγάλα συλλαλητήρια σε όλη την Ελλάδα, στο Πανεκπαιδευτικό Συλλαλητήριο, μεταξύ των πολύ ηχηρών συνθημάτων που ακούστηκαν ήταν ότι «από την Ελλάδα μέχρι τη Γαλλία ίδια είναι η αιτία». 
Η αιτία είναι ότι τα παιδιά ζητούν να προστατευθούν από εσάς, από τις πολιτικές που μικραίνουν τα όνειρά τους, που θέτουν σε κίνδυνο τις ζωές τους, όσο προσπαθείτε να δώσετε λύση στο στεγαστικό κλείνοντας το μάτι στις ακροδεξιές συνειδήσεις, με τον κ. Χρυσοχοΐδη να δηλώνει ότι θα θέσει το σχέδιο της εκκαθάρισης των υπνωτηρίων μεταναστών σε ισχύ και με τον έτερο σημαντικό πυλώνα της Κυβέρνησής σας, τον κ. Πιερρακάκη, να καταθέτει, ίσως και αύριο, το μεγαλεπήβολο σε αξιώσεις νομοσχέδιο του Υπουργείου Εθνικής Οικονομίας και Οικονομικών, όπου στο άρθρο 231 τι υπόσχεται; Υπόσχεται χιλιάδες παράσιτα, για εσάς, στους δρόμους, νέους άστεγους. Διότι πλέον τα ιερά funds που προστατεύετε θα μπορούν με τη διάταξη του άρθρου 231 του υπό κατάθεση νομοσχεδίου να προβαίνουν σε πράξεις αναγκαστικής εκτέλεσης, κατασχέσεις και πλειστηριασμούς, χωρίς ούτε διαταγή πληρωμής. Δεν θα χρειάζονται τίτλο. Τίτλο θα αποτελεί τι πράγμα; Η ίδια η σύμβαση, η διμερής αυτή σύμβαση με τον δανειολήπτη, τον δυστυχή δανειολήπτη, που θα έχει συνυπογράψει με το fund την παράταση μίας ρύθμισης και που για κάποιο λόγο κάποια στιγμή δεν μπορεί να τηρήσει. Με την αυτόματη παραβίαση ενός όρου μίας προθεσμίας, το fund θα υλοποιεί το μοχθηρό αυτό σχέδιο της υφαρπαγής της ατομικής περιουσίας από τους Έλληνες πολίτες και πλέον το στεγαστικό θα επιδεινωθεί, μαζί με το δημογραφικό και μαζί με όλα τα άλλα προβλήματα. 
Κυρίες και κύριοι, η δημοφιλία μιας απαγόρευσης δεν αποδεικνύει την αποτελεσματικότητά της. Ζητήθηκε πολλές φορές στη διάρκεια των συνεδριάσεων της επιτροπής μας από τον κ. Σκέρτσο να πάρει θέση και να απαντήσει σε πολύ συγκεκριμένα ερωτήματα. Δυστυχώς σε κανένα δεν απάντησε, άσχετα με το τι δήλωσε στην ομιλία του. Το να απαιτούμε πραγματικούς ελέγχους και κυρώσεις απέναντι στις μεγάλες πλατφόρμες δεν σημαίνει ότι τις εξυπηρετούμε. Σημαίνει ακριβώς το αντίθετο. Η Έκθεση της Επιστημονικής Υπηρεσίας της Βουλής αναδεικνύει πρόσθετα νομικά ζητήματα που απαιτούν επίσης απαντήσεις, αλλά είμαι βέβαιη ότι δεν θα τις δώσετε. 
Επικαλεστήκατε, κύριε Υπουργέ, πρόστιμα έως 6% του παγκόσμιου κύκλου εργασιών των πλατφορμών, μιλώντας ακόμα και για 48 δισεκατομμύρια. Όταν ζητήθηκε από εσάς η νομική βάση επιβολής τους για την παραβίαση της ελληνικής απαγόρευσης δεν ελήφθη καμία απάντηση. Σήμερα η Επιστημονική Υπηρεσία της Βουλής στη σελίδα 7 της Έκθεσής της επισημαίνει: «εξεταστέο είναι αν η απαγόρευση πρόσβασης των ανηλίκων δύναται να θεωρηθεί ότι βρίσκει νομικό έρεισμα στο άρθρο 28 του ευρωπαϊκού Κανονισμού DSA», δηλαδή θέτει προς εξέταση τη νομική θεμελίωση της απαγόρευσης στον DSA.
Παράλληλα, στη σελίδα 8 καταγράφεται ότι, σύμφωνα με την αιτιολογική έκθεση, η Κυβέρνηση δεν θεσπίζει νέο εθνικό καθεστώς κυρώσεων ούτε νέα πρόστιμα, αλλά στηρίζεται στο υφιστάμενο πλαίσιο. Μόνο που, ξέρετε, στο υφιστάμενο πλαίσιο ο ευρωπαϊκός Κανονισμός δεν προβλέπει ο ίδιος καθολική απαγόρευση κάτω των 15 ετών. Δηλαδή ψεύδεστε. Παρουσιάζετε δηλαδή το νομοσχέδιο ως ευρωπαϊκά εγκεκριμένο και μάλιστα αδύνατο να τροποποιηθεί, κάτι το οποίο δεν συμβιβάζεται ούτε με το πραγματικό των διατάξεων και βεβαίως ούτε με τα νομικά ζητήματα που θίγει η Επιστημονική Υπηρεσία. Και σας θέσαμε ένα πολύ συγκεκριμένο ερώτημα: Για ένα παιδί 13 ετών που την 1η Ιανουαρίου 2027 εξακολουθεί να χρησιμοποιεί το Instagram και το TikTok, ποια συγκεκριμένη υποχρέωση παραβιάζει η πλατφόρμα; Ποια Αρχή επιβάλλει την κύρωση και με ποια νομική βάση ενεργοποιείται το πρόστιμο του 6%; Αυτό που κάνετε είναι να προσπαθείτε να περιορίσετε τον χρήστη, ενώ τον έμπορο τον αφήνετε να κινείται χωρίς καμία επίπτωση, στην πραγματικότητα, με έναν υποσχόμενο έλεγχο, που όμως δεν αποδεικνύεται. 
Πάμε και στο KidsWallet. Η Κυβέρνηση διαβεβαίωσε τη Βουλή ότι το KidsWallet έχει εγκριθεί από την Αρχή Προστασίας Δεδομένων Προσωπικού Χαρακτήρα. Ζητήσαμε τη συγκεκριμένη έγκριση. Δεν κατατέθηκε. Αντί για αυτήν, τι έκανε ο κ. Παπαστεργίου; Επικαλέστηκε ότι η Αρχή δεν είχε ζητήσει έλεγχο του υφιστάμενου μηχανισμού. Μάλιστα. Από πότε η απουσία αιτήματος ελέγχου ισοδυναμεί με έγκριση; Μπορείτε να μας απαντήσετε; Παραδεχθήκατε ότι ο μηχανισμός με τις πλατφόρμες δεν λειτουργεί και ότι απομένει να δοκιμαστεί και επειδή οι πλατφόρμες μπορούν να χρησιμοποιούν διαφορετικές μεθόδους επαλήθευσης ηλικίας, ποιος θα ελέγχει την αξιοπιστία τους και την προστασία των προσωπικών δεδομένων των παιδιών;
Γενική απαγόρευση χωρίς σαφή όρια στο άρθρο 4 και η Επιστημονική Υπηρεσία και πάλι σας λέει στις σελίδες 9 και 10 της έκθεσής της ότι η απαγόρευση είναι γενική, δεν προβλέπει εξαιρέσεις και δεν τηρείται ειδικό μητρώο των πλατφορμών που υπάγονται σε αυτή.
Άλλο σημείο: Παντού έχουμε γεμίσει μητρώα και μάλιστα μητρώα τα οποία αποδεικνύονται στην πράξη ότι δεν μπορούν και να λειτουργήσουν, αλλά έχουν πληρωθεί οι εταιρείες των «ημετέρων σας» -με ήτα- οι οποίες τις έχουν καταστρώσει. Μητρώο ειδικό, όμως, για αυτές τις πλατφόρμες δεν υπάρχει. Γιατί άραγε;
Επικαλεστήκατε την ανάγκη άμεσης προστασίας των παιδιών. Μάλιστα, το γνωστό αφήγημα. Δεν απαλλάσσεστε από υποχρέωση επιστημονικής τεκμηρίωσης και τήρησης της αρχής της αναλογικότητας. Με ποια συγκριτική επιστημονική αξιολόγηση επιλέχθηκε, λοιπόν, η καθολική απαγόρευση ακριβώς κάτω από τα δεκαπέντε έτη και ποιες εναλλακτικές παρεμβάσεις εξετάστηκαν;
Το πώς θα αξιολογείται το τι τελικά συμβαίνει μετά από αυτήν την απαγόρευση είναι ένα άλλο σημείο και είναι δεδομένο ότι η βία του διαδικτύου είναι υπαρκτή, αλλά ξέρετε, είναι υπαρκτή και η άλλη βία, η βία που οι ανήλικοι βιώνουν όταν οι αστυνομικοί σκοτώνουν τους νέους ή τους ακρωτηριάζουν, όπως συνέβη στη Γαλλία, όταν οι γονείς τους είναι εργάτες που πέφτουν θύματα εκμετάλλευσης, αλλά και χάνουν και τη ζωή τους πέφτοντας από σκαλωσιές ή εκτινασσόμενοι από εκρήξεις στα μεγάλα διυλιστήρια που προστατεύετε, όταν οι ίδιοι στη μεγαλύτερή τους ηλικία δεν θα μπορούν να εγγραφούν σε σχολές πανεπιστημιακές και ιατρικές σχολές, όπως οι τωρινοί νέοι που σε αριθμό τετρακόσια δεν εγράφησαν στη Σχολή της Πάτρας στην Ιατρική.
Βία είναι να πέφτουν κομμάτια ολόκληρα από τα ταβάνια των σχολείων που δεν έχουν συντηρηθεί επί δεκαετίες. Βία είναι να μη γνωρίζουμε καν πόσα παιδιά είχαν ατυχήματα μέσα στα σχολεία εξαιτίας αυτής της κακής συντήρησης. Βία είναι να υπάρχουν είκοσι χιλιάδες κενά στην εκπαίδευση αυτήν τη στιγμή στα σχολεία μας. Βία είναι η υπεξαίρεση σε βάρος του ελληνικού λαού των δισεκατομμυρίων από εγχώρια και ευρωπαϊκά ταμεία. Βία είναι η στρατηγική συμμαχία σας με το γενοκτόνο μόρφωμα και ο σιωνιστικός εποικισμός του πυρήνα της Ελληνικής Δημοκρατίας και του ίδιου του Κοινοβουλίου εν δυνάμει.
Το να είσαι άστεγος, πεινασμένος, ενδεής και να μην αντιδράς είναι μια καπιταλιστική αντίφαση. Το να είσαι νέος και να μην είσαι επαναστάτης είναι μία γενετική αντίφαση. Το συγκεκριμένο νομοσχέδιο πρέπει να αποσυρθεί ή άλλως να καταψηφιστεί από όλους.
Σας ευχαριστώ.
ΠΡΟΕΔΡΕΥΩΝ (Ιωάννης Πλακιωτάκης): Και εμείς ευχαριστούμε την κ. Καραγεωργοπούλου.
Τον λόγο έχει η κ. Φωτεινή Αραμπατζή.
ΦΩΤΕΙΝΗ ΑΡΑΜΠΑΤΖΗ: Ευχαριστώ, κύριε Πρόεδρε.
Κύριοι Υπουργοί, κυρίες και κύριοι συνάδελφοι, επιτρέψτε μου να ξεκινήσω με κάποιες εικόνες: Ένα οικογενειακό τραπέζι, τέσσερις άνθρωποι, τέσσερα κινητά. Δεν μιλά κανείς. Παραδίπλα, ένα παιδί στο δωμάτιό του. Μπορεί να είναι 2.00΄ ώρα τα ξημερώματα, την άλλη μέρα να έχει σχολείο, αλλά το παιδί επίμονα σκρολάρει στο κινητό του. Ένα βίντεο, ακόμη ένα βίντεο, άλλο ένα βίντεο, ακόμη ένα βίντεο. Παραδίπλα, ένα κορίτσι δεκατριών ετών κοιτάζεται στον καθρέφτη, δεν του αρέσει το πρόσωπό του, όχι επειδή κάποιος του είπε ότι δεν είναι όμορφο, αλλά επειδή καθημερινά βομβαρδίζεται με το να συγκρίνει τον εαυτό του με εκατοντάδες πρόσωπα που βλέπει στην οθόνη και στην πραγματικότητα δεν υπάρχουν. Ένα παιδί που ανεβάζει μία φωτογραφία και περιμένει με αγωνία, περιμένει ένα like, περιμένει ένα σχόλιο, την αποδοχή και την επιβράβευση, σαν να εξαρτάται η αξία του από το πόσοι πάτησαν ή θα πατήσουν καρδούλα στην οθόνη.
Αυτές οι εικόνες, κυρίες και κύριοι συνάδελφοι, είναι, δυστυχώς, εικόνες της καθημερινότητάς μας. Είναι εικόνες από τη διπλανή μας πόρτα, από το σχολείο, εικόνες από τα σπίτια μας. Για αυτό η σημερινή συζήτηση δεν αφορά απλώς τα social media. Αφορά το ποιος τελικά μεγαλώνει τα παιδιά μας, εμείς ή οι αλγόριθμοι.
Ο Παγκόσμιος Οργανισμός Υγείας σε μια μεγάλη έρευνα με διακόσιες ογδόντα χιλιάδες δείγματα διαπίστωσε ότι το ποσοστό των παιδιών με προβληματική χρήση των μέσων κοινωνικής δικτύωσης αυξήθηκε, δυστυχώς, από το 7% το 2018 σε 11% το 2022, δηλαδή, περισσότερα από ένα στα δέκα παιδιά εμφανίζει συμπεριφορές που συνδέονται με απώλεια ελέγχου της χρήσης. Στα κορίτσια δε το ποσοστό φτάνει το 13%.
Η επίσημη έκθεση του Γενικού Χειρουργού των Ηνωμένων Πολιτειών τον Μάιο του 2026 προειδοποιεί ότι οι έφηβοι που περνούν περισσότερες από τρεις ώρες την ημέρα στα μέσα κοινωνικής δικτύωσης αντιμετωπίζουν περίπου διπλάσιο κίνδυνο προβλημάτων ψυχικής υγείας, κατάθλιψη, συμπτώματα άγχους. Ας αναλογιστούμε τι σημαίνει αυτό: Τρεις ώρες την ημέρα, περίπου μία ημέρα την εβδομάδα, μία ημέρα που θα μπορούσε να γεμίσει με παιχνίδι, με αθλητισμό, με φίλους, με συζήτηση και εμπειρίες. Και όμως, συχνά χάνεται μέσα σε μια οθόνη και το πρόβλημα δεν είναι μόνο ο χρόνος που χάνεται. Είναι ο ύπνος που διακόπτεται, η συγκέντρωση που δυσκολεύει, οι μαθησιακές επιδόσεις που ολοένα και φθίνουν, η διαρκής σύγκριση, το άγχος της αποδοχής, ο φόβος μήπως το παιδί μείνει έξω από όσα συμβαίνουν στον ψηφιακό κόσμο. Είναι το παιδί που είναι εξαντλημένο το πρωί στο σχολείο γιατί όλη νύχτα φοβόταν μήπως χάσει κάτι από μια διαδικτυακή συνομιλία. Είναι ο μαθητής που γίνεται αντικείμενο χλευασμού σε μια ομαδική συνομιλία και την επόμενη μέρα πρέπει να καθίσει στην ίδια τάξη με εκείνους που χθες ψηφιακά τον χλεύαζαν, γιατί κάποτε ο σχολικός εκφοβισμός τελείωνε, έστω και προσωρινά, στην πόρτα του σχολείου. Σήμερα, δυστυχώς, μπορεί να ακολουθεί ένα παιδί πάνω στο μαξιλάρι του.
Και από την άλλη, υπάρχει καταλυτική επίδραση στην οικογένεια, γιατί, βεβαίως, τα social media δεν επηρεάζουν μόνο τη σχέση των παιδιών με τον εαυτό τους, επιδρούν καταλυτικά στη σχέση του παιδιού με την οικογένεια. Πόσοι γονείς δεν λένε σχεδόν καθημερινά «θα αφήσεις επιτέλους το κινητό σου;», την ίδια στιγμή που οι ίδιοι κολλημένοι πάνω στην οθόνη περιμένουν να στείλουν το επόμενο μήνυμα. Πόσα βράδια δεν έχουν καταλήξει σε καβγάδες για αυτήν την οθόνη, παρόντες-απόντες σε ένα οικογενειακό τραπέζι στο ίδιο δωμάτιο;
Και κάπου εκεί αρχίζει το παιχνίδι ευθυνών: Φταίει η τεχνολογία, φταίει το σχολείο, φταίει η πολιτεία, φταίνε οι γονείς.
Το ζητούμενο, όμως, κυρίες και κύριοι συνάδελφοι, δεν είναι ένα μπαλάκι ευθυνών, αλλά η ανάγκη προστασίας των παιδιών μας. Οι γονείς έχουν ευθύνη ανατροφής, οι εταιρείες ευθύνη ασφαλούς σχεδιασμού και η πολιτεία ευθύνη κανόνων και εποπτείας, αυτή που επιχειρεί σήμερα με το παρόν νομοσχέδιο. Γιατί απέναντι σε έναν γονιό που προσπαθεί να βάλει όρια βρίσκεται μια ολόκληρη βιομηχανία αλγορίθμων δισεκατομμυρίων που εργάζεται για το ακριβώς αντίθετο, 
για την προσήλωση, τον εθισμό, την ψηφιακή καταδυνάστευση.
Έρχεται, λοιπόν, αυτή η Κυβέρνηση, έρχεται η χώρα μας να μπει στην πρωτοπορία της ευρωπαϊκής πρωτοβουλίας -μη σας φοβίζει η έκφραση, είναι απολύτως η πραγματικότητα- μαζί με άλλες χώρες σε αυτήν την πρωτοπορία, όπως η Ιταλία, η Γαλλία, η Δανία, η Ισπανία. Έρχεται η Κυβέρνηση, λοιπόν, με την παρούσα πρωτοβουλία να βάλει ηλικιακό όριο δεκαπέντε ετών για την πρόσβαση των παιδιών μας στα μέσα κοινωνικής δικτύωσης, να θέσει τις πλατφόρμες προ των ευθυνών τους, απειλώντας τους με πρόστιμο της τάξης του 6% επί του ετήσιου παγκόσμιου κύκλου εργασιών παρόχου, όταν παραβιάζουν τα όρια που εμείς σήμερα θεσπίζουμε και βεβαίως, να συνδράμει τους γονείς στη σχεδόν αδυσώπητη μάχη της εποχής μας.
Και αντί, κυρίες και κύριοι συνάδελφοι, όλες οι πτέρυγες της Βουλής να συμφωνήσουμε σε αυτό το αυτονόητο, σε αυτά τα βασικά, εκτυλίσσεται ένας απίστευτος αντιπολιτευτικός διάλογος για δήθεν αυταρχισμό, για κομπογιαννιτισμό, για δήθεν παραβίαση του Συντάγματος, για δήθεν προεκλογική εργαλειοποίηση των παιδιών.
Μάλιστα, το ΠΑΣΟΚ ξεπέρασε κάθε ίχνος σοβαρότητας και έφτασε να χαρακτηρίσει τον Κυριάκο Μητσοτάκη ως «Ευρωπαίο Ερντογάν» αν περάσει αυτή η ρύθμιση, ενώ κατά την προσφιλή του τακτική κατέθεσε τροπολογία για να κρυφτεί και να γλιτώσει από την πολιτική ευθύνη. 
Κυρίες και κύριοι της Αντιπολίτευσης, και το ευρωπαϊκό πλαίσιο τηρούμε και το άρθρο 5 και το άρθρο 14 και το άρθρο 25 του Συντάγματος σεβόμαστε φιλοδοξώντας να θωρακίσουμε αυτό που επιβάλλει το άρθρο 21 του Συντάγματος, την προστασία δηλαδή της παιδικής ηλικίας, την προστασία των παιδιών μας. Δεν απαγορεύουμε τη γνώση, δεν απαγορεύουμε βεβαίως την επικοινωνία, δεν απαγορεύουμε -πώς θα μπορούσαμε άλλωστε!- την τεχνολογία. Όμως, άλλο πράγμα είναι να μαθαίνει ένα παιδί να χρησιμοποιεί το διαδίκτυο για να αναζητά γνώση, να δημιουργεί και να επικοινωνεί, ο εκδημοκρατισμός του διαδικτύου και άλλο πράγμα είναι να παραδίδεται ανεξέλεγκτο και ανορίωτο καθημερινά σε μηχανισμούς που επιδιώκουν να μονοπωλούν την προσοχή του. 
Αυτό που κυρίως φιλοδοξούμε είναι να αλλάξουμε τη λογική της ευθύνης. Οι εταιρείες, οι πλατφόρμες οφείλουν να αναλάβουν πραγματικές υποχρεώσεις και οι έλεγχοι ηλικίας οφείλουν να γίνονται με αξιοπιστία, αλλά και με σεβασμό στα προσωπικά δεδομένα. Αυτό είναι το ουσιαστικό μήνυμα της σημερινής νομοθετικής πρωτοβουλίας: ότι η τεχνολογική πρόοδος δεν μπορεί να βρίσκεται πάνω από την υγεία των παιδιών και ότι το επιχειρηματικό κέρδος δεν μπορεί να είναι σημαντικότερο από την ψυχική υγεία των παιδιών. 
Δεν ισχυριζόμαστε ότι ένας νόμος θα λύσει διαμιάς αυτό το μεγάλο πρόβλημα. Θα χρειαστεί ενημέρωση γονέων, ψηφιακή παιδεία στα σχολεία, στήριξη των εκπαιδευτικών, πρόσβαση σε ειδικούς ψυχικής υγείας και βεβαίως ουσιαστικό έλεγχο της ρύθμισης. 
Κλείνω με μια σκέψη: ένα παιδί δεν πρέπει να χρειάζεται φίλτρα για να αισθανθεί όμορφο, likes για να αισθανθεί σημαντικό, followers για να νιώσει αξία. Δεν πρέπει να φοβάται ότι αν κλείσει το κινητό του θα χάσει τη ζωή, γιατί η πραγματική ζωή βρίσκεται έξω. Βρίσκεται στο σχολείο, στη συζήτηση με έναν φίλο, στην αγκαλιά της μαμάς, στην αγκαλιά του μπαμπά, στο γέλιο, στο παιχνίδι, ακόμη και στη βαρεμάρα ή στον τσακωμό. 
Κυρίες και κύριοι συνάδελφοι, η γενιά μας έχει σίγουρα μεταξύ άλλων μία ακόμη ευθύνη: να γίνει η πρώτη γενιά ενηλίκων που είδε τα παιδιά της να χάνονται μέσα σε έναν ψηφιακό κόσμο και επέλεξε να μην αδρανήσει απλά. Ας μη χαρίσουμε την παιδική ηλικία στους αλγορίθμους. Ας την επιστρέψουμε στα παιδιά, γιατί τελικά το ερώτημα δεν είναι πόσο γρήγορα θα μπουν τα παιδιά στον ψηφιακό κόσμο. Το ερώτημα είναι πόσο γερά θα έχουν προλάβει να σταθούν στον πραγματικό.
(Χειροκροτήματα από την πτέρυγα της Νέας Δημοκρατίας)
 ΠΡΟΕΔΡΕΥΩΝ (Ιωάννης Πλακιωτάκης): Κι εμείς ευχαριστούμε την κ. Αραμπατζή.
Τον λόγο έχει τώρα ο κ. Σωκράτης Φάμελλος, αμέσως μετά η κ. Άννα Μάνη-Παπαδημητρίου και ο κ. Απόστολος Πάνας. 
Παρακαλώ, κύριε Φάμελλε, έχετε τον λόγο. 
[bookmark: _Hlk235607745]ΣΩΚΡΑΤΗΣ ΦΑΜΕΛΛΟΣ: Ευχαριστώ, κύριε Πρόεδρε, όπως και τους συναδέλφους.
Κύριοι Υπουργοί, κυρίες και κύριοι Βουλευτές, επειδή σήμερα συζητάμε ένα κρίσιμο θέμα παιδείας και δημοκρατίας, θέλω να ξεκινήσω και να συγχαρώ όσες και όσους συμμετείχαν στο χθεσινό μεγάλο ειρηνικό πανεκπαιδευτικό συλλαλητήριο για πραγματική δημόσια και δωρεάν παιδεία. Θα ήθελα να πω, επίσης, ένα μπράβο και για τη μαζικότητα, αλλά και για τον δημοκρατικό χαρακτήρα των συλλαλητηρίων που μάλλον απογοήτευσε πολλούς στα κυβερνητικά έδρανα που επένδυαν σε έκτροπα. 
Επίσης, θα ήθελα να τονίσω ότι οι συλλογικοί αγώνες πρέπει να συνεχιστούν και να ενταθούν. Θα χρειαζόταν, επίσης, περισσότερος χρόνος για να αναφερθώ στη σοβαρότατη υποχώρηση στην εξωτερική πολιτική, αλλά και στα συμφέροντα της χώρας μας που αναγνωρίζουν πλέον και Βουλευτές της Κυβέρνησης και ευελπιστώ να γίνει μια ειδική συνεδρίαση εδώ στην Ολομέλεια για να ενημερωθούμε και να τοποθετηθούμε για όλα αυτά που συμβαίνουν. 
Αναμφίβολα, όμως, η προστασία των παιδιών στον ψηφιακό κόσμο είναι μία από τις μεγάλες προκλήσεις της εποχής μας και για τον λόγο αυτό δεν επιτρέπεται να υποτιμήσουμε το θέμα ούτε να το επιλύσει η Κυβέρνηση με απλουστευτικές και, δυστυχώς, επικοινωνιακές λύσεις. Ο εθισμός των παιδιών στα ψηφιακά μέσα, η έκθεση σε εκφοβισμό, χειραγώγηση, λανθασμένα πρότυπα, οι παρενοχλήσεις, οι αυτοκτονικοί ιδεασμοί μάς προβληματίζουν όλες και όλους, ειδικά σε μία ευαίσθητη ηλικία που διαμορφώνεται ο χαρακτήρας, η ταυτότητα των παιδιών και έτσι διαμορφώνονται και οι αξίες της επόμενης μέρας της κοινωνίας μας. Το ερώτημα δεν είναι αν πρέπει ή όχι να προστατεύσουμε τα παιδιά μας. Σε αυτό νομίζω ότι δεν υπάρχει κανένα θέμα. Το ερώτημα είναι πώς θα τα προστατεύσουμε με σεβασμό στα δικαιώματά τους και να τα προστατεύσουμε πραγμαματικά. 
Η ορθή χρήση των ψηφιακών εργαλείων είναι στοιχείο προόδου της παγκόσμιας κοινωνίας. Πότε; Όταν προσφέρουν πληροφόρηση, όταν μπορούν να προσφέρουν συμμετοχή, όταν προσφέρουν συλλογικότητα, γνώση και επικοινωνία, δεν μπορεί κανείς να τα αμφισβητήσει αυτά. Όμως, πόσο εύκολο είναι να λειτουργήσει μια τέτοια συνθήκη στην πράξη, όταν στην πλειοψηφία τους αυτές οι εφαρμογές ανήκουν και αναπτύσσονται από εταιρείες που έχουν στόχο το κέρδος, είναι βασικό εργαλείο κέρδους και κυρίως πλέον οικονομικής και πολιτικής ισχύος, κάτι που η Κυβέρνηση υποτιμά στη σημερινή συζήτηση; Απαιτείται, λοιπόν, μια ευρύτερη συζήτηση, κάτι που δεν κάνει αυτό το νομοσχέδιο, γιατί χρειάζεται ένα πλέγμα παρεμβάσεων τόσο τεχνολογικών όσο και πολιτικών και οικονομικών. 
Ας δούμε, λοιπόν, κάποια ερωτήματα. Πρώτο ερώτημα: Πώς ελέγχονται οι κολοσσοί των κοινωνικών δικτύων που αναπαράγουν το πρόβλημα που συζητάμε και οι υπερεθνικοί όμιλοι που στις Ηνωμένες Πολιτείες της Αμερικής και αλλού καθορίζουν οι κυβερνήσεις; Με ποιο τρόπο αναλαμβάνουν την ευθύνη τους απέναντι στο πρόβλημα που δημιουργούν και το κόστος; Ακόμα και στις Ηνωμένες Πολιτείες στη γνωστή δίκη των δικτύων κλήθηκαν να δώσουν απαντήσεις και έχουν πληρώσει ένα τμήμα στα ανώτατα νομοθετικά όργανα για να λυθούν τέτοια ζητήματα που συζητάμε σήμερα. Εσείς έχετε θέσει κανόνες; Κάνετε ελέγχους στις πλατφόρμες αυτές για να αλλάξουν τους αλγόριθμους και τον εθισμό στους ανήλικους; Έχετε, δηλαδή, σκεφτεί να συζητήσετε για τις ευθύνες αυτών που κερδοσκοπούν εις βάρος των ανηλίκων και λειτουργούν, για να πούμε την αλήθεια, ως νεοϊμπεριαλιστικά υπερεθνικά μονοπώλια τροφοδοτώντας περαιτέρω το αίσθημα δυσφορίας των ανηλίκων; Η απάντηση είναι απλή: όχι, γιατί εξυπηρετείτε παρόμοια συμφέροντα. 
Δεύτερο ερώτημα: Τι κάνετε για το πρόβλημα της μαζικής καταγραφής δεδομένων και τον έλεγχο των χρηστών του διαδικτύου; Αυτό δεν είναι πρόβλημα; Πώς έχετε παρέμβει σε μια κουλτούρα ελεγχόμενης ψηφιακής παρακολούθησης όλων μας και πολύ περισσότερο των παιδιών; Πώς να εμπιστευτούμε, όμως, μια κυβέρνηση για να ζητήσουμε αυτά τα θέματα, όταν το μισό Υπουργικό Συμβούλιο παρακολουθούνταν και όταν αυτή η ίδια Κυβέρνηση διαχειρίστηκε προσωπικά δεδομένα εις βάρος συνταγματικών κανόνων; Και οι δύο υποθέσεις αυτές συνδέονται με το Μαξίμου. Ε, δεν θα βάλουμε τον λύκο να φυλάει τα πρόβατα. Το καταλαβαίνετε, κύριοι συνάδελφοι!
Ερώτημα τρίτο: Θέτετε ηλικιακό περιορισμό. Πώς γίνεται στην πράξη ο έλεγχος της ηλικίας; Γιατί οι τεχνολογικοί περιορισμοί δεν είναι αξεπέραστοι. Η χρήση vpn είναι ένα χαρακτηριστικό παράδειγμα. Χωρίς επαρκή θωράκιση, ένα τέτοιο απαγορευτικό μέτρο μπορεί να είναι αυστηρό στα χαρτιά, αλλά μπορεί να είναι ανεπαρκές. Αποκλείετε τα παιδιά μέχρι τα 15. Όμως, 15 χρονών και μιας ημέρας μπορούν να έχουν απεριόριστη πρόσβαση και όλες τις δυνατότητες να αποφύγουν τον εθισμό και τους κινδύνους; Άρα, μήπως απλά δεν λύνετε το πρόβλημα, αλλά το μεταθέτετε; 
Από την άλλη μεριά, νομοθετείτε μια απαγόρευση μετακυλίοντας την ευθύνη στους γονείς. Μάλιστα! Αντί να δίνετε την οποιαδήποτε στήριξη στους γονείς, δηλαδή τις κατάλληλες δομές, θέλετε να μετατραπούν οι γονείς σε ψηφιακούς αστυνόμους και να διαχειριστούν εφαρμογές ελέγχου χωρίς να λαμβάνονται υπ’ όψιν ούτε οι δυνατότητές τους ούτε τα ωράρια εργασίας, τα δεκατριάωρα που εσείς νομοθετήσατε και υποτιμώντας μια πραγματική αδυναμία που υπάρχει σε κάποιους γονείς, όπως είναι ο ψηφιακός αναλφαβητισμός. Λίγες απάτες γίνονται με θύματα ενήλικα άτομα; Υπάρχουν, λοιπόν, ερωτήματα τα οποία δεν επιλύονται με μία τέτοια απλή στέρηση αν δεν λυθεί το πρόβλημα. 
Από την άλλη, δεν έχετε καμία πρόβλεψη για μία διαβαθμισμένη προστασία την ώρα που τα μέσα κοινωνικής δικτύωσης θα μπορούσαν να αντιμετωπίζουν ζητήματα κοινωνικής και πολιτικής αντοχής για τους νέους και τις νέες. Δεν μπορούμε να παραβλέψουμε, δηλαδή, ότι το ψηφιακό περιβάλλον δίνει δυνατότητες, αλλά αν είναι ανεξέλεγκτο και έχει σκοπό μόνο την κερδοσκοπία υπερεθνικών ομίλων, τότε δεν μπορεί να δώσει αυτές τις δυνατότητες. 
Ακούσαμε δε από τον εισηγητή Υπουργό το εξής ανήκουστο επιχείρημα: να καταργηθεί για τα παιδιά η πρόσβαση στις ψηφιακές πλατφόρμες, για να έχουν χρόνο να διαβάσουν για τις επιδόσεις της χώρας στην Pisa. Δεν σκέφτηκε, δηλαδή, ο άριστος κ. Σκέρτσος πώς θα κάνει καλύτερα σχολεία, πώς θα βελτιώσει την πρόσβαση των παιδιών στην παιδεία, πώς θα ενισχύσουμε τη δημόσια και δωρεάν παιδεία, πώς θα βάλει κανόνες στους κολοσσούς, αλλά σκέφτηκε απλά την απαγόρευση. Μην υποτιμάτε ότι οι στείροι ηλικιακοί έλεγχοι μπορούν να κάνουν δυσκολότερο τον ρόλο των γονέων, να δημιουργήσουν πιο περίπλοκα ερωτήματα και να οδηγήσουν τα παιδιά σε σκοτεινά σημεία του διαδικτύου.
Κυρίες και κύριοι Βουλευτές, ένα τέτοιο σοβαρό ζήτημα που αφορά τους αυριανούς πολίτες της χώρας δεν λύνεται επιφανειακά με απαγορεύσεις ούτε με τη γνωστή επιλογή της Κυβέρνησης περί ατομικής ευθύνης, γιατί αφορά και το κοινωνικό κράτος. 


Και ας δούμε τι κοινωνικό κράτος έχουμε σήμερα. Πού βρίσκονται οι υποστηρικτικές και οι συμβουλευτικές δομές; Πώς παρέχει βοήθεια, δηλαδή, η πολιτεία στους γονείς και στα παιδιά; Ξέρετε πώς το αντίστοιχο Υπουργείο; Με αναθέσεις και με ημέτερους. Αυτό έχουν βρει οι γαλάζιοι να κάνουν και σε αυτόν τον τομέα. 
Εδώ χρειαζόμαστε ένα ρεαλιστικό σχέδιο και κανόνες, που να αντιστοιχούν και στη σύγχρονη επιστήμη, με θεσμική θωράκιση. Χρειάζεται έλεγχος των εταιρειών του διαδικτύου, δημόσιος έλεγχος και διαφάνεια. Οι οριζόντιες απαγορεύσεις δεν λύνουν αποτελεσματικά τον ψηφιακό εθισμό. Απαιτείται πρόληψη, κοινωνική οργάνωση, που θα δίνει διεξόδους στη νεολαία για ενημέρωση, για πρόοδο, για ψυχαγωγία, χωρίς κόστος για την οικογένεια. Χρειαζόμαστε πρώτα απ’ όλα μια εθνική στρατηγική παιδείας, η οποία θα εκπαιδεύει ελεύθερους και ασφαλείς πολίτες, όχι αποκλεισμένους ή φοβισμένους εφήβους. Επίσης, χρειαζόμαστε μια στρατηγική για τον ψηφιακό εγγραμματισμό μέσα στα σχολεία, αλλά και με σχολές γονέων και ουσιαστική ενίσχυση των δομών ψυχικής υγείας. 
Όλα αυτά τα προβλέπει η Κυβέρνηση; Όχι, δεν τα προβλέπει. Το ερώτημα, λοιπόν, είναι: Θα επιτρέψουμε να διοικεί τον ψηφιακό κόσμο η κερδοσκοπία και η ασυδοσία ή θα επιβάλλουμε στον ψηφιακό κόσμο τις αρχές του ανθρωπισμού και της δημοκρατίας, που με πολλά θύματα οι σύγχρονες κοινωνίες διεκδίκησαν; Δεν προστατεύουμε τα παιδιά υψώνοντας απλά έναν φραγμό μπροστά τους. Θα τα προστατεύσουμε όταν τα μάθουμε να στέκονται όρθια και στον ψηφιακό και στον πραγματικό κόσμο, που όμως θα λειτουργεί με δικαιοσύνη, που θα λειτουργεί με κανόνες, θα λειτουργεί με διαφάνεια, θα λειτουργεί με ηθική και θα λειτουργεί με σεβασμό στα δικαιώματα των πολιτών. 
Όλα αυτά που ανέφερα δηλαδή δικαιοσύνη, κανόνες, διαφάνεια, σεβασμό στην ηθική και σεβασμό στα δικαιώματα δεν τα διαθέτει αυτή η Κυβέρνηση και γι’ αυτόν τον λόγο έχει δυναμιτίσει το νομοσχέδιο αυτό και το σοβαρό αυτό πρόβλημα στη ρίζα του. 
Σας ευχαριστώ πάρα πολύ. 
ΠΡΟΕΔΡΕΥΩΝ (Ιωάννης Πλακιωτάκης): Εμείς ευχαριστούμε τον κ. Φάμελλο.
Τον λόγο έχει η κ. Άννα Μάνη - Παπαδημητρίου. 
ΑΝΝΑ ΜΑΝΗ-ΠΑΠΑΔΗΜΗΤΡΙΟΥ: Ευχαριστώ, κύριε Πρόεδρε.
Κύριοι Υπουργοί, κυρίες και κύριοι συνάδελφοι, σήμερα συζητούμε ένα νομοσχέδιο που αφορά ό,τι πιο πολύτιμο έχουμε, τα παιδιά μας. Μία ρύθμιση με ιδιαίτερο ειδικό βάρος, καθώς αποσκοπεί στην προστασία των ανηλίκων από τους κινδύνους των μέσων κοινωνικής δικτύωσης, των γνωστών σε όλους μας social media. Η ανάγκη της παρέμβασης προκύπτει αν αναλογιστούμε, κάτι που είναι ήδη γνωστό, τη δύναμη των κοινωνικών δικτύων. 
Σύμφωνα με πανελλαδική έρευνα του Ελληνικού Κέντρου Ασφαλούς Διαδικτύου, το 41% των μαθητών του Δημοτικού και το 51% των μαθητών Γυμνασίου και Λυκείου ξεκίνησαν να χρησιμοποιούν μέσα κοινωνικής δικτύωσης μεταξύ δέκα και δώδεκα ετών. Παράλληλα, ένας στους τέσσερις μαθητές αναγνωρίζει ότι κάνει υπερβολική χρήση και χρειάζεται βοήθεια για να την περιορίσει. Ένας στους τέσσερις εφήβους ένιωσε δυσφορία όταν προσωπικές του πληροφορίες κοινοποιήθηκαν στο διαδίκτυο χωρίς συναίνεση. Επίσης, σύμφωνα με μελέτες, το 23% των δεκαπεντάχρονων δηλώνουν ότι αισθάνονται νευρικοί ή ανασφαλείς χωρίς πρόσβαση στο κινητό τους, ενώ το 20% παραμελούν άλλες σημαντικές δραστηριότητες, όπως τον αθλητισμό και τα χόμπι τους, λόγω των social media. 
Στις πιθανές επιπτώσεις αναφέρονται διαταραχές ύπνου και κόπωση, δυσκολίες προσοχής και συγκέντρωσης, χαμηλή αυτοεκτίμηση, κοινωνική απομόνωση, κατάθλιψη και άγχος. Παράλληλα, η έκθεση σε ακατάλληλο περιεχόμενο μπορεί να επιβαρύνει τις διαπροσωπικές σχέσεις και να υποκινήσει και περιστατικά βίας. 
Αγαπητοί συνάδελφοι, μπορούμε να μένουμε αδιάφοροι απέναντι σε αυτά τα στοιχεία; Προφανώς και όχι. Μάλιστα, την αναγκαιότητα παρέμβασης επισήμαναν και οι φορείς στην αρμόδια κοινοβουλευτική επιτροπή και από τους δεκαπέντε επιστημονικούς φορείς, αν όχι όλοι -νομίζω όλοι, εκτός από δύο- τοποθετήθηκαν υπέρ της ρύθμισης. 
Κυρίες και κύριοι συνάδελφοι, η πρωτοβουλία για την προστασία των ανηλίκων στο διαδίκτυο δεν ξεκίνησε σήμερα με το νομοσχέδιο. Είναι αποτέλεσμα μεθοδικής και συντονισμένης δουλειάς του Υπουργού Επικρατείας, του κ. Σκέρτσου, σε συνεργασία με τον Υπουργό Ψηφιακής Διακυβέρνησης, τον κ. Δημήτριο Παπαστεργίου. Και νομίζω ότι σε αυτό το σημείο τους αξίζουν συγχαρητήρια γιατί είναι μία δουλειά που δεν έγινε σήμερα αλλά έχει ξεκινήσει εδώ και δύο και τρία χρόνια για να καταλήξουμε στο σημερινό πλαίσιο. 
Ήδη και ο Πρωθυπουργός της χώρας, Κυριάκος Μητσοτάκης, από τον Σεπτέμβρη του 2024, από το Βήμα του ΟΗΕ, είχε αναδείξει τις επιπτώσεις των αλγορίθμων στην ψυχική υγεία των παιδιών. Σε αυτήν την κατεύθυνση η χώρα μας προχώρησε στη συνέχεια στην εθνική στρατηγική για την προστασία των ανηλίκων στο διαδίκτυο και στη λειτουργία του Kids Wallet. 
Το επόμενο βήμα έγινε τον Απρίλιο του 2026, όταν ο Πρωθυπουργός ανακοίνωσε την πρωτοβουλία για την απαγόρευση της πρόσβασης στα social media για παιδιά κάτω των δεκαπέντε ετών. Στη συνέχεια, με επιστολή του προς την Πρόεδρο της Ευρωπαϊκής Επιτροπής, επεσήμανε την ανάγκη για κοινή ευρωπαϊκή δράση, καθώς η προστασία των παιδιών στον ψηφιακό κόσμο απαιτεί συνεργασία πέρα από τα εθνικά σύνορα. Η Ελλάδα, επομένως, πρωτοπορεί και συμβάλλει ενεργά στην ευρωπαϊκή προσπάθεια και η Ευρωπαϊκή Επιτροπή αναγνωρίζει επισήμως με έγγραφά της ότι η χώρα μας είναι ένα από τα επτά κράτη-μέλη που συμμετέχουν στην ψηφιακή ευρωπαϊκή λύση. 
Σήμερα η πρωτοβουλία για την προστασία της ανηλικότητας αποκτά πλαίσιο ρυθμιστικό με το υπό κρίση σχέδιο νόμου. Ειδικότερα, με τις διατάξεις του, ορίζεται ως ελάχιστο όριο ηλικίας για την πρόσβαση στα social media τα δεκαπέντε έτη. Επίσης, δεν επιβάλλεται συγκεκριμένη μέθοδος επαλήθευσης ηλικίας. Προβλέπεται η χρήση αξιόπιστων και αναλογικών μέσων, με σεβασμό στην ιδιωτικότητα και την προστασία των προσωπικών δεδομένων. Το Kids Wallet και το gov.gr Wallet αποτελούν ενδεικτικές επιλογές και επιτρέπονται και ισοδύναμες λύσεις, συμβατές με τις ευρωπαϊκές προδιαγραφές. Οι μηχανισμοί επαλήθευσης οφείλουν να βασίζονται σε αξιόπιστες τεχνικές μεθόδους, να λειτουργούν αποτελεσματικά σε πραγματικές συνθήκες χρήσης και να μη μπορούν να παρακάμπτονται. 
Περαιτέρω, προβλέπεται ενιαίος τρόπος υπολογισμού της ηλικίας για τα παιδιά που γεννήθηκαν το ίδιο ημερολογιακό έτος, ώστε η εφαρμογή του μέτρου να είναι και απλούστερη και να διασφαλίζεται και ίση μεταχείριση. Η εποπτεία ανατίθεται στις ήδη αρμόδιες εθνικές και ευρωπαϊκές αρχές, χωρίς τη δημιουργία νέου εποπτικού φορέα. Τα πρόστιμα και οι χρηματικές ποινές επιβάλλονται μόνο στους παρόχους των υπηρεσιών, δηλαδή στις πλατφόρμες των μέσων κοινωνικής δικτύωσης. 
Στο σημείο αυτό είναι σημαντικό να διευκρινίσουμε ότι η ρύθμιση, οι διατάξεις του νομοσχεδίου, δεν αφορούν συνολικά το διαδίκτυο ούτε περιορίζουν τη χρήση της τεχνολογίας. Εστιάζει στις υπηρεσίες κοινωνικής δικτύωσης και στους κινδύνους που συνδέονται με τη λειτουργία τους. Αυτό ακριβώς επιχειρούμε με το νομοσχέδιο. Να ενισχύσουμε την προστασία των παιδιών από τους σχετικούς κινδύνους, ώστε η ευθύνη να μην επωμίζεται αποκλειστικά στους γονείς, στους οποίους παρέχουμε πλέον ένα θεσμικό στήριγμα, γιατί καμία οικογένεια δεν μπορεί να αντιμετωπίζει μόνη της πλατφόρμες με τεράστιες τεχνολογικές δυνατότητες.
Αγαπητοί συνάδελφοι, πριν από λίγες ημέρες ο Πρωθυπουργός της χώρας, Κυριάκος Μητσοτάκης, έθεσε σε λειτουργία τον υπερυπολογιστή «Δαίδαλο» εντάσσοντας την πατρίδα μας στις δεκατέσσερις χώρες παγκοσμίως με τέτοιες προηγμένες υποδομές. Σήμερα κάνουμε ακόμη ένα βήμα μπροστά, ακόμη μία φορά πρωτοπορούμε, αυτήν τη φορά για την προστασία των παιδιών μας από τους κινδύνους των μέσων κοινωνικής δικτύωσης με τη θέσπιση ελάχιστου ορίου ηλικίας στα δεκαπέντε έτη για την πρόσβαση στα social media, βάζουμε σαφή όρια με γνώμονα πάντα την ασφάλεια των παιδιών μας.
Οι συνάδελφοι της Αντιπολίτευσης επέλεξαν άλλο δρόμο, επέλεξαν να σταθούν αντίθετοι σε αυτήν την πρωτοβουλία. Η προστασία των παιδιών, όμως, απαιτεί ευθύνη και πράξεις και όχι μόνο διαπιστώσεις γιατί τα παιδιά, τα παιδιά μας, είναι το μέλλον της χώρας μας και έχουμε χρέος να εξασφαλίσουμε ένα ασφαλές περιβάλλον για να μεγαλώσουν, να ονειρευτούν και να προχωρήσουν στη ζωή τους. Εμείς αυτήν την κατεύθυνση επιλέγουμε.
Με αυτές τις σκέψεις υπερψηφίζω το νομοσχέδιο. 
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε την κ. Παπαδημητρίου. 
Τον λόγο έχει ο κ. Απόστολος Πάνας.

ΑΠΟΣΤΟΛΟΣ ΠΑΝΑΣ: Κυρίες και κύριοι συνάδελφοι, η προστασία των παιδιών μας από τους κινδύνους του διαδικτύου αποτελεί μία από τις σημαντικότερες προκλήσεις της εποχής. Τα μέσα κοινωνικής δικτύωσης επηρεάζουν καθημερινά την ψυχική υγεία, την κοινωνικοποίηση και την ανάπτυξη των παιδιών. Ο διαδικτυακός εκφοβισμός, η έκθεση σε ακατάλληλο περιεχόμενο, οι εθιστικοί αλγόριθμοι και η εκμετάλλευση προσωπικών δεδομένων αποτελούν πραγματικούς κινδύνους.
Το ερώτημα, όμως, δεν είναι αν πρέπει να προστατεύσουμε τα παιδιά. Σε αυτό νομίζω συμφωνούμε όλοι. Το ερώτημα είναι: Πώς θα τα προστατεύσουμε πραγματικά; Εδώ εντοπίζεται η ουσιαστική διαφωνία μας με την Κυβέρνηση. Η Κυβέρνηση τι κάνει; Επιλέγει έναν οριζόντιο ηλικιακό αποκλεισμό, ενώ εμείς προτείνουμε ένα ολοκληρωμένο σύστημα προστασίας, πρόληψης, ηλικιακής διαβάθμισης και σταδιακής ψηφιακής αυτονομίας. 
Αυτό φάνηκε και από την ακρόαση των φορέων, όπου στις αρμόδιες επιτροπές διατυπώθηκαν σημαντικές παρατηρήσεις, τις οποίες έχουμε υποχρέωση να λάβουμε υπόψη. Πρώτα από όλα, ο Συνήγορος του Πολίτη, ένας ανεξάρτητος θεσμός, με ειδική αρμοδιότητα, όμως, το παιδί, στο υπόμνημά του αναγνωρίζει τη σημασία της νομοθετικής πρωτοβουλίας, αλλά επισημαίνει την ασάφεια ως προς τις υπηρεσίες που καλύπτονται από την απαγόρευση, την ανάγκη διαφοροποίησης των ηλικιακών ορίων και θέτει το ερώτημα: Γιατί η Κυβέρνηση δεν ακολουθεί τη λογική της υπό διαμόρφωση ευρωπαϊκής πρότασης για διαφορετική μεταχείριση των παιδιών ηλικίας 13 έως 15 ετών; Εδώ, λοιπόν, δεν πρόκειται για γενικές επιφυλάξεις, αλλά για ουσιαστικά ζητήματα που όφειλε η Κυβέρνηση να αντιμετωπίσει πριν την ψήφιση του νομοσχεδίου. 
Ανάλογες είναι και οι παρατηρήσεις του Ελληνικού Κέντρου Ασφαλούς Διαδικτύου του Ιδρύματος Τεχνολογίας και Έρευνας. Το Κέντρο επισημαίνει ότι η αποτελεσματική προστασία προϋποθέτει ψηφιακή εκπαίδευση, σταδιακή εξοικείωση, γονική καθοδήγηση και ουσιαστική ευθύνη των πλατφορμών. 
Παρουσιάζει μάλιστα και κάποια ανησυχητικά στοιχεία. Τι λέει; Λέει ότι το 74% των συμμετεχόντων μαθητών δευτεροβάθμιας εκπαίδευσης που χρησιμοποίησαν κοινωνικά δίκτυα δήλωσε ότι έχει χρησιμοποιήσει ψευδή ηλικία κατά την εγγραφή του, ενώ το 71% ανέφερε ότι οι γονείς δεν χρησιμοποίησαν εργαλεία γονικού ελέγχου. Τα στοιχεία δείχνουν εδώ ότι οι ηλικιακοί περιορισμοί, χωρίς ουσιαστικούς μηχανισμούς εφαρμογής και εκπαίδευσης, μπορούν εύκολα να παρακαμφθούν.
Εδώ προκύπτει ένα απλό ερώτημα. Θέλουμε τα παιδιά να σταματήσουν να κινδυνεύουν ή απλά να σταματήσουν να εμφανίζονται ως ανήλικοι χρήστες; Αυτά τα δύο ζητήματα δεν είναι το ίδιο. Ιδιαίτερη σημασία είχαν και οι επιστημονικές τοποθετήσεις. Η εκπρόσωπος του Παγκόσμιου Οργανισμού Υγείας ανέδειξε την ανάγκη περαιτέρω έρευνας και αξιολόγησης, ιδιαίτερα για τις ευάλωτες ομάδες ανηλίκων. Η Παιδοψυχιατρική Εταιρεία Ελλάδος επεσήμανε τις επιπτώσεις των κοινωνικών δικτύων και ότι εξαρτώνται από την ηλικία και το περιεχόμενο και τον τρόπο χρήσης και το οικογενειακό και κοινωνικό περιβάλλον. Ενώ η Ελληνική Ψυχολογική Εταιρεία έδωσε έμφαση στην πρόληψη μέσα στο σχολείο, στην προστασία των προσωπικών δεδομένων και στην ασφάλεια των πλατφορμών. 
Όλες αυτές τις επισημάνσεις δεν πρέπει να τις λάβουμε υπόψη; Γιατί, τι γίνεται εδώ; Η απαγόρευση από μόνη της δεν αρκεί. Χρειαζόμαστε πρόληψη, όρια, εκπαίδευση, υποστήριξη και συνεχή αξιολόγηση. Αυτό είναι το πλαίσιο της δικής μας πρότασης. Είναι η ουσιαστική διαφορά των δύο προτάσεων που υπάρχουν αυτή τη στιγμή. 
Δεν είναι μόνο ένα εθνικό ζήτημα. Είναι και ένα σημαντικό ευρωπαϊκό ζήτημα. Έχουμε την Ευρωπαϊκή Επιτροπή με την εμπεριστατωμένη γνώμη της, τον Αύγουστο του 2026. Αναγνώρισε τη δυνατότητα των εθνικών ηλικιακών περιορισμών, αναδιατύπωσε στην ουσία ουσιαστικές επισημάνσεις, σχετικά με τις υποχρεώσεις των ψηφιακών πλατφορμών και την εφαρμογή του Ευρωπαϊκού Κανονισμού. 
Επομένως, δεν πρέπει να επικαλούμαστε -και το λέω αυτό στην πλευρά της Κυβέρνησης- επιλεκτικά την Ευρώπη. Γιατί εσείς επιλέγετε και επιμένετε σε μία ρύθμιση που ενδεχομένως σύντομα να χρειαστεί ουσιαστική αναπροσαρμογή, αντί να διαμορφώσετε από σήμερα ένα συνεκτικό και πιο ευέλικτο σύστημα. Και αυτό είναι κάτι το οποίο το έχουμε ζήσει πάρα πολλές φορές σε αυτή την Αίθουσα. 
Άρα, λοιπόν, σήμερα το ΠΑΣΟΚ, μέσω των προτάσεών μας και της εισήγησης του κ. Παραστατίδη, καταθέτει μία συγκεκριμένη, τεκμηριωμένη και ολοκληρωμένη τροπολογία με μία διαφορετική φιλοσοφία σε ό,τι αφορά την προστασία των ανηλίκων. Και δεν είναι κακό να συγκρούονται προτάσεις και φιλοσοφίες. 
Προτείνουμε ηλικιακή διαβαθμισμένη πρόσβαση. Προτείνουμε ότι μπορούμε να έχουμε αξιόπιστη επαλήθευση ηλικίας με σεβασμό στα προσωπικά δεδομένα. Προτείνουμε σαφέστατα και σαφή εποπτεία και λογοδοσία. Και τέταρτο και σημαντικότερο, προτείνουμε ένα ολοκληρωμένο εθνικό σχέδιο δράσης για την ασφαλή ψηφιακή συμμετοχή των ανηλίκων -κι εδώ θέλω να μείνω- με συγκεκριμένες παρεμβάσεις στην εκπαίδευση, στην επιμόρφωση εκπαιδευτικών, στην ψυχική υγεία, στη στήριξη των γονέων και στην αντιμετώπιση του διαδικτυακού εκφοβισμού, με συμμετοχή των επιστημονικών φορέων, με χρονοδιάγραμμα, καταγραφή χώρων και πηγών χρηματοδότησης, μετρήσιμους στόχους και ετήσια έκθεση προόδου στη Βουλή. 
Πού διαφωνείτε σε όλα αυτά; Πού θεωρείτε εσείς, που έχετε αυτό το τεχνοκρατικό προφίλ, ότι όλα αυτά τα οποία εμείς προτείνουμε σήμερα στη Βουλή δεν έχουν ουσιαστική πολιτική και τεχνοκρατική βάση; Πώς θα αξιολογήσετε εσείς αύριο την επιτυχία αυτής της νομοθετικής πρωτοβουλίας; Από το πόσοι λογαριασμοί αποκλείστηκαν; 
Κυρίες και κύριοι συνάδελφοι, εδώ έχουμε δύο διαφορετικά μοντέλα. Η Κυβέρνηση παρουσιάζει την απαγόρευση ως τη μεγάλη λύση. Οι γονείς, όμως, χρειάζονται εργαλεία και ουσιαστική υποστήριξη. Η απαγόρευση από μόνη της μπορεί να είναι εργαλείο; Μπορεί να αποτελεί από μόνη της μια ολοκληρωμένη δημόσια πολιτική; Αυτό, λοιπόν, είναι το βασικό έλλειμμα του κυβερνητικού νομοσχεδίου, που ερχόμαστε εμείς σήμερα και -είτε θέλετε να το αποδεχθείτε, είτε όχι- το καλύπτουμε. 
Γι’ αυτό, έστω και την ύστατη στιγμή, καλούμε την Κυβέρνηση να εξετάσει ουσιαστικά την τροπολογία, να αξιοποιήσει τις παρατηρήσεις, να ακούσει την επιστημονική κοινότητα, να σεβαστεί τα δικαιώματα των παιδιών, ακολουθώντας μια σύγχρονη ευρωπαϊκή προσέγγιση. 
Γιατί ο στόχος μας δεν πρέπει να είναι να μεγαλώσουμε μία γενιά παιδιών αποκλεισμένων από τον ψηφιακό κόσμο. Ο στόχος μας είναι να μεγαλώσουμε μία γενιά παιδιών που θα μπορούν να κινούνται μέσα σε αυτόν με ασφάλεια, κριτική σκέψη, γνώση και ελευθερία. Ελευθερία! Αυτή είναι η δική μας πρόταση. Αυτή είναι η διαφορά της δικής μας πολιτικής αντίληψης, φιλοσοφίας και κουλτούρας και αυτή είναι και η δική μας ευθύνη απέναντι στη νέα γενιά. 
Ευχαριστώ πολύ. 
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
ΠΡΟΕΔΡΕΥΩΝ (Ιωάννης Πλακιωτάκης): Κι εμείς ευχαριστούμε τον κ. Πάνα.
Θα δώσω τώρα τον λόγο στον Κοινοβουλευτικό Εκπρόσωπο της Νέας Δημοκρατίας, τον κ. Στράτο Σιμόπουλο. Στη συνέχεια θα πάρει τον λόγο ο κ. Τσίμαρης, μετά ο Κοινοβουλευτικός Εκπρόσωπος του ΠΑΣΟΚ ο κ. Χρηστίδης, θα ακολουθήσουν οι κ.κ. Κόντης, Γαβρήλος και μετά ο Υπουργός κ. Παπαστεργίου. 
Ορίστε, κύριε Σιμόπουλε, έχετε τον λόγο. 
ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ: Ευχαριστώ, κύριε Πρόεδρε. 
Κύριοι Υπουργοί, κυρίες και κύριοι συνάδελφοι, από το πρωί συμφωνήσαμε εδώ μέσα -όλοι νομίζω- ότι η προστασία των παιδιών στο ψηφιακό περιβάλλον απαιτεί από την πολιτεία να αναλάβει μια συγκεκριμένη ευθύνη θέτοντας όρια εκεί όπου η μικρή ηλικία συναντά υπηρεσίες σχεδιασμένες να κρατούν αδιάκοπα την προσοχή του χρήστη. Μα, αυτό δεν κάνει το παρόν νομοσχέδιο; Είναι ένα νομοσχέδιο που έχει σαφώς κοινωνικό προσανατολισμό. Αυτά τα οποία θα πω παρακάτω, με τον έναν με τον άλλον τρόπο, τα έχουν πει οι περισσότεροι συνάδελφοι. 
Η οικογένεια δικαιούται τη στήριξη της πολιτείας στην προσπάθειά της να προστατέψει τα παιδιά της. Είναι ένα θέμα που αφορά την καθημερινότητα κάθε οικογένειας. Είναι γνώριμη η εικόνα του γονιού να απομακρύνει το παιδί από το κινητό, η δυσκολία συγκέντρωσης μέσα στην τάξη, η αγωνία ενός μαθητή που δέχεται προσβολές στο διαδίκτυο.
[bookmark: _Hlk243585591]Συνεχίζατε, λέγοντας: Πίσω από αυτές τις εμπειρίες βρίσκεται ένα ευρύτερο ερώτημα, αναφορικά με ποιους όρους συμμετέχει ένα παιδί σε ένα ψηφιακό περιβάλλον, του οποίου τους κινδύνους δεν μπορεί ακόμη να αξιολογήσει. Το πρόβλημα, όπως λέγατε, αφορά και στον ίδιο τον τρόπο λειτουργίας των υπηρεσιών κοινωνικής δικτύωσης. Οι πλατφόρμες αυτές είναι φτιαγμένες, ώστε ο χρήστης να μένει όσο γίνεται περισσότερο σε αυτές, καθώς ο αλγόριθμος του προτείνει διαρκώς νέο περιεχόμενο. Ένα παιδί μπορεί να χειρίζεται μία εφαρμογή -δικά σας λόγια είναι- με μεγάλη ευχέρεια, χωρίς να διαθέτει την ωριμότητα που χρειάζεται, για να αναγνωρίσει αυτή την πίεση και να διαχειριστεί τη χρήση της. 
Συνεχίζατε, λέγοντας ότι η πρώιμη έκθεση σε τέτοια περιβάλλοντα συνδέεται με βάση τα διαθέσιμα στοιχεία με μεγαλύτερο κίνδυνο το παιδί να αναπτύξει συνήθειες χρήσης που δυσκολεύεται να αντέξει. 
Όταν, λοιπόν, τα παιδιά αναγνωρίζουν ότι χρειάζεται βοήθεια μέσα από διάφορες στατιστικές, τις οποίες εσείς αναφέρατε, η πολιτεία έχει υποχρέωση να ανταποκριθεί. Αυτή είναι η βάση μιας πολιτικής πρόληψης που θέλει να προστατεύσει τη σωματική και ψυχική υγεία των παιδιών και να τα αφήσει να αναπτυχθούν ομαλά. 
Ο διαδικτυακός εκφοβισμός, όπως λέγατε, μπορεί να πάρει τη μορφή επαναλαμβανόμενων προσβλητικών μηνυμάτων, διάδοσης ψευδών σχολίων, υποκλοπής λογαριασμών ή δημοσιοποίησης προσωπικών φωτογραφιών χωρίς συναίνεση. Γι’ αυτό αναφέρατε ότι η πρόληψη χρειάζεται να περιλαμβάνει την αναγνώριση αυτών των συμπεριφορών και την έγκαιρη αναφορά τους σε έναν έμπιστο ενήλικα. 
Από εδώ προκύπτει και η πολιτική ευθύνη που αναλαμβάνει η Κυβέρνηση. Δεν αρκεί να στηριζόμαστε μόνο στην επίβλεψη των γονιών ή στην ηλικία που δηλώνει ο ίδιος ο χρήστης, όταν ανοίγει έναν λογαριασμό. Αυτό δεν προστατεύει τα παιδιά. Μια δήλωση ηλικίας ξεπερνιέται εύκολα. 
Ασφαλώς, κανένα μέτρο δεν είναι αλάνθαστο και οι πρώτες διεθνείς αξιολογήσεις το δείχνουν. Η διαφορά βρίσκεται στην επαλήθευση: Όχι απλή αυτοδήλωση, αλλά εργαλεία που μπορούν να ελεγχθούν και παρακολούθηση των αποτελεσμάτων, όπως το ποσοστό παράκαμψης, ο αριθμός των καταγγελιών και τα περιστατικά εσφαλμένου αποκλεισμού.
 Παράλληλα, οι γονείς καλούνται να διαχειριστούν την πίεση του «όλοι οι άλλοι έχουν λογαριασμό» με διαφορετικό χρόνο, γνώσεις και δυνατότητες υποστήριξης ο καθένας. 
Δεν είναι δίκαιο να ζητούμε από τους γονείς να γίνουν οι μοναδικοί φύλακες του διαδικτύου, όπως άκουσα κάποια στιγμή στην Αίθουσα αυτή. Η ασφάλεια των παιδιών αποτελεί κοινή ευθύνη της πολιτείας, των ρυθμιστικών αρχών, του σχολείου και των εταιρειών τεχνολογίας. 
Για τη δική μας παράταξη, η στήριξη της οικογένειας οφείλει να μεταφράζεται σε συγκεκριμένες δημόσιες πολιτικές και μια δημόσια πολιτική, είναι και η συγκεκριμένη. Γι’ αυτό δεν αρκεί μια αλλαγή πρακτικής ή μια εγκύκλιος. Με αυτή τη λογική, το άρθρο 4 θεσπίζει το ηλικιακό όριο των δεκαπέντε ετών για την πρόσβαση στις επιγραμμικές λεγόμενες υπηρεσίες κοινωνικής δικτύωσης. 
Πού τη βρήκαμε αυτή τη λέξη, τις «επιγραμμικές»; Έτσι, τα παιδιά της ίδιας γενιάς και συχνά της ίδιας τάξης αντιμετωπίζονται ισότιμα και οι γονείς, όπως και οι πλατφόρμες, γνωρίζουν εκ των προτέρων τι ισχύει. 
Η αποτελεσματικότητα, βέβαια, του ορίου εξαρτάται και από την αξιόπιστη επαλήθευση της ηλικίας. Για την επαλήθευση μπορούν να αξιοποιηθούν ήδη υπάρχοντα εθνικά εργαλεία, όπως το «Gov.gr», το «Wallet» και το «Kids Wallet», αλλά ο νόμος δεν τα καθιστά υποχρεωτικά. Επιτρέπονται και άλλες λύσεις, εφόσον είναι εξίσου αξιόπιστες, αναλογικές και σέβονται την ελαχιστοποίηση των δεδομένων. 
Αντίστοιχα, ο κανόνας πρόσβασης συνοδεύεται από πρόβλεψη για την εποπτεία του. Με το άρθρο 5 την εποπτεία αναλαμβάνουν οι αρχές, που ήδη υπάρχουν, το Εθνικό Συμβούλιο Ραδιοτηλεόρασης και η Αρχή Προστασίας Δεδομένων Προσωπικού Χαρακτήρα, χωρίς να δημιουργείται νέος φορέας ή νέο σύστημα κυρώσεων. 
Η εποπτεία ασκείται σύμφωνα με τον κανονισμό για τις ψηφιακές υπηρεσίες. Για πάροχο εγκατεστημένο σε άλλο κράτος-μέλος, η υπόθεση προωθείται στον αρμόδιο φορέα εκείνου του κράτους. Για πολύ μεγάλες πλατφόρμες, για τις οποίες η Ευρωπαϊκή Επιτροπή έχει ήδη κινήσει διαδικασία, την εποπτεία ασκεί η ίδια η Επιτροπή.
Στις 17 Σεπτεμβρίου η Ευρωπαϊκή Επιτροπή υπέβαλε πρόταση κανονισμού, το λεγόμενο EU Kids Act, για ενιαίο ευρωπαϊκό πλαίσιο προστασίας των ανηλίκων. Στην εκτίμηση επιπτώσεων, που τη συνοδεύει, θεωρεί τα ηλικιακά όρια αναγκαία και πρόσφορα μέτρα, υπό τον όρο ότι υπάρχουν επαρκείς εγγυήσεις για τα θεμελιώδη δικαιώματα. 
Ο νόμος αυτός θα ισχύσει από την 1η Ιανουαρίου 2027 και θα πάψει αυτοδικαίως να ισχύει, μόλις τεθεί σε ισχύ ευρωπαϊκός κανονισμός για το ίδιο θέμα. Η Ελλάδα αναλαμβάνει την ευθύνη της για την άμεση προστασία των παιδιών και προβλέπει τη μετάβαση σε κοινή ευρωπαϊκή ρύθμιση. 
Η προστασία των ανηλίκων απαιτεί συνέχεια και συνδυασμό πολιτικών. Το όριο ηλικίας δεν λειτουργεί μόνο του. Πρέπει να συνοδεύεται με ψηφιακή παιδεία, ενημέρωση των γονιών και υπηρεσίες σχεδιασμένες με γνώμονα την ασφάλεια των παιδιών. Οι πλατφόρμες έχουν ευθύνη για τα περιβάλλοντα που δημιουργούν και για την ουσιαστική προστασία των ανήλικων χρηστών. 
Για τη Νέα Δημοκρατία, η αξιοποίηση της τεχνολογικής προόδου συνδέεται με την ευθύνη απέναντι στον άνθρωπο. Θέλουμε τα παιδιά να μαθαίνουν, να δημιουργούν και να αποκτούν ψηφιακές δεξιότητες μέσα σε συνθήκες που σέβονται την ηλικία και τις ανάγκες τους. 
Η ενημέρωση αυτή χρειάζεται να καλλιεργεί και μία σχέση εμπιστοσύνης. Κάθε παιδί πρέπει να γνωρίζει ότι εάν δεχθεί εκφοβισμό, δεν φέρει την ευθύνη και μπορεί να μιλήσει χωρίς ντροπή ή φόβο επίκρισης. Όταν οι γονείς ακούν με ψυχραιμία και οι εκπαιδευτικοί ανταποκρίνονται με κατανόηση, γίνεται ευκολότερο να ζητηθεί βοήθεια και να αντιμετωπιστεί εγκαίρως ένα περιστατικό. Παράλληλα, οφείλουμε να δίνουμε στα παιδιά περισσότερες ευκαιρίες για αθλητισμό, πολιτισμό και συνάντηση με φίλους. 
Σας καλώ να υπερψηφίσουμε το νομοσχέδιο, γιατί από το πρωί ουσιαστικά αναλύουμε όλοι με τον ίδιο τρόπο τα προβλήματα και είναι ένα νομοσχέδιο, το οποίο λύνει το πρόβλημα, κινείται στη σωστή κατεύθυνση και βέβαια όλα κρίνονται εκ του αποτελέσματος. Εμείς πιστεύουμε ότι το αποτέλεσμα θα μας δικαιώσει. Οι γονείς, οι οποίοι περιμένουν από εμάς εφαρμόσιμες λύσεις θα τις δουν και τα παιδιά, τα οποία δικαιούνται χρόνο, για να μεγαλώσουν με ασφάλεια, θα αποκτήσουν τα κατάλληλα εφόδια που χρειάζονται για τον ψηφιακό κόσμο. 
Ευχαριστώ πολύ. 
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Ιωάννης Πλακιωτάκης): Ευχαριστούμε τον κ. Σιμόπουλο.
Τον λόγο έχει ο κ. Τσίμαρης και αμέσως μετά θα ακολουθήσει ο κ. Χρηστίδης. 
ΙΩΑΝΝΗΣ ΤΣΙΜΑΡΗΣ: Ευχαριστώ, κύριε Πρόεδρε.
Κυρίες και κύριοι συνάδελφοι, κύριε Υπουργέ, θα μιλήσω σήμερα ως Βουλευτής αλλά και ως γιατρός, γιατί αυτό που συζητούμε σήμερα, πριν γίνει νομοσχέδιο, ήταν και είναι ζήτημα υγείας. Το βλέπουμε στα ιατρεία και στα νοσοκομεία μας. Παιδιά που δεν κοιμούνται, έφηβοι με άγχος και καταθλιπτικά συμπτώματα, διαταραγμένη εικόνα σώματος, θύματα διαδικτυακού εκφοβισμού. 
Η ίδια η έρευνα του Ελληνικού Κέντρου Ασφαλούς Διαδικτύου αναφέρει ότι ένα στα τέσσερα παιδιά δηλώνει ότι κάνει υπερβολική χρήση του διαδικτύου και χρειάζεται βοήθεια, για να τη μειώσει. 

Στη διάγνωση, λοιπόν, συμφωνούμε όλοι. Κανείς σε αυτή την Αίθουσα δεν υπερασπίζεται την ανεξέλεγκτη πρόσβαση. Όμως, στην ιατρική μαθαίνουμε από την πρώτη μέρα ότι μια σωστή διάγνωση δεν δικαιολογεί την οποιαδήποτε θεραπεία. Η θεραπεία πρέπει να είναι αποτελεσματική, να έχει τη σωστή δοσολογία και να γνωρίζουμε τις παρενέργειές της και το κυριότερο, να στοχεύει στην αιτία και όχι μόνο στο σύμπτωμα. 
Ποια είναι η αιτία; Ο σχεδιασμός των αλγορίθμων, η ατελείωτη ροή, οι ειδοποιήσεις, τα likes, οι αλγόριθμοι συστάσεων. Όλοι αυτοί είναι μηχανισμοί φτιαγμένοι να κρατούν το παιδί μπροστά στην οθόνη γιατί η προσοχή του είναι το προϊόν και το νομοσχέδιο δεν αγγίζει τίποτα από αυτά. 
Η ίδια η έκθεση διαβούλευσης απορρίπτει τις προτάσεις για παρεμβάσεις στη λειτουργία των πλατφορμών, επειδή υπερβαίνουν το αντικείμενο. Την 1η Ιανουαρίου του 2027 ο αλγόριθμός θα είναι ακριβώς ο ίδιος. Και η ψυχική υγεία δεν έχει ημερομηνία λήξης τα δεκαπέντε έτη. Ο κ. Άδωνις Γεωργιάδης προηγουμένως μας κατηγόρησε ότι παίζουμε το παιχνίδι των εταιρειών τεχνολογίας. 
Ας δούμε τι προβλέπει η τροπολογία του ΠΑΣΟΚ για τα παιδιά δεκατριών έως δεκατεσσάρων ετών: Λογαριασμοί περιορισμένης λειτουργικότητας που ανοίγουν μόνο με τη συμμετοχή του γονιού. Ιδιωτικότητα εξ ορισμού. Έγκριση νέων επαφών. Όριο χρόνου ως και μία ώρα την ημέρα. Περιορισμός των εξατομικευμένων συστάσεων και των εθιστικών λειτουργιών. Ποιο από τα δύο αλήθεια ενοχλεί περισσότερο μια πλατφόρμα; Ένας στείρος έλεγχος στην είσοδο ή ένας λογαριασμός όπου ο αλγόριθμος μπαίνει σε όρια και ταυτόχρονα εκπαιδεύεται το παιδί; 
Πάμε τώρα στις παρενέργειες που οφείλουμε να εκτιμήσουμε όταν δίνουμε μια θεραπεία. Πρώτη παρενέργεια, είναι τα παιδιά που είναι ήδη εθισμένα. Τι προβλέπει για αυτό το ζήτημα το νομοσχέδιο; Μια απότομη διακοπή την 1η  Ιανουαρίου χωρίς καμία υποστήριξη. Στην ιατρική αυτό δεν το λέμε θεραπεία. 
Στη δική μας τροπολογία προβλέπονται τα εξής: Μεταβατική περίοδος έξι μηνών. Ενημέρωση πριν από κάθε περιορισμό. Δυνατότητα λάθους και μετατροπή των λογαριασμών των δεκατριών και δεκατεσσάρων ετών σε προστατευμένους λογαριασμούς. Σταδιακή απεξάρτηση, για να έχουμε συμμόρφωση και να πετύχουμε αποτέλεσμα. Όχι ξαφνική στέρηση. 
Και πού θα απευθυνθεί η οικογένεια που θα ζητήσει βοήθεια; Ρωτήστε όποιον γονιό θέλετε που έχει ψάξει ραντεβού για παιδοψυχίατρο του Δημοσίου, ιδίως στην περιφέρεια, στην Ήπειρο και στα νησιά. Σας λείπει ένα ολοκληρωμένο σχέδιο για την ψυχική υγεία των παιδιών. 
Δεύτερη παρενέργεια είναι η σιωπή. Ένα παιδί που θα μπαίνει κρυφά σε μια απαγορευμένη πλατφόρμα και θα δέχεται παρενόχληση, θα το πει στους γονείς του, στον δάσκαλο, στον γιατρό; Από την ιατρική των εξαρτήσεων το γνωρίζουμε καλά. Όταν μια συμπεριφορά γίνεται κρυφή, η βλάβη δεν εξαφανίζεται, απλώς παύουμε να τη βλέπουμε και αυτή επιδεινώνεται. Γι’ αυτό εμείς, ως ΠΑΣΟΚ, ζητάμε μηχανισμούς αναφοράς και αναζήτησης βοήθειας για κάθε παιδί, χωρίς φόβο. 
Τρίτη παρενέργεια είναι η ίδια η εφαρμογή. Ο κ. Παπαστεργίου παραδέχτηκε στην Επιτροπή ότι η διασύνδεση του μηχανισμού επαλήθευσης με τις πλατφόρμες δεν λειτουργεί ακόμη και θα δοκιμαστεί το επόμενο δίμηνο. Νομοθετούμε, δηλαδή, με ημερομηνία έναρξης, αλλά χωρίς δοκιμασμένο εργαλείο. 
Και τέταρτη παρενέργεια είναι το ίδιο το όριο. Δεν υπάρχει βιολογικός δείκτης για την ωρίμανση των παιδιών. Ακριβώς, κύριε Υπουργέ. Γι’ αυτό ένα παιδί δώδεκα ετών δεν έχει τις ίδιες ανάγκες με ένα έφηβο δεκατεσσάρων ετών. Γι’ αυτό και είναι αντιφατικό να ορίζεται το δεκαπέντε ως το απόλυτο όριο και ταυτόχρονα να λογίζεται ότι όλα τα παιδιά έχουν γεννηθεί την 1η Ιανουαρίου. Εμείς προτείνουμε την ακριβή ημερομηνία γέννησης, το αυτονόητο. Η ανάπτυξη είναι σταδιακή. Το ζητούμενο δεν είναι μόνο να κρατήσουμε το παιδί μακριά από τον κίνδυνο, αλλά να χτίσει σιγά σιγά την ικανότητα να τον αναγνωρίζει και να αυτορυθμίζεται. Αυτό δεν το κάνει μια απαγόρευση. Γι’ αυτό η προστασία πρέπει να είναι διαβαθμισμένη. 
Επικαλεστήκατε τον Παγκόσμιο Οργανισμό Υγείας. Ο ΠΟΥ όντως είπε ότι οι ηλικιακοί περιορισμοί μπορεί να είναι χρήσιμοι όταν εντάσσονται σε ολοκληρωμένη προσέγγιση δημόσιας υγείας. Και αυτό ακριβώς σας λείπει. Δεν είναι ένας κατάλογος παλαιότερων ψηφιακών εφαρμογών από το panic button, μέχρι την ταυτοποίηση στα γήπεδα. 
Η τροπολογία του ΠΑΣΟΚ προβλέπει ένα ολοκληρωμένο σχέδιο δράσης για την ασφαλή ψηφιακή συμμετοχή των ενηλίκων με Κοινή Υπουργική Απόφαση των Υπουργών Παιδείας, Υγείας και Ψηφιακής Διακυβέρνησης.
Τι προβλέπουμε; Ψηφιακή παιδεία, επιμόρφωση εκπαιδευτικών, στήριξη γονέων, ψυχική υγεία και σχολική υποστήριξη, ειδική μέριμνα για τα παιδιά και την αναπηρία, χρονοδιαγράμματα, δείκτες, ετήσια έκθεση στη Βουλή και συμμετοχή των ίδιων των μαθητών. Διότι τελικά η επιτυχία δεν θα κριθεί από τους λογαριασμούς που θα κλείσουν. Θα κριθεί από τη μείωση του άγχους, του εκφοβισμού και τις παραπομπές στις υπηρεσίες ψυχικής υγείας. 
Κύριε Υπουργέ, μας είπατε ότι κάνουμε στείρα Αντιπολίτευση. Το ΠΑΣΟΚ έχει δημοσιοποιήσει πρόταση για ένα ασφαλές ψηφιακό μέλλον των παιδιών μας ήδη από τον Δεκέμβρη του 2024. Και σήμερα καταθέτει κείμενο νόμου άρθρο προς άρθρο στην κατεύθυνση της Ευρωπαϊκής Επιτροπής. Ο Ιπποκράτης πριν δύο χιλιάδες πεντακόσια χρόνια έλεγε «ωφελέειν ή μη βλάπτειν», δηλαδή να ωφελείς ή τουλάχιστον να μην βλάπτεις. 
Η τροπολογία μας είναι κατατεθειμένη. Αν θέλετε πραγματικά να ωφελήσετε τα παιδιά, ψηφίστε τα. Μην τα αφήνετε όμως -είτε μετά τα δεκαπέντε είτε κρυμμένα πίσω από μια απαγόρευση- μόνα τους απέναντι στον αλγόριθμο. 
Ευχαριστώ. 
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
ΠΡΟΕΔΡΕΥΩΝ (Ιωάννης Πλακιωτάκης):  Ευχαριστούμε τον κ. Τσίμαρη. 
Τον λόγο έχει ο κ. Παύλος Χρηστίδης, Κοινοβουλευτικός Εκπρόσωπος από το ΠΑΣΟΚ. Αμέσως μετά τον λόγο θα πάρει η Πρόεδρος της Πλεύσης Ελευθερίας κ. Ζωή Κωνσταντοπούλου. 
Παρακαλώ, κύριε Χρηστίδη, έχετε τον λόγο. 
ΠΑΥΛΟΣ ΧΡΗΣΤΙΔΗΣ: Σας ευχαριστώ πολύ, κύριε Πρόεδρε. 
Θα ξεκινήσω την τοποθέτησή μου από ένα ζήτημα το οποίο απασχολεί πολύ τις τελευταίες ημέρες την επικαιρότητα και δεν αφορά φυσικά κάτι άλλο από τα εθνικά μας συμφέροντα, από τον τρόπο δηλαδή, με τον οποίο αυτή η Κυβέρνηση επτά χρόνια μετά την ανάληψη των καθηκόντων της, αντί να διασφαλίζει τα εθνικά μας συμφέροντα, να εγγυάται τα σύνορά μας και να διαπραγματεύεται προς όφελος του ελληνικού λαού, το μεγάλωμα της πατρίδας μας επί της ουσίας μέσω των διπλωματικών οδών, πηγαίνει από μία ήττα σε μία άλλη ήττα. 
Η υπόθεση του Τουρκολιβυκού Συμφώνου είναι κάτι που περιγράφηκε πολύ γλαφυρά, όχι από εμάς τους εκπροσώπους του ΠΑΣΟΚ, τους εκπροσώπους της Αντιπολίτευσης, αλλά από έναν συνάδελφό σας, κύριε Σκέρτσο, σήμερα το πρωί στην τηλεόραση, από τον κ. Καλογερόπουλο, ο οποίος με αυτήν την ειλικρίνεια η οποία τον διατρέχει, είπε όσα είπε με έναν τρόπο που αποτελεί προφανώς μία ήττα. 
Και δεν θα ήθελα να επαναλάβω τη φράση του από το Βήμα της Βουλής, γιατί σέβομαι το Βήμα της Βουλής, αλλά ταυτόχρονα οφείλω να πω ότι αν ισχύει αυτό το οποίο έλεγε ο κ. Μαρινάκης εχθές, ότι δεν μιλάμε για μία ήττα, μπορείτε να μου πείτε τι παλεύατε δύο χρόνια από το Υπουργείο Εξωτερικών; Αφού δεν φέρνει κανένα απολύτως αποτέλεσμα αυτό το οποίο έκανε η Λιβυκή Κυβέρνηση, τι ακριβώς παλεύατε εσείς να πάρετε ως αποτέλεσμα τα τελευταία χρόνια με τους διαρκείς αγώνες; 
Διότι εμείς αναγνωρίζουμε πολύ ουσιαστικά ότι το αποκαλούμενο Τουρκολιβυκό Μνημόνιο είναι μια παράνομη και προφανώς, ανυπόστατη συμφωνία, η οποία αμφισβητεί τα ελληνικά κυριαρχικά δικαιώματα και αποτελεί ένα εργαλείο της τουρκικής αναθεωρητικής πολιτικής στην Ανατολική Μεσόγειο. 
Επομένως, όταν αυτή η συμφωνία εξακολουθεί να αξιοποιείται από την Άγκυρα και να προωθεί τις διεκδικήσεις της, δεν μπορούν να αρκούν σε κανέναν από εμάς οι διαβεβαιώσεις τις οποίες βλέπουμε από κυβερνητικά χείλη, τα οποία άλλες μέρες λένε το ένα και τις υπόλοιπες μέρες λένε ακριβώς το αντίθετο. Βλέπουμε κινήσεις πυροτεχνήματα και πολύ αυξημένη επικοινωνία αντί να βλέπουμε τα πράγματα στην ουσία του ζητήματος. 
Και μάλιστα εγώ θέλω να αναδείξω -και για τα Πρακτικά, αλλά και για την ουσία του ζητήματος- ότι ο κ. Μαρινάκης ήταν ο ίδιος ο οποίος τον Ιούνιο του 2025 διαβεβαίωνε ότι η ελληνική αντίδραση είναι πλήρως αποτελεσματική από την πρώτη στιγμή και ότι οι κυβερνητικές πρωτοβουλίες κατοχυρώνουν τις ελληνικές θέσεις στην πράξη. Τόσο μεγάλη επιτυχία είναι η διαβεβαίωση της Κυβέρνησης της Νέας Δημοκρατίας για τον τρόπο με τον οποίο διαχειρίζεται την εξωτερική μας πολιτική. 
Τόσο αποτελεσματική είναι η Κυβέρνηση που μόλις χθες η Βουλή της Βεγγάζης προχώρησε στην κύρωση του Μνημονίου. 
Αυτό το οποίο λείπει από τις τοποθετήσεις, σε αντίθεση με αυτό που κάνει το ΠΑΣΟΚ, και του Κοινοβουλευτικού σας Εκπροσώπου, αλλά φυσικά και τις δικές σας, και του Υπουργείου Εξωτερικών, είναι το τι θα κάνετε από δω και μπρος για να αντιμετωπίσετε αυτά τα ζητήματα. 
Το ΠΑΣΟΚ, μέσω της Κοινοβουλευτικής του Ομάδας στην Ευρωβουλή, κατέθεσε σήμερα μια ολοκληρωμένη πρόταση γύρω από τον τρόπο με τον οποίο μπορούμε να προστατεύσουμε τα εθνικά μας συμφέροντα. 
Και επειδή σας ακούω και εσάς προσωπικά, αλλά και όλους τους Υπουργούς της Νέας Δημοκρατίας, με περίσσια αλαζονεία να θεωρούν ότι όλα τα κάνουν καλά, ας αντιληφθούμε ότι κάτω από τη δική σας επικοινωνία και την προσπάθεια που κάνετε να τα περιγράψετε όλα τα πράγματα καλά, υπάρχουν γενιές οι οποίες πιέζονται, Έλληνες και Ελληνίδες οι οποίοι αντιμετωπίζουν τεράστια ζητήματα και αυτά είναι τα πραγματικά ζητήματα τα οποία θα έπρεπε να κουβεντιάζουμε στην ελληνική Βουλή με τρόπο ο οποίος να είναι ουσιαστικός και όχι αυτά τα οποία σπεκουλάρετε μέσω γνωστών αγνώστων, να συζητάμε στα τηλεοπτικά πάνελ, στις ραδιοφωνικές εκπομπές και όλο το προηγούμενο χρονικό διάστημα στη Βουλή γύρω από τον κίνδυνο των όποιων επεισοδίων έξω από τα συλλαλητήρια. 
Διότι αυτό το οποίο είναι το κλειδί να αντιληφθούμε, κύριε Σκέρτσο, είναι η ανάγκη του κόσμου να διεκδικήσει την άμβλυνση των ανισοτήτων, εκείνες τις ανισότητες οι οποίες κρατάνε τους νέους ανθρώπους στο παιδικό τους δωμάτιο στην Ελλάδα μετά από επτά χρόνια διακυβέρνησης της Νέας Δημοκρατίας, μέχρι περίπου τα 31 τους χρόνια, ενώ στην υπόλοιπη Ευρώπη αυτό είναι στα 25 χρόνια. 
Αυτό είναι εκείνο το οποίο το ένα μετά το άλλο κάνει ανθρώπους οι οποίοι τοποθετούνται επιστημονικά να δείχνουν τη διακυβέρνησή σας ως μια διακυβέρνηση η οποία είναι βυθισμένη στη διαφθορά. Αυτό είναι εκείνο το οποίο δείχνουν τα στοιχεία. Δεν είναι αυτό το οποίο λέμε εμείς. Είναι αυτό το οποίο λέει η Παγκόσμια Τράπεζα με τα στοιχεία τα οποία καταθέτω στα Πρακτικά και τα οποία περιέγραψε πριν από λίγες ημέρες σε ένα πολύ ουσιαστικό του άρθρο ο κ. Γιαννίτσης. 
(Στο σημείο αυτό ο Βουλευτής κ. Παύλος Χρηστίδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και  Πρακτικών της Βουλής)
Ξέρετε τι λέει ο κ. Γιαννίτσης; Ότι αυτοί οι δείκτες είναι εκείνοι που δείχνουν ότι καθ’ όλη τη διάρκεια της δικής σας διακυβέρνησης η απόσταση της Ελλάδας από τον υπόλοιπο κόσμο και ειδικά από την Ευρώπη μεγαλώνει με πολύ μεγάλους ρυθμούς. Αυτό είναι εκείνο το οποίο αποτελεί τον ορισμό της κατακερματισμένης διακυβέρνησης και αυτό είναι εκείνο το οποίο, αν θέλετε, δημιουργεί σήμερα και το μεγαλύτερο ζήτημα. 
Και τι φτιάχνει όλο αυτό; Την αίσθηση ότι κάποιος μπορεί μέσω του διαδικτύου και των social media να ασκήσει πραγματική πολιτική. Ψάχνουμε να βρούμε followers, αλλά δεν ψάχνουμε να βρούμε ανθρώπους τους οποίους να τους εκπαιδεύσουμε μέσω του δημόσιου συστήματος παιδείας για να αντιμετωπίσουν τους κινδύνους. 
Μάλιστα μου κάνει φοβερή εντύπωση αυτή η επιλογή, την οποία κάνατε σήμερα, να φέρετε προς ψήφιση τελικά ένα νομοσχέδιο στο οποίο δεν υπάρχει ούτε ένας επιστήμονας ο οποίος να συμφωνεί με την επιλογή σας για οριζόντια απαγόρευση. Και αυτό είναι κάτι το οποίο πρέπει να το κρατήσουμε. Διότι ξέρετε πάρα πολύ καλά τι σημαίνει οριζόντια απαγόρευση και στο θεωρητικό κομμάτι της πολιτικής. Και μου κάνει εντύπωση λοιπόν πώς αυτό το θεωρείτε κάτι το οποίο μπορεί να το ψηφίσει οποιοδήποτε κόμμα της Αντιπολίτευσης, όταν αντιλαμβάνεστε ότι ειδικά εμείς έχουμε μια μακρά παράδοση στην αντίληψη της ρύθμισης και όχι της απαγόρευσης. 
Είμαι βέβαιος, κυρίες και κύριοι συνάδελφοι, ότι δεν υπάρχει κανένας σε αυτήν εδώ την Αίθουσα που δεν μπορεί να αμφισβητήσει ότι τα παιδιά μας χρειάζονται και προστασία στον σύγχρονο ψηφιακό κόσμο. Και είναι προφανές ότι έχουμε διαρκή περιστατικά με διαδικτυακό εκφοβισμό, με έκθεση σε ακατάλληλο περιεχόμενο, με παραβίαση της ιδιωτικότητας, με παραπληροφόρηση και μηχανισμούς των ψηφιακών πλατφορμών, που διεκδικούν διαρκώς την προσοχή των παιδιών μέσω του αλγορίθμου, κάτι το οποίο είναι και μια τεράστια πρόκληση. 
Είναι προφανές ότι αυτό είναι κάτι το οποίο μας έχει απασχολήσει πολύ καιρό τώρα και γι’ αυτό το ΠΑΣΟΚ έχει πρωτοπορήσει σε μια σειρά από επιλογές που έχει κάνει όλο το προηγούμενο χρονικό διάστημα. Θυμάμαι συναδέλφους μέσα στη Βουλή, αλλά και συναδέλφους έξω από τη Βουλή να βάζουν τα ζητήματα αυτά όλο το προηγούμενο χρονικό διάστημα. Και θέλω να το επαναλάβω αυτό, γιατί σας άκουσα να λέτε μια σειρά από ψέματα τα οποία ανέδειξα στην προηγούμενη παρέμβασή μου. 
Το βασικότερο μου ζήτημα, το οποίο είμαι σήμερα εδώ να πω, είναι ότι αυτή η οριζόντια απαγόρευση είναι προφανές ότι δεν θα λύσει κανένα πρόβλημα, πόσο μάλλον ένα τόσο σύνθετο ζήτημα. Είναι προφανές ότι είναι άλλο το να ανακοινώνεις ένα μέτρο και άλλο να μπορείς να εγγυηθείς ότι το μέτρο αυτό θα λειτουργήσει. Είναι άλλο πράγμα να περιορίζεις την πρόσβαση και είναι διαφορετικό -αυτό λέμε εμείς- να εξοπλίζεις ένα παιδί με τις γνώσεις και τις δεξιότητες, την ενσυναίσθηση που χρειάζεται για να προστατεύεται. 
Επομένως, εμείς έχουμε μια θέση η οποία είναι απολύτως καθαρή και διατυπώθηκε από τον Εισηγητή μας τον Στέφανο Παραστατίδη, με τρόπο ο οποίος ήταν πολύ αναλυτικός και πολύ ουσιαστικός: Προστασία και προετοιμασία ταυτόχρονα, μαζί. Η Ελλάδα έχει ήδη απαγορεύσει τη χρήση κινητών τηλεφώνων κατά τη διάρκεια της σχολικής ημέρας. Τώρα προχωράτε και σε ηλικιακούς περιορισμούς για την πρόσβαση στα μέσα κοινωνικής δικτύωσης, αδιαφορώντας επί της ουσίας για το τελικό αποτέλεσμα. Ανακοινώσεις μόνο για τις ανακοινώσεις. 
Ποιο είναι το ολοκληρωμένο σχέδιο που συνοδεύει αυτές τις αποφάσεις; Πώς θα εφαρμοστούν οι περιορισμοί; Πώς θα αντιμετωπιστούν οι παρακάμψεις; Πώς θα προστατευτούν τα προσωπικά δεδομένα των ανηλίκων κατά την επαλήθευση της ηλικίας τους και κυρίως τι θα έχει μάθει ένα παιδί μέχρι να φτάσει τα 15 του χρόνια για να μπορεί να κινείται με ασφάλεια στον ψηφιακό κόσμο; 
Είναι προφανές, το ξαναλέω, είναι τόσο προφανές ότι η τεχνολογία δεν είναι ψεύτικος κόσμος. Είναι ένας κόσμος ο οποίος είναι εδώ ανάμεσά μας. Δεν εξαφανίζεται με κανένα νόμο. Οι αλγόριθμοι δεν μπορούν να σταματήσουν να λειτουργούν. Πρέπει να δεχτούν κανόνες. Η παραπληροφόρηση δεν εξαφανίζεται. Οι κίνδυνοι που προκύπτουν από αυτήν δεν εξαφανίζονται. Αντιθέτως, υπάρχει ένας τεράστιος κίνδυνος η χρήση να μεταφερθεί σε μη ελεγχόμενα περιβάλλοντα, με τα παιδιά να κρύβουν τις ψηφιακές τους συνήθειες από τους γονείς τους, αντί να μαθαίνουν πώς ακριβώς πρέπει να τις διαχειρίζονται. 
Και τότε είναι κάτι το οποίο θα προκύψει, ότι αντί να έχουμε πετύχει την ουσιαστική μας και την ουσιαστική τους προστασία, θα έχουμε δημιουργήσει μια ψευδαίσθηση προστασίας, έναν ακόμα νόμο ο οποίος θα μένει ανεφάρμοστος. 
Και εδώ υπάρχει ακόμα ένα ζήτημα το οποίο είναι πολύ κρίσιμο και μπήκε από τον Εισηγητή μας και η Κυβέρνηση οφείλει να το απαντήσει. Ακόμα και αν η απαγόρευση εφαρμοστεί πλήρως τι θα συμβεί όταν ένας νέος συμπληρώνει τα 15 του χρόνια και αποκτήσει πρόσβαση σε έναν ψηφιακό κόσμο που ο ίδιος, επειδή δεν έχετε φέρει καμία πρόβλεψη, δεν έχει μάθει να αξιολογεί. Δεν μπορούμε να κρατάμε τα παιδιά μακριά από το νερό και μόλις φτάσουν σε μια συγκεκριμένη ηλικία να τα ρίξουμε στη θάλασσα και να τους πούμε «κολύμπα». 
Το ίδιο ακριβώς ισχύει και στο διαδίκτυο και δεν αρκεί να καθυστερούμε την πρόσβαση. Πρέπει να οικοδομούμε σταδιακά την ψηφιακή εικόνα, την υπευθυνότητα, την κρίση του τι είναι σωστό και τι είναι λάθος και την αυτονομία κάθε ηλικίας. 
Και γι’ αυτό το ΠΑΣΟΚ κατέθεσε αυτή την τροπολογία την οποία κατέθεσε σήμερα, η οποία ευθυγραμμίζεται με τις καλές πρακτικές, τις οποίες εσείς απορρίπτετε. Γι’ αυτό το ΠΑΣΟΚ προτείνει το εθνικό πρόγραμμα του ψηφιακού διπλώματος του πολίτη, για να δώσουμε τη δυνατότητα σε όλους να αποκτήσουν δεξιότητες οι οποίες θα είναι εκείνες που θα τους κάνουν αύριο το πρωί σύγχρονους πολίτες, ένα οργανωμένο σύστημα ψηφιακής εκπαίδευσης που θα ξεκινά από μικρές ηλικίες, από το Δημοτικό, και θα εξελίσσεται ανάλογα με την ηλικία των παιδιών. 
Είναι προφανές ότι τα παιδιά θα μαθαίνουν πώς θα προστατεύουν τα προσωπικά τους δεδομένα, πώς θα αντιμετωπίζουν τον διαδικτυακό εκφοβισμό, πώς θα αναγνωρίζουν την απάτη, πώς θα διακρίνουν την αξιόπιστη πληροφορία από την παραπληροφόρηση και τα fake news και πώς θα κατανοούν τη λειτουργία των αλγορίθμων και της τεχνητής νοημοσύνης. 
Δεν χρειάζεται κάθε φορά να ανακαλύπτουμε την Αμερική ή την Αυστραλία. Έχουμε εδώ στη γειτονιά μας καλές πρακτικές. Υπάρχει ήδη το ευρωπαϊκό ψηφιακό πλαίσιο DigComp, το οποίο θα μπορούσε να βασίσει ένα ολόκληρο ελληνικό πρόγραμμα. Η ψηφιακή εκπαίδευση πρέπει να ενταχθεί στη σχολική ζωή, να περιλαμβάνει πρακτική εξάσκηση και να συνοδεύεται από ουσιαστική επιμόρφωση των εκπαιδευτικών και βεβαίως πρέπει να παρέχεται δωρεάν και ισότιμα σε όλα τα παιδιά, ανεξάρτητα από το εισόδημά τους, ανεξάρτητα από τις δυνατότητες της οικογένειάς τους.
Η ασφάλεια στο διαδίκτυο είναι η πρόκληση της επόμενης μέρας, δεν είναι προνόμιο και δεν μπορεί να έχουν τη δυνατότητα να την πληρώνουν μόνο όσοι έχουν την τσέπη να την πληρώσουν, όσοι μπορούν να κάνουν ιδιωτικά μαθήματα και να χειρίζονται εξειδικευμένα εργαλεία. 
Κι εδώ οφείλω να αναδείξω και μια δεύτερη μεγάλη αδυναμία όταν συζητάμε γι’ αυτούς τους περιορισμούς απαγόρευσης, την ευθύνη των ίδιων των πλατφορμών. Δεν χρειάζεται να κάνω κάποιο σχόλιο γι’ αυτά τα οποία ακούστηκαν προηγουμένως. Φαντάζομαι για τους υπηρέτες της πλατφόρμας δεν υπάρχει κάποιος να μιλήσει καλύτερα από τον Υπουργό που χρησιμοποιεί τα γυαλιά για να καταγράφει τους πολίτες. 
Χρειάζεται όμως να διασφαλίσουμε ότι η επαλήθευση της ηλικίας δεν θα γίνει αφορμή για αδικαιολόγητη συλλογή προσωπικών δεδομένων ή για νέους μηχανισμούς επιτήρησης, ότι η προστασία των παιδιών πρέπει να συμβαδίζει με τον σεβασμό των δικαιωμάτων τους. 
Κι επειδή τα παιδιά δεν χρειάζονται ούτε ανεξέλεγκτη έκθεση στον ψηφιακό κόσμο ούτε μια πολιτική που περιορίζεται στην απαγόρευση, εμείς προτείνουμε κανόνες, εκπαίδευση, στήριξη, ενημερωμένους γονείς και εκπαιδευτικούς με τα κατάλληλα εργαλεία και με κανόνες στις πλατφόρμες. 
Σας ευχαριστώ πολύ. 
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
 ΠΡΟΕΔΡΕΥΩΝ (Ιωάννης Πλακιωτάκης): Κι εμείς ευχαριστούμε τον κ. Χρηστίδη.
Τον λόγο έχει η Πρόεδρος της Πλεύσης Ελευθερίας, η κ. Ζωή Κωνσταντοπούλου. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Η ομιλία μου είναι αφιερωμένη στα παιδιά που θέλετε να περιορίσετε, στους ανθρώπους, αυτούς τους νέους και τις νέες που σας έχουν καταλάβει και δεν μπορείτε να τους κρυφτείτε, οπότε σκεφτήκατε να τους βάλετε στο γύψο. 
Είναι αφιερωμένη στον 17χρονο Φανούρη από το Μεσολόγγι που θέλει να πάρει πρωτοβουλίες για τους συνομηλίκους του, για να προστατεύονται τα παιδιά αλλά και για να έχουνε φωνή, να έχουνε λόγο για τη ζωή τους, κάτι που σας προτείναμε και απορρίψατε μετά πολλών επαίνων ή μάλλον χωρίς επαίνους, το απορρίψατε όσο μπορούσατε πιο κυνικά, να προσκληθούν τα παιδιά στη Βουλή και να ακουστούν γι’ αυτά τα οποία προτείνετε εσείς που θέτετε τη ζωή τους σε κίνδυνο, που έχετε υπονομεύσει την ασφάλειά τους, που έχετε υποθηκεύσει το μέλλον τους και που σας έχουν απέναντι στην προσπάθειά τους να ονειρευτούν και να ζήσουν μια αξιοβίωτη ζωή. 
Όμως θα τη ζήσουν αυτήν τη ζωή που αξίζουν, γιατί πάρα πολύ σύντομα τελειώνουν ημέρες σας στην εξουσία και πάρα πολύ σύντομα θα αναπνεύσει η κοινωνία. 
Η ομιλία μου είναι, επίσης, αφιερωμένη στον Φίλιππο και τον Άκη, δύο παιδιά που φοιτούν σε δημόσια σχολεία και πήραν την πρωτοβουλία και οργάνωσαν για τους συνομηλίκους τους μια υποδειγματική προσομοίωση των εργασιών του ΟΗΕ και του Ευρωκοινοβουλίου στα τέλη του Σεπτέμβρη, με εξαιρετικό επίπεδο -πολύ καλύτερο από το δικό σας πρέπει να πω, των Υπουργών που μιλούν κορακίστικα και που χοροπηδούν σαν άλλα είδη του ζωικού βασιλείου- μια προσομοίωση των Ηνωμένων Εθνών που ήταν δωρεάν για όλα τα παιδιά, το Vermillion, θέλοντας να δώσουν στους συνομηλίκους τους, σε παιδιά του Γυμνασίου και του Λυκείου, τη δυνατότητα να συμμετάσχουν σε αγώνες λόγου, σε ντιμπέιτς, σε διαλογική συζήτηση, σε προσομοίωση, σε λήψη απόφασης, σε διαπραγμάτευση, σε μια διαδικασία δηλαδή δημοκρατική και διεθνή από αυτές τις οποίες εσείς περιφρονείτε, γιατί εσείς συναντιέστε με τους πρίγκηπες διαδόχους και με τους διαφόρους εμίρηδες, γιατί δεν θέλετε τους πολίτες που τους λέει ο Υφυπουργός σας κακομοίρηδες. 
Εμείς πάλι είμαστε με τους πολίτες, είμαστε με τα παιδιά. Δεν θέλουμε και δεν θα σας επιτρέψουμε να τα βάλετε στο γύψο. Είμαστε με τα παιδιά, μαθητές και φοιτητές, που πορεύθηκαν χθες και έδωσαν ένα μήνυμα δυναμισμού, διεκδίκησης, αισιοδοξίας.
Σαν μαραμένοι είστε έτσι που σας κοιτάω, κύριε Σκέρτσο και κύριε Παπαστεργίου. Ειλικρινά η εικόνα είναι σε τέτοια αντίφαση με αυτό που έχω στο μυαλό μου και περιγράφω, τα παιδιά δηλαδή και αυτήν την παλλόμενη διαδήλωση κι εσάς εδώ να σας έχει ρουφήξει η καρέκλα, και βέβαια η ποινή που εκτίετε να είστε σήμερα στη Βουλή γιατί δεν το συνηθίζετε. Την τελευταία φορά, κύριε Παπαστεργίου, που σας είδα γίνατε δρομέας. Έχουμε τον Υπουργό τον χοροπηδούντα, έχουμε και τον Υπουργό τον τρέχοντα. Τρέχοντας φύγατε από την επιτροπή. Γιατί; Μάλλον γιατί ήταν η ώρα να πάρω τον λόγο.
Εμείς λοιπόν είμαστε με τα παιδιά. Είναι αφιερωμένη στα παιδιά όχι απλώς η ομιλία μου, αλλά η δράση μας, οι πράξεις μας, οι πρωτοβουλίες μας. Είμαστε με τα παιδιά που παρέμειναν στο Σύνταγμα από τις 28 Φεβρουαρίου του 2025 και δεν έφυγαν ποτέ μέχρι σήμερα και θέλετε να τα βγάλετε από εκεί, τα παιδιά της πρωτοβουλίας «Μέχρι τέλους», τα παιδιά αυτά που δεν έχαψαν ούτε τα παραμύθια σας ούτε την προπαγάνδα σας ούτε τη φοβερή, οργανωμένη προσπάθεια συγκάλυψης ενός εγκλήματος που ήταν έγκλημα πρωτίστως απέναντι στους νέους, πρωτίστως απέναντι σε νέα παιδιά, και το μικρότερο θύμα του εγκλήματος των Τεμπών ήτανε 15 ετών μόλις και έχασε τη ζωή του την ημέρα που θα γιόρταζε τα γενέθλιά του. 
Αλλά τι σας νοιάζουν εσάς αυτά; Η δουλίτσα σας, το μεροκάματο του τρόμου της διακυβέρνησης, να βγαίνει η μέρα και να εκτελούνται οι πρωθυπουργικές εντολές. 
Πού ήταν, κύριε Σκέρτσο, η ευαισθησία σας για τα παιδιά και για τα θύματα όταν σας έστελνε σε εσάς προσωπικά email ο Τριαντόπουλος στις 9 Μαρτίου του 2023 για το μπάζωμα; Πού ήταν η ευαισθησία σας; Κάπου εκεί που ήταν και η ευαισθησία της κ. Ράπτη, τότε Υφυπουργού Υγείας, που κορόιδευε τους γονείς, λέγοντας τους αν θέλουνε ψυχολογική υποστήριξη, την ώρα που μεταφέρανε οι μπουλντόζες που εσείς είχατε βάλει στοιχεία από τον τόπο του εγκλήματος, αλλά ακόμη και υπολείμματα ανθρώπων και παιδιών. 
Δεν είναι αστείο, κυρία Ράπτη. Αν δεν μπορείτε να συγκρατηθείτε ούτε σ’ αυτό, καλύτερα να βγείτε έξω. Γιατί προσωπικά δεν ανέχομαι να γελάτε. Δεν ανέχομαι να γελάτε, όταν μιλάμε για τα θύματα. 
Χρήστος Τριαντόπουλος απευθύνεται στον Κώστα Αγοραστό, perifereiarxis@thessaly.gov.gr, στο ypep@primeminister.gr, στον κ. Ξιφαρά @gmail.com και στον Άκη Σκέρτσο @primeminister.gr και στον κ. Ζωγράφο. 
Τι έγινε, κύριε Σκέρτσο; Πού είναι η ευαισθησία σας; Που ήτανε τότε; Τότε δεν είχανε σημασία τα παιδιά; Φυσικά δεν είχανε για εσάς σημασία ούτε τότε ούτε τώρα. Τι λέει ο Τριαντόπουλος που τώρα πλέον παραπέμπεται; Και θα τον ακολουθήσουν και άλλοι, να είστε βέβαιοι, όπως θα τον ακολουθήσουν και αυτοί που χθες κυρώσανε τον Απολογισμό και τον Ισολογισμό του 2024 που περιέχει τις 647.000 ευρώ χρηματοδότηση από το δημόσιο ταμείο για το μπάζωμα.
Τι λέει, λοιπόν, ο Τριαντόπουλος;
«Αγαπητοί, καλησπέρα σας. Σε συνέχεια και της σύσκεψης που κάναμε στην έδρα της Περιφέρειας Θεσσαλίας -κατά την επίσκεψη του Υπουργού Γ. Γεραπετρίτη στη Λάρισα- ως προς την κάλυψη των εξόδων που έγιναν για: α) τη στήριξη συγγενών και για β) συλλογή και αποκατάσταση/διαμόρφωση χώρου δυστυχήματος, αναμένεται από την Περιφέρεια Θεσσαλίας να συγκεντρώσει (ή να εκτιμήσει) το κόστος όλων αυτών των εξόδων και να αποστείλει στο Υπουργείο Υποδομών και Μεταφορών, ώστε να δρομολογηθεί η κάλυψή του με γρήγορες διαδικασίες, όπως υπογραμμίστηκε από τον Υπουργό.
Μένουμε σε επικοινωνία και συνεργασία. 
Ευχές. 
Χρήστος Τριαντόπουλος, Υφυπουργός παρά τω Πρωθυπουργώ». 
Κρατήστε το για τα Πρακτικά για να μας πει ο κ. Σκέρτσος γιατί δεν έχει παραιτηθεί μέχρι σήμερα ως αποδέκτης αυτού του email, που είναι η απόδειξη της εγκληματικής σας δράσης και της συμμετοχής σας στην εγκληματική δράση.
(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου  καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και  Πρακτικών της Βουλής)
Πού ήταν η ευαισθησία σας για τα παιδιά, κύριε Σκέρτσο, που ήρθατε και στην Εξεταστική Επιτροπή για τον ΟΠΕΚΕΠΕ και κάνατε τον ανήξερο, πού ήταν η ευαισθησία σας για τα παιδιά, όταν η Παρασκευή Τυχεροπούλου κατήγγειλε ότι ο κακοποιός Φραπές έπαιρνε τηλέφωνο στο σπίτι της και μίλαγε με το ανήλικο παιδί της; Πού ήταν η ευαισθησία σας; Πού ήταν η ευαισθησία σας, γενικότερα, για την προστασία εκείνων που πρέπει να είναι προστατευμένα στη χώρα, όταν αποδείχθηκε ότι ήσασταν και εσείς παρακολουθούμενος και η σύζυγός σας δικαστικός, Αυγή Ανδοσίδου, παρακολουθούμενη και δεν ασκήσατε δικαιώματα ούτε εσείς ούτε η σύζυγός σας, δικαστικός, για παράνομη παρακολούθηση;
Εσείς είστε ικανός να προστατεύσετε οποιονδήποτε; Εσείς δεν ασκήσατε δικαιώματα και διαδικασίες και ήρθατε και απειλούσατε εμένα, ότι θα κάνετε σε εμένα μήνυση. Εσείς ήσασταν παρακολουθούμενος, η σύζυγός σας δικαστής των διοικητικών δικαστηρίων, που διαχειρίζονται όλες τις διαφορές με το ελληνικό Δημόσιο και μείζονες υποθέσεις, στις οποίες εμπλέκονται μείζονα πρόσωπα, ήσασταν παρακολουθούμενοι και δεν κάνατε τίποτα! Συμμετείχατε στη συγκάλυψη. Εσείς θα προστατεύσετε τα παιδιά; Εσείς; Θα παραδώσουμε -αν είναι δυνατόν!- τους αμνούς στους λύκους; 
Ή πιστέψατε ότι θα ξεγελάσετε κανέναν, φέρνοντας ένα νομοσχέδιο στο οποίο παριστάνετε ότι δήθεν κόπτεστε τώρα -σήμερα κοπήκατε για τα παιδιά-, την ώρα που στα σχολεία καταρρέουν ταβάνια, τραυματίζονται μαθητές από ακατάλληλες εγκαταστάσεις, δεν υπάρχουν καθηγητές, τα ιδιωτικά σχολεία τα αγοράζουνε funds στα οποία ανακοινώνετε ότι έχουνε θέσεις, έχει θέση υψηλή η οικογένεια του Πρωθυπουργού, και στην Γκράβα και στον Κολωνό, εκκενώνονται σχολεία και δεν λειτουργούν σχολεία υπό την απειλή έκρηξης;
Ή μήπως θα μας προστατεύσει -μιας και λέω για εκρήξεις- τα παιδιά, ο διπλανός σας, ο κ. Παπαστεργίου, που είναι ο μηχανικός που υπέγραψε την άδεια για τη Βιολάντα και το έκρυβε μία βδομάδα μετά την έκρηξη που οδήγησε στο θάνατο πέντε αθώων γυναικών εργατριών; Εσείς θα προστατεύσετε τα παιδιά; Όχι βέβαια. Όχι βέβαια! Ούτε η χασκογελούσα, κ. Ράπτη, θα προστατεύσει τα παιδιά.
Ούτε όσοι άφησαν να γίνει αυτή η διοργάνωση, το Athens Flying Week -έρχεται η σειρά σας στο ΠΑΣΟΚ- το Athens Flying Week του αδερφού της πρώην Ευρωβουλευτή του ΠΑΣΟΚ Ποδηματά, -που είναι κολλητή του κυρίου Μητσοτάκη, βέβαια- επ’ ανταλλάγματι και με ιδιωτική διοργάνωση, πολεμικά.
Γιατί δεν έχετε πει τίποτα, κύριε Χρηστίδη; Σας άκουσα και είπατε για την εθνική άμυνα, για την εξωτερική πολιτική, σχολιάσατε και τον Υπουργό με τα γυαλιά. Θα μας πει ο Υπουργός... Ο Γεωργιάδης είναι ο Υπουργός με τα γυαλιά. Εσείς δεν τον συναντήσατε αυτόν στην Αθηναϊκή Λέσχη τη Δευτέρα 12 Οκτωβρίου;
Εγώ προσωπικά, κοιτώντας σας στα μάτια, έχω να σας πω ότι έχω, όχι πέσει από τα σύννεφα, έχω σοκαριστεί από αυτό το γεγονός. Τι δουλειά έχετε εσείς, Κοινοβουλευτικός Εκπρόσωπος του ΠΑΣΟΚ, με την Israel Allies Foundation και με όλους τους ακροδεξιούς, είτε είναι Υπουργοί της Κυβέρνησης, ο Γεωργιάδης, ο Πλεύρης, είτε είναι Σπαρτιάτες -να ‘τος ο Κόντης πίσω-, τι δουλειά έχει ο Κοινοβουλευτικός Εκπρόσωπος του ΠΑΣΟΚ εκεί; Και γιατί το κόμμα σας δεν έχει πει κουβέντα; Και γιατί το κόμμα σας δεν έχει πει...
ΠΑΥΛΟΣ ΧΡΗΣΤΙΔΗΣ: Τι να πει κουβέντα; Για ποιο πράγμα;
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Για ποιο πράγμα; Γιατί αυτό συνιστά βαρύτατη παραβίαση των δημοκρατικών και κοινοβουλευτικών σας καθηκόντων. Το να χτίζετε θύλακα μυστικό από Βουλευτές...
ΠΑΥΛΟΣ ΧΡΗΣΤΙΔΗΣ: Ποιον θύλακα; Fake news κάνετε.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Fake news; Θα απαντήσετε εσείς, τα real news.
ΠΡΟΕΔΡΕΥΩΝ (Ιωάννης Πλακιωτάκης): Παρακαλώ, όχι διακοπές.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Θα απαντήσετε εσείς, τα real news. Εσείς, τα real news, θα απαντήσετε, κύριε Χριστίδη, γιατί πήρατε τον λόγο ως Κοινοβουλευτικός Εκπρόσωπος και δεν είπατε κουβέντα. Δεν είπατε κουβέντα, ο Αρχηγός σας δεν έχει πει κουβέντα και ούτε έχει έρθει σήμερα να μιλήσει και ακούμε περί εξωτερικής πολιτικής.
Πώς θα γίνει ανεξάρτητη εξωτερική πολιτική και πατριωτική; Με μυστικές συναντήσεις; Με εκπροσώπους του Νετανιάχου, που είναι καταζητούμενος με ένταλμα σύλληψης από το Διεθνές Ποινικό Δικαστήριο; Έτσι θα κάνετε πατριωτική πολιτική; Παραδίδοντας τη χώρα σε ξένη κυβέρνηση που παρακολουθούσε, όπως φαίνεται, όλη την Κυβέρνηση και άλλες κυβερνήσεις;
Αυτά δεν μπορεί να μένουν απ’ έξω. Ούτε ο κ. Κακλαμάνης να απαντάει σήμερα στον κ. Καζαμία στη Διάσκεψη των Προέδρων, ότι δεν αφορά τη Βουλή αυτή η μυστική συνάντηση. Και ούτε μπορεί να είστε Αξιωματική Αντιπολίτευση και να μη μιλάτε και να μη δίνετε εξηγήσεις για αυτό το μείζον γεγονός που παραβιάζει το Σύνταγμα. Παραβιάζει το Σύνταγμα και το πατριωτικό και κοινοβουλευτικό καθήκον.
ΠΑΥΛΟΣ ΧΡΗΣΤΙΔΗΣ: Θα τα απαντήσω όλα, κυρία Κωνσταντοπούλου.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Θα περιμένω να τα απαντήσετε όλα.
Αλλά ενδιαμέσως, περιμένοντας και ακούγοντάς σας να μην απαντάτε, δίνω πάρα πολλές ερμηνείες και στη σιωπή σας για μείζονα θέματα και στην έλλειψη βούλησης να χτυπήσετε την Κυβέρνηση για θέματα που είναι καταεκτεθειμένη και για τη σύμπραξή σας με την Κυβέρνηση σε πάρα πολλά ζητήματα, ακόμη και στη στοχοποίησή μου και στη σιωπή σας για την υπόθεση δολοφονίας του Σήφη Βαλυράκη, που τίποτα δεν είπατε. Τίποτα δεν είπατε.
ΠΑΥΛΟΣ ΧΡΗΣΤΙΔΗΣ: Σε εμένα λέτε για σιωπή, που ήμασταν μαζί στην ίδια αίθουσα δικαστηρίου;
ΠΡΟΕΔΡΕΥΩΝ (Ιωάννης Πλακιωτάκης): Παρακαλώ. κύριε Χρηστίδη, θα απαντήσετε μετά.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Ο κ. Μητσοτάκης τώρα -γιατί δεν ξέρω, σκέφτομαι ποιος είναι πιο γελοίος, υπάρχει ένας μεγάλος διαγωνισμός γελοιότητας, έχουμε πολλούς υποψηφίους- αλλά βλέπω τώρα τον Πρωθυπουργό, ο οποίος κάνει βίντεο στο Tik Tok -κάνει βίντεο στο Tik Tok- για να απευθυνθεί στα παιδιά και να τους πει να κόψουν το Tik Tok. Είναι σαν το νομοσχέδιο που ψηφίσατε για την απαγόρευση των κινητών και τον περιορισμό των κινητών στα παιδιά, την ώρα που όλη η Κυβέρνηση και όλη η Βουλή και όλος ο ενήλικος κόσμος είναι μονίμως στο κινητό του. Με ποιο παράδειγμα και με ποια αξιοπιστία έρχονται οι ενήλικες και κουνάνε το δάχτυλο, βάζοντας κανόνες που οι ίδιοι δεν μπορούν να τηρήσουν;
Θα κλείσω μέχρι να επανέλθω -μέχρι να επανέλθω-, θα κλείσω βέβαια με το μείζον θέμα που και για αυτό δεν άκουσα τίποτα από την Αξιωματική Αντιπολίτευση και επαναλαμβάνω ότι εγώ την ερμηνεύω αυτή τη στάση και αυτή τη σιωπή.
Κύριοι, υπάρχει ένας εθελοντής, εθελοντής διευθυντής Πρωθυπουργικού Γραφείου, ο οποίος μάλιστα φαίνεται ότι βγάζει και ακίνητα σε καλή τιμή, χωρίς να έχει διοριστεί και χωρίς να κάνει πόθεν έσχες. Και αποδεικνύεται ότι στενά συνδεδεμένα με αυτόν τον κύριο πρόσωπα συλλαμβάνονται από χθες για στημένο και στημένους αγώνες στο μπάσκετ. 
Και στήνανε, μάλιστα, από το υψηλότερο επίπεδο του Λιόλιου, που είναι δικός σας άνθρωπος, μέχρι όλη τη διάχυση αυτής της εγκληματικής δράσης, στήνανε, λέει, ακόμα και σχολικά πρωταθλήματα. Γιατί έτσι προστατεύουν τα παιδιά βεβαίως, στήνοντας πρωταθλήματα και φτάνοντας να υπάρχει και διαιτητής, ο  οποίος είναι και δασάρχης, αλλά και συνπεριπατητής με τον Πρωθυπουργό στις 2 Οκτωβρίου του 2026. Πριν από είκοσι μέρες έκανε περίπατο με τον Πρωθυπουργό ο ένας συλληφθείς, αυτός που του βρήκανε 820.000 ευρώ σε μετρητά στο σπίτι του. Και είναι και διαιτητής, είναι και δασάρχης. Και κάποιοι δεν μιλάνε!
Ε, εμείς, σαν τη νέα γενιά, είμαστε και προορισμένοι και αποφασισμένοι να μιλάμε, να μην το βουλώνουμε! Όσους κόφτες και αν βάλετε, όσα μέτρα και αν πάρετε, μπροστά σας θα βρίσκετε, και η νέα γενιά θα πάει μπροστά.
Ευχαριστώ.
(Χειροκροτήματα από την πτέρυγα της Πλεύσης Ελευθερίας)
ΠΡΟΕΔΡΕΥΩΝ (Ιωάννης Πλακιωτάκης): Και εμείς ευχαριστούμε.
Έχει ζητήσει τον λόγο ο Κοινοβουλευτικός Εκπρόσωπος του ΠΑΣΟΚ, ο κ. Χρηστίδης.
Κύριε Χρηστίδη, έχετε τον λόγο.
ΠΑΥΛΟΣ ΧΡΗΣΤΙΔΗΣ: Κύριε Πρόεδρε, η κ. Κωνσταντοπούλου πολλά δεν ακούει το τελευταίο χρονικό διάστημα, γιατί δεν θέλει να ακούσει. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Δεν σας άκουσα, κύριε Χρηστίδη.
ΠΑΥΛΟΣ ΧΡΗΣΤΙΔΗΣ: Επειδή δεν με άκουσε τώρα η κ. Κωνσταντοπούλου, θα το ξαναπώ. Η κ. Κωνσταντοπούλου πολλά δεν ακούει το τελευταίο χρονικό διάστημα, διότι δεν θέλει να ακούσει. 
Αλλά δεν περίμενα τέτοια υποκρισία, τέτοιο θέατρο εδώ μέσα από εσάς προς εμένα. Να λέτε εσείς σε εμένα αυτά τα οποία μόλις ακούστηκαν, κυρία Κωνσταντοπούλου. Να λέτε εσείς για εμένα για τη δολοφονία του Σήφη Βαλυράκη και για το τι παρουσία έχει ο καθένας εκεί. Εσείς σε εμένα, που με έχετε δει όσες φορές με έχετε δει, κυρία Κωνσταντοπούλου. Και να βγαίνετε από το Βήμα της Βουλής, Πρόεδρος Κόμματος, και να λέτε τέτοια ψέματα.
Όπως προφανώς δεν έχετε διαβάσει τι ακριβώς έχει συμβεί, κυρία Κωνσταντοπούλου, στον τρόπο με τον οποίο το ΠΑΣΟΚ έχει πορευτεί όλο το τελευταίο χρονικό διάστημα. Διότι δεν θέλετε να αποδεχτείτε ότι το ΠΑΣΟΚ έχει μια πολύ συγκεκριμένη θέση γύρω από τα ζητήματα της εξωτερικής πολιτικής. Και αυτό είναι κάτι το οποίο έχει να κάνει και με τη στάση την οποία έχουμε κρατήσει στην περίπτωση της Γάζας, εδώ και πολύ καιρό, πολύ πριν από εσάς. Μέσα σε αυτή εδώ την Αίθουσα...
ΑΛΕΞΑΝΔΡΟΣ ΚΑΖΑΜΙΑΣ: Κύριε Χρηστίδη, καλά…
ΠΑΥΛΟΣ ΧΡΗΣΤΙΔΗΣ: Ναι, ναι, όπως το ακούτε, κύριε Καζαμία!
Το 2016, κύριε Καζαμία -που λείπατε εσείς, δυστυχώς- εμείς παίρναμε πρωτοβουλίες. Με τη Φώφη Γεννηματά είχαμε συναντήσει εκατοντάδες φορές ανθρώπους οι οποίοι έθεταν τα ζητήματα έτσι ακριβώς όπως έπρεπε να τα βάζουν.
Τότε, κυρία Κωνσταντοπούλου! Που μου κάνετε εμένα παρατηρήσεις για το πού πηγαίνω. Διότι φαντάζομαι ότι άμα μετρήσουμε το πού πηγαίνει ο καθένας από εμάς και άμα μετρήσω και εγώ πού μπορεί να έχετε πάει και εσείς κατά τη διάρκεια της ζωής σας καλεσμένη ως Βουλευτής -ή την τελευταία δεκαετία, με την πρότερα ιδιότητά σας, ή και μετά την ιδιότητά σας- μπορείτε να δείτε στη φωτογραφία αυτή την αγκαλιά σας με τον Βαγγέλη Μεϊμαράκη. Τη θυμάστε; 
Θα τη δώσω, λοιπόν, στα Πρακτικά, για να τη δούνε οι πολίτες. Και να μας πει η κ. Κωνσταντοπούλου το εξής. Επειδή πήρε τα λουλούδια του κ. Μεϊμαράκη, η κ. Κωνσταντοπούλου άλλαξε τις απόψεις της; Διαμόρφωσε άλλη πολιτική αντίληψη; Έγινε ένα με τη Νέα Δημοκρατία; Και μου λέτε εμένα, που έχω πει ακριβώς το τι συνέβη, αυτά τα οποία λέτε από το Βήμα της Βουλής; 
Ακούστε, ακούστε! Εγώ πιστεύω σε μια δημοκρατία στην οποία ο Βουλευτής έχει ευθύνη να λέει την αλήθεια. Εσείς ό,τι κάνετε, το κάνετε για επικοινωνιακό σόου. Σε αυτόν τον βούρκο και σε αυτόν τον βάλτο δεν θα σας ακολουθήσουμε. Θα πρέπει να ζητήσετε συγγνώμη για αυτά τα οποία είπατε από το Βήμα της Βουλής, γιατί εσείς είστε αυτή η οποία παράγετε fake news, false news και γνωρίζετε όλες τις απαντήσεις που έχουμε δώσει για όλα τα ζητήματα. 
Και κυρίως και πρώτα από όλα γνωρίζετε τη στάση την οποία έχει κρατήσει το ΠΑΣΟΚ διαχρονικά και απέναντι στο Παλαιστινιακό και απέναντι στην προσπάθεια του Νετανιάχου, τον οποίο υπερασπίζεται ο κ. Γεωργιάδης, που έχει γράψει και παρουσιάσει βιβλία και βιβλία, και έχει πει αυτά τα οποία έχει πει και υπερασπίζεται τον Νετανιάχου στην εκτόπιση που κάνει των Παλαιστινίων και τις προσπάθειες που κάνει τα τελευταία χρόνια στη συγκεκριμένη περιοχή. Είναι καθαρή η άποψή μας.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Κύριε Πρόεδρε, μπορώ να έχω τον λόγο;
ΠΡΟΕΔΡΕΥΩΝ (Ιωάννης Πλακιωτάκης): Παρακαλώ, κυρία Πρόεδρε, έχετε τον λόγο.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Κύριε Χρηστίδη, θέλετε να σας μιλήσω από εδώ ή να έρθω εκεί, για να σας κοιτάζω; 
Θα έρθω εκεί, κύριε Πρόεδρε.
Πρώτα από όλα επισημαίνω ότι έχετε στο αρχείο σας τη φωτογραφία της υποδοχής μου από τον κ. Μεϊμαράκη, όταν ανακοινώθηκε ότι το τότε κυβερνών κόμμα θα πρότεινε εμένα ως επόμενη Πρόεδρο της Βουλής. Είναι μια δημόσια φωτογραφία. Χαίρομαι που την κρατάτε. Κρατήστε την, και να μου δώσετε και εμένα ένα αντίγραφο. Θα έχετε βέβαια υπόψη σας την πολύ σφοδρή σύγκρουση που είχα με τον κ. Μεϊμαράκη στην υπόθεση... 
ΠΑΥΛΟΣ ΧΡΗΣΤΙΔΗΣ: Και εμείς είχαμε με τον κ. Γεωργιάδη, κυρία Κωνσταντοπούλου. Δεν το λαμβάνετε υπόψη σας αυτό.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Παρακαλώ, μη με διακόπτετε. Καταλαβαίνω ότι είστε ταραγμένος. Αλλά πρέπει να σας πω ότι και εγώ σας συμπαθώ. Λυπάμαι πάρα πολύ που πρέπει να σας απευθυνθώ με αυτόν τον τρόπο. Όμως είναι πάρα πολύ σοβαρό αυτό που κάνατε. Σας συμπαθώ και, ειλικρινά, έπεσα από τα σύννεφα βλέποντας ότι ανάμεσα σε αυτούς τους λύκους ήσασταν και εσείς.
Με τον κ. Μεϊμαράκη είναι δεδομένο ότι έχουμε συγκρουστεί σφοδρότατα. Και, μάλιστα, έχουμε συγκρουστεί ιδιαίτερα για την υπόθεση Siemens, στην οποία ξέρετε ότι εμπλέκεται και το δικό σας κόμμα και το κόμμα του κ. Μεϊμαράκη. Και ξέρετε ότι υπήρχε ένας άνθρωπος από το κόμμα σας, ο Σήφης Βαλυράκης, που τόλμησε να διερευνήσει αυτή την υπόθεση, που τόλμησε να την πάει μέχρι τέλους, κατά τη δύναμή του, στην εξεταστική επιτροπή της οποίας προέδρευσε, και τόλμησε να κατονομάσει εμπλεκόμενα πρόσωπα από το ίδιο του το κόμμα -το δικό σας κόμμα- και από το κόμμα της Νέας Δημοκρατίας.
Έρχομαι τώρα στο σοβαρό ζήτημα, γιατί προσπαθήσατε να αποφύγετε το σοβαρό ζήτημα. Εγώ δεν θα σας αφήσω να το αποφύγετε. Διότι πιστεύω ότι ίσως, πιέζοντάς σας, μπορεί να μάθουμε περισσότερα για την αλήθεια, και ίσως πιέζοντάς σας -γιατί θέλω να πιστεύω ότι έχετε έναν καλό πυρήνα μέσα σας, αυτό έχετε δείξει-  μπορούμε να αποτρέψουμε κάτι πάρα πάρα πολύ σοβαρό το οποίο γίνεται. Είναι άγρια, ακραία και σαφής υπονόμευση της κοινοβουλευτικής δημοκρατίας, είναι σαφής υπονόμευση των εθνικών μας συμφερόντων και σαφής παραβίαση των διεθνών δεσμεύσεων της χώρας.
Υπήρξε μια πρόσκληση από μια ακροδεξιά σιωνιστική οργάνωση, την «Israel Allies Foundation». Η πρόσκληση αυτή ήταν μυστική. Εσείς δεν ανακοινώσατε την παρουσία σας. Επομένως, είναι πάρα πολύ άστοχη η φωτογραφία που δείξατε. Εκτός αν σας δώσανε και εσάς εκεί λουλούδια και δεν το ξέρουμε. Αν υπάρχει φωτογραφία, θα μας τη φέρετε. Και εδώ τελειώνει η πλάκα σε αυτά που λέω.
(Στο σημείο αυτό την Προεδρική Έδρα καταλαμβάνει ο Η΄ Αντιπρόεδρος της Βουλής κ. ΒΑΣΙΛΕΙΟΣ ΒΙΛΙΑΡΔΟΣ)
Η συνάντηση αυτή ήταν μυστική. Έγινε σε συγκεκριμένο χώρο, την Αθηναϊκή Λέσχη. Δεν αποκαλύφθηκε από εσάς και δεν δημοσιοποιήθηκε από εσάς. Αποκαλύφθηκε και δημοσιοποιήθηκε από δημοσιογράφους, τους «Reporters United», οι οποίοι έδειξαν και βιντεοληπτικό υλικό. 
Έτσι, είδαμε να προσέρχονται: Ο Άδωνις Γεωργιάδης, ένας αρνητής του Ολοκαυτώματος, κύριε Χρηστίδη. Ο Πλεύρης, ένας υπερασπιστής των βιβλίων άρνησης του Ολοκαυτώματος του πατέρα του και ένας ρατσιστής ορκισμένος. Ακροδεξιοί. Ο Μαρκόπουλος, ομοίω φυράματος. Ο Τσιάρας, που θα μας πείτε τι έκανε. Εγώ ξέρω πάντως ότι τη χήρα Βαλυράκη επιχείρησε να την πείσει να μην το ψάχνει το θέμα, ως εν ενεργεία Υπουργός Δικαιοσύνης. 
Γι’ αυτό λέω ότι όποια πέτρα και αν σηκώσουμε, βρίσκουμε από πίσω τον κ. Μητσοτάκη και το σύστημα Μητσοτάκη.
Είδαμε να προσέρχεται ο πρώην Πρωθυπουργός Αντώνης Σαμαράς, είδαμε να προσέρχεται ο σπαρτιάτης, δηλαδή χρυσαυγίτης Κόντης…
ΙΩΑΝΝΗΣ ΚΟΝΤΗΣ: Ανεξάρτητος.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Ανεξάρτητος, να μην πω τώρα καμία κουβέντα... 
ΙΩΑΝΝΗΣ ΚΟΝΤΗΣ: Ανεξάρτητος.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Ναι, ναι, μες στην ανεξαρτησία είστε. Είδαμε να προσέρχονται, λοιπόν, ακραία στοιχεία. Ο Γκολιδάκης επίσης, αναπληρωτής Γραμματέας της Κοινοβουλευτικής Ομάδας της Νέας Δημοκρατίας για εξωτερικά θέματα. 
ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ: Πρώην.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Πρώην; Διεγράφη, δεν είναι; Πρώην ή όχι, κύριε Σιμόπουλε, γιατί κάνει άλλα νοήματα η διπλανή σας.
ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ: Πρώην.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Ποιος είναι ο Γκολιδάκης; Ο Διαμαντής Γκολιδάκης. Δεν ξέρουνε ούτε μεταξύ τους, γιατί προσέρχονται ένας-ένας και δεν βλέπουν τους «συμμαθητές» τους, δεν πειράζει. 
Κύριε Χρηστίδη, αυτό το οποίο, λοιπόν, συνέβη είναι κάτι πάρα πολύ σοβαρό, για το οποίο είναι σαφές ότι δεν υπάρχει καμία θεσμική ενημέρωση της Βουλής, καμία θεσμική ενημέρωση του Υπουργείου Εξωτερικών και του Υπουργείου Εθνικής Άμυνας, η δημιουργία θυλάκων μέσα στα Κοινοβούλια που προωθούν συμφέροντα ξένου κράτους δεν είναι απλή ιστορία και ο τρόπος με τον οποίο δρα η κυβέρνηση Νετανιάχου, δεν έχει τίποτε το συμβατό με το Διεθνές Δίκαιο, το Διεθνές Ανθρωπιστικό Δίκαιο και το Διεθνές Ποινικό Δίκαιο. Είναι η κυβέρνηση ενός υποδίκου και, μάλιστα, καταζητούμενου από το Διεθνές Ποινικό Δικαστήριο, στο οποίο επιτίθεται ο «Υπουργός με τα γυαλιά», όπως τον είπατε, με τον οποίο, όμως, πήγατε μαζί σε συνάντηση και λέει ότι δεν είναι σοβαρό δικαστήριο το Διεθνές Ποινικό Δικαστήριο.
Απέναντι, λοιπόν, σε αυτά τα θέματα η ανθρωπότητα έχει πάρει αποφάσεις. Έχει πάρει αποφάσεις για το ποτέ ξανά, έχει πάρει αποφάσεις για το όχι στη γενοκτονία και εσείς πήγατε εκεί και βγάλατε μετά μια ανακοίνωση ομολογίας, στην οποία είπατε δεν έκατσα πολύ, όμως, λένε ότι κάτσατε τρεις ώρες, λέτε ότι δεν μιλήσατε στην Πρέσβη του Ισραήλ, κατά δήλωσή σας και εσείς ξέρετε γιατί δεν μιλήσατε, και θέλω να σας ρωτήσω αν ήταν πράγματι εκεί όπως αναφέρεται και η Υπουργός Τεχνολογίας του Ισραήλ και αν τις μιλήσατε, γιατί πρόκειται για ένα πρόσωπο ευθέως εμπλεκόμενο στα διεθνή εγκλήματα που διαπράττει η κυβέρνηση Νετανιάχου. Εδώ, λοιπόν, τα ζητήματα δεν είναι ζητήματα εξυπνακισμού ούτε ζητήματα εντυπώσεων, είναι πάρα πολύ σοβαρά. Εμείς έτσι τα μεταχειριζόμαστε ως πάρα πολύ σοβαρά. Σημειώνω ότι παραμένετε Κοινοβουλευτικός Εκπρόσωπος και σημειώνω, επίσης, ότι το κόμμα σας δεν έχει πει κουβέντα.
Ευχαριστώ.
(Χειροκροτήματα από την πτέρυγα της Πλεύσης Ελευθερίας)
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κυρία Πρόεδρε.
Έχετε τον λόγο, κύριε Χρηστίδη, για την παρέμβαση που ζητήσατε, είναι η τελευταία σας.
ΠΑΥΛΟΣ ΧΡΗΣΤΙΔΗΣ: Κύριε Πρόεδρε, η κ. Κωνσταντοπούλου «την έχει πατήσει» και «την έχει πατήσει» πολύ σοβαρά, διότι τα επιχειρήματά της είναι εκείνα που γυρνάνε απέναντί της. Εγώ ρώτησα: Επειδή η κ. Κωνσταντοπούλου περιχαρής έβγαλε μία φωτογραφία με τον κ. Μεϊμαράκη πριν από δέκα χρόνια, άλλαξε τις πολιτικές της πεποιθήσεις; Επειδή η κ. Κωνσταντοπούλου περνάει από... 
ΑΛΕΞΑΝΔΡΟΣ ΚΑΖΑΜΙΑΣ: …(Δεν ακούστηκε)
ΠΑΥΛΟΣ ΧΡΗΣΤΙΔΗΣ: Μη μιλάτε, κύριε Καζαμία, μιλάω εγώ.
Όταν η κ. Κωνσταντοπούλου περνάει από το καφενείο της Βουλής και βρίσκεται δίπλα σε Βουλευτές άλλων κομμάτων, αλλάζει τις απόψεις της; Όταν η κ. Κωνσταντοπούλου συζητάει με συναδέλφους άλλων κομμάτων εδώ, έξω, αλλάζει τις απόψεις της; Θα ξεχάσουμε πώς λειτουργεί ο πυρήνας του κοινοβουλευτισμού και της κάθε προσωπικότητας; Μήπως θα πρέπει να ξαναγνωριστούμε σήμερα καλά εδώ πέρα μέσα, για να πούμε ότι, κυρία Κωνσταντοπούλου, δεν είναι όλα βιντεάκια -σαν αυτά τα οποία θέλετε να γυρνάτε-, αλλά είναι η ουσία της πολιτικής.
Λοιπόν, θέλω να σας πω κάτι. Εγώ δεν ξέρω αν αλλάζετε άποψη και γνώμη για τον κάθε συνάδελφο τόσο εύκολα και τόσο απλά ή αν συζητάτε άλλα πράγματα μπροστά στις κάμερες και άλλα πράγματα πίσω από τις κάμερες με τους συναδέλφους. Εγώ δεν είμαι σε αυτήν την κατηγορία. Εμένα, τον πολιτικό μου και ιδεολογικό μου δρόμο τον ξέρουν όλοι και είναι ένας δρόμος ο οποίος υπερασπίζεται τα συμφέροντα της πατρίδας μας διαρκώς τα τελευταία χρόνια, σε όποιον ρόλο μου ανέθεσε η παράταξή μου. Και είμαι εδώ για να σας πω, κυρία Κωνσταντοπούλου, ότι σε αντίθεση με αυτό το άθλιο παιχνίδι το οποίο κάνετε, άθλιο, απαράδεκτο, ντροπιαστικό για την έννοια του κοινοβουλευτισμού και του χαρακτήρα που είχε ο κάθε Βουλευτής εδώ, θα υπερασπίζομαι τις θέσεις της παράταξής μου, τις θέσεις της παράταξης η οποία είχε συγκεκριμένη στάση απέναντι στο Παλαιστινιακό και συγκεκριμένη στάση απέναντι σε αυτά τα τραγικά τα οποία κάνει ο Νετανιάχου στη Γάζα. Τους εκτοπισμούς…
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Γενοκτονία, λέγεται.
ΠΑΥΛΟΣ ΧΡΗΣΤΙΔΗΣ: Όλα αυτά τα οποία τα έχουμε πει. Δεν σας έδωσε κανένας τον λόγο, κυρία Κωνσταντοπούλου, να περιμένετε. Εδώ, λοιπόν, ερχόμαστε και λέμε -και το επαναλαμβάνω για να το ακούτε- εγώ, κυρία Κωνσταντοπούλου, θα υπερασπίζομαι τις θέσεις της παράταξής μου και τις θέσεις τις οποίες όλοι μαζί έχουμε δημιουργήσει σε κάθε φόρουμ το οποίο θα καλούμαι. Αυτό είναι κάτι το οποίο πρέπει να το καταλάβετε, γιατί αποκτάτε μια ενοχή, μια ενοχικότητα. Είναι σαν να λέτε ότι όταν κάποιοι βρίσκονται δίπλα-δίπλα ο ένας στον άλλον, κάτι μπορεί να συμβαίνει. Εγώ, λοιπόν, λέω, κυρία Κωνσταντοπούλου, ότι θα υπερασπίζομαι το δίκαιο, την αλήθεια και τις θέσεις της παράταξής μας σε οποιοδήποτε φόρουμ καλούμαι να συμμετάσχω ως Βουλευτής του Πανελλήνιου Σοσιαλιστικού Κινήματος. 
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Χρηστίδη. 
Έχετε τον λόγο, κυρία Πρόεδρε. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Κύριε Χρηστίδη, δεν ξέρω, θεωρείτε πραγματικά ότι μπορείτε να κερδίσετε τις εντυπώσεις «πετώντας την μπάλα στην εξέδρα»; Κατ’ αρχάς, είναι του μπάσκετ οι μέρες, δεν είναι του ποδοσφαίρου. Δεύτερον, αυτά τα οποία είπατε δεν απαντούν στα συγκεκριμένα ερωτήματα, τα οποία οφείλετε να απαντήσετε και εσείς και το κόμμα σας. 
Πρώτον, τι είδους εκδήλωση ήταν αυτή; Μη μας πηγαίνετε γύρω-γύρω και μας λέτε άσχετα. Τι είδους εκδήλωση ήταν αυτή, ήταν μία αθώα εκδήλωση κοινωνική, ήταν gala, ήταν δεξίωση ή ήταν μυστική εκδήλωση συνάντησης στρατολόγησης Βουλευτών για να υπηρετούν εντός του ελληνικού Κοινοβουλίου τα συμφέροντα ξένου κράτους; Διότι αυτό καταγγέλλεται και, φυσικά, μην έχετε καμία αμφιβολία ότι όπως πιέζω εσάς αυτήν τη στιγμή που σας βρήκα εδώ, θα πιέσω μέχρι να απαντήσει και τον Πρόεδρό σας που ποιεί την νήσσαν, θα πιέσω μέχρι να απαντήσει και τον Μητσοτάκη με τον οποίο παίζετε μπάσκετ μαζί, θα πιέσω μέχρι να απαντήσουν και τους Υπουργούς Εξωτερικών -του έχει κάνει ήδη επίκαιρη ερώτηση ο κ. Καζαμίας- εγώ έχω κάνει στον «Υπουργό με τα γυαλιά» όπως τον λέτε ή «Υπουργό χοροπηδούντα» όπως τον λέω εγώ, τον φασίστα, τον αρνητή του Ολοκαυτώματος Γεωργιάδη, θα πιέσω τον ίδιο τον Πρωθυπουργό, τους Υπουργούς του και όποιον άλλον υπάρχει εδώ πέρα που γνωρίζει και συγκαλύπτει. 
Τι πιστεύετε, ότι οι ψηφοφόροι σας και οι ψηφοφόροι του ΠΑΣΟΚ είναι περήφανοι που πήγατε σ’ αυτήν τη συνάντηση με τους λύκους της Israel Allies Foundation ή ότι δεν καταλαβαίνουν ότι δεν απαντάτε; Πιστεύετε ότι δεν καταλαβαίνουν ότι δεν απαντάτε; Πιστεύετε ότι δεν καταλαβαίνουν ότι ο Πρόεδρός σας «το ’χει ράψει»; Πιστεύετε ότι δεν καταλαβαίνουν ότι ο Πρόεδρός σας κάνει χατίρια διότι απείχατε κατά πλειοψηφία η Κοινοβουλευτική σας Ομάδα από την άρση ασυλίας του Αβραμόπουλου για το Κατάρ-gate και απείχατε κατά πλειοψηφία η Κοινοβουλευτική σας Ομάδα από την άρση ασυλίας και του Πλεύρη του ακροδεξιού και του Θεοδωρικάκου που παρεμβαίνει μέσω της Αστυνομίας. Πιστεύετε ότι ο κόσμος δεν τα καταλαβαίνει ή πιστεύετε ότι εμείς θα το βουλώσουμε και έχουμε κάποιο λόγο να το βουλώσουμε; Αντίθετα με εσάς - που ομολογουμένως δεν σας είχα κατατάξει σ’ αυτήν την κατηγορία, αλλά σας ευχαριστώ γιατί μας δείχνετε και ένα πρόσωπο που δεν το είχαμε δει, καλό είναι- εμείς δεν κάνουμε άλλα απ’ έξω και άλλα μέσα και με αυτούς με τους οποίους πήγατε εσείς να συμφάγετε -τους Πλεύρηδες- και να τα πείτε μαζί με τους λύκους του σιωνισμού ούτε καλημέρα δεν ανταλλάσσουμε εμείς. 
Τι; Σας είναι τόσο δύσκολο να μην τους χαιρετάτε; Ή πιστεύετε ότι στη χούντα χαιρετάγανε τους δικτάτορες και τους φασίστες οι αγωνιστές του αντιδικτατορικού αγώνα; Ή πιστεύατε ότι παίζανε μπάσκετ και πίνανε καφέ μαζί; 
Απαντήστε, λοιπόν και απαντήστε συγκεκριμένα: Τι συνάντηση ήταν αυτή; Γιατί πήγατε; Ενημερώσατε το κόμμα σας; Ήτανε του κόμματός σας συμμετοχή η δική σας παρουσία; Υπερασπίζεστε αυτού του είδους τη δημιουργία θυλάκων μέσα στη Βουλή; Υπερασπίζεστε τη δράση της κυβέρνησης Νετανιάχου; Και αν όχι, όπως διατείνεστε, πώς μπορεί να πηγαίνετε να γίνεστε μυστικοσύμβουλός τους και πώς φτάνετε να σας αποκαλύπτουν οι Reporters United;
Ευχαριστώ. 
(Χειροκροτήματα από την πτέρυγα της Πλεύσης Ελευθερίας)
ΠΑΥΛΟΣ ΧΡΗΣΤΙΔΗΣ: Κύριε Πρόεδρε, τον λόγο επί προσωπικού. 
ΠΡΟΕΔΡΕΥΩΝ (Βασίλειος Βιλιάρδος): Δεν έχετε άλλη παρέμβαση, κύριε Χρηστίδη. Όχι, όχι, δεν είναι επί προσωπικού.
ΠΑΥΛΟΣ ΧΡΗΣΤΙΔΗΣ: Άμα δεν είναι αυτό προσωπικό τότε τι είναι; Είναι ο ορισμός του προσωπικού. 
ΠΡΟΕΔΡΕΥΩΝ (Βασίλειος Βιλιάρδος): Όχι, κύριε Χρηστίδη. Δεν μπορώ να σας δώσω για παρέμβαση.
ΠΑΥΛΟΣ ΧΡΗΣΤΙΔΗΣ: Κύριε Πρόεδρε, ζητώ για ένα λεπτό τον λόγο επί προσωπικού. 
ΠΡΟΕΔΡΕΥΩΝ (Βασίλειος Βιλιάρδος): Κύριε Χρηστίδη, όχι, δεν έχετε παρέμβαση.
ΠΑΥΛΟΣ ΧΡΗΣΤΙΔΗΣ: Κύριε Πρόεδρε, εδώ μιλάμε για…
ΠΡΟΕΔΡΕΥΩΝ (Βασίλειος Βιλιάρδος): Συνεχώς όλοι οι διαπληκτισμοί ήταν επί προσωπικού. Οπότε, τι; Δεν έχει νόημα.
ΠΑΥΛΟΣ ΧΡΗΣΤΙΔΗΣ: Επαναλαμβάνω, ζητώ τον λόγο επί προσωπικού για ένα λεπτό, κύριε Πρόεδρε. 
ΠΡΟΕΔΡΕΥΩΝ (Βασίλειος Βιλιάρδος): Όχι, κύριε Χρηστίδη. Σας είπα όχι. 
Να κάνω μία ανακοίνωση στο Σώμα, κύριε Χρηστίδη. Δεν έχετε τον λόγο, όμως. 
ΠΑΥΛΟΣ ΧΡΗΣΤΙΔΗΣ: Να γίνει η ανακοίνωση, αλλά ζητώ μετά τον λόγο. 
ΠΡΟΕΔΡΕΥΩΝ (Βασίλειος Βιλιάρδος): Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι τρεις μαθήτριες και μαθητές και δύο συνοδοί εκπαιδευτικοί από το 1ο Επαγγελματικό Λύκειο Ιωαννίνων. 
Η Βουλή σάς καλωσορίζει και σας εύχεται καλή πρόοδο. 
(Χειροκροτήματα από όλες τις πτέρυγες της Βουλής)
ΠΑΥΛΟΣ ΧΡΗΣΤΙΔΗΣ: Κύριε Πρόεδρε,…
ΠΡΟΕΔΡΕΥΩΝ (Βασίλειος Βιλιάρδος): Κύριε Χρηστίδη, δεν έχετε τον λόγο. Καλείται στο Βήμα…
ΠΑΥΛΟΣ ΧΡΗΣΤΙΔΗΣ: Δεν γίνεται αυτό το πράγμα, κύριε Πρόεδρε. 
ΠΡΟΕΔΡΕΥΩΝ (Βασίλειος Βιλιάρδος): Δεν έχετε τον λόγο. Δεν είναι επί προσωπικού, κύριε Χρηστίδη. 
ΠΑΥΛΟΣ ΧΡΗΣΤΙΔΗΣ: Εδώ η κυρία Κωνσταντοπούλου έρχεται και μας καθυβρίζει.
ΠΡΟΕΔΡΕΥΩΝ (Βασίλειος Βιλιάρδος): Κύριε Χρηστίδη, όλη η συζήτηση ήταν επί προσωπικού. Άρα, δεν έχει νόημα.
ΠΑΥΛΟΣ ΧΡΗΣΤΙΔΗΣ: Ένα λεπτό επί προσωπικού. 
ΠΡΟΕΔΡΕΥΩΝ (Βασίλειος Βιλιάρδος): Εντάξει, θα σας δώσω ένα λεπτό, κύριε Χρηστίδη, κατά παρέκκλιση πραγματικά. 
ΠΑΥΛΟΣ ΧΡΗΣΤΙΔΗΣ: Η κυρία Κωνσταντοπούλου γράφει τα βιντεάκια τα οποία θα βγάλει το βράδυ στα social media. Δεν ενδιαφέρεται για την πραγματικότητα, δεν ενδιαφέρεται για την ουσία, δεν ενδιαφέρεται για αυτά τα οποία μιλάμε, για το Διεθνές Δίκαιο, για την εφαρμογή των αποφάσεων του Διεθνούς Δικαίου, δεν ενδιαφέρεται για όσα λέμε για τον Νετανιάχου και το καθεστώς, δεν ενδιαφέρεται για αυτά τα οποία έχουμε επανειλημμένως διεκδικήσει ως ΠΑΣΟΚ. Ενδιαφέρεται μόνο για τον προσωπικό της πόνο. Ποιος είναι ο προσωπικός της πόνος; Το γεγονός ότι έχει το παράπονό της για τα ζητήματα τα οποία έχουν να κάνουν με τις άρσεις ασυλίας.
ΠΡΟΕΔΡΕΥΩΝ (Βασίλειος Βιλιάρδος): Επί προσωπικού είπατε ότι θέλατε τον λόγο. 
ΠΑΥΛΟΣ ΧΡΗΣΤΙΔΗΣ: Αυτά λέει, και ο τρόπος με τον οποίο συνδέει ένα τεραστίων διαστάσεων ζήτημα, όπως είναι το Παλαιστινιακό, τα αίσχη τα οποία κάνει στη συγκεκριμένη περιοχή…
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Τα αίσχη;
ΠΑΥΛΟΣ ΧΡΗΣΤΙΔΗΣ: Ναι, ναι, τα αίσχη. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Είναι γενοκτονία, κύριε Χρηστίδη. Πείτε τη λέξη: Γενοκτονία. 
ΠΑΥΛΟΣ ΧΡΗΣΤΙΔΗΣ: Κυρία Κωνσταντοπούλου,…
ΠΡΟΕΔΡΕΥΩΝ (Βασίλειος Βιλιάρδος): Κύριε Χρηστίδη, σε εμένα να απευθύνεστε, στο Προεδρείο. Σας παρακαλώ.
ΠΑΥΛΟΣ ΧΡΗΣΤΙΔΗΣ: Αυτή, λοιπόν, η συμπεριφορά της κ. Κωνσταντοπούλου είναι μία συμπεριφορά η οποία είναι βαθιά προβληματική, γιατί δεν ενδιαφέρεται για την ουσία του ζητήματος, ενδιαφέρεται μόνο για την επικοινωνία.
ΑΛΕΞΑΝΔΡΟΣ ΚΑΖΑΜΙΑΣ: Σας έκανε ερωτήσεις. Απαντήστε. Τι κάνατε εκεί;
ΠΑΥΛΟΣ ΧΡΗΣΤΙΔΗΣ: Λέω, λοιπόν, ότι οφείλει να ζητήσει συγγνώμη για αυτά τα οποία είπε, για τα ψέματα τα οποία είπε από την αρχή. Όλα αυτά τα πράγματα τα οποία συζητάμε τόση ώρα έχουν απαντηθεί πολλές φορές. Και θα επαναλάβω κάτι το οποίο το είπα και προηγουμένως, για να το ακούσει η κ. Κωνσταντοπούλου. Ο τρόπος με τον οποίο εμείς ζητάμε να εφαρμοστεί το Διεθνές Δίκαιο και οι αποφάσεις είναι κάτι το οποίο έχει αποδειχθεί επανειλημμένως εδώ στην ελληνική Βουλή,… 
ΑΛΕΞΑΝΔΡΟΣ ΚΑΖΑΜΙΑΣ: Απαντήστε τι γυρεύατε εκεί. 
ΠΑΥΛΟΣ ΧΡΗΣΤΙΔΗΣ:…αυτό είναι κάτι το οποίο έχει αποδειχθεί από μια σειρά τοποθετήσεων. Και εγώ δεν θέλω να μιλήσω για το τι έχω κάνει εγώ για τα συγκεκριμένα ζητήματα, αλλά τα μαθήματα η κ. Κωνσταντοπούλου ας τα κρατήσει για την Κοινοβουλευτική της Ομάδα. 
Το ΠΑΣΟΚ έχει συγκεκριμένη στάση, ξέρει τι λέει για το Ισραήλ, ξέρει τι λέει για την Παλαιστίνη πάρα πολύ καλά και θα το υπερασπιζόμαστε παντού.
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε, κύριε Χρηστίδη. 
Έχετε τον λόγο, κυρία Πρόεδρε, για την παρέμβασή σας. Η τρίτη, η τελευταία νομίζω ότι είναι. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Ναι, κύριε Πρόεδρε. Ούτως ή άλλως ξέρω ότι δεν υπάρχει καμία περίπτωση να πάρει τον λόγο ούτε ο κ. Σκέρτσος ούτε ο κ. Παπαστεργίου και θα ήταν πάρα πολύ ευτυχείς να μην είχαν και εμάς εδώ πέρα που τους τη λέμε και τους τα λέμε, γιατί θα τα είχανε μια χαρά με το ΠΑΣΟΚ, έτσι όπως εκπροσωπείται σήμερα, που κάνει αυτή τη μούφα αντιπολίτευση και πάνε και συναντιούνται μετά μεταξύ τους. Με τους φασίστες Υπουργούς του κ. Μητσοτάκη, τον Γεωργιάδη, τον Πλεύρη και τις λοιπές δημοκρατικές δυνάμεις συναντιέται ο Κοινοβουλευτικός Εκπρόσωπος του ΠΑΣΟΚ στα κρυφά και έρχεται εδώ και μας λέει ότι…Τι είπατε, κύριε Χρηστίδη; Για τα αίσχη που κάνει το Ισραήλ στην Παλαιστίνη; «Τα αίσχη» είπατε; Αίσχη είναι συμπεριφορές ανήθικες, ανοίκειες. Αυτό που κάνει το Ισραήλ στην Παλαιστίνη είναι γενοκτονία. Σας το φώναξα αρκετές φορές και σας είπα «πείτε: Γενοκτονία». 
Γενοκτονία έχει κρίνει ότι διαπράττεται η ειδική επιτροπή του ΟΗΕ και μάλιστα η Νάβι Πιλάι είναι πια και εκείνη στην οποία δόθηκε το Νόμπελ Ειρήνης και γι’ αυτό υφίσταται ακραία επίθεση προς το Διεθνές Ποινικό Δικαστήριο αυτή τη στιγμή από την κυβέρνηση Τραμπ, η οποία καλύπτει βεβαίως την ίδια κυβέρνηση που και εσείς καλύπτετε, την κυβέρνηση Νετανιάχου. 
Άλλο είναι λοιπόν τα αίσχη, κύριε Χρηστίδη και άλλο είναι η γενοκτονία. Και το γεγονός ότι έχετε πρόβλημα να ονομάσετε το έγκλημα είναι μία πάρα πολύ χαρακτηριστική γκεμπελικής μεθοδολογίας στάση. Όπως η Κυβέρνηση Μητσοτάκη όχι απλώς δεν ονομάζει μέχρι σήμερα το έγκλημα των Τεμπών έγκλημα, αλλά το λέει οτιδήποτε άλλο -δυστύχημα, καταστροφή, ατύχημα, τραγωδία- εκτός από έγκλημα, έτσι κι εσείς πεισματικά αρνηθήκατε να κατονομάσετε τα εγκλήματα ως εγκλήματα και μιλήσατε για αίσχη. Μα, στα αλήθεια δεν καταλαβαίνετε -θα σας το ξαναπώ- ότι καταλαβαίνουμε; Δεν καταλαβαίνετε ότι εκτός από εμάς που καταλαβαίνουμε, καταλαβαίνουν και τα παιδιά, καταλαβαίνει και ο καθένας ότι σας κρατάνε, κύριε; Σας κρατάνε! Πείτε τι ήταν αυτή η συνάντηση, απαντήστε. Έχετε μιλήσει τρεις φορές. Τι ήταν αυτή η συνάντηση; Για ποιο λόγο πήγατε εκεί; Μιλήσατε με την Υπουργό Τεχνολογίας που εμπλέκεται στα εγκλήματα; Γιατί λέτε ότι δεν μιλήσατε με την Πρέσβη του Ισραήλ; Θα ήταν κακό, λοιπόν, να μιλούσατε;
Για ποιο λόγο πήγατε εκεί; Πήγατε για να στρατολογηθείτε, μαζί με τον Άδωνι Γεωργιάδη, τον Θάνο Πλεύρη, τον Δημήτρη Μαρκόπουλο, τον Διαμαντή Γκολιδάκη, τον Κώστα Τσιάρα, τον Ανδρέα Νικολακόπουλο, τον Αντώνη Σαμαρά, τον Κόντη -δεν θυμάμαι το μικρό του- από τους Σπαρτιάτες, δηλαδή Χρυσή Αυγή; Πήγατε για να στρατολογηθείτε, ναι ή όχι; Δεν είναι παιδική χαρά η Israel Allies Foundation ούτε είναι κάποιο ευαγές ίδρυμα φιλανθρωπίας. Είναι δομημένη οργάνωση για τη στρατολόγηση Βουλευτών και τη συγκρότηση μυστικών θυλάκων στα κοινοβούλια, για την προώθηση των συμφερόντων ξένων κρατών. Και προφανώς σας επιλέξανε με το αγγελικό πρόσωπο που δεν θα το υποψιαζόμασταν ποτέ. Λυπάμαι πάρα πολύ, γιατί τα συμπεράσματα είναι αναπόδραστα και πάρα πολύ οχληρά. 
Ευχαριστώ. 
(Χειροκροτήματα από την πτέρυγα της Πλεύσης Ελευθερίας)
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κυρία Πρόεδρε. 
Καλείται στο Βήμα ο κ. Αθανάσιος Παφίλης, Κοινοβουλευτικός Εκπρόσωπος του Κομμουνιστικού Κόμματος Ελλάδος. 
Θα ακολουθήσουν ο κ. Κόντης, ο κ. Γαβρήλος και μετά ο Υπουργός κ. Παπαστεργίου.
Ορίστε, κύριε Παφίλη, έχετε τον λόγο. 
ΑΘΑΝΑΣΙΟΣ ΠΑΦΙΛΗΣ: Ξεκινώντας θα χρησιμοποιήσω μια θρησκευτική φράση: «και μη εισενέγκης ημάς εις πειρασμόν». Γι’ αυτό, για να μην φάω όλη την ομιλία σε όσα διαμείφθηκαν εδώ, πάω στο νομοσχέδιο.
Μας φέρνετε λοιπόν, κύριοι της Κυβέρνησης, ένα νομοσχέδιο για την προστασία των παιδιών από τα μέσα κοινωνικής δικτύωσης και λίγο ως πολύ εμφανίζεστε περίπου ως σωτήρες της νέας γενιάς. Όχι άλλοι σωτήρες! Σώσατε τους εργαζόμενους. Τους δώσατε τη δυνατότητα να δουλεύουν δεκατρείς ώρες, κύριε Σκέρτσο, το 2025 και 2026, ενώ το 1921 κατοχυρώθηκε το οκτάωρο!
Σώσατε τους αγρότες, που τους πετάτε από τα χωράφια τους, δεν μπορούν να ζήσουν οι μικρομεσαίοι, για να τα δώσετε στους μεγάλους. Σώσατε τους φοιτητές, τετρακόσιοι δεν γράφονται στο πανεπιστήμιο -καλά, δεν μιλάτε, δεν λέτε τίποτα;- γιατί δεν μπορούν να τα βγάλουν πέρα. Και πάνω από το 50% των φοιτητών δουλεύουν και τους φέρατε το «4+2», το «5+2» και λοιπά, σε δύο χρόνια θα τους διαγράψετε. Φτάνει, λοιπόν! Από τους σωτήρες ποιος θα μας σώσει, αλήθεια; Ας σοβαρευτούμε, όμως!
Εσείς τώρα μιλάτε και θέλετε να σώσετε τη νέα γενιά. Αλήθεια; Αφήνετε τα παιδιά απροστάτευτα απέναντι στην πολεμική εμπλοκή -θα πω και άλλα παρακάτω- στην ακρίβεια, στην εμπορευματοποίηση της παιδείας, της υγείας και τώρα εμφανίζεστε ως προστάτες από τους αλγόριθμους.
Θα πω ότι γελάνε και οι πέτρες πάνω στα μάρμαρα, εκεί στα Βαρδούσια που είναι η πατρίδα μας, κυρία Ράπτη.
Υπάρχει πρόβλημα; Βεβαίως, σοβαρότατο πρόβλημα με τον εθισμό, την έκθεση σε επικίνδυνο περιεχόμενο, την επίδραση στην ψυχική υγεία, στη σκέψη και τη συμπεριφορά των παιδιών. Τα είπα δύο φορές και θα τα πω και τρίτη: Το ΚΚΕ εδώ και χρόνια επισήμαινε αυτούς τους κινδύνους, όταν εσείς αποθεώνατε, παθαίνατε -να μην πω τίποτα, τι να πω, δηλαδή;- έκσταση ότι μπαίνουμε τώρα με τις ψηφιακές πλατφόρμες, με τα κοινωνικά δίκτυα στην ελευθερία, στην παγκοσμιότητα, μαθαίνουμε, κάνουμε, ράνουμε. Εμείς λέγαμε και επισημαίναμε τους κινδύνους. Εσείς μας θεωρούσατε καθυστερημένους, παρότι -ξαναλέω- η πρώτη εφημερίδα στην Ελλάδα που εφάρμοσε ψηφιακή τεχνολογία ήταν -ποια;- ο «Ριζοσπάστης». Άρα, λοιπόν, εμείς όχι μόνο δεν είμαστε κατά της τεχνολογίας, είμαστε υπέρ. Το ερώτημα είναι ποιος την έχει στα χέρια του και γιατί τη χρησιμοποιεί.
Και αλήθεια, ποιος τις έχει αυτές τις πλατφόρμες; Τι είναι; Φιλανθρωπικά ιδρύματα; Ε; Είναι; Όχι. Τι είναι; Είναι γιγάντιες επιχειρήσεις, που τι θέλουν αυτές; Να προσφέρουν ενημέρωση; Μας δουλεύετε; Κέρδη θέλουν. Ό,τι κέρδος, ό,τι βγάζει κέρδος στον καπιταλισμό είναι για εσάς καλό. Για εμάς είναι καταστροφικό. Και για τη συγκεκριμένη περίπτωση, όσο περισσότερο, λοιπόν, κρατάνε τα παιδιά στην οθόνη, τόσα περισσότερα δεδομένα συγκεντρώνουν, τόσες περισσότερες διαφημίσεις πουλάνε, τόσο μεγαλύτερα κέρδη εξασφαλίζουν. Δεν θα τα ξαναπώ, απλά η επανάληψη είναι μήτηρ της μαθήσεως.
Ετήσιος τζίρος 800 δισεκατομμύρια οι τρεις εταιρείες, 800 δισεκατομμύρια, 6 τρισεκατομμύρια κεφαλαιοποίηση. Δεν πιστεύω να το αμφισβητείτε, ο κ. Σκέρτσος το είπε, προς τιμήν του για αυτό. Και τι περιμένετε τώρα; Αυτοί που έχουν βγάλει τόσα λεφτά να προστατεύσουν τα παιδιά από τα πρόστιμα; Τα είδαμε τα πρόστιμα, είδαμε και του Ζούκερμπεργκ τη δίκη, που πλήρωσε 17 δισεκατομμύρια, σιγά τα ωά! Όταν έχεις 800 δισεκατομμύριο τζίρο τον χρόνο, είναι σαν να λες «βάλτε μου και φορολογία και δεν φοβάμαι τίποτα». Αν του βάλεις και 17 δισεκατομμύρια, τι έγινε; Πόσα μένουν; Κάντε λογαριασμό από τα 800 που έχει.
Βέβαια, δεν είναι εδώ ο κ. Παπαστεργίου, ήταν πιο φειδωλός και είπε ότι δεν μπορούμε να τους ελέγξουμε. Εσείς λέτε πράγματα που δεν μπορείτε να τα κάνετε και δεν μπορείτε για δύο λόγους: Ο ένας είναι ότι δεν έχετε τη δύναμη να επιβάλλετε και αυτά που υποτίθεται ότι διακηρύσσετε και ο δεύτερος λόγος είναι ότι υπάρχουν και εμπόδια. Παραδείγματος χάριν, υπάρχουν εμπόρια από την ευρωπαϊκή νομοθεσία.
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)
Και έρχεστε τώρα εδώ και μας λέτε -και μάλιστα, κύριε Σκέρτσο, σας παρακαλώ, είστε σοβαρός, ανεξάρτητα αν είμαστε αντίθετοι- λέτε στο ΚΚΕ ότι προστατεύετε τις πλατφόρμες; Είστε με τα καλά σας; Εμείς από την αρχή, όταν εσείς λέγατε «ζήτω οι πλατφόρμες», λέγαμε «όχι, κάτω οι πλατφόρμες, γιατί θα έχουν αυτές και αυτές τις συνέπειες». Και μας βγαίνετε τώρα εσείς «Σαράντα η αλεπού, σαράντα ένα το αλεπόπουλο», που λένε και στο χωριό μας; Τώρα μας λέτε τέτοια πράγματα; Στα σοβαρά, δηλαδή, ότι εσείς κάνετε πόλεμο; «Ο Σκέρτσος κάνει πόλεμο με νύφες και μ’ αγγόνια!». Ποιες; Τις πλατφόρμες τις μεγάλες, των δισεκατομμυρίων και λοιπά. Έλεος, δηλαδή! Και όχι, δεν είναι μόνο αυτό. Μας δουλεύετε και ψιλό γαζί, γιατί πανηγυρίζετε γιατί έρχονται στην Ελλάδα οι πλατφόρμες -θέλει και λίγο χιούμορ τώρα, τι να κάνουμε;- ότι έρχονται στην Ελλάδα και είναι μεγάλες επενδύσεις και λοιπά. Γιατί έρχονται; Και θα τους βάλετε χέρι στην Ελλάδα; Εδώ δίνετε τώρα προνόμια, εδώ δίνετε αφορολόγητα τώρα -και θα τα βάλετε και στο Σύνταγμα- σε όποιες μεγάλες επενδύσεις γίνονται. Και ο Έλληνας ο εργαζόμενος, ο μικρομεσαίος, ο επαγγελματίας τσακίζεται με 40%, με 20% φορολογία και αυτοί δεν πληρώνουν τίποτα. Ούτε 5%! Και μας λέτε τώρα ότι θα τα βάλετε με τις πλατφόρμες. Είδατε πώς περνούν τα χρόνια; Περνούν.
Λέμε, λοιπόν, ότι οι πλατφόρμες είναι επιχειρήσεις, αλλά δεν είναι μόνο επιχειρήσεις. Οι πλατφόρμες θέλουν εκτός από τα κέρδη και το μυαλό της νέας γενιάς. Και είναι λογικό να το θέλουν. Είναι τα συμφέροντά τους. Θέλουν να τους μάθουν ότι δεν υπάρχει άλλη λύση. Δεν υπάρχει! Αυτό είναι, ο καπιταλισμός. Και εσείς πρέπει να κοιτάτε και λέτε, παραπονιέστε τώρα για αποκοινωνικοποίηση, για τη νεολαία ότι δεν έχει ιδανικά. Ποια ιδανικά να έχει με όλα αυτά που τους βομβαρδίζετε όλη τη μέρα; Ποια είναι τα δικά σας ιδανικά; Ανταγωνισμός, κέρδος, «κοίτα τον εαυτό σου», «μην κοιτάς τους άλλους» και αυτά οδηγούν όχι σε αδιέξοδα, αλλά ευτυχώς οδηγούν τώρα σε μεγάλους αγώνες που θα τους γευτείτε αυτούς τους μεγάλους αγώνες και δεν μπορείτε να τους σταματήσετε. Κάνατε τα πάντα.
Σήμερα τι μας λέτε; Την πάπια! Κάντε μας μια δήλωση εκ μέρους της Κυβέρνησης! Κάντε μας μια δήλωση! Βγείτε και κάντε αυτοκριτική! Όλες τις προηγούμενες μέρες τι λέγατε; «Θα καταστραφεί, θα καεί η Αθήνα! Τι θα γίνει εδώ στην Ελλάδα;»…
ΠΡΟΕΔΡΕΥΩΝ (Βασίλειος Βιλιάρδος): Κύριε Παφίλη, ολοκληρώσατε.
ΑΘΑΝΑΣΙΟΣ ΠΑΦΙΛΗΣ: Εντάξει, τελείωσα, κύριε Πρόεδρε. Με ακούει ο Υπουργός και εντάξει...
ΠΡΟΕΔΡΕΥΩΝ (Βασίλειος Βιλιάρδος): Τελειώσατε, κύριε Παφίλη.
ΑΘΑΝΑΣΙΟΣ ΠΑΦΙΛΗΣ: Θα πιείτε το ποτήρι μέχρι τον πάτο από εδώ και στο εξής, αυτό σας λέω μόνο.
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ.
Καλείται στο Βήμα ο κ. Ιωάννης Κόντης, ανεξάρτητος.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Άλλος από εδώ! Πείτε μας και εσείς για την Αθηναϊκή Λέσχη!
ΠΡΟΕΔΡΕΥΩΝ (Βασίλειος Βιλιάρδος): Κυρία Πρόεδρε, δεν γίνεται να μιλάμε από κάτω. Δεν επιτρέπεται να μιλάμε από κάτω.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Να μας πει, όμως, τώρα θα τα πει αυτός!
ΠΡΟΕΔΡΕΥΩΝ (Βασίλειος Βιλιάρδος): Θα πει ό,τι νομίζει.
ΙΩΑΝΝΗΣ ΚΟΝΤΗΣ: Κύριε Πρόεδρε, ευχαριστώ.
Κυρία Κωνσταντοπούλου, δεν θα σας απαντούσα πραγματικά, αλλά να σας πω κάτι: Μιλήσατε τόσα λεπτά σήμερα και στο νομοσχέδιο δεν αναφερθήκατε, λίγο.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Σας είπα…
ΙΩΑΝΝΗΣ ΚΟΝΤΗΣ: Μην απαντάτε, μιλάω τώρα, εγώ δεν σας διέκοψα.
Στο τουρκολιβυκό μνημόνιο που είναι ένα εθνικό θέμα σοβαρό δεν αναφερθήκατε. Στα θέματα που μας απασχολούν και συμβαίνουν από τις αντιδράσεις της Ευρωπαϊκής Ένωσης, της Αμερικής που είπε να πάμε να τα βρούμε, δεν ασχοληθήκατε. Ασχολείστε με ένα κουτσομπολίστικο ρεπορτάζ. Μιλάτε κατ’ αρχάς σε έναν πρώην καπετάνιο. Ξέρετε τι θα πει «ποντοπόρος καπετάνιος»; Δεν φοβήθηκα να αντικρίσω κύματα, φουρτούνες, πελάγη και τα λοιπά για χρόνια. Πήγα, έζησα στη Βραζιλία μόνος μου, δεν φοβάμαι τίποτα. Θα φοβηθώ να απαντήσω γιατί πήγα στη Λέσχη;
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Απαντήστε!
ΙΩΑΝΝΗΣ ΚΟΝΤΗΣ: Πήγα επειδή ήθελα. Πήγα επειδή με κάλεσαν.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Τι ήταν η συνάντηση;
ΙΩΑΝΝΗΣ ΚΟΝΤΗΣ: Και δεν θα πω ότι με κάλεσε η κ. Καρυπίδη που είναι Πρόεδρος του «Άρη», πήγα και αν με ξανακαλέσει, θα ξαναπάω.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Πείτε μας τι έγινε.
ΙΩΑΝΝΗΣ ΚΟΝΤΗΣ: Θα παίρνω άδεια για να πάω σε συναντήσεις; Εάν ήταν συνάντηση για το Ιράν ή την Παλαιστίνη, θα μου λέγατε τίποτα; Εγώ σας ρώτησα γιατί πηγαίνετε με την Παλαιστίνη που από πίσω είναι ο Ερντογάν και κινεί όλα αυτά τα «Μαβί» και όλες τις φλοτίγιες αυτές; Να ρωτήσουμε και εμείς γιατί πάτε σε αυτά τα κινήματα της Παλαιστίνης.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Πείτε μας τι έγινε στη συνάντηση.
ΙΩΑΝΝΗΣ ΚΟΝΤΗΣ: Κατ’ αρχάς, είστε λάθος πληροφορημένη. Πρώτον, αρχίζουμε: Μυστική συνάντηση, κυρία Κωνσταντοπούλου, δεν γίνεται βράδυ ή απόγευμα στην Αθηναϊκή Λέσχη, διακόσια πενήντα άτομα μπροστά σε όλο τον κόσμο. Γίνεται σε ειδικά μέρη, θα σας πω εγώ πώς γίνονται. Έχω δει μυστικές συναντήσεις, δεν τις παίρνετε είδηση ούτε τις ακούτε. Ο τυπάκος που ήταν και κατέγραφε θα είχε σηκωθεί σε δύο δευτερόλεπτα, αν ήταν μυστική η συνάντηση. Αν ήταν αυτή που λέτε εκεί, η Υπουργός του Ισραήλ που δεν ήταν, η πρόξενος του Ισραήλ, η πρέσβης, που δεν ήταν -είστε λάθος πληροφορημένη- θα τον είχαν σηκώσει από εκεί -πιστεύετε σε δέκα μέτρα δεν θα τον είχαν δει ότι γράφει με το κινητό;- θα τον είχαν σηκώσει οι μυστικές υπηρεσίες του Ισραήλ σε πέντε λεπτά, σε πέντε δευτερόλεπτα. Αφήστε, λοιπόν, τις μυστικές συναντήσεις! Ένα γεύμα, ένα βραδινό, ένα δείπνο ήταν. Πήγα, έκατσα εγώ, μίλησα για ποδόσφαιρο εκεί με τον Καρυπίδη που είναι του «Άρη» Πρόεδρος. Προσωπικά ρωτάτε εμένα, αλλά δεν είδα και κανέναν να κάνει αυτό που κατηγορείτε, να είναι Εβραίοι, Ισραηλινοί -ξέρω εγώ- οι άνθρωποι, για τους οποίους εγώ χρόνια μιλώ, μιλώ υπέρ του κράτους. Μου αρέσει το κράτος αυτό.
Μιλώ κατά της Χαμάς εδώ. Έχετε δει ότι έχω μιλήσει πάνω από δεκαπέντε φορές, εγώ δεν κρύβομαι. Δεν μπαίνει κανείς με κανένα μπλοκάκι και λέει «έλα εδώ, κύριε Κόντη, θα συμμετάσχεις στο Allies εδώ;» ή «κύριε Παπαβασιλείου, θα συμμετάσχεις;». Πού τα είδατε αυτά; Σας τα είπε ο κύριος που καθόταν απέναντι με το μουστακάκι και έγραφε με το κινητό, τον οποίο τον άφησαν να γράφει; Γιατί σας ξαναλέω ότι είδα είκοσι άτομα αστυνομικούς και σίγουρα θα είχε και μυστική υπηρεσία αν ήταν αυτό που λέτε. Κανείς δεν ήταν, όμως. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Αστυνομικοί ήταν λέτε; 
ΙΩΑΝΝΗΣ ΚΟΝΤΗΣ: Δεν πάνε Βουλευτές με αστυνομικούς; Βεβαίως!
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Γιατί τους είδαμε μόνους τους. 
ΙΩΑΝΝΗΣ ΚΟΝΤΗΣ: Όχι, ήταν. 
Τελειώνει αυτό. Βγάλτε το από το μυαλό σας. 
Και την επόμενη μέρα έγινε συνάντηση στο Κοινοβούλιο, απέναντι στο Μποδοσάκη. Δεν υπάρχει τίποτα κρυφό. 
Όσον αφορά αυτό που λέτε, το Allies, αυτοί οι άνθρωποι, που εγώ δεν νομίζω ότι ήταν και πολιτικοί, ήρθαν εδώ να πουν σε κάποιους ανθρώπους ότι είμαστε αυτοί και έχουμε αυτά τα γεωπολιτικά και εμπορικά θέματα, μιλούσαν για την αφαλάτωση νερού -κάτι που ενδιαφέρει κι εμένα- και για τέτοια θέματα. Εσείς πιστεύετε ότι αν πάει μία ελληνική αποστολή στο Ισραήλ, θα πρέπει να τη διώξουν με τις κλωτσιές ή να πουν ότι είναι μυστική συνάντηση και να τους διώξουν; 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Εσάς σας κάλεσαν; 
ΙΩΑΝΝΗΣ ΚΟΝΤΗΣ: Όχι, εμένα δεν με κάλεσαν αυτοί, με κάλεσε η Πρόεδρος του «Άρη» που διοργάνωσε συνάντηση. Τελειώνω εδώ. 
Πάμε τώρα στο νομοσχέδιο. 
Κύριε Υπουργέ, να σας πω κάτι. Κατ’ αρχάς, εδώ είμαι σχολιαστής, γιατί επαναλαμβάνω για άλλη μία φορά ότι δεν ψηφίζουμε. Η κ. Κωνσταντοπούλου -η υπερασπίστρια των δικαιωμάτων των ανθρώπων!- θα έπρεπε να υπερασπιστεί το δικαίωμα των ανεξάρτητων Βουλευτών να ψηφίζουν λέγοντας ότι είμαστε πενήντα ανεξάρτητοι Βουλευτές και κακώς δεν ψηφίζουμε. Θα έπρεπε να ζητάει να γίνονται όλες οι ψηφοφορίες ονομαστικές για να απεικονίζεται στον λαό τι ψηφίζει ο καθένας. Σήμερα εγώ θα μιλήσω γι’ αυτό το θέμα, αλλά δεν θα ξέρετε αν είμαι «υπέρ» ή «κατά», ο κόσμος που με έστειλε εδώ δεν θα ξέρει αν είμαι «υπέρ» ή «κατά». Να μου πείτε να γίνει αυτό, να συμφωνήσω. 
Έρχομαι τώρα εγώ να μιλήσω για το νομοσχέδιο λέγοντας τι; Ότι ναι μεν είναι καλό, αλλά και ότι δεν είναι καλό, γιατί δεν μπορούμε να το ξεπεράσουμε; Πιστεύετε, δηλαδή, ότι ένα παιδί δεκαπέντε χρονών δεν θα έχει πρόσβαση σε κινητό, ότι δεν θα πάρει το κινητό του θείου του ή του πατέρα του ή ότι δεν θα αγοράσει από κάπου ένα κινητό με μία κάρτα sim και ότι δεν θα έχει πρόσβαση στο διαδίκτυο; Μα, τα πιστεύετε τώρα αυτά; Και πώς θα γίνεται η ταυτοποίηση; Θα ταυτοποιήσουμε ηλεκτρονικά όλους τους Έλληνες οι οποίοι με δακτυλικά αποτυπώματα θα παίρνουν κινητά; Αυτό δεν πρόκειται να πετύχει τον σκοπό μας. 
Φτιάξτε πρώτα το content στο διαδίκτυο, κύριε Υπουργέ, αποκτήστε πρόσβαση στο διαδίκτυο με ειδικές υπηρεσίες για να δείτε τι κυκλοφορεί, όπως ότι κυκλοφορεί από το μαύρο διαδίκτυο μέχρι το λευκό, πορνό, δολοφονίες, προαγωγή βίας και οτιδήποτε άλλο θέλετε και μετά κάντε όλα τα άλλα. Αυτά είναι το θέμα. Δηλαδή, τα παιδιά δεκαπέντε χρονών και μίας ημέρας θα έχουν δικαίωμα να έχουν πρόσβαση σε αυτό που δεν είχαν μέχρι τότε; 
Ας πούμε και για τις οικογένειες. Δεν φταίνε αρχικά οι γονείς των παιδιών που τα αφήνουν να έχουν πρόσβαση σε αυτά; Εμένα η μητέρα του γιου μου, όπως και στα προηγούμενα παιδιά, δεν τους έδινε κινητό μέχρι τα δεκαπέντε. Για ποιον λόγο να έχουν κινητό τα παιδιά; Για να τα παρακολουθούμε στο δρόμο; Τα παιδιά είναι στο δρόμο; Τα παιδιά μέχρι τα δεκαπέντε είναι ή στο σχολείο ή στο σπίτι. Ξέρετε τι μου έλεγε ο πατέρας μου για τα δεκαπεντάχρονα παιδιά που είναι στον δρόμο; Ότι όποιος τις νύχτες περπατεί να κλέψει ή σκοτωμό γυρεύει. Κάπως έτσι μου το έλεγε. Τα δεκαπεντάχρονα, λοιπόν, δεν είναι για τον δρόμο. Καλό είναι αυτό, αλλά είναι η αλήθεια. Μην τους δίνετε κινητά. 
Θεωρούμε δεδομένο, κύριε Υπουργέ,  ότι ένας δεκαπεντάχρονος έχει κινητό; Γιατί να το θεωρούμε ως δεδομένο ότι ένα δωδεκάχρονο, δεκατριάχρονο, δεκατετράχρονο έχει κινητό; Να μου λέγατε ότι θα το κάνετε για τα παιδιά κάτω των δεκαοκτώ, θα έλεγα ότι έχει νόημα. Θεωρώ, λοιπόν, ότι αυτό που προτείνετε δεν πρόκειται να δώσει λύση. 
Τέλος, κύριε Υπουργέ, όσον αφορά τα ψηφιακά, έχουμε και το μπασκετικό θέμα που είπε πάλι η κ. Κωνσταντοπούλου. Να κάνουμε κάτι και για το ποδόσφαιρο. Πιστεύω ότι κάποτε σαν κράτος θα πρέπει να μαζέψετε όλες τις καταγγελίες των ομάδων κ.λπ.. Μην περιμένετε από την Αστυνομία ή τους εισαγγελείς να κάνουν έλεγχο. Το κράτος είναι που προΐσταται των αρχών. Όταν το κράτος βλέπει, όπως συνέβη και με εμάς που αδικηθήκαμε προχθές στο παιχνίδι με τον ΠΑΟΚ, ότι σου ακυρώνουν δύο γκολ, θα πρέπει να ψάξει να βρει τι γίνεται, να πάρει όλους τους αριθμούς τηλεφώνων αναδρομικά -γιατί ξέρω ότι μπορείτε να το κάνετε- και να ψάξει να δει τι γίνεται. Ψάξτε τον βρώμικο, τον μαύρο χρηματισμό. Πήγε, λέει, τώρα ο κ. Βουρλιώτης και ψάχνει τα μαύρα χρήματα στο μπάσκετ. Τώρα; Ψάξτε το! Μπορεί να γίνεται αυτό επί έναν χρόνο συνέχεια, για χρόνια, να παρακολουθούνται όλοι και να κάνουν πόθεν έσχες; Γιατί να κάνουμε εμείς; Κάνουν πόθεν έσχες οι παράγοντες; Να ψαχτούν όλοι! Δεν μπορεί να υπάρχει αυτή η αμφισβήτηση. Μου λέει ο κόσμος ότι παίζει στο «Στοίχημα», άλλος μου λέει ότι η άλλη ομάδα σας στήνει, ο άλλος μου λέει ότι εμείς θα στήσουμε. Εγώ ήμουν στο ποδόσφαιρο και στον Άρη. Ξέρετε τι έχω δει και τι έχω ακούσει; Διαιτητές, παραδιαιτητές και ενδιάμεσοι να έρχονται ως αγγελιοφόροι και να ζητάνε χρήματα για διαιτητές! Πάρα πολλοί! Μόνο εσείς δεν τα ξέρετε; Μόνο εσείς δεν μπορείτε να κάνετε τίποτα;
Η Ευρωπαϊκή Ένωση έστειλε για είκοσι, τριάντα ύποπτους αγώνες κάθε μήνα, η ΕΠΑΘΛΑ κ.λπ.. Εμείς τι κάναμε; Στην Επιτροπή Μορφωτικών Υποθέσεων λέμε ότι δεν είναι δική μας αρμοδιότητα και τα πετάμε στα σκουπίδια. Ασχοληθείτε! Εγώ δεν είπα ότι είναι στημένα τα παιχνίδια. Ασχολείται το κράτος; Έπιασε τον Εισαγγελέα του Αρείου Πάγου; Μάλιστα, ο κ. Μπακέλας και ο κ. Γραμμένος, οι αθλητικοί εισαγγελείς, είναι σοβαροί άνθρωποι και φίλαθλοι. Δώστε τους εντολή να ψάξουν παντού, αφού έχουν τους μηχανισμούς, να σηκώσουν κάθε πέτρα που υπάρχει. Αυτό είναι το πρόβλημα. Ξέρετε πόσα χρήματα είναι το μαύρο χρήμα στο ποδόσφαιρο; Δισεκατομμύρια! Ψάξτε! 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Λέτε να μην το ξέρουν; 
ΙΩΑΝΝΗΣ ΚΟΝΤΗΣ: Αυτά είχα να πω, σας ευχαριστώ και ελπίζω τις απαντήσεις μου να…
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Πείτε μας αν ήταν η Μοσάντ. 
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Κόντη. 
Καλείται στο Βήμα ο κ. ανεξάρτητος Βουλευτής κ. Γεώργιος Γαβρήλος. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Μετά, κύριε Πρόεδρε, ποιος είναι να μιλήσει; 
ΠΡΟΕΔΡΕΥΩΝ (Βασίλειος Βιλιάρδος): Ο Υπουργός, ο κ. Παπαστεργίου. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Ο τρέχων!
ΠΡΟΕΔΡΕΥΩΝ (Βασίλειος Βιλιάρδος): Παρακαλώ, κύριε Γαβρήλο, έχετε τον λόγο. 
ΓΕΩΡΓΙΟΣ ΓΑΒΡΗΛΟΣ: Κυρίες και κύριοι συνάδελφοι, σήμερα συζητάμε ένα νομοσχέδιο για τη νέα γενιά και έχουμε εδώ δύο Υπουργούς που χαράσσουν πολιτική για τη νέα γενιά. Εγώ, λοιπόν, θα ήθελα να τους ρωτήσω το εξής: Μετά τη μεγαλειώδη διαδήλωση των νέων παιδιών, των φοιτητών, των μαθητών, των εκπαιδευτικών, του συνόλου, θα έλεγα, της εκπαιδευτικής κοινότητας και των γονέων μαζί, ποια είναι τα μηνύματα που λάβατε; Τι καταλάβατε από αυτό που έγινε χθες, από αυτή τη μεγαλειώδη διαδήλωση που έγινε σε όλες τις πόλεις της χώρας; Τι είναι αυτό που καταλάβατε από την αγωνία που εξέφρασαν οι μαθητές; 
Δεν άκουσα κανέναν κυβερνητικό σήμερα να αναφερθεί σε αυτή τη μεγαλειώδη διαδήλωση. Η μόνη δική σας έγνοια εδώ και μία εβδομάδα, όπως και του μιντιακού συστήματος που σας υποστηρίζει τα τελευταία χρόνια, ήταν η εργαλειοποίηση του φόβου και το πώς θα πετύχετε να μην κατέβει αυτός ο νέος κόσμος, οι μαθητές, οι φοιτητές, οι εκπαιδευτικοί στους δρόμους να φωνάξουν για τα εφτά χαμένα χρόνια αυτής της γενιάς. 
Αλήθεια, πείτε μας, κύριε Σκέρτσο, κύριε Παπαστεργίου, τι καταλάβατε από τα μηνύματα που έστειλε χθες η νέα γενιά της χώρας, μιας και σήμερα συζητάμε για ένα σχέδιο νόμου που αφορά αυτή τη γενιά; Και βέβαια, μιλάμε για μία γενιά που βλέπει τους κόπους των γονιών της για καλύτερη εκπαίδευση να μην έχουν αντίκρισμα. Μιλάμε για ένα εκπαιδευτικό σύστημα που δεν υπάρχουν κτίρια, για ένα εκπαιδευτικό σύστημα που δεν υπάρχουν εκπαιδευτικοί και κάθε χρόνο έχουμε τόσα κενά, για ένα εκπαιδευτικό σύστημα που στοιβάζονται είκοσι εφτά παιδιά σε κάθε τμήμα, για ένα εκπαιδευτικό σύστημα στο οποίο όταν τα παιδιά περάσουν στο πανεπιστήμιο δεν μπορούν να βρουν στέγη, προκειμένου να ολοκληρώσουν τις σπουδές τους, με αποτέλεσμα να αναγκάζονται να εργαστούν, για ένα εκπαιδευτικό σύστημα στο οποίο το πτυχίο που θα λάβουν κάποια στιγμή είναι εντελώς απαξιωμένο από την πολιτεία.
Κύριε Παπαστεργίου, μιας και σήμερα κάνουμε λόγο για μια πολιτική που αφορά τη νέα γενιά, δεν θα έπρεπε να δούμε εδώ συνολικά το θέμα και να κάνουμε μία κουβέντα, αφού δεν επισπεύδεται σαν Κυβέρνηση τόσα χρόνια μια ολοκληρωμένη ολιστική πολιτική για τη νέα γενιά; 
Αλήθεια, πού πάει η οικονομία της χώρας με αυτά τα νέα παιδιά που αναγκάζονται ακόμη να φεύγουν στο εξωτερικό; Είστε ευχαριστημένοι από την παραγωγικότητα της οικονομίας της χώρας με αυτούς τους μισθούς πείνας και όχι αξιοπρέπειας; Είστε ευχαριστημένοι με την οικονομία των καφέ που έχετε φτιάξει τα τελευταία χρόνια στην οποία δεν έχουν καμία ιδιαίτερη υπεραξία αυτές οι θέσεις εργασίας για τις οποίες μιλάτε; Και έρχεστε και λέτε ότι τάχα ρίξατε την ανεργία; Στο 16% είναι η ανεργία των νέων στη χώρα και όσοι βρίσκουν δουλειά, βρίσκουν δουλειά σε αυτή την οικονομία τον καφέ με τα πτυχία τους να είναι απαξιωμένα και χωρίς η ζωή τους να έχει προοπτική. Αυτά θα έπρεπε να δούμε. 
Πείτε μας τι κάνατε αυτά τα χρόνια στην εκπαίδευση! Ένα εθνικό απολυτήριο έχετε και το «πιπιλάτε» τόσα χρόνια! Ούτε αυτό δεν έχετε καταφέρει να κατοχυρώσετε έστω σε επικοινωνιακό επίπεδο. 
Περιμένουμε ακόμη ένα νομοσχέδιο από το Υπουργείο Παιδείας, περιμένουμε μία διαβούλευση που θα αφορά την κοινωνία. Ακόμη και σε αυτό -που θα μπορούσατε να το εργαλειοποιήσετε- έχετε μείνει πίσω. Και ερχόμαστε σήμερα να συζητήσουμε εδώ για μία γενιά που βλέπει ότι τα τελευταία χρόνια τόσοι πόροι ξοδεύτηκαν και για τον ψηφιακό μετασχηματισμό, κύριε Υπουργέ, αλήθεια, κύριε Παπαστεργίου, πέρα από τις όποιες παρεμβάσεις κάνατε στη δημόσια διοίκηση, έπιασαν τόπο αυτά τα χρήματα του Ταμείου Ανάκαμψης; Απευθυνθείτε στους μεγάλους βιομηχάνους της χώρας, στις μικρομεσαίες επιχειρήσεις που δεν έχουν καταφέρει να ενσωματώσουν την καινοτομία και να κάνουν έναν ψηφιακό μετασχηματισμό στην οικονομία μας. Χρήματα που σπαταλήθηκαν με απευθείας αναθέσεις από δω και από κει και ασφαλώς εκεί έγκειται το έλλειμμα της παραγωγικότητας της εργασίας στη χώρα μας. 
Αλήθεια, πού πάει αυτή η οικονομία και τι έχετε να πείτε σε αυτά τα νέα παιδιά που δεν τους θέλετε ενεργούς πολίτες; Γιατί αν τους θέλατε πραγματικά, πέρα από την ασφάλεια και την προστασία που επικαλείστε σήμερα ότι θέλετε γι’ αυτούς, θα μιλούσατε και για δικαιώματα. Πέρα από την πρόληψη των κινδύνων σε ένα ψηφιακό περιβάλλον με πολλές δυνατότητες αλλά και κινδύνους, που πράγματι όλοι αναγνωρίζουμε ότι υπάρχουν, θα είχατε βάλει στη συζήτηση και τους νέους και το σύνολο της εκπαιδευτικής κοινότητας. Φέρνετε ένα νομοσχέδιο ερήμην της εκπαιδευτικής κοινότητας, χωρίς να εμπλέκετε το σχολείο σε αυτήν την υπόθεση, χωρίς να εμπλέκετε τους καθηγητές, τους γονείς σε αυτήν την υπόθεση, τους ίδιους τους μαθητές σε μια υπόθεση που τους αφορά. Και τι κάνετε; Έρχεστε και φέρνετε ένα νομοσχέδιο απαγόρευσης -οριζόντιας μάλιστα- για τα νέα παιδιά, που ξέρουμε ότι σε αυτό το στάδιο της ανάπτυξής τους, οι μηχανισμοί αυτοελέγχου και κριτικής σκέψης είναι χαμηλοί. Όπως χαμηλή είναι και η ευαλωτότητα και η εξάρτηση είναι μεγάλη από αυτά τα νέα μέσα. 
Αντί, λοιπόν, να δημιουργήσετε ένα πλαίσιο να στηρίξουμε την οικογένεια πρώτα από όλα, προκειμένου να έχει τα εργαλεία να αντιμετωπίσει τις προκλήσεις, φέρνετε ένα νομοσχέδιο περί οριζόντιας απαγόρευσης. Και σε μια ηλικία που και σε επίπεδο Ευρωπαϊκής Ένωσης κρίνεται πλέον, γιατί δεν είναι κοινή ευρωπαϊκή λύση το να βάζετε ένα όριο στα δεκαπέντε έτη απαγόρευσης για τους μαθητές, ενώ θα μπορούσε να υπάρχει μια διαβάθμιση ηλικιακή. Θα μπορούσε να υπάρχει μια διαβάθμιση στην απαγόρευση, ένας έλεγχος και μια διάκριση κυρίως -που πρέπει να επιμείνουμε σαν πολιτεία- της πλατφόρμας και των εταιρειών, στο μέτρο που μας αναλογεί. Τίποτα από όλα αυτά. Καθαρά επικοινωνιακά φέρνετε κάτι για να κάνετε πολιτική, τάχα, για τη νέα γενιά, που όμως κανένα αποτέλεσμα δεν θα έχει αυτή η παρέμβασή σας. Ενδεχομένως, μάλιστα, να δημιουργήσει και πολύ μεγαλύτερα προβλήματα σε μία γενιά που βλέπουμε ότι η πολιτεία την αφήνει αβοήθητη τα τελευταία χρόνια, με τα αρνητικά αποτελέσματα που διακρίνουμε και από τις κατατάξεις που έχουμε και τις αξιολογήσεις. Κάτι που συμβαίνει και με την αξιολόγηση της PISA, που βλέπουμε ότι χρόνο με τον χρόνο τα Ελληνόπουλα υστερούν στον γενικότερο καταμερισμό και κατάταξη σε σχέση με τα αποτελέσματα του εκπαιδευτικού μας συστήματος, το οποίο δεν το στηρίξατε όλα αυτά τα χρόνια. 
Κυρίες και κύριοι συνάδελφοι, ασφαλώς μιλάμε σήμερα για το πώς θα οργανώσουμε ένα πλαίσιο, ένα δίκτυ ασφαλείας για τους νέους μας απέναντι στην πρόκληση της πλατφόρμας, του εθισμού, της εξάρτησης. Ακούσατε τις παρατηρήσεις όλων των φορέων. Δεν λάβατε το παραμικρό προκειμένου να ενσωματώσετε στο νομοσχέδιο που συζητάμε. Αυτό που σας ενδιαφέρει είναι να ξεπεράσουμε στο πόδι και αυτήν την υπόθεση, που αφορά το διαδίκτυο και την εξάρτηση των νέων μας, χωρίς να μας ενδιαφέρει η ουσία. Τι θα γίνει με τους υπάρχοντες λογαριασμούς; Τέθηκε το ερώτημα από τους φορείς. Ποια μέσα ελέγχου σε διεθνείς πλατφόρμες προτείνετε; Κάποιος, που κάνει ήδη χρήση, θα μπορεί να συνεχίσει; Αναπάντητα τα ερωτήματα. 
Κυρίες και κύριοι συνάδελφοι, η νέα γενιά σας έχει καταλάβει. Η νέα γενιά σε όλες τις δημοσκοπήσεις κατατάσσει το κόμμα σας, το τελευταίο κόμμα σε σχέση όχι μόνο με την Αξιωματική Αντιπολίτευση ή με το τρίτο κόμμα στη Βουλή, αλλά σε σειρά που δεν περιποιεί τιμή για ένα κόμμα που κυβερνάει επτά χρόνια να έχει απέναντί του τη νέα γενιά. Πρέπει να καταλάβετε ότι οι νέοι έχουν όνειρα, έχουν προσδοκίες και θα έρθει η δική τους ώρα να φωνάξουν τέρμα πια.
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Γαβρήλο. 
Καλείται στο Βήμα ο Υπουργός Ψηφιακής Διακυβέρνησης, ο κ. Παπαστεργίου. Θα ακολουθήσουν ο κ. Λιάκος, η κ. Διγενή και ο κ. Ρούντας. 
Κύριε Υπουργέ, έχετε τον λόγο.
ΔΗΜΗΤΡΙΟΣ ΠΑΠΑΣΤΕΡΓΙΟΥ (Υπουργός Ψηφιακής Διακυβέρνησης): Σας ευχαριστώ πολύ, κύριε Πρόεδρε.
Κυρίες και κύριοι Βουλευτές, ίσως αυτά τα έξι άρθρα είναι τα πιο σημαντικά, για τα οποία καλούμαι να μιλήσω αυτά τα τρία χρόνια και κάτι στη Βουλή. Και το πιστεύω γιατί είναι μια πολύ σημαντική στιγμή για τη χώρα, καθώς ουσιαστικά με τα ζητήματα που είχε ο γαλλικός νόμος, η Ελλάδα είναι η πρώτη ευρωπαϊκή χώρα που έρχεται να νομοθετήσει για ένα τόσο σημαντικό θέμα. 
Καταρχάς να συμφωνήσουμε αν υπάρχει πρόβλημα; Θεωρώ πως ακόμα και αν διαφωνούμε για τη λύση, το πρόβλημα είναι εκεί και υπάρχει. Και εκτός από εμάς συμφωνεί και η ΜΕΤΑ, η οποία εκτός από τον ιστορικό συμβιβασμό των 18 δισεκατομμυρίων, συμφώνησε να κάνει και δεκατρία πολύ συγκεκριμένα πράγματα: Πρώτον, στις Ηνωμένες Πολιτείες, να βάλει ημερήσιο όριο χρήσης, νυχτερινό αποκλεισμό, σχολική λειτουργία, υποχρεωτικές υπενθυμίσεις ανά μισή ώρα, έλεγχο αλγοριθμικών προτάσεων, άρα ναι εκεί πέρα υποκρύπτει -κάτι το οποίο δεν δέχτηκε- ότι υπάρχουν εθιστικοί αλγόριθμοι, απενεργοποίηση αυτόματης αναπαραγωγής -αυτό το συνεχές scrolling-, απόκρυψη των likes -προφανώς για να μη δυσαρεστούνται ή απογοητεύονται τα ανήλικα παιδιά όταν δεν έχουν τα likes που θα θέλανε-, περιορισμό των φίλτρων εμφάνισης, ενισχυμένη επαλήθευση ηλικίας, προστασία από κατάλληλο-ακατάλληλο περιεχόμενο, προστασία από ανεπιθύμητες επαφές και μηνύματα, ευκολότερες αναφορές επιβλαβούς περιεχομένου και ενισχυμένο γονικό έλεγχο. Λοιπόν, αυτά τα δέχτηκε η ΜΕΤΑ στις Ηνωμένες Πολιτείες. Στην Ευρώπη, παρ’ όλα αυτά, τέτοιοι λογαριασμοί δεν υπάρχουν. Είπαν κάποιοι: «Ωραία εσείς τι κάνετε; Αργήσατε». 
Να δούμε λιγάκι τι κάναμε όλα αυτά τα δύο χρόνια; Πρώτον, ο Έλληνας Πρωθυπουργός από τον Σεπτέμβριο του 2024, από το βήμα των Ηνωμένων Εθνών, έθεσε την ανάγκη να λυθούν κοινές προτάσεις και πρωτοβουλίες. Και λίγο αργότερα, μετά το Parco.Gov.Gr, τον Μάρτιο του 2025 στις Βρυξέλλες, στην έδρα της ΜΕΑ, της Μόνιμης Αντιπροσωπείας μας, παρουσιάσαμε την πρώτη έκδοση του KidsWallet. Δύο μήνες μετά, τον Μάιο του 2025, υπογράφουμε και παρουσιάζουμε στο Συμβούλιο Υπουργών Τηλεπικοινωνιών ένα κείμενο για την ανάγκη πλέον η Ευρώπη να κινητοποιηθεί και συνυπογράφουν η Δανία, η Ισπανία, η Κύπρος, η Ολλανδία και άλλες χώρες. Και λίγο αργότερα, το καλοκαίρι του 2025, η Ευρώπη παίρνει απόφαση για να φτιάξει έναν κοινό μηχανισμό επαλήθευσης. Τον Νοέμβριο του 2025 νομοθετούμε για το Kids Wallet και πλέον το 2026 ανακοινώνονται τα μέτρα από τον Πρωθυπουργό, στέλνεται μία επιστολή στην Πρόεδρο της Ευρωπαϊκής Επιτροπής και τον Σεπτέμβριο του 2026 η Ευρώπη καταλήγει σε ένα κοινό κείμενο προθέσεων με το EU KIDS Act.       
Nα ξαναδούμε λιγάκι, γιατί μάλλον το έχουμε παρερμηνεύσει, τι μπορούμε να κάνουμε από δω και πέρα; Μπορούμε να νομοθετήσουμε ό,τι θέλουμε όταν συζητάμε για την αγορά των ψηφιακών υπηρεσιών; Προφανώς και όχι. Προφανώς και πρέπει να πάμε βάσει υφιστάμενων ευρωπαϊκών νόμων. Και ποιος είναι αυτός; Ο νόμος είναι το DSA, χτίζουμε πάνω στο άρθρο 28 προκειμένου εκεί να μπορέσουμε νόμιμα και συμβατά με το Ενωσιακό Δίκαιο να δομήσουμε το όριο ψηφιακής ενηλικίωσης που είναι τα δεκαπέντε και στην Ελλάδα και σε πολλές άλλες ευρωπαϊκές χώρες. Στην Ελλάδα, η αλήθεια είναι πως το όριο αυτό συμβαδίζει και με την αλλαγή του σχολείου από Γυμνάσιο σε Λύκειο. 
Τέθηκε το θέμα, γιατί 1η-1ου της χρονιάς εκείνης; Γιατί το ίδιο όριο εφαρμόζεται -να το θυμίσω- και στο πώς πάνε τα παιδιά σχολείο και πώς ψηφίζουν, αλλά και στον νόμο για την κατανάλωση ή τη μη κατανάλωση αλκοόλ. Το είπατε αρκετές φορές: «Μα το EU KIDS Act, που είναι ευρωπαϊκό κείμενο, θέτει και μία ενδιάμεση κατηγορία, το δεκατρία με δεκαπέντε». Ναι, το προβλέπει αλλά πρώτον, δεν είναι ευρωπαϊκός νόμος, άρα δεν μπορούμε να ορίσουμε μία τέτοια ενδιάμεση κατηγορία, στο δεκατρία με δεκαπέντε, παρότι θα μας έβρισκε απόλυτα σύμφωνους. Σημειώνω πως και το δεκατρία οριζόντιο μέτρο είναι, γιατί λέτε περί οριζόντιων μέτρων και δεύτερον, όπως είπα και στην αρχή, δεν υπάρχουν σήμερα τέτοιοι λογαριασμοί από τις πλατφόρμες στην Ευρώπη γι’ αυτό και πρέπει με κάποιον τρόπο να πιέσουμε και να αναγκάσουμε. Το EU KIDS Act προφανώς είναι στη σωστή κατεύθυνση και περιλαμβάνει και άλλα ζητήματα που σήμερα δεν προβλέπει το DSA, όπως για παράδειγμα τι κάνουμε με το gaming -τεράστια πληγή το gaming, πιθανώς και μεγαλύτερη από τα social media- αλλά και για τους ψηφιακούς βοηθούς. 
 Συνεπώς, οι δρόμοι που είχαμε ήταν δύο: Ή να μην νομοθετήσουμε τίποτα, περιμένοντας σε δεκαπέντε, είκοσι μήνες το Eu Kids Act και να γίνει ευρωπαϊκή νομοθεσία, ή να πάρουμε το δύσκολο δρόμο που είναι αυτός της νομοθεσίας, παρότι γνωρίζουμε ότι είναι ένα δύσκολο εγχείρημα, όμως, δεν μπορούμε να χάσουμε άλλο χρόνο. 
Βέβαια, θα μπορούσαμε να κάνουμε και αυτό το οποίο λέει το ΠΑΣΟΚ, να νομοθετήσουμε κάτι το οποίο δεν στέκει στην ευρωπαϊκή νομοθεσία -ωραίο ακούγεται, αλλά δεν στέκει-, γνωρίζοντας ότι η νομοθεσία αυτή δεν θα πάει μακριά και θα ακυρωθεί.
Πάμε λίγο στο θέμα της Αυστραλίας, για το οποίο έχει χυθεί πολύ μελάνι. Όντως, το παράδειγμα της Αυστραλίας δεν ήταν ένα επιτυχημένο παράδειγμα. Καλώς έγινε; Κατά την άποψή μου, κάλλιστα έγινε. Γιατί έστω και αυτά τα δύο με τρία στα δέκα παιδιά που έκλεισαν τους λογαριασμούς, ήταν ένα πρώτο πολύ μεγάλο βήμα. 
Είπε ο κ. Καζαμίας ότι μπαίνουν, όμως, από άλλους οργανισμούς. Προφανώς, αν αφήνουμε τα παιδιά μας εμείς να μπαίνουν από τους δικούς μας λογαριασμούς, οι οποίοι είναι τελείως ξεκλείδωτοι. Εδώ υπάρχει ένα θέμα με τους γονείς και όχι με το σύστημα. 
Στην Αυστραλία καταγράφηκαν και πολλά άλλα ενδιαφέροντα ευρήματα, όπως, για παράδειγμα, ότι το μέτρο δεν πέτυχε στον βαθμό που θέλανε, διότι κυρίως δεν τρέξανε σοβαροί και ακριβείς μηχανισμοί επιβεβαίωσης ηλικίας, κάτι το οποίο στην Ευρώπη είναι διαφοροποιημένο με το κοινό αυτό ευρωπαϊκό μηχανισμό που στην Ελλάδα παρέχεται από το Kids Wallet.
Κάτι άλλο που, επίσης, έχει ενδιαφέρον στην Αυστραλία είναι ότι σε μέτρηση που έγινε από το YouGov, ένα ανεξάρτητο πόρταλ μέτρησης κοινής γνώμης, υπήρχαν δύο θετικές επιδράσεις, με το 43% των παιδιών να σημειώνει αύξηση της διά ζώσης κοινωνικής συναναστροφής και το 38% βελτίωση της συγκέντρωσης και των οικογενειακών σχέσεων.
Θα δουλέψει τελικά αυτό το οποίο προτείνουμε; Το είπα και στις Επιτροπές, δεν τρέφουμε αυταπάτες. Ξέρουμε ότι δεν είναι εύκολο να δουλέψει στο 100%, μέχρι να πιέσουμε κοινά με την Ευρώπη τις πλατφόρμες, μέσω του Eu Kids Act, ώστε να κλείσουμε όλες αυτές τις τεχνικές λεπτομέρειες ή τα κενά του συστήματος, προκειμένου να δουλέψει όπως ακριβώς και εμείς θέλουμε. Παρόλα αυτά αξίζει να το πετύχουμε. 
Και τώρα γίνεται κάτι πάρα πολύ σημαντικό, το οποίο τέθηκε στην κουβέντα μας. Φεύγει η ευθύνη από τους γονείς να είναι πίσω από τα παιδιά τους και να προσπαθούν να τους πείσουν να μην χρησιμοποιούν το κινητό τόσο πολύ. Η ευθύνη πηγαίνει στις πλατφόρμες, γιατί οι πλατφόρμες είναι υποχρεωμένες πλέον να δουν και να κρίνουν αν τελικά η υπηρεσία αυτή χρησιμοποιείται από ένα παιδί κάτω από τα δεκαπέντε έτη.
Είναι το ίδιο όπως ακριβώς όταν κάποιος πάει να πουλήσει αλκοόλ σε ένα παιδί κάτω από δεκαοκτώ. Εκείνος που πουλάει είναι υπεύθυνος, άρα η πλατφόρμα είναι υπεύθυνη. Προφανώς, τα πρόστιμα -τα οποία δεν περιγράφονται στον νόμο, γιατί προβλέπονται στον DSA- είναι πάρα πολύ μεγάλα, 6% επί του παγκόσμιου τζίρου. 
Ακούω, επίσης, το επιχείρημα ότι τα παιδιά θα μπούνε σε άλλες, πιο σκοτεινές πλατφόρμες. Δηλαδή, τι επικίνδυνο θα έχουν αυτές οι πλατφόρμες; Το είπα και προχθές. Θα έχουν φυσικούς αλγόριθμους, δυνατότητα συνεχούς scrolling, απεριόριστη χρήση χωρίς να μπαίνουν χρονικά όρια, μηνύματα από αγνώστους, ακατάλληλο περιεχόμενο; Μα, συγγνώμη και τα σημερινά social media τι το λιγότερο κάνουν;
Αφού δεν είναι τέλειο, γιατί προχωράμε; Διότι, όπως είπα και πριν, θα ήταν πολύ εύκολο να μην κάνουμε απολύτως τίποτα σήμερα και να περιμένουμε στην επόμενη θητεία και πιθανώς μέσα στην Ελληνική Προεδρία, τον τέλειο ευρωπαϊκό νόμο. Η δυσκολία, όμως, είναι εδώ. Παιδιά κάθε μέρα βυθίζονται στους σκοτεινούς αλγόριθμους και στο διαδίκτυο και νομίζω πως πρέπει μια υπεύθυνη κυβέρνηση να κάνει κάτι το οποίο οφείλει. Το κάναμε και με την πώληση αλκοόλ και καπνικών προϊόντων και πέτυχε να περιορίσει αρχικά -ήδη αυτούς τους πρώτους μήνες- την πώληση. Στείλαμε το μήνυμα ότι αυτό το πράγμα δεν μπορεί να συνεχιστεί.
Τι θα γίνει από την 1-1-2027; Οι πλατφόρμες θα πρέπει να δούνε από τους αλγόριθμους αν οι λογαριασμοί τους οποίους έχουν και οι υπηρεσίες που παρέχουνε, αν απευθύνονται σε ενήλικες ή όχι. Οι αλγόριθμοι, δυστυχώς, ξέρουν πάρα πολλά για εμάς. Εμείς τα δώσαμε. Από τα like που κάνουμε, από τις σελίδες που παρακολουθούμε, ξέρουν πολύ καλά ποιοι είμαστε και τι ηλικία έχουμε. 
Σε περίπτωση που παρ’ όλα αυτά οι πλατφόρμες δεν έχουν την εύλογη βεβαιότητα, τότε τι λέμε; Δυνητικά μπορείτε να χρησιμοποιήσετε εφαρμογές σαν το Kids Wallet. Γιατί δεν είναι υποχρεωτικό; Γιατί μπορεί μια χώρα, ένα κράτος-μέλος, να θέσει μεμονωμένη υποχρέωση ότι θα χρησιμοποιείται μόνο το Kids Wallet την ώρα που αυτή η υλοποίηση είναι κοινή και ευρωπαϊκή. Άρα, θα μπορούσαν να υπάρχουν και άλλα αντίστοιχα εργαλεία. 
Ειπώθηκε: Γιατί βάζετε μόνο αυτές τις πλατφόρμες; Εμείς δεν βάζουμε καμία πλατφόρμα. Οι πλατφόρμες και το είδος των πλατφορμών περιγράφεται από το άρθρο 2 παρ. 7 του Κανονισμού 1925/2022, το γνωστό DMA. Και εκεί πέρα περιγράφεται τι είναι επιγραμμική πλατφόρμα, ποιες είναι αυτές, ποιες είναι οι πλατφόρμες διαμοιρασμού βίντεο. Οπότε με μία καλή ανάγνωση προκύπτει ότι οι πλατφόρμες για τις οποίες σήμερα το DMA κάνει λόγο είναι το TikTok, το Facebook, το Instagram και το LinkedIn -αλλά δεν αφορά τα παιδιά- και σε μία γκρίζα ζώνη είναι το SnapChat και το X. 
Σήμερα για το YouTube, επειδή το εξαιρεί ως πλατφόρμα διαμοιρασμού βίντεο, δεν υπάρχουν κάποια μέτρα. Η άποψή μου είναι ότι θα έπρεπε και τα shorts, γιατί κι αυτό ειπώθηκε, να μπει στην κατηγορία αυτή, αλλά ούτως ή άλλως δεν είναι μία περιοριστική λίστα. Η Ευρώπη θα πρέπει το επόμενο διάστημα να εξετάσει όλα τα παραπάνω. 
Πολύ γρήγορα, γιατί χρόνος τελειώνει, θα πω για το Kids Wallet και τι είναι αυτό. Το Kids Wallet δεν είναι μια ελληνική πατέντα. Ακολουθεί έναν κώδικα και τεχνικές προδιαγραφές που η Ευρώπη όρισε πέρυσι το καλοκαίρι. Το είπα ξανά ότι δεν λύνει κανένα απολύτως προσωπικό δεδομένο των παιδιών ή των χρηστών, παρά μόνο το αν είναι πάνω ή κάτω από 15 ετών, ούτε καν την ημερομηνία γέννησης. Και δεν είναι υποχρεωτικό, γιατί δεν θα μπορούσε, όπως εξήγησα νωρίτερα, να είναι υποχρεωτική μόνο από την Ελλάδα η χρήση συγκεκριμένης εφαρμογής. Προφανώς δεν έχει δοκιμαστεί με τις πλατφόρμες, παρότι έχει δοκιμαστεί πολύ το τελευταίο διάστημα, γιατί δεν υπάρχει ακόμη αυτή η διασύνδεση. Ως μηχανισμός, όμως, δουλεύει και δουλεύει με μεγάλη επιτυχία, χωρίς καμία καταγγελία και χωρίς καμία υπόμνηση από την ΑΠΔΠΧ, προκειμένου να ελέγξουμε την πώληση ή την μη πώλησης των καπνικών προϊόντων. 
Αρκούν τα τεχνικά μέσα; Προφανώς και δεν αρκούν μόνο τα τεχνικά μέσα. Θέλει διάλογο, θέλει να μιλήσουμε στα παιδιά, στα σχολεία, οι γονείς. Αλλά και το δεύτερο, μόνο μόνο η κουβέντα, το είδαμε ότι δεν έχει πιάσει. Άρα πρέπει να προχωρήσουμε και να στηρίξουμε τους γονείς, οι οποίοι απλά δεν θα πρέπει την ώρα που ζητηθεί επιβεβαίωση ηλικίας να δώσουν το δικό τους κινητό και να πάρει η πλατφόρμα την ηλικία του γονιού. 
Συνεπώς, χρωστάμε στα παιδιά μας την παιδική τους ηλικία. Αυτό κάνουμε σήμερα. Οφείλουμε να τα προστατέψουμε. Με τα ζητήματα και τους προβληματισμούς που υπάρχουν, θεωρώ ότι αυτό το νομοσχέδιο φέρνει στην κοινωνία κάτι το οποίο περιμένει.
Ευχαριστώ πάρα πολύ. 
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Παπαστεργίου.
Καλείται στο Βήμα ο κ. Ευάγγελος Λιάκος, Βουλευτής της Νέας Δημοκρατίας. Θα ακολουθήσει η κ. Διγενή και ο κ. Ρούντας. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Σας έχει ζητήσει ο Κοινοβουλευτικός μας Εκπρόσωπος τον λόγο.
ΠΡΟΕΔΡΕΥΩΝ (Βασίλειος Βιλιάρδος): Έχει πάρει σειρά, κυρία Πρόεδρε, όπως παίρνουν όλοι.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Μετά τον Υπουργό ζήτησε. 
ΠΡΟΕΔΡΕΥΩΝ (Βασίλειος Βιλιάρδος): Δεν γίνεται, κυρία Πρόεδρε. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Γιατί δεν γίνεται;
ΠΡΟΕΔΡΕΥΩΝ (Βασίλειος Βιλιάρδος): Έχουμε άλλους προηγουμένως. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Έχετε τους κυβερνητικούς μετά από την Κυβέρνηση.
ΠΡΟΕΔΡΕΥΩΝ (Βασίλειος Βιλιάρδος): Ο κ. Ρούντας είναι μετά, που δεν νομίζω ότι είναι κυβερνητικός.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Τον κ. Λιάκο δεν τον καλέσατε μετά τον Υπουργό;
ΠΡΟΕΔΡΕΥΩΝ (Βασίλειος Βιλιάρδος): Αυτή είναι η σειρά των ομιλητών.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Ο Κανονισμός απαγορεύει μετά από τον Υπουργό να ανεβαίνει κυβερνητικός Βουλευτής. 
ΠΡΟΕΔΡΕΥΩΝ (Βασίλειος Βιλιάρδος): Αυτή είναι η σειρά, κυρία Πρόεδρε. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Δείτε τον Κανονισμό. Απαγορεύεται μετά την Κυβέρνηση να ανεβαίνει κυβερνητικός Βουλευτής. 
ΠΡΟΕΔΡΕΥΩΝ (Βασίλειος Βιλιάρδος): Εντάξει, θα το κοιτάξω. 
Έχετε τον λόγο, κύριε Λιάκο.
ΕΥΑΓΓΕΛΟΣ ΛΙΑΚΟΣ: Σας ευχαριστώ πάρα πολύ, κύριε Πρόεδρε. 
Κύριοι Υπουργοί, κυρίες και κύριοι συνάδελφοι, ανήκω στην τελευταία γενιά με αναλογικές μνήμες και στην πρώτη που ζει από την αρχή την ψηφιακή επανάσταση. Προλάβαμε να κόσμο χωρίς κινητά τηλέφωνα, χωρίς κοινωνικά δίκτυα, χωρίς τη δυνατότητα να είμαστε διαρκώς συνδεδεμένοι. Και μέσα σε λίγα χρόνια είδαμε την τεχνολογία να αλλάζει τον τρόπο που εργαζόμαστε, επικοινωνούμε, ενημερωνόμαστε, ακόμη και τον τρόπο που αντιλαμβανόμαστε τον κόσμο γύρω μας. Εμείς γνωρίσαμε την τεχνολογία ως ένα εργαλείο που μπήκε στη ζωή μας. Τα σημερινά παιδιά γνωρίζουν τη ζωή μέσα από την τεχνολογία. Αυτή η διαφορά έχει τεράστια σημασία για τη συζήτηση που κάνουμε σήμερα. 
Για ένα παιδί δεκατριών και δεκατεσσάρων ετών ο ψηφιακός κόσμος αποτελεί αναπόσπαστο μέρος της καθημερινότητάς του. Εκεί επικοινωνεί με τους φίλους του, αναζητά την αποδοχή, διαμορφώνει πρότυπα και σε μεγάλο βαθμό την εικόνα που έχει για τον εαυτό του. Και όλα αυτά συμβαίνουν σε ένα περιβάλλον που έχει αλλάξει ριζικά τα τελευταία χρόνια. 
Θυμηθείτε πώς ξεκίνησαν τα κοινωνικά δίκτυα. Μπαίναμε στο Facebook για να δούμε τι κάνουν οι φίλοι μας, να επικοινωνήσουμε με ανθρώπους που γνωρίζουμε, να μοιραστούμε στιγμές της καθημερινότητάς μας. Ακόμη και το μήνυμα στην αρχική του σελίδα ήταν χαρακτηριστικό: Συνδέσου με τους ανθρώπους γύρω σου». Ξέρετε τι γράφει σήμερα η ίδια αρχική σελίδα; «Ανακαλύψτε πράγματα που σας ενδιαφέρουν». Μέσα σε αυτές τις δύο φράσεις αποτυπώνεται μια ολόκληρη αλλαγή. Από την επικοινωνία με ανθρώπους που επιλέγουμε εμείς, περάσαμε σε ένα περιβάλλον όπου οι αλγόριθμοι επιλέγουν σε μεγάλο βαθμό το περιεχόμενο που βλέπουμε, με βάση τις προτιμήσεις και τη συμπεριφορά μας. Και αυτή η αλλαγή αποκτά ιδιαίτερη σημασία όταν μιλάμε για παιδιά. 
Κυρίες και κύριοι συνάδελφοι, πίσω από τις εφαρμογές που χρησιμοποιούμε καθημερινά, υπάρχει ένα συγκεκριμένο επιχειρηματικό μοντέλο. Όσο περισσότερο χρόνο περνάμε σε μία πλατφόρμα, τόσο μεγαλύτερη οικονομική αξία αποκτά η προσοχή μας. Γι’ αυτό και οι εταιρείες επενδύουν τεράστιους πόρους σε συστήματα που μαθαίνουν τη συμπεριφορά μας και προσπαθούν να προβλέψουν τι θα μας κρατήσει συνδεδεμένους. 
Ας σκεφτούμε, λοιπόν, τι σημαίνει αυτό για έναν δεκατριάχρονο. Ένα παιδί που βρίσκεται σε μία ηλικία που διαμορφώνει την κρίση του, την αυτοπεποίθησή του, τη σχέση του με τους άλλους, καλείται καθημερινά να διαχειριστεί ένα περιβάλλον σχεδιασμένο από εταιρείες, που διαθέτουν τεράστια τεχνολογική ισχύ και γνωρίζουν πολύ καλά πώς λειτουργεί η ανθρώπινη προσοχή. Υπάρχει προφανής ανισορροπία σε αυτή τη σχέση και η πολιτεία έχει ευθύνη να παρέμβει. 
Στις συνεδριάσεις των Επιτροπών ακούσαμε ότι τέσσερις στους δέκα δεκαεξάχρονους περνούν περισσότερες από τέσσερις ώρες την ημέρα στα κοινωνικά δίκτυα. Ακούσαμε επιστήμονες να περιγράφουν τους κινδύνους που συνδέονται με την υπερβολική χρήση των κοινωνικών δικτύων, αλλά και να επισημαίνουν τα όρια της σημερινής επιστημονικής γνώσης. Και αυτό έχει σημασία. Γιατί όσο η επιστήμη συνεχίζει να διερευνά τις μακροπρόθεσμες επιπτώσεις αυτής της νέας πραγματικότητας, εκατομμύρια παιδιά μεγαλώνουν ήδη μέσα σε αυτήν. Η προστασία τους απαιτεί σοβαρότητα, τεκμηρίωση και συγκεκριμένες αποφάσεις και μας φέρνει μπροστά σε ένα ουσιαστικό ερώτημα: Μέχρι πού μπορεί να φτάνει η ευθύνη ενός γονιού και από πού αρχίζει η ευθύνη μιας εταιρείας; 
Σήμερα, ζητάμε από τις οικογένειες να παρακολουθούν κάθε νέα εφαρμογή, να κατανοούν τους αλγορίθμους, να ελέγχουν το περιεχόμενο και να αντιμετωπίζουν κινδύνους, που συχνά ούτε οι ίδιοι οι ενήλικες μπορούν εύκολα να αναγνωρίσουν. Η οικογένεια χρειάζεται υποστήριξη και οι εταιρείες οφείλουν να αναλαμβάνουν το μερίδιο ευθύνης που τους αναλογεί. Αυτή είναι η κατεύθυνση του νομοσχεδίου που συζητούμε σήμερα. 
Με τη θέσπιση του ηλικιακού ορίου των δεκαπέντε ετών, η πολιτεία διαμορφώνει ένα σαφέστερο πλαίσιο προστασίας και θέτει τις πλατφόρμες προ των ευθυνών τους για τον έλεγχο της πρόσβασης των ανηλίκων. Πρόκειται για μια πρωτοβουλία που εντάσσεται σε μια ευρύτερη ευρωπαϊκή προσπάθεια. Στη Γαλλία, στη Βρετανία, στο Ευρωπαϊκό Κοινοβούλιο, η συζήτηση έχει ήδη προχωρήσει σε ζητήματα που αφορούν τον ίδιο τον σχεδιασμό των ψηφιακών υπηρεσιών, την ατελείωτη κύλιση περιεχομένου, την αυτόματη αναπαραγωγή βίντεο, τους μηχανισμούς που ενθαρρύνουν τη συνεχή χρήση. Και εδώ αναδεικνύεται μια ακόμα σημαντική διάσταση. Οφείλουμε να εξετάσουμε τόσο την ηλικία πρόσβασης, όσο και τις συνθήκες μέσα από τις οποίες πραγματοποιείται η ψηφιακή δραστηριότητα των παιδιών. 
Η Ελλάδα συμμετέχει ενεργά στη διαμόρφωση αυτής της ευρωπαϊκής προσέγγισης και αυτό είναι ιδιαίτερα σημαντικό, καθώς οι μεγάλες τεχνολογικές πλατφόρμες λειτουργούν πέρα από τα εθνικά σύνορα και απαιτούν κοινή ευρωπαϊκή αντιμετώπιση. Το επόμενο βήμα είναι η αποτελεσματική εφαρμογή του νέου πλαισίου με αξιόπιστους μηχανισμούς επαλήθευσης, προστασία των προσωπικών δεδομένων και ουσιαστική εποπτεία. 
Πιστεύω βαθιά ότι η αξία κάθε νομοθετικής πρωτοβουλίας, όπως και κάθε πολιτικής απόφασης, κρίνεται τελικά από το πραγματικό της αποτύπωμα στην καθημερινότητα των πολιτών. 
Θέλω, όμως, να σταθώ και σε κάτι ακόμα. Ένα παιδί που σήμερα είναι δεκατεσσάρων ετών, αύριο θα γίνει δεκαπέντε. Η συμπλήρωση ενός ηλικιακού ορίου δεν συνεπάγεται αυτομάτως και την απόκτηση της κρίσης που απαιτείται για την ασφαλή χρήση των κοινωνικών δικτύων. Γι’ αυτό και η προσπάθειά μας πρέπει να συνεχιστεί με ακόμα μεγαλύτερη έμφαση στην ψηφιακή παιδεία. Να μάθουμε στα παιδιά πως λειτουργούν οι αλγόριθμοι, πώς αναγνωρίζεται η παραπληροφόρηση, πώς προστατεύονται τα προσωπικά τους δεδομένα και πώς επηρεάζονται οι επιλογές τους. Να στηρίξουμε τους εκπαιδευτικούς και τους γονείς με πρακτικά εργαλεία και να ακούσουμε περισσότερο τα ίδια τα παιδιά. Να κατανοήσουμε τις ανάγκες τους και τον τρόπο με τον οποίο βιώνουν αυτή την πραγματικότητα. 
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)
Στο σημείο αυτό, αξίζει να αναγνωρίσουμε όσα έχουν ήδη γίνει. Γιατί αυτή η Κυβέρνηση, η Κυβέρνηση της Νέας Δημοκρατίας και του Κυριάκου Μητσοτάκη έχει ήδη κάνει σημαντικά βήματα σε αυτή την κατεύθυνση, με το πρόγραμμα «Ψηφιακή Πολιτειότητα για παιδιά» που ενισχύει τις γνώσεις και τις δεξιότητες των μαθητών για την ασφαλή χρήση του διαδικτύου, με το Kids Wallet και το parco.gov.gr, που δίνουν στους γονείς συγκεκριμένα εργαλεία προστασίας και καθοδήγησης αλλά και με το νέο πλαίσιο για ασφαλή αξιοποίηση της τεχνητής νοημοσύνης στα σχολεία. Πρόκειται για πρωτοβουλίες που εντάσσονται σε ευρύτερη στρατηγική για την προστασία και την ενδυνάμωση των παιδιών στον ψηφιακό κόσμο και πάνω σε αυτή την προσπάθεια έρχεται να προστεθεί η σημερινή νομοθετική πρωτοβουλία. 
Κυρίες και κύριοι συνάδελφοι, ζούμε σε μια εποχή, που λίγες τεχνολογικές εταιρείες έχουν συγκεντρώσει πρωτοφανή οικονομική ισχύ και δυνατότητα επιρροής στην καθημερινότητα δισεκατομμυρίων ανθρώπων. Πιστεύω βαθιά στην ελεύθερη οικονομία, στην επιχειρηματικότητα και στην τεχνολογική πρόοδο. Πιστεύω, εξίσου βαθιά, ότι η δημοκρατία οφείλει να θέτει κανόνες, ιδιαίτερα όταν διακυβεύονται τα δικαιώματα και η ασφάλεια των παιδιών. Κάθε τέτοια παρέμβαση είναι μια μικρή αλλά ουσιαστική νίκη της δημοκρατικής λογοδοσίας απέναντι στη συγκέντρωση ανεξέλεγκτης ισχύος και θεωρώ ότι αυτή είναι μία αρχή που μπορεί να μας ενώνει, ανεξάρτητα από την πολιτική παράταξη, στην οποία ανήκουμε. 
Η τεχνολογική πρόοδος πρέπει να υπηρετεί τον άνθρωπο και η πολιτική έχει την ευθύνη να διασφαλίζει ότι αυτό θα συμβαίνει. Με αυτή την πεποίθηση στηρίζω τη σημερινή νομοθετική πρωτοβουλία. 
Σας ευχαριστώ πολύ. 
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Λιάκο.
Σχετικά με αυτό που είπε η Πρόεδρος της Πλεύσης Ελευθερίας, δεν υπάρχει τέτοια απαγόρευση από τον Κανονισμό, δηλαδή μετά τον Υπουργό να μη μιλήσει κυβερνητικός Βουλευτής. Φαίνεται από το άρθρο 64 καθαρά. 
Καλείται στο Βήμα η κ. Ασημίνα Διγενή, Βουλευτής του Κομμουνιστικού Κόμματος Ελλάδος. 
ΑΣΗΜΙΝΑ (ΣΕΜΙΝΑ) ΔΙΓΕΝΗ: Ευχαριστώ, κύριε Πρόεδρε. 
Το ζήτημα που συζητούμε από το πρωί δεν μπορεί να αντιμετωπιστεί με επικοινωνιακά πυροτεχνήματα και απαγορεύσεις, που δημιουργούν περισσότερα προβλήματα από αυτά που καλούνται να επιλύσουν. 
Από τους καλύτερους μαθητές της Ευρωπαϊκής Ένωσης, τους πρωτοπόρους στην αντιδραστική κατεύθυνση, τι ακούσαμε σήμερα; Ακούσαμε πάλι ανακρίβειες, διαστρεβλώσεις και ρητορικές παραχαράξεις. Η Κυβέρνηση που σήμερα εμφανίζεται ως προστάτης των παιδιών απέναντι στους κινδύνους των μέσων κοινωνικής δικτύωσης, αφήνει ανέγγιχτους τους επιχειρηματικούς κολοσσούς που κερδοσκοπούν πάνω στην εξάρτησή τους. Τρεις μόνο εξ αυτών έχουν ετήσιο τζίρο 800 δισεκατομμύρια δολάρια και κεφαλαιοποίηση 6 τρισεκατομμύρια δολάρια. Ότι τι, δηλαδή; Κάποιοι από αυτούς θα τρομάξουν με τα πρόστιμα-μπαμπούλες της συμφοράς που θα βάλουμε εμείς και θα συμμορφωθούν; 
Διαδικτυακός εκφοβισμός, διαρκής έκθεση σε κατασκευασμένα πρότυπα, εμπορευματοποίηση της προσωπικής ζωής και ψυχολογική πίεση στους εφήβους δεν αποτελούν φανταστικούς κινδύνους. Όμως, ποιος κατασκευάζει αυτήν την ψηφιακή παγίδα; Ποιος εισπράττει τα κέρδη της; 
Όπως εύστοχα ανέδειξαν οι Βουλευτές του ΚΚΕ, η Βιβή Δάγκα και ο Γιάννης Δελής, το πρόβλημα συνδέεται άμεσα με τον ίδιο τον χαρακτήρα πλατφορμών και αλγορίθμων που στηρίζουν την κερδοφορία τους στη μεγαλύτερη παραμονή των χρηστών στις οθόνες online. Αυτή ακριβώς είναι η καρδιά του προβλήματος. Οι ψηφιακές πλατφόρμες είναι σχεδιασμένες έτσι, ώστε να βγάζουν κέρδος, εκμεταλλευόμενες την προσοχή παιδιών και ενηλίκων.
Είναι υποκρισία της Κυβέρνησης και των άλλων κομμάτων ότι θα σπάσουν το επιχειρηματικό μοντέλο που εκμεταλλεύεται αυτό ακριβώς, με απαγορεύσεις, με όρια και με πρόστιμα. Δεν πρόκειται για κάποια αθώα τεχνολογική παρενέργεια, πρόκειται για έναν ολόκληρο μηχανισμό που μετατρέπει την ανθρώπινη προσοχή σε εμπόρευμα.
Όσο τα μέσα κοινωνικής δικτύωσης και το διαδίκτυο είναι στα χέρια των μονοπωλιακών ομίλων, θα είναι μέσα χειραγώγησης, ιδιαίτερα σε πολεμικές συνθήκες, ενώ στην περίοδο της πολεμικής προετοιμασίας που ζούμε είναι μέσα πειθάρχησης και καταστολής, με τη διαρκή παρακολούθηση και επιτήρηση των χρηστών. Αντί η Κυβέρνηση να συγκρουστεί με την αιτία της εξάρτησης, επιλέγει απαγορεύσεις. Είναι σαν να επιτρέπει σε μια βιομηχανία να μολύνει το νερό και μετά να τιμωρεί εκείνους που διψούν. 
Με ποιον ακριβώς τρόπο θα εφαρμοστεί αυτή η απαγόρευση; Θα απαιτείται επαλήθευση ηλικίας από όλους τους χρήστες; Ποιος θα συγκεντρώνει τα προσωπικά στοιχεία; Ποιος θα τα επεξεργάζεται; Ποιος θα εγγυάται ότι δεν θα αξιοποιηθούν για άλλους σκοπούς; Δεν είναι τεχνικές λεπτομέρειες αυτά, αφορούν θεμελιώδη δημοκρατικά δικαιώματα.
[bookmark: _Hlk236046452]Η ευρωκοινοβουλευτική ομάδα του ΚΚΕ έχει προειδοποιήσει για την επέκταση της ψηφιακής παρακολούθησης. Δεν μπορεί στο όνομα της προστασίας των ανηλίκων να διαμορφώνεται ένα περιβάλλον γενικευμένης καταγραφής της διαδικτυακής δραστηριότητας. Άλλωστε, δεν προστατεύεις ένα παιδί από τη ψηφιακή χειραγώγηση, παραδίδοντάς το στη ψηφιακή επιτήρηση.
Αναρωτηθήκατε ποτέ, γιατί ένα παιδί καταφεύγει ατελείωτες ώρες στην οθόνη; Μήπως επειδή το σχολείο μετατρέπεται σε έναν ατέλειωτο μαραθώνιο, οι γονείς εργάζονται με εξαντλητικά ωράρια, οι ελεύθεροι χώροι λιγοστεύουν, ο αθλητισμός, ο πολιτισμός, η δημιουργική απασχόληση γίνονται όλο ένα και περισσότερο ακριβοπληρωμένα εμπορεύματα; Πόσοι γονείς, άραγε, έχουν χρόνο να συζητήσουν με τα παιδιά τους επιστρέφοντας εξουθενωμένοι από τις δουλειές τους; Πόσοι έφηβοι έχουν πρόσβαση σε δωρεάν αθλητικές εγκαταστάσεις, μουσικά εργαστήρια, θεατρικές ομάδες, βιβλιοθήκες; Πόσα σχολεία διαθέτουν μόνιμους ψυχολόγους και κοινωνικούς λειτουργούς; Δεν συζητάμε για ψηφιακή εξάρτηση αποσιωπώντας τις κοινωνικές συνθήκες που την τροφοδοτούν. 
Μιλάμε, λοιπόν, για προστασία της παιδικής ηλικίας όταν έχει μετατραπεί σε πεδίο επιχειρηματικής εκμετάλλευσης; Όταν η ψυχική υγεία εμπορευματοποιείται; Όταν οι δημόσιες δομές πρόληψης και υποστήριξης δεν επαρκούν, όταν η οικογένεια καλείται να αντιμετωπίσει μόνη της προβλήματα που έχουν βαθιές κοινωνικές αιτίες; Η απάντησή σας, σας παρακαλώ, ας μην είναι πάλι η γνωστή επίκληση της ατομικής ευθύνης ούτε η μετατροπή γονέων σε αστυνομικούς του διαδικτύου και τα παιδιά σε υπόπτους με διαρκή έλεγχο. 
Το ΚΚΕ έχει καταθέσει συγκεκριμένες διεκδικήσεις για ολοκληρωμένα μέτρα προστασίας, πρόληψης και δράσεων κατά των εξαρτήσεων σε όλες τις βαθμίδες της εκπαίδευσης, επιστημονική ενημέρωση των γονιών, δημόσιες και δωρεάν υπηρεσίες ψυχικής υγείας και πραγματική προστασία των προσωπικών δεδομένων και βέβαια, σύγχρονες υποδομές αθλητισμού και πολιτισμού σε κάθε γειτονιά, ώστε ο ελεύθερος χρόνος των παιδιών να μην αποτελεί προνόμιο μόνο αυτών που έχουν χρήματα. 
Αρνούμαστε να παρουσιάζετε μια απαγόρευση ως λύση σε ένα σύνθετο κοινωνικό πρόβλημα. Η τεχνολογία, αποτελεί κατάκτηση της επιστήμης και της ανθρώπινης εργασίας. Το θέμα, όμως, είναι ποιος την ελέγχει, ποιος την αξιοποιεί και για ποιον σκοπό. Για να υπηρετεί τις ανάγκες του ανθρώπου ή για να μετατρέπει ακόμα και την ανθρώπινη επικοινωνία σε εμπόρευμα; Για να διευρύνει τη γνώση και τη δημιουργικότητα ή για να εγκλωβίζει τη νέα γενιά σ’ έναν ατελείωτο κύκλο κατανάλωσης και εξάρτησης; 
Τα παιδιά περνούν πολλές ώρες μέσα στον ψηφιακό κόσμο, γιατί ο πραγματικός κόσμος, τους στερεί όλο και πιο πολλές δυνατότητες για ουσιαστική ζωή. Δεν χρειάζονται, όμως, έναν ακόμη ψηφιακό χωροφύλακα. Χρειάζονται δικαιώματα, πραγματική ελευθερία, μέλλον. Τους οφείλουμε έναν πραγματικό κόσμο που δεν θα τα αναγκάζει να αναζητούν στις οθόνες τη ζωή που στερούνται. Όσο για τις πλατφόρμες, είναι τεράστιες καπιταλιστικές επιχειρήσεις που μετατρέπουν την ανθρώπινη προσοχή σε εμπόρευμα, τα προσωπικά δεδομένα σε οικονομική δύναμη και την ανάγκη των νέων για επικοινωνία και αποδοχή σε πηγή κερδοφορίας. Οι αλγόριθμοι δεν σχεδιάστηκαν για να μορφώνουν τα παιδιά. Σχεδιάστηκαν για να τα κρατούν όσο περισσότερο γίνεται μπροστά σε μια οθόνη.
Εμείς δεν δεχόμαστε, στο όνομα της προστασίας των παιδιών και μιας δήθεν πρόληψης, να οικοδομείται μια κοινωνία γενικευμένου ψηφιακού φακελώματος. Θέλουμε τα παιδιά να μεγαλώνουν ως ελεύθεροι, δημιουργικοί άνθρωποι και όχι ως αυριανοί καταναλωτές, εγκλωβισμένοι σε έναν κόσμο όπου ακόμη και η μοναξιά τους, θα γίνεται εμπόρευμα. Γιατί ένα παιδί που περνάει ατελείωτες ώρες μπροστά σε μια οθόνη, δεν χρειάζεται μόνο κάποιον για να την κλείσει, χρειάζεται μια κοινωνία, έναν άλλο κόσμο που θα του ανοίξει άλλους ορίζοντες και αυτός ο κόσμος δεν χτίζεται ούτε με απαγορεύσεις ούτε με επιτήρηση. Χτίζεται με δικαιώματα, συλλογική δράση, μόρφωση, πολιτισμό και αγώνα. 
Αυτή είναι η ουσία της θέσης του ΚΚΕ. Αυτή είναι η προστασία της νέας γενιάς, γιατί τα παιδιά μας δεν γεννήθηκαν για να γίνουν πελάτες των αλγορίθμων. Γεννήθηκαν για να γνωρίσουν, να δημιουργήσουν, να αγαπήσουν, να αμφισβητήσουν και να αλλάξουν τον κόσμο. Και αυτό το δικαίωμα δεν παραδίδεται ούτε στις πολυεθνικές της τεχνολογίας ούτε σε κανέναν μηχανισμό ψηφιακής επιτήρησης. 
Ευχαριστώ.
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κυρία Διγενή. 
Καλείται στο Βήμα ο κ. Γεώργιος Ρούντας, Κοινοβουλευτικός Εκπρόσωπος της Νίκης. 
Θα ακολουθήσουν η κ. Ρούσσου και μετά η κ. Ασημακοπούλου.
ΑΛΕΞΑΝΔΡΟΣ ΚΑΖΑΜΙΑΣ: Πότε θα μιλήσω εγώ, κύριε Πρόεδρε;
ΠΡΟΕΔΡΕΥΩΝ (Βασίλειος Βιλιάρδος): Μετά από τις δύο ομιλήτριες που προείπα, κύριε Καζαμία. 
ΑΛΕΞΑΝΔΡΟΣ ΚΑΖΑΜΙΑΣ: Και ήταν πριν από εμένα;
ΠΡΟΕΔΡΕΥΩΝ (Βασίλειος Βιλιάρδος): Αφήνουμε πάντα δύο Βουλευτές να μιλήσουν, κύριε Καζαμία. 
ΑΛΕΞΑΝΔΡΟΣ ΚΑΖΑΜΙΑΣ: Αυτό δεν είναι στον Κανονισμό. Και αυτά που είπατε για την κ. Κωνσταντοπούλου είναι στο μυαλό σας…
ΠΡΟΕΔΡΕΥΩΝ (Βασίλειος Βιλιάρδος): Σας παρακαλώ, προσέξτε τους τρόπους σας. 
ΑΛΕΞΑΝΔΡΟΣ ΚΑΖΑΜΙΑΣ: Δεν είναι στον Κανονισμό αυτά. Εφαρμόζετε ό,τι θέλετε όπως θέλετε.
ΠΡΟΕΔΡΕΥΩΝ (Βασίλειος Βιλιάρδος): Δεν το κάνω ποτέ, κύριε Καζαμία. 
ΑΛΕΞΑΝΔΡΟΣ ΚΑΖΑΜΙΑΣ: Το κάνετε διαρκώς. 
ΠΡΟΕΔΡΕΥΩΝ (Βασίλειος Βιλιάρδος): Ευχαριστώ πολύ για την εκτίμηση!
ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ: Και οι Βουλευτές πότε θα μιλήσουν; Αναφέρομαι στην λίστα με τους Βουλευτές.
ΠΡΟΕΔΡΕΥΩΝ (Βασίλειος Βιλιάρδος): Βλέπετε πώς παραπονιούνται οι Κοινοβουλευτικοί, ενώ κάνουμε αυτό ακριβώς που είπατε, μιλάνε δύο Βουλευτές και μετά ένας Κοινοβουλευτικός Εκπρόσωπος. 
Έχετε τον λόγο, κύριε Ρούντα. 
ΓΕΩΡΓΙΟΣ ΡΟΥΝΤΑΣ: Ευχαριστώ πολύ, κύριε Πρόεδρε. 
Κύριε Υπουργέ, κυρίες και κύριοι συνάδελφοι, συζητάμε από το πρωί ένα νομοσχέδιο το οποίο τυγχάνει κριτικής από σύσσωμη την Αντιπολίτευση και μάλιστα, σε πολλά κοινά σημεία. 
Όμως, επειδή είπαμε πολλά, να ξεκινήσω λίγο διαφορετικά. Είναι τεράστιο το ερώτημα και θεμελιώδες το πόση υποκρισία μπορεί να αντέξει ο τόπος, πόσες φορές η Κυβέρνηση θα επικαλείται το εθνικό συμφέρον, το κράτος δικαίου και την αριστεία, την ίδια ώρα που η ίδια η πολιτική της γεννά σκάνδαλα και διαφθορά. 
Να ξεκινήσουμε πρώτα με το παράνομο και άθλιο Τουρκολιβυκό Μνημόνιο. Κοίταζα τόση ώρα να δω μήπως τυχόν έχει παραιτηθεί ο κ. Γεραπετρίτης και η πολιτική ηγεσία του Υπουργείου Εξωτερικών, αλλά δυστυχώς, εις μάτην. Εξακολουθούν να συνεχίζουν το καταστρεπτικό τους έργο. Έκανε την επίκυψη στον «νεοσουλτάνο» Ερντογάν και φανέρωσε όλη τη δουλικότητα, η οποία διακατέχει την Κυβέρνηση, με μία κίνηση. 
Ε, όχι, λοιπόν, καλό είναι να ξέρει ότι οι Έλληνες δεν προσκυνάμε. Έχετε καταλάβει πραγματικά τι έχει συμβεί; Έχετε καταλάβει τι έγινε στην Κάσο; Θα το επαναλάβω. Σας το είπε και ο Βουλευτής σας, ο κ. Συρίγος. Σας είπε ότι υποχωρήσατε δύο φορές. 
Η Λιβύη ενέκρινε στη Βουλή της το παράνομο και άθλιο Τουρκολιβυκό Μνημόνιο. Και αυτή η εξέλιξη αποδεικνύει τη βαθιά διείσδυση, την τουρκική διείσδυση που υπάρχει και στις δύο πλευρές της Λιβύης και προφανώς, προαναγγέλλει τον ρόλο που θα παίξει την επόμενη μέρα η Τουρκία, η Άγκυρα, σε αυτή τη χώρα. Και αυτό συμβαίνει την ίδια στιγμή μάλιστα, που το Υπουργείο Εξωτερικών παρασύρει τον ελληνικό λαό στον εφησυχασμό και λέει ότι δήθεν, είχαμε καλές σχέσεις με τη Λιβύη, γιατί αυτό έλεγε τόσο καιρό. 
Είναι απορίας άξιον, πού είναι η αποτελεσματική σας στρατηγική αποτροπή; Πού είναι η διπλωματική πρωτοβουλία; Εκτός και αν έχετε κάνει κάποια κρυφή συμφωνία με την Τουρκία και δεν το λέτε στον ελληνικό λαό, γιατί δεν εξηγείται αλλιώς τόση υποχωρητικότητα. 
Και το περίεργο είναι ότι ο κ. Γεραπετρίτης δήλωσε ότι προτίθεται να προχωρήσει σε γραπτή ενημέρωση στην Τουρκία για την πόντιση του καλωδίου. Για ποιο λόγο; Επειδή το ζήτησε η Τουρκία; Πού προβλέπεται αυτό, να δώσει γραπτή ενημέρωση και να το παρουσιάζει ότι δήθεν δεν είναι τίποτα; 
Δεν το καταλαβαίνετε ότι αν το κάνετε θα παραχωρήσετε δικαιώματα στην Τουρκία εκεί που δεν έχει και που δεν δικαιούται; Και εν πάση περιπτώσει, αν δεν κάνετε τώρα επέκταση στα 12 ναυτικά μίλια παντού -όχι εκεί που θέλετε, παντού- σε όλο το Αιγαίο και να κάνετε κοινή ΑΟΖ με την Κύπρο, πότε θα το κάνετε; Μας λέτε δήθεν, ότι θα κρίνετε την κατάλληλη στιγμή. Πότε είναι αυτή η κατάλληλη στιγμή επιτέλους; 
Είναι σαφές πως βρισκόμαστε μπροστά από τις «Πρέσπες του Αιγαίου». Είναι εν εξελίξει. Και αν συνεχίσετε και κάνετε το επόμενο βήμα, είναι πραγματικά μια ντροπή της Κυβέρνησης, μια προδοτική κίνηση που προσπαθεί να ξεγελάσει τον ελληνικό λαό. Σας το λέμε τόσο καιρό, επέκταση τώρα στα 12 ναυτικά μίλια παντού και κοινή ΑΟΖ με την Κύπρο. 
Και ένα δεύτερο σημείο στο οποίο θέλω να αναφερθώ είναι για την συνάντηση στην Αθηναϊκή Λέσχη. Να γνωρίζει η Κυβέρνηση -των μυστικών και παράνομων παρακολουθήσεων- ότι αυτή η κρυφή συνάντηση των φίλων του Ισραήλ στην Αθηναϊκή Λέσχη γεννάει σειρά από πολύ σοβαρά ερωτήματα. Και μάλιστα, από την ημέρα της συνάντησης αυτής μέχρι τώρα, επίσημη απάντηση και θέση δεν έχουμε από τον Πρωθυπουργό, μόνο ο Αντιπρόεδρος της Κυβέρνησης είπε κάτι, μαζί με το σύνθημα για τη ΔΑΠ. 
Και αυτό που πήγατε να κάνετε κρυφά, έγινε φανερό και το έμαθε όλος ο κόσμος. Διότι κρυφά πήγε να γίνει, γιατί η Αθηναϊκή Λέσχη είναι κρυφό κλαμπ. Δεν έχει πρόσβαση ο καθένας και γι’ αυτό ως ΝΙΚΗ στη Συνταγματική Αναθεώρηση προτείναμε να υπάρχει ασυμβίβαστο μεταξύ βουλευτικής ιδιότητας και συμμετοχής σε κλειστές ή μυστικές λέσχες και οργανώσεις. 
Και τίθεται το ερώτημα: Πώς αυτή η φιλία μπορεί να ενώσει εν ενεργεία Υπουργούς, προφανώς την Κυβέρνηση, τον Αντώνη Σαμαρά, στελέχη του ΠΑΣΟΚ και τους Σπαρτιάτες; 
Το γνώριζε ο Πρωθυπουργός; Εκτός κι αν είπε ο ίδιος να πάτε, να σας έδωσε εντολή. Και οι εκλεγμένοι Βουλευτές και Υπουργοί θα πρέπει να εξηγήσουν στον ελληνικό λαό ποια συμφέροντα θα δεχτούν να υποστηρίξουν. 
Κι ένα σχόλιο. Δεν είναι εδώ βέβαια ο Αντιπρόεδρος της Κυβέρνησης κ. Γεωργιάδης. Θα πω κάτι, το οποίο αν το διάβασα σωστά, σχολίασε ότι οι εκλεγμένοι πολιτικοί, λέει, δίνουμε με λογαριασμό μόνο στους ψηφοφόρους μας και σε κανέναν άλλον. 
Αυτό κατά τη γνώμη μας είναι τρανή απόδειξη ότι είστε μια αιρετή ολιγαρχία, η οποία απευθύνεται μόνο στους δικούς της, στους ημετέρους, στους γαλάζιους, και αδιαφορεί για τον υπόλοιπο ελληνικό λαό. Ενδιαφέρεστε μόνο για τις ψήφους και για την επανεκλογή σας. Είναι μια δήλωση που απαξιώνει πλήρως, συνολικά, το εκλογικό σώμα. Δεν κυβερνάτε μόνο τους ψηφοφόρους σας, κυβερνάτε ολόκληρο τον ελληνικό λαό. Αλλά δυστυχώς έτσι είναι, όπου έχετε συμφέρον, εκεί δείχνετε και ενδιαφέρον. 
Τρίτο σημείο σε ό,τι αφορά στην υπόθεση Μπεκίρη, δεν θα περιμέναμε τίποτα λιγότερα από μια Κυβέρνηση η οποία λέει ότι έχει έναν εθελοντή -τουλάχιστον έτσι είπε ο ίδιος- διευθυντή στο Γραφείο του Πρωθυπουργού. Τελικά υπάρχει ή δεν υπάρχει ΦΕΚ διορισμού; Και εφόσον λέτε ότι είστε Κυβέρνηση της αξιοπιστίας και Κυβέρνηση των αρίστων, της αριστείας και του επιτελικού κράτους, δώστε στη δημοσιότητα το ΦΕΚ να δούμε τα τυπικά του προσόντα, να δούμε τα πτυχία του και το καθεστώς άσκησης των καθηκόντων του, για να μάθουμε και εμείς και ο ελληνικός λαός τι γίνεται. Εκτός αν θέλετε να συνεχίζει να υπάρχει αυτό το σκοτάδι για το περιβάλλον του Πρωθυπουργού. 
Και ξέρετε, δεν γίνεται να έχετε δύο μέτρα και δύο σταθμά, απόλυτη αυστηρότητα και υποχρεωτικότητες για τους Έλληνες πολίτες και χαλαρότητα για την εξουσία. Δεν γίνεται να πιέζετε τους Έλληνες και να απαιτείτε συμμόρφωση και να μην απαντάτε σε κρίσιμα εθνικά θέματα και σε θέματα διαφάνειας. Το κράτος δεν είναι κομματικό σας λάφυρο ούτε οι δημόσιοι θεσμοί είναι προσωπικό σας προνόμιο και προφανώς η εθνική κυριαρχία δεν είναι πεδίο δικό σας για επικοινωνιακή διαχείριση.
Σε ό, τι αφορά στο νομοσχέδιο τα έχει πει πάρα πολύ αναλυτικά σήμερα όλη την ημέρα η Βουλευτής μας Β1΄ Βορείου Τομέα κ. Κουρουπάκη. Εγώ θα ήθελα να πω κάτι κλείνοντας. Μου έκανε εντύπωση αυτή η οριζόντια απαγόρευση. Μου θύμιζε πάρα πολύ όλα τα νομοσχέδια του Υπουργείου Δικαιοσύνης -το είπα και πριν- όπου έχουν έναν αμιγώς κατασταλτικό χαρακτήρα. Προφανώς η καταστολή είναι κάτι πολύ εύκολο για εσάς και σας δίνει επικοινωνιακά επιχειρήματα και διαφήμιση, ειδικά τώρα που είστε σε προεκλογική περίοδο, που είμαστε σε προεκλογική περίοδο, και θέλετε προφανώς να δείξετε έργο. 
Οι γενικευμένοι περιορισμοί και οι απαγορεύσεις δεν αντιμετωπίζουν τα δομικά χαρακτηριστικά των ψηφιακών υπηρεσιών. Ξέρετε, είναι πολύ πιθανότερο να υποστούν χειρότερες συνέπειες τα παιδιά μας. Χρειάζεται παιδεία από το σχολείο και από τους γονείς, οικοδόμηση σχέσεων εμπιστοσύνης. Η πραγματική αποτελεσματικότητα αυτού του μέτρου παραμένει αβέβαιη, καθώς οι περιορισμοί μπορούν να παρακαμφθούν μέσω τεχνικών υπηρεσιών. 
Να θυμίσω ότι για να κατεβάσει κάποιος το kids wallet πρέπει να μπει μέσα από το gov wallet, το οποίο μέσα περιέχει όλα τα στοιχεία των Ελλήνων πολιτών και τον προσωπικό αριθμό. Και εδώ να θυμίσω τα τεράστια ζητήματα ασφάλειας που εγείρονται, γιατί υπήρξαν κενά ασφάλειας -και έχω καταθέσει και σχετική ερώτηση- και τον κίνδυνο που υπάρχει από κακόβουλους χρήστες να κλέψουν προσωπικά δεδομένα και των γονιών και των μικρών παιδιών. 
Ευχαριστώ.
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Ρούντα. 
Γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής, είκοσι εννέα μαθήτριες και μαθητές και τέσσερις συνοδοί εκπαιδευτικοί από το Γυμνάσιο Λιμένα Θάσου Καβάλας. 
Σας καλωσορίζουμε στη Βουλή, παιδιά, και σας ευχόμαστε καλή πρόοδο. 
(Χειροκροτήματα από όλες τις πτέρυγες της Βουλής)
Καλείται στο Βήμα η κ. Έλλη Ρούσσου, Βουλευτής της Πλεύσης Ελευθερίας. Θα ακολουθήσουν η κ. Ασημακοπούλου, ο κ. Καζαμίας, ο κ. Κυριαζίδης και η κ. Λινού.
Κυρία Ρούσσου, έχετε τον λόγο.
ΕΛΛΗ ΡΟΥΣΣΟΥ: Ευχαριστώ, κύριε Πρόεδρε. 
Πριν κάποια ώρα, μία ώρα δεν ξέρω, παραπάνω, ήρθε για πέντε λεπτά ο κ. Γεωργιάδης και εξαπέλυσε δριμεία επίθεση σε όσους, σε όσες παρατάξεις, σε όσα κόμματα δεν ψήφισαν το νομοσχέδιο. Ποιο νομοσχέδιο; Αυτού του οριζόντιου περιορισμού μέχρι 15 ετών να μην έχουν πρόσβαση στα κοινωνικά δίκτυα. 
Θέλω λοιπόν να πω πάνω σε αυτό που είπε ο κ. Γεωργιάδης να του πω, επειδή δεν παρακολούθησε και τις συζητήσεις, δεν είδε τα Πρακτικά προφανώς, αυτό που είπαμε είναι ότι η ασφάλεια των παιδιών στα κοινωνικά δίκτυα δεν εξαρτάται μόνο από το ηλικιακό όριο. Χρειάζεται μια διαβαθμισμένη πρόσβαση στα διαδίκτυα για να αποκτήσουν μια ψηφιακή εκπαίδευση και επίσης κυρίως εξαρτάται από το πόσο ασφαλές είναι το περιβάλλον στο οποίο εισέρχονται τα παιδιά, πόσο προετοιμασμένοι είναι να αντιμετωπίσουν τους κινδύνους και πόσο αποτελεσματικά θα ανταποκρίνεται η πολιτεία όταν χρειάζονται προστασία. 
Άρα λοιπόν το ουσιαστικό ζήτημα εδώ είναι να μπορούσε να διαμορφωθεί ένα πλαίσιο μέσα στο οποίο τα παιδιά θα μπορούν να αξιοποιούν τις εκπαιδευτικές, κοινωνικές και δημιουργικές δυνατότητες της τεχνολογίας και να γνωρίζουν πως όταν αντιμετωπίζουν περιστατικά ψηφιακής βίας ή εκμετάλλευσης ότι υπάρχουν αποτελεσματικοί θεσμοί που μπορούν να τα προστατεύσουν. 
Δυστυχώς με το νομοσχέδιο αυτό δεν υπάρχει τίποτα. Με ένα άρθρο προσπαθείτε να δημιουργήσετε ένα ψηφιακό συρματόπλεγμα στα παιδιά μέχρι τις ηλικίες 15 ετών, χωρίς κανένα σχέδιο και χωρίς μέτρα προστασίας. 
Στις συνεδριάσεις τις τελευταίες ημέρες, αυτό που ζούμε με τα παιδιά σήμερα, είδαμε μαθητές και φοιτητές να βγαίνουν στους δρόμους, να διαδηλώνουν, να διεκδικούν καλύτερες συνθήκες εκπαίδευσης, αξιοπρέπειας, προοπτικές και ένα μέλλον που δεν θα καθορίζεται από την ανασφάλεια, τις οικονομικές δυσκολίες και τις κοινωνικές ανισότητες. 
Πίσω από αυτές τις κινητοποιήσεις βρίσκεται μία νέα γενιά, που μεγαλώνει σε ένα περιβάλλον διαρκών πιέσεων, με οικογένειες που δυσκολεύονται να ανταποκριθούν στο αυξημένο κόστος ζωής, με ένα εκπαιδευτικό σύστημα που ήδη έχει τα προβλήματά του και καλείται να ανταποκριθεί σε σύνθετες ανάγκες και με νέους ανθρώπους που αναζητούν τη θέση τους στην κοινωνία χωρίς τα εφόδια που τους αξίζουν.
Αυτή είναι η πραγματικότητα στην οποία μεγαλώνουν σήμερα τα παιδιά και οι έφηβοι, μια πραγματικότητα που δεν μπορεί να αποσυνδεθεί από την ψυχική τους υγεία, την κοινωνική τους ανάπτυξη και βέβαια με τη σχέση τους με την τεχνολογία. Η τεχνολογία δεν είναι ένας άλλος κόσμος για τα παιδιά. Είναι η καθημερινότητά τους. Είναι οι σχολικές τους σχέσεις, η επικοινωνία τους, η ενημέρωσή τους, η δημιουργικότητά τους και η κοινωνική τους συμμετοχή. 
Και μέσα από αυτά λοιπόν έρχεται η Κυβέρνηση με αυτό το νομοσχέδιο, το οποίο προβλέπει αυτόν τον οριζόντιο αποκλεισμό των εφήβων έως την ηλικία των 15 ετών από τα μέσα κοινωνικής δικτύωσης. Αυτό δεν αποτελεί πράξη προστασίας για τα παιδιά, αλλά μια κραυγαλέα ομολογία αποτυχίας. Δεν μπορέσατε να παρουσιάσετε καμία πρόταση, κανένα μέτρο για την προστασία τους, την ουσιαστική προστασία των παιδιών μέσα από το διαδίκτυο. 
Αντί για μια πολιτική ανοικτών οριζόντων επιλέξατε να υψώσετε ένα ψηφιακό συρματόπλεγμα γύρω από τη νέα γενιά, θεωρώντας ότι αποκόπτοντας βίαια τους εφήβους από τον ψηφιακό κόσμο, θα τους προστατεύσετε από τους κινδύνους που αντιμετωπίζουν. 
Αυτή λοιπόν η οριζόντια απαγόρευση είναι επικίνδυνη και αφελής κατασκευή, καθώς υποτιμάτε προκλητικά τις δυνατότητες των παιδιών στην τεχνολογία. Κάθε έφηβος με βασικές γνώσεις μπορεί να παρακάμψει αυτά τα οχυρά μέσα μέσα σε λίγα λεπτά. Ξέρετε τα ψηφιακά εργαλεία. Σας είπαμε ότι κυκλοφορούν τέτοια ψηφιακά εργαλεία, που αλλάζουν τις ψηφιακές τοποθετήσεις, που μπορεί να τους δείχνουν ότι μπορούν να συνδέονται από το εξωτερικό. 
Μετατρέποντας λοιπόν τα μέσα κοινωνικής δικτύωσης σε απαγορευμένο καρπό, φέρνετε τα παιδιά στον κίνδυνο να δημιουργούν ψεύτικα προφίλ, να αναζητούν εναλλακτικές και εντελώς ανεξέλεγκτες ψηφιακές πλατφόρμες. Εκεί λοιπόν, πίσω από τις κυβερνητικές απαγορεύσεις, κάτω από τα ραντάρ των αρχών, κάτω από την επίβλεψη των γονιών τους, βρίσκονται σε μεγαλύτερο κίνδυνο, σε κρυφά δίκτυα, που μπορεί να υπάρχουν πραγματικοί εγκληματίες και επιβλαβές περιεχόμενο και οι κίνδυνοι αυτοί θα είναι πολλαπλάσιοι, χωρίς καμία δυνατότητα παρέμβασης. Το ερώτημα είναι λοιπόν γιατί τη νομοθετική συζήτηση την επικεντρώσατε μόνο σε αυτό το όριο και όχι σε μέτρα προστασίας. 
Γνωρίζετε λοιπόν ότι έγινε η ευρωπαϊκή νομοθετική πρόταση, στην οποία συμμετείχαν ακαδημαϊκοί υψηλού επιπέδου και ανέφεραν ότι αυτό το ηλικιακό όριο δεν φτάνει, δεν είναι αρκετό. Χρειάζονται μέτρα, χρειάζεται να αλλάξουν οι αλγόριθμοι, χρειάζεται σύγκρουση με τους τεχνολογικούς γίγαντες. 
Η ευρωπαϊκή νομοθετική πρόταση προσφέρει ένα σημαντικό σημείο σύγκρισης, καθώς μιλάει για συγκεκριμένες υπηρεσίες, για την προστασία της ιδιωτικότητας των παιδιών, την ασφάλεια των ηλεκτρονικών παιχνιδιών, την αντιμετώπιση κινδύνων από συστήματα τεχνητής νοημοσύνης. 
Εσείς τι κάνατε; Το περιορίσατε μόνο στα κοινωνικά δίκτυα. Μα, δεν είναι μόνο τα κοινωνικά δίκτυα. Είναι το YouTube, είναι η τεχνητή νοημοσύνη, είναι τα βιντεοπαιχνίδια, τα οποία αυτήν τη στιγμή παράγουν επιβλαβές και επικίνδυνο περιεχόμενο για τα παιδιά. 
Η ουσιαστική κριτική, λοιπόν, στην οριζόντια απαγόρευση που σας κάναμε είναι ότι αυτό το ηλικιακό όριο αποτελεί ένα μέρος των μέτρων που οφείλετε να λάβετε στο νομοσχέδιο και αυτήν τη στιγμή αφήνετε αμετάβλητους τους μηχανισμούς των εφαρμογών και βεβαίως παραμένουν οι κίνδυνοι για τα παιδιά. 
(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)
Επίσης, αν στα 15 χρόνια το παιδί αποκτήσει πρόσβαση στο διαδίκτυο, τι γίνεται μετά τα 15 χρόνια; Η έκθεση της Ευρωπαϊκής Επιτροπής σας επισημαίνει ότι ένα ηλικιακό όριο δεν φτάνει, γιατί εισέρχονται μετά τα 15 απροετοίμαστα μέσα σ’ αυτά τα τοξικά περιβάλλοντα. Τι κάνετε γι’ αυτό; 
Τι κάνετε για τις τεχνικές του ψηφιακού εθισμού; Πώς θα προστατέψετε τα παιδιά από αυτούς τους αλγόριθμους που κατευθύνουν περιεχόμενο σε θέματα που δείχνει ενδιαφέρον ο έφηβος και δημιουργούν ψυχολογικό προφίλ που επηρεάζει άμεσα την ψυχική τους υγεία, με πολλά και σοβαρά προβλήματα που έχουμε διαπιστώσει;
Ένας νέος άνθρωπος δεν αποκτά ωριμότητα ξαφνικά μετά τα 15. Χρειάζεται λοιπόν ψηφιακή εκπαίδευση και είναι μέσα στη νομοθετική πρόταση της Ευρωπαϊκής Ένωσης και το θέμα της ψηφιακής εκπαίδευσης και ότι υπάρχει ανάγκη αλλαγής στους αλγορίθμους από τη γέννησή τους. Δεν μας είπατε τίποτα γι’ αυτά. Η αντιμετώπιση των κινδύνων θέλει σύγκρουση με αυτούς τους τεχνολογικούς γίγαντες. Δεν φτάνει ένας ηλικιακός αποκλεισμός. 
Επίσης, αυτό που λέγατε είναι ότι θα βάλετε πρόστιμο και μιλάγατε για τα πρόστιμα και ότι μεταφέρεται ο κίνδυνος στις πλατφόρμες εάν υποδεχθούν παιδιά κάτω από 15 ετών. Δεν είναι αυτό που…
(Χειροκροτήματα από την πτέρυγα της Πλεύσης Ελευθερίας)
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κυρία Ρούσσου. 
Καλείται στο Βήμα η κ. Σοφία Ασημακοπούλου, Βουλευτής της Ελληνικής Λύσης. 
ΣΟΦΙΑ ΧΑΪΔΩ ΑΣΗΜΑΚΟΠΟΥΛΟΥ: Σας ευχαριστώ, κύριε Πρόεδρε.
Κύριοι Υπουργοί, κυρίες και κύριοι συνάδελφοι, όπως αναδεικνύεται από τις μέχρι τώρα έρευνες, το παρόν σχέδιο νόμου έχει ως αφετηρία εύλογες ανησυχίες. Η έκθεση σε ακατάλληλο περιεχόμενο, η διαδικτυακή επικοινωνία με αγνώστους και οι συνέπειες στην εκπαιδευτική πορεία των παιδιών προβληματίζουν έντονα γονείς και εκπαιδευτικούς. 
Εμείς στην Ελληνική Λύση θεωρούμε απολύτως αναγκαία τη λήψη μέτρων για την προστασία των παιδιών. Όμως η συζήτηση φαίνεται να ξεκίνησε χωρίς να ληφθούν υπόψη οι απόψεις των πλέον ειδικών πάνω σ’ αυτό το θέμα.
Ο καθηγητής Μάικλ Ο' Φλάχερτι, Επίτροπος για τα Ανθρώπινα Δικαιώματα του Συμβουλίου της Ευρώπης, με άρθρο του στις 23-2-2026, είχε διατυπώσει την άποψη ότι η εστίαση στον περιορισμό της πρόσβασης δεν πρέπει να αποσπά την προσοχή από τη διασφάλιση ότι οι πλατφόρμες σέβονται τα ανθρώπινα δικαιώματα μέσω σαφών νομικών κανόνων ανεξάρτητης εποπτείας και αποτελεσματικής λογοδοσίας. Επισήμανε ότι πριν εξετάσουν την απαγόρευση, οι κυβερνήσεις και τα κοινοβούλια θα πρέπει να επιδείξουν ιδιαίτερη προσοχή, θα πρέπει να συμβουλευτούν ειδικούς, την κοινωνία των πολιτών και τα παιδιά και να διασφαλίσουν ότι οι προτάσεις συμμορφώνονται με τα ανθρώπινα δικαιώματα. Όπως φαίνεται από τον τρόπο που διαχειριστήκατε το θέμα ως τώρα, δεν λάβετε υπόψιν σας τίποτα απ’ όλα αυτά. 
Σύμφωνα με ανοικτή επιστολή είκοσι πέντε φορέων σχετικά με την απαγόρευση πρόσβασης ανηλίκων στα social media, το μέτρο δεν τηρεί την αρχή της συμμετοχικής νομοθέτησης, καθώς δεν έχει πλαισιωθεί από εμπλοκή πολιτών και φορέων κατά τη νομοπαρασκευαστική διαδικασία, παρά τις εξαγγελίες της Ελληνικής Κυβέρνησης.
Από τις αρχές Απριλίου που η Κυβέρνηση προανήγγειλε την πρόθεσή της να απαγορεύσει την πρόσβαση ανηλίκων κάτω των 15 ετών στα μέσα κοινωνικής δικτύωσης και δημοσιεύτηκε στο πλαίσιο της διαδικασίας TRIS στη σχετική πλατφόρμα της Ευρωπαϊκής Επιτροπής τον Μάιο του 2026, το θέμα βρέθηκε στο επίκεντρο ενός έντονου δημόσιου διαλόγου. Γονείς, εκπαιδευτικοί, επιστήμονες, οργανώσεις νεολαίας και ειδικοί της τεχνολογίας παρέθεταν επιχειρήματα γύρω από τα όρια προστασίας ελέγχου και ψηφιακής ελευθερίας, τα οποία φαίνεται να αγνοήσατε. 
Εγνωσμένου κύρους επιστημονικοί φορείς, δίκτυα οργανώσεων και φυσικών προσώπων στην Ευρώπη που δραστηριοποιούνται υπέρ των παιδιών επισήμαναν ότι οι νομοθετικές πρωτοβουλίες που επικεντρώνονται σε οριζόντιες απαγορεύσεις με μόνο κριτήριο την ηλικία θέτουν σοβαρά ερωτήματα αναλογικότητας δυσμενών επιπτώσεων στα δικαιώματα του παιδιού και στα δικαιώματα του συνόλου, του πληθυσμού και εν τέλει, επιστημονικής τεκμηρίωσης. 
Η προτεινόμενη απαγόρευση δεν επηρεάζει μόνο τα παιδιά κάτω των 15 ετών, αφού οι πλατφόρμες θα χρειαστεί να προχωρήσουν σε ένα σενάριο επανεπαλήθευσης ηλικίας όλων των λογαριασμών στην Ελλάδα. Έτσι μετατρέπεται μια έως σήμερα πρακτική εμπορικής εκμετάλλευσης δεδομένων σε μια απόλυτη υποχρέωση των παρόχων μέσων κοινωνικής δικτύωσης, από την οποία μάλιστα εξαρτάται πλέον και η δυνατότητα διατήρησης της πρόσβασης των χρηστών τους στις υπηρεσίες που προσφέρουν. 
Κατ’ αυτόν τον τρόπο, η επιτήρηση των χρηστών και η υποχρέωση κατάρτισης προφίλ παύει να αποτελεί παρεπόμενο φαινόμενο των εμπορικών πρακτικών συγκεκριμένων κολοσσών του διαδικτύου και τείνει να καταστεί δομικό χαρακτηριστικό της διατήρησης της εισόδου στον ψηφιακό χώρο.
Σύμφωνα με ανάρτηση του Αργύρη Στριγγάρη, Καθηγητή Ψυχιατρικής Παιδιών και Εφήβων, η εισήγηση της αρμόδιας επιτροπής που έγινε κατόπιν αιτήματος της πολιτείας διαμέσου του Υπουργείου Υγείας και έγινε ομοφώνως δεκτή από την Επιτροπή Ψυχικής Υγείας του ΚΕΣΥ, αλλά δεν δημοσιοποιήθηκε ούτε φαίνεται να λήφθηκε υπόψιν πριν από τις κυβερνητικές ανακοινώσεις μια γενικευμένη απαγόρευση, δεν φαίνεται πρόσφορη και ενδέχεται να οδηγήσει σε ανεπιθύμητες συνέπειες. 
Ο καθηγητής Μπαρτ Πρένιλ, κρυπτογράφος και κρυπταναλυτής και Καθηγητής στο Καθολικό Πανεπιστήμιο του Λέβεν, σε άρθρο του αναφέρει χαρακτηριστικά: «Προοδευτικά όλες οι υπηρεσίες στο ίντερνετ σε ευρωπαϊκό επίπεδο θα αποκτήσουν ένα εμπόδιο εισόδου. Επομένως, οι συνέπειες θα είναι τεράστιες για όλους. Αν θες να ξεφορτωθείς την ανωνυμία στο διαδίκτυο, πρώτα πρέπει να βάλεις μια πόρτα σε κάθε υπηρεσία, διότι το διαδίκτυο τώρα δεν έχει πόρτες. Ξεκινάς λοιπόν με μια πόρτα και με μια κρατικά ελεγχόμενη εφαρμογή που στο μέλλον δεν είναι δύσκολο να ενημερωθεί αυτή η εφαρμογή με τρόπο που μπορεί να αποκαλυφθεί η ταυτότητα του χρήστη». 
Όσον αφορά στις τεχνικές για τις γενικές απαγορεύσεις στα μέσα κοινωνικής δικτύωσης, επισημαίνει ότι η λογική φαίνεται απλή: Έλεγχος ηλικίας, αποκλεισμός πρόσβασης, προστασία παιδιού. Αλλά αυτή η ακολουθία εξαρτάται από το εάν η επαλήθευση ηλικίας λειτουργεί πραγματικά. Και σύμφωνα με έναν από τους κορυφαίους κρυπτογράφους της Ευρώπης, δεν λειτουργεί. 
Σύμφωνα με την Ένωση Πληροφορικών Ελλάδος, η εφαρμογή EU Digital Identity που προβάλλεται ως βασικός πυλώνας της τεχνικής λύσης για την υλοποίηση του εν λόγω νομοθετήματος, παρά τους ισχυρισμούς της εκτελεστικής εξουσίας της Ευρωπαϊκής Ένωσης ότι είναι τεχνικά έτοιμη, έχει τεράστια προβλήματα ασφάλειας και ήδη έχει παραβιαστεί επανειλημμένα.
Σύμφωνα δε με σχετικό δημοσίευμα, οι hackers χρειάζονται μόλις δύο λεπτά για να παραβιάσουν την εφαρμογή ελέγχου ηλικίας που παρουσίασαν οι Βρυξέλλες.
Εκτός από τα παραπάνω, σύμφωνα με επιστολή που υπογράφεται από τετρακόσιους τριάντα οκτώ ακαδημαϊκούς και ειδικούς στην πληροφορική από τριάντα δύο χώρες, οι έλεγχοι επαλήθευσης ηλικίας είναι εύκολο να παρακαμφθούν, χρησιμοποιώντας μη ελεγχόμενες πλατφόρμες ή σε τεχνικές παράκαμψης, όπως το VPN -εικονικά ιδιωτικά δίκτυα- εκθέτοντας τελικά τα προσωπικά τους δεδομένα σε ακόμη μεγαλύτερους κινδύνους. 
Από τα παραπάνω γίνεται σαφές ότι η επιδιωκόμενη ρύθμιση, αν και εμφανίζεται ως μέτρο προστασίας των παιδιών, στερείται αποδεδειγμένης αναγκαιότητας σε σχέση με ηπιότερα μέσα και εγείρει ευρύτερα ζητήματα θεσμικής ισορροπίας, μεταξύ ασφάλειας και ελευθερίας στο ψηφιακό περιβάλλον. Γι’ αυτό θα πρέπει να το ξανασκεφτείτε, γιατί, όπως είπε και ο Πίτερ Ντρούγκερ, δεν υπάρχει τίποτα πιο άχρηστο από το να κάνεις με μεγάλη αποτελεσματικότητα κάτι που δεν θα έπρεπε να κάνεις καθόλου.
Σας ευχαριστώ.
(Χειροκροτήματα από την πτέρυγα της Ελληνικής Λύσης)
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κυρία Ασημακοπούλου.
Καλείται στο Βήμα ο κ. Αλέξανδρος Καζαμίας, Κοινοβουλευτικός Εκπρόσωπος της Πλεύσης Ελευθερίας. 
Θα ακολουθήσουν ο κ. Κυριαζίδης και η κ. Λινού.
ΑΛΕΞΑΝΔΡΟΣ ΚΑΖΑΜΙΑΣ: Σας ευχαριστώ, κύριε Πρόεδρε. 
Κύριοι Υπουργοί, ακούσατε τον Βουλευτή της Νέας Δημοκρατίας κ. Καλογερόπουλο σήμερα το απόγευμα σε τηλεοπτική εκπομπή να μιλάει για το Τουρκολιβυκό Μνημόνιο; Δεν ξέρω αν τον ακούσατε ή όχι, πάντως τα είπε εντελώς έξω από τα δόντια, «χύμα» που λέμε. Δεν μπορώ να τα επαναλάβω αλλά, σε πιο κόσμια γλώσσα είπε ότι η Κυβέρνηση στην περίπτωση του Τουρκολιβυκού Μνημονίου, την πάτησε, άσχημα την πάτησε. Αυτό είπε. Kαι το να το λέει Βουλευτής της Νέας Δημοκρατίας, καταλαβαίνετε ότι δεν μπορείτε πλέον να προσποιείστε ότι αυτά είναι επιχειρήματα και κριτικές της Αντιπολίτευσης. Κάτι σοβαρά λάθος υπάρχει στην εξωτερική πολιτική της Κυβέρνησης. 
Έχουμε τον κ. Γεραπετρίτη, ο οποίος έχει υιοθετήσει μια περίεργη και αντιφατική στάση επί του θέματος αυτού. Από τη μία, λέει ότι η αναγνώριση του παράνομου, βεβαίως, τουρκολιβυκού μνημονίου από την ανατολική Κυβέρνηση της Λιβύης, την Κυβέρνηση της Βεγγάζης, δεν παράγει έννομα αποτελέσματα. Δεν έχει συνέπειες. Βεβαιώνει ότι δεν έχει συνέπειες. Από την άλλη, όμως, ενώ δεν έχει συνέπειες και δεν παράγει έννομα αποτελέσματα, λέει ότι ήταν μια εξέλιξη την οποία δεν μπορούσαμε να την αποφύγουμε, ότι δίναμε μάχη ο οπισθοφυλακής και ότι μάλιστα θα πρέπει η Ελλάδα να εξετάσει πώς θα ελέγξει τα χρηματοδοτικά πρωτόκολλα της Ευρωπαϊκής Ένωσης προς τη Λιβύη.
Καλά, αν δεν έχει συνέπειες, γιατί σκέφτεται η Κυβέρνηση και ο κ. Γεραπετρίτης να χρησιμοποιήσει κυρώσεις; Γιατί ο κ. Αυτιάς -Ευρωβουλευτής της Νέας Δημοκρατίας- έκανε δηλώσεις λέγοντας ότι πρέπει και η Κομισιόν να επιβάλλει κυρώσεις όχι πλέον στη Λιβύη αλλά και στην Τουρκία. Κάτι πάει πάρα πολύ στραβά με αυτήν την πολιτική και βεβαίως υπάρχουν συνέπειες. Φιλοκυβερνητικές εφημερίδες κάνουν λόγο για κατάσταση συναγερμού, προκειμένου να γίνει η διαχείριση της κρίσης εντός της Κυβέρνησης. «ΠΡΩΤΟ ΘΕΜΑ»: «Πού είναι ο κ. Μαρκόπουλος;».
Επομένως, όταν προσπαθείτε να παραστήσετε ότι αυτό δεν δημιουργεί πρόβλημα στην ελληνική εξωτερική πολιτική, θα πρέπει να προσέχετε λίγο περισσότερο, να είστε περισσότερο ειλικρινείς, να μαζεύετε και τους Βουλευτές σας όταν κάνουν δηλώσεις, όπως αυτές του κ. Καλογερόπουλου. Ταυτόχρονα, θα πρέπει επίσης να πείτε και στον ελληνικό λαό γιατί η αμερικανική Κυβέρνηση δεν έχει καταδικάσει την απόφαση αυτή.
Οι Ηνωμένες Πολιτείες έχουν την άποψη -και την ακούσαμε πάλι χθες- ότι πρέπει η Ελλάδα να τα βρει κάπως με την Τουρκία στο θέμα της οριοθέτησης των θαλασσίων ζωνών. Αυτή δεν είναι μια στάση καταδίκης της απόφασης της Λιβυκής Εθνοσυνέλευσης στη Βεγγάζη, να αναγνωρίσει και αυτή το Τουρκολιβυκό Μνημόνιο. Επομένως, είναι σοβαρά τα πράγματα στην εξωτερική πολιτική.
Θα πρέπει να σας υπενθυμίσω, κύριοι Υπουργοί, ότι η Πλεύση Ελευθερίας εδώ και μήνες λέει ότι τα ελληνοτουρκικά βρίσκονται σε σημείο καμπής. Από τον Μάιο το λέμε, σε αλλεπάλληλες επίκαιρες ερωτήσεις και προς τον Υπουργό Εξωτερικών και βέβαια, σε ομιλίες που έχουμε κάνει ότι έχουμε την κατάσταση με τα θαλάσσια πάρκα, υπάρχει η πιθανότητα να έχουμε το περιβόητο νομοσχέδιο για τη «γαλάζια πατρίδα» και υπάρχει και το θέμα του καλωδίου. Όλα μαζί συσσωρεύονται. Και παραβιάσεις, βέβαια, οι οποίες έχουν φτάσει σε επίπεδα ρεκόρ. Και αν θυμάστε, ο κ. Γεραπετρίτης έλεγε ότι η πολιτική των ήρεμων νερών τουλάχιστον μας έχει γλιτώσει από τις παραβιάσεις του εναερίου χώρου. Αυτές το 2026 έχουν ξεπεράσει κάθε προηγούμενο τα προηγούμενα τρία χρόνια.
Η εξωτερική μας πολιτική έχει σοβαρές αδυναμίες και αυτές δεν περιορίζονται, δυστυχώς, μόνο στην κακή διαχείριση των ελληνοτουρκικών σχέσεων από την Κυβέρνηση. Είχαμε προηγουμένως τον κ. Γεωργιάδη εδώ, ο οποίος ήρθε και μας μίλησε για την περιβόητη συνάντηση, μυστική συνάντηση, που είχε με το ισραηλινό λόμπι, σύμμαχοι του Ισραήλ και είπε ότι η συνάντηση αυτή δεν ήταν μυστική. Καλά, δεν ήταν μυστική. Γιατί κλείνανε τις κουρτίνες και μπροστά στην κάμερα μπαίνανε ένας-ένας σαν φυγαδευμένοι, σαν τους κλέφτες που λέει και η κ. Κωνσταντοπούλου και ταυτόχρονα δεν υπήρχαν κάμερες μέσα; Δεν ξέρουμε πόση ώρα έμειναν. Κάναμε αμάν και πώς να μας πει ο Βουλευτής που είναι τώρα ανεξάρτητος, πρώην Βουλευτής των Σπαρτιατών, πόση ώρα ήταν η συνάντηση, πόση ώρα έμειναν μέσα οι Βουλευτές.
Επίσης, ο κ. Γεωργιάδης είπε ότι πέρα του ότι, λέει, η συνάντηση αυτή δεν είναι μυστική -βεβαίως ήταν- δεν έχει κανένα πρόβλημα να υποστηρίζει ένα λόμπι το οποίο προωθεί τις θέσεις του Ισραήλ. Τον ρωτήσαμε αν συμφωνεί με τη λύση των δύο κρατών που είναι η πολιτική της Κυβέρνησης και των προηγούμενων ελληνικών κυβερνήσεων. Δεν απάντησε. Τον ρωτήσαμε, επίσης, κύριε Σκέρτσο, αν συμφωνεί με τη θέση αυτού του ακροδεξιού λόμπι, που ήρθε στην Αθήνα, να είναι πρωτεύουσα του κράτους του Ισραήλ η ενιαία Ιερουσαλήμ, κάτι που αντιστρατεύεται τις επίσημες θέσεις της ελληνικής Κυβέρνησης. Δεν απάντησε. Σε αυτά δεν απαντάει. Μόνο είχε να πει ότι «εγώ πάω όπου θέλω». Δεν του είπαμε να μην πάει εκεί. Του είπαμε γιατί πήγε εκεί, αλλά ποτέ δεν απάντησε στο γιατί. 
Είχαμε και τον κ. Κακλαμάνη στη Διάσκεψη των Προέδρων σήμερα το πρωί. Τον ρώτησα κατά πόσο η Βουλή δέχεται να υπάρχει πυρήνας, caucus, αυτής της οργάνωσης του λόμπι του ισραηλινού μέσα στη Βουλή, με φερόμενο πρόεδρο τον κ. Τσιάρα, Αντιπρόεδρο τον Υφυπουργό Εξωτερικών της Ελλάδας, να εξυπηρετεί ξένα συμφέροντα μέσα στη Βουλή των Ελλήνων. Και ξέρετε τι μου απάντησε; Αυτή είναι ιδιωτική υπόθεση των Βουλευτών. Είναι απίστευτο. Ο Πρόεδρος της Βουλής αρνείται να πάρει θέση.
(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)
Αυτά μας προβληματίζουν ιδιαίτερα για το κατά πόσο οι Βουλευτές της Νέας Δημοκρατίας και κάποιων άλλων κομμάτων πραγματικά βάζουν τα ελληνικά εθνικά συμφέροντα πάνω από κάθε τι στην εξωτερική πολιτική. Φαίνεται πως δεν συμβαίνει αυτό.
Για το νομοσχέδιο σάς είπαμε αρκετά και ο εισηγητής μας και οι Βουλευτές μας και η κ. Κωνσταντοπούλου. Θα σας πω μόνο ένα πράγμα, ότι η έκθεση της ΟΚΕ, που είναι η επιστημονική ανάλυση που γίνεται στο νομοσχέδιο και στην οποία δεν αναφερθήκατε, λέει ξεκάθαρα μέσα στη σελίδα 14 -αυτή είναι ανεξάρτητη επιτροπή: «Η αποτελεσματικότητα τέτοιων μέτρων δεν μπορεί να θεωρηθεί δεδομένη». Αυτό δεν το ακούσατε; Δεν το πήρατε χαμπάρι, που μιλάτε για επιστημονικές προσεγγίσεις;
Επίσης, η ψυχική υγεία και ευημερία δεν άλλαξε στην Αυστραλία, λέει η έκθεση της επιτροπής, που εφαρμόστηκε και έγινε νόμος του κράτους.
(Χειροκροτήματα από την πτέρυγα της Πλεύσης Ελευθερίας)
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Καζαμία.
Καλείται στο Βήμα ο κ. Δημήτριος Κυριαζίδης, Βουλευτής της Νέας Δημοκρατίας.                                                       (KM)
ΔΗΜΗΤΡΙΟΣ ΚΥΡΙΑΖΙΔΗΣ: Ευχαριστώ, κύριε Πρόεδρε.
Κύριοι Υπουργοί, συναδέλφισσες και συνάδελφοι, αφού εξαντλήσαμε το νομοσχέδιο του Υπουργείου Εξωτερικών, ας έρθουμε και στο νομοσχέδιο το συζητούμενο που αφορά πράγματι ένα σημαντικό ζήτημα, το οποίο αφορά το μέλλον αυτής της πατρίδας. 
Συναδέλφισσες και συνάδελφοι, η οικογένεια, παραδοσιακά αναγνωρισμένη ως το θεμελιώδες κύτταρο της κοινωνίας, συνεχίζει να διαδραματίζει πρωταγωνιστικό ρόλο στη σύγχρονη εποχή. Παρά τις ραγδαίες κοινωνικές, οικονομικές μεταβολές, η δομική της σημασία παραμένει αναντικατάστατη. Μία από τις θεμελιώδεις και σίγουρα η σημαντικότερη λειτουργία της οικογένειας είναι η ανατροφή, η καλλιέργεια και η ένταξη των παιδιών στην κοινωνία. 
Η προστασία της οικογένειας από τις σύγχρονες προκλήσεις και απειλές, όπως αυτές τίθενται από την Τέταρτη Βιομηχανική Επανάσταση, με την πλήρη ψηφιοποίηση κάθε έκφανσης της καθημερινότητας και τη διάδοση του διαδικτύου στα πάντα, βρίσκεται στο επίκεντρο σε ό,τι μας αφορά από την πρώτη στιγμή.
Το πλαίσιο πολιτικών δράσεων, ενεργειών και φυσικά νομοθετημάτων συμπληρώνεται με τις προτεινόμενες ρυθμίσεις για την προστασία των ανηλίκων στο ψηφιακό περιβάλλον, και ειδικότερα με την εισαγωγή διατάξεων για την απαγόρευση πρόσβασης των ανηλίκων μέχρι 15 ετών στα μέσα κοινωνικής δικτύωσης, με την Ελλάδα στην εμπροσθοφυλακή λόγω των πρωτοβουλιών που αναλαμβάνει. Ακολουθεί μια σειρά από χώρες, μεταξύ των οποίων η Γαλλία, η Αυστραλία και η Ισπανία. Οι χώρες αυτές αναγνωρίζουν ότι η προστασία των ανηλίκων στο διαδίκτυο δεν μπορεί να βασίζεται μόνο στην ατομική ευθύνη των οικογενειών ή στην αυτορρύθμιση των πλατφορμών, αλλά θα πρέπει να επιβληθούν στις πλατφόρμες συγκεκριμένες υποχρεώσεις προστασίας.
Αξίζει να σημειωθεί ότι, σε ευρωπαϊκό επίπεδο, η Ελλάδα βρίσκεται μπροστά και πρωτοπορεί στην εφαρμογή ελάχιστου ηλικιακού ορίου για τη χρήση των μέσων κοινωνικής δικτύωσης από τους ανήλικους, νομοθετώντας σήμερα, πριν από την έκδοση του σχετικού κανονισμού της Ευρωπαϊκής Ένωσης.
Εξακριβωμένα η αυξημένη έκθεση και η αλόγιστη χρήση των μέσων κοινωνικής δικτύωσης από τους ανηλίκους επιφέρει επιπτώσεις που επηρεάζουν σχεδόν κάθε πτυχή της ανάπτυξής τους. Οι κυριότερες επιπτώσεις είναι οι ψυχολογικές και οι συναισθηματικές, προκαλώντας άγχος, κατάθλιψη και μειωμένη αυτοεκτίμηση ως αποτέλεσμα της διαρκούς και υποσυνείδητης σύγκρισης με στρεβλά και λανθασμένα πρότυπα, αλλά κυρίως τον ανεξέλεγκτο εθισμό.
Μεταξύ άλλων, τα παιδιά βρίσκονται εκτεθειμένα και σε κάθε κίνδυνο κοινωνικής φύσης που επιδρά αρνητικά στην ψυχοσύνθεσή τους, όπως ο διαδικτυακός εκφοβισμός, η διαδικτυακή αποπλάνηση και η έκθεση σε ακατάλληλο περιεχόμενο. 
Τέλος, δεν θα πρέπει να παραλείψουμε την έκθεση και τα συνεπακόλουθα που αφορούν τον εθισμό στον διαδικτυακό τζόγο -δεν ακούστηκε εδώ μέσα- ο οποίος αποτελεί μια σύγχρονη μάστιγα, καθώς κερδίζει όλο και περισσότερο έδαφος με την πρωτοφανή διείσδυση στις νεότερες ηλικίες.
Δεν χρειάζεται κάποια ιδιαίτερη ανάλυση ούτε ειδικές γνώσεις ψυχολογίας, αλλά μόνο η βασική ενσυναίσθηση για να διαπιστώσει κάποιος τις καταστροφικές και χρόνιες συνέπειες στην ψυχική υγεία και την ανάπτυξη των νέων. Δεν είναι άλλωστε τυχαίο ότι το Ευρωπαϊκό Κοινοβούλιο έχει χαρακτηρίσει την ψυχική υγεία των νέων ως μια σιωπηρή απειλή, της οποίας οι καταστροφικές συνέπειες θα μας απασχολήσουν στο εγγύς μέλλον. 
Λαμβάνοντας υπόψη όλα τα ανωτέρω, οφείλουμε να προχωρήσουμε στη δράση και όχι στην αδράνεια, την πρόληψη και όχι τη θεραπεία. Το υπό συζήτηση νομοσχέδιο καθορίζει το δέκατο πέμπτο έτος ως το ελάχιστο όριο ηλικίας για την πρόσβαση των ανηλίκων σε ορισμένες ηλεκτρονικές πλατφόρμες μέσων κοινωνικής δικτύωσης, με έμφαση σε αυτές με το πιο εθιστικό περιεχόμενο και τις περισσότερες αλληλεπιδράσεις. Αξίζει να σημειωθεί ότι η απαγόρευση αφορά τις συγκεκριμένες πλατφόρμες και όχι όλο το διαδίκτυο, στο οποίο μπορούν να έχουν πρόσβαση με ασφάλεια για εκπαιδευτικούς αλλά και ψυχαγωγικούς σκοπούς. 
Αναφορικά με την πρακτική εφαρμογή αυτού του ηλικιακού ορίου, προβλέπεται ότι οι χρήστες έχουν τη δυνατότητα ενδεικτικά να αξιοποιούν τις υφιστάμενες ειδικές ψηφιακές λειτουργικότητες επαλήθευσης της ηλικίας. Οι ψηφιακοί πάροχοι μπορούν να επιλέγουν και άλλες λύσεις επαλήθευσης ή εκτίμησης της ηλικίας, οι οποίες είναι αποτελεσματικές, αξιόπιστες και αναλογικές, πάντοτε έχοντας ως γνώμονα την προστασία της ιδιωτικής ζωής.
Ιδανικά, αυτό το κενό που θα δημιουργηθεί από την έλλειψη των μέσων κοινωνικής δικτύωσης στα παιδιά δύναται να καλυφθεί από άλλου είδους κοινωνικοποίηση, βασισμένη περισσότερο στη φυσική ανθρώπινη επικοινωνία και επαφή. 
Δεν θα παραλείψω να αναφερθώ και στο υπόμνημα που κατέθεσε η Διεύθυνση Δίωξης Κυβερνοεγκλήματος -στο πλαίσιο της οποίας λειτουργεί το Τμήμα Προστασίας Ανηλίκων, με αντικείμενο την αντιμετώπιση εγκλημάτων στο διαδίκτυο που αφορούν ανήλικους- η οποία, έχοντας αποκτήσει εκτεταμένη επιχειρησιακή πείρα και αντιμετωπίζοντας ετησίως τουλάχιστον διακόσιες πενήντα υποθέσεις, αναδεικνύει την ανάγκη λήψης μέτρων που ενισχύουν την πρόληψη και περιορίζουν την έκθεση των ανηλίκων σε περιβάλλοντα αυξημένου κινδύνου
Καταλήγω ότι η θέσπιση ελάχιστου ορίου ηλικίας για την πρόσβαση σε υπηρεσίες κοινωνικής δικτύωσης αναμένεται να εισφέρει ουσιαστικά στην ενίσχυση της προστασίας των ανηλίκων στο ψηφιακό περιβάλλον.
Αγαπητοί συνάδελφοι, σήμερα δεν καλούμαστε απλώς να νομοθετήσουμε, αλλά να εξασφαλίσουμε στα παιδιά μας την αθωότητα, επειδή χωρίς αθωότητα δεν υπάρχει παιδική ηλικία. Καλή δύναμη σε όλους! 
Ευχαριστώ.
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Κυριαζίδη. 
Καλείται στο βήμα η κ. Αθηνά Λινού, ανεξάρτητη Βουλευτής. Θα ακολουθήσουν η κ. Αραμπατζή και η κ. Χατζηιωαννίδου.
ΘΕΟΦΙΛΟΣ ΞΑΝΘΟΠΟΥΛΟΣ: Και μετά εγώ θα ήθελα τον λόγο, κύριε Πρόεδρε, ως Κοινοβουλευτικός Εκπρόσωπος.
ΠΡΟΕΔΡΕΥΩΝ (Βασίλειος Βιλιάρδος): Βεβαίως, κύριε Ξανθόπουλε.
Κυρία Λινού έχετε τον λόγο.
ΑΘΗΝΑ ΛΙΝΟΥ: Ευχαριστώ πολύ, κύριε Πρόεδρε.
Κύριοι συνάδελφοι και κύριοι Υπουργοί, ο νόμος που θα ψηφίσουμε σήμερα -θα ψηφιστεί από εσάς, κύριοι της Κυβέρνησης- θέτει ηλικιακό όριο στη χρήση μέσων κοινωνικής δικτύωσης. 
Οπωσδήποτε, τα προβλήματα που προκαλούν τα μέσα κοινωνικής δικτύωσης είναι διεθνώς αποδεκτά. Όλοι ξέρουμε και όλοι πιστεύουμε ότι είναι επικίνδυνα για όλους τους ανθρώπους, και ίσως λίγο περισσότερο για τα παιδιά.
Υπερκομματικά όλοι αποδεχόμαστε ότι κάτι πρέπει να κάνουμε. Δεν υπάρχει κόμμα που να μην δέχτηκε ότι πρέπει να πάρουμε μέτρα για την προστασία των παιδιών, εγώ θα έλεγα και για την προστασία του πληθυσμού κυρίως από τα fake news που διαδίδονται κατά τη χρήση των μέσων κοινωνικής δικτύωσης. Η διαφωνία μας έγκειται στο είδος του μέτρου, στην αποτελεσματικότητά του, την καταλληλότητά του και την επάρκειά του. Και για αυτό έχουμε αντιδράσει στην εφαρμογή του. 
Όσον αφορά την καταλληλότητα, στην Αυστραλία, από τη μελέτη των πρώτων τριών μηνών -την οποία και θα καταθέσω σε δημοσίευση επίσημη- τι είδαμε; Τα παιδιά χρησιμοποίησαν το διαδίκτυο είτε με ψευδή δήλωση ή ανεπαρκή τεκμηρίωση της ηλικίας τους, είτε παρακάμπτοντας και χρησιμοποιώντας άλλα μέσα, εξίσου ή και περισσότερο επικίνδυνα. Οι ίδιες οι πλατφόρμες της «Meta» συμφωνούν ότι δεν μπορούν να τεκμηριώσουν την ηλικία και για αυτό δεν εφαρμόζουν την επίσημη οδηγία. Οι ψυχολόγοι μάς είπαν ότι οι έφηβοι αντιδρούν σε κάθε απαγόρευση και σε κάθε περιορισμό, και για αυτό πρέπει να είμαστε προσεκτικοί.
Ας κρίνουμε τώρα την αποτελεσματικότητα, τη νομική, και την εφαρμοσιμότητα αυτού του μέτρου που προτείνει η Κυβέρνηση. Είπε ο κύριος Υπουργός ότι η ευθύνη βρίσκεται ή παραπέμπονται οι πλατφόρμες και σε αυτούς μεταθέτουμε την ευθύνη. Με βάση το νομοσχέδιο, παραπέμπουμε τις κυρώσεις στον νόμο του 2024, τον ν.5059, ο οποίος προτείνει να εφαρμοστεί ο κανονισμός του ’22 της επιτροπής για την προστασία, που έχει ένα άρθρο, το 28, χωρίς να ορίζει ηλικία για την προστασία των ανηλίκων. 
Στους τριάντα μήνες που εφαρμόζεται ο ν.5059 δεν είδαμε καμία παραπομπή διεθνούς οργανισμού ή πλατφόρμας από τη χώρα μας. Δεν θα ήταν δυνατόν καν. Επίσης, όσον αφορά τον κανονισμό που ισχύει, τον κανονισμό της Επιτροπής που ισχύει τέσσερα χρόνια, έχουμε δει μόνο δύο ανακοινώσεις επίσημες που αφορούν το Facebook και το Instagram, στις 29 Απριλίου του 2026, και μία που αφορά το TikTok, στις 24 Ιουλίου, και λέει στο επίσημο δελτίο της η Ευρωπαϊκή Επιτροπή ότι ζητάει εξηγήσεις γραπτές γιατί δεν τηρούνται τα μέτρα προστασίας των ανηλίκων από αυτές τις τρεις πλατφόρμες. Και τι θα κάνει μετά, αφού πάρει τις γραπτές εξηγήσεις; Θα συμβουλευτεί την αρμόδια υπηρεσία και μπορεί να κρίνει απαραίτητο να επιβάλει κάποιο ανάλογο πρόστιμο. Τίποτα από όλα αυτά δεν έχει γίνει ακόμη και ελπίζουμε ότι θα γίνει κάτι, αν και αμφιβάλλουμε. 
Από την άλλη μεριά, λέμε εμείς ότι θα ψηφίσουμε νόμο ο οποίος θα επιβάλει πρόστιμο, κύριε Υπουργέ, σε ξένες εταιρείες που εδρεύουν στο εξωτερικό και θα βασιστούμε γι’ αυτόν τον νόμο σε έναν κανονισμό της Ευρωπαϊκής Ένωσης, στον οποίον δεν αναφέρεται καν η ηλικία των παιδιών που προστατεύονται. Είναι, λοιπόν, επαρκές το μέτρο; Δέκα από τους δεκαπέντε φορείς που παρουσιάστηκαν στη Βουλή γι’ αυτό το θέμα είπαν ότι το κύριο μέτρο είναι η ενδυνάμωση της οικογένειας, οι παρεμβάσεις στο σχολείο, η εκπαίδευση των παιδιών. Και για ποια εκπαίδευση μιλάμε. Έψαξα λιγάκι πως είναι η εκπαίδευση στην πληροφορική στα εννέα χρόνια υποχρεωτικής εκπαίδευσης, είναι έντεκα, αλλά χωρίς το νηπιαγωγείο είναι εννέα χρόνια υποχρεωτικής εκπαίδευσης. Κάθε παιδί θεωρητικά παρακολουθεί μία ώρα την εβδομάδα στις έξι τάξεις του Δημοτικού που αφορούν τη χρήση υπολογιστών και τεχνικές. Στην Α΄ Γυμνασίου έχει δύο ώρες την εβδομάδα, στη Β΄ και Γ΄ Γυμνασίου μία ώρα την εβδομάδα αποκλειστικά χρήση υπολογιστών.
Ο Υπουργός, επίσης, τόνισε ότι έχουμε τα προγράμματα δεξιοτήτων στα οποία θα μάθουν τα παιδιά μας πώς να προστατεύονται από τα προβλήματα. Στο αποθετήριο του ΙΕΠ, το επίσημο, υπάρχουν εκατόν εξήντα προγράμματα. Έξι από αυτά τα προγράμματα, διάρκειας επτά ωρών το καθένα, αφορούν προστασία και ενδυνάμωση των παιδιών στη χρήση του διαδικτύου γενικώς και αυτά τα προγράμματα, αν υπάρχει η δυνατότητα να τα εφαρμόσει το σχολείο, είναι έξι όλα κι όλα από τα εκατόν εξήντα. Δηλαδή αν μπορέσει ένα παιδί να τα πάρει και τα έξι 4% των δεξιοτήτων του, αν πάρει το ένα 4‰ των δεξιοτήτων. Αποδίδουμε, λοιπόν, στα παιδιά να μάθουν την προστασία τους και θεωρούμε ότι αυτά τα προγράμματα θα αποδώσουν. Υπάρχουν διεθνή προγράμματα; Βεβαίως και θα καταθέσω παραπάνω από είκοσι μετααναλύσεις που αφορούν παραπάνω από χίλιες μελέτες. Όμως, και αυτά τα προγράμματα δηλώνουν ότι είναι εξαιρετικά δύσκολο και χρειάζεται μεγαλύτερη προσπάθεια. 
Βιώνουμε έναν άνισο πόλεμο με θύμα την υγεία -ψυχική και σωματική- των παιδιών και θέλουμε να τα προστατεύσουμε. Επίσης, θέλουμε να προστατεύσουμε την κοινωνία από τα fake news που υπάρχουν στο διαδίκτυο και θύμα εκεί, δυστυχώς, είναι οι αξίες μας και η ίδια η δημοκρατία. Αυτό συζητάται τώρα στο εξωτερικό. Τι θα κάνουμε, λοιπόν, πριν ή μετά την εφαρμογή του νόμου; Θα μαζέψουμε στοιχεία, θα χρειαστεί να χρηματοδοτήσουμε παράλληλα τυχαιοποιημένα προγράμματα προστασίας, να καταθέσουμε τη βιβλιογραφία και να μπορέσουμε να μάθουμε στα παιδιά μας τι αποδίδει καλύτερα. Υπάρχουν εναλλακτικές ελκυστικές λύσεις. Αναφέρθηκε ο αθλητισμός, υπάρχει ο πολιτισμός, το θέατρο, η μουσική, ο χορός, ο εθελοντισμός, η αξιοποίηση της ευαισθησίας των εφήβων. Αξίζει να επενδύσουμε -τώρα που έχουμε και τον προϋπολογισμό και συζητάμε- σημαντικά σε αυτή την προσπάθεια και, επίσης, να διαθέσουμε χρόνο για σκέψη και μελέτη και όχι απλώς να νομοθετούμε με απαγορεύσεις. 
Ευχαριστώ πολύ. 
(Στο σημείο αυτό η Βουλευτής κ. Αθηνά Λινού καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και  Πρακτικών της Βουλής)
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κυρία Λινού.
Καλείται στο Βήμα η κ. Στεργιανή Αραμπατζή, Βουλευτής της Νέας Δημοκρατίας.
Θα ακολουθήσουν η κ. Χατζηιωαννίδου και ο κ. Ξανθόπουλος. 
ΣΤΕΡΓΙΑΝΗ (ΣΤΕΛΛΑ) ΑΡΑΜΠΑΤΖΗ: Κύριε Πρόεδρε, κύριε Υπουργέ, κυρίες και κύριοι συνάδελφοι, στέκομαι σήμερα στο Βήμα της Βουλής των Ελλήνων ως πολιτικός αλλά και ως γιατρός και μητέρα με αυξημένο το αίσθημα της ευθύνης απέναντι στην κοινωνία, αλλά κυρίως απέναντι στα δύο ανήλικα παιδιά μου που μεγαλώνουν σε μια εποχή ραγδαίων ψηφιακών εξελίξεων, στην εποχή της λεγόμενης τεχνολογικής επανάστασης. Σε έναν ψηφιακό κόσμο που κυριαρχείται από το διαδίκτυο, κατακλύζεται από τα fake news και κυβερνάται από την υπερπληροφόρηση. Σε έναν κόσμο που η πληροφορία είναι πλέον απεριόριστη, αλλά η αλήθεια δεν είναι πάντοτε αυτονόητη. Σε μια εποχή όπου η επικοινωνία γίνεται ευκολότερη, αλλά η ουσιαστική ανθρώπινη σχέση συχνά δοκιμάζεται. Και γι’ αυτούς τους λόγους θεωρώ ότι η σημερινή συζήτηση στην Ολομέλεια της Βουλής είναι βαθιά πολιτική, αμιγώς κοινωνική, μα πέρα και πάνω από όλο ανθρώπινη. 
Κυρίες και κύριοι συνάδελφοι, σήμερα καλούμαστε να νομοθετήσουμε για την ασφάλεια των παιδιών μας, για την ψυχική τους υγεία, για την ελευθερία τους να μεγαλώνουν χωρίς φόβο, χωρίς εξαρτήσεις, χωρίς την ανάγκη να μετρούν την αξία τους μέσα από την αποδοχή των άλλων. Στην ψηφιακή εποχή που ζούμε κάθε γονιός γνωρίζει πως η αγωνία για τα παιδιά μας δεν σταματά όταν κλείνει η πόρτα του σπιτιού μας. Σήμερα αυτή η αγωνία μας ακολουθεί και στον ψηφιακό κόσμο. Έναν κόσμο που τα παιδιά επισκέπτονται καθημερινά, συχνά, χωρίς να έχουν ακόμη τα εργαλεία για να αναγνωρίσουν τους κινδύνους του. Και για εμάς τους γονείς, ενδεχομένως, το μεγάλο στοίχημα της εποχής είναι να ανακαλύψουμε τρόπους και μεθόδους για να εκπαιδεύσουμε τα παιδιά μας να ξεχωρίζουν την αλήθεια από το ψέμα. Την πληροφορία από την παραπληροφόρηση, την ουσιαστική σύνδεση από την ψηφιακή απομόνωση και την ελεύθερη επιλογή από την εξάρτηση. Ως μητέρα πολλές φορές διερωτώμαι πώς αυτό μπορεί να είναι εφικτό. Πώς, δηλαδή, μπορούμε να δώσουμε στα παιδιά μας την ελευθερία να ανακαλύψουν τον κόσμο χωρίς να τα αφήσουμε απροστάτευτα απέναντι σε όσα δεν είναι ακόμη έτοιμα να διαχειριστούν; Και ως πολιτικός, επίσης, γνωρίζω ότι δεν αρκεί να θέτουμε μόνο το ερώτημα. Έχουμε παράλληλα την υποχρέωση να δίνουμε απαντήσεις και να πράττουμε. 
Αδιαμφισβήτητα, το διαδίκτυο αποτελεί ένα σπουδαίο εργαλείο γνώσης, επικοινωνίας και δημιουργίας. Όμως, είναι άλλο πράγμα η εξοικείωση με την τεχνολογία και άλλο η ανεξέλεγκτη έκθεση σε αυτήν. Άλλο πράγμα η επικοινωνία και άλλο η εξάρτηση από τη διαρκή επιβεβαίωση. Άλλο πράγμα να χρησιμοποιεί ένα παιδί το διαδίκτυο και άλλο να αισθάνεται ότι η κοινωνική του ζωή, η αυτοεκτίμησή του και η θέση του ανάμεσα στους συνομήλικους εξαρτώνται από μία οθόνη. 
Έχουμε όλοι επίγνωση, σήμερα, μέσα σ αυτή την Αίθουσα, ότι οι ψηφιακές οθόνες και όχι μόνο τα κοινωνικά δίκτυα εγκυμονούν σοβαρούς κινδύνους, όπως ο διαδικτυακός εκφοβισμός, η έκθεση σε ακατάλληλο περιεχόμενο -που μπορεί να γίνει και στο YouTube και στο Viber, που ακούστηκε πριν από συναδέλφους ότι μπορούμε να τα αφήσουμε-, η πίεση της σύγκρισης, η διατάραξη του ύπνου, θα έλεγα ως γιατρός η μείωση της γνωστικής ικανότητας, η δυσκολία των παιδιών να θέτουν όρια. Και ας αναρωτηθούμε με ειλικρίνεια: Μπορούμε να ζητάμε από ένα παιδί δώδεκα ή δεκατριών ετών, όπως λέει η Αντιπολίτευση, να έχει την αυτοσυγκράτηση ενός ενήλικα απέναντι σε υπηρεσίες που σχεδιάζονται με σκοπό να κρατούν την προσοχή του για όσο το δυνατόν περισσότερο; Η απάντηση είναι ασφαλώς όχι. Και εδώ είναι το καίριο σημείο όπου η πολιτεία αναλαμβάνει την ευθύνη που της αναλογεί. 
Με το παρόν σχέδιο νόμου, με θεσμικό πλαίσιο, με κανόνες, με πρόληψη και αποτελεσματικούς μηχανισμούς βάζουμε ένα στέρεο λιθαράκι απέναντι σε μία από τις μεγαλύτερες προκλήσεις της σύγχρονης εποχής μας, θωρακίζοντας την παιδική ηλικία. 
Κύριε Υπουργέ, ως μητέρα θα ήθελα να σας συγχαρώ εσάς προσωπικά, φυσικά και τον Υπουργό Ψηφιακής Διακυβέρνησης, αλλά και όλους τους υπηρεσιακούς και θεσμικούς παράγοντες που εργαστήκατε σκληρά για δύο χρόνια για την κατάρτιση αυτού του πονήματος, ώστε να μπορέσουμε να μεγαλώσουμε τα παιδιά μας με ασφάλεια, με κριτική σκέψη και με ελευθερία. 
Παρακολουθώ αυτές τις μέρες αλλά και σήμερα τα επιχειρήματα της Αντιπολίτευσης και, ξέρετε, αγαπητοί συνάδελφοι, εμείς στη Νέα Δημοκρατία ποτέ δεν ισχυριστήκαμε ότι ένας νόμος μπορεί να λύσει από μόνος του όλα τα προβλήματα. Ένας νόμος όμως μπορεί να θέσει σαφή όρια, μπορεί να ορίσει υποχρεώσεις, μπορεί να στείλει ένα ξεκάθαρο πολιτικό μήνυμα, όπως κάνουμε σήμερα, ότι η προστασία της ανηλικότητας αποτελεί απόλυτη προτεραιότητα για εμάς. Και για εμάς, για την παράταξη της Νέας Δημοκρατίας, η οικογένεια αλλά και το παιδί υπήρξε και θα αποτελεί πάντοτε θεμελιώδη πυλώνα των αρχών και των αξιών μας, αναγνωρίζοντας ταυτόχρονα ότι η παιδική ηλικία χρειάζεται ειδική προστασία και ότι η προστασία αυτή οφείλει να επεκτείνεται και στον ψηφιακό κόσμο, καθώς η ασφάλεια, η αξιοπρέπεια και τα δικαιώματα των παιδιών πρέπει να διαφυλάσσονται σε κάθε πτυχή της ζωής τους.
Κύριε Πρόεδρε, κύριε Υπουργέ, κυρίες και κύριοι συνάδελφοι, χρωστάμε ένα καλύτερο αύριο στα παιδιά μας. Είναι καθήκον μας να διαμορφώσουμε ένα περιβάλλον για να μεγαλώσουν ελεύθερα, δημιουργικά και με αυτοπεποίθηση. Επιβάλλεται, όμως, παράλληλα να γνωρίζουν ότι η αξία τους δεν μετριέται με likes και με shares, ότι η φιλία δεν αντικαθίσταται από μια ψηφιακή ειδοποίηση και ότι η ζωή δεν εξαντλείται στην οθόνη ενός κινητού. Είναι αναγκαίο, όπως ακούστηκε και πριν από συναδέλφους, να έχουν χρόνο για το παιχνίδι, για τον αθλητισμό, για το βιβλίο, για τη μουσική, για τη συζήτηση, τη φυσική επαφή και τους φίλους τους, χρόνο για να ονειρευτούν, να κάνουν λάθη και να ανακαλύψουν τον εαυτό τους. Και αυτό επιτυγχάνεται μόνο με τη συνεργασία οικογένειας, σχολείου, πολιτείας και κοινωνίας. Γι’ αυτό και θεωρώ απαραίτητο να ενισχύσουμε την ψηφιακή παιδεία στα σχολεία, να ενημερώσουμε συστηματικά τους γονείς και να καλλιεργήσουμε μια κουλτούρα υπεύθυνης χρήσης της τεχνολογίας. Η πρόληψη δεν μπορεί να αρχίζει όταν έχει ήδη εμφανιστεί το πρόβλημα, πρέπει να αρχίζει πολύ νωρίτερα. 
Η προστασία των παιδιών μας είναι ένας τομέας στον οποίο οφείλουμε να υπερβαίνουμε τις κομματικές αντιπαραθέσεις. Μπορεί να διαφωνούμε για τα μέσα ή για τις τεχνικές λεπτομέρειες, και είναι θεμιτό. Η κοινοβουλευτική συζήτηση, όμως, υπάρχει ακριβώς για να βελτιώνουμε τις προτάσεις. Εκείνο που δεν μπορούμε να κάνουμε όμως είναι να αφήσουμε τις οικογένειες να περιμένουν να βρουν μόνες τους λύσεις. Το πραγματικό μέτρο της επιτυχίας ενός νόμου δεν είναι η ψήφισή του, αλλά το αποτέλεσμα που φέρνει στη ζωή των πολιτών και στην προκειμένη περίπτωση το αποτέλεσμα πρέπει να είναι συγκεκριμένο: παιδιά ασφαλέστερα, γονείς καλύτερα ενημερωμένοι, ψηφιακές πλατφόρμες περισσότερο υπεύθυνες και μια κοινωνία που δεν αφήνει την παιδική ηλικία εκτεθειμένη στους κινδύνους του ψηφιακού κόσμου.
Κλείνοντας, ως γιατρός να πω ότι η παιδική ηλικία είναι μοναδική και ανεπανάληπτη. Τα χρόνια της ανάπτυξης, της διαμόρφωσης του χαρακτήρα και της οικοδόμησης της αυτοπεποίθησης δεν επιστρέφουν ποτέ. Γι’ αυτό και έχουμε καθήκον να προστατεύσουμε τα παιδιά μας.
Για τους λόγους αυτούς στηρίζω και υπερψηφίζω την πρωτοβουλία της Κυβέρνησης, γιατί πιστεύω βαθύτατα ότι η μεγαλύτερη επένδυση μιας χώρας δεν είναι οι υποδομές της -είναι καλές και οι υποδομές- ούτε και οι αριθμοί της οικονομίας -είναι πολύ καλοί και οι αριθμοί της οικονομίας-, αλλά είναι κυρίως τα παιδιά της. Και, όπως μας θυμίζει ο σπουδαίος στιχουργός Λευτέρης Παπαδόπουλος, «υπερασπίσου το παιδί, γιατί αν γλιτώσει το παιδί υπάρχει ελπίδα».
Σας ευχαριστώ. 
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κυρία Αραμπατζή. 
Καλείται στο Βήμα η κ. Μαρία - Νεφέλη Χατζηιωαννίδου, Βουλευτής της Νέας Δημοκρατίας. 
ΜΑΡΙΑ-ΝΕΦΕΛΗ ΧΑΤΖΗΙΩΑΝΝΙΔΟΥ: Ευχαριστώ πολύ, κύριε Πρόεδρε.
Κύριοι Υπουργοί, κυρίες και κύριοι συνάδελφοι, πώς γίνεται να ζούμε στην εποχή που τα παιδιά μας έχουν περισσότερους τρόπους να επικοινωνούν από ποτέ αλλά όλο και περισσότερους λόγους να αισθάνονται μόνα; Πώς γίνεται να έχουν εκατοντάδες διαδικτυακούς φίλους, αλλά να δυσκολεύονται να μιλήσουν για όσα πραγματικά αισθάνονται, να έχουν πρόσβαση σε ολόκληρο τον κόσμο, αλλά κάποιες φορές να νιώθουν ότι δεν χωρούν σ’ αυτόν, να βλέπουν χιλιάδες πρόσωπα κάθε μέρα, αλλά να δυσκολεύονται πολλές φορές να αποδεχτούν το δικό τους; Αυτά δεν είναι απλώς ερωτήματα για την τεχνολογία, είναι ερωτήματα για την παιδική ηλικία, για την εφηβεία, για την κοινωνία στην οποία μεγαλώνουμε τα παιδιά μας, και κυρίως για τη δική μας ευθύνη.
Κυρίες και κύριοι, είμαι μητέρα δύο κοριτσιών, είμαι όμως και μία γυναίκα που μεγάλωσε μαζί με την εξέλιξη της τεχνολογίας. Γνωρίζω τη δύναμή της, τις ευκαιρίες που δημιουργεί, την πρόσβαση στη γνώση, την επικοινωνία και τη δημιουργικότητα. Δεν αντιμετωπίζω, λοιπόν, το διαδίκτυο σαν εχθρό, όμως αντιλαμβάνομαι το εξής. Μεγαλώνουμε παιδιά σε έναν ψηφιακό κόσμο που εξελίσσεται πολύ πιο γρήγορα από τους μηχανισμούς που έχουμε δημιουργήσει για να τα προστατεύουμε και αυτό έχει συνέπειες που δεν μπορούμε να αγνοούμε. Το βλέπουμε στο παιδί που συγκρίνει το σώμα του με μία εικόνα που δεν είναι καν αληθινή, στον έφηβο που μετράει την αποδοχή του σε views και reactions, στο κορίτσι που φοβάται ότι μια προσωπική του στιγμή μπορεί να διακινηθεί σε εκατοντάδες κινητά ή σε ένα παιδί που δέχεται εκφοβισμό είκοσι τέσσερις ώρες το εικοσιτετράωρο και δεν βρίσκει καταφύγιο ούτε καν όταν επιστρέφει στο σπίτι. Γιατί κάποτε ο σχολικός εκφοβισμός ή η παιδική ανασφάλεια σταματούσε στην πόρτα του σπιτιού μας. Σήμερα ακολουθεί ένα παιδί μέχρι το δωμάτιό του και πολλές φορές συνεχίζεται ακόμα και όταν οι υπόλοιποι κοιμόμαστε.
Κυρίες και κύριοι συνάδελφοι, όλοι έχουμε υπάρξει έφηβοι και όσοι ασχολούμαστε με τα παιδιά και τους εφήβους γνωρίζουμε πόσο καθοριστική είναι αυτή η περίοδος της ζωής. Η εφηβεία είναι η ηλικία της αναζήτησης, της αμφισβήτησης και της ανάγκης για αποδοχή. Είναι η ηλικία που μία απόρριψη μπορεί να μοιάζει οριστική, που ένα προσβλητικό σχόλιο μπορεί να αποκτήσει τεράστια βαρύτητα, που ένα παιδί ακόμα προσπαθεί να ανακαλύψει ποιο είναι. Και γι’ αυτό θέλω να πω κάτι ξεκάθαρα: Δεν έχουμε απέναντί μας μία χαμένη γενιά, έχουμε μία γενιά που καλείται να μεγαλώσει κάτω από μία πρωτοφανή πίεση, μια γενιά που πρέπει να είναι συνεχώς διαθέσιμη, συνεχώς συνδεδεμένη, συνεχώς ενδιαφέρουσα, συνεχώς ευτυχισμένη και, σύμφωνα με τα social media, τέλεια. 
Ας σκεφτούμε πόσο δύσκολο ήταν για όλους εμάς όταν ήμασταν δεκατριών, δεκατεσσάρων ή δεκαπέντε χρονών, να αλλάζει το σώμα μας, να ψάχνουμε ποιοι είμαστε, να μας απορρίπτουν, να προσπαθούμε να αποκτήσουμε φίλους. Και τώρα φανταστείτε όλα αυτά να συμβαίνουν μπροστά σε εκατοντάδες θεατές, με σχόλια, screenshot, βίντεο που δεν μπορούν να σβηστούν ποτέ. Και μέσα σε αυτήν την ήδη δύσκολη διαδικασία παρεμβάλλεται ένας ολόκληρος ψηφιακός μηχανισμός, ένας μηχανισμός που μαθαίνει τι μας αρέσει, τι μας φοβίζει, τι μας κάνει να σταματήσουμε το σκρολάρισμα και τι θα μας κρατήσει λίγα λεπτά ακόμη μπροστά στην οθόνη. Γιατί πίσω από κάθε πλατφόρμα υπάρχουν ομάδες επιστημόνων, μηχανικών, ειδικών, που εργάζονται μανιωδώς γι’ αυτόν μας τον εθισμό, άνθρωποι που εργάζονται καθημερινά για να κάνουν αυτές τις εφαρμογές όλο και πιο αποτελεσματικές στο να κερδίζουν την προσοχή μας. Και απέναντί τους βρίσκεται ένα έφηβο παιδί. Πείτε μου πόσο άδικη είναι αυτή η αναμέτρηση.
Θέλω να αναφερθώ και στους γονείς, σε εκείνη τη μητέρα που γυρνάει εξαντλημένη από τη δουλειά της ή σε εκείνον τον πατέρα που προσπαθεί να καταλάβει γιατί το παιδί του δεν αφήνει ούτε για δέκα λεπτά από το χέρι του το κινητό, στους γονείς που νιώθουν πως ό,τι κι αν κάνουν πάντα κάτι τους ξεφεύγει γύρω από αυτό το θέμα. Δεν μπορεί ένας γονιός μόνος του να ανταγωνιστεί μια τεχνολογία που σχεδιάστηκε από χιλιάδες ειδικούς για να κερδίζει την προσοχή των παιδιών του καθημερινά. Και ας είμαστε ειλικρινείς, δεν μπορούμε και από τα παιδιά να απαιτούμε έναν αυτοέλεγχο που δυσκολευόμαστε πολλές φορές να ασκήσουμε και εμείς οι ίδιοι. Γι’ αυτό και η προστασία των ανηλίκων στο διαδίκτυο δεν μπορεί να είναι αποκλειστικά οικογενειακή υπόθεση. Είναι ζήτημα συλλογικής ευθύνης, είναι ζήτημα δημόσιας πολιτικής και είναι ζήτημα λογοδοσίας των ίδιων των τεχνολογικών εταιρειών.
Το νομοσχέδιο που συζητάμε σήμερα προβλέπει όριο ηλικίας δεκαπέντε ετών για την πρόσβαση σε συγκεκριμένες υπηρεσίες κοινωνικής δικτύωσης. Προβλέπει μηχανισμούς επαλήθευσης της ηλικίας και μεταφέρει την ευθύνη της εφαρμογής των κανόνων στις ίδιες τις πλατφόρμες. Τίθεται, λοιπόν, μια ξεκάθαρη απαίτηση και προς εκείνους που σχεδιάζουν αυτές τις υπηρεσίες. Γιατί ένα παιδί δεν είναι απλώς ένας ακόμα χρήστης, δεν είναι ένα προφίλ, είναι ένας άνθρωπος που ακόμη διαμορφώνει την προσωπικότητά του. Ας μην έχουμε βέβαια αυταπάτες, θα χρειαστούν ουσιαστική εφαρμογή, αξιολόγηση, προστασία προσωπικών δεδομένων και αντιμετώπιση των τρόπων παράκαμψης. Όπως, επίσης, κανένας νόμος δεν θα εξαφανίσει τον διαδικτυακό εκφοβισμό. Κανένα ηλικιακό όριο δεν θα λύσει από μόνο του τα προβλήματα της ψυχικής υγείας και θα χρειαστούμε εκπαίδευση στον ψηφιακό γραμματισμό, καθώς και ενημέρωση και πρακτική βοήθεια στους ίδιους τους γονείς. 
Θέλω, κλείνοντας, να απευθυνθώ και στα ίδια τα παιδιά, σε εκείνα που αισθάνονται ότι σήμερα τους στερούμε κάτι σημαντικό, αλλά και στους μεγαλύτερους εφήβους που μας ακούν. Ξέρω ότι τα social media είναι κομμάτι της ζωής σας. Εκεί επικοινωνείτε, γελάτε, δημιουργείτε, μοιράζεστε τις σκέψεις σας. Και ξέρω πολλές φορές ότι αισθάνεστε ότι εμείς οι μεγαλύτεροι δεν καταλαβαίνουμε πόσο σημαντικός είναι αυτός ο κόσμος για εσάς. 
Όμως, θέλω να σας πω κάτι ακόμα: Δεν χρειάζεται κάθε σας στιγμή να έχει θεατές για να έχει αξία. Δεν χρειάζεται κάθε σας χαρά να γίνεται ανάρτηση. Και δεν χρειάζεται η γνώμη εκατοντάδων αγνώστων να καθορίζει το πώς αισθάνεστε για τον εαυτό σας. Έχετε το δικαίωμα να κάνετε λάθη, χωρίς να καταγράφονται, να αλλάξετε γνώμη, χωρίς να χρειάζεται να απολογείστε στους διαδικτυακούς σας φίλους, να ανακαλύπτετε ποιοι είστε, χωρίς να σας παρακολουθεί διαρκώς ένα διαδικτυακό κοινό και πάνω από όλα, έχετε το δικαίωμα να μεγαλώνετε με τον δικό σας ρυθμό και όχι με αυτόν που σας επιβάλλει ένας αλγόριθμος.
Κυρίες και κύριοι συνάδελφοι, βιαζόμαστε τόσο πολύ να προετοιμάσουμε τα παιδιά μας για τον πραγματικό κόσμο που έρχεται, ώστε κινδυνεύουμε να ξεχάσουμε τον κόσμο που ζουν σήμερα. Τα παιδιά μας θα έχουν μια ολόκληρη ζωή για να αναλάβουν ευθύνες, να αντιμετωπίσουν δυσκολίες, να αποδείξουν τις δυνατότητές τους, αλλά παιδιά θα είναι μόνο μία φορά. Μόνο μία φορά θα έχουν την ελευθερία να ανακαλύπτουν τον κόσμο με την ανεμελιά και την τρυφερότητα της παιδικής ηλικίας. Και τελικά, η ουσία της παιδικής ηλικίας είναι να έχεις την ελευθερία να ανακαλύψεις το ποιος είσαι, πριν αρχίσει ο κόσμος να σου λέει ποιος πρέπει να γίνεις. Αυτόν τον χρόνο οφείλουμε εμείς εδώ πέρα να τον προστατεύσουμε, πριν η τεχνολογία που εξελίσσεται και οι εφαρμογές που θα εμφανίζονται όλο και περισσότερο να γίνουν οι αόρατοι ενορχηστρωτές της ζωής των παιδιών μας και για αυτόν τον λόγο υπερψηφίζω το νομοσχέδιο.
Σας ευχαριστώ.
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κυρία Χατζηιωαννίδου.
Καλείται στο Βήμα ο κ. Θεόφιλος Ξανθόπουλος, Κοινοβουλευτικός Εκπρόσωπος του ΣΥΡΙΖΑ.
ΘΕΟΦΙΛΟΣ ΞΑΝΘΟΠΟΥΛΟΣ: Ευχαριστώ, κύριε Πρόεδρε.
Και μετά την κ. Χατζηιωαννίδου, η οποία μεγάλωσε με την τεχνολογία, σας μιλάει ένας boomer, ένας εκπρόσωπος ο οποίος δυσκολεύεται να χειριστεί τον όγκο των πληροφοριών και έχουν πολύ ενδιαφέρον τα όσα άκουσα από τη συνάδελφο που προηγήθηκε και ελπίζω να πω και εγώ κάποια πράγματα που είναι ενδιαφέροντα.
Θέλω να ξεκινήσω, όμως, με μία γενικότερη παρατήρηση. Η χώρα βιώνει άλλη μια αποτυχία της Κυβέρνησης Μητσοτάκη στην εξωτερική πολιτική. Το τουρκολιβυκό σύμφωνο αποτελεί αγκάθι στα πλευρά της χώρας. Η απόφαση της Βουλής των Αντιπροσώπων της Λιβύης για έγκριση του παράνομου και άκυρου τουρκολιβυκού μνημονίου συνιστά ένα ακόμη σοβαρό φιάσκο της εξωτερικής πολιτικής της Νέας Δημοκρατίας, πλήττει τα εθνικά μας συμφέροντα και τα κυριαρχικά μας δικαιώματα και δεν ακούω από την πλευρά της Νέας Δημοκρατίας τίποτα το ουσιαστικό για το πώς μπορεί η χώρα να αντιδράσει.
Η Κυβέρνηση, δυστυχώς, απέτυχε να αναλάβει ουσιαστικές πρωτοβουλίες για τη μόνη διέξοδο που στηρίζεται στο Διεθνές Δίκαιο, την παραπομπή της διαφοράς στο Διεθνές Δικαστήριο της Χάγης με συνυποσχετικό Ελλάδας και Λιβύης. Αντί να αξιοποιήσει το γεγονός ότι η Λιβύη, σε αντίθεση με την Τουρκία, έχει προσχωρήσει στη Σύμβαση για το Δίκαιο της Θάλασσας, η Κυβέρνηση της Νέας Δημοκρατίας αφήνει ελεύθερο το πεδίο στην Άγκυρα, εργαλειοποιεί τη Λιβύη, προωθεί τις δικές της αναθεωρητικές διεκδικήσεις και έχουμε τα αποτελέσματα που προανέφερα. Αυτά είναι, λοιπόν, τα αποτελέσματα της εξωτερικής πολιτικής του δεδομένου και προβλέψιμου συμμάχου, χωρίς εθνική στρατηγική, χωρίς διεθνές ειδικό βάρος, με τη μία διπλωματική ήττα να διαδέχεται την άλλη.
Η Ελλάδα δεν μπορεί να συνεχίσει ως προκεχωρημένο φυλάκιο μιας Δύσης σε αποδρομή. Χρειάζεται ενεργητική πολυδιάστατη εξωτερική πολιτική στη βάση του Διεθνούς Δικαίου, της ειρήνης και της υπεράσπισης των εθνικών μας συμφερόντων.
Και για να συναιρέσω τις τοποθετήσεις δύο στελεχών, δύο Βουλευτών της Νέας Δημοκρατίας, του κ. Καλογερόπουλου και του κ. Άδωνι Γεωργιάδη, θα σας πω «και α και ου, τον ήπιαμε παντού».
ΣΤΕΦΑΝΟΣ ΠΑΡΑΣΤΑΤΙΔΗΣ: Είναι περασμένη και η ώρα, οπότε εντάξει!
ΘΕΟΦΙΛΟΣ ΞΑΝΘΟΠΟΥΛΟΣ: Κυρίες και κύριοι συνάδελφοι, καταθέσαμε ως ΣΥΡΙΖΑ πρόταση για τη σύσταση εξεταστικής επιτροπής η οποία θα ασχοληθεί με το πολύ μεγάλο ζήτημα του ιδιωτικού χρέους, τα funds και το Σχέδιο «Ηρακλής» της Κυβέρνησης.
Είναι για μας μια πρωτοβουλία η οποία έρχεται να ακουμπήσει στο πολύ σοβαρό ζήτημα που αντιμετωπίζει ένα μεγάλο κομμάτι του ελληνικού λαού και με την έννοια αυτή, επειδή ακριβώς είναι δικαίωμα κοινοβουλευτικού ελέγχου της Μειοψηφίας, καλούμε την Κυβέρνηση να μη σταθεί εμπόδιο στην υλοποίηση αυτής της πρωτοβουλίας, να φέρει το ζήτημα έτσι στην Ολομέλεια, ώστε να αποφασίσει η Ολομέλεια με βάση τον Κανονισμό της Βουλής και καλούμε και τα κόμματα της Αντιπολίτευσης, τα οποία αντιλαμβάνονται καθένα με τον δικό του ρόλο και τη δική του προσέγγιση τη σημασία που θα έχει η δημιουργία μιας εξεταστικής επιτροπής με αποκλειστικό στόχο αυτό το μεγάλο ζήτημα.
Πήραμε την πρωτοβουλία ως ΣΥΡΙΖΑ, καταθέσαμε την πρόταση, περιμένουμε από την Κυβέρνηση να ανταποκριθεί στη θεσμική της υποχρέωση αφενός, αλλά και τα κόμματα της Αντιπολίτευσης να στηρίξουν αυτήν την πολύ σοβαρή πρωτοβουλία.
Σε ό,τι αφορά αυτό καθαυτό το νομοσχέδιο, η αλήθεια είναι ότι ουσιαστικά συζητάμε ένα νομοσχέδιο το οποίο έχει σχέση με την ψυχική υγεία, αλλά και τη σωματική υγεία των εφήβων και -θα έλεγα- ευρύτερων κοινωνικών ομάδων.
Και πρέπει να είμαι πολύ αντικειμενικός στην κριτική που θα ασκήσω, διότι τα στοιχεία υπέρ της νομοθετικής πρωτοβουλίας είναι κατά τη γνώμη μας δύο: Πρώτον, το υπαρκτό κοινωνικό πρόβλημα, ο διαδικτυακός εκφοβισμός, η έκθεση σε επιβλαβές περιεχόμενο, η προβληματική χρήση και κίνδυνοι για την ψυχική υγεία.
Και κοιτάξτε, κύριοι συνάδελφοι, ο Παγκόσμιος Οργανισμός Υγείας κατέγραψε αύξηση της προβληματικής χρήσης στους εφήβους από 7% το 2018 σε 11% το 2022.
Και βεβαίως, το δεύτερο είναι ότι εφόσον υπάρχει αυτό το δεδομένο, υπάρχει ανάγκη ρυθμιστικής παρέμβασης. Τα ηλικιακά όρια μπορούν να αποτελέσουν εργαλείο πρόληψης. Η ευθύνη συμμόρφωσης των πλατφορμών και η αξιοποίηση του ευρωπαϊκού πλαισίου DSA μπορούν να συμβάλλουν στην προστασία των ανηλίκων. Άρα, ξεκινάμε από την ανάγκη να αντιμετωπιστεί αυτό το πάρα, πάρα πολύ σοβαρό πρόβλημα.
Και τώρα μπαίνουν τα ζητήματα τα πολιτικά, τα ιδεολογικά, τα ουσιαστικά, για τα οποία οφείλει να συζητήσει η Εθνική Αντιπροσωπεία: Ποιος είναι ο πυρήνας του προβλήματος, κυρίες και κύριοι συνάδελφοι; Ο πυρήνας είναι τα μυθώδη κέρδη που αποκερδαίνουν οι διάφορες πλατφόρμες από τη λειτουργία με αυτόν τον τρόπο του διαδικτύου. Αυτός είναι ο πυρήνας του προβλήματος. Και όποια νομοθετική πρωτοβουλία και όποια πολιτική δύναμη δεν αντιλαμβάνεται ότι πρέπει να συγκρουστεί με αυτόν τον πυρήνα, προσπαθεί να κάνει μία διαχειριστικού τύπου προσέγγιση, όπως αυτή που αποπειράται η Κυβέρνηση, με αβέβαια, για να μην πω με ανεπιτυχή αποτελέσματα.
Κατ’ αρχάς, κυρίες και κύριοι της Πλειοψηφίας, δεν τεκμηριώνεται επαρκώς η αποτελεσματικότητα της συγκεκριμένης απαγόρευσης. Ο Παγκόσμιος Οργανισμός Υγείας δεν διαθέτει ακόμη ειδικές ηλικιακές συστάσεις. Η Παιδοψυχιατρική Εταιρεία ζήτησε πρόληψη και ανεξάρτητη αξιολόγηση. Οι έρευνες για τους κινδύνους δεν αποδεικνύουν αυτομάτως ότι η οριζόντια απαγόρευση είναι η αποτελεσματικότερη λύση.
Και βεβαίως, σε μία λογική που διακατέχει τη συντηρητική Κυβέρνηση, οι οριζόντιες απαγορεύσεις καλλιεργούν στην κοινωνία αντανακλαστικά συντηρητικής αντίληψης, ότι εφόσον απαγορεύεται, λύσαμε το πρόβλημα, αλλά εδώ το πρόβλημα είναι πολύ βαθύτερο και φαίνεται η Κυβέρνηση να μην έχει ούτε τη διάθεση, αλλά ούτε και τη στόχευση να αναμετρηθεί μαζί του.
Μιλήσατε για τις επιδόσεις της Αυστραλίας. Κατ’ αρχάς, απ’ ό,τι βλέπω στα στοιχεία, η κατοχή λογαριασμού μειώθηκε από 52,4% σε 42,9%, περίπου 20%. Η πραγματική χρήση, όμως, μειώθηκε μόνο από το 85,9% στο 81,5%. Η Κυβέρνηση, δηλαδή, προβάλλει τη μείωση λογαριασμών, χωρίς αντίστοιχη τεκμηρίωση μείωσης της έκθεσης ή βελτίωσης της ψυχικής υγείας.
Τρίτον -και νομίζω εξαιρετικά σημαντικό- ο μηχανισμός εφαρμογής δεν είναι ακόμη ολοκληρωμένος. Στις 19-10, κύριε Υπουργέ, αναγνωρίσατε ότι η διασύνδεση του Kids Wallet με τις πλατφόρμες δεν έχει κατασκευαστεί και δεν έχει καν υποβληθεί προς αξιολόγηση στην Αρχή Προστασίας. Η υφιστάμενη λειτουργία του δεν ισοδυναμεί με πιστοποίηση της συγκεκριμένης μελλοντικής χρήσης του.
Κι εδώ σας καλούμε να αντιληφθείτε την πολύ μεγάλη σημασία που έχει η εξαρχής απρόσκοπτη λειτουργία αυτής της πλατφόρμας, γιατί ακριβώς αυτή η πλατφόρμα θα αποτελέσει το φίλτρο, τη γραμμή άμυνας της κοινωνίας, όχι μόνο των ανηλίκων, αλλά της κοινωνίας και αν δεν είναι ομολογκαρισμένοι, πιστοποιημένοι, όπως πρέπει, η άποψή μας είναι ότι θα δημιουργήσει περισσότερα προβλήματα απ’ όσα καλείται να λύσει. 
Παραμένουν, επίσης, τα προβλήματα ιδιωτικότητας και ανωνυμίας. Θυμίζω σε όλους ότι η αρχή προστασίας ζήτησε τεχνολογία μηδενικής γνώσης, έτσι ώστε η πλατφόρμα να λαμβάνει μόνο την πληροφορία της ηλικιακής επιλεξιμότητας χωρίς πρόσθετα στοιχεία ταυτότητας, καταγραφής ή δραστηριότητας. Η εφαρμογή στην πράξη απαιτεί έλεγχο. 
Έχουμε ασάφειες στο πεδίο της εφαρμογής. Με βάση τις κυβερνητικές διευκρινίσεις, οι υπηρεσίες, όπως είναι το YouTube και το snapchat, δεν καλύπτουν τη συγκεκριμένη εθνική απαγόρευση, κάτι που είπε προηγουμένως και ο κύριος Υπουργός στην ομιλία του. Η Διεύθυνση Δίωξης Κυβερνοεγκλήματος προειδοποίησε ότι οι δυνατότητες για παράκαμψης και μετακίνησης σε άλλες πλατφόρμες, συμπεριλαμβανομένων και υπηρεσιών gaming. 
Έχουμε αναπάντητα ερωτήματα εποπτείας και κυρώσεων. Το Εθνικό Συμβούλιο Ραδιοτηλεόρασης διαθέτει περιορισμένη άμεση δικαιοδοσία. Η Εθνική Επιτροπή Τηλεπικοινωνιών συνεργάζεται με τις αρμόδιες ευρωπαϊκές αρχές, αλλά για επικοινωνιακούς επί της ουσίας λόγους η Κυβέρνηση επικαλείται πρόστιμα έως 6% του παγκόσμιου ετήσιου τζίρου χωρίς να έχει αποσαφηνιστεί πλήρως η νομική βάση εφαρμογής τους αποκλειστικά για την παραβίαση του εθνικού ηλικιακού ορίου.
Εδώ θέλω να κάνω και μία επισήμανση. Έχουμε απέναντί μας παγκόσμιους κολοσσούς, έχουμε δηλαδή μορφές εταιρικής οργάνωσης και εταιρείες τέτοιες που ουσιαστικά αποτελούν κράτη της σύγχρονης καπιταλιστικής ολοκλήρωσης. Δεν είναι, δηλαδή, να παίζουμε με αυτούς. Δεν είναι να κάνουμε μία ρύθμιση η οποία στο τέλος θα αποδειχθεί ατελέσφορη και κυρίως δεν είναι επιχείρημα το ότι επιβάλλουμε ένα ποσοστό επί του προστίμου 6%, χωρίς αυτό νομικά να είναι τεκμηριωμένο, έτσι ώστε και να μπορεί να επιδιωχθεί και να μπορεί να εισπραχθεί και να καταστήσει τις εταιρείες υπεύθυνες, να τις «τσούξει», να τις πειράξει, να τις ενοχλήσει, προκειμένου να αντιληφθούν ότι πρέπει να προσαρμοστούν στο ισχύον νομικό καθεστώς.
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)
Θα κάνω και μία άλλη παρατήρηση. Δεν υπάρχει ανάλογη εκπαιδευτική και κοινωνική υποστήριξη. Γιατί δεν συνυπογράφει η ΟΛΜΕ, το Υπουργείο Παιδείας, το νομοσχέδιο; Η ΟΛΜΕ επεσήμανε ελλείψεις σχολικών ψυχολόγων και κοινωνικών λειτουργών. Δεν περιλαμβάνεται ολοκληρωμένο νέο πρόγραμμα ψηφιακής παιδείας, πρόληψης και στήριξης οικογενειών. Άκουσα με πολύ ενδιαφέρον τις παρατηρήσεις της ανεξάρτητης Βουλευτού κ. Λινού, η οποία είπε για τις δεξιότητες και για τα προγράμματα τα οποία στην καλύτερη των περιπτώσεων φτάνουν περίπου στο 4% των δυνατοτήτων που θα έχει ένα παιδί αν παρακολουθήσει όλα αυτά τα προγράμματα. Άρα, καταλαβαίνετε ότι με αυτό το θεσμικό πλαίσιο και κυρίως με τις δυνατότητες που δίνουμε στα παιδιά μάλλον δεν καταφέρνουμε να τα εξοπλίσουμε επαρκώς απέναντι στον κίνδυνο που ελλοχεύει.
Δικαιώματα και κοινωνικές ανισότητες. Πρόκειται για ένα πολύ μεγάλο κεφάλαιο το οποίο δεν αντιμετωπίζει το νομοσχέδιό σας. Η απαγόρευση επηρεάζει την ενημέρωση, την έκφραση και την επικοινωνία των παιδιών. Βεβαίως είναι συνταγματικώς ανεκτό, γιατί προστατεύεται η παιδικότητα και η παιδική ηλικία. Όμως, οι επιπτώσεις ενδέχεται να είναι δυσανάλογες για παιδιά με αναπηρία, με κοινωνική απομόνωση ή με περιορισμένες εναλλακτικές δραστηριότητες. Επίσης, απουσιάζει ρητός μηχανισμός αξιολόγησης. Δεν προβλέπεται, δηλαδή, συγκεκριμένη διαδικασία μέτρησης της αποτελεσματικότητας, της φυσικής ευημερίας, της πραγματικής χρήσης και των ανεπιθύμητων συνεπειών. Η καταμέτρηση λογαριασμών, όπως καταγράψαμε και στην αρχικό στάδιο της εισήγησής μας, δεν επαρκεί. 
Με αυτή την έννοια, λοιπόν, πρέπει να πούμε ότι η ανάγκη για προστασία δεν αποδεικνύει αυτομάτως την αποτελεσματικότητα της συγκεκριμένης απαγόρευσης. Εδώ ο Παγκόσμιος Οργανισμός Υγείας επεσήμανε ότι εξακολουθούν να υπάρχουν ερευνητικά κενά και ότι δεν διαθέτουμε ακόμη τεκμηριωμένες συστάσεις για συγκεκριμένα ηλικιακά όρια. Η Παιδοψυχιατρική Εταιρεία ζήτησε συστηματική πρόληψη και ανεξάρτητη αξιολόγηση. Ο ΟΟΣΑ παρουσίασε ανησυχητικά στοιχεία για τις μαθησιακές επιδόσεις και τη σχέση των νέων με την τεχνολογία, αλλά δεν παρουσίασε απόδειξη ότι η καθολική απαγόρευση κάτω των 15 ετών είναι η αποτελεσματικότερη δυνατή παρέμβαση. 
Επομένως, η επιστημονική τεκμηρίωση του προβλήματος δεν πρέπει να συγχέεται με την επιστημονική τεκμηρίωση της επιλεγμένης λύσης. Ακόμη κι αν αποδεχθούμε την πιο ευνοϊκή αποτίμηση των πρώτων αποτελεσμάτων, πώς μπορεί η Κυβέρνηση να παρουσιάζει ως επιτυχημένη μία τόσο περιορισμένη μεταβολή, όταν ο διακηρυγμένος στόχος είναι η προστασία των ανηλίκων μέσω της απαγόρευσης πρόσβασης συνολικά; Εάν θεσπίζουμε μία καθολική απαγόρευση, αλλά η συντριπτική πλειονότητα των παιδιών εξακολουθεί να χρησιμοποιεί τις ίδιες υπηρεσίες, με ποιο κριτήριο χαρακτηρίζουμε το μέτρο ως επιτυχημένο; 
(Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής κ. ΑΘΑΝΑΣΙΟΣ ΜΠΟΥΡΑΣ)
Άλλο είναι η ύπαρξη ενός ψηφιακού πορτοφολιού και άλλο η ύπαρξη ενός ολοκληρωμένου λειτουργικού και ανεξάρτητα αξιολογημένου συστήματος επαλήθευσης ηλικίας για τις διεθνείς πλατφόρμες. Η Αρχή Προστασίας Προσωπικών Δεδομένων είχε προειδοποιήσει για την ανάγκη τεχνολογίας μηδενικής γνώσης, έτσι ώστε η πλατφόρμα να γνωρίζει μόνο εάν ο χρήστης υπερβαίνει το ηλικιακό όριο, χωρίς πρόσθετη ταυτοποίηση. 
Εάν, λοιπόν, το πρόβλημα είναι οι εθιστικοί αλγόριθμοι, η ατέρμονη κύλιση στα προτεινόμενα βίντεο και η έκθεση σε επιβλαβές περιεχόμενο, γιατί αντιμετωπίζουμε διαφορετικά υπηρεσίες που εμφανίζουν αντίστοιχους κινδύνους; Άρα, εξαντλείτε τη νομοθετική παρέμβασή σας στον περιορισμό της πρόσβασης χωρίς να έχετε κατοχυρώσει…
ΠΡΟΕΔΡΕΥΩΝ (Αθανάσιος Μπούρας): Ευχαριστούμε τον κ. Ξανθόπουλο. 
Καλώ τώρα στο Βήμα τον συνάδελφο Βουλευτή της Νέας Δημοκρατίας κ. Παναγή Καππάτο. 
Κύριε Καππάτο, έχετε τον λόγο. 
ΠΑΝΑΓΗΣ ΚΑΠΠΑΤΟΣ: Κύριε Υπουργέ, κυρίες και κύριοι συνάδελφοι, κάθε εποχή φέρνει τις δικές της προκλήσεις και κάθε γενιά γονέων αντιμετωπίζει νέες αγωνίες για το μέλλον των παιδιών τους. 
Σήμερα ζούμε σε μια εποχή όπου η τεχνολογία εξελίσσεται με πρωτοφανή ταχύτητα και το διαδίκτυο αποτελεί αναπόσπαστο κομμάτι της καθημερινότητάς μας. Τα μέσα κοινωνικής δικτύωσης έχουν εισέλθει στη ζωή των παιδιών μας από πολύ μικρή ηλικία επηρεάζοντας τον τρόπο με τον οποίο επικοινωνούν, ενημερώνονται και αντιλαμβάνονται τον κόσμο γύρω τους. Μαζί με τις δυνατότητες που προσφέρουν έχουν αναδειχθεί και σοβαροί κίνδυνοι για την ψυχική υγεία, την ασφάλεια και την ομαλή ανάπτυξη των ανηλίκων. 
Απέναντι σε αυτήν την πραγματικότητα η πολιτεία έχει χρέος να σταθεί δίπλα στην ελληνική οικογένεια, να ενισχύσει την προστασία των παιδιών και να διαμορφώσει κανόνες που ανταποκρίνονται στις ανάγκες της σύγχρονης κοινωνίας. Αυτή ακριβώς την ευθύνη υπηρετεί το σχέδιο νόμου του Υπουργείου Επικρατείας που συζητούμε σήμερα. 
Με το νομοσχέδιο αυτό, λοιπόν, κάνουμε ένα ουσιαστικό βήμα για την προστασία των παιδιών μας θεσπίζοντας ένα σαφές ηλικιακό όριο για την πρόσβασή τους στα μέσα κοινωνικής δικτύωσης. Συγκεκριμένα, από την 1η Ιανουαρίου του 2027 η πρόσβαση στις υπηρεσίες αυτές θα απαγορεύεται σε ανήλικους κάτω των δεκαπέντε ετών. Η ρύθμιση αφορά συνολικά την πρόσβαση και τη χρήση των συγκεκριμένων υπηρεσιών καλύπτοντας και λογαριασμούς που έχουν ήδη δημιουργηθεί. 
Παράλληλα, για την εφαρμογή του μέτρου όλα τα παιδιά που γεννήθηκαν το ίδιο ημερολογιακό έτος θα θεωρείται ότι έχουν γεννηθεί την 1η Ιανουαρίου εκείνου του έτους. Με τον τρόπο αυτό διασφαλίζουμε ενιαία μεταχείριση για τα παιδιά της ίδιας ηλικιακής ομάδας και διευκολύνουμε τις οικογένειες και τους παρόχους στην εφαρμογή του νέου πλαισίου. Πρόκειται για έναν ξεκάθαρο κανόνα που ενισχύει την ασφάλεια των παιδιών και δημιουργεί μεγαλύτερη βεβαιότητα για όλους. Η ανάγκη αυτής της παρέμβασης γίνεται ακόμη πιο επιτακτική, όταν εξετάσουμε τα πραγματικά δεδομένα.
Σύμφωνα με πανελλαδική έρευνα του Ελληνικού Κέντρου Ασφαλούς Διαδικτύου, το 41% των μαθητών του δημοτικού και το 51% των μαθητών γυμνασίου και λυκείου ξεκίνησαν να χρησιμοποιούν μέσα κοινωνικής δικτύωσης ήδη από την ηλικία των δέκα έως δώδεκα ετών. Παράλληλα, ένας στους τέσσερις μαθητές αναγνωρίζει ότι κάνει υπερβολική χρήση και χρειάζεται βοήθεια για να την περιορίσει. 
Τα στοιχεία αυτά αποκτούν ακόμη μεγαλύτερη σημασία όταν αναλογιστούμε τον τρόπο λειτουργίας των σύγχρονων ψηφιακών πλατφορμών. 

Οι συνεχείς ειδοποιήσεις, η αδιάκοπη προβολή περιεχομένου και οι αλγόριθμοι, που προσαρμόζονται στις προτιμήσεις κάθε χρήστη, ενθαρρύνουν την πολύωρη παραμονή μπροστά σε μια οθόνη. Τα παιδιά, όμως, βρίσκονται ακόμη σε μια κρίσιμη περίοδο της ανάπτυξής τους και χρειάζονται καθοδήγηση και προστασία. Η ευθύνη αυτή αφορά τις οικογένειες, τις επιχειρήσεις που διαχειρίζονται τις πλατφόρμες και φυσικά την ίδια την πολιτεία. 
Για να εφαρμοστεί αποτελεσματικά αυτή η απαγόρευση, το νομοσχέδιο προβλέπει τη δυνατότητα αξιοποίησης αξιόπιστων μηχανισμών επαλήθευσης της ηλικίας, όπως το Gov.gr Wallet και το Kids Wallet, χωρίς να καθιστά υποχρεωτική τη χρήση τους. Οι ψηφιακές πλατφόρμες μπορούν να αξιοποιούν και άλλες κατάλληλες τεχνολογικές λύσεις με σεβασμό στην ιδιωτικότητα και στα προσωπικά δεδομένα των χρηστών. 
Ιδιαίτερη σημασία έχει επίσης η αποτελεσματική εποπτεία της εφαρμογής των νέων κανόνων. Το Εθνικό Συμβούλιο Ραδιοτηλεόρασης και η Αρχή Προστασίας Δεδομένων Προσωπικού Χαρακτήρα αναλαμβάνουν τις σχετικές αρμοδιότητες, αξιοποιώντας το υφιστάμενο θεσμικό πλαίσιο. Παράλληλα, η Εθνική Επιτροπή Τηλεπικοινωνιών και Ταχυδρομείων διατηρεί τον συντονιστικό της ρόλο και συνεργάζεται με τις αρμόδιες ευρωπαϊκές αρχές για την αντιμετώπιση παραβάσεων από πλατφόρμες που λειτουργούν σε άλλα κράτη-μέλη. Έτσι, επιδιώκουμε να διασφαλίσουμε ότι οι κανόνες προστασίας θα συνοδεύονται από ουσιαστικό έλεγχο και ότι οι μεγάλες τεχνολογικές εταιρείες θα αναλαμβάνουν την ευθύνη που τους αναλογεί. 
Η συγκεκριμένη νομοθετική πρωτοβουλία εντάσσεται σε μια σταθερή πολιτική επιλογή της Κυβέρνησής μας για την προστασία της παιδικής ηλικίας. Με τη λειτουργία της πλατφόρμας Parko.Gov.Gr, τη δημιουργία του Kids Wallet και τους κανόνες για τη χρήση κινητών τηλεφώνων στα σχολεία, έχουμε ήδη αναλάβει σημαντικές πρωτοβουλίες που ανταποκρίνονται στις ανάγκες της ελληνικής οικογένειας. Σήμερα προσθέτουμε έναν ακόμη ουσιαστικό κανόνα σε αυτήν την προσπάθεια. 
Την ίδια ώρα, σε ευρωπαϊκό επίπεδο βρίσκεται υπό διαμόρφωση το EU KIDS Act, μια πρόταση κανονισμού που επιδιώκει τη θέσπιση κοινών προδιαγραφών προστασίας των ανηλίκων σε ένα ευρύτερο φάσμα ψηφιακών υπηρεσιών. Η Ελλάδα συμμετέχει ενεργά στη διαμόρφωση αυτής της ευρωπαϊκής πολιτικής, έχοντας ήδη αναδείξει την ανάγκη καθιέρωσης κοινών ηλικιακών κανόνων. Με τη σημερινή νομοθετική παρέμβαση επιλέγουμε να προχωρήσουμε σε συγκεκριμένα μέτρα προστασίας, ενώ παράλληλα συμβάλλουμε στη διαμόρφωση μιας κοινής ευρωπαϊκής λύσης. 
Κυρίες και κύριοι συνάδελφοι, πίσω από τις διατάξεις που συζητούμε σήμερα, βρίσκονται οι πραγματικές αγωνίες χιλιάδων ελληνικών οικογενειών. Βρίσκονται γονείς που προσπαθούν καθημερινά να προστατεύσουν τα παιδιά τους σε έναν κόσμο που αλλάζει με πρωτοφανή ταχύτητα. Βρίσκονται παιδιά που έχουν ανάγκη από παιχνίδι, φιλίες, δημιουργία και ανθρώπινη επαφή. Η ευθύνη μας απέναντί τους είναι μεγάλη και οι αποφάσεις που λαμβάνουμε σήμερα θα επηρεάσουν τη ζωή τους τα επόμενα χρόνια. 
Η Νέα Δημοκρατία πιστεύει βαθιά στην αξία της οικογένειας, στην προσωπική ευθύνη και σε μια πολιτεία που προσφέρει ασφάλεια και στήριξη στους πολίτες της. Με αυτές τις αρχές στηρίζω το παρόν νομοσχέδιο και καλώ όλες τις πολιτικές δυνάμεις να αναγνωρίσουν τη σημασία αυτής της πρωτοβουλίας, γιατί το μέλλον της πατρίδας μας χτίζεται καθημερινά μέσα από τις ευκαιρίες που προσφέρουμε στη νέα γενιά. Και η προστασία των παιδιών μας αποτελεί μια βαθιά εθνική ευθύνη, που μας ενώνει και μας δεσμεύει απέναντι στις επόμενες γενεές.
Ευχαριστώ.
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Αθανάσιος Μπούρας): Και εμείς ευχαριστούμε.
Θα ήθελα να καλέσω τώρα στο Βήμα τη Βουλευτή της Νέας Δημοκρατίας, τη συνάδελφο την Τζίνα Οικονόμου. Αμέσως μετά, θα πάρει τον λόγο ο κ. Φλώρος.
Κυρία Οικονόμου, έχετε τον λόγο.
ΘΩΜΑΪΣ (ΤΖΙΝΑ) ΟΙΚΟΝΟΜΟΥ: Ευχαριστώ πολύ, κύριε Πρόεδρε. 
Κύριοι Υπουργοί, κυρίες και κύριοι συνάδελφοι, με το παρόν νομοσχέδιο η Κυβέρνηση έρχεται να θέσει δύο βασικούς περιορισμούς στη χρήση του διαδικτύου από τα παιδιά μας. 
Ο πρώτος αφορά συγκεκριμένα τις υπηρεσίες κοινωνικής δικτύωσης. Δεν πρόκειται, φυσικά, για μια οριζόντια απαγόρευση χρήσης του διαδικτύου, αλλά για ένα μέτρο που στοχεύει αποκλειστικά στην ανεξέλεγκτη πρόσβαση των παιδιών μας στα social media. Και ο λόγος είναι, επίσης, πολύ συγκεκριμένος. Η ευρεία διάδοση των υπηρεσιών κοινωνικής δικτύωσης έχει οδηγήσει σε σημαντική αύξηση της καθημερινής χρήσης τους, ακόμα και από παιδιά πολύ μικρής ηλικίας. Αντιμετωπίζουμε πλέον μία πολύ δύσκολη εξίσωση. Αντιμετωπίζουμε την πρώιμη και ανεξέλεγκτη έκθεση των παιδιών σε εικονικά περιβάλλοντα, τα οποία στοχεύουν στη μεγιστοποίηση του χρόνου παραμονής του χρήστη μέσα από τη δέσμευση της προσοχής του και άρα συνδέονται με αυξημένους κινδύνους ανάπτυξης προβληματικών ή και εθιστικών μοτίβων χρήσης. Επομένως, η νομοθετική αυτή πρωτοβουλία δεν αφορά μια κατάσταση που ενδημεί μόνο στη χώρα μας ούτε βέβαια η προτεινόμενη προσέγγιση αποτελεί ελληνική πρωτοτυπία. Είναι μια απάντηση σε ένα διεθνώς διαπιστωμένο πρόβλημα που απασχολεί την πιο ευαίσθητη και πλέον ευάλωτη ομάδα πληθυσμού, τα παιδιά μας. 
Και εδώ μπαίνει ο δεύτερος περιορισμός που έρχεται να θέσει η Κυβέρνηση στη χρήση του διαδικτύου. Αυτός αφορά το ηλικιακό όριο των δεκαπέντε ετών, κάτω από το οποίο επιβάλλεται απόλυτη απαγόρευση χρήσης των μέσων κοινωνικής δικτύωσης από παιδιά. Κάποιος μπορεί να αναρωτηθεί: Σωστό να υπάρχει κάποιο ηλικιακό όριο, αλλά πώς καταλήξαμε στη συμπλήρωση των δεκαπέντε ετών; Ο λόγος είναι ότι στην Ελλάδα το όριο ηλικίας για την έγκυρη παροχή συγκατάθεσης από ανήλικο για την επεξεργασία των προσωπικών του δεδομένων ιδίως στα μέσα κοινωνικής δικτύωσης, χωρίς να απαιτείται έγκριση γονέα, έχει καθοριστεί στα δεκαπέντε έτη ήδη από το 2019. Επομένως, το παρόν νομοσχέδιο έρχεται να χτίσει πάνω στον ισχύοντα γενικό κανονισμό για την προστασία δεδομένων προσωπικού χαρακτήρα, εξασφαλίζοντας πως η παραπάνω ηλικία συναίνεσης δεν θα παραβιάζεται από κανέναν.
Κύριοι συνάδελφοι, για τη Νέα Δημοκρατία οι συζητούμενες ρυθμίσεις αντιμετωπίζουν, ουσιαστικά, το ζήτημα της πρόσβασης παιδιών κάτω των δεκαπέντε ετών στα μέσα κοινωνικής δικτύωσης. Μιας πρόσβασης που ενδέχεται να δημιουργήσει κινδύνους για τη σωματική και ψυχική τους υγεία, καθώς και για την ομαλή ψυχοκοινωνική τους ανάπτυξη και ασφάλειά τους. Η προβληματική αυτή αναδεικνύεται και μέσα από πρόσφατες δικαστικές διαμάχες σε διεθνές επίπεδο, όπως στις Ηνωμένες Πολιτείες της Αμερικής, όπου τέθηκαν ζητήματα που αφορούν στους κινδύνους που ενδέχεται να διατρέχουν οι ανήλικοι από την πρόσβασή τους σε τέτοιες ψηφιακές πλατφόρμες, στο κατά πόσον οι πάροχοι γνώριζαν ή όφειλαν να γνωρίζουν τους κινδύνους αυτούς, αλλά και στο αν οι ανήλικοι χρήστες και οι γονείς τους ενημερώνονταν επαρκώς για τους κίνδυνους που διατρέχουν. 
Τα παραπάνω ζητήματα είναι αναμφισβήτητα πολύ σοβαρά και φυσικά υπάρχουν και στην ελληνική κοινωνία, όπου το 41% των μαθητών Δημοτικού και το 51% των μαθητών Γυμνασίου ή Λυκείου άρχισαν να χρησιμοποιούν μέσα κοινωνικής δικτύωσης ήδη μεταξύ των δέκα και δώδεκα ετών, ενώ ένας στους τέσσερις μαθητές δηλώνει ο ίδιος ότι κάνει υπερβολική χρήση των social media και ότι χρειάζεται βοήθεια για τη μείωσή της. Και όλα αυτά τις περισσότερες φορές με την ανοχή, με την επίβλεψη και με τη γνώση των γονέων. 
Για την αντιμετώπιση ακριβώς αυτών των κινδύνων, οι συζητούμενες ρυθμίσεις θέτουν ελάχιστο ηλικιακό όριο πρόσβασης στα μέσα κοινωνικής δικτύωσης, ως προληπτικό μέτρο για την προστασία των πλέον ευάλωτων ανηλίκων, αναθέτοντας στις ανεξάρτητες αρχές της χώρας μας, την άσκηση των σχετικών εποπτικών αρμοδιοτήτων. 
Κύριοι Υπουργοί, πράγματι, η παρέμβαση της πολιτείας σε αυτόν τον χώρο είναι καίριας σημασίας, καθώς όλοι αναγνωρίζουν την επιτακτική ανάγκη ελέγχου της πρόσβασης των παιδιών σε υπηρεσίες social media, οι οποίες από τη φύση τους παρουσιάζουν σημαντικούς κινδύνους για την ατομική και κοινωνική ανάπτυξη των ανηλίκων. Ειδικότερα, η πρώιμη και υπερβολική χρήση των μέσων κοινωνικής δικτύωσης έχει συσχετιστεί με αυξημένα επίπεδα άγχους, διαταραχές ύπνου, προβλήματα συγκέντρωσης, έκθεση σε ακατάλληλο περιεχόμενο και εν γένει δυσμενείς συνέπειες για την ψυχική υγεία και την ομαλή ψυχοκοινωνική ανάπτυξη των παιδιών.

Κυρίες και κύριοι συνάδελφοι, η έκθεση σε βίαιο ή ακατάλληλο περιεχόμενο ή διαδικτυακή παρενόχληση ή ανεπιθύμητη επικοινωνία με αγνώστους, παιδιά, αλλά και ενήλικες, συχνά με ψευδώνυμα, οι παραβιάσεις της ιδιωτικότητας των παιδιών ή η κατάχρηση που οδηγεί στον εθισμό τους είναι κάποιες από τις δυσάρεστες παρενέργειες του διαδικτύου και απαιτούν άμεσα ρύθμιση. 
Αποτέλεσμα αυτής της διαμορφωμένης κατάστασης είναι ότι μόλις το 48% των παιδιών ηλικίας εννέα έως δεκαέξι ετών δηλώνουν ότι αισθάνονται ασφαλείς στο διαδίκτυο. Με άλλα λόγια, ένα στα δύο παιδιά νιώθουν -και δικαίως- ανασφάλεια κατά την επικοινωνία τους με τυχαίους χρήστες των μέσων. 
Γι’ αυτό τον λόγο, οι λύσεις στο πρόβλημα δεν μπορούν να είναι αποκλειστικά τεχνικές. Η χρήση αρχών ασφαλούς σχεδιασμού του λογισμικού, εργαλείων γονικής υποστήριξης, δράσεων ψηφιακής παιδείας και ενημέρωσης γονιών και παιδιών, όλα αυτά είναι σημαντικά όπλα στην προσπάθειά μας να προωθήσουμε ένα πνεύμα υπεύθυνης χρήσης στο διαδίκτυο. Όμως, στην περίπτωση των μέσων κοινωνικής δικτύωσης, προφανώς, δεν επαρκούν. Είναι απαραίτητη, λοιπόν, η θεσμική παρέμβαση της πολιτείας, προκειμένου να καταστεί δυνατή η άμεση αντιμετώπιση των πολλών, διαπιστωμένων πλέον, κινδύνων. 
Γι’ αυτό η Νέα Δημοκρατία υπερψηφίζει το παρόν νομοσχέδιο και θα συνεχίσει να στηρίζει κάθε παρέμβαση της Κυβέρνησης για την προστασία των πιο ευαίσθητων και ευάλωτων στην κοινωνία μας. 
Σας ευχαριστώ πολύ. 
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Αθανάσιος Μπούρας): Και εμείς ευχαριστούμε την κ. Οικονόμου.  
Θα καλέσω, τώρα, στο Βήμα τον ανεξάρτητο Βουλευτή, τον κ. Κωνσταντίνο Φλώρο και θα ακολουθήσουν η κ. Τζάκρη, η κ. Αναγνωστοπούλου, η κ. Σπυριδάκη και ο κ. Βρεττάκος. 
Κύριε Φλώρο, έχετε τον λόγο. 
ΚΩΝΣΤΑΝΤΙΝΟΣ ΦΛΩΡΟΣ: Ευχαριστώ, κύριε Πρόεδρε. 
Κυρίες και κύριοι συνάδελφοι, κύριοι Υπουργοί, σε πάρα πολλά σπίτια ακούγεται συνεχώς, πλέον και περισσότερο, η φράση «να δω ακόμη ένα βίντεο». Αυτό το «ακόμη ένα βίντεο» είναι, δυστυχώς, το πρόβλημα που συζητούμε σήμερα, διότι για τις πλατφόρμες αυτός ακριβώς είναι ο στόχος. Η συνεχής ροή περιεχομένου, οι προτάσεις και οι ειδοποιήσεις έχουν σχεδιαστεί, για να κρατούν τον χρήστη συνδεδεμένο και να τον φέρνουν πίσω όταν αυτός απομακρύνεται. Όμως, όταν αυτός ο χρήστης είναι ένα παιδί, αυτοί οι μηχανισμοί πρέπει να βρίσκονται στο επίκεντρο της προστασίας του. 
Γι’ αυτό και η οριζόντια απαγόρευση, εμένα προσωπικά με βρίσκει αντίθετο, γιατί επικεντρώνεται στο ποιος επιτρέπεται να χρησιμοποιεί μία υπηρεσία, ενώ η προστασία απαιτεί παρέμβαση στον τρόπο, με τον οποίο λειτουργεί η υπηρεσία για τον ανήλικο χρήστη. Το επιχείρημα ότι μπαίνει επιτέλους ένα πλαίσιο, το οποίο προφανώς και είναι απαραίτητο, δεν αρκεί. Γιατί όμως δεν αρκεί; Γιατί πρέπει να κρίνεται από τον κίνδυνο που μειώνει στην πράξη. Μπορεί, λοιπόν, το κλείσιμο ενός λογαριασμού να είναι ένα μετρήσιμο αποτέλεσμα, δεν αποδεικνύει όμως από μόνο του ότι περιορίστηκε η προβληματική χρήση ή ότι το πρόβλημα δεν μεταφέρθηκε αλλού. 
Πρέπει, λοιπόν, οι υποχρεώσεις των πλατφορμών να κατοχυρωθούν ευρωπαϊκά. Από εκεί και πέρα, η πρακτική προετοιμασία των μαθητών είναι δική μας εθνική ευθύνη, που δεν εξαρτάται από την ολοκλήρωση της ευρωπαϊκής διαπραγμάτευσης. Η ελληνική θέση για το EU Kids Act πρέπει να έχει συγκεκριμένο περιεχόμενο. Πάνω στους εποπτευόμενους λογαριασμούς, δηλαδή, που ήδη προβλέπονται, να διεκδικήσουμε ένα ξεχωριστό όριο για τη συνεχή ροή προτεινόμενου περιεχομένου μέσα στο συνολικό ημερήσιο όριο χρήσης. Ο χρόνος αυτής της ροής να είναι μικρότερος από τον συνολικό επιτρεπόμενο χρόνο του λογαριασμού και όταν αυτός εξαντλείται, να σταματούν τα προτεινόμενα βίντεο, η κύλιση και οι σχετικές ειδοποιήσεις και η εφαρμογή να γυρνά αυστηρά σε μία λειτουργία επικοινωνίας με εγκεκριμένες επαφές. 
Μέσα, λοιπόν, σε αυτή τη λειτουργία επικοινωνίας, να μην εμφανίζονται προτεινόμενα βίντεο ή ειδοποιήσεις επιστροφής στη ροή. Έτσι, ο περιορισμός θα αφορά μια συγκεκριμένη χρήση, με καθορισμένο τέλος, χωρίς να ανοίγει παράθυρο απεριόριστης παραμονής στον ίδιο λογαριασμό και την εφαρμογή του κανόνα θα την αναλαμβάνει η πλατφόρμα. 
Υπάρχουν ήδη εργαλεία συγγενικής λογικής. Το YouΤube, για παράδειγμα, δίνει στους γονείς τη δυνατότητα να ορίζουν ένα ημερήσιο όριο στη ροή των shorts, για εποπτευόμενους λογαριασμούς εφήβων και όταν το όριο αυτό συμπληρωθεί, η κύλιση σταματά μέχρι την επόμενη ημέρα. Έτσι περιορίζεται μία συγκεκριμένη λειτουργία, ενώ η υπόλοιπη υπηρεσία παραμένει διαθέσιμη. Έχει, φυσικά, κάποιες υπενθυμίσεις διαλείμματος και ύπνου, καλές μεν, αλλά έχουν περίπου την ίδια αποτελεσματικότητα με αυτό που λένε οι γονείς στο παιδί, όταν φωνάζουν από το σαλόνι «πήγαινε για ύπνο». Τελικά, ο Χρήστος καταλήγει να πατάει απόρριψη και συνεχίζει να κάνει αυτό που έκανε και πριν. 
Αρκετοί, επίσης, θυμόμαστε και «Ο.facebook.com», μια πιο απλουστευμένη έκδοση, χωρίς φωτογραφίες και γραφικά. Αργότερα υπήρξε και το «messenger lite» με βασικές λειτουργίες επικοινωνίας για αργές συνδέσεις και πιο παλιές συσκευές. Ο σκοπός, βέβαια, ήταν τότε διαφορετικός. Η ουσία, όμως, είναι ότι οι ίδιες εταιρείες έχουν σχεδιάσει διαφορετικές εκδόσεις υπηρεσιών για συγκεκριμένες ανάγκες πρόσβασης. Άρα, η αυτόματη μετάβαση στη λειτουργία επικοινωνίας είναι μία συγκεκριμένη βελτίωση, που μπορεί να τεθεί στην ευρωπαϊκή διαπραγμάτευση. 
Η αντιπρόταση, όμως, χρειάζεται να συνδέεται και με τη δουλειά που γίνεται στο ελληνικό σχολείο. Οι κανόνες προστασίας πρέπει να συναντούν έναν μαθητή που καταλαβαίνει τι του προσφέρουν και ξέρει να τους χρησιμοποιεί. 
Γι’ αυτό, λοιπόν, εγώ προτείνω έναν πιο ενισχυμένο από τον ήδη υπάρχοντα κοινό κύκλο πρακτικής ψηφιακής άσκησης και προετοιμασίας στην Α΄ και Β΄ Γυμνασίου, μέσα στο μάθημα της πληροφορικής, με συγκεκριμένο διδακτικό χρόνο, συνέχεια από τη μία τάξη στην άλλη και αξιοποίηση του ήδη υφιστάμενου εκπαιδευτικού υλικού, ώστε να υπάρχει κοινή διαδρομή προετοιμασίας για όλους τους μαθητές ανεξάρτητα από το σχολείο που φοιτούν. 
Στην Α΄ Γυμνασίου η εκπαίδευση να ξεκινά από την επικοινωνία μέσα από συγκεκριμένα σενάρια. Για παράδειγμα, μία διαδικτυακή συνομιλία να ξεκινά φιλικά, στη συνέχεια ο συνομιλητής να ζητάει προσωπικό υλικό και όταν το παιδί αρνείται, να αρχίζει να το πιέζει ή να το απειλεί. Μέσα από τέτοια υποθετικά περιστατικά το παιδί θα εξασκείται, λοιπόν, στο πότε να διακόπτει την επικοινωνία, πώς να κάνει αποκλεισμό ή αναφορά και πώς και πότε να ζητάει βοήθεια από γονέα ή εκπαιδευτικό. 
Το ίδιο να γίνεται, προφανώς, και με τον εκφοβισμό μέσα σε μία σχολική παρέα. Ο μαθητής να αναγνωρίζει πότε μία συζήτηση μετατρέπεται σε στοχοποίηση και να γνωρίζει τι κάνει, εάν βρίσκεται ο ίδιος στο επίκεντρο ή εάν βλέπει να στοχοποιείται συμμαθητής του. Προφανώς, οι ασκήσεις θα γίνονται σε εκπαιδευτικό περιβάλλον, χωρίς πραγματικούς λογαριασμούς σε κάποια πλατφόρμα.
Στη Β΄ Γυμνασίου η προετοιμασία να προχωρά στη διαχείριση περιεχομένου και χρόνου. Με παραδείγματα να εξηγείται, δηλαδή, γιατί εμφανίζεται το επόμενο βίντεο, τι ρόλο έχουν οι προτάσεις και οι ειδοποιήσεις, πώς σταματάει η συνεχής προβολή κ.λπ. Ο μαθητής να χρησιμοποιεί τις ρυθμίσεις, να διακρίνει πότε μία ανάρτηση είναι παραπλανητική και πότε όχι και να αναζητά την αρχική πηγή της πληροφορίας. Η συζήτηση για τον χρόνο να συνδέεται με την καθημερινότητά του, το διάβασμα, τον ύπνο, την παρέα, τις δραστηριότητές του. Να καταλαβαίνει, δηλαδή, τι περιορίζει η κάθε ρύθμιση και να μπορεί να την εφαρμόζει.
Οι εκπαιδευτικοί χρειάζονται, λοιπόν, έτοιμα σενάρια, φύλλα εργασίας και υποστήριξη για τη χρήση τους στην τάξη, ενώ η ενημέρωση των γονέων θα πρέπει να βασίζεται στα ίδια παραδείγματα που δουλεύονται στη τάξη. Να ξέρουν, δηλαδή, πού απευθύνονται για ένα περιστατικό, πώς στηρίζουν το παιδί όταν ζητήσει βοήθεια και τι περιορίζει κάθε ρύθμιση χρήσης. Οπότε, ο σχεδιασμός πρέπει να ξεκινήσει φέτος από το Υπουργείο Παιδείας και το Ινστιτούτο Εκπαιδευτικής Πολιτικής, ώστε η πιλοτική εφαρμογή να αρχίσει την επόμενη σχολική χρονιά με προετοιμασμένους εκπαιδευτικούς και καθορισμένες ώρες. Η σταδιακή επέκταση να βασιστεί στην αξιολόγηση της εφαρμογής, με συμμετοχή φυσικά των μαθητών, ώστε να διαπιστώνεται, εάν τα παραδείγματα, τελικά, ανταποκρίνονται στην καθημερινότητά τους και εάν μπορούν να εφορμήσουν αυτά που μαθαίνουν. 
Η αποτελεσματικότητα του νόμου θα φανεί, προφανώς, στην πράξη και στην καθημερινότητα των παιδιών. Γι' αυτό χρειάζεται ανεξάρτητη επιστημονική αξιολόγηση στους έξι και στους δώδεκα μήνες από την εφαρμογή του, από την εφαρμογή αυτού του πλαισίου. Να εξετάσουμε, δηλαδή, εάν μειώνεται η προβληματική χρήση, εάν βελτιώνεται ο ύπνος, εάν περιορίζεται ο εκφοβισμός και εάν η δραστηριότητα μεταφέρεται σε άλλες υπηρεσίες, με τα αποτελέσματα φυσικά δημοσιευμένα, ώστε να γνωρίζουμε τι αποδίδει και πού ακριβώς χρειάζονται διορθώσεις. 
Κύριε Υπουργέ, οι ευρωπαϊκοί κανόνες για τις πλατφόρμες και η προετοιμασία των μαθητών στο σχολείο πρέπει να προχωρήσουν παράλληλα. Η συζήτηση στην Επιτροπή ανέδειξε κάποιες συγκεκριμένες ανάγκες. Ως Υπουργός Επικρατείας έχετε τη δυνατότητα να συντονίσετε τα αρμόδια Υπουργεία και τους εμπλεκόμενους φορείς. Έχετε, λοιπόν, και την ευθύνη ως Κυβέρνηση να προχώρησε σε αυτές τις αναγκαίες παρεμβάσεις, γιατί οι πλατφόρμες πάντα θα κυνηγάνε το επόμενο «κλικ», αλλά όλοι εμείς πρέπει να φροντίσουμε για την επόμενη γενιά. 
Σας ευχαριστώ πολύ. 
ΠΡΟΕΔΡΕΥΩΝ (Αθανάσιος Μπούρας): Και εμείς σας ευχαριστούμε.
Καλώ στο Βήμα την ανεξάρτητη Βουλευτή, την συνάδελφο κ. Θεοδώρα Τζάκρη. Αμέσως μετά, θα πάρει τον λόγο η κ. Αναγνωστοπούλου.
Κυρία Τζάκρη, έχετε τον λόγο.
ΘΕΟΔΩΡΑ ΤΖΑΚΡΗ: Ευχαριστώ πολύ, κύριε Πρόεδρε. 
Κυρίες και κύριοι συνάδελφοι, κανείς δεν αμφισβητεί την ανάγκη να προστατεύσουμε τα παιδιά μας από τους κινδύνους του ψηφιακού περιβάλλοντος και κανείς δεν αγνοεί την έκθεση των ανηλίκων στον διαδικτυακό εκφοβισμό, στη σεξουαλική εκμετάλλευση, στην παραβίαση της ιδιωτικότητάς τους, στην προώθηση επιβλαβούς ψηφιακού περιεχομένου και βεβαίως, στους μηχανισμούς ψηφιακής εξάρτησης. 
Τα παιδιά αποτελούν το 1/3 των παγκόσμιων χρηστών του διαδικτύου, αγγίζοντας τα 2 δισεκατομμύρια από τα 6 δισεκατομμύρια των ενεργών στα social media πολιτών παγκοσμίως. Το ερώτημα, λοιπόν, δεν είναι αν πρέπει να προστατεύσουμε τα παιδιά μας. Το ερώτημα είναι: Η συγκεκριμένη απαγόρευση που προτείνει σήμερα η Κυβέρνηση, μπορεί πράγματι να τα προστατεύσει;
Φέρνετε, κύριε Υπουργέ, αυτό το νομοσχέδιο σε μια χώρα που δεν έχει κανένα πρόγραμμα ψηφιακής κατάρτισης γονέων και ηλικιωμένων -φυσικά αναφέρομαι στους γονείς και τους παππούδες- για θέματα κυβερνοασφάλειας και ελέγχου πρόσβασης σε διαδικτυακό περιεχόμενο. Επειδή, όμως, ουδέποτε η καταστολή ενός εγκλήματος, μηδέ η εξιχνίασή του, αποδείχθηκαν δημοφιλέστερα από την πρόληψη, κρατήστε αυτή την έλλειψη κατάρτισης.
Φέρνετε αυτό το νομοσχέδιο σε μία χώρα που αντιμετωπίζει -όπως και όλες οι άλλες χώρες παγκοσμίως, την ίδια στιγμή, με την ίδια ένταση- το μεγάλο υπαρκτό πρόβλημα της εξάρτησης των παιδιών και των εφήβων από το περιεχόμενο του διαδικτύου και των μέσων κοινωνικής δικτύωσης. Στη χώρα μας ειδικά, δεν ζούμε υπό συνθήκες κρατικής πρόνοιας αντίστοιχης με τις προηγμένες ευρωπαϊκές χώρες, όπου σε κάθε σχολείο υπάρχει ένας τουλάχιστον ψυχολόγος και ένας τουλάχιστον κοινωνικός λειτουργός και σπουδαία προγράμματα ελέγχου των ανηλίκων και αρωγής των γονέων και των κηδεμόνων.
Φέρνετε αυτό το νομοσχέδιο σε μια χώρα που δεν έχει καν κέντρα ψηφιακής απεξάρτησης ανηλίκων. Όχι σε επίπεδο πρωτεύουσας περιφερειακής ενότητας, αλλά ούτε καν σε επίπεδο έδρας περιφέρειας. Αυτό σημαίνει ότι τα παιδιά και οι έφηβοι είναι τελείως απροστάτευτοι και ανοχύρωτοι. 
Μου κάνει εντύπωση δε, πώς σε τόσο άρθρα δεν μπήκατε στον κόπο να γράψατε πρόνοιες για τις άλλες μορφές ψηφιακής επικοινωνίας, όπως είναι τα emails, σε μια εποχή -από τον κορονοϊό και μετά- στην οποία όλα τα παιδιά έχουν email, γιατί όλα τα παιδιά κάνουν τηλεκπαίδευση. 
Ακόμη και τα δεκάχρονα σήμερα είναι σε θέση να ανοίγουν και να διαχειρίζονται λογαριασμούς σε πλατφόρμες, όπως είναι η Zoom, όπως είναι η Teams, όπως είναι η Webex. Δηλαδή, είναι πανεύκολο ο γονιός να νομίζει ότι κάνουν τα παιδιά μάθημα ψηφιακού φροντιστηρίου και τα παιδιά να βρίσκονται σε άμεση αλληλεπίδραση, με εικόνα και ήχο, με οποιονδήποτε επιτήδειο βγαίνει για «ψάρεμα», μέσω βεβαίως της ηλεκτρονικής αλληλογραφίας. Δεν σας πέρασε καν από το μυαλό αυτό. 
Πάμε, λοιπόν, να δούμε τι άλλο δεν σας πέρασε από το μυαλό, το οποίο προφανώς θίγει πολύ μεγάλα συμφέροντα επιχειρηματικά, με τα οποία δεν έχουν διστάσει να συγκρουστούν τεράστιες αγορές, όπως είναι οι Ηνωμένες Πολιτείες και η Μεγάλη Βρετανία. Δηλαδή, νομοθετείτε ένα πλαίσιο απαγορεύσεων εισόδου σε ένα μαγικό σύμπαν και την ίδια στιγμή δίνετε το κλειδί στους ανήλικους, οι οποίοι βεβαίως ουδεμία ευθύνη φέρουν για τη χρήση του κλειδιού αυτού. Γι’ αυτό, άλλωστε, λέγονται ανήλικοι. Τι εννοώ με αυτό; Εννοώ ότι είμαστε μια χώρα στην οποία δεν υπάρχει κανένας έλεγχος στη χρήση smartphone από παιδιά. Γνωρίζετε πολύ καλά ότι το πρόβλημα δεν είναι η χρήση του τηλεφώνου στο σχολείο, γιατί τα παιδιά ζουν και έξω από το σχολείο. 
Έρχεστε, λοιπόν, σήμερα χωρίς καμία πρόνοια απαγόρευσης χρήσης smartphones ή tablets, αλλά ούτε καν ένα πρόγραμμα ευαισθητοποίησης γονέων και συγγενών για το πόσο επικίνδυνη είναι η χρήση των συσκευών αυτών, όχι μόνο για λόγους εγκληματικότητας, αλλά και στην καθημερινότητά τους, όπου η χρήση των συσκευών αυτών έχει καταστεί ένα απενεχοποιημένο παιχνίδι. 
Έχει αποδειχτεί πια από την ιατρική ότι η υπερέκθεση στο μπλε φως των συσκευών και στην ταχύτητα εναλλαγής περιεχομένου των αλγορίθμων οδηγεί σε ασύλληπτου μεγέθους εξάρτηση, σε διαταραχές ύπνου, αλλά και της ψυχικής υγείας, ακόμη και ανάπτυξης υπό έρευνα νέων και άγνωστων στην ανθρωπότητα ασθενειών. 
Στο σημείο αυτό θα ήθελα, ως μητέρα, να ζητήσω από τους γονείς και τους παππούδες και τις γιαγιάδες, εδώ από το Βήμα της Βουλής, να μην χαίρονται όταν το παιδί τους ή το εγγόνι τους δείχνει πρωτόγνωρη εξοικείωση με το tablet και τα κινητά και το διαδικτυακό περιεχόμενο. Να μιλάμε στα παιδιά μας. Να διαβάζουμε στα παιδιά μας. Είναι αδιανόητο το πόσο πολύ έχει αυξηθεί η ανάγκη λογοθεραπευτών στην Ελλάδα μέσα στα τελευταία πέντε χρόνια. Δείτε, καταρχάς, πόσα κέντρα λογοθεραπείας έχουν αναπτυχθεί. 
Μη νομίζετε, αγαπητοί γονείς και παππούδες και γιαγιάδες, ότι το να αφήνεται ένα παιδί μπροστά σε ένα tablet όλη μέρα είναι το ίδιο επικίνδυνο με την τηλεόραση που ξεχνιόταν όλη μέρα ανοιχτή στο σπίτι. Που και αυτό δεν ήταν καλό. Εδώ, όμως, μιλάμε για γεωμετρική αύξηση της βιολογικής και ψυχολογικής επικινδυνότητας του μέσου.
Κυρίες και κύριοι συνάδελφοι, ζούμε σε μια εποχή όπου μέσα σε δεκαπέντε χρόνια ο μέσος άνθρωπος, σε κάθε ηλικιακό στάδιο της ζωής του, εκτίθεται σε δεκαπλάσιο όγκο πληροφοριών σε σχέση με τον αντίστοιχο άνθρωπο των προηγούμενων πενήντα ετών. Και σε αυτή την εποχή εσείς αρκείστε με την επίκληση της πρόληψης και της αντιμετώπισης της εγκληματικότητας στο να μεταθέτετε την ευθύνη της πολιτείας στους γονείς και στους παππούδες. Τη μεταθέτετε στους γονείς που δουλεύουν δυο δουλειές ο καθένας για να μπορέσουν να ζήσουν τα παιδιά τους και στους παππούδες που εκτελούν χρέη φύλαξης των παιδιών και ευτυχώς που υπάρχουν και αυτοί, γιατί δεν υπάρχουν βρεφονηπιακοί σταθμοί σε ολόκληρη τη χώρα και ολοήμερα σχολεία. Είναι παροιμιώδης πια και παύει να είναι σύμπτωση, η εμμονή σας με κάθε νόμο να μεταθέτετε την ευθύνη στους πολίτες και σε ιδιωτικές εταιρίες. 
Να με θυμηθείτε, κύριε Σκέρτσο, και να θυμηθούν και οι πολίτες που μας ακούν, όταν μόλις ψηφιστεί νόμος αυτός, θα ξεφυτρώσουν στα σόσιαλ μίντια και στο διαδίκτυο διαφημίσεις ιδιωτικών εταιρειών και δήθεν μη κερδοσκοπικών οργανώσεων, που θα υπόσχονται επ’ αμοιβή συνδρομή γνώσης και ψυχολογικής υποστήριξης και απεξάρτησης στα θύματα της ψηφιακής εξάρτησης. 
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας της κυρίας Βουλευτού)
Για να προλάβετε το έγκλημα αυτό, το οποίο δεν μπορείτε να αντιμετωπίσετε στοιχειωδώς σε όλες τις εκδοχές του, οφείλετε να κάνετε αυτά που σας είπα και επιτέλους να μιλήσετε με τους ειδικούς και την κοινωνία, γιατί από αυτή τη διαβούλευση απείχαν επιδεικτικά και οι ειδικοί και η κοινωνία. Είναι δυνατόν να βλέπουμε στο νομοσχέδιο οκτώ σχόλια το καλοκαίρι. Φέρατε μέσα στο κατακαλόκαιρο, που έλειπαν οι γονείς και τα παιδιά και οι φορείς, για ένα τόσο σοβαρό θέμα, αυτή τη διαβούλευση των πέντε σχολίων στην πρώτη φάση και των τριών σχολίων στη δεύτερη, σε ολόκληρες ομάδες άρθρων. Πού έχουν ξανακουστεί αυτά; 
Εν πολλοίς, κύριε Υπουργέ, αυτό το νομοσχέδιο έπρεπε να είναι ένα πολυνομοσχέδιο των Υπουργείων Παιδείας, Πολιτικής Προστασίας, Δικαιοσύνης, Εσωτερικών, για τα θέματα βεβαίως των Οργανισμών Τοπικής Αυτοδιοίκησης που έπρεπε να έχουν πολύ ενεργό ρόλο και της Γενικής Κυβέρνησης. Δεν λέω να μην το καταθέσετε εσείς ως Υπουργός Επικρατείας, αλλά είναι τόσο πρόχειρο που καταντά ένας απλός προεκλογικός ψηφοθηρικός επικοινωνισμός. 
Κύριε Σκέρτσο, φέρτε μάθημα για την ψηφιακή εκπαίδευση και την προστασία κατά τη χρήση του διαδικτύου στα σχολεία, από το δημοτικό ακόμη. Κι εννοώ κανονικό μάθημα, ενταγμένο στο ωρολόγιο πρόγραμμα των σχολείων. Και πάρτε βεβαίως και εξειδικευμένους δασκάλους και καθηγητές. Και βεβαίως προσλάβετε επιτέλους χιλιάδες ψυχολόγους και κοινωνικούς λειτουργούς στα σχολεία. Γιατί στην Ελλάδα του 2.0 παίρνετε μονίμως μηδέν!
Κυρίες και κύριοι, συνάδελφοι της Πλειοψηφίας, υπάρχουν ευρωπαϊκοί κανονισμοί τους οποίους στο παρόν νομοσχέδιο αγνοείτε και κινείστε μόνοι σας και αυτό είναι ένα κρίσιμο ζήτημα, γιατί πάλι είμαστε ευρωπαϊκή εξαίρεση. Στις 17 Σεπτεμβρίου 2026 η Ευρωπαϊκή Επιτροπή παρουσίασε την πρόταση EU Kids Act, με στόχο την ενίσχυση της προστασίας των παιδιών στο διαδίκτυο. Η πρόταση καλύπτει, όχι μόνο τα μέσα κοινωνικής δικτύωσης, αλλά και άλλες υπηρεσίες που χρησιμοποιούν οι ανήλικοι, όπως είναι οι πλατφόρμες διαμοιρασμού βίντεο και τα διαδικτυακά παιχνίδια και βεβαίως οι υπηρεσίες τεχνητής νοημοσύνης. 
Το σημαντικότερο δε είναι ότι η ευρωπαϊκή προσέγγιση δεν περιορίζεται σε ένα οριζόντιο ηλικιακό όριο, αλλά προτείνει σταδιακή πρόσβαση, χωρίς λογαριασμούς κοινωνικής δικτύωσης κάτω των δεκατριών ετών, περιορισμένους λογαριασμούς υπό γονική διαχείριση για τα παιδιά μέχρι δεκαπέντε ετών και αυτόνομη πρόσβαση από δεκαπέντε και πάνω. Παράλληλα, προβλέπει ενισχυμένες απαιτήσεις για τον ασφαλή σχεδιασμό των υπηρεσιών, την ιδιωτικότητα και την ευθύνη των πλατφορμών.
Κι ενώ η ευρωπαϊκή πρόταση βρίσκεται στη νομοθετική διαδικασία της διαβούλευσης, συγκεντρώνοντας σχόλια τα οποία προορίζονται να τροφοδοτήσουν τη νομοθετική συζήτηση στο Ευρωπαϊκό Κοινοβούλιο και στο Συμβούλιο, η Ελληνική Κυβέρνηση αντί να αξιοποιήσει αυτή την ευρωπαϊκή διαδικασία, επιλέγει να θεσπίσει μια εθνική απαγόρευση. 
Οι κύριοι Υπουργοί οφείλουν να εξηγήσουν γιατί επιλέγουν, λοιπόν, διαφορετική πορεία και μια τόσο και σε εκείνον πολιτική διαδρομή. Όταν μάλιστα προβλέπεται ότι η εθνική ρύθμιση θα πάψει να ισχύει όταν αρχίσει να εφαρμόζεται ο σχετικός ενωσιακός κανονισμός. 
Κύριε Υπουργέ, αυτό το νομοσχέδιο είναι ατελές…
ΠΡΟΕΔΡΕΥΩΝ (Αθανάσιος Μπούρας): Ευχαριστούμε πολύ την κ. Τζάκρη. 
Θα καλέσω τώρα στο Βήμα την ανεξάρτητη Βουλευτή, την κ. Σία Αναγνωστοπούλου και αμέσως μετά τον λόγο θα πάρει η κ. Σπυριδάκη. 
Κυρία Αναγνωστοπούλου, έχετε τον λόγο. 
ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ: Ευχαριστώ, κύριε Πρόεδρε. 
Είμαστε εδώ σήμερα για να συζητήσουμε για ένα νομοσχέδιο -και θα συμφωνήσω σε αυτό με την κυρία Τζάκρη- που θα έπρεπε να είναι πολυνομοσχέδιο. Απορώ γιατί η Υπουργός Παιδείας, το Υπουργείο Παιδείας, λείπει από τη συζήτηση και την ψήφιση ενός τέτοιου νομοσχεδίου. Η προχειρότητα του φαίνεται και από αυτό. 
Κύριοι Υπουργοί, ξεκινήσαμε για πρώτη φορά μετά από μεγάλο διάστημα και θα ξεκινήσω από αυτό. Μετά από καιρό είδαμε ξαφνικά αυτήν την περίφημη Γενιά Ζ να βγαίνει στο δρόμο, αυτή τη γενιά η οποία έχει μεγαλώσει με τα ψηφιακά μέσα και να βγαίνει στον κόσμο, να σπάει την απομόνωση και να βγαίνει στους δρόμους με διεκδικήσεις και σε ένα πλαίσιο με μία μεθοδολογία που συνάντησε τις άλλες γενιές που δεν είχαν μεγαλώσει σε ένα ψηφιακό περιβάλλον.
Και αυτό γίνεται σε όλες σχεδόν τις πόλεις της Ευρώπης, έγινε και στην Ελλάδα εχθές. Έφηβοι και νέοι άνθρωποι και μεγάλοι, φυσικά, συναντήθηκαν κάτω από συνθήματα, κάτω από μουσικές, κάτω από σημαίες, οι οποίες κουβαλάνε μια μεγάλη μνήμη αυτής της κοινωνίας. Και αυτά τα παιδιά έδειξαν ότι η λαϊκή διαμαρτυρία και η λαϊκότητα είναι ζωντανή. Τι απαντήσατε σε αυτούς τους νέους ανθρώπους; 
Διάβαζα ένα απόσπασμα της κ. Ζαχαράκη η οποία απευθυνόμενη στους φοιτητές έλεγε πως δεν λύνονται τα στεγαστικά και όλα τα προβλήματα με το να σπάτε τζαμαρίες κ.λπ.. Ποιος είπε ότι η λαϊκή διαμαρτυρία ταυτίζεται με το σπάσιμο βιτρινών; Γιατί αποφάσισε ένα σύστημα και στη Γαλλία, αλλά και εδώ -εδώ με μία προπαγάνδα απίστευτη- να στρέψει το φακό στην εξαίρεση και όχι σε αυτό το οποίο έφτιαξε ο δρόμος για ακόμα μία φορά, αυτόν τον πυρήνα της δημοκρατίας που είναι οι νέοι άνθρωποι να παίρνουν το νήμα από εκεί που το έχουν αφήσει οι προηγούμενοι. 
Είδαμε μια προπαγάνδα απίστευτη στα Μέσα Μαζικής Ενημέρωσης από Υπουργούς, από Βουλευτές. Είδαμε την ενοχοποίηση αυτού που φτιάχνει συλλογικότητα, αυτού που φτιάχνει αγωνιστικότητα, αυτού που φτιάχνει πολιτικοποίηση, των νέων ανθρώπων, της γενιάς Ζ. Και επιμένω σε αυτό. 
Τι ζητάει αυτή η γενιά; Αυτή η γενιά, η οποία είναι η γενιά του διαδικτυακού κόσμου και η οποία βγήκε από το καλούπι, τι ζητάει; Ζητάει λεφτά για την παιδεία -ας θυμηθούμε μια άλλη εποχή, ας θυμηθούμε πολλές άλλες εποχές και εδώ στην Ελλάδα- και όχι για τον πόλεμο. 
Υποσημείωση: 9% του σημερινού ΑΕΠ στη χώρα μας είναι οι εξοπλισμοί, τα εξοπλιστικά προγράμματα από τον Αύγουστο του 2019 μέχρι σήμερα, 23 δις. Με τη μερίδα του λέοντος στο Ισραήλ, στην «Ασπίδα του Αχιλλέα», ένα έργο που ο μεγάλος μας Υπουργός Υγείας θαυμάζει απεριόριστα. Δώσαμε και ένα πουρμπουάρ στον Ρούμπιο, γιατί διαμαρτυρήθηκε ότι πολλά δίνουμε στο Ισραήλ και στη Γαλλία, ενώ θα έπρεπε να δώσουμε και σε αυτόν. 
Ενώ, λοιπόν, βγαίνουν όλοι αυτοί οι άνθρωποι και φτιάχνουν μια νέα συλλογικότητα, αλληλεγγύη και ξαναμαθαίνουν την εν σώματι συλλογική παρουσία στους δρόμους -τεράστιο πράγμα για τη δημοκρατία- γυρίσατε το φακό εκεί που θέλετε. Και ερχόσαστε, σήμερα, με ένα νομοσχέδιο να πείτε «Πώς θα λύσουμε το πρόβλημα των social media; Με μια οριζόντια απαγόρευση». Λες και έτσι θα λυθούν τα προβλήματα που αντιμετωπίζει η κοινωνία, η νέα γενιά, τα παιδιά. Άκουσα εδώ πολλές ομιλίες για τα παιδιά, για τους νέους, για το οικογενειακό τραπέζι που κάθονται όλοι με τα κινητά κ.λπ.. Πολλοί και πολλές έχουμε πει ότι είναι ένα πρόβλημα η ενασχόληση των νέων ανθρώπων -κυρίως των παιδιών- με το διαδίκτυο και ότι πρέπει να αντιμετωπιστεί. 
Πώς αντιμετωπίζεται; Με μια οριζόντια απαγόρευση; Και πού αποδίδεται; Πού αφήνετε τα κλειδιά για να μπορέσει αυτή η απαγόρευση να εφαρμοστεί; Σε αυτούς που έχουν τα κλειδιά για να εθίζουν τα παιδιά στο διαδίκτυο, δηλαδή, στις ίδιες τις πλατφόρμες. Τώρα συγκινήθηκαν.
Άκουσα προηγουμένως που έλεγε ο πολύς κ. Γεωργιάδης «Θα πάμε όλοι μαζί και θα υποχρεώσουμε τις πλατφόρμες...». Είμαστε σοβαροί; Δηλαδή δεν ξέρουμε πώς φτιάχτηκε όλος αυτός ο εθισμός στο διαδίκτυο και με τι στόχευση; Και τώρα τα λέμε μόνο και μόνο για να δείξουμε στην κοινωνία ότι ενδιαφερόμαστε για τα νέα παιδιά; 
Εδώ έπρεπε να είναι η Υπουργός Παιδείας και να μας πει πόσους κοινωνιολόγους έχουν τα σχολεία, πόσους ψυχολόγους έχουν, εάν έχουμε τεχνολογικό ψηφιακό αλφαβητισμό. Αυτό είναι το άλφα και το ωμέγα. Δεν είναι…
ΧΡΗΣΤΟΣ-ΓΕΩΡΓΙΟΣ (ΑΚΗΣ) ΣΚΕΡΤΣΟΣ (Υπουργός Επικρατείας): Τα έχουμε…
ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ: Πού, κύριε Σκέρτσο; Πού, κύριε Σκέρτσο, το έχουμε; Πού το έχουμε; Και μέσα από τις διάφορες πλατφόρμες; Και τι υλικά έχουν οι καθηγητές και οι δάσκαλοι, τους οποίους κυνηγάει το Υπουργείο Παιδείας με πειθαρχικά συνέχεια αν ξεφύγουν λίγο; 
ΧΡΗΣΤΟΣ-ΓΕΩΡΓΙΟΣ (ΑΚΗΣ) ΣΚΕΡΤΣΟΣ (Υπουργός Επικρατείας): Διαβάστε τα Πρακτικά. 
ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ: Είμαστε σοβαροί; Ξέρετε τι συμβαίνει στα σχολεία; Καταργήθηκαν τα μαθήματα κοινωνιολογίας. Ξέρετε τι σημαίνει αυτό; Πώς αναπτύσσεται η κριτική σκέψη σε ένα νέο άνθρωπο, σε ένα παιδί; 
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας της κυρίας Βουλευτού)
 Και θα κλείσω γιατί δεν έχω χρόνο, δυστυχώς, λέγοντας πώς η τεχνολογία είναι η συμπύκνωση της γνώσης του ανθρώπινου πνεύματος. Το θέμα είναι το κράτος, η δημοκρατία μας, πώς μπορεί να παρέμβει, να μην έχουν το μονοπώλιο χωρίς κανέναν έλεγχο, τρεις τέσσερις μεγάλες πολυεθνικές, οι οποίες ελέγχουν τα πάντα και οι οποίες καθοδηγούν με έναν τρόπο ζωής -τον οποίο συμμερίζεστε σε μεγάλο βαθμό- εμπορευματοποίησης, εξατομίκευσης, να μην υπάρξει καμία διαμαρτυρία, να μην υπάρχει τίποτα. 
Κύριε Σκέρτσο και κύριε Παπαστεργίου, η προηγούμενη μεγάλη επανάσταση στη γνώση ήταν η τυπογραφία. Ξέρετε τι θα γινόταν αν τα κράτη, τα σχολεία, τα πανεπιστήμια δεν είχαν αποφασίσει να φτιάξουν αυτό που λέμε «καθοδήγηση» του παιδιού, του μικρού παιδιού, το πως προσεγγίζει το βιβλίο, πώς αναπτύσσει κριτική σκέψη. Ήταν τρεις, τέσσερις μεγάλοι εκδοτικοί οίκοι στον κόσμο, οι οποίοι ήλεγχαν τα πάντα. Εάν υπήρχε αναλφαβητισμός -υπήρξε αναλφαβητισμός- τι θα γινότανε στα βιβλία κ.λπ.; 
Βάλτε το λίγο στο μυαλό σας ότι αυτές οι προϋποθέσεις πρέπει να υπάρχουν πάντα όταν έχουμε καινούργια επιστημονικά και τεχνολογικά άλματα. Δεν είναι η πρώτη φορά στην ιστορία της ανθρωπότητας... 
ΠΡΟΕΔΡΕΥΩΝ (Αθανάσιος Μπούρας): Σας ευχαριστούμε, κυρία Αναγνωστοπούλου. Ολοκληρώσατε. 
Να καλέσω στο Βήμα την Βουλευτή του ΠΑΣΟΚ-Κινήματος Αλλαγής, την συνάδελφο κ. Κατερίνα Σπυριδάκη. Αμέσως μετά τον λόγο θα πάρει ο κ. Βρεττάκος. 
Κυρία Σπυριδάκη, έχετε τον λόγο. 
ΑΙΚΑΤΕΡΙΝΗ (ΚΑΤΕΡΙΝΑ) ΣΠΥΡΙΔΑΚΗ: Ευχαριστώ πολύ, κύριε Πρόεδρε. 
Κυρίες και κύριοι συνάδελφοι, δεν μπορώ να μην ξεκινήσω με όσα συμβαίνουν στην Κρήτη, ακόμα κι αν κινδυνεύω να γίνω γραφική. 
Ξεκινάω λοιπόν, με όλες μου τις δυνάμεις να πω ξανά για το Οροπέδιο Λασιθίου. Το Οροπέδιο Λασιθίου πλημμύρισε 1η του μήνα. Κυβερνητικό κλιμάκιο επισκέφθηκε την περιοχή, είπε ότι 9 του μήνα θα έχει λύση. Το 9 έγινε 20, το 20 έγινε αύριο. Αύριο έχετε καλέσει τους αγρότες να έρθουν σε επιτροπή που έχετε κάνει με τον Υφυπουργό Αγροτικής Ανάπτυξης για να σας προτείνουν λύση. Εκείνοι! Δεν είναι δουλειά, βέβαια, του αγρότη να προτείνει λύση, αλλά εσείς αυτό ζητήσατε. 
Εγώ θα σας πω ότι το Οροπέδιο δεν έχει την πολυτέλεια να περιμένει άλλο και ελπίζω αύριο να βρεθεί μια λύση που θα είναι πραγματικά και ρεαλιστικά ικανοποιητική και όχι μια λύση που θα μπει σε έναν τίτλο, ενώ εκ των προτέρων ξέρετε ότι δεν θα αποζημιωθούν. 
Εύχομαι και ελπίζω λοιπόν, να βρεθεί ο μηχανισμός και οι άνθρωποι να πάρουν τα χρήματά τους. Μιλάμε για 5.450 στρέμματα, μιλάμε για 2.080 στρέμματα πατάτες, ζημιές που υπολογίζονται στα 20 εκατομμύρια ευρώ. 
Οι παραγωγοί τι περιμένουν; Περιμένουν εκτιμήσεις, περιμένουν αποζημιώσεις, περιμένουν να δουν πώς θα περάσουν το χειμώνα. Όμως, πόση υπομονή πια τους ζητάτε να έχουν; Διότι έχασαν τη σοδειά τους, έχασαν οποιοδήποτε εισόδημα. Σκεφτείτε από 1η του μήνα οι άνθρωποι αυτοί δεν έχουν εισόδημα. Έχουν μόνο εισπρακτικές εταιρείες να τους καλούν για να τους ζητήσουν να πληρώσουν. 

Άρα, αυτή η υπομονή που ζητάτε να επιδείξουν αυτοί οι άνθρωποι δεν μπορεί να πληρώσει τις υποχρεώσεις τους ούτε μπορεί να αναπληρώσει το χαμένο τους εισόδημα. Δώστε τους προκαταβολές, διασφαλίστε την καταγραφή των ζημιών, κάντε αναστολή φορολογικών και ασφαλιστικών και δανειακών υποχρεώσεων και δώστε ένα συγκεκριμένο χρονοδιάγραμμα και μην τους τιμωρείτε που επέλεξαν να ζήσουν στην ορεινή περιφέρεια. 
Έρχομαι στην Ιεράπετρα, μεταναστευτικό. Εχθές βρέθηκαν 570 άνθρωποι, άνθρωποι που διανυκτέρευσαν σε κιόσκια και στην παραλία. Μια πόλη που εκπέμπει SOS. Το νοσοκομείο είναι στα κόκκινα, το ΕΚΑΒ είναι στα κόκκινα, η αστυνομία υποστελεχωμένη, το Λιμενικό δεκαεπτά άτομα με τριάντα επτά στο οργανόγραμμα, δεκαεπτά υπηρετούν, και παρόλα αυτά εσείς μας λέτε λύσεις με αποσπάσεις. 
Έστειλε το Υπουργείο σκηνές, στρώματα, λυόμενα και ο Γενικός Γραμματέας του Υπουργείου είπε ότι η αύξηση των ροών τού προκαλεί έκπληξη και ανησυχία ταυτόχρονα. Μα ανησυχία πότε, τώρα; Τόσον καιρό σάς το λέμε. Όταν το νοσοκομείο έπρεπε να χτυπήσει κόκκινο και ο δήμος να μην κάνει τίποτα άλλο και οι λιμενικοί να είναι στα κάγκελα, τώρα σας προκαλεί ανησυχία; Και ύστερα οι άνθρωποι αυτοί ανοίγουν τη τηλεόραση και βλέπουν ότι όλα λειτουργούν υποδειγματικά και ακούν τον Υπουργό Υγείας να λέει ότι η χώρα περνάει την πιο συγκλονιστική περίοδο ευημερίας. 
Ε, λοιπόν, εμείς στο Λασίθι δεν ευημερούμε συγκλονιστικά, όχι. Εμείς στο Λασίθι έχουμε προβλήματα. Και θα το πω ξανά, εγώ προσωπικά δεν μπορώ να καταλάβω ποια θα ήταν η διαφορά ανάμεσα στην ακυβερνησία και σε αυτό που ζούμε. 
Και εμφανίζεται τώρα λοιπόν μια νομοθετική πρωτοβουλία, αυτή τη φορά για την προστασία των ανηλίκων στα κοινωνικά δίκτυα. Ας δούμε λοιπόν πόση ουσία βρίσκεται πίσω από τις ανακοινώσεις. Κυρίες και κύριοι συνάδελφοι, σκεφτείτε ένα παιδί 14 χρονών, που περνάει την ώρα στο κινητό του, βλέπει φωτογραφίες, συγκρίνει τον εαυτό του, ζητάει αποδοχή. Ένα σχόλιο μπορεί να το πληγώσει, μια φωτογραφία μπορεί να το εκθέσει, ένα βίντεο μπορεί να το ακολουθεί για πολλά χρόνια της ζωής του. Έχουμε φτάσει να παρακολουθούμε περιστατικά που παιδιά βιαιοπραγούν έναντι άλλων παιδιών και συνομήλικοί τους τραβάνε βίντεο για να το δημοσιεύσουν. 
Αναρωτιέμαι πότε η ταπείνωση ενός παιδιού έγινε προϊόν για κατανάλωση; Πότε έχει φτάσει ένας έφηβος να αντιμετωπίζει τον εξευτελισμό του συμμαθητή του σαν μια αφορμή για περισσότερες προβολές και ποιος ασχολείται εγκαίρως με όσα προηγήθηκαν αυτής της συμπεριφοράς, με την οικογένεια, με το σχολείο, με την ψυχική υγεία, με τους μηχανισμούς που επιβραβεύουν τη βία και την προσκόλληση; 
Η πολιτεία οφείλει, πρώτον, να εξετάσει τις συνθήκες μέσα στις οποίες διαμορφώνονται αυτές οι συμπεριφορές. Στην αιτιολογική έκθεση διαβάζουμε ότι ένας στους τέσσερις μαθητές δηλώνει υπερβολική χρήση κοινωνικών δικτύων και χρειάζεται βοήθεια. Χρειάζεται βοήθεια. Πού θα τη βρει; Ποιος θα του υποδείξει τους κινδύνους; Ποιος θα στηρίξει τον γονέα που δεν μπορεί να ακολουθήσει την τεχνολογική εκπαίδευση; 
Ανοίγουμε την έκθεση και διαβάζουμε για ψηφιακή παιδεία, για ψυχική υγεία, για γονική καθοδήγηση. Ανοίγουμε το νομοσχέδιο, τις διατάξεις και βλέπουμε έξι άρθρα. Γενική απαγόρευση κάτω των 15 ετών. Αναφορά σε μέσα επαλήθευσης της ηλικίας, ορισμός εποπτικών μέσων και αρχών. Η ψηφιακή εκπαίδευση πού ακριβώς νομοθετείται, η συστηματική υποστήριξη των γονέων, η επιμόρφωση των εκπαιδευτικών, οι μηχανισμοί έγκαιρης ψυχολογικής παρέμβασης; Γιατί δεν τα θεσπίζετε; 
Και ας εξετάσουμε το παράδειγμα ενός μαθητή. Ένα παιδί είναι σήμερα 14 ετών και αύριο γίνεται 15. Τι άλλαξε μέσα σε ένα εικοσιτετράωρο; Έμαθε ξαφνικά να αναγνωρίζει την παραπληροφόρηση; Μπορεί να αναγνωρίσει έναν επικίνδυνο συνομιλητή; Μπορεί να προστατεύσει την ιδιωτική του ζωή; Με ποιες δεξιότητες θα εισέλθει στο ψηφιακό αυτό περιβάλλον; Πού και πότε τις απέκτησε; 
Η Αμερικανική Ψυχολογική Εταιρεία επισημαίνει ότι οι επιδράσεις των κοινωνικών δικτύων διαμορφώνονται ανάλογα με την ηλικία, την ωριμότητα, το περιεχόμενο και τις ιδιαίτερες συνθήκες κάθε παιδιού. Συστήνει καθοδήγηση, ψηφιακή εκπαίδευση, σταδιακή ανάπτυξη της αυτονομίας. Έρχεστε λοιπόν και θεσπίζετε ένα ενιαίο ηλικιακό όριο, χωρίς αντίστοιχη μέριμνα για τη σταδιακή προετοιμασία των παιδιών.
Και υπάρχει και το ζήτημα της αναλογικότητας. Τον Αύγουστο του 2026 το Γαλλικό Συνταγματικό Συμβούλιο έκρινε αντισυνταγματική αντίστοιχη γενική απαγόρευση πρόσβασης κάτω των 15 ετών, λόγω δυσανάλογου περιορισμού ελευθερίας έκφρασης και ανύπαρκτων εγγυήσεων ιδιωτικότητας. Δεν σας προβληματίζει αυτό; Η επαλήθευση της ηλικίας επίσης προϋποθέτει ελέγχους. Ποια δεδομένα χρησιμοποιούνται, ποιος τα επεξεργάστηκε και πού ξέρουμε ότι είναι μόνο τα απαραίτητα; Γιατί η προστασία της ιδιωτικής ζωής και των προσωπικών δεδομένων αφορά και τους ανήλικους και τους ενήλικους χρήστες. 
Εμείς λοιπόν έχουμε καταθέσει συγκεκριμένη τροπολογία. Η βασική μας πρόταση είναι ηλικιακή διαβάθμιση της πρόσβασης. Κάτω των 13 απαγόρευση πρόσβασης σε συγκεκριμένες υπηρεσίες. Ηλικίες 13 και 15 λογαριασμούς περιορισμένης πρόσβασης με γονική συμμετοχή και εποπτεία. Ρυθμίσεις αυξημένης ιδιωτικότητας, έλεγχο ανεπιθύμητων επαφών, δυνατότητα περιορισμού του χρόνου χρήσης, μέτρα στις εθιστικές λειτουργίες και στους κινδύνους αλγοριθμικών συστάσεων. 
Και κυρίως προτείνουμε ένα ολοκληρωμένο εθνικό σχέδιο δράσης. Ψηφιακή παιδεία στα σχολεία. Επιμόρφωση εκπαιδευτικών. Στήριξη της ψυχικής υγείας. Υποστήριξη γονέων και παιδιών. Μηχανισμούς αναφοράς και αναζήτησης βοήθειας με χρονοδιάγραμμα και αξιολόγηση και λογοδοσία στη Βουλή. 
Η ίδια η Ευρωπαϊκή Επιτροπή με πρόταση EU KIDS Act προσανατολίζεται σε σύστημα διαβαθμισμένης πρόσβασης και αυξημένης ευθύνης των πλατφορμών, και εσείς επιμένετε σε μια τόσο περιορισμένη νομοθετική παρέμβαση. 
Και κάτι άλλο. Οι μεγάλες πλατφόρμες σχεδιάζουν τις υπηρεσίες τους με συγκεκριμένους μηχανισμούς διατήρησης της προσοχής, ατελείωτη ροή περιεχομένου, διαρκείς ειδοποιήσεις, αλγόριθμους που επιδιώκουν να κρατήσουν την προσοχή και τον χρήστη όλο και περισσότερο συνδεδεμένο. 
Απέναντι σε αυτήν την τεχνολογική και οικονομική ισχύ ένα παιδί βρίσκεται μόνο του. Περιμένουμε λοιπόν από ένα 14χρονο παιδί να αντιμετωπίσει μόνο του αυτή την πρόκληση. Και ποια είναι η ουσιαστική στήριξη που του δίνουμε όταν γίνει 15; Καμία. 
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)
Και να τονίσω και κάτι ακόμα. Στο νομοσχέδιο που εσείς εφαρμόζετε, χωρίς να λάβετε υπόψη σας αυτά πριν το φέρετε. Το 2027 όσοι είναι κάτω από 15 που θα τους κοπεί η πρόσβαση, πού είναι η μέριμνα; Πού είναι οι ψυχολόγοι; Πού είναι οι κοινωνικοί λειτουργοί; Ποιος θα υποστηρίξει τον εκπαιδευτικό, που σε ένα παιδί του έχεις κόψει πλέον τη δυνατότητα πρόσβασης στα social media; Δεν είναι ότι δεν του την επιτρέπεις, του την κόβεις. Που είναι το Υπουργείο Παιδείας λοιπόν; 
Δεν θα μπω σε άλλα τεχνικά. Τα έχει πολύ εμπεριστατωμένα να αναλύσει ο συνάδελφος κ. Παραστατίδης. 
Θέλω να κλείσω με κάτι. Θέλω να πω, κυρίες και κύριοι συνάδελφοι, ότι τα παιδιά σήμερα μεγαλώνουν σε ένα εντελώς διαφορετικό περιβάλλον από αυτό που μεγαλώσαμε εμείς. Σε ένα περιβάλλον όπου η κοινωνία, η ψυχαγωγία και η αποδοχή περνάνε μέσα από μία οθόνη, σε έναν κόσμο που τους προσφέρει πρωτόγνωρες εμπειρίες και δυνατότητες, αλλά ταυτόχρονα τους εκθέτει και σε πολλούς κινδύνους. 
Σε ένα τέτοιο περιβάλλον ούτε οι γονείς μπορούν να βοηθήσουν τα παιδιά. Εμείς λοιπόν με τι εφόδια τα προετοιμάζουμε για αυτόν τον κόσμο; Η ευθύνη μάς ανήκει, το σχολείο να εκπαιδεύσει, η πολιτεία να στηρίξει τους γονείς, οι θεσμοί να ελέγχουν. Ένα παιδί ανά πάσα στιγμή βρίσκεται μόνο του μπροστά σε μία οθόνη, χωρίς γονέα, χωρίς τον δάσκαλό του και τότε πρέπει να αποφασίσει τι θα πιστέψει, ποιον θα εμπιστευτεί, πώς θα δράσει, πότε θα πει όχι. Εκείνη τη στιγμή θα φανεί τι το έχουμε μάθει. Αυτή τη στιγμή λοιπόν πρέπει να σκεφτόμαστε όταν νομοθετούμε, γιατί όπως μεγαλώνει το παιδί πρέπει να μεγαλώνει μαζί του και η ικανότητά του να σκέφτεται, να κρίνει, να επιλέγει. 
(Χειροκροτήματα από την πτέρυγα του ΠΑΣΟΚ-Κινήματος Αλλαγής)
ΠΡΟΕΔΡΕΥΩΝ (Αθανάσιος Μπούρας): Ευχαριστούμε την κ. Σπυριδάκη. 
Να καλέσω τώρα στο Βήμα τον Βουλευτή της Νέας Δημοκρατίας, τον Γιώργο Βρεττάκο και αμέσως μετά τον Βουλευτή της Νέας Δημοκρατίας κ. Ευστάθιο Κωνσταντινίδη. 
Κύριε Βρεττάκο, έχετε τον λόγο.
ΓΕΩΡΓΙΟΣ ΒΡΕΤΤΑΚΟΣ: Ευχαριστώ πολύ, κύριε Πρόεδρε. 
Κύριοι Υπουργοί, κύριοι συνάδελφοι, θα μου επιτρέψετε πριν μπω στην ουσία του νομοσχεδίου, επειδή άκουσα πριν την κ. Αναγνωστοπούλου -βέβαια δεν είναι εδώ, αλλά θα το δει από τα Πρακτικά- η οποία αναφέρθηκε στο ότι υπάρχει κάποια προπαγάνδα από πλευράς της Νέας Δημοκρατίας ότι έχει να κάνει με τους νέους που διαμαρτύρονται στη Γαλλία -και προφανώς είναι συνταγματικό δικαίωμα να διαμαρτύρεται η νεολαία- από πλευράς των στελεχών της Νέας Δημοκρατίας για όλους αυτούς που σπάνε. 
Προφανώς δεν υπάρχει καμία προπαγάνδα, αλλά επειδή στη χώρα δεν έχουμε ούτε κοντή μνήμη ούτε έχουμε φάει τίποτα λωτούς, θυμόμαστε όλοι ποιοι ήταν αυτοί που υπέθαλψαν τέτοιου είδους περιστατικά, και το 2008 που καιγόταν η Αθήνα, που φτάσαμε μέχρι να έχουμε και νεκρούς στη Marfin, ποιος ήταν αυτός -ο κ. Τσίπρας δηλαδή- που έλεγε ότι η μολότοφ δεν είναι κακή, απλά έχει να κάνει με το ποιον την κρατάει στο χέρι του, ποιοι ήταν αυτοί που έθρεψαν την πάνω και την κάτω πλατεία. Και προφανώς όλα αυτά δεν έχουν καμία σχέση με τη νεολαία που έχει ανησυχίες, θέλει καλύτερες συνθήκες και γι’ αυτό παλεύει όλη η Κυβέρνηση, παλεύουμε όλοι. 
Άρα λοιπόν αυτούς ναι, τους απομονώνουμε, αυτούς δεν τους θέλουμε και προφανώς το είδαμε και προχθές και είναι ευτυχές το περιστατικό ότι ήταν ειρηνικές οι διαδηλώσεις και δεν είχαμε τέτοιες εικόνες εδώ σε σχέση με αυτές τις ποινικές εικόνες που είδαμε στη Γαλλία να σπάνε μαγαζιά, να κλέβουν, να κάνουν πλιάτσικο. 
Τώρα πάμε στο σημερινό νομοσχέδιο, το οποίο πραγματεύεται ένα ζήτημα που μας απασχολεί πάρα πολύ όλους. Παρακολουθώντας και τις συνεδριάσεις των Επιτροπών αλλά και την Ολομέλεια σήμερα, νομίζω ότι όλοι διαπιστώνουμε ένα πράγμα, υπάρχει ένα πρόβλημα. Και δεν χρειάζεται μεγάλη προσπάθεια για να το διαπιστώσεις, αρκεί να μπεις σε ένα σπίτι που έχει παιδιά, να δεις πόσο χρόνο σήμερα περνάνε τα παιδιά αυτά μπροστά στις οθόνες, τι βλέπουν στα social media, ποιος είναι αυτός ο οποίος ελέγχει το περιεχόμενο αυτό, πώς προστατεύονται από ανθρώπους που μπορεί να έχουν κακόβουλες προθέσεις μέσα από τη μάσκα των social media και τι σημαίνει αυτή η καθημερινότητα για τον ύπνο, για τη συγκέντρωση, αλλά στο τέλος της ημέρας για την ψυχική τους υγεία.
Είναι ερωτήματα που σήμερα -νομίζω το βλέπουμε όλοι και το παραδεχόμαστε όλοι- απασχολούν σχεδόν κάθε ελληνική οικογένεια.
Απέναντι σε αυτήν την πραγματικότητα η Κυβέρνηση είχε δύο δρόμους, δεν είχε πολλούς. Ο ένας ήταν να περιμένει, να παρακολουθεί τις εξελίξεις, να βλέπει τι γίνεται στην Ευρώπη και τον υπόλοιπο κόσμο και σαν παθητικός θεατής να περιμένει. Νομίζω ότι η κριτική που έγινε από τους περισσότερους είναι γιατί δεν περιμέναμε, γιατί δεν κάναμε τίποτα. Δηλαδή εδώ ζούμε το εξής απίθανο. Αντί η αντιπολίτευση να έρχεται εδώ και να πιέζει την Κυβέρνηση να κάνει πράγματα, την πιέζει ακριβώς γιατί κάνει πράγματα και λέει ότι δεν πρέπει να τα κάνει. 
Από την άλλη, υπήρχε και ένας άλλος δρόμος που ήταν να πάρουμε πρωτοβουλίες, να ακούσουμε τι λέει η επιστημονική κοινότητα, να συνομιλήσουμε μαζί της, να αναγνωρίσουμε τον κίνδυνο και να πάρουμε αποφάσεις σήμερα, όχι αύριο. 
Άρα, λοιπόν, η Κυβέρνηση αυτή, όπως έχει κάνει και σε μια σειρά από άλλα θέματα, επέλεξε τον δεύτερο δρόμο. Διότι προφανώς -και το έχουμε αποδείξει αυτό- δεν θέλουμε μια Ελλάδα απλό παρατηρητή που θα ακολουθεί τις εξελίξεις, θέλουμε μια Ελλάδα που θα οδηγεί τις εξελίξεις. Και νομίζω και άλλα παραδείγματα στην Ευρώπη το δείχνουν αυτό. Και η μεταναστευτική πολιτική που ακολουθήσαμε και στη συνέχεια την ακολουθεί όλη η Ευρώπη και το Ταμείο Ανάκαμψης, το οποίο ήμασταν οι πρώτοι που το θέσαμε στους ευρωπαϊκούς θεσμούς και έγινε πραγματικότητα, δείχνουν ότι η Ελλάδα τα τελευταία χρόνια από ουραγός είναι πρωτοπόρος. 
Η συζήτηση που εξελίσσεται στην Ευρώπη για την προστασία των ανηλίκων δείχνει πόσο επίκαιρη είναι αυτή η πρωτοβουλία. Και είμαι σίγουρος γι’ αυτό και νομίζω ότι θα ακολουθήσουν και τα άλλα κράτη. Γιατί αν δεν κάνουμε τίποτα σήμερα, θα χάσουμε τουλάχιστον άλλα δύο χρόνια μέχρι να γίνει κάτι στην Ευρώπη. Γιατί να τα χάσουμε; 
Αυτόν τον χρόνο δεν θα το χάσει ούτε η Κυβέρνηση ούτε η Αντιπολίτευση. Αυτόν τον χρόνο θα το χάσουν τα παιδιά μας και η πολιτική ευθύνη είναι να αποφασίζεις την ώρα που υπάρχει ανάγκη, όχι να περιμένεις να συμφωνήσουν όλοι και να κάνεις τελικά αυτό που φαίνεται αυτονόητο σήμερα και συμφωνούμε όλοι, ότι πρέπει να πάρουμε μέτρα. 
Έχουμε λοιπόν σήμερα ένα νομοσχέδιο το οποίο βάζει σαφείς κανόνες και απαγορεύει την πρόσβαση σε επιγραμμικές υπηρεσίες κοινωνικής δικτύωσης για παιδιά κάτω των 15 ετών. Όχι τη χρήση όλου του διαδικτύου, αλλά την πρόσβαση σε υπηρεσίες που εκθέτουν τα παιδιά σε συγκεκριμένους κινδύνους. 
Αντιλαμβάνομαι -και όλοι αντιλαμβανόμαστε, νομίζω- τις δυσκολίες της εφαρμογής. Και το λέω καθαρά. Οι μεταρρυθμίσεις πάντα κρίνονται και στην αρχή τους, στη νομοθέτησή τους, αλλά στο τέλος της ημέρας κρίνονται και στο αποτέλεσμα, στο μετρήσιμο αποτέλεσμα και στο πώς εφαρμόστηκαν. Και εκεί σίγουρα θα κριθούμε και εμείς. 
Πρέπει να διασφαλίσουμε ότι η επαλήθευση της ηλικίας θα γίνει με σωστό τρόπο, την προστασία των προσωπικών δεδομένων -το είπαμε όλοι- και να βάλουμε και τις πλατφόρμες που πρέπει να αναλάβουν κι αυτές την ευθύνη που τους αναλογεί. 
Όμως, να συμφωνήσουμε σε κάτι, κύριοι συνάδελφοι, ότι από κάπου πρέπει να αρχίσουμε και αυτή είναι μια σημαντική αρχή προς τη σωστή κατεύθυνση. Αν χρειαστούν διορθώσεις, εδώ είμαστε και θα τις κάνουμε. Το έχουμε δείξει και άλλες φορές. Κανείς δεν διεκδικεί εδώ το αλάθητο. Αν χρειαστούν βελτιώσεις, πάλι θα τις κάνουμε. Η πιθανότητα όμως μιας δυσκολίας δεν μπορεί να δικαιολογεί την αδράνεια και την απουσία οποιασδήποτε παρέμβασης. 
Κι εδώ να μιλήσουμε και ειλικρινά. Και η ευθύνη των γονέων είναι μεγάλη, αλλά η πολιτεία δεν έχει και αυτή τη δική της ευθύνη; Δεν πρέπει να δώσει στους γονείς κάποια εργαλεία; Δεν μπορούμε να αφήνουμε ένα παιδί να αντιπαλεύει μόνο του αλγόριθμους που επιδιώκουν να τον κρατούν όλη μέρα στην οθόνη, όσο γίνεται περισσότερο για δικό του όφελος.
Οφείλουμε να ζητούμε από τις πλατφόρμες να αναλάβουν στο δικό τους μερίδιο ευθύνης. Η προστασία των παιδιών δεν μπορεί να υποχωρεί μπροστά σε οποιοδήποτε επιχειρηματικό συμφέρον. Και η εκπαίδευση, επειδή ακούω συνεχώς να λέτε για την εκπαίδευση, είναι απαραίτητη και πρέπει να γίνει παράλληλα. 
Ζούμε σε μια εποχή με τεράστιες τεχνολογικές αλλαγές. Η τεχνητή νοημοσύνη αλλάζει τον τρόπο που σκεφτόμαστε, που εργαζόμαστε, που παράγουμε. Δεν γίνεται η πολιτεία, λοιπόν, να βρίσκεται ένα βήμα πίσω. Πρέπει να προσπαθεί να είναι ένα βήμα μπροστά και να προλαμβάνει τους κινδύνους, όχι μόνο να διαχειρίζεται τις συνέπειές τους. 
Και εδώ θέλω να απευθυνθώ και στις πτέρυγες της Αντιπολίτευσης. Και πραγματικά αυτό δεν μπορώ να το καταλάβω, το βλέπουμε συνεχώς να γίνεται. Είναι ένα τόσο σοβαρό θέμα και δεν πρέπει να ψάχνετε να βρείτε κάτι για να διαφωνήσετε έστω επί της αρχής. Επί της αρχής όλοι συμφωνούμε ότι πρέπει να γίνει μια αρχή σ’ αυτό το θέμα. Ψάχνετε λοιπόν να βρείτε προφάσεις για να διαφωνήσετε σε κάτι που νομίζω ότι όλοι συμφωνούμε. Βλέπετε το δέντρο και χάνετε το δάσος, ότι πρέπει να κάνουμε κάτι για τα παιδιά σήμερα. 
Δεν πρέπει να προστατεύσουμε τα παιδιά; Διαφωνεί κανείς με αυτό; Δεν πρέπει να πάρουμε αποφάσεις; Διαφωνεί κανείς με αυτό; Ας συμφωνήσουμε, λοιπόν, στην ανάγκη της παρέμβασης και ας συζητήσουμε συγκεκριμένα πώς αυτή μπορεί να γίνει καλύτερη. Αυτό είναι θεμιτό. Όχι, λοιπόν, αντιπολίτευση για την αντιπολίτευση. Οι γονείς δεν περιμένουν να ακούσουν εδώ άλλο έναν γύρο κομματικής αντιπαράθεσης, περιμένουν απαντήσεις. 
Και κάτι τελευταίο. Ας μιλήσουμε και ειλικρινά και για τις ευθύνες της οικογένειας. Μερικές φορές, δυστυχώς, βολεύει τις οικογένειες να έχουν το παιδί σε μια οθόνη. Φοβούνται να το αφήσουν έξω, γιατί υπάρχουν οι κίνδυνοι, αλλά το αφήνουν στο κινητό και ξεχνάνε ότι μέσα από την οθόνη εκτίθενται τα παιδιά σε πολλούς διαφορετικούς κινδύνους, τους οποίους δεν μπορούν να τους αντιληφθούμε κιόλας. 
Αυτό, λοιπόν, θέλουμε να αλλάξουμε, να κερδίσουν τα παιδιά περισσότερο ουσιαστικό και ποιοτικό χρόνο, να αθληθούν, να διαβάσουν ένα βιβλίο, να παίξουν, να δημιουργήσουν, να αναπτύξουν την κριτική τους σκέψη, τις δεξιότητες, αντί να εξαντλούν τον χρόνο τους σκρολάροντας γύρω από αμφιβόλου ποιότητας περιεχόμενο. 
Σήμερα, λοιπόν, εδώ γίνεται μια σημαντική αρχή προς αυτήν την κατεύθυνση. Με ευθύνη, με θάρρος και με βούληση θα συνεχίσουμε. Γιατί ο χρόνος της παιδικής ηλικίας είναι πολύ σημαντικός -όλες οι μελέτες το λένε αυτό- και δεν επιστρέφει. Η προστασία των παιδιών μας σίγουρα δεν μπορεί να περιμένει οποιαδήποτε κομματική αντιπαράθεση. 
Σήμερα, λοιπόν, παίρνουμε αυτήν την πρωτοβουλία και γι’ αυτό στηρίζουμε αυτήν την πρωτοβουλία της Κυβέρνησης. Και συγχαρητήρια και στους Υπουργούς που είναι εδώ όλη τη μέρα και έχουν δώσει ουσιαστικά το στίγμα αυτής της μεταρρύθμισης. 
Ευχαριστώ πολύ. 
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Αθανάσιος Μπούρας): Κι εμείς ευχαριστούμε τον κ. Βρεττάκο.
Να καλέσω τώρα στον Βήμα τον Βουλευτή της Νέας Δημοκρατίας κ. Ευστάθιο Κωνσταντινίδη και αμέσως μετά ο Βουλευτής της Νέας Δημοκρατίας κ. Νεοκλής Κρητικός. 
Ορίστε, κύριε Κωνσταντινίδη, έχετε τον λόγο.
ΕΥΣΤΑΘΙΟΣ ΚΩΝΣΤΑΝΤΙΝΙΔΗΣ: Ευχαριστώ πολύ, κύριε Πρόεδρε.
Κύριοι Υπουργοί, κυρίες και κύριοι συνάδελφοι, ήταν αρχές Απριλίου του τρέχοντος έτους όταν με ένα βίντεο, με μια έτσι εύθυμη εισαγωγή που στόχο είχε να κεντρίσει το ενδιαφέρον ιδίως της νεολαίας, αλλά και όλης της κοινωνίας, για ένα σημαντικότατο ζήτημα, για την ψυχική ουσιαστικά ανάπτυξη και υγεία των μικρών παιδιών, ο κύριος Πρωθυπουργός πήρε την ευθύνη μιας δύσκολης, αλλά αναγκαίας απόφασης να ξεκολλήσουμε τα παιδιά μας από τις εθιστικές διαδικτυακές πλατφόρμες και τις βλαπτικές, λόγω της υπερβολικής χρήσης, οθόνες, στην πιο τρυφερή και εύπλαστη ηλικία τους. 
Ένα φαινόμενο, δυστυχώς, τόσο διαδεδομένο, ένας κίνδυνος τόσο διαγνωσμένος που δεν χρειάστηκαν καν οι εξειδικεύσεις του μέτρου από τους Υπουργούς, προκειμένου να γίνει ευρύτατα αποδεκτό από τους νέους ιδίως γονείς. Και για να μην υπάρχει καμία παρανόηση για το τι μιλάμε, για το τι ρυθμίζουμε σήμερα, αυτό αφορά παιδιά ηλικίας κάτω των 15 ετών, δηλαδή παιδιά που τα νύχια τους είναι ακόμα μαλακά και τα οποία γαλουχούνται σε έναν εικονικό κόσμο που στερείται φραγμών, ορίων, αξιών, ηθικών, κανόνων. 
Σε ένα περιβάλλον στο οποίο ακόμα και ο ενήλικας δυσκολεύεται να αντιληφθεί την αλήθεια από το ψέμα, σε εφαρμογές που όχι μόνο διαβάζουν επιθυμίες, συνήθειες, προτιμήσεις, αλλά εν πολλοίς τις διαμορφώνουν, μιλάμε, συνεπώς, για ένα μέτρο που στοχεύει στην απαγόρευση της ανεπιθύμητης επιρροής και επίδρασης στην ψυχοσύνθεση και ανατροφή μικρών παιδιών που δεν διαθέτουν ακόμα τα φίλτρα και τις εμπειρίες να διαχειριστούν τα κάθε λογής μηνύματα. 
Μπορούμε; Πρέπει να το αφήσουμε αυτό να συνεχιστεί; Το συντριπτικό μέρος της κοινής γνώμης λέει όχι. Η Αντιπολίτευση για μια ακόμα φορά σε τρικυμία. Μαζεύτηκαν στο ΠΑΣΟΚ για να αποφασίσουν τη στάση τους απέναντι στη νομοθετική πρωτοβουλία και είπαν: «Τι κάνουμε τώρα; Πάλι μας έβαλε σε δύσκολα ο Μητσοτάκης. Θα συνταχθούμε ή θα διαφωνήσουμε; Ο κόσμος συμφωνεί. Οι γονείς είδαν με μεγάλη ανακούφιση αυτήν την απόφαση, αυτή την πρωτοβουλία. Λίγους μήνες πριν από τις εκλογές δεν μπορούμε να επιδοκιμάσουμε κυβερνητική πολιτική. Την αποδομούμε και βλέπουμε». Καμία έκπληξη. Αυτή είναι η πάγια τακτική της Αντιπολίτευσης. Δεν έχει σημασία αν πρόκειται για την πιο αυτονόητη πρωτοβουλία. Πρέπει να την πολεμήσουν. 
Έγιναν, όμως, τελικά έτσι τα πράγματα, όπως τα αναφέρω; Μαζεύτηκαν στο ΠΑΣΟΚ και είπαν «Τι και αν είναι αναγκαίο; Πάμε να το αμφισβητήσουμε. Πάμε να συνταχθούμε με τις πλατφόρμες. Πάμε να ρίξουμε νερό στο μύλο της αμφιβολίας και στην πομόνα της αντίδρασης»; Ίσως ναι, ίσως όχι.
Όμως, εδώ ο καθένας τελικά μπορεί να πλάθει το δικό του αφήγημα και να εκφέρει τις δικές του δοξασίες, όσο αυθαίρετες και αν είναι αυτές. 
Δείτε τι μας καταλόγισε ο Εισηγητής του ΠΑΣΟΚ στην τελευταία συνεδρίαση της οικείας επιτροπής: «Γιατί φέρνει» λέει «αυτό τον νόμο η Κυβέρνηση; Διότι μεταξύ της εθνικής και της ευρωπαϊκής νομοθεσίας μεσολαβούν εκλογές. Αυτή η Κυβέρνηση ουδόλως ενδιαφέρεται για τη χώρα, παρά μόνο για την εξυπηρέτηση των ειδικών της σκοπών» μας είπε και συνέχισε «Μαζεύονται» ονομαστικά «ο κ. Μητσοτάκης, ο κ. Γκρίνμπεργκ, ο κ. Σκέρτσος και σκέφτονται πώς θα διχοτομήσουν την κοινωνία. Ποιες νομοθετικές παρεμβάσεις υπηρετούν αυτόν τον σκοπό; Αυτή  είναι η έγνοια τους. Αυτή είναι η έγνοια αυτής της Κυβέρνησης. Ψάχνουν» λέει «στα κιτάπια τους και βρίσκουν…». Τι βρήκαν τώρα; Βρήκαν την απαγόρευση της πρόσβασης των νέων στο διαδίκτυο, η οποία ταιριάζει και με το δίλημμα «Μητσοτάκης ή χάος» μια χαρά. «Θα ετοιμαστεί και ο μηχανισμός» μας είπε, αυτολεξεί τα λέω- «της ενημέρωσης, θα ρωτούν οι δημοσιογράφοι: Είστε υπέρ; Είστε κατά; Και όλα καλά για την Κυβέρνηση. Επτά χρόνια αυτή η Κυβέρνηση μηδέν πολιτική, μόνο επικοινωνία όχι για τη χώρα, όχι για τα παιδιά, όχι για την κοινωνία. Όλα τα αλέθει η κυβερνητική προπαγάνδα» μας είπε. 
Και βέβαια, κυρίες και κύριοι συνάδελφοι, το να προσλαμβάνει με αυτόν τον τρόπο ένα κόμμα ή ένας Βουλευτής τις κυβερνητικές πρωτοβουλίες είναι δικαίωμά του, αλλά όταν αυτό το κάνει προκαταβολικά, αντιλαμβάνονται όλοι ότι τείχεται αξιωματικά απέναντι. Τι κάνει; Ετεροπροσδιορίζεται. Αυτό κάνει η Αξιωματική Αντιπολίτευση. Τι κάνει η πρωτοβουλία, παραδείγματος χάρη τα αισθήματα, τις προτιμήσεις και τις επιθυμίες της πλειονότητας των πολιτών, της συντριπτικής εν προκειμένω -και όχι μόνο της ελληνικής, όχι μόνο της ευρωπαϊκής, σε όλο τον κόσμο; Ποσοστά αποδοχής από 70%  μέχρι 80%. Για την Αντιπολίτευση, αρκεί που το εισηγήθηκε η Κυβέρνηση ώστε να το αντιμετωπίσει, να αντιταχθεί σε αυτό. 
Φτάνει στα αλήθεια να δει κανείς τον τόνο και το ύφος της επίκρισης, για να αντιληφθεί το κίνητρο, σε ένα θέμα που κατά τα άλλα, όπως είπε και ο αγαπητός συνάδελφος κ. Βρεττάκος, κατά τα άλλα συμφωνούμε όλοι. Διότι άλλο είναι να ξεκινάς από μία παραδοχή και από μία επί της αρχής συμφωνία και να διατυπώνεις τις διαφοροποιήσεις σου και άλλο είναι να λες ότι τα κάνετε όλα για την πάρτη σας, δεν σας ενδιαφέρει η χώρα, τα παιδιά, επενδύετε στον φόβο των πολιτών και την ίδια ώρα -προσέξτε την αντίφαση- να εγκαλείς την Κυβέρνηση ότι προτρέχει έναντι του Ευρωπαϊκού Κανονισμού, αλλά να την καλείς να υιοθετήσει σήμερα τη δική σου πρόταση. 
Βέβαια, ο κ. Χρηστίδης το άλλαξε λίγο, μας είπε «αργήσατε», αλλά εν πάση περιπτώσει δεν περιμένουμε και μια ενιαία γραμμή. Μια πρόταση, λοιπόν, που συγκρίνεται ακόμα και με την κριτική που ασκήθηκε κατά την επεξεργασία του σχεδίου νόμου στην Επιτροπή, ότι, λέει, αυτή η ρύθμιση που φέρνετε δεν μπορεί να παραγραφεί από το vpn. Δηλαδή, η πρόταση που μας εισηγήθηκε το γαλλικό μοντέλο με τη σύμφωνη ή μη σύμφωνη γνώμη των γονέων, δεν μπορεί να παρακαμφθεί από το vpn; 
Όμως, κυρίες και κύριοι συνάδελφοι, θέλουμε τους γονείς σε αυτή τη διαδικασία; Δηλαδή, βλέπετε εσείς κάτι τόσο απαραίτητο ή θετικό στην πρόσβαση αυτών των ηλικιών στα μέσα κοινωνικής δικτύωσης, ώστε να πάρουμε την ευθύνη από τις εταιρείες και να την μεταβιβάσουμε στους γονείς και να έχουμε έτσι συμμαθητές δύο κατηγοριών; Εκείνο το παιδί με τον αυστηρό πατέρα και εκείνο με τον ανεκτικό; Αυτό δεν θα επιτείνει την αίσθηση της καταπίεσης, που εσείς λέτε ότι δημιουργεί η οριζόντια απαγόρευση; Δεν θα δημιουργήσει αίσθημα αδικίας έναντι των συμμαθητών που θα έχουν πρόσβαση σε αυτές τις πλατφόρμες; Δεν θα αποτελέσει αυτή η διάκριση έναν επιπλέον λόγο να προσπαθήσει το παιδί που περιορίζεται να παρακάμψει αυτόν τον περιορισμό; Δεν θα του δημιουργήσει στίγμα, ενδεχομένως περιθωριοποίηση, αφού δεν θα μπορεί να λαμβάνει τα ίδια μηνύματα, να συμμετέχει στα ίδια περιβάλλοντα;
Τέλειο μέτρο δεν υπάρχει, το είπαμε όλοι. Όμως το πρόβλημα εδώ βρίσκεται και χρειάζεται λύσεις, ζητάει απαντήσεις. Να μεταθέσουμε την ευθύνη στην οικογένεια αντί για τις ψηφιακές πλατφόρμες; Διότι εδώ βλέπουμε και μια ιδεολογική αντίφαση. Εσείς δεν είστε που μας κατηγορείτε ότι υπηρετούμε τα συμφέροντα των πολυεθνικών; Πιστεύετε ότι είναι ευχαριστημένοι με την απαγόρευση ή μήπως θα προτιμούσαν τη χρονική μετάθεση ή μία μεσοβέζικη λύση, όπως η δική σας;
Κυρίες και κύριοι συνάδελφοι της Αντιπολίτευσης, δεν έχετε πρόβλημα με το νομοσχέδιο. Με την Κυβέρνηση έχετε, που θέτει τον δάκτυλο επί τον τύπο των ήλων στα σημαντικά ζητήματα. Με τη στάση σας, όμως, δείχνετε ότι έχετε πρόβλημα και με την κοινωνία. Βρίσκεστε σε διάταση με την κοινωνία, με τα ζητήματα που την αφορούν, με τα αιτήματά της και την κατηγορείτε και λίγο ότι αυτή δεν ξέρει. Οι γονείς δεν ξέρουν. Τσιμπούν από τα διλήμματα της Κυβέρνησης του Μητσοτάκη. Εσείς ξέρετε. Μόνο εσείς ξέρατε.
Τελικά, εσείς θέλετε να διαλύσετε την κοινωνία και αυτόν τον σκοπό έχετε και σε αυτόν δεν διστάζετε να αντιταχθείτε ακόμα και στην κοινή λογική, να δώσετε επιχείρημα ακόμα και σε εκείνους που θίγονται. Και αυτοί που θίγονται από αυτή τη νομοθετική πρωτοβουλία δεν είναι οι γονείς, δεν είναι τα παιδιά. Γι’ αυτό, λοιπόν, αντιμετωπίστε την πραγματικότητα με ρεαλισμό και υπευθυνότητα, διότι αλλιώς σας βλέπω να επιστρέφετε στο 6%, 7%.
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Αθανάσιος Μπούρας): Ευχαριστούμε τον κ. Κωνσταντινίδη.
Να καλέσω στο Βήμα τον Βουλευτή της Νέας Δημοκρατίας, τον κ. Νεοκλή Κρητικό και αμέσως μετά ο Βουλευτής της Νέας Δημοκρατίας κ. Γεώργιος Στύλιος. 
Κύριε Κρητικέ, έχετε τον λόγο.
ΝΕΟΚΛΗΣ ΚΡΗΤΙΚΟΣ: Ευχαριστώ, κύριε Πρόεδρε.
Κύριοι Υπουργοί, κυρίες και κύριοι συνάδελφοι, η νομοθετική πρωτοβουλία του Υπουργείου Επικρατείας αντανακλά ένα μέρος της ευρύτερης μεταρρυθμιστικής προσπάθειας της Κυβέρνησης, στο πλαίσιο της ολιστικής προστασίας της ανηλικότητας και της οικογένειας. Το πλαίσιο προστασίας συμπληρώνεται με τη θέσπιση ελάχιστου ορίου ηλικίας τα 15 έτη για την πρόσβαση των ανηλίκων σε υπηρεσίες κοινωνικής δικτύωσης. Οι αλλαγές και οι περιορισμοί που εισάγονται με το παρόν έχουν από τον Αύγουστο του 2026 τη θετική αιτιολογημένη γνώμη της Ευρωπαϊκής Επιτροπής και η 1η Ιανουαρίου 2027 ορίζεται ως έναρξη της εφαρμογής.
Τι επιδιώκεται τώρα; Πρώτον, η πρόληψη του ψηφιακού εθισμού και η προστασία της ψυχικής και σωματικής υγείας των ανηλίκων, ενώ προβλέπονται σαφείς υποχρεώσεις και για τις πλατφόρμες. Απαντά δε στους κινδύνους από την αλγοριθμική ενίσχυση της παρατεταμένης χρήσης, όπως οι διαταραχές ύπνου και συγκέντρωσης, η κοινωνική απομόνωση και η έκθεση σε διαδικτυακό εκφοβισμό ή ακατάλληλο περιεχόμενο. Επίσης, συμπληρώνει εργαλεία που ήδη λειτουργούν, όπως το parco.gov.gr και το kids.wallet, καθώς και τον περιορισμό της χρήσης κινητών τηλεφώνων στα σχολεία. 
Η επιλογή των 15 ετών δεν είναι μόνο ελληνική, κυρίες και κύριοι. Το ίδιο ηλικιακό όριο για τη δημιουργία αυτόνομου λογαριασμού επέλεξε και η Ευρωπαϊκή Επιτροπή στην πρόταση EU KIDS Act, η οποία παρουσιάστηκε στις 17 Σεπτεμβρίου με αντικείμενο τη θέση εναρμονισμένου ενωσιακού πλαισίου για όλα τα κράτη-μέλη για την προστασία των ανηλίκων. Δεδομένου, όμως, ότι για να γίνει κανονισμός απαιτείται χρόνος, η Κυβέρνηση έκρινε πως δεν πρέπει να χαθεί άλλος χρόνος μέχρι την περαιτέρω θωράκιση του ευρωπαϊκού πλαισίου.
Κάτι ακόμα σημαντικό, το οποίο διευκρίνισε και ο Υπουργός Επικρατείας κ. Σκέρτσος είναι ότι οι ψηφιακές λύσεις που αυτή τη στιγμή προκρίνονται σε ευρωπαϊκό επίπεδο, πατάνε πάνω σε ελληνικές λύσεις. Το ελληνικό wallet και το kids.wallet είναι οι μηχανισμοί ταυτοποίησης της ηλικίας αλλά και της ταυτότητας εν γένει των πολιτών. Πάνω σε αυτές τις εφαρμογές έχουν χτιστεί τα ευρωπαϊκά εργαλεία.
Κυρίες και κύριοι Βουλευτές, το υπό ψήφιση νομοσχέδιο αποσκοπεί στην ενίσχυση της προστασίας των ανηλίκων κατά τη χρήση επιγραμμικών υπηρεσιών κοινωνικής δικτύωσης. Κατά την επεξεργασία του νομοσχεδίου και ειδικότερα κατά την ακρόαση των φορέων προέκυψε με σαφήνεια η συναίνεση, κυρίες και κύριοι, στην εισαγωγή των συγκεκριμένων ρυθμίσεων -τώρα τι άλλαξε, θα μας πείτε- προκειμένου να ληφθούν άμεσα μέτρα για την προστασία των ανηλίκων από τον εθισμό στο διαδίκτυο. Οι καταγραφές που έχουν γίνει από τη Μονάδα Εφηβικής Υγείας στο Νοσοκομείο Παίδων «Παναγιώτη και Αγλαΐας Κυριακού» καταδεικνύουν πως προσέρχονται πάρα πολλά παιδιά στο ηλικιακό εύρος της εφηβείας με συμπτώματα ψηφιακής εξάρτησης και επιπτώσεις σημαντικές στη σωματική υγεία, αλλά και επιπτώσεις στη γνωστική λειτουργία και την ψυχοκοινωνική λειτουργικότητα.
Η επιλογή του ηλικιακού ορίου των 15 ετών για την πρόσβαση στα μέσα κοινωνικής δικτύωσης είναι ένας κανόνας με τον οποίον συμφωνούν τόσο οι επιστήμονες όσο και οι εκπρόσωποι φορέων που παρέστησαν ενώπιον των επιτροπών που επεξεργάστηκαν το νομοσχέδιο. 
Κάτι πολύ σημαντικό είναι το εξής. Η υποχρέωση ελέγχου του ηλικιακού ορίου των ανηλίκων θα πρέπει να βαρύνει τις πλατφόρμες. Εκείνες είναι που θα έπρεπε να διασφαλίζουν την προστασία των προσωπικών δεδομένων, περιορίζοντας τη συλλογή τους στους απολύτως απαραίτητους, κατάλληλους και αξιόπιστους μηχανισμούς επαλήθευσης της ηλικίας.
Κυρίες και κύριοι συνάδελφοι, σήμερα προστίθενται σημαντικές ρυθμίσεις στην εθνική στρατηγική για την προστασία των παιδιών στο διαδίκτυο. Η επιτυχία δεν πρέπει να μετριέται στον αριθμό των λογαριασμών που αποκλείονται, αλλά στην κατανόηση από τους γονείς, τα παιδιά και τις εταιρείες τεχνολογίας ότι η προστασία των ανηλίκων από επιβλαβές περιεχόμενο αποτελεί πλέον εθνική προτεραιότητα, η οποία επιβάλλει τη λήψη ειδικών μέτρων. 
Η προστασία των ανηλίκων στον ψηφιακό κόσμο είναι συλλογική ευθύνη της πολιτείας, της οικογένειας και των ίδιων των ψηφιακών πλατφορμών. Άλλωστε, το εγχείρημα θα βρίσκεται υπό συστηματική αξιολόγηση από την Κυβέρνηση, με επιστημονική συνδρομή και συμμετοχή γονέων, εκπαιδευτικών και παιδιών. Τα αποτελέσματα και τα νεότερα δεδομένα θα κατευθύνουν τις όποιες διορθώσεις και προσαρμογές.
Δεν υποστηρίζουμε ότι κάθε χρήση κοινωνικών δικτύων προκαλεί πρόβλημα ψυχικής υγείας σε κάθε παιδί. Οι επιπτώσεις διαφέρουν ανάλογα με την ηλικία, την ευαλωτότητα, το περιεχόμενο και τον τρόπο χρήσης. Υπάρχουν όμως επιστημονικά και εμπειρικά δεδομένα για κινδύνους που αιτιολογούν την προληπτική παρέμβαση. Επιπλέον, θα ήταν άτοπο να ισχυριστούμε ότι μπορούμε να εξαλείψουμε εμείς κάθε κίνδυνο. 
Επιλέγουμε όμως να δράσουμε, κυρίες και κύριοι, αποφασιστικά, θεσπίζοντας κανόνες, επιβάλλοντας υποχρεώσεις στις πλατφόρμες και διασφαλίζοντας την αποτελεσματική εφαρμογή τους. Ούτε όμως στόχος μας είναι να απομακρύνουμε, κυρίες και κύριοι, τους νέους από την τεχνολογία. Δεν το θέλουμε αυτό. Πρέπει όμως να διασφαλίσουμε ότι θα μπορούν να μεγαλώνουν με ασφάλεια, προστατεύοντας την ψυχική τους υγεία και την παιδική τους, βέβαια, ηλικία. 
Απέναντι, λοιπόν, σε όλες αυτές τις προκλήσεις της ψηφιακής εποχής, η πολιτεία οφείλει να ενεργεί με θάρρος, συνέπεια και ευθύνη. Η προστασία των παιδιών μας δεν είναι επιλογή. Είναι η υποχρέωσή μας, κυρίες και κύριοι. 
Σας ευχαριστώ πολύ.
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Αθανάσιος Μπούρας): Και εμείς ευχαριστούμε τον κ. Κρητικό. 
Να καλέσω τώρα στο Βήμα τον Βουλευτή της Νέας Δημοκρατίας, τον συνάδελφο, τον Γιώργο τον Στύλιο. Αμέσως μετά τον λόγο θα πάρει η Βουλευτής της Νέας Δημοκρατίας, η κ. Αυγερινοπούλου, στη συνέχεια ο κ. Μπούμπας από την Ελληνική Λύση. Και θα κλείσουμε τον κατάλογο με τον ανεξάρτητο Βουλευτή, τον Γιώργο τον Ψυχογιό. Και θα μπούμε στις δευτερολογίες. Και στη συνέχεια, τη διαδικασία θα ολοκληρώσουμε με την τοποθέτηση του Υπουργού.
Ορίστε, κύριε Στύλιο, έχετε τον λόγο.
ΓΕΩΡΓΙΟΣ ΣΤΥΛΙΟΣ: Κύριε Πρόεδρε, κυρίες και κύριοι συνάδελφοι, θεωρώ πολύ σημαντική τη νομοθετική πρωτοβουλία της Κυβέρνησης της Νέας Δημοκρατίας για τη θέσπιση ορίου ηλικίας στην πρόσβαση των ανηλίκων στα κοινωνικά δίκτυα. 
Παρακολούθησα με μεγάλο ενδιαφέρον τις τοποθετήσεις στην αρμόδια Επιτροπή. Ως καθηγητής Πληροφορικής, θα μπορούσα να μιλήσω όπως στους φοιτητές μου στο Πανεπιστήμιο, να εστιάσω την τοποθέτησή μου στα τεχνικά ζητήματα, στις προδιαγραφές και στις δικλείδες ασφαλείας που θεσπίζει το υπό συζήτηση νομοσχέδιο για το συγκεκριμένο θέμα. Θα μπορούσα επίσης να μιλήσω για τις απαντήσεις που δίνει στα εύλογα ερωτήματα και στα ειδικά θέματα. Αλλά δεν θα το κάνω. Απάντησε ο Υπουργός με μεγάλη ακρίβεια και με μεγάλη σαφήνεια στη συζήτηση στην αρμόδια Επιτροπή.
Θα μιλήσω ως γονιός, ως συγγενής ανηλίκων παιδιών, αλλά και ως πολίτης για ένα θέμα που όλοι αντιλαμβανόμαστε τόσο τη σημασία του, όσο και την ανάγκη να παρέμβουμε ως πολιτεία και ως ένα ευνομούμενο κράτος. Το να προστατεύσουμε την ψυχική υγεία των παιδιών μας, είναι, πάνω από όλα, μια ηθική υποχρέωση που έχουμε στις νέες γενιές και σε αυτές που ακολουθούν.
Κυρίες και κύριοι συνάδελφοι, υπάρχει ζήτημα ψηφιακού εθισμού σε εφήβους και παιδιά; Η απάντηση είναι προφανής. Ναι, υπάρχει. Σύμφωνα με μελέτη του Ινστιτούτου Πληροφορικής του ΙΤΕ για τη διαδικτυακή συμπεριφορά των παιδιών, η οποία βασίστηκε σε δεδομένα από είκοσι επτά χιλιάδες μαθητές σε όλη τη χώρα και πραγματοποιήθηκε σε δύο φάσεις, το 2018 και το 2019, ισχύουν τα εξής: Σχεδόν τα μισά παιδιά παραδέχονται ότι παραμελούν βασικές καθημερινές δραστηριότητες, όπως το διάβασμα, τον ύπνο και τη φυσική δραστηριότητα, για να βρίσκονται στο διαδίκτυο. Ένα στα τρία παιδιά θεωρεί ήδη ότι κάνει υπερβολική χρήση του διαδικτύου, ενώ το ένα τρίτο των εφήβων αναφέρει σχεδόν συνεχή καθημερινή χρήση των πλατφορμών κοινωνικής δικτύωσης. 
Στην Ευρώπη, το 29% των εφήβων έχει συνομιλήσει με αγνώστους online, ενώ στην Ελλάδα το 18% των μαθητών δευτεροβάθμιας εκπαίδευσης έχει προχωρήσει σε συνάντηση εκτός διαδικτύου με άτομα που γνώρισε ψηφιακά. Σχεδόν οι μισοί έφηβοι ηλικίας έντεκα έως δώδεκα ετών που διαθέτουν smartphone δηλώνουν ότι χάνουν εντελώς την αίσθηση του χρόνου κατά τη χρήση της συσκευής.
Τα αποτελέσματα του ψηφιακού εθισμού, όπως τα παρουσιάζουν οι ειδικοί, είναι ψυχικές εμμονές, αποτυχία συγκέντρωσης, κοινωνική απομόνωση, άγχος και κατάθλιψη. Και δεν είναι μόνο ψυχικά. Η τελευταία έκθεση του ΟΟΣΑ καταγράφει την υποχώρηση των μαθητικών επιδόσεων όλων, μα όλων των εκπαιδευτικών συστημάτων σε κρίσιμους τομείς της γνώσης, λόγω της χρήσης των social media και της τεχνολογίας.
Πρέπει να δαιμονοποιήσουμε την τεχνολογία και τις νέες μορφές επικοινωνίας; Σαφέστατα όχι. Οφείλουμε να κατανοήσουμε όλοι μας ότι απαιτείται ρύθμιση. Δεν μπορούμε να αφήσουμε τους ανήλικους εκτεθειμένους στους αλγόριθμους των εταιρειών. Το υπάρχον ρυθμιστικό πλαίσιο της Ευρωπαϊκής Ένωσης αρκεί; Η απάντηση είναι και πάλι όχι. Για αυτό και πέντε ευρωπαϊκές χώρες -η Γαλλία, η Ιταλία, η Ισπανία, η Δανία και η χώρα μας- έχουν ζητήσει επανειλημμένα από την Πρόεδρο της Ευρωπαϊκής Επιτροπής τη θέσπιση ενός αυστηρότερου πλαισίου. 
Ακούω τις ενστάσεις της αντιπολίτευσης για το ζήτημα: «Γιατί νομοθετούμε σήμερα, όταν αναμένεται σε δύο χρόνια από τώρα το ευρωπαϊκό πλαίσιο να ενισχυθεί με νέο κανονισμό; Γιατί δεν περιμένουμε δύο ακόμα χρόνια;». Διότι απλά δεν θέλουμε να αφήσουμε ακόμα δύο χρόνια χαμένα. Δεν θέλουμε να τρέχουμε πίσω από τις εξελίξεις. Θέλουμε να δράσουμε άμεσα και αποτελεσματικά, χωρίς να παρεκκλίνουμε από την ευρωπαϊκή νομοθεσία.
Κυρίες και κύριοι συνάδελφοι, ακούμε με πολύ μεγάλη προσοχή τις όποιες καλοπροαίρετες παρατηρήσεις της κοινωνίας και της Αντιπολίτευσης. Για παράδειγμα, ότι ο ψηφιακός εθισμός δεν αντιμετωπίζεται μόνο με περιορισμούς και απαγορεύσεις. Έχουν απόλυτο δίκιο. Υπάρχουν και άλλα εργαλεία για την αντιμετώπιση του ψηφιακού εθισμού: η καλλιέργεια δεξιοτήτων στα παιδιά που μπαίνουν στον ψηφιακό κόσμο, η εκπαίδευσή τους για το ψηφιακό μπούλινγκ και τα fake news, οι αθλητικές δραστηριότητες, η υποστήριξη σε ζητήματα ψυχικής υγείας εφήβων και παιδιών. 
Για όλα τα παραπάνω έχουν ληφθεί πρωτοβουλίες. Η Κυβέρνηση της Νέας Δημοκρατίας έχει μεριμνήσει, αναλαμβάνοντας συγκεκριμένες δράσεις και εφαρμόζοντας πολιτικές. Δεν μου αρκεί ο χρόνος να τις αναφέρω. Το παραπάνω όμως επιχείρημα, ότι δεν αρκεί η απαγόρευση, δεν μπορεί να αποτελέσει άλλοθι για να μην προβούμε στις ρυθμίσεις για τη θέσπιση ηλικιακού ορίου. 
Με την απαγόρευση, θα ρωτήσει κάποιος, θα εξαλείψουμε το φαινόμενο του ψηφιακού εθισμού; Η απάντηση είναι και πάλι όχι. Μήπως με τα ανάλογα νομικά εργαλεία -με την ποινικοποίηση, για παράδειγμα, βαριών παραβατικών πράξεων- έχουμε καταφέρει να τις εξαλείψουμε; Και πάλι όχι. Το γεγονός όμως ότι μία λύση δεν θα πετύχει συμμόρφωση στο 100%, δεν σημαίνει ότι δεν είναι αναγκαία. Η προσπάθεια πρέπει να είναι διαρκής. Πρέπει να έχει συνέχεια και, ανάλογα με τις εξελίξεις και τα νέα δεδομένα, να απαιτηθεί μετά από χρόνια και μελέτες ειδικών η επικαιροποίηση του σημερινού πλαισίου που θέλουμε να διαμορφώσουμε.
Σας καλώ, λοιπόν, όλους να συνταχθείτε με τη νομοθετική πρωτοβουλία της Κυβέρνησης της Νέας Δημοκρατίας, συντασσόμενοι στην ουσία με την κοινή λογική και τη συντριπτική πλειοψηφία της ελληνικής κοινωνίας. Το 80%, σύμφωνα με τις δημοσκοπήσεις, συμφωνεί. Σας καλώ, ως γονείς και ως συγγενείς παιδιών, να συνταχθείτε με την ελληνική οικογένεια.
Σας ευχαριστώ.
(Χειροκροτήματα από την πτέρυγα της Νέας Δημοκρατίας)
ΠΡΟΕΔΡΕΥΩΝ (Αθανάσιος Μπούρας): Και εμείς ευχαριστούμε τον κ. Στύλιο και να καλέσω στο Βήμα τη Βουλευτή της Νέας Δημοκρατίας Διονυσία Αυγερινοπούλου και αμέσως μετά τον λόγο θα έχει ο κ. Μπούμπας από την Ελληνική Λύση.
Κυρία Αυγερινοπούλου, έχετε τον λόγο. 
ΔΙΟΝΥΣΙΑ-ΘΕΟΔΩΡΑ ΑΥΓΕΡΙΝΟΠΟΥΛΟΥ: Σας ευχαριστώ πολύ, κύριε Πρόεδρε. 
Κυρίες και κύριοι συνάδελφοι, κατ’ αρχάς επιτρέψτε μου να αναφερθώ σε μία ημερομηνία αρκετά σημαντική για την Ελλάδα, κατά την εκτίμησή μου, τη 19η Οκτωβρίου του 2026 η οποία αποτέλεσε μία ημερομηνία ορόσημο για τη χώρα μας, καθώς σήμανε την ενεργοποίηση του υπερυπολογιστή «Δαίδαλος» στο Τεχνολογικό Πάρκο του Λαυρίου. 
Κύριε Υπουργέ, δεχτείτε τα συγχαρητήριά μας. Με την υπολογιστική ισχύ στα 85,69 Petaflops, καταλαμβάνοντας μία από τις κορυφές θέσεις διεθνώς σε απόδοση αλλά και σε ενεργειακή αποδοτικότητα, ο υπερυπολογιστής «Δαίδαλος» τοποθετεί την πατρίδα μας στην αιχμή της παγκόσμιας καινοτομίας. Γίνεται ο υπολογιστικός πυρήνας για το Εθνικό Εργοστάσιο Τεχνητής Νοημοσύνης «Pharos», ανοίγοντας νέους φωτεινούς ορίζοντες στην επιστημονική έρευνα, την υγεία, την παιδεία, την προστασία του περιβάλλοντος και του κλίματος και τις νεοφυείς επιχειρήσεις μεταξύ άλλων. Με αυτή την ιστορική κατάκτηση αποδεικνύουμε στην Ελλάδα ότι αγκαλιάζουμε αλλά και ηγούμαστε της ψηφιακής τεχνολογίας και της τεχνητής νοημοσύνης και αναγνωρίζουμε τα οφέλη της και επενδύουμε με σιγουριά και αυτοπεποίθηση στις δυνατότητες των συμπατριωτών μας και κυρίως τη νέα γενιά.
Η Ελλάδα, λοιπόν, ηγείται και δεν είναι καθόλου φοβική απέναντι στην ψηφιακή τεχνολογία και την τεχνητή νοημοσύνη. Όμως, δεν σημαίνει ότι δεν γνωρίζουμε και τα προβλήματα που μπορούν να δημιουργηθούν από αυτή και γι’ αυτόν τον λόγο έχει έλθει και η σημερινή πρόταση νόμου, το σημερινό νομοσχέδιο, γιατί με τις γνώσεις τις οποίες πλέον έχουμε και την εμπειρία που διαθέτουμε ως κράτος αλλά και ως κοινωνία, γνωρίζουμε ότι έχουμε πλέον τη θεσμική και την ηθική υποχρέωση να προστατεύσουμε ό,τι πιο πολύτιμο έχουμε, τα παιδιά μας. Η εν λόγω νομοθετική πρωτοβουλία, λοιπόν, έρχεται να συμπληρώσει την εθνική ασπίδα προστασίας της οικογένειας, εκεί όπου η καθημερινότητα των παιδιών μας δοκιμάζεται περισσότερο από ποτέ, στο ψηφιακό περιβάλλον. Έχουμε το χρέος να αντιμετωπίσουμε τις σκοτεινές πλευρές του διαδικτύου. Οι πραγματικοί κίνδυνοι δεν απορρέουν, βεβαίως, από την ίδια την τεχνολογία, αλλά από τον τρόπο του σχεδιασμού της και τη χρήση της ενίοτε. Από τις κρυφές ταυτότητες, τα ψευδή προφίλ, την κακόβουλη προσέγγιση από αγνώστους και, βεβαίως, από τους εθιστικούς αλγορίθμους. 
Νομοθετούμε σήμερα, διότι η πραγματικότητα στα σπίτια μας και στην καθημερινότητά μας, όλων μας που έχουμε μικρά παιδιά και εφήβους, δεν αφήνει περιθώρια για καμία καθυστέρηση. Τα ερευνητικά δεδομένα αποτυπώνουν μία ανησυχητική εικόνα, καθώς υπολογίζεται ότι το 41% των μαθητών Δημοτικού και το 51% των μαθητών Γυμνασίου και Λυκείου ξεκινούν τη χρήση μέσων κοινωνικής δικτύωσης μεταξύ των δέκα και δώδεκα ετών, και εγώ θα έλεγα, μάλλον, ακόμη πιο νωρίς. Ένας στους τέσσερις μαθητές δηλώνει ότι κάνει υπερβολική χρήση και ζητά ο ίδιος βοήθεια για να τη μειώσει, ενώ το 23% των εφήβων βιώνει έντονο άγχος και ανασφάλεια όταν δεν έχει πρόσβαση στο κινητό του. Βιώνουν ξεκάθαρα συμπτώματα εθισμού και στέρησης. Εκτιμάται ότι η ατέρμονη κύλιση, οι αλγοριθμικές συστάσεις, τα likes και οι συνεχείς ειδοποιήσεις είναι σχεδιασμένα για να ενεργοποιούν τα κυκλώματα ντοπαμίνης του εγκεφάλου. Συμβαίνει σε όλους τους ενήλικες και πολύ περισσότερο στην ευάλωτη ηλικία ως και την εφηβεία, όπου η έκθεση σε αυτά τα ερεθίσματα ενδέχεται να οδηγήσει από την υπέρμετρη χρήση στον εθισμό, προκαλώντας διαταραχές ύπνου, κατάθλιψη, κοινωνική απομόνωση και βέβαια ακόμα πιο δύσκολο το να θέσει τους ανήλικους χρήστες σε επικίνδυνες συνθήκες, όπως ο διαδικτυακός εκφοβισμός και το grooming.
Μέχρι σήμερα η κοινωνία προσπαθούσε να αντιμετωπίσει αυτό το πρόβλημα, μεταθέτοντας όλο το βάρος στις πλάτες των γονέων. Όμως, οι γονείς δεν διαθέτουμε τις κατάλληλες γνώσεις, dεν θα μπορούσαμε όλοι άλλωστε, ούτε διαθέτουμε πρόσβαση στους αλγορίθμους ούτε μπορούμε και να αλλάξουμε τον σχεδιασμό μιας πλατφόρμας. Η ευθύνη πλέον μεταφέρεται εκεί που πραγματικά ανήκει, δηλαδή στις ίδιες τις πλατφόρμες κοινωνικής δικτύωσης, οι οποίες κερδίζουν από τον χρόνο παραμονής των χρηστών και οφείλουν να εγγυηθούν την ασφάλεια των προϊόντων τους. 
Το παρόν νομοσχέδιο, λοιπόν, απαντά με πληρότητα, θεσμική αυστηρότητα και τεχνολογική αρτιότητα σε αυτήν ακριβώς την ανάγκη. Θεσπίζει ως ελάχιστο όριο ηλικίας τα δεκαπέντε έτη για την πρόσβαση σε επιγραμμικές υπηρεσίες κοινωνικής δικτύωσης, με έναρξη εφαρμογής την 1η Ιανουαρίου του 2027 και παράλληλα εισάγει έναν πρακτικό και δίκαιο κανόνα, ορίζοντας πλασματικά ως ημερομηνία γέννησης όλων όσων γεννήθηκαν εντός του ιδίου έτους την 1η Ιανουαρίου, ώστε να αντιμετωπίζονται και ισότιμα όλα τα παιδιά της ίδιας σχολικής τάξης. Επίσης, το προτεινόμενο νομοσχέδιο σέβεται την προστασία των προσωπικών δεδομένων, δεν επιβάλλει παράδοση εγγράφων ταυτότητας στις πλατφόρμες, αλλά αξιοποιεί πρότυπα εργαλεία όπως το gov.gr wallet και το kids wallet που βασίζονται σε τεχνολογίες αποδείξεων μηδενικής γνώσης και age tokens. Έτσι, η πλατφόρμα επιβεβαιώνει μόνο το αν ο χρήστης καλύπτει το ηλικιακό όριο χωρίς να λαμβάνει ονόματα και προσωπικά στοιχεία. 
Η εποπτεία ανατίθεται στις αρμόδιες αρχές, το Εθνικό Συμβούλιο Ραδιοτηλεόρασης, την Αρχή Προστασίας Δεδομένων Προσωπικού Χαρακτήρα, καθώς, βεβαίως, και στην Εθνική Επιτροπή Τηλεπικοινωνιών και Ταχυδρομείων, η οποία ως συντονιστής ψηφιακών υπηρεσιών ενεργοποιεί τους διασυνοριακούς μηχανισμούς συνεργασίας. Για τις πολύ μεγάλες πλατφόρμες προβλέπετε επί παραβάσει ευρωπαϊκά πρόστιμα που φτάνουν ως και το 6% του παγκόσμιου ετήσιου κύκλου εργασιών τους. Συνεπώς, δεν απαγορεύουμε στα παιδιά την πρόσβαση στη γνώση, στην εκπαίδευση ή την ψηφιακή δημιουργικότητα, αλλά θέτουμε όρια σε συγκεκριμένες αλγοριθμικές υπηρεσίες που ενέχουν κινδύνους για τα παιδιά μας, εφαρμόζοντας πάντα το άρθρο 21 του Συντάγματος για την υποχρέωση της πολιτείας να προστατεύει την παιδική ηλικία. 
Κυρίες και κύριοι συνάδελφοι, η προστασία των παιδιών μας δεν προσφέρεται για κομματικές αντιπαραθέσεις. Είναι μία σημαντική ευκαιρία για όλους να διαμορφώσουμε μία ευρεία συναίνεση γύρω από τη θεμελιώδη αρχή ότι η τεχνολογία πρέπει να υπηρετεί τον άνθρωπο και ότι με κανένα κόστος δεν μπορούμε να εμπορευματοποιήσουμε την ψυχική υγεία των παιδιών μας. Γι’ αυτόν τον λόγο σας καλώ να υπερψηφίσουμε όλοι μαζί αυτό το νομοσχέδιο, διασφαλίζοντας για τη νέα γενιά ένα ψηφιακό περιβάλλον, ασφαλές, υγιές και ελεύθερο. 
Σας ευχαριστώ πολύ. 
ΠΡΟΕΔΡΕΥΩΝ (Αθανάσιος Μπούρας): Και εμείς ευχαριστούμε την κ. Αυγερινοπούλου και θα καλέσω τώρα στο Βήμα τον Βουλευτή της Ελληνικής Λύσης, τον συνάδελφο Κώστα Μπούμπα.
Κύριε Μπούμπα, έχετε τον λόγο. 
ΚΩΝΣΤΑΝΤΙΝΟΣ ΜΠΟΥΜΠΑΣ: Σας ευχαριστώ πολύ, κύριε Πρόεδρε. 
Κύριοι του Υπουργείου, αν και αργά, για ένα νομοσχέδιο πάρα πολύ σημαντικό βέβαια, αγαπητοί συνάδελφοι, το αντιλαμβάνεστε, γιατί έχει να κάνει με τις επόμενες γενιές, έχει να κάνει με αυτό που λέμε ακρογωνιαίος λίθος της κοινωνίας, που είναι τα παιδιά. Αλλά στην Ελλάδα πάντα έτσι γίνεται, δεν πάμε στο «προλαμβάνειν», πάμε στο «θεραπεύειν». Και δεν τηρούμε αυτό που ο Ιπποκράτης έλεγε: Το προλαμβάνειν πάντα καλύτερο του θεραπεύειν. 
Αναλυτικά, βέβαια, τα είπε ο ομοϊδεάτης μου και ειδικός εισηγητής του νομοσχεδίου μας, ο Βασίλης Γραμμένος και ελπίζω να τα έχετε γράψει αυτά που είπε ο Γραμμένος. Είχα μια πολύ ωραία συζήτηση με έναν φίλο μου ψυχολόγο, τον καθηγητή Νίκο Λαμπρίδη και μιλούσαμε για τις διάφορες ορμόνες, την ανακατανομή ορμονών που γίνεται, κυρίως, σε παιδιά μικρής ηλικίας και με βάση αυτό το νομοσχέδιο που έχουμε τις επιφυλάξεις εμείς, κύριοι του Υπουργείου, και σας τις έχουμε τεκμηριώσει πάνω σ’ αυτό, είναι τελικά τι κοινωνία οικοδομούμε απέναντι στα παιδιά τα οποία γεννιούνται με ένα κινητό. Όπως λέει η κοινωνία μας σήμερα, το χειρίζονται πάρα πολύ εύκολα, είναι εξαρτημένα από το κινητό τους και προσπαθούμε εμείς τώρα να το διαφυλάξουμε αυτό, αλλά αν δεν υπάρχει ενεργή συνδρομή των γονέων, τότε δεν μπορούμε πραγματικά να τα προστατέψουμε. Θυμάμαι την UNESCO που λέει σε κάποιες παρατηρήσεις ότι ο γονιός είναι ο αναντικατάστατος παιδαγωγός, με όλη τη σημασία της λέξης. Εδώ δεν έχει να κάνει μόνο με την εκπαίδευση, έχει να κάνει με την παιδεία. Που είναι δύο διαφορετικές έννοιες η παιδεία με την εκπαίδευση. Αν, λοιπόν, δεν υπάρχει παιδεία στους γονείς, για να το εμφυσήσουν αυτό στα παιδιά, δεν μπορούμε να ελπίζουμε ότι τα παιδιά πλέον θα ελεγχθούν και είναι αυτό που συζητούσα με τον Βασίλη Γραμμένο πριν από λίγο. 
Ένα παιδί όταν θα φτάσει στα δεκαπέντε θα είναι θωρακισμένο για να ξέρει πώς να κάνει την αναζήτηση στο διαδίκτυο και πόσο θα επηρεαστεί. Άρα, αυτό για να γίνει πρέπει να υπάρχει εκπαίδευση και παιδεία συνάμα.
Τι πρέπει να κάνουμε εμείς; Να θεσπίσουμε μέσα από το Υπουργείο Παιδείας μάθημα όχι τεχνοκρατικής φύσεως, αλλά ένα μάθημα φιλοσοφικής θεωρητικής, μέσα από συζήτηση, για να εμφυσήσουμε στα παιδιά μία διαφορετική νοοτροπία, να έχουν αντιγόνα, να έχουν αντισώματα γι’ αυτά τα οποία θα δουν μέσα στο διαδίκτυο, γι’ αυτά τα παιχνίδια - παγίδες, γι’ αυτές τις ύποπτες ιστοσελίδες.
Το ερώτημα βέβαια -αυτό που εμείς ως Ελληνική Λύση λέμε- είναι ποιος διασφαλίζει την εγκυρότητα, τη φερεγγυότητα, την αξιοπιστία αυτών που θα ελέγχουν την ηλικία ενός παιδιού. Σήμερα, η ηλικία του ανθρώπου που απαντάει στις δημοσκοπήσεις, που όλοι θέλουμε να τις εργαλειοποιήσουμε, δεν μπορεί να ελεγχθεί. Το ξέρετε πολύ καλά. Ο άλλος δηλώνει ότι είναι δεκαοκτώ ετών, ενώ είναι δεκαέξι, είναι δεκαπέντε. Στο διαδίκτυο, λοιπόν, -γιατί ελλοχεύει ο κίνδυνος για τα προσωπικά δεδομένα- φανταστείτε πίσω από την αναζήτηση να υπάρχει μία φαρμακοβιομηχανία και να ξέρει την οικογενειακή κατάσταση του παιδιού, να ξέρει, για παράδειγμα, αν οι γονείς του είναι διαζευγμένοι, να ξέρει αν έχει κάποιες παθήσεις αυτό το παιδί, για να μπορεί να επηρεάσει το μάρκετινγκ της πώλησης φαρμάκων. Πολλά μπορούν να γίνουν.
Όμως επειδή, κύριε Παπαστεργίου, προέρχεστε από την τοπική αυτοδιοίκηση, εδώ έχω να σας θυμίσω κάτι. Κάποτε, επειδή πέρασα και εγώ από την Περιφέρεια, από τον δεύτερο βαθμό της αυτοδιοίκησης και επειδή ήσασταν σε έναν δήμο, στον Δήμο Τρικκαίων, που είναι ένα δήμος - πρότυπο, τουλάχιστον σε κυκλοφοριακή αγωγή, πανευρωπαϊκά θα έλεγα, να θυμίσω ότι υπήρχαν ομάδες σύστασης εργασίας γονέων για απεξάρτηση από εξαρτησιογόνες ουσίες, από τα ναρκωτικά. Κάποιοι τις παρακολούθησαν, κάποιοι όχι. Αυτοί που είχαν το πρόβλημα βέβαια τις παρακολούθησαν. Το προλαμβάνειν καλύτερο του θεραπεύειν. Μια πρόταση που θα μπορούσε να γίνει -πέρα από την πρόταση που σας κάνουμε να υπάρχει ένα μάθημα, όπως είναι το μάθημα σεξουαλικής αγωγής, όπως είναι οποιοδήποτε άλλο μάθημα που έχει να κάνει με την αγωγή του παιδιού, έτσι να υπάρχει και αγωγή για το πώς αντιμετωπίζουμε τις παγίδες του διαδικτύου- είναι ότι θα μπορούσαν να γίνουν ομάδες γονέων, σε συνεργασία με τον πρώτο βαθμό της αυτοδιοίκησης, δηλαδή με την «εκ + καλώ» του δήμου, την Εκκλησία του Δήμου, και γιατί όχι να δίδονται και κάποια κίνητρα, εχέγγυα στους γονείς για να τα παρακολουθήσουν. Θα είναι επιδοτούμενα; Είθε. Θα μπορούν να πάρουν μία βεβαίωση μετά την παρακολούθηση σεμιναρίων, που θα έχουν πάλι κάποια φορολογικά κίνητρα; Μπορείτε να το ψάξετε. Για να δοθεί το ερέθισμα στους γονείς. Γιατί, κακά τα ψέματα, έχουν τις δουλειές τους, άλλοι δεν ενδιαφέρονται, σου λέει «μακριά από εμάς», ενώ έτσι θα τους δώσουμε μία ώθηση να παρακολουθήσουν αυτά τα σεμινάρια, παίρνοντας και μία βεβαίωση που μπορεί να παίξει έναν ρόλο για να τους δώσουμε τα κίνητρα και από την άλλη βέβαια να θωρακιστούν. Εδώ έχουμε επιδοτήσει σεμινάρια, των σεμιναρίων, ω σεμινάρια. Και αυτά είναι πολύ καλά σεμινάρια, που θα ήταν πολύ όμορφο να είναι επιδοτούμενα για τους γονείς.
Γιατί με το νομοσχέδιο που θα τεθεί σε εφαρμογή από 1η-1-2027 τα παιδιά που είναι γεννημένα το 2012 θα μπορούν να «σερφάρουν», θα μπορούν να μπαίνουν παντού. Τα παιδιά που είναι γεννημένα το 2013 δεν μπορούν. Ποια η διαφορά; Τα παιδιά που είναι γεννημένα από το 2012 και προγενέστερα γνωρίζουν πώς να προστατευθούν από τις παγίδες του διαδικτύου; Εδώ η σειρά ορμονών, λένε οι ψυχίατροι και οι ψυχολόγοι, είναι: ντοπαμίνη, κορτιζόλη, αδρεναλίνη στο φουλ, δηλαδή η ορμόνη που ρυθμίζει το στρες, πάμε στην ελάττωση της μελατονίνης που είναι η ουσία για τον ύπνο, έχουμε αϋπνίες, πάμε στην σεροτονίνη που είναι η ορμόνη της διάθεσης, που δεν υπάρχει σωστή κατανομή, και καταλήγουμε στην ορμόνη της κοινωνικής σύνδεσης, που είναι η οξυτοκίνη, που και εκεί έχουμε πρόβλημα. Άρα, λοιπόν, όσον αφορά τους νευροδιαβιβαστές του εγκεφάλου, λένε οι επαΐοντες, οι επιστήμονες, κάνει ό,τι χειρότερο στα παιδιά.
Βλέπω τους αριθμούς και πραγματικά είναι άκρως ανησυχητικοί. Το 39% των παιδιών κάτω των δεκαπέντε ετών που είναι από τη δευτεροβάθμια εκπαίδευση και  το 29% από την πρωτοβάθμια εκπαίδευση -κύριε Πρόεδρε, ήσασταν καθηγητής και αντιλαμβάνεστε τι γίνεται και στη δευτεροβάθμια εκπαίδευση- κάθονται στο διαδίκτυο πάνω από τρεις ώρες. Το δε Σαββατοκύριακο -διαβάζω- μαθητές Γυμνασίου και Λυκείου είναι πάνω από το 56%.
Και γιατί τα λέω όλα αυτά; Ένα στα τρία παιδιά παραδέχεται ότι κάνει υπερβολική χρήση. Είναι της τάξεως του 33%. Πάνω από το 50% των παιδιών, δηλαδή κατά το ήμισυ, παραμελούν σημαντικές δραστηριότητες εκ του σύνεγγυς με συνομηλίκους. Ηλικιακή υποχώρηση έχουμε από δεκατεσσάρων έως δεκαεπτά ετών, που αυξήθηκε μετά την covid, μετά τον κορωνοϊό. Προσέξτε, το 2011 ήταν μόνο 2% και έχει εκτοξευθεί στο 29%. Αντιλαμβάνεστε τι ανιούσα έχει πάρει επί τοις εκατό η παραμονή στο διαδίκτυο ανηλίκων και για χρονικό διάστημα άνω των τριών ωρών; 
Εδώ, λοιπόν, εκπέμπεται sos σε εφήβους και σε παιδιά ακόμη Δημοτικού. Διαδικτυακή βία: άκρως ανησυχητικό, διότι το 49% -ακούστε τι λέει- είναι σε θέση μάρτυρα και παρατηρητή. Δηλαδή, έχει αντιληφθεί διαδικτυακή βία. Τα δε θύματα -η θυματοποίηση, άκρως ανησυχητικό- αγγίζουν το 13%.
Άρα, λοιπόν, εμείς τώρα τι κάνουμε; Ξεκινάτε ένα νομοσχέδιο που βάζετε ένα ψηφιακό συρματόπλεγμα, αλλά μέχρι εκεί. Το συρματόπλεγμα δεν είναι κονσερτίνα. Δεν ξέρω τι είναι, αλλά δεν παύει να είναι συρματόπλεγμα. Δεν θωρακίζει. Θέλει άλλου είδους θωράκιση. Θέλει κατ’ αρχάς προσοχή με τα προσωπικά δεδομένα των παιδιών. Αυτό που λέμε εμείς ως Ελληνική Λύση είναι το εξής. Προσέξτε, το προλαμβάνειν θα ήταν το ιδεατό, δεν έχει γίνει. Αλλά εν πάση περιπτώσει, πάμε στην εκπαίδευση, πάμε στα σχολεία, πάμε σε σεμινάρια σε γονείς, πάμε σε διαφημίσεις μέσω της δημόσιας τηλεόρασης. Η δημόσια τηλεόραση είναι μία άυλη μορφή συχνότητας προς όφελος του κοινωνικού συνόλου. Πρέπει να τη χρησιμοποιήσουμε. Θα είναι ντοκιμαντέρ, θα είναι συνεχόμενα σποτ «Προσοχή στο διαδίκτυο» για να τα βλέπει η οικογένεια; Κατά καιρούς έχουν γίνει, αλλά πρέπει να έχουν μεγαλύτερη πειθώ και να είναι πιο προσεγμένα. Και αυτό, λοιπόν, το κομμάτι πρέπει να το δούμε.
Αυτό, λοιπόν, που κρατάμε μέσα από αυτό είναι επιτέλους ας ξεκινήσουμε να θωρακίζουμε τα παιδιά και τους γονείς με γνώση. 
Ευχαριστώ. 
(Χειροκροτήματα από την πτέρυγα της Ελληνικής Λύσης)
ΠΡΟΕΔΡΕΥΩΝ (Αθανάσιος Μπούρας):Και εμείς ευχαριστούμε τον κύριο Μπούμπα. 
Καλώ τώρα στο Βήμα τον ανεξάρτητο Βουλευτή, τον συνάδελφο Γιώργο Ψυχογιό, με τον οποίο ολοκληρώνουμε τον πολύ μεγάλο κατάλογο ομιλητών συναδέλφων Βουλευτών σήμερα, που συνολικά ήταν πενήντα ένας, για να πάμε μετά στις δευτερολογίες των εισηγητών και ειδικών αγορητών.
Αγαπητέ Γιώργο, έχεις τον λόγο.
ΓΕΩΡΓΙΟΣ ΨΥΧΟΓΙΟΣ: Ευχαριστώ πολύ, κύριε Πρόεδρε. 
Κυρίες και κύριοι συνάδελφοι, κύριοι Υπουργοί, συζητάμε σήμερα ένα πολύ σημαντικό και επίκαιρο νομοσχέδιο. Και το ερώτημα που τίθεται είναι: Ποιος διαφωνεί με το να μπουν κανόνες στις οθόνες και στις πλατφόρμες; Κανείς. Ποιος διαφωνεί να μπει ένα ολοκληρωμένο και στοχευμένο πλαίσιο γι’ αυτό; Νομίζω εσείς με τη νομοθετική πρωτοβουλία που φέρνετε σήμερα. Διότι αυτό το συνηθίζετε και σε άλλα ζητήματα. 
Όταν οι παρεμβάσεις είναι χωρίς πόδια, χωρίς οργάνωση και χωρίς ολιστικές πολιτικές, τότε είναι εντυπώσεις και επικοινωνία και όχι ουσία. Αυτό φάνηκε και στην εφαρμογή αντίστοιχης ρύθμισης στην Αυστραλία. Εκεί λοιπόν, από το 52% που ήταν η χρήση από τους κάτω των 15, πήγε μετά τον νόμο στο 42%, έπεσε δηλαδή 10%. Όμως, αντικαταστάθηκε με χρήση άλλων μέσων και εφαρμογών, από το 40% στο 52%. Δηλαδή, διοχετεύτηκε εκεί, ενώ οι γονείς, οι οποίοι επαναπαύτηκαν στην απαγόρευση αυτή και μόνο, δεν μπορούσαν να έχουν έλεγχο πλέον στο τι γίνεται.
Άρα λοιπόν, ούτε επί της ουσίας μπορεί να έχει τα τουλάχιστον επιθυμητά ή αναγκαία αποτελέσματα. Γιατί, πέρα από τις ανεπαρκείς διατάξεις του νομοσχεδίου, έχετε οδηγήσει και μια κοινωνική πλειοψηφία -και αυτά είναι τα αίτια που πρέπει πάντα να βλέπουμε- σε μια ζωή - ζούγκλα που παλεύουν για την επιβίωση καθημερινά. Όταν οι γονείς έχουν ωράρια - «λάστιχο», με δυο δουλειές και δεν προλαβαίνουν να δουν τα παιδιά τους, όταν τα παιδιά είναι χωρίς εναλλακτική μακριά από τις οθόνες και υποδομές, όταν οικογένειες, εκπαιδευτικοί και παιδιά είναι μόνοι τους στην ουσία, χωρίς προσβάσιμη, προσιτή, ελκυστική και ποιοτική εναλλακτική στις παρελκυστικές τακτικές, στις παράνομες πρακτικές, εναρμονισμένες πολλές φορές, στο προσωπικό αλλά και στις παραβιάσεις των μεγάλων κολοσσών, τότε δυστυχώς δεν υπάρχει καμία προστασία. 
Είναι αναντίρρητο ότι η προστασία των παιδιών από τους κινδύνους του ψηφιακού περιβάλλοντος είναι μία αυτονόητη υποχρέωση της πολιτείας και έτσι πρέπει να το βλέπουμε. Ο διαδικτυακός εκφοβισμός, η έκθεση σε ακατάλληλο περιεχόμενο, η παραβίαση προσωπικών δεδομένων και οι πρακτικές που ενισχύουν την προβληματική χρήση είναι πραγματικά ζητήματα που απαιτούν άμεσες παρεμβάσεις.
Το κρίσιμο ερώτημα, όμως, δεν είναι αν χρειάζονται μέτρα -προφανώς χρειάζονται μέτρα- αλλά αν μια οριζόντια απαγόρευση για τους κάτω των δεκαπέντε ετών συνιστά αποτελεσματική και επαρκή προστασία.
Οι επιστημονικοί φορείς που επικαλείστε δεν έχουν μία ενιαία θέση και στάση. Ακόμα και αυτοί οι οποίοι αντιμετωπίζουν θετικά ή κατ’ αρχήν θετικά τις διατάξεις για την ηλικιακή προστασία επισημαίνουν την ανάγκη συμπληρωματικών μέτρων, ενώ ο Παγκόσμιος Οργανισμός Υγείας αναγνωρίζει τους κινδύνους, χωρίς να θεωρεί ότι υπάρχουν επαρκή στοιχεία για τη σύσταση ενός συγκεκριμένου αμάχητου ενιαίου ηλικιακού ορίου. Άλλωστε, τα παιδιά δεν αποκτούν αυτομάτως ψηφιακή ωριμότητα την ημέρα που συμπληρώνουν τα δεκαπέντε τους χρόνια. Χωρίς προηγούμενη εκπαίδευση και σταδιακή εξοικείωση με τα μέτρα αυτά υπάρχει κίνδυνος απλώς να μεταθέτουμε το πρόβλημα παραπέρα.
Η δε ευρωπαϊκή προσέγγιση με την πρόταση EU KIDS Act συνδυάζει την ηλικιακή διαβάθμιση με υποχρεώσεις ασφαλούς σχεδιασμού των ψηφιακών υπηρεσιών. Γιατί, λοιπόν, η Κυβέρνηση δεν επιλέγει μία αντίστοιχη ολοκληρωμένη προσέγγιση, αλλά προτάσσει την καθολική απαγόρευση;
Δεν μπορεί η συζήτηση, κύριοι Υπουργοί, να περιορίζεται στο τι επιτρέπεται να κάνουν οι ανήλικοι και τι οφείλουν να ελέγχουν οι γονείς, δηλαδή στην ατομική και γονεϊκή ευθύνη και να μην αφορά πρωτίστως στο τι υποχρεούνται να κάνουν οι ίδιες οι πλατφόρμες, των οποίων το επιχειρηματικό μοντέλο, η στοχοθεσία τους δηλαδή, η στρατηγική τους, βασίζεται στην προσέλκυση και διατήρηση της προσοχής στη συλλογή δεδομένων και στην εμπορική αξιοποίησή τους. Έτσι μπαίνουν κανόνες, όρια και πραγματικές υποχρεώσεις και χτυπιούνται, όπως μας είπατε και μας είπε ο κ. Γεωργιάδης, οι κολοσσοί των ψηφιακών μέσων.
Άλλωστε και η δίωξη κυβερνοεγκλήματος ανέδειξε συγκεκριμένες δυνατότητες παράκαμψης της απαγόρευσης αυτής με VPN, ψευδή στοιχεία τα οποία έχουν να κάνουν με την ηλικία, λογαριασμούς τρίτων και μετακίνηση σε άλλες εφαρμογές. Υπάρχει και ο κίνδυνος της κρυφής χρήσης που είναι ακόμα πιο επικίνδυνος σε κάποιες περιπτώσεις. Η δε επαλήθευση της ηλικίας πρέπει να γίνεται με τις ελάχιστες αναγκαίες πληροφορίες και χωρίς να δημιουργούνται νέοι μηχανισμοί παρακολούθησης. Και αυτό είναι κάτι που θα έπρεπε να το είχε αντιμετωπίσει και να γνωμοδοτήσει έγκαιρα η Αρχή Προστασίας Δεδομένων που επεσήμανε ότι δεν της είχε υποβληθεί προς αξιολόγηση η συγκεκριμένη τεχνική λύση.
Απουσιάζει ένα ολοκληρωμένο σχέδιο ψηφιακής παιδείας και έπρεπε να συμμετέχει ενεργά το Υπουργείο Παιδείας σε όλη αυτήν τη συζήτηση, διότι χρειάζεται εκπαίδευση συστηματική από το δημοτικό κιόλας -γιατί αρχίζει από πολύ νωρίς η χρήση των μέσων- επιμόρφωση των εκπαιδευτικών, υποστήριξη των γονέων και επαρκής στελέχωση των σχολείων με ψυχολόγους και κοινωνικούς λειτουργούς. Υπάρχουν πάρα πολλά κενά.
Τα ίδια τα παιδιά, κύριοι Υπουργοί, πρέπει να έχουν λόγο -και αυτό δεν πρέπει να το ξεχνάμε- στις αποφάσεις που τα αφορούν και επηρεάζουν την καθημερινότητά τους. Σύμφωνα και με τη Σύμβαση για τα Δικαιώματα του Παιδιού, είναι υποχρέωση μιας χώρας να το κάνει η οποία την έχει κυρώσει. Η συμμετοχή τους δεν είναι μια τυπική διαδικασία, αλλά προϋπόθεση για να σχεδιαστούν μέτρα που να ανταποκρίνονται πραγματικά στις ανάγκες τους και στις ιδιαιτερότητες που έχει η εποχή και η συγκυρία.
Και αυτό είναι που μας λένε και τα σχολεία που συναντάμε όταν έρχονται στη Βουλή, γιατί εγώ συνηθίζω να συναντώ τα σχολεία που έρχονται από την Κορινθία και να κουβεντιάζουμε για τα θέματα αυτά και πιστέψτε με, είχαν πάρα πολύ σημαντικά και ενδιαφέροντα πράγματα να πουν με τα οποία δεν καταπιάνεται το νομοσχέδιο και δεν τα ενσωματώνει.
Πώς θα διασφαλιστεί, λοιπόν, η εφαρμογή της ρύθμισης από 1-1-2027, όταν εκκρεμούν πολύ σημαντικές τεχνικές, εποπτικές και νομικές δικλείδες και προδιαγραφές; Και πώς και από ποιον θα γίνει η αξιολόγηση της αποτελεσματικότητας του μέτρου αυτού και των προβλημάτων που ενδεχομένως θα προκύψουν ή των ελλειμμάτων που σίγουρα θα έχει αυτή η νομοθετική πρωτοβουλία;
Στόχος μας δεν πρέπει να είναι απλώς να κρατήσουμε τα παιδιά μακριά από το ψηφιακό περιβάλλον. Άλλωστε, αυτό δεν γίνεται πρακτικά. Πρέπει να ξέρουμε ότι υπάρχει η τεχνολογία και ότι υπάρχει και η καλή χρήση της τεχνολογίας και να αξιοποιείται. Όμως, πώς θα διαμορφώσουμε ένα ψηφιακό περιβάλλον ασφαλές που δεν θα τα θέτει σε κίνδυνο;
Και μια πραγματική προοδευτική μεταρρύθμιση για την προστασία των παιδιών θα περιελάμβανε και μία ολιστική, όπως είπα, προσέγγιση με οριζόντιες δημόσιες πολιτικές ανά Υπουργείο, με επένδυση οικονομική και χρηματοδοτήσεις, με πόδια δηλαδή, με δομές, με καλύτερες πρακτικές και προφανώς, όχι με εντυπώσεις, όπως είπα και με πρόχειρες νομοθετικές πρωτοβουλίες.
Δυστυχώς και σε αυτήν την περίπτωση, που είναι ένα ζήτημα που πραγματικά απασχολεί την κοινωνία και επηρεάζει την καθημερινότητα, νομοθετείτε με αυτόν τον τρόπο, με βάση δηλαδή τη συγκυρία, με βάση τις εντυπώσεις και με βάση μια επιφανειακή ανάλυση και προσέγγιση της κατάστασης.
Ευχαριστώ.
ΠΡΟΕΔΡΕΥΩΝ (Αθανάσιος Μπούρας): Και εμείς ευχαριστούμε τον κ. Ψυχογιό.
Και ξεκινάμε τώρα τις δευτερολογίες. Όσοι εκ των συναδέλφων εισηγητών-ειδικών αγορητών θέλουν θα πάρουν τον λόγο και ξεκινάμε από το τέλος προς την αρχή. Δίνω τον λόγο τώρα στον ειδικό αγορητή της Πλεύσης Ελευθερίας, στον Σπύρο Μπιμπίλα.
Ορίστε, κύριε Μπιμπίλα, έχετε τον λόγο.
ΣΠΥΡΙΔΩΝ ΜΠΙΜΠΙΛΑΣ: Ευχαριστώ πάρα πολύ, κύριε Πρόεδρε.
Αν και είμαστε πια ελάχιστοι μέσα στην Αίθουσα, δεν ξέρω πια τι ρόλο μπορεί να παίζουν οι δευτερολογίες, εφόσον όλα είναι προαποφασισμένα, από ό,τι φαίνεται, όπως συνήθως, αλλά παρ’ όλα αυτά, αφού έτσι προβλέπεται, θα προχωρήσω στη δευτερολογία μου και θα επικεντρωθώ σε ορισμένα ζητήματα που θεωρώ ότι βρίσκονται στην ουσία της σημερινής νομοθετικής πρωτοβουλίας και τα οποία δεν μπορούν να απαντηθούν αποκλειστικά με την επίκληση της ανάγκης προστασίας των ανηλίκων, γιατί όπως ήδη επισημάναμε, κανείς δεν αμφισβητεί αυτήν την ανάγκη.
Η προστασία των παιδιών αποτελεί αδιαπραγμάτευτη υποχρέωση της πολιτείας. Το ζήτημα, όμως, είναι αν τα μέτρα που προτείνονται επιτυγχάνουν τον σκοπό τους, εάν είναι αναλογικά και αν αντιμετωπίζουν τις πραγματικές αιτίες των προβλημάτων.
Να πω ότι εδώ υπάρχει ένα ουσιαστικό πολιτικό ζήτημα. Δεν αρκεί να αναγνωρίζουμε ένα κοινωνικό πρόβλημα. Πρέπει να έχουμε και την πολιτική βούληση να αναμετρηθούμε με τα συμφέροντα που συμβάλλουν στη δημιουργία του. Σήμερα συζητάμε για τους κινδύνους που αντιμετωπίζουν οι ανήλικοι στις ψηφιακές πλατφόρμες. Συζητάμε για τις εθιστικές συμπεριφορές, για διαδικτυακό εκφοβισμό, για ακατάλληλο περιεχόμενο, για την έκθεση των παιδιών σε μηχανισμούς που επηρεάζουν την ψυχολογία και την καθημερινότητά τους. Όλα αυτά είναι πραγματικά ζητήματα, αλλά δεν εμφανίστηκαν από μόνα τους, από το πουθενά. Δεν αποτελούν κάποιο αναπόφευκτο χαρακτηριστικό της τεχνολογικής εξέλιξης. Προκύπτουν και από συγκεκριμένες επιχειρηματικές επιλογές, από έναν τρόπο λειτουργίας των ψηφιακών πλατφορμών που επιδιώκει τη διαρκή παραμονή του χρήστη στην οθόνη, τη συλλογή δεδομένων και τη μετατροπή της προσοχής του σε εμπορικό όφελος.
Θα ήθελα στο σημείο αυτό να αναφερθώ σε μια πλευρά της συζήτησης που συχνά παραβλέπεται. Τα παιδιά δεν είναι απλώς παθητικοί αποδέκτες προστασίας. Είναι φορείς δικαιωμάτων. Η Σύμβαση των Ηνωμένων Εθνών για τα Δικαιώματα του Παιδιού κατοχυρώνει μεταξύ άλλων την ελευθερία έκφρασης, το δικαίωμα πρόσβασης στην πληροφορία, το δικαίωμα συμμετοχής και την προστασία της ιδιωτικής ζωής. Τα δικαιώματα αυτά δεν παύουν να ισχύουν, όταν ένα παιδί συνδέεται στο διαδίκτυο. Αντιθέτως, η πολιτεία οφείλει να διασφαλίζει την ουσιαστική άσκησή τους και στον ψηφιακό κόσμο.
Για έναν έφηβο τα μέσα κοινωνικής δικτύωσης δεν αποτελούν απαραίτητα μόνο έναν χώρο ψυχαγωγίας. Μπορεί να είναι ένας χώρος δημιουργίας, ενημέρωσης, επικοινωνίας, πολιτιστικής έκφρασης και κοινωνικής συμμετοχής. Για ένα παιδί που ζει σε μια απομακρυσμένη περιοχή μπορεί να αποτελούν έναν τρόπο σύνδεσης με τους ανθρώπους που μοιράζονται τα ίδια ενδιαφέροντα. Για έναν νέο που βιώνει κοινωνική απομόνωση μπορεί να προσφέρει πρόσβαση σε υπηρεσίες κοινωνικής υποστήριξης. Για έναν έφηβο που θέλει να εκφραστεί καλλιτεχνικά, να παρουσιάσει τη μουσική του, να μιλήσει για κοινωνικά ζητήματα, ή να συμμετάσχει στον δημόσιο διάλογο οι ψηφιακές πλατφόρμες μπορεί να αποτελούν σημαντικό μέσο έκφρασης για αυτόν. Δεν μπορούμε να αντιμετωπίζουμε όλες αυτές τις δραστηριότητες ως ισοδύναμες με την επιβλαβή χρήση ούτε μπορούμε να αντιμετωπίζουμε όλους τους ανηλίκους σαν να έχουν τις ίδιες ανάγκες, τις ίδιες δυνατότητες και το ίδιο επίπεδο ωριμότητας.
Η προστασία δεν πρέπει να μετατρέπεται σε αποκλεισμό και η ασφάλεια δεν πρέπει να χρησιμοποιείται ως δικαιολογία για τη συρρίκνωση των δικαιωμάτων. Αυτό αποτελεί μια θεμελιώδη αρχή της προοδευτικής αντίληψης για την παιδική προστασία.
Ένα ακόμα ζήτημα που απαιτεί εξαιρετική προσοχή είναι η επαλήθευση της ηλικίας των χρηστών. Εφόσον επιδιώκουμε την εφαρμογή ηλικιακών περιορισμών, οφείλουμε να απαντήσουμε σε μια σειρά από πολύ συγκεκριμένα ερωτήματα: Με ποιον τρόπο θα πραγματοποιείται η επαλήθευση; Θα απαιτείται η γνωστοποίηση προσωπικών στοιχείων; Θα δημιουργούνται νέες βάσεις δεδομένων; Ποιοι θα έχουν πρόσβαση σε αυτές και ποιες εγγυήσεις θα υπάρχουν ώστε η προσπάθεια προστασίας των ανηλίκων να μη μετατραπεί σε έναν μηχανισμό γενικευμένης παρακολούθησης των χρηστών; Αυτά τα ερωτήματα δεν είναι δευτερεύοντα. Η προστασία των προσωπικών δεδομένων αποτελεί θεμελιώδες δικαίωμα.
Δεν θα ήταν κοινωνικά αποδεκτό να επιχειρήσουμε να προστατεύσουμε τα παιδιά από την εμπορική αξιοποίηση των δεδομένων τους δημιουργώντας ταυτοχρόνως νέες και δυσανάλογες απαιτήσεις συλλογής προσωπικών πληροφοριών. Χρειαζόμαστε λύσεις που να στηρίζονται στην αρχή της ελαχιστοποίησης των δεδομένων, τη διαφάνεια και την ανεξάρτητη εποπτεία. Χρειαζόμαστε τεχνολογικές εγγυήσεις που να προστατεύουν τόσο τους ανηλίκους όσο και το σύνολο των πολιτών και κυρίως χρειαζόμαστε τη βεβαιότητα πως το κράτος δεν θα μετατρέψει ένα μέτρο παιδικής προστασίας σε μια νέα κανονικότητα ψηφιακής ταυτοποίησης χωρίς εγγυήσεις. 
Η συζήτηση αυτή δεν πραγματοποιείται σε ένα ευρωπαϊκό θεσμικό κενό. Η Ευρωπαϊκή Ένωση έχει ήδη θεσπίσει τον κανονισμό για τις ψηφιακές υπηρεσίες, γνωστό ως «Digital Services Act». Το ευρωπαϊκό αυτό πλαίσιο προβλέπει υποχρεώσεις για τις διαδικτυακές πλατφόρμες, ενώ η Ευρωπαϊκή Επιτροπή έχει εκδώσει ειδικές κατευθυντήριες γραμμές για την προστασία των ανηλίκων. Οι κατευθυντήριες αυτές γραμμές αναδεικνύουν τη σημασία της ασφάλειας ήδη από τον σχεδιασμό των υπηρεσιών, την προστασία της ιδιωτικότητας και την αντιμετώπιση των κινδύνων που δημιουργούν συγκεκριμένες λειτουργίες των πλατφορμών. 
Γιατί, λοιπόν, να μην τοποθετήσουμε στο επίκεντρο της εθνικής πολιτικής την αυστηρή εφαρμογή αυτού του πλαισίου; Γιατί να μην διεκδικήσουμε μεγαλύτερη διαφάνεια ως προς τις αλγοριθμικές πρακτικές που επηρεάζουν τους ανηλίκους μας; Γιατί να μην απαιτήσουμε ουσιαστικά ασφαλέστερες προεπιλεγμένες ρυθμίσεις για τους παιδικούς λογαριασμούς; Γιατί να μην ενισχύσουμε τη δυνατότητα αναφοράς περιστατικών διαδικτυακού εκφοβισμού και παράνομης εκμετάλλευσης και κυρίως γιατί να μην απαιτήσουμε πραγματική λογοδοσία από τις μεγάλες τεχνολογικές εταιρείες; Διότι δεν μπορεί να υπάρχει μια ψηφιακή οικονομία στην οποία τα κέρδη ιδιωτικοποιούνται, αλλά το κόστος των αρνητικών κοινωνικών συνεπειών μεταφέρεται στους γονείς, τα παιδιά, τους εκπαιδευτικούς και το δημόσιο σύστημα υγείας. 
Οι εταιρείες που αποκομίζουν οικονομικά οφέλη από τη χρήση των πλατφορμών οφείλουν να αναλαμβάνουν και το ανάλογο βάρος της προστασίας των χρηστών τους. Αυτή είναι μια ουσιαστική πολιτική επιλογή και αυτήν ακριβώς την επιλογή οφείλουμε να διεκδικήσουμε. 
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)
Όμως, υπάρχει και μια βαθύτερη κοινωνική διάσταση. Δεν μπορούμε να μιλάμε για την ψηφιακή ζωή των παιδιών σαν να εξελίσσεται ανεξάρτητα από την πραγματική κοινωνική τους ζωή. Η υπερβολική ενασχόληση με τα μέσα κοινωνικής δικτύωσης δεν είναι πάντοτε η αιτία των προβλημάτων ενός νέου ανθρώπου. Μπορεί σε ορισμένες περιπτώσεις να αποτελεί και σύμπτωμα άλλων δυσκολιών, όπως της μοναξιάς, της κοινωνικής απομόνωσης, της έλλειψης δημιουργικών διεξόδων, της πίεσης στο σχολείο, της ανασφάλειας και των δυσκολιών που αντιμετωπίζει μια οικογένεια ειδικά φτωχή. Ας σκεφτούμε ένα παιδί που μεγαλώνει σε μια πυκνοκατοικημένη περιοχή χωρίς επαρκείς δημόσιους χώρους άθλησης, χωρίς προσβάσιμες πολιτιστικές δραστηριότητες και χωρίς οικονομική δυνατότητα συμμετοχής σε οργανωμένες εξωσχολικές δραστηριότητες. Ποια εναλλακτική του προσφέρει η πολιτεία; Ας σκεφτούμε έναν έφηβο που δυσκολεύεται ψυχολογικά και δεν έχει άμεση πρόσβαση σε κατάλληλες δημόσιες υπηρεσίες υποστήριξης. Αρκεί να του αφαιρέσουμε μια εφαρμογή από το κινητό του; Ας σκεφτούμε μια οικογένεια στην οποία οι γονείς εργάζονται πολλές ώρες και δυσκολεύονται να αφιερώσουν τον χρόνο που θα επιθυμούσαν στα παιδιά τους. Θα αντιμετωπίσουμε την κατάσταση επιρρίπτοντας την ευθύνη της ψηφιακής εποπτείας αποκλειστικά στους γονείς ή θα αναγνωρίσουμε πως η ουσιαστική προστασία του παιδιού απαιτεί δημόσιες πολιτικές στήριξης της οικογένειας, της εκπαίδευσης και της κοινωνικής ζωής;
Για εμάς η παιδική προστασία είναι πρωτίστως ζήτημα κοινωνικής πολιτικής και συλλογικής ευθύνης. Δεν μπορεί να εξαντλείται σε ένα τεχνολογικό φίλτρο ή σε έναν ηλικιακό περιορισμό. Χρειάζονται κοινωνικές δομές, ανθρώπινη παρουσία και πραγματικές ευκαιρίες συμμετοχής. 
Θέλω να σταθώ ιδιαιτέρως και στον ρόλο του δημόσιου σχολείου. Σήμερα ο ψηφιακός εγγραμματισμός δεν αποτελεί πολυτέλεια, αλλά προϋπόθεση για την ισότιμη συμμετοχή των νέων στη σύγχρονη κοινωνία. Κι όμως, πολλές φορές αντιμετωπίζουμε την ψηφιακή εκπαίδευση αποκλειστικά ως εκμάθηση τεχνικών δεξιοτήτων ή ως εκμάθηση της χρήσης υπολογιστή ή μιας εφαρμογής. Όμως, δεν αρκεί αυτό. Τα παιδιά πρέπει να μαθαίνουν πώς λειτουργούν οι αλγόριθμοι, πώς διαμορφώνεται το περιεχόμενο που βλέπουν, πώς αναγνωρίζεται η παραπληροφόρηση και πώς προστατεύονται τα προσωπικά δεδομένα. Πρέπει να κατανοούν τους μηχανισμούς χειραγώγησης, τις ψηφιακές διαφημίσεις, τις διαδικτυακές απάτες και τους κινδύνους δημοσιοποίησης προσωπικών πληροφοριών. Και αυτή η εκπαίδευση πρέπει να παρέχεται συστηματικά από τις μικρότερες ηλικίες και με κατάλληλη προσαρμογή σε κάθε εκπαιδευτική βαθμίδα. Δεν πρέπει να παρέχεται αποσπασματικά, δεν πρέπει να παρέχεται μέσα από μια ενημερωτική ημερίδα τον χρόνο, αλλά ως οργανικό μέρος της εκπαιδευτικής διαδικασίας. 
Ταυτοχρόνως, είναι απαραίτητη η ουσιαστική στήριξη των εκπαιδευτικών. Δεν μπορούμε να τους ζητάμε να αντιμετωπίζουν σύνθετα ψυχοκοινωνικά και ψηφιακά προβλήματα χωρίς επαρκή επιμόρφωση, χωρίς υποστηρικτικό προσωπικό και χωρίς σταθερές δομές συνεργασίας με ειδικούς επιστήμονες. Χρειαζόμαστε ασφαλή σχολικά περιβάλλοντα, όπου ένα παιδί θα μπορεί να μιλήσει χωρίς φόβο όταν βιώνει διαδικτυακό εκφοβισμό ή οποιαδήποτε μορφή ψηφιακής κακοποίησης. 
(Χειροκροτήματα από την πτέρυγα της Πλεύσης Ελευθερίας)
 ΠΡΟΕΔΡΕΥΩΝ (Αθανάσιος Μπούρας): Ευχαριστούμε τον κ. Μπιμπίλα.
Τώρα τον λόγο έχει η ειδική αγορήτρια από την Κοινοβουλευτική Ομάδα Νίκη κ. Ασπασία Κουρουπάκη. 
Κυρία Κουρουπάκη, έχετε τον λόγο. 
ΑΣΠΑΣΙΑ ΚΟΥΡΟΥΠΑΚΗ: Ευχαριστώ, κύριε Πρόεδρε. 
Κύριοι Υπουργοί, κυρίες και κύριοι συνάδελφοι, ακούσαμε σήμερα τον κ. Σκέρτσο να μας λέει ότι μπορεί η Αντιπολίτευση να μην ενδιαφέρεται για τα παιδιά, ενώ η Κυβέρνηση ενδιαφέρεται. Και πραγματικά αναρωτιέμαι με ποιο δικαίωμα ένας Υπουργός μοιράζει τέτοιους χαρακτηρισμούς μέσα στο Ελληνικό Κοινοβούλιο. 
Κύριε Σκέρτσο, εδώ υπάρχουν γονείς που μεγαλώνουν παιδιά, που αγωνιούν καθημερινά για όσα συναντούν στο διαδίκτυο και γνωρίζουν πολύ καλά τους κινδύνους. Δεν θα υποδείξετε εσείς σε κανέναν πόσο αγαπά την οικογένειά του, επειδή διαφωνεί με ορισμένες διατάξεις σας. 
Μας είπατε, επίσης, ότι το 80% της ελληνικής κοινωνίας στηρίζει το μέτρο. Ωραία, να μας παρουσιάσετε τη δημοσκόπηση με την ακριβή ερώτηση που τέθηκε στους πολίτες, διότι είναι άλλο πράγμα να θέλουν οι γονείς να προστατευθούν τα παιδιά τους και άλλο να έχουν εγκρίνει όλες τις τεχνικές προβλέψεις που φέρνετε σήμερα προς ψήφιση. 
Και μιας και επικαλεστήκατε το προηγούμενο των καπνικών προϊόντων, θυμάμαι ότι στην Επιτροπή φτάσατε να παρουσιάσετε το «παρών» της Νίκης στην προηγούμενη νομοθετική ρύθμιση περίπου ως καταψήφιση. 
Κύριε Υπουργέ, οι κοινοβουλευτικές ψήφοι έχουν συγκεκριμένο περιεχόμενο. Το «παρών» καταγράφει επιφύλαξη. Δεν μπορείτε να το βαφτίζετε κατά το δοκούν ανάλογα με το επιχείρημα που θέλετε εσείς να υποστηρίξετε. Και επειδή παρουσιάζετε ως παράδειγμα τον μηχανισμό ελέγχου ηλικίας στα καπνικά, φέρτε μας τα αποτελέσματα της εφαρμογής του. Πόσοι έλεγχοι πραγματοποιήθηκαν και πόσοι έλεγχοι πραγματοποιήθηκαν ειδικά για πώληση σε ανηλίκους; Πόσες παραβάσεις βεβαιώθηκαν και σε πόσες περιπτώσεις χρησιμοποιήθηκε η ψηφιακή επαλήθευση ηλικίας; Αυτά είναι στοιχεία που μπορεί να παρουσιάσει η Κυβέρνηση στη Βουλή, γιατί εγώ προσωπικά δεν έχω δει ανήλικο που να μην κυκλοφορεί με τσιγάρο ή με vape στο χέρι. Οπότε, μάλλον θα πρέπει να επανεξετάσετε τον νόμο που φέρατε. 
Έρχομαι τώρα στον κ. Γεωργιάδη που μας κατηγόρησε ότι υπερασπιζόμαστε τα συμφέροντα των εταιρειών κοινωνικής δικτύωσης. Χαίρομαι που σας κάνω και γελάτε, κύριε Υπουργέ! Τον περασμένο Απρίλιο έλεγε ότι για την προστασία των παιδιών πρέπει να πολεμήσουμε λίγο τον καπιταλισμό. Σήμερα ανακάλυψε ότι όσοι του κάνουν ερωτήσεις για το νομοσχέδιο εκπροσωπούν τις μεγάλες εταιρείες. Τελικά, πολύ παράξενος αυτός ο πόλεμος που κήρυξε. Μόλις κάποιος ανοίξει το νομοσχέδιο και διαβάσει τα άρθρα, γίνεται ξαφνικά εχθρός του. Επειδή ο κ. Γεωργιάδης είναι Υπουργός Υγείας και χαρακτήρισε τον ψηφιακό εθισμό ως ζήτημα δημόσιας υγείας, θα ήθελα να ακούσουμε και το τι έχει σχεδιάσει το Υπουργείο του για τα παιδιά που αντιμετωπίζουν ήδη σοβαρά προβλήματα εξάρτησης από τις οθόνες. Πόσες δημόσιες υπηρεσίες παρέχουν εξειδικευμένη βοήθεια; Πού μπορεί να απευθυνθεί μία οικογένεια που χρειάζεται στήριξη; Ποιο επιστημονικό όργανο θα αξιολογεί τις επιπτώσεις αυτού του νόμου στην ψυχική υγεία των παιδιών; Ας ασχοληθεί λίγο και μ’ αυτά ο κ. Γεωργιάδης, διότι είναι απολύτως μέσα στις αρμοδιότητές του. 
Και μιας και μιλάμε για τα κοινωνικά δίκτυα, είδαμε σήμερα και τον Πρωθυπουργό στο instagram να μας λέει «ένα τελευταίο βίντεο και το κλείνω» κάνοντας χιούμορ για τα likes. Τον Απρίλιο είχε χρησιμοποιήσει και το γνωστό «six seven» στο TikTok. Ο κ. Μητσοτάκης έχει μάθει καλά τις τάσεις, τα δημοφιλή αστεία και τους τρόπους με τους οποίους ένα βίντεο μπορεί να τραβήξει την προσοχή. Είναι ενδιαφέρον να βλέπουμε την Κυβέρνηση να αξιοποιεί με τέτοια ευχέρεια τους μηχανισμούς των κοινωνικών δικτύων και την ίδια ώρα να νομοθετεί για τους κινδύνους που αυτά δημιουργούν. 
Και αφού γνωρίζετε τόσο καλά πώς λειτουργούν αυτές οι πλατφόρμες, περιμένουμε συγκεκριμένες ενέργειες και για τις πρακτικές που κρατούν τα παιδιά καθηλωμένα μπροστά στην οθόνη. Η Ευρωπαϊκή Επιτροπή έχει ήδη διατυπώσει προκαταρκτικές διαπιστώσεις για τον εθιστικό σχεδιασμό του TikTok, instagram και facebook εξετάζοντας την ατελείωτη κύλιση, την αυτόματη αναπαραγωγή και τους μηχανισμούς συνεχούς προβολής περιεχομένου. 

Αυτές οι πρακτικές επηρεάζουν και τους μεγαλύτερους εφήβους. Το παιδί που έγινε δεκαέξι χρονών εξακολουθεί να χρειάζεται προστασία από επιβλαβείς μηχανισμούς και περιεχόμενο. Περιμένουμε να εξηγήσετε ποιες συγκεκριμένες πρωτοβουλίες αναλαμβάνει η Ελληνική Κυβέρνηση σε συνεργασία με τις ευρωπαϊκές αρχές για την αντιμετώπισή τους. 
Κύριε Παπαστεργίου, ας έρθουμε τώρα στην εφαρμογή. Στην επιτροπή παραδεχτήκατε ότι ο μηχανισμός επαλήθευσης ηλικίας λειτουργεί, αλλά η διασύνδεσή του με τις πλατφόρμες δεν λειτουργεί ακόμη και απομένει να δοκιμαστεί. Έχουμε λίγο περισσότερο από δύο μήνες μέχρι την 1η Ιανουαρίου του 2027. Περιμένουμε επομένως το χρονοδιάγραμμα των δοκιμών, τους ελέγχους ασφαλείας και τη διαδικασία που θα ακολουθείται όταν το σύστημα κάνει λάθος. Θέλουμε να μάθουμε ποια αρχή θα διαπιστώνει, ποια πλατφόρμα παραβιάζει τον νόμο, με ποια διαδικασία θα ελέγχεται, ποιος θα εξασφαλίζει ότι συμμορφώνεται. 
Θα έρθω τώρα και στον κ. Σιμόπουλο, που τον ακούσαμε να ειρωνεύεται τα ποσοστά της Νίκης και να μας χαρακτηρίζει υπερπατριώτες που καπηλεύονται την πατρίδα και τη θρησκεία. Τα ποσοστά μας τα αποφασίζουν οι Έλληνες πολίτες. Εσείς έχετε την ευθύνη να ασκείτε τα καθήκοντά σας ως Βουλευτής και ως Βουλευτές και εμείς τα δικά μας. Το δικαίωμα του κοινοβουλευτικού ελέγχου σε αυτήν την Αίθουσα το έχουμε όλοι. Και επειδή αναφέρθηκε στην πατρίδα και στη θρησκεία, θα σας θυμίσω ότι τον Νοέμβριο του 2025 δήλωνε δημόσια πως πολιτικός του οδηγός είναι το τρίπτυχο πατρίδα, θρησκεία, οικογένεια. Πολύ ωραία. Ο κ. Σιμόπουλος μπορεί να επικαλείται αυτές τις αξίες, αλλά όταν τις επικαλούμαστε εμείς, ενοχλείται και μιλάει για καπηλεία. Με ποιο δικαίωμα μπορείτε να μοιράζετε πιστοποιητικά πατριωτισμού και θρησκευτικής πίστης; Η πατρίδα ανήκει σε όλους τους Έλληνες. Κανένα κόμμα δεν έχει την αποκλειστικότητα στην αγάπη για την πατρίδα μας και κανένας πολιτικός δεν μπορεί να αποφασίζει ποιος δικαιούται να εκφράζει την πίστη του. 
Κλείνοντας, κύριε Σκέρτσο, θέλω να επιστρέψω στο σημείο που έχει πραγματική σημασία για το νομοσχέδιο. Οι γονείς περιμένουν προστασία για τα παιδιά τους, βοήθεια όταν αντιμετωπίζουν προβλήματα και ουσιαστικό έλεγχο των εταιρειών κοινωνικής δικτύωσης. Οι ίδιοι θα κρίνουν στην καθημερινότητά τους αν τα μέτρα που ψηφίζουμε σήμερα έχουν πραγματικό αποτέλεσμα. Από την Κυβέρνηση περιμένουμε συγκεκριμένα στοιχεία για την εφαρμογή, την προστασία των δεδομένων και τη συμμόρφωση των πλατφορμών.
Κύριοι Υπουργοί, μπορείτε να διαφωνείτε όσο θέλετε μαζί μας και να υπερασπίζεστε τις επιλογές σας. Όταν όμως σας θέτουμε συγκεκριμένα ζητήματα για έναν νόμο που θα αφορά εκατομμύρια πολίτες, οφείλετε να απαντάτε επί της ουσίας. 
Σας ευχαριστώ.
ΠΡΟΕΔΡΕΥΩΝ (Αθανάσιος Μπούρας): Και εμείς ευχαριστούμε την κ. Κουρουπάκη. 
Θα δώσω τώρα τον λόγο εκ μέρους του ΣΥΡΙΖΑ-Προοδευτική Συμμαχία στον συνάδελφο, τον κ. Θεόφιλο Ξανθόπουλο. 
Κύριε Ξανθόπουλε, έχετε τον λόγο.
ΘΕΟΦΙΛΟΣ ΞΑΝΘΟΠΟΥΛΟΣ: Ευχαριστώ, κύριε Πρόεδρε.
Κύριοι Υπουργοί, θα είμαι περιεκτικός, ευσύνοπτος και φαντάζομαι εύστοχος. Αναγνώρισα πρώτον, ότι υπάρχει πρόβλημα και δεύτερον, ότι υπάρχει ανάγκη ρύθμισης του προβλήματος. 
Στη δευτερομιλία μου θέλω να θέσω ένα γενικότερο ζήτημα, γιατί νομίζω ότι αυτό είναι και ο πυρήνας του ζητήματος. Τι είναι αυτό που ωθεί τους εφήβους, τις κρίσιμες ηλικίες, σε μία εμμονική ενασχόληση με τον ψηφιακό κόσμο; Γιατί αυτό που λέμε πραγματική ζωή δεν είναι τόσο θελκτικό και τόσο ενδιαφέρον και υποκαθίσταται -γιατί για υποκατάσταση πρόκειται- από μία οθόνη κινητού και ένα συνεχές σκρολάρισμα; Οι κοινωνικές συνθήκες που επικρατούν στην πλειονότητα των πολιτών είναι τέτοιες που μπορούν να τροφοδοτήσουν τη ζώσα πραγματικότητα με ένα ενδιαφέρον για το παιδί να βγει; Έχει χώρους να πάει κάπου να παίξει; Έχει χώρους να πάει να αθληθεί; Έχει χώρους να βρεθεί με άλλα παιδιά στη γειτονιά, όπως εμείς ως μπούμερς βγαίναμε και παίζαμε ποδόσφαιρο στις αλάνες; Όταν η σταδιακή απόσυρση της πολιτείας από αυτό που λέμε δημόσιος χώρος, δημόσιες δράσεις, στενεύει ουσιαστικά, περιορίζει ασφυκτικά τη δυνατότητα μιας οικογένειας, ενός παιδιού να βιώσει ενώπιος ενωπίω, να βιώσει με μια προσωπική εμπειρία τη σχέση με τους συνομηλίκους του, τη σχέση με το γενικότερο περιβάλλον το φυσικό, το κοινωνικό, το δομημένο ή το αδόμητο, είναι λογικό -και με βάση όσα έχουμε συζητήσει όλοι και εσείς έχετε εισηγηθεί και εμείς έχουμε πει, γιατί είναι πολύ θελκτικός, πολύ γοητευτικός ο ψηφιακός κόσμος- να στρέφεται λοιπόν εμμονικά και μονομερώς στην ψηφιακή πραγματικότητα. 
Κατά την άποψή μου, μία κοινωνία που θέλει να αντιμετωπίσει το πρόβλημα βεβαίως θα πάρει μέτρα, αλλά πρέπει να αναμετρηθεί με τις εγγενείς αδυναμίες γιατί ωθούνται οι έφηβοι σε αυτήν την ενασχόληση διότι ελλείπουν οι πραγματικοί πυρήνες της καθημερινής ζωής. Λείπει αυτό που λέμε ο συμμαθητής με τον συμμαθητή, το σχολείο ως κυψέλη δραστηριότητας, τα πολιτιστικά σωματεία, τα αθλητικά σωματεία. Δηλαδή, τώρα παίρνω παράδειγμα αυτό το τραγικό που γίνεται με την ιστορία του μπάσκετ, όπου οι εξαγορές φτάνουν στα παιδικά πρωταθλήματα για να μπορέσουν τα παιδιά να διασφαλίσουν μία θέση στα πανεπιστήμια με βάση έναν τίτλο πανελλήνιου πρωταθλήματος. 
Δεν έχει μείνει τίποτα όρθιο, απολύτως τίποτα, για να μπορούμε να πατήσουμε στην πραγματική ζωή. Δεν έχει μείνει τίποτα που μπορεί να αποτελέσει αντίβαρο και εχέγγυο για ένα παιδί, για μια οικογένεια που θέλει να μπολιάσει το παιδί της με αξίες όπως αυτές της αλληλεγγύης, της ενσυναίσθησης, της συμπαράστασης του μαζί και μοιραία τα παιδιά έχουν ως απλή και πρακτική λύση το κινητό τηλέφωνο και τις ψηφιακές πλατφόρμες. 
Και βεβαίως εγώ το είπα στην εισήγησή μου, στην ομιλία μου, ότι εγώ είμαι ένας μπούμερ, αλλά θέλω να σας πω ότι ανατριχιάζω όταν βλέπω τις Κυριακές που βγαίνουμε να πάμε κάπου να φάμε όλοι μαζί, νέοι γονείς να έχουν κοτσάρει το κινητό στα παιδιά, στο οικογενειακό τραπέζι και ούτε σε μία στοιχειώδη διαδικασία οικογενειακής συνάθροισης δεν ανταλλάσσουν δυο κουβέντες με τα παιδιά. Τα παιδιά βλέπουν στο κινητό τα παιδικά προγράμματα -δεν ξέρω και να τα ονομάσω- και οι γονείς στο τραπέζι ασχολούνται κατ’ ιδίαν με τα δικά τους. Όταν, λοιπόν, ένα παιδί στην ηλικία των τριών, τεσσάρων, πέντε ετών έχει μάθει να επικοινωνεί με το κινητό και όχι με τον πραγματικό κόσμο, ειλικρινά δεν θέλω να κάνω αντιπολίτευση δηλαδή κι εγώ να ήμουν στην Κυβέρνηση, πόσο δύσκολο είναι να μπορείς να αλλάξεις το ρου της ιστορίας, γιατί περί αυτού πρόκειται. Ζούμε την ψηφιακή επανάσταση, είμαστε μέσα στον πυρήνα ψηφιακής επανάστασης και αυτή η επανάσταση φοβούμαι πολύ ότι διαμορφώνει έναν νέο ανθρωπότυπο, έναν τύπο ανθρώπου ο οποίος βλέπει, κολλάει στο επιφανειακό. 
Διάβασα κάτι πάρα πολύ ωραίο, κύριε Πρόεδρε, ότι οι νέοι πλέον σερφάρουν, ενώ εμείς ήμασταν δύτες. Εμείς, δηλαδή, καταδυόμασταν στη γνώση, ενώ οι νέοι αρκούνται πια να διατρέξουν επιφανειακά έναν όγκο πληροφοριών, όχι γνώσεων και αυτό αποτελεί τον τρόπο του σκέπτεστε και του να προσλαμβάνεις τη σύγχρονη πραγματικότητα. Όταν το παλιό Twitter, το Χ, σου επιτρέπει να εκφράζεσαι με εκατόν σαράντα, εκατόν εξήντα χαρακτήρες, δεν διαμορφώνεται ένας νέος ανθρωπότυπος που απέχει πολύ από αυτό που είχαμε γνωρίσει, τουλάχιστον από την εποχή της Αναγέννησης και μετά από την εποχή του Διαφωτισμού; 
Τα λέω όλα αυτά γιατί θέλω να αναδείξω την ευθύνη που έχουμε, γιατί τα πράγματα κατευθύνονται προς ένα απρόσωπο τεχνολογικά μέλλον, το οποίο στερεί από τον άνθρωπο τις βασικές του ιδιότητες, τις βασικές του δεξιότητες. 

Για να μην φαίνομαι τεχνοφοβικός και να μη φαίνομαι και λουδίτης, είναι προφανές ότι είμαστε με την τεχνολογία. Εμείς, ως Αριστερά, και στη διαδρομή μας ενισχύσαμε την τεχνολογία, γιατί απελευθερώνει τον άνθρωπο από τα δεσμά των υλικών καταναγκασμών και αναγνωρίζω την ανάγκη να υπάρχει ένα πλαίσιο, αλλά φοβούμαι ότι οι προσπάθειές μας είναι σαν «το συφοριασμένο των Τρώων», που λέει και ο ποιητής.
Αν δεν αντιληφθείτε ότι στην κοινωνία που οικοδομείτε σε ένα ακραιφνώς νεοφιλελεύθερο περιβάλλον, όπου τα πάντα ιδιωτικοποιούνται, όπου η μοναδική αξία είναι το χρήμα και όπου δεν υπάρχουν τομείς του «μαζί», της συναλληλίας, της επικοινωνίας με τον άλλον, όλα αυτά θα έρχονται ως ασπιρίνη στο πρόβλημα, ενώ το πρόβλημα είναι πολύ βαθιά πολιτικό και ιδεολογικό. 
Σας ευχαριστώ πολύ, κύριε Πρόεδρε.
ΠΡΟΕΔΡΕΥΩΝ (Αθανάσιος Μπούρας): Και εμείς ευχαριστούμε τον κ. Ξανθόπουλο.
Θα δώσω τώρα τον λόγο στην Ειδική Αγορήτρια από το Κομμουνιστικό Κόμμα Ελλάδας, τη συνάδελφο κ. Παρασκευή Δάγκα.
ΠΑΡΑΣΚΕΥΗ (ΒΙΒΗ) ΔΑΓΚΑ: Ευχαριστώ, κύριε πρόεδρε. 
Η αλήθεια είναι ότι ο Γενικός Γραμματέας της Κεντρικής Επιτροπής του ΚΚΕ, ο σύντροφος Δημήτρης Κουτσούμπας και όλοι οι Βουλευτές του ΚΚΕ ανέδειξαν ότι ακριβώς η παιδική προστασία δεν μπορεί να περιορίζεται σε απαγορεύσεις που και αναποτελεσματικές είναι -και είναι το παράδειγμα της Αυστραλίας, το ξαναλέμε- αλλά, αν θέλετε, ανοίγουν και επικίνδυνους δρόμους, στη λογική αυτή που επαναλάβαμε σε σχέση με το ψηφιακό φακέλωμα. 
Το λέμε αυτό γιατί θεωρούμε ότι η παιδική προστασία δεν μπορεί να εξαρτάται από τους ανταγωνισμούς των επιχειρηματικών ομίλων και των κρατών για το ποιος θα έχει τον έλεγχο των πλατφορμών, ποιος θα έχει τον έλεγχο στους αλγόριθμους, στα δεδομένα, ακριβώς για να κερδοσκοπεί. Γιατί, κοιτάξτε, οι κίνδυνοι αυτοί είναι υπαρκτοί για την ασφάλεια των παιδιών και για την ψυχική τους υγεία. 
Ο ψηφιακός εθισμός, έτσι όπως περιεγράφηκε από αρκετούς Βουλευτές, δεν διαμορφώνεται σε ουδέτερο έδαφος. Διαμορφώνεται σε συνθήκες που την ιδιοκτησία των μέσων κοινωνικής δικτύωσης, όπως και συνολικά της τεχνολογίας, την έχουν στα χέρια τους οι ψηφιακοί κολοσσοί, οι οποίοι αυτοί διαμορφώνουν και το περιεχόμενο και τον εθιστικό σχεδιασμό τους, αξιοποιώντας και τους αλγόριθμους, με μοναδικό κριτήριο την ενίσχυση της κερδοφορίας τους. Αυτό είναι το δικό τους κριτήριο. 
Από αυτή τη σκοπιά -το τονίσαμε κιόλας- είναι και πρόκληση και κυνική ομολογία οι διατάξεις του νομοσχεδίου, οι οποίες επί της ουσίας λένε ότι τα όποια μέτρα θα εξαρτώνται από το πόσο συμφέρει οικονομικά τις διάφορες πλατφόρμες. Το θέμα είναι ότι και μετά την ψήφιση του νομοσχεδίου, θα παραμένουν όλοι αυτοί οι παράγοντες που κάνουν ένα παιδί να μένει πίσω από μια οθόνη. 
Βέβαια, αναγνωρίστηκε από αρκετούς, ότι θα υπάρχει εδώ η έλλειψη ουσιαστικής επικοινωνίας, θα είναι ακόμα εδώ το σχολείο-εξεταστικό κέντρο που είναι αποκρουστικό για τα παιδιά, το ίδιο το αντιδραστικό περιεχόμενο της εκπαιδευτικής διαδικασίας, θα είναι εδώ ο ελάχιστος ελεύθερος και δημιουργικός χρόνος για γονείς και παιδιά, και, αν θέλετε, ως δραστηριότητες εμπορευματοποιούνται όλο και περισσότερο ο αθλητισμός, ο πολιτισμός και τα ρέστα.
Μπορούμε σε αυτή τη ζούγκλα να πούμε ότι θα μπούνε ρυθμίσεις, θα μπούνε κανόνες και θα αντιμετωπιστεί αυτό το οξυμένο πρόβλημα; Προφανώς και όχι. Γιατί δεν είναι τεχνικό το ζήτημα. Δεν είναι κάποιες τεχνικές δυσκολίες και δυσλειτουργίες, έτσι όπως παρουσιάστηκε από αρκετούς κυβερνητικούς Βουλευτές. Το πρόβλημα έχει να κάνει με αυτό το βαθύτερο, το ποιος έχει στην ιδιοκτησία του τα μέσα κοινωνικής δικτύωσης, με το πώς σήμερα τα μέσα κοινωνικής δικτύωσης εξυπηρετούν ουσιαστικά τους ίδιους τους σκοπούς αυτής της σάπιας εκμεταλλευτικής κοινωνίας και ως μέσο χειραγώγησης ενσωμάτωσης, αλλά και καταστολής. 
Γιατί το λέμε αυτό; Γιατί εδώ έγιναν και μαθήματα ποιος είναι ο καλύτερος μαθητής του λεγόμενου κράτους δικαίου της Ευρωπαϊκής Ένωσης. Μιλάμε για την Ευρωπαϊκή Ένωση που θεωρεί συστατικό στοιχείο της δημοκρατίας τα λόμπι. Μιλάμε για το κράτος δικαίου της Ευρωπαϊκής Ένωσης -ειρωνικά το λέω- που υπηρετεί το δόγμα «ουδείς εξαιρείται των παρακολουθήσεων». Γι’ αυτό το κράτος δικαίου της Ευρωπαϊκής Ένωσης μιλάμε. 
Και να με συμπαθάτε, αλλά αυτή η ευρωπαϊκή κανονικότητα είναι που έχει οδηγήσει σε αυτά τα αδιέξοδα τη νεολαία, όχι μόνο στη χώρα μας, αλλά και σε όλες τις μεγάλες χώρες της Ευρώπης, εκεί που γίνονται οι συγκλονιστικές κινητοποιήσεις και -θα το επαναλάβουμε- εκεί που τα παιδιά, οι νέοι που δεν είναι εικόνες που προσπάθησε να παρουσιάσει ο Βουλευτής της Νέας Δημοκρατίας, είναι το ένα εκατομμύριο κόσμου που κατέβηκε στη Γαλλία, διεκδικώντας αποκλειστικά δημόσια και δωρεάν παιδεία, όχι λεφτά για τον πόλεμο. Αυτά διεκδικούν όλοι αυτοί οι νέοι που κατεβαίνουν στους δρόμους. 
Αυτά διεκδίκησαν οι μαθητές, οι φοιτητές, μαζί με τους γονείς και τους εκπαιδευτικούς τους στα συγκλονιστικά συλλαλητήρια που γίνανε χθες και θα τα επαναλάβουν βέβαια και την Παρασκευή στις 30 Οκτωβρίου. Απ’ ό,τι καταλαβαίνουμε μάλλον δεν θα σταματήσετε την προσπάθεια να συκοφαντήσετε αυτούς τους αγώνες. Όμως, όπως «φάγατε» τα μούτρα σας την Τετάρτη, με τον ίδιο τρόπο θα απαντήσουν οι μαθητές, οι φοιτητές, οι γονείς, οι εκπαιδευτικοί και με όλες τις υπόλοιπες κινητοποιήσεις που προετοιμάζονται μπροστά σε αυτόν τον εργατικό λαϊκό αναβρασμό. 
Άρα από αυτή τη σκοπιά τα λέμε, γιατί, κοιτάξτε, το είχαμε πει και στις Επιτροπές, εσείς στο μυαλό σας, όταν μιλάτε για πρόληψη, έχετε το ότι αντικαθιστούμε τον ψηφιακό εθισμό με την ψηφιακή επιτήρηση. 
Παρένθεση εδώ: Εν μέρει, αυτό το περιεχόμενο είναι και η τροπολογία που σας κατέθεσε το ΠΑΣΟΚ. Ουσιαστικά φορτώνει μεγαλύτερο βάρος στην ευθύνη την ατομική των γονιών. Το δεύτερο ζήτημα είναι ότι πάλι αναθέτει την ευθύνη στις πλατφόρμες, αν τους συμφέρει οικονομικά να φτιάξουν, αλλά εν πάση περιπτώσει.
Εσείς, λοιπόν, έτσι αντιλαμβάνεστε την πρόληψη. Εμείς αντιλαμβανόμαστε την πρόληψη στο πώς ουσιαστικά ένα παιδί θα απολαμβάνει μια ζωή που δεν θα το σπρώχνει διαρκώς πίσω από μια οθόνη. 
Και αυτό σημαίνει ένα σχολείο στο ύψος των σύγχρονων αναγκών και δυνατοτήτων που θα μορφώνει και δεν θα εξοντώνει τους μαθητές. Αυτό σημαίνει δικαίωμα δωρεάν στον αθλητισμό, στον πολιτισμό, στη δημιουργική δραστηριότητα, με βάση τις κλίσεις και τις ικανότητες. Σημαίνει αποκλειστικά δημόσια και δωρεάν υγεία, με έμφαση στην ψυχική υγεία και με εξειδικευμένες μονάδες για παιδιά και εφήβους. Αντίστοιχα μέτρα για υποδομές σε σχέση με την πρόληψη των εξαρτήσεων και τα λοιπά. Και προφανώς απαιτεί αποκλειστικά χρόνο ουσιαστικό με τους γονείς, που προϋποθέτει να έχουν σταθερό μισθό, να έχουν σταθερό ωράριο και όχι να δουλεύουν δεκατριάωρα και να έχουν την ανασφάλεια πως θα τα φέρνουν βόλτα με το ενοίκιο, με τις δόσεις του στεγαστικού, τους λογαριασμούς του ρεύματος, με το σούπερ μάρκετ, με τα φροντιστήρια και όλα τα υπόλοιπα έξοδα.
Μπορεί να τα εξασφαλίσει αυτά αυτό το εχθρικό για τον λαό, αστικό κράτος σας; Δεν μπορεί. Δεν μπορεί γιατί τα λογαριάζει ως κόστος. Γι’ αυτό άλλωστε και στις σημερινές συνθήκες όλο και πετσοκόβονται κοινωνικές δαπάνες για όσα έχουν ανάγκη τα παιδιά, για να μπορείτε να στηρίζετε τα δισεκατομμύρια για τις εξοπλιστικές δαπάνες, για να εμπλέκετε τη χώρα μας ακόμα περισσότερο στα ματωμένα σχέδια ΗΠΑ-ΝΑΤΟ-Ευρωπαϊκής Ένωσης στην ευρύτερη περιοχή.
Όμως, θα μου επιτρέψετε να πω ότι αυτό που επιβεβαιώνεται είναι ότι όσα μαθήματα και να γίνουν σε αυτό το σχολείο, τελικά το μάθημα της συλλογικότητας, της αλληλεγγύης, εκεί που φτιάχνονται προσωπικότητες όλο και πιο στιβαρές απέναντι στα σάπια πρότυπα, αυτά τα μαθήματα ζωής γίνονται μέσα σε ένα σχολείο, που πραγματικά θα είναι κυψέλη οργάνωσης και αγώνων. 
ΠΡΟΕΔΡΕΥΩΝ (Αθανάσιος Μπούρας): Ευχαριστούμε την κ. Δάγκα. 
Θα δώσω τον λόγο, παρά το γεγονός ότι δεν ήσασταν στη σειρά σας, στον ειδικό αγορητή από την Ελληνική Λύση, τον κ. Γραμμένο. 
ΒΑΣΙΛΕΙΟΣ ΓΡΑΜΜΕΝΟΣ:  Σας ευχαριστώ, κύριε Πρόεδρε. Θα μιλήσω από τη θέση μου.
Ακούσαμε με προσοχή τους κυρίους Υπουργούς και την Κυβέρνηση να παρουσιάζουν την απαγόρευση της πρόσβασης των ανηλίκων στα μέσα κοινωνικής δικτύωσης. 
Εμείς στην Ελληνική Λύση, αγαπητοί συνάδελφοι, έχουμε ένα απλό ερώτημα, το οποίο και θα θέσουμε. Θέλουμε πραγματικά να προστατεύσουμε τα παιδιά μας ή θέλουμε απλώς να δείξουμε ότι κάτι κάνουμε εδώ μέσα; Γιατί αυτό που μας φέρνετε σήμερα, κύριε Υπουργέ, είναι η γνωστή λογική «πονάει το κεφάλι, κόβουμε το κεφάλι». Αντί να αντιμετωπίσετε τις αιτίες, επιχειρείτε να περιορίσετε το σύμπτωμα. Είναι γνωστή τακτική, η οποία δεν αποδίδει πάντα, ξέρετε. Και μάλιστα το επιχειρείτε, χωρίς να έχετε εξασφαλίσει ότι το μέτρο θα εφαρμοστεί αποτελεσματικά, χωρίς παρακάμψεις και χωρίς νέους κινδύνους για την ιδιωτικότητα των παιδιών, που τόσος ντόρος έχει γίνει στις τελευταίες Επιτροπές και σήμερα στην Ολομέλεια. 
Ας μην υποτιμούμε, κυρίες και κύριοι της Κυβέρνησης, τη νέα γενιά. Τα παιδιά μας μεγάλωσαν μέσα στην τεχνολογία. Συχνά γνωρίζουν περισσότερα από εκείνους που νομοθετούν γι’ αυτά, δηλαδή από όλους εμάς. Και όμως, δεν προνοήσαμε, κύριε Υπουργέ -και περιμέναμε να γίνει κάτι τέτοιο-  να καλέσουμε νέα παιδιά και κατά τη διάρκεια των Επιτροπών, να τους ακούσουμε, να αφουγκραστούμε και την άποψή τους, να δούμε αυτά τι λένε για όλα αυτά που εμείς ψηφίζουμε και νομοθετούμε γι’ αυτά. Αυτά είναι οι πρωταγωνιστές, όχι εμείς. 
Η διεθνής εμπειρία από τους περιορισμούς στην πρόσβαση ανηλίκων στα κοινωνικά δίκτυα, δείχνει ότι η εφαρμογή τέτοιων μέτρων δεν είναι καθόλου απλή, όπως τη φανταζόμαστε. Υπάρχουν παρακάμψεις μέσω vpn -το γνωρίζουμε αυτό όσοι ξέρουμε από τεχνολογία- ψεύτικων προφίλ και λογαριασμό ενηλίκων. Επομένως, το κρίσιμο ερώτημα δεν είναι μόνο τι απαγορεύουμε, αλλά πώς θα το εφαρμόσουμε και πώς θα το κάνουμε πράξη αυτό. 
Και τι θα γίνει, ρωτάμε εμείς, αν οι τεχνολογικοί κολοσσοί δεν συμμορφωθούν αποτελεσματικά; Τι θα γίνει, αν επικαλεστούν διάφορες τεχνικές δυσκολίες; Ποιος θα τους ελέγξει αυτούς; Ποιος θα τους επιβάλλει κυρώσεις και ποιος, εν τέλει, θα εγγυηθεί ότι στο όνομα της προστασίας των παιδιών μας, δεν θα δημιουργηθεί ένας νέος μηχανισμός υπερβολικής συλλογής προσωπικών δεδομένων. 
Δεν πρέπει να ξεχνάμε το εξής: Πάνω στην προσοχή, στα likes, στους followers που θέλουν να ακολουθήσουν τα παιδιά μας, έχουν οικοδομηθεί επιχειρηματικές αυτοκρατορίες δισεκατομμυρίων. Οι πλατφόρμες κερδίζουν, όταν ο χρήστης μένει περισσότερο στην οθόνη και αυτό το γνωρίζουμε. Τα παιδιά μας είναι ιδιαίτερα ευάλωτα σε αυτό τον μηχανισμό, στον αλγόριθμο, για τον οποίο έχει γίνει επίσης συζήτηση και για τον οποίο μιλούσα πριν λίγο, εδώ, με έναν καθηγητή Πανεπιστημίου, της ΑΣΟΕΕ, από τη Νέα Δημοκρατία. 
Θα είμαστε, λοιπόν, ξεκάθαροι. Οι κίνδυνοι στα μέσα κοινωνικής δικτύωσης είναι πραγματικοί και δεν επιτρέπεται από όλους εμάς να τους υποβαθμίζουμε, από τις επικίνδυνες διαδικτυακές προκλήσεις και τον ακραίο μιμητισμό μέχρι το ανελέητο bullying, τους εκβιασμούς με παραποιημένες φωτογραφίες και τους παιδόφιλους- παιδοβιαστές που κρύβονται πίσω από ψεύτικα προφίλ. Οι απειλές είναι πολλές και μάλιστα πάρα πολύ σοβαρές.
Πίσω από κάθε τέτοια υπόθεση μπορεί να βρίσκεται ένα παιδί, το δικό μας παιδί, που σίγουρα φοβάται, ντρέπεται και δεν ξέρει πού να απευθυνθεί. Γι’ αυτό και πολύ σωστά προηγουμένως ο συνάδελφος, ο Κώστας Μπούμπας, μίλησε για τα σχολεία και ότι πρέπει να κάνουμε διάφορες δράσεις με το Υπουργείο Παιδείας, να συνεργαστούμε, ούτως ώστε οι γονείς να ενημερώνονται και να ξέρουν, να λαμβάνουν γνώση. Το ίδιο ισχύει και για τα παιδιά, μέχρι να φτάσουν δεκαπέντε χρονών τουλάχιστον να ξέρουν πέντε πράγματα για το πώς θα μπουν στον κυβερνοχώρο και πώς θα αντιμετωπίσουν τις προκλήσεις.
Απέναντι σε αυτό το παιδί και στο κάθε παιδί η πολιτεία έχει υποχρέωση να σταθεί με πράξεις και όχι με επικοινωνιακές εξαγγελίες και επικοινωνιακά πυροτεχνήματα. 
Ας αναρωτηθούμε και κάτι ακόμα. Ποιος έφερε τα παιδιά μας σε αυτή την κατάσταση; Εμείς οι ενήλικες τους γνωρίσαμε το διαδίκτυο και τα μέσα δικτύωσης και για χρόνια τα αφήσαμε να κινούνται σε έναν αχανή ψηφιακό κόσμο, όπου ο καθένας μπορεί να κρύβεται πίσω από μία ψεύτικη ταυτότητα. 
Η τεχνολογική άγνοια προηγουμένων γονέων, η καθυστέρηση στη θέσπιση ουσιαστικών κανόνων, η ανοχή απέναντι στις πρακτικές των μεγάλων πλατφορμών, αλλά και η εξάντληση των γονέων που επιστρέφουν στο σπίτι ύστερα από εξαντλητικές ώρες εργασίας συνέβαλαν ουσιαστικά σε αυτή την κατάσταση, για την οποία κατάσταση όλοι είμαστε γνώστες, όλοι ξέρουμε, όσοι έχουμε παιδιά τουλάχιστον. 
Δεν μπορούμε, όμως, να αντιμετωπίσουμε τις δυσκολίες της συγκέντρωσης, την αϋπνία, τα καταθλιπτικά συμπτώματα, τα λανθασμένα πρότυπα και τον διαδικτυακό εκφοβισμό, απλώς, απαγορεύοντας καθολικά μια πρόσβαση σε αυτό. Χρειαζόμαστε πρόληψη, εκπαίδευση, γονική υποστήριξη και πραγματική λογοδοσία των συγκεκριμένων πλατφορμών. 
Εδώ, λοιπόν, βρίσκεται η ουσία της δικής μας κριτικής. Δεν αρκεί να απαγορεύουμε στα παιδιά να μπαίνουν στις πλατφόρμες. Για εμάς είναι λάθος αυτό. Πρέπει να αναγκάσουμε τις πλατφόρμες να μην αποτελούν απειλή για τα παιδιά μας. Και αυτό έχουμε υποχρέωση να κάνουμε, κύριοι Υπουργοί. Γι’ αυτό ζητούμε συγκεκριμένα μέτρα:
Πρώτον, ουσιαστική ενίσχυση της Δίωξης του Ηλεκτρονικού Εγκλήματος με προσωπικό, με τεχνικά μέσα, με επαρκή χρηματοδότηση, ώστε να εντοπίζονται και να εκδιώκονται όλοι αυτοί οι εκβιαστές, οι παιδόφιλοι, οι κακοποιοί, οι απατεώνες και όσοι επιχειρούν να προσεγγίσουν τα ανήλικα τέκνα μας. 
Δεύτερον, αυστηρές και εφαρμόσιμες υποχρεώσεις για τις πλατφόρμες με αποτελεσματικούς μηχανισμούς αναφοράς. Ταχεία αντιμετώπιση παράνομου περιεχομένου και ουσιαστικές κυρώσεις για όλους αυτούς που παραβιάζουν τον νόμο. 
Τρίτον, ψηφιακή παιδεία στα σχολεία -το είπαμε, το ξαναλέμε-, ώστε τα παιδιά να αναγνωρίζουν τους κινδύνους, να προστατεύουν τα προσωπικά τους δεδομένα και να γνωρίζουν ανά πάσα ώρα και στιγμή πού μπορούν να απευθυνθούν, για να ζητήσουν βοήθεια.
Τέταρτον, στήριξη των γονιών και πρόσβαση των παιδιών σε ειδικούς, όταν η χρήση της τεχνολογίας γίνεται προβληματική. Το έχουμε δει, το ακούμε καθημερινά στα δελτία ειδήσεων, το διαβάζουμε στα sites. Πολλά παιδιά απευθύνονται σε ειδικούς.
Φυσικά, κάθε σύστημα επαλήθευσης ηλικίας πρέπει να είναι τεχνικά αξιόπιστο, να προστατεύει την ιδιωτικότητα και να μην οδηγεί σε αδικαιολόγητη παρακολούθηση των πολιτών. 
Κυρίες και κύριοι συνάδελφοι, η Ένωση Πληροφορικών Ελλάδος έχει επισημάνει ζητήματα σχετικά με τη συμμετοχή των ειδικών στον σχεδιασμό τέτοιων μέτρων και με τεχνικές προκλήσεις της επαλήθευσης της ηλικίας. Αυτές οι επισημάνσεις πρέπει να εξεταστούν πολύ σοβαρά. Πρέπει να τους λάβουμε υπ’ όψιν και να δούμε τι πραγματικά εννοούν αυτοί οι άνθρωποι και τι πραγματικά επιδιώκουν μέσα από αυτήν. Δεν νομοθετούμε για ένα αφηρημένο πρόβλημα. Νομοθετούμε για ένα σύνθετο ψηφιακό περιβάλλον, όπου μια λανθασμένη τεχνική επιλογή μπορεί να προξενήσει περισσότερα προβλήματα από όσα, υποτίθεται, μπορεί να λύσει. 
Η Ελληνική Λύση, λοιπόν, δεν αποδέχεται ούτε την ασυδοσία των ψηφιακών κολοσσών ούτε την εύκολη πολιτική της οριζόντιας απαγόρευσης, χωρίς επαρκή τεκμηρίωση, εφαρμογή και ασφαλώς, έλεγχο. Θέλουμε τα παιδιά μας να είναι ασφαλή. Δεν θέλουμε τα παιδιά μας να είναι απλώς αποκλεισμένα από τον κυβερνοχώρο. Πλέον, τα παιδιά από πολύ μικρή ηλικία έχουν κινητό. Το ξέρουμε όλοι αυτό. Μην κωφεύουμε, ούτε να κλείνουμε τα μάτια και να λέμε «α, δεν ξέρουμε τι κάνουν τα παιδιά μας». Σαφώς και ξέρουμε. Εμείς οι ίδιοι τους παρέχουμε τα κινητά, εμείς τα αγοράζουμε. Εμείς τους δίνουμε την κάρτα sim, για να μπουν να φτιάξουν έναν λογαριασμό. 
Θέλουμε, λοιπόν, και εμείς οι γονείς στήριξη. Δεν θέλουμε να νιώθουμε εγκαταλελειμμένοι από την επίσημη πολιτεία. Θέλουμε μία πολιτεία που κυνηγά τους πραγματικούς ενόχους, όχι μια πολιτεία που εξαντλεί την αυστηρότητά της σε ένα ανήλικο παιδί. Θέλουμε προστασία με κανόνες, πρόληψη με γνώση, δίωξη με αποτελεσματικότητα και ευθύνη, κυρίως, για όσους κερδίζουν από τη ψηφιακή έκθεση των παιδιών μας και θησαυρίζουν μέσα από αυτήν. Αυτό, κυρίες και κύριοι, είναι υποχρέωσή μας. Αυτό οφείλουμε στα παιδιά μας και αυτό πρέπει επιτέλους να πράξει η κοινωνία. 
[bookmark: _Hlk236046452]Σας ευχαριστώ πολύ. 
ΠΡΟΕΔΡΕΥΩΝ (Αθανάσιος Μπούρας): Και εμείς ευχαριστούμε. 
Να δώσω τώρα τον λόγο στον εισηγητή του ΠΑΣΟΚ Κινήματος Αλλαγής, τον συνάδελφο κ. Στέφανο Παραστατίδη, τον οποίον και καλώ στο Βήμα. 
Κύριε Παραστατίδη, έχετε τον λόγο.  
ΣΤΕΦΑΝΟΣ ΠΑΡΑΣΤΑΤΙΔΗΣ: Ευχαριστώ, κύριε Πρόεδρε. 
Να δοκιμάσω να συνοψίσω, καθώς είναι και αργά. 
Κύριοι Υπουργοί, φέρνετε έναν νόμο, ο οποίος απαγορεύει οριζόντια την πρόσβαση των νέων κάτω των δεκαπέντε ετών στα Μέσα Κοινωνικής Δικτύωσης. Το πρώτο πρόβλημα με τον νόμο είναι ότι είναι προσωρινός. Θα τεθεί σε ισχύ το νέο έτος, ενώ θα συζητηθεί η ευρωπαϊκή νομοθεσία εντός του έτους και θα τον αντικαταστήσει στην πορεία. Βέβαια, δεν είναι μόνο προσωρινός, είναι και λειψός. Διότι, όπως ειλικρινώς καταμαρτυρούν οι ίδιοι οι Υπουργοί, θα εφαρμοστεί μερικώς. Ούτε καν κυρώσεις θα μπορούν να επιβληθούν μέχρι να αντικατασταθεί από την ευρωπαϊκή νομοθεσία. 
Όμως, δεν είναι το μόνο πρόβλημα ότι είναι προσωρινός και μερικώς ανεφάρμοστος. Είναι και αντιεπιστημονικός, καθώς δεν υπάρχει ούτε ένας επιστημονικός φορέας, εντός και εκτός της χώρας, που να αποδέχεται την οριζόντια απαγόρευση ως απάντηση στο πρόβλημα. Ίσως κάποιοι επιστημονικοί φορείς στην Τουρκία όπου ισχύει η οριζόντια απαγόρευση. Φαίνεται τα ήρεμα νερά έφεραν αποτέλεσμα κάπου. 
Πάμε ξανά, να μην τα ξεχάσω: Προσωρινός, μερικώς ανεφάρμοστος αντιεπιστημονικός. Ξέχασα να πω ότι είναι και αντιευρωπαϊκός. Διότι η Ευρωπαϊκή Ένωση συζητά ευρωπαϊκό κανονισμό με διαβάθμιση, απαγόρευση έως τα δεκατρία έτη και σταδιακή αυτονομία από τα δεκατρία έως τα δεκαπέντε έτη. Αυτό ακριβώς είναι και το πλαίσιο της δικής μας πρότασης, πολύ πιο σύνθετη, αλλά στην βασική της εκδοχή. Πώς το είπατε αυτό; Αντιενωσιακό. Αντιγραφή του Ευρωπαϊκού Κανονισμού και αντιενωσιακό δεν γίνεται. Καταλαβαίνετε, εάν επιθυμείτε να το λέτε προς τα έξω, πείτε το, αλλά μην το κάνετε στη Βουλή. Πείτε το σε κανένα ραδιόφωνο. 
Όμως, μήπως είναι ο δικός σας νόμος αντιενωσιακός; Γνωρίζετε την Οδηγία 2015/1535. Γνωρίζετε ότι στην αιτιολογημένη γνώμη της Επιτροπής έπρεπε να απαντήσετε κοινοποιώντας και το αναθεωρημένο σχέδιο νόμου. Πείτε μας, λοιπόν, πότε στείλατε την απάντησή σας στην Επιτροπή; Γιατί την ώρα που συζητούσαμε στην Γ΄ Συνεδρίαση της Επιτροπής, στις 19 Δεκεμβρίου, το σχέδιο νόμου σας, τότε αναρτήθηκε στο TRIS, μια έγγραφη απάντηση στις παρατηρήσεις της Επιτροπής με φερόμενη ημερομηνία την 11η Σεπτεμβρίου 2026. 
[bookmark: _Hlk243609658]Τα ξαναλέω για να τα ακούσει το Σώμα. Η Ελλάδα είχε την υποχρέωση να διαβιβάσει την απάντησή της στην αιτιολογημένη γνώμη της Επιτροπής, κοινοποιώντας την στο TRIS. Ξέρετε πότε την κοινοποίησε την απάντησή της; Τη Δευτέρα. Την ώρα, δηλαδή, που είχαμε φτάσει στην προτελευταία συζήτηση στις Επιτροπές, η απάντηση δεν είχε αναρτηθεί στο TRIS. 
Πάμε παρακάτω τώρα. Η απάντηση στο TRIS, λοιπόν, έχει ημερομηνία 11 Σεπτεμβρίου 2026. Εάν αυτή η ημερομηνία είναι πραγματική, γιατί δεν κοινοποιήσατε στο Σώμα αυτή την απάντηση και γιατί δεν την αναφέρετε στην αιτιολογική σας Έκθεση; Εκτός, εάν η ημερομηνία δεν είναι πραγματική και τρέξατε άρον άρον να τη στείλετε με το νομοσχέδιο σε συζήτηση. 
Πάμε τώρα παρακάτω. Κύριε Σκέρτσο, επειδή επικαλείστε την Οδηγία 2015/1535, γνωρίζετε ότι είχατε την υποχρέωση να στείλετε το αναθεωρημένο σχέδιο και να περιμένετε νέα αιτιολογημένη επ’ αυτού. Το κάνατε; Όχι, φυσικά. 
Πάμε ξανά: Προσωρινός, μερικώς ανεφάρμοστος, αντιεπιστημονικός, αντιευρωπαϊκός ως προς τη φιλοσοφία του και αντιενωσιακός ως προς τη θεσμική διαδικασία. Και λέει η Κυβέρνηση «Ναι, αλλά, τουλάχιστον, είναι ένα άμεσο μέτρο. Δίνεται άμεσα λύση». Ενώ εμείς, όπως είπε, παίζουμε καθυστερήσεις για δύο, τρία, τέσσερα, πέντε χρόνια. 
Ισχύει αυτό; Ο νόμος αυτός, τον οποίο θα ψηφίσετε σήμερα, τίθεται σε εφαρμογή τον Ιανουάριο του 2027. Αν υιοθετήσετε τη δική μας πρόταση, υπάρχει η προβλεπόμενη τρίμηνη διαβούλευση. Αρνητική εισήγηση δεν μπορεί να υπάρξει, γιατί αντιγράψαμε το σχέδιο του Ευρωπαϊκού Κανονισμού και τίθεται σε ισχύ -μαντέψτε- τον Ιανουάριο του 2027. Ίδιος ακριβώς χρόνος. Άλλη διαδικασία, ίδιος ακριβώς χρόνος. Δεν ξέρω τώρα, αν καθυστερήσει μερικές ημέρες, λέτε να είναι μοιραίες; Πάει και αυτό το επιχείρημα, ότι εσείς το κάνετε και εμείς δεν το θέλουμε ή κωλυσιεργούμε ή δεν το κάνουμε. Ορίστε, επιλογή σας είναι να μην το κάνετε. Για να είμαστε δίκαιοι, έτσι; 
Δεν έχει μείνει άλλο επιχείρημα. Διότι ήρθατε στη Βουλή με φόρα, με ένα υπερδημοφιλές αίτημα των γονέων, προφανές και μάλλον φεύγετε πένθιμα. Κι όμως υπάρχει λύση, η υιοθέτηση της πρότασής μας. Δεν το κάνατε. Θα είχατε σώσει έστω τα προσχήματα. Τώρα, σας έμειναν μόνο τα ψέματα και οι φωνές ως αντιπερισπασμός, ώστε να σώσετε ό,τι σώζεται εντός της Βουλής. Εκτός της Βουλής, έχετε τις λύσεις. Ψέματα, όπως αυτό που είπατε, κύριε Σκέρτσο, πως ο ίδιος ο νόμος με το δικό σας στη Γαλλία κρίθηκε αντισυνταγματικός, επειδή δεν συμβάδιζε με το ενωσιακό δίκαιο. Και μάλιστα, μας μαλώσατε και είπατε ότι συγκρίνουμε ανόμοια πράγματα. 
Εν τω μεταξύ, η αλήθεια είναι ότι το γαλλικό Συνταγματικό Δικαστήριο ακύρωσε την πρόταση Μακρόν γιατί θεώρησε ότι η απουσία ηλικιακής διαβάθμισης, η απόλυτη απαγόρευση για τα παιδιά μέχρι τα δεκαπέντε, η απουσία της δυνατότητας γονικού ελέγχου, παραβιάζουν την αρχή της αναλογικότητας και τα δικαιώματα του παιδιού. Αυτός ήταν ο λόγος. Τουλάχιστον, είχατε δίκιο ως προς τα ανόμοια πράγματα, μόνο που τα συγκρίνατε εσείς και όχι εμείς. Και τέλος πάντων, δεν δικαιολογείστε εσείς, κύριε Σκέρτσο να διαστρεβλώνετε την πραγματικότητα. Είστε σοβαρός και συγκροτημένος άνθρωπος. Δεν μπορώ να καταλάβω γιατί. 
Όσο για τις φωνές, φωνάξατε τον Άδωνι Γεωργιάδη να έρθει για να φωνάζει. Φανταστείτε, ήμουν έξω από την Αίθουσα και άκουγα «Αίσχος, αίσχος». Μπήκα μέσα αλαφιασμένος και είδα τον Άδωνι Γεωργιάδη αναψοκοκκινισμένο να στέκεται νοερά δίπλα στους γονείς όλης της χώρας, να ξιφουλκεί με τις εταιρείες όπως ο Δον Κιχώτης με τους ανεμόμυλους και να μας λέει πως το νομοσχέδιο του προστατεύει την ψυχική υγεία των παιδιών. Το δικό του νομοσχέδιο! 
Εν τω μεταξύ, ο Άδωνις Γεωργιάδης είναι συναρμόδιος Υπουργός. Προσέξτε, αντί για τα κανάλια θα μπορούσε να είναι στην ακρόαση φορέων. Εκεί θα είχε ακούσει την εκπρόσωπο της Παιδοψυχιατρικής Εταιρείας Ελλάδας να εξηγεί ότι η οριζόντια απαγόρευση είναι προβληματική και τον εκπρόσωπο της Ελληνικής Ψυχολογικής Εταιρείας να αναρωτιέται πώς ένα οριζόντιο μέτρο μπορεί να αντιμετωπίσει τις ανισότητες. Δηλαδή, ο νόμος που φέρνει ο συναρμόδιος Υπουργός δεν τυγχάνει της έγκρισης, αλλά της επιφύλαξης των αρμοδίων φορέων για την ψυχική υγεία, επειδή έχει οριζόντια χαρακτηριστικά. 
Και τέλος πάντων, αφού δεν πρόλαβε ο άνθρωπος -καθώς βρισκόταν από κανάλι σε κανάλι- να πάει στην ακρόαση φορέων ως όφειλε, ας ρωτήσει έναν φίλο του, ψυχίατρο, οποιονδήποτε, αν η οριζόντια απαγόρευση είναι ένα μέτρο υπέρ της ψυχικής υγείας των παιδιών ή απλώς ένα τσιριχτό αίσχος. 
Σας ευχαριστώ. 
ΠΡΟΕΔΡΕΥΩΝ (Αθανάσιος Μπούρας): Κι εμείς ευχαριστούμε τον κ. Παραστατίδη. 
Να δώσω το λόγο τώρα στην εισηγήτρια της Νέας Δημοκρατίας, τη συνάδελφο κ. Ζωή Ράπτη, την οποία και καλώ στο Βήμα. 
Κυρία Ράπτη, έχετε τον λόγο. 
ΖΩΗ ΡΑΠΤΗ: Ευχαριστώ, κύριε Πρόεδρε. 
Κύριοι Υπουργοί, κυρίες και κύριοι συνάδελφοι, άκουσα με προσοχή τις τοποθετήσεις όλων των κομμάτων και διαπιστώνω ότι ενώ όλοι αναγνωρίζουμε τους κινδύνους που αντιμετωπίζουν τα παιδιά μας στο ψηφιακό περιβάλλον, διαφωνούμε ως προς την ανάγκη να θεσπίσουμε σήμερα συγκεκριμένους κανόνες προστασίας. 
Ας είμαστε σαφείς. Δεν συζητάμε αν τα παιδιά θα έχουν πρόσβαση στο διαδίκτυο, δεν συζητάμε αν τα παιδιά θα έχουν πρόσβαση στην τεχνολογία. Συζητάμε αν τα παιδιά κάτω των 15 ετών, δηλαδή παιδιά δημοτικού και αρχών γυμνασίου, πρέπει να έχουν ανεμπόδιστη πρόσβαση σε πλατφόρμες, που αποδεδειγμένα επιβαρύνουν την ψυχική τους υγεία, ενισχύουν την υπερβολική χρήση και τα εκθέτουν σε επιβλαβές περιεχόμενο.
Η προστασία της ανηλικότητας δεν είναι μια αφηρημένη διακήρυξη. Είναι υποχρέωση της πολιτείας σύμφωνα με το άρθρο 21 του Συντάγματος και οφείλει να μεταφράζεται σε συγκεκριμένα και εφαρμόσιμα μέτρα. Και αυτά είναι τα μέτρα που εισάγουμε σήμερα προς ψήφιση. 
Ακούσαμε ότι η απαγόρευση δεν αρκεί για να αντιμετωπίσει το πρόβλημα. Προφανώς και δεν αρκεί από μόνη της. Αυτό όμως δεν σημαίνει ότι δεν είναι αναγκαία. Το ουσιαστικό στοιχείο της υπό συζήτηση ρύθμισης είναι ότι η ευθύνη δεν παραμένει αποκλειστικά πλέον στους γονείς ούτε φυσικά στα ίδια τα παιδιά. Οι πλατφόρμες με το υπό κρίση νομοσχέδιο καλούνται να αναλάβουν τις υποχρεώσεις που τους αναλογούν και να συμμορφωθούν με το ηλικιακό όριο. 
Δεν μπορεί να απαιτούμε πια από κάθε γονέα να αντιπαρατίθεται μόνος του με σύνθετους αλγόριθμους, με μηχανισμούς προσέλκυσης της προσοχής και ψηφιακά περιβάλλοντα που δεν μπορεί να ελέγξει. Χρειάζονται κανόνες, που θα πρέπει να εφαρμόζονται στην πηγή του προβλήματος. 
Επίσης ένα βασικό ερώτημα αφορά στην επαλήθευση της ηλικίας. Η διαδικασία πρέπει να είναι αξιόπιστη, αλλά ταυτόχρονα να διασφαλίζει την ιδιωτικότητα και την προστασία των προσωπικών δεδομένων των παιδιών. 
Οι δύο στόχοι δεν είναι σήμερα ασύμβατοι. Η σύγχρονη τεχνολογία προσφέρει, όπως ανέλυσε ο Υπουργός Ψηφιακής Διακυβέρνησης κ. Παπαστεργίου, δυνατότητες επιβεβαίωσης ενός ηλικιακού κριτηρίου, χωρίς να απαιτείται κατ’ ανάγκη αποκάλυψη περισσότερων προσωπικών πληροφοριών από όσες είναι απαραίτητες. 
Επομένως, το ζητούμενο είναι να εφαρμοστεί η ρύθμιση με αποτελεσματικούς ελέγχους, διαφάνεια και σαφείς εγγυήσεις. Ούτε η προστασία των παιδιών μας μπορεί να μένει στα χαρτιά ούτε η ιδιωτικότητα μπορεί να αντιμετωπίζεται ως δευτερεύον ζήτημα. 
Τέθηκαν επίσης επιφυλάξεις για τη συμβατότητα της ρύθμισης με το ευρωπαϊκό δίκαιο. Οι επιφυλάξεις όμως αυτές πρέπει να εξετάζονται με βάση τις συγκεκριμένες διατάξεις και το ισχύον θεσμικό πλαίσιο και όχι με γενικόλογες αναφορές στην ευρωπαϊκή νομοθεσία ή πολλώ μάλλον με αναφορές σε προτάσεις που δεν έχουν γίνει ακόμα ευρωπαϊκός κανόνας δικαίου. 
Όπως αναλύθηκε διεξοδικά από τον Υπουργό Επικρατείας κ. Σκέρτσο, η Ευρωπαϊκή επιτροπή έκρινε ότι η Digital Services Act δεν αντιτίθεται σε εθνική νομοθεσία που εισάγει κατώτατο όριο ηλικίας για την πρόσβαση των ανηλίκων στα μέσα κοινωνικής δικτύωσης. Μάλιστα, αναφέρει ρητά ότι αποτελεί έναν αξιόλογο στόχο. 
Το γεγονός ότι δεν έχει ακόμα εγκριθεί η πρόταση για το EU KIDS Act δεν σημαίνει ότι κάθε εθνική πρωτοβουλία πρέπει να αναβάλλεται μέχρι να ολοκληρωθεί κάθε ευρωπαϊκή διαδικασία, μια διαδικασία που απαιτεί ακόμα και δύο χρόνια. 
Ακούσαμε επίσης ότι χρειάζονται πολλά περισσότερα από μία απαγόρευση. Μα συμφωνούμε. Χρειάζεται ψηφιακή εκπαίδευση στα σχολεία, ενημέρωση και στήριξη των γονέων, ενίσχυση των υπηρεσιών ψυχικής υγείας, αλλά και περισσότερες ευκαιρίες συμμετοχής των παιδιών στον αθλητισμό και σε δραστηριότητες εκτός οθόνης. 
Ο Υπουργός Επικρατείας κ. Σκέρτσος, στην τέταρτη συνεδρίαση ενώπιόν μας, ανέλυσε μια σειρά από παρεμβάσεις που έχουν γίνει στα σχολεία, με τον υπερδιπλασιασμό ψυχολόγων και κοινωνικών λειτουργών, οι οποίοι από 2.000 το 2019 σήμερα σχεδόν αγγίζουν τις 4.000, με τα εργαστήρια δεξιοτήτων, με τα εκπαιδευτικά προγράμματα, με το πρόγραμμα «Διαδίκτυο» στο Δημοτικό και βεβαίως με το πρόγραμμα «Πίσω από την οθόνη» στο Γυμνάσιο, αλλά και τα ειδικά Κέντρα Ψυχικής Υγείας και Αντιμετώπισης των Εξαρτήσεων, που δημιουργήθηκαν με πόρους από το Ταμείο Ανάκαμψης μετά την πανδημία, που προσφέρουν επίσης συμβουλευτική δωρεάν για τους συμπολίτες μας. 
Αυτές οι παρεμβάσεις όμως δεν αναιρούν την ανάγκη θέσπισης ηλικιακού ορίου, τη συμπληρώνουν. Γιατί δεν είναι λογικό να ζητάμε από τα παιδιά μας να αναπτύξουν αυτοέλεγχο και κριτική σκέψη, χωρίς παράλληλα να διαμορφώνουμε ένα ασφαλέστερο ψηφιακό περιβάλλον γι’ αυτά. 
Κυρίες και κύριοι συνάδελφοι, η διαφωνία είναι θεμιτή. Εκείνο που έχει όμως σημασία για την κοινωνία, η οποία τώρα μας ακούει, είναι να συνοδεύεται από συγκεκριμένες προτάσεις και όχι να καταλήγει στην αδράνεια. 
Το ερώτημα είναι απλό: Συμφωνούμε ότι τα παιδιά μας χρειάζονται ουσιαστική προστασία από τους κινδύνους των μέσων κοινωνικής δικτύωσης; Και εφόσον συμφωνούμε, είμαστε διατεθειμένοι να στηρίξουμε συγκεκριμένα μέτρα για να την εξασφαλίσουμε; 
Το νομοσχέδιο δεν ισχυρίζεται ότι λύνει κάθε πρόβλημα. Θεσπίζει ένα σαφές ηλικιακό όριο και θέτει στο επίκεντρο την ευθύνη των πλατφορμών. Η εφαρμογή του θα αξιολογηθεί με βάση την αποτελεσματικότητα, τις εγγυήσεις και το πραγματικό όφελος για τα παιδιά. Αυτή είναι η ευθύνη μας απέναντι στις οικογένειες και αυτή είναι η ευθύνη μας απέναντι στους ανηλίκους. Με αυτό το κριτήριο καλούμαστε να τοποθετηθούμε. Γι’ αυτό και ζητώ από όλους σας να το υπερψηφίσουμε. 
Σας ευχαριστώ. 
ΠΡΟΕΔΡΕΥΩΝ (Αθανάσιος Μπούρας): Και εμείς ευχαριστούμε την κ. Ράπτη. 
Ολοκληρώνουμε την πολύωρη συζήτηση επί του σχεδίου νόμου δίνοντας τον λόγο στον Υπουργό Επικρατείας κ. Σκέρτσο, τον οποίον και καλώ στο Βήμα. 
Κύριε Υπουργέ, έχετε τον λόγο. 
ΧΡΗΣΤΟΣ-ΓΕΩΡΓΙΟΣ (ΑΚΗΣ) ΣΚΕΡΤΣΟΣ (Υπουργός Επικρατείας): Ευχαριστώ, κύριε Πρόεδρε. 
Κυρίες και κύριοι Βουλευτές, όντως είναι αργά. Θα προσπαθήσω κι εγώ να είμαι σύντομος, να μην κουράσω. Νομίζω ότι ειπώθηκαν πολλά επιχειρήματα και από τις δύο πλευρές. 
Θα ήθελα να ξεκινήσω ρωτώντας αν θυμάστε πότε κυκλοφόρησε το πρώτο μηχανοκίνητο αυτοκίνητο. Ήταν το 1886. 
Πότε τέθηκαν οι υποχρεωτικοί περιορισμοί ως προς τις ζώνες ασφαλείας και στα τέσσερα καθίσματα, μπροστά και πίσω, στην Ελλάδα; Ήταν το 1995. Μετά από εκατόν εννέα χρόνια. 
Πότε τέθηκαν οι υποχρεωτικοί περιορισμοί για παιδικά και βρεφικά καθίσματα στα αυτοκίνητα; Ήταν το 2007, εκατόν είκοσι ένα χρόνια μετά. 
Πόσοι άνθρωποι χάθηκαν στον δρόμο μέχρι να επιβάλουμε υποχρεωτικούς περιορισμούς για την ασφάλεια οδηγών, συνοδηγών, επιβατών στα αυτοκίνητα στην Ελλάδα; Δεκάδες χιλιάδες μέχρι τις αρχές 2000, που αποφάσισε η ελληνική πολιτεία να επιβάλει περιορισμούς ως προς την ασφάλεια των επιβατών. 
Έχουμε την πολυτέλεια να χάσουμε χρόνια για να προστατεύσουμε το αυτονόητο αγαθό της ψυχικής υγείας, της ασφάλειας, της υγιούς ψυχοκοινωνικής ανάπτυξης των παιδιών, όταν βλέπουμε ότι έχουμε μπροστά μας μια καλπάζουσα τεχνολογική εξέλιξη, η οποία κυριολεκτικά μέσα σε λίγα χρόνια, μέσα σε δέκα, δεκαπέντε χρόνια από τότε που υπάρχουν τα μέσα κοινωνικής δικτύωσης, έχει αλλάξει δραστικά, δραματικά τον τρόπο με τον οποίο σκέφτονται, λειτουργούν, συμπεριφέρονται, αναπτύσσονται, μαθαίνουν, κοινωνικοποιούνται τα παιδιά μας; Έχουμε χάσει ήδη πολύ χρόνο. Αυτή είναι η απάντηση. Έχουμε χάσει δέκα με δεκαπέντε χρόνια. 
Και εδώ νομίζω ότι δυστυχώς -αυτή είναι η διαπίστωσή μου τουλάχιστον- επιχειρείται, με καθυστέρηση από την πλευρά της Αντιπολίτευσης, διότι δεν είναι ένα θέμα το οποίο το έπιασε η Αντιπολίτευση, είναι ένα θέμα με το οποίο ασχολείται η Κυβέρνηση εδώ και δύο χρόνια και αναγκάστηκε η Αντιπολίτευση, όλα τα κόμματα της Αντιπολίτευσης να πάρουν θέση εδώ στη Βουλή μετά από δύο χρόνια και προκειμένου αυτή η αφωνία, αυτή η αδράνεια από την πλευρά της Αντιπολίτευσης απέναντι σε ένα πρόβλημα μείζον, κοινωνικό, το οποίο μπαίνει σε κάθε σπίτι, αφορά κάθε ελληνική οικογένεια. Ακούμε από κάθε οικογένεια, από κάθε γονιό -είμαστε και εμείς γονείς- να λένε «δώστε μας εργαλεία να αντιμετωπίσουμε το πρόβλημα», αντιμετωπίζουμε μια αμηχανία, μια δυσκολία να ακουστούν επιχειρήματα, να διατυπωθούν επιχειρήματα, να υπάρξει τουλάχιστον ένας διάλογος ο οποίος θα οδηγήσει σε μια συναίνεση. 
Εγώ πραγματικά ήλπιζα όταν ξεκίνησε αυτή η κουβέντα ότι θα βρεθούν συναινέσεις, διότι αυτό το οποίο πάμε να κάνουμε δεν το κάνουμε μόνοι μας. Είναι αυτό το οποίο έχει εισηγηθεί η Ευρωπαϊκή Επιτροπή, κατόπιν πιέσεων της Ελλάδας, κατόπιν πιέσεων της ελληνικής Κυβέρνησης, του Έλληνα Πρωθυπουργού και άλλων κρατών. Επιστρατεύτηκαν δεκάδες αξιόλογοι ειδικοί από την Ευρωπαϊκή Επιτροπή. Δεν είναι μόνο οι φορείς οι οποίοι ήρθαν και κατέθεσαν τις απόψεις τους εδώ, στην ακρόαση φορέων. Υπάρχει ένα πάνελ ειδικών που έχει θεσπίσει, που έχει εισηγηθεί, κύριε Παραστατίδη, την οριζόντια επιβολή ενός περιορισμού.
Άκουσα το κόμμα σας να μιλάει κατά του οριζόντιου περιορισμού. Η Ευρωπαϊκή Επιτροπή που εσείς επικαλείστε και θέλετε να εφαρμόσουμε κι εδώ στην Ελλάδα την εισήγησή της, εισηγείται έναν οριζόντιο περιορισμό στα 13 κι έναν διαβαθμισμένο στα 13 με 15, αλλά οριζόντιος περιορισμός. Το 13 έχει διαφορά από το 15; 
Όταν μάλιστα ακούμε από πολλές επιστημονικές έρευνες, από αναλύσεις, από μεταναλύσεις, ότι η πιο ευάλωτη ηλικία των παιδιών, των εφήβων είναι τα 12 ως 15 ως προς την έκθεσή τους στα μέσα κοινωνικής δικτύωσης κι εσείς έρχεστε να εισηγηθείτε μια πιο χαλαρή προσέγγιση σε αυτήν ακριβώς την πιο ευάλωτη ηλικία. 
Δεν μιλάμε δηλαδή για την ουσία του προβλήματος. Δεν μιλάμε γι’ αυτό που αντιμετωπίζουμε σε κάθε σπίτι ή στο σχολείο, αλλά έρχεστε απλά να κάνετε μια αντιπολιτευτική προσέγγιση προκειμένου να διαφοροποιηθείτε, για να μην ταυτιστείτε απόλυτα με αυτό το οποίο εξαρχής έχουμε εισηγηθεί. 
Ξεκαθαρίζουμε, εισηγούμαστε να νομοθετήσουμε έναν περιορισμό που αυτήν τη στιγμή είναι συμβατός με το κοινοτικό πλαίσιο. Όταν το κοινοτικό πλαίσιο αλλάξει, θα συμμορφωθούμε σ’ αυτό. Μέχρι τότε όμως, δεν έχουμε άλλο χρόνο για χάσιμο. 
Δυστυχώς, οι απόψεις που ακούστηκαν μου θυμίζουν απόψεις από κόμματα διαμαρτυρίας και όχι από κόμματα ευθύνης, που θα έπρεπε να συναισθάνονται, νομίζω, περισσότερο την ανάγκη να τοποθετηθούν με έναν τρόπο που θα δώσει λύση στο πρόβλημα. Διότι η ευθύνη των κομμάτων είναι να εισηγούνται λύσεις, δεν είναι να περιγράφουν τα προβλήματα. Στην περιγραφή του προβλήματος όλοι συμφωνήσαμε. Όλοι παραδεχτήκατε ότι το πρόβλημα υπάρχει, αλλά λύση δεν άκουσα. 
Όσον αφορά τις λύσεις που εισηγηθήκατε, το Κομμουνιστικό Κόμμα Ελλάδας μίλησε για κρατικοποίηση των μέσων κοινωνικής δικτύωσης. Ουτοπικό, θα έλεγα ανέφικτο. Αυτό που μπορούμε να κάνουμε όμως είναι να θέσουμε όρια, να θέσουμε κανόνες, να επιβάλουμε κυρώσεις, όταν δεν συμμορφώνονται οι εταιρείες τεχνολογίας. Η κρατικοποίηση είναι λίγο μακριά. 
Άκουσα άλλα επιχειρήματα, όπως ότι θα εκτρέψουμε τα παιδιά σε πιο επικίνδυνες, επιβλαβείς συμπεριφορές στο διαδίκτυο, εκτός του διαδικτύου. Είναι σαν να λέτε, για να δώσω ένα γλαφυρό παράδειγμα, ας δώσουμε στα παιδιά τσιγάρο ή αλκοόλ για να μην πέσουν στα ναρκωτικά. Αυτό εισηγείστε; Αυτή είναι η πρότασή σας; Δηλαδή απέναντι σε μια επιβλαβή συμπεριφορά και  σε μια πιο επιβλαβή συμπεριφορά, να διαλέξουμε τη μία από τις δύο; 
Εμείς λέμε όχι σε όλες τις επιβλαβείς συμπεριφορές και είμαστε εδώ για να θεσπίσουμε, να δημιουργήσουμε, να εποπτεύσουμε έναν αποτελεσματικό μηχανισμό ελέγχου ως προς τη συμμόρφωση. 
«Δεν διαβουλευτήκατε με τα παιδιά». Σας παρουσιάσαμε μελέτες, όχι μόνο επιστημονικές μελέτες που έχουν ερευνήσει το ζήτημα, μελέτες, με επιστημονική τεκμηρίωση, όμως, όπου το δείγμα ήταν παιδιά, ήταν μαθητές, από την Ελλάδα. Δύο μελέτες, μια ελληνική και μια ευρωπαϊκή, με τεράστια δείγματα χιλιάδων μαθητών, που οι ίδιοι οι έφηβοι μαθητές διαπιστώνουν το πρόβλημα. Τα παιδιά μας λένε «Έχουμε πρόβλημα, κάντε κάτι».
Αλλά εσείς θέλετε να φέρουμε και παιδιά εδώ. Με ποια αντιπροσωπευτικότητα; Για να μας πουν τι ακριβώς; Αυτά τα οποία ήδη λένε οι μελέτες ή αυτά τα οποία ήδη ακούμε και στα σπίτια μας; Δεν το καταλαβαίνω αυτό το επιχείρημα. 
(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)
«Υπάρχουν τρόποι παράκαμψης του περιορισμού μέσω VPN». Μας το είπατε και αυτό πολλές φορές. Να φέρω ένα άλλο παράδειγμα. Η απαγόρευση του αλκοόλ ή η απαγόρευση του καπνού στους ανηλίκους σημαίνει ότι μέσα σε ένα σπίτι όπου ζουν ανήλικοι δεν μπαίνει αλκοόλ ή δεν μπαίνουν τσιγάρα από τους ενήλικους γονείς; Όχι, δεν σημαίνει αυτό. Σημαίνει όμως ότι οι γονείς γνωρίζουν τι επιτρέπεται και τι απαγορεύεται και έχουν την ευθύνη να διαπαιδαγωγήσουν τα παιδιά τους με τον κατάλληλο τρόπο. 
Άρα, ναι, πάντα θα υπάρχουν τρόποι να παρακάμψει κάποιος μια απαγόρευση. Το είπαμε πολλές φορές αυτό. Καμία απαγόρευση δεν φέρνει 100% συμμόρφωση. Ωστόσο, η δική μας ευθύνη εδώ, πέρα από την αυστηρά τεχνική και τυπική, είναι και συμβολική και πολιτική. Είναι μια ευθύνη διαπαιδαγώγησης. 
Αυτή η συζήτηση θα έπρεπε ουσιαστικά και νομίζω ότι έχει λειτουργήσει κατά έναν τρόπο ως ένα εφαλτήριο για να ανοίξει αυτή η κουβέντα στην ελληνική κοινωνία, για να αντιληφθούν όλοι και οι ενήλικοι και οι ανήλικοι ότι εδώ πλέον έχουμε ένα σοβαρό πρόβλημα που πρέπει να το διαχειριστούμε με μεγαλύτερη υπευθυνότητα, να μην παρκάρουμε τα παιδιά μπροστά από οθόνες, μπροστά από κινητά, να μην τα αφήνουμε ανεξέλεγκτα να σερφάρουν σε μέσα κοινωνικής δικτύωσης ή να μπαίνουν σε σελίδες που είναι ανεξέλεγκτες. Αυτή είναι η δική μας δουλειά πλέον. 
Και νομίζω ότι το μήνυμα που βγαίνει από την Κυβέρνηση τουλάχιστον είναι ότι πρέπει να κάνουμε πιο σοβαρά τη δουλειά μας ως γονείς πρώτα απ’ όλα. Δεν αρκεί μόνο η παρέμβαση του κράτους εδώ. Δεν αρκεί μόνο η ρύθμιση μέσω της νομοθεσίας. Χρειάζεται οπωσδήποτε να εμπλακούν περισσότερο και πιο ενεργά και οι γονείς. 
Κάποια από τα κόμματα τοποθετήθηκαν με έναν ακραίο τρόπο που δεν μπήκαν καν στην ουσία της συζήτησης. Ακούσαμε λόγους, ομιλίες για πολλά άλλα ζητήματα, όχι για το νομοσχέδιο, ότι δεν έχει δικαίωμα η Κυβέρνηση αυτή να μιλάει για τους νέους, να μιλάει για τα παιδιά, σαν να είναι μια Κυβέρνηση που έχει καταστρέψει τη νέα γενιά. Θα σας φέρω μερικά μόνο παραδείγματα που νομίζω ότι καταρρίπτουν αυτήν την ισοπεδωτική λογική. 
Ξεκινάω από το δημόσιο χρέος. Τι σημαίνει δημόσιο χρέος; Το αν θα μεταβιβάσω στη νεότερη γενιά περισσότερα χρέη, περισσότερα βάρη ή όχι. Το δημόσιο χρέος, χάρη στην πολιτική αυτής της Κυβέρνησης, μειώνεται ραγδαία. Άρα, μεταφέρουμε στις νεότερες γενιές, στα παιδιά μας, λιγότερα βάρη για να μπορούν να ζήσουν πιο ελεύθερα. Αυτό είναι μια πολιτική κατά της νέας γενιάς, κατά των παιδιών; 
Η ραγδαία μείωση της ανεργίας. Ήταν 38,5% το 2019 η ανεργία των νέων και είναι πλέον στο 15%-16%. Έχει μειωθεί κατά 23 μονάδες. Αυτό είναι μια πολιτική σε βάρος των νέων; 
Οι αυξήσεις στον κατώτατο μισθό, οι συλλογικές συμβάσεις εργασίας, η επαναφορά των τριετιών, όλα αυτά είναι ζητήματα που αφορούν τη νέα γενιά. Η ψηφιακή κάρτα εργασίας, κυρία Δάγκα, που μιλάτε για την προστασία των εργαζομένων, ποιος την ψήφισε, ποιος την εφαρμόζει; Πώς καταγράφονται πλέον οι εργάσιμες ώρες, οι υπερωρίες πώς πληρώνονται, πώς ασφαλίζονται;
Όλα αυτά είναι ζητήματα που αφορούν δυόμισι εκατομμύρια μισθωτούς εργαζόμενους μέσα στην ελληνική οικονομία, οι οποίοι δεν ασφαλίζονταν πριν από το 2019, χάρη στην ψηφιακή κάρτα εργασίας. 
Επομένως, για να μην υιοθετούμε ισοπεδωτικές λογικές, αυτή η Κυβέρνηση έχει κάνει πάρα πολλά για τη νέα γενιά και θα κάνει ακόμα περισσότερα κι αυτή είναι μια ακόμα πρωτοβουλία. 
Στην εκπαίδευση μόνο αυξήσαμε κατά 25% τον τακτικό μας προϋπολογισμό, κατά 1,5 δισεκατομμύριο ευρώ. Το 2019 οι εκπαιδευτικοί που εργάζονταν μόνιμοι και αναπληρωτές ήτανε 165.000, σήμερα είναι 187.000. Έχουν γίνει πάνω από 50.000 προσλήψεις…
ΠΡΟΕΔΡΕΥΩΝ (Αθανάσιος Μπούρας): Ευχαριστούμε, κύριε Υπουργέ. Ολοκληρώσατε. 
Κυρίες και κύριοι συνάδελφοι, κηρύσσεται περαιωμένη η συζήτηση επί της αρχής, των άρθρων, της τροπολογίας και του συνόλου του σχεδίου νόμου του Υπουργού Επικρατείας «Απαγόρευση χρήσης επιγραμμικών υπηρεσιών κοινωνικής δικτύωσης από ανηλίκους».
Εισερχόμαστε στην ψήφιση επί της αρχής, των άρθρων, της τροπολογίας και του συνόλου και η ψήφισή τους θα γίνει χωριστά. 
Σας επισημαίνω ότι η ψηφοφορία περιλαμβάνει την αρχή του νομοσχεδίου, πέντε άρθρα, το ακροτελεύτιο άρθρο, καθώς και το σύνολο του νομοσχεδίου. 
Παρακαλώ να ανοίξει το σύστημα της ηλεκτρονικής ψηφοφορίας.
(ΗΛΕΚΤΡΟΝΙΚΗ ΨΗΦΟΦΟΡΙΑ)
ΠΡΟΕΔΡΕΥΩΝ (Αθανάσιος Μπούρας): Κυρίες και κύριοι συνάδελφοι, εφόσον έχετε ολοκληρώσει την ψηφοφορία, παρακαλώ να κλείσει το σύστημα της ηλεκτρονικής ψηφοφορίας.
(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)


(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)
ΠΡΟΕΔΡΕΥΩΝ (Αθανάσιος Μπούρας): Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:




ΠΡΟΕΔΡΕΥΩΝ (Αθανάσιος Μπούρας): Μετά την ολοκλήρωση της ψηφοφορίας με το ηλεκτρονικό σύστημα, το σχέδιο νόμου του Υπουργού Επικρατείας «Απαγόρευση χρήσης επιγραμμικών υπηρεσιών κοινωνικής δικτύωσης από ανηλίκους», έγινε δεκτό κατά πλειοψηφία επί της αρχής, των άρθρων και στο σύνολό του και έχει ως εξής:
(Να καταχωριστεί το κείμενο του νομοσχεδίου)



ΠΡΟΕΔΡΕΥΩΝ (Αθανάσιος Μπούρας): Παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών της σημερινής συνεδρίασης ως προς την ψήφιση στο σύνολο του παραπάνω νομοσχεδίου.
ΠΟΛΛΟΙ ΒΟΥΛΕΥΤΕΣ: Μάλιστα, μάλιστα.
ΠΡΟΕΔΡΕΥΩΝ (Αθανάσιος Μπούρας): Η εξουσιοδότηση παρεσχέθη.
Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;
ΟΛΟΙ ΟΙ ΒΟΥΛΕΥΤΕΣ: Μάλιστα, μάλιστα.
ΠΡΟΕΔΡΕΥΩΝ (Αθανάσιος Μπούρας): Με τη συναίνεση του Σώματος και ώρα 00.41΄λύεται η συνεδρίαση για σήμερα, Παρασκευή 23 Οκτωβρίου 2026 και ώρα 9.00΄ με αντικείμενο εργασιών του Σώματος κοινοβουλευτικό έλεγχο, συζήτηση επικαίρων ερωτήσεων.
Λύεται η συνεδρίαση. Καλό ξημέρωμα, πάντα με υγεία.

